
'en  række  skildringer,  som  jeg  her  forelægger  fra  mit 
ophold  i  Ægypten,  Syrien  og  Lille- Asien  i  årene  1891 — 93,  må 
ikke  opfattes  som  nogen  egenlig  rejsebeskrivelse,  noget,  der 
vist  også  vil  fremgå  af  hele  deres  anlæg.  Jeg  tilstår,  at  jeg 
aldrig  har  formået  at  afvinde  beskrivelser  af  rejser  i  deres 
bogstavelige  forstand  nogen  interesse,  og  hvad  Heine  siger  om 
italienske  rejsebeskrivelser,  at  det  at  læse  dem  er  noget  af  det 
kedeligste  i  verden  (måske  med  undtagelse  af  det  at  skrive  dem), 
kan  man  for  min  skyld  gærne  give  en  videre  udstrækning  ved 
at  tage  andre  lande  med. 

Jeg  har  derfor  stræbt  ikke  så  meget  at  give,  hvad  jeg  har 
set,  som  derimod,  hvad  jeg  har  hørt;  thi  netop  på  dette  punkt 
ligger  efter  min  mening  forskellen  mellem  den  rejsende  forsker 
og  den  ligefremme  turist.  Hvad  jeg  sogte,  var  forst  og  fremmest 
menneskene  selv;  at  leve  sammen  med  dem  for  at  lære  deres 
kulturhistoriske  standpunkt  at  kende  og  tale  med  dem  for  at  lære 
deres  tanker  at  kende  var  min  væsenligste  opgave.  Og  når  jeg 
så  sammenholdt  mine  resultater  dels  med  andre  rejsendes  og 
dels  med  de  historiske  overleveringer  fra  tidligere  perioder,  kunde 
jeg  håbe  efter  at  have  opnået  kendskabet  til,  hvad  der  nu 
existerer,  også  at  opnå  forståelsen  af,   hvorledes  det  var  opstået; 


og  på  denne  måde  kom  de  historiske  og  geografiske  data  også 
til  at  få  en  om  end  underordnet  plads  i  min  bog. 

Den  moder  som  en  folge  deraf  ikke  frem  med  et  aldeles 
regelbundet  anlæg,  hvad  jeg  også  har  søgt  at  antyde  i  dens 
titel.  Jeg  har  undladt  at  give  en  beskrivelse  af  Ægypten;  dette 
land  vil  være  så  bekendt  fra  de  mange  dygtige  skildringer, '  der 
foreligge,  at  jeg  ikke  har  troet  mig  i  stand  til  at  byde  noget 
nyt.  Kun  ved  enkelte  lejligheder  er  jeg  kommen  ind  på  ægyptiske 
forhold,  for  så  vidt  de  give  et  fyldigere  og  anskueligere  billede 
end  tilsvarende  fænomener  i  Syrien  eller  Lille-Asien.  Derimod 
har  jeg  udforHgt  dvælet  ved  mit  ophold  blandt  beduinerne,  fordi 
jeg  her  tror  virkelig  at  bringe  noget  nyt  som  supplement  til  de 
få  skildringer  af  denne  mærkelige  nation  og  dens  livsvilkår,  som 
hidtil  ere  fremkomne. 

Hvad  man  oplever  paa  rejser,  er  selvfølgelig  i  høj  grad 
afhængig  af  tilfældigheder;  en  enkelt  rejsendes  oplevelser  og 
iagttagelser  kunne  naturligvis  derfor  ingen  almen  gyldighed  have 
og  ikke  tjene  som  grundlag  for  en  udtømmende  beskrivelse  af 
en  nation  og  dens  liv.  Dog  tror  jeg  at  kunne  sige,  at  ikke  mange 
af  de  betydeligere  fænomener  i  de  nuværende  orientalske  forhold 
og  samfundstilstande  ere  undgåede  min  opmærksomhed,  og  jeg 
håber  derfor,  at  min  bog  skulde  kunne  tjene  som  bidrag  til 
kendskaben  om  det  gamle  og  dog  så  unge,  velbekendte  og  dog 
så  skjulte  Østerland,  og  at  mine  læsere  må  føle  og  forstå  en  del 
af  den  begejstring  og  den  kærlighed,  som  har  knyttet  mig  til 
disse  vidunderlige  egne. 

remad,  min  hest,  over  flod,  over  fjæld, 
thi  lykken  den  modige  følger; 
stol  på  din  rytter  som  han  på  sit  held, 
fremad  hver  dag  fra  gry  til  kvæld, 
til  vi  stanser  ved  Bosporus'  bølger. 

Trofast  fulgte  Du  mig,  når  det  gjaldt, 
hvor  viljen  blev  hærdet  som  stålet; 
trofast  følge  Du  nu  overalt, 
og  enten  vort  togt  bliver  rigt  eller  skralt, 
—  sammen  nå  vi  vel  målet. 


Fremad,  er  vejen  end  lang  og  tung ; 
ej  vi  viger  for  vold  eller  våben; 
ladt  er  min  riffel  og  fyldt  min  pung, 
stærk  er  min  hest  og  jeg  selv  er  ung, 
—  og  verden  ligger  mig  åben. 


Det  var  en  af  de  sidste  dage  i  april  1893,  da  jeg  red  frem 
ad  vejen,  der  fra  Beirut  forer  mod  nord  op  over  Libanons  hojder. 
Jeg  var  netop  dagen  i  forvejen  kommen  tilbage  til  Middelhavets 
kyst  efter  at  have  fuldendt  en  to  måneders  rejse  i  de  nordlige 
egne  af  den  indre,  arabiske  orken,  for  mig  lå  planen  til  et  ridt 
gennem  Syrien  og  Lilleasien,  og  alt  dette  i  forbindelse  med  den 
folelse  af  frihed,  som  jeg  i  nuet  kunde  glæde  mig  over,  fik  mine 
tanker  til  at  vugge  sig  i  de  forskelligste  stemninger,  indtil  de 
formede  sig  i  de  udtryk,   som  jeg   har  stillet  i  spidsen  for  hele 

|.  Østrup.  ,  I 


min  skildring.  Det  var,  medens  jeg  red  frem  i  den  solklare 
morgen,  en  af  de  få  timer,  hvor  man  som  Faust  vilde  onske  at 
kunne  sige  til  øjeblikket: 

Verweile  doch,  Du  bist  so  schon. 

Det  måtte  også  være  et  mærkeligt  menneske,  for  hvem  ikke  de 
ydre  omgivelser,  hvori  jeg  netop  befandt  mig,  endog  for  sig 
alene  vilde  være  nok  til  at  frembringe  en  sådan  stemning,  selv 
om  ikke  stærke  minder  og  vide  forhåbninger  samtidig  kom  til. 
Vidunderligt  lå  landskabet  for  mig  i  den  strålende  morgen- 
belysning med  dets  orientalske  farver,  medens  hver  omdrejning 
af  den  bugtede  vej  bragte  nye  udsigter,  stadig  skiftende  og 
stadig  skønnere.  Nede  tilvenstre  lå  Middelhavets  blanke,  mørkeblå 
flade,  hvor  enkelte  bådes  hvide,  solbeskinnede  sejl  hist  og  her 
brød  ensformigheden,  oppe  tilhøjre  strakte  Libanons  snetoppe  sig 
i  uregelmæssige  kamme,  og  foran  og  bagved  mig  snoede  vejen 
sig  som  en  hvid  kæmpesnog  mellem  de  grønne  terrasser  og  de 
hvide  huse  med  de  rode  tage.  Stærke  og  friske  vare  farverne, 
og  de  forstærkedes  yderligere  af  det  glitrende  solskin;  det  var 
Libanon  i  den  smukkeste  skikkelse,  jeg  har  set,  fuldt  ud  sit 
glorieomstrålede  navn  værdig  som  Sulamiths  hjemstavn,  målet 
for  alle  den  kongelige  digters  længsler  og  drømme. 

Det    er    således    overalt    i    Orienten    og  da    særlig    i 

Syrien,  at  ethvert  sted,  hvor  man  færdes,  enhver  genstand,  man 
ser  for  sig,  kalder  en  forestillingsrække  frem  fra  forskellige 
perioder,  forskellige  sider  af  menneskelivets  udvikling;  jorden  er 
her  som  oversået  med  minder,  ikke  af  en  enkelt  art,  men  så 
brogede  og  forskelligartede  som  de  folkeslag,  hvis  generationer 
have  afløst  hverandre  her.  På  disse  steder  færdedes  de  ægyptiske 
konger  under  deres  tog  mod  Assyrer  og  Hethiter,  og  her  fældede 
kong  Hiram  de  mægtige  cedre  til  templet  i  Jerusalem;  i  disse 
bjærgdale  byggede  korsfarerne  deres  befæstede  lejre,  og  mellem 
disse  fjælde  forkyndte  Drusernes  høvdinger  deres  hemmeligheds- 
fulde lære,  medens  man  hist  og  her  bevarede  mystiske  rester  af 


svundne  årtusinders  stjærnedyrkelse  og  soltilbedelse;  her  tumlede 
emirerne  sig  i  dette  århundredes  begyndelse  i  deres  heltemodige, 
men  unyttige  kamp  for  friheden  på  bjærgene  —  og  her  skal  om 
kort  tid  jærnbanens  fløjt  mellem  fjældene  vådne  om,  at  alt  hint 
nu  kun  tilhorer  fortiden. 

Det  er  netop  dette  punkt,  der  adskiller  Orienten  som  rejse- 
land fra  alle  andre  egne;  der  er  mange  steder,  hvor  man  kan 
opleve  noget,  og  for  de  flestes  vedkommende  mere  og  på  en 
lettere  måde  end  i  Orienten,  fordi  der  her  til  at  færdes  frit 
kræves  så  specielle  forudsætninger  som  kendskab  til  landets  sprog 
og  lignende,  som  kun  de  færreste  er  i  besiddelse  af,  men  der  er 
vistnok  få  steder,  hvor  man  erindrer  så  meget.  Jeg  har 
også  selv  været  på  klassisk  jordbund,  men  ikke  en  gang  i  Athen 
har  jeg  folt  mine  tanker  sat  i  bevægelse  i  så  mange  retninger 
som  i  Damaskus  eller  Palmyra;  det  er  her  ikke  en  enkelt  kultur, 
der  træder  os  i  møde,  det  er  alle  menneskeslægtens  tidsaldre, 
man  forfølger  fra  patriarkernes  oldtid  gennem  kaUfernes  middel- 
alder og  ned  til  vor  egen  samtid ;  på  det  ene  sted  har  den  ene 
periode,  på  et  andet  en  anden  sat  sit  væsentligste  præg,  og  når 
man  færdes  i  Orienten,  skifter  derfor  hver  dag  ikke  blot  den 
geografiske,    men  ogsaa  den  historiske  horizont. 

Under  disse  betragtninger  nåede  jeg  efter  et  par  timers  ridt 
til  mit  foreløbige  bestemmelsessted;  mit  mål  var  nemlig  en  lille 
landsby  oppe  i  bjærgene,  ved  navn  Brumana,  hvor  en  entreprenant 
Europæer  havde  fundet  en  vidunderlig  plet  til  anlæggelse  af  et 
sommerhotel ;  dets  eneste  gæst  var  for  øjeblikket  —  det  var  nemlig 
førend  sæsonens  begyndelse  —  en  dansk  maler,  en  gammel  ven  fra 
Kairo,  hvem  jeg  havde  lovet  at  besøge,  inden  jeg  endelig  forlod 
Beirut  for  at  begive  mig  videre  nordpå.  Jeg  havde  først  efter 
min  tilbagekomst  fra  ørkenen  fået  at  vide,  at  han  allerede  var 
kommen,  og  havde  derfor  besluttet  at  overraske  ham  med  et 
lille  besøg. 

Modtagelsen  blev  ligeså  hjærtelig  som  overraskelsen  var 
fuldkommen.       Maleren    havde    endnu    troet    mig   langt   inde   på 


den  anden  side  af  Palmyra  og  blev  derfor  meget  forbauset  ved 
allerede  at  finde  mig  her  med  min  grå  hingst,  min  trofaste  følge- 
svend fra  ørkenen.  Først  da  han  havde  beundret  denne  og 
udtalt  sig  om  min  mærkelige,  kombinerede  dragt,  der  var  halvt 
europæisk  og  halvt  arabisk,  kunde  jeg  komme  af  hesten,  og  et 
øjeblik  efter  sad  vi  sammen  på  hotellets  veranda  og  lod  gensidig 
det  ene  spørgsmål  følge  efter  det  andet  om  forhold  i  Kairo,  om 
nyheder  fra  hjemmet,  om  bekendte  fra  Ægypten  osv. 

Efter  aftensbordet  tog  vi  atter  plads  udenfor,  og  da  cigaretten 
var  tændt  og  en  bred  kande  med  den  fyldige  vino  d'oro,  der 
stammer  fra  Libanons  terrasser,  var  sat  frem,  fortsattes  samtalen. 
Så  sagde  maleren  på  en  gang: 

:'Hor,  nu  kunde  Du  tage  og  fortælle  mig  om  dit  ophold  i 
Damaskus,  om  din  rejse  gennem  ørkenen,  og  om  alt,  hvad  Du 
har  set  og  oplevet ;  giv  mig  en  sammenhængende  skildring  deraf, 
baade  af  mennesker  og  forhold.« 

Jeg  erklærede  mig  villig  dertil  og  begyndte  at  fortælle.  Det 
ene  minde  dukkede  frem  efter  det  andet  og  føjede  sig  efter- 
haanden  sammen,  og  det  varede  timer,  forend  jeg  blev  færdig 
med  min  fortælling.  Det  er  denne  række  skildringer  fra  hin 
aften  på  Libanon,  som  jeg  med  forskellige  tilføjelser  her  genkalder 
for  læseren;  således  som  jeg  sad  og  fortalte  dem  den  nat,  medens 
det  bløde  månelys  kastede  sig  over  bjærgenes  bølgende  forma- 
tioner og  over  Middelhavets  mørke  flade,  således  skal  jeg  her 
forsoge  atter  at  fortælle  dem : 

)Du  har  jo  aldrig  været  i  Damaskus,  men  selv  om  Du  ikke 
kommer  så  langt,  må  Du  en  gang  se  at  få  gennemrejst  vejen, 
der  forer  dertil.  En  smukkere  vej  skal  man  vistnok  lede  længe 
efter,  som  den  med  sine  dristige  slyngninger  hæver  sig  op  over 
Libanon  til  en  hojde  af  omtrent  5000  fod,  ved  hvilket  anlæg 
diligencen  sættes  istand  til  at  tilbagelægge  vejen  fra  Beirut  ind 
til  Damaskus  på  14  timer.  Hele  anlæget  er  ikke  så  gammelt; 
det  er  ikke  mere  end  tredive  år  siden,    at  det  endnu  varede  fire 

dage  at  komme  fra  den  ene  af  de  to  byer  til  den  anden,  og, 
først  efter  den  store  kristenmassakre  i  året  1860  blev  vejarbejdet 
fuldendt,  idet  det  franske  armekorps  fik  den  sikkerhed  tilvejebragt 
som  var  en  nødvendig  betingelse  for,  at  man  i  det  hele  taget 
kunde  færdes.  Den  gang  blev  nemlig  Libanon  gjort  til  en  selv- 
stændig provins,  og  for  at  Bruserne  eller  Muhammedanerne 
nu  ikke  på  ny  skulde  gøre  gale  streger,  blev  det  af  de 
europæiske  magter  vedtaget,  at  pashaen  i  Libanon  skulde  være 
en  kristen,  og  han  fik  en  særlig  uniformeret  milits  til  sin  rådighed. 
Nu  ere  forholdene  fortræffelige ;  det  er  således  allerede  ti  år  siden, 
at  diligencen  sidste  gang  blev  udplyndret,  men  dog  ere 
de  indfødte  alene  og  om  natten  aldrig  rigtig  glade  ved  til- 
værelsen; jeg  husker,  at  da  jeg  den  første  sommer,  jeg  var  i 
Damaskus,  en  gang  red  alene  til  Beirut  på  to  nætter,  svor  en 
stor  del  af  mine  indfødte  venner  på,  at  jeg  aldrig  ville  komme 
levende  derhen. 

Forresten  vil  jeg  heller  ikke  selv  råde  til  at  rejse  over  Libanon 
om  natten,  men  det  er  af  en  ganske  anden  grund,  nemlig  fordi 
man  derved  går  glip  af  den  glimrende  udsigt  deroppe.  Bedst 
tager  den  sig  egenlig  ud,  når  man  kommer  inde  fra  landsiden  og 
på  en  gang  kommer  over  det  sidste  bakkestrøg  op  til  det 
højeste  punkt,  hvor  et  umådeligt  panorama  på  en  gang  frembyder 
sig.  Lange  uregelmæssige  dale  med  bratte  vægge  og  med 
frodig  vegetation  i  bunden  gennemskære  bjærgryggene ,  stadig 
sænkende  sig  mere  eller  mindre  jævnt  ned  mod  vest;  også  selve 
skråningerne  ere  for  en  stor  del  tagne  ind  til  dyrkning  af  den 
flittige  befolkning.  Libanon  er  væsenlig  beboet  af  Maroniterne, 
en  kristen  sekt,  samt  af  Druserne,  der  til  for  få  årtier  siden  vare 
både  de  kristnes  og  Tyrkernes  skræk. 

Den  franske  vej  fra  Beirut  til  Damaskus  løber  fra  Libanon 
ned  over  en  bred  dal  og  op  på  den  anden  side  over  Anti- 
libanus'  vilde,  forrevne  fjælde,  men  uden  at  berøre  de 
punkter    i    omegnen,    der    drage    både    maleren,   historikeren    og 


turisten.     Derfor  valgte    jeg    sidste    gang    også    den   anden   rute, 
som  længere  mod  nord  fører  til  cedrene  og  til  Baalbek. 

Af  disse  mægtige  træer  er  der  kun  få  tilbage.  Ligesom 
vesterlandets  civilisation  rydder  de  kulturhistoriske  ejendommelig- 
heder bort,  forandrer  den  også  naturen  og  røver  dens  prydelser; 
nu  er  det  ikke  mere  som  på  kong  Salomons  tider,  da  alle 
Libanons  skråninger  smykkedes  med  disse  træers  vældige  kroner, 


Cedrene  på  Libanon. 


da  kong  Hirams  folk  lod  oxen  klinge  mellem  fjældene  og  da 
lange  rækker  af  oxer  trak  stammerne  ned  til  kysten,  hvorfra  de 
foinikiske  skibe  forte  dem  af  sted  til  Jaffa;  nu  står  der  på  et 
enkelt  sted,  omtrent  midt  oppe  mellem  Beirut  og  Tripolis,  en 
lille  lund  på  et  par  hundrede  træer,  en  naturhistorisk  mærk- 
værdighed i  nutidens  Syrien,  fredet  for  kuriositetens  skyld 
som  kæmpetræerne  i  Yellowstoneparken  eller  som  bisonoxerne  i 
Polen. 

Det  er  med  denne  vegetation  som  med  alt  andet  i  Orienten, 
selv  det  levende  afvindes  der  kun  interesse  som  rester  af 
noget  fortidigt;  hvad  enten  det  er  de  voxende  cedre  på 
bjærgene  eller  Baalbeks  sojlerækker  nede  i  dalen,  alt  peger  i 
samme  retning,  kun  er  det  forskellige  perioder,  hvis  minder 
således  på  hvert  sted  drages  frem.  Særlig  mærkelige  ere  derfor 
de  steder  som  netop  Baalbek,  hvor  flere  kulturperioder  have 
afløst  hverandre  og  alle  efterladt  tydelige  spor. 

Baalbek  er  en  af  de  mange  byer,  som  i  oldtiden  hædredes 
med  navnet  HeliopoUs,  solens  by,  og  over  hele  stedet  hviler  der 
endnu  ligesom  en  stråleglans  fra  hine  tider.  Få  steder  har  den 
antike  arkitektur  i  den  grad  mægtet  at  forene  det  harmoniske 
og  det  kolossale  som  netop  ved  templerne  i  Baalbek,  hvis 
skinnende  søjlerækker  allerede  langt  bort  fra  knejse  over  de 
frodige  olivenlunde,  der  omgive  den  nuværende  by.  Så  godt 
som  alle  templerne  ligge  samlede  på  det  gamle  citadel,  der  på 
den  ene  side  flankeres  af  en  såkaldt  kyklopisk  mur,  hvis  gigan- 
tiske konstruktioner  bringe  nutidens  arkæologer  og  ingeniører  til 
at  fort\-ivle.  INIuren  er  således  bygget ,  at  den  forneden  er 
sammensat  af  mindre  kvadersten,  medens  de  overliggende  rækker 
efterhånden  voxe  i  dimensioner,  indtil  man  midt  oppe  på  muren 
i  en  højde  af  nogle  og  tyve  fod  finder  blokke  på  over  halv- 
tredsinstyve  fods  længde,  således  at  hele  muren  fra  det  ene 
hjørne  til  det  andet  kun  indeholder  tre  sten  i  denne  række.  Man 
har  diskuteret  meget  om ,  hvorledes  det  i  oldtiden  overhovedet 
har  været  muligt  at  udfore  disse  kolossale  arbejder,  som  nutidens 
teknikere  med  alle  deres  hjælpemidler  knap  kunne  magte;  man 
så  jo  således,  hvor  stor  besvær  det  i  Paris  voldte  at  få  rejst 
obeUsken  på  Concordepladsen,  medens  de  gamle  Ægyptere  have 
opstillet  slige  monumenter  i  hobetal.  Jeg  husker,  at  jeg  på  min 
vej  gennem  Lilleasien  i  Kiutahia  traf  en  hollandsk  ingeniør,  med 
hvem  jeg  netop  kom  ud  for  at  bese  nogle  gamle  romerske 
ruiner,  og  som  udtalte  sig  meget  interessant  om  dette  spørgsmål. 
Det  er  urigtigt  at  tro,  at  man  i  oldtiden  har  anvendt  nu  ukendte 

midler,  derimod  maa  man  forudsætte,  at  oldtidens  teknikere  have 
kunnet  anvende  disse  simple  midler,  væsenlig  reb  og  løftestænger, 
på  andre  måder;  således  tænkte  han,  at  man  for  at  hæve  store 
byrder  blandt  andet  har  tyet  til  at  væde  tovene  og  derved 
bevirke  en  sammentrækning,  et  kunstgreb,  som  man  jo  også 
kender  fra  fortællingen  om,  hvorledes  man  rejste  obelisken  på 
Peterspladsen  i  Rom.  Ganske  vist  mister  et  tov  ved  at  gøres 
vådt  omtrent  en  fjerdedel  af  sin  modstandsævne,  men  dette  tab 
kunde  jo  let  opvejes  ved  anvendelsen  af  et  så  meget  større  antal 
tove.  En  anden  kraft,  som  min  ven  ingeniøren  mente,  at  oldtidens 
bygmestre  havde  anvendt,  er  den,  som  vi  i  mindre  stil  kende 
fra  spændingen  af  en  sav,  og  som  fremkommer  ved  snoningen 
af  et  tov;  som  man  ved,  er  resultatet  af  denne  spænding  meget 
stærk  i  forhold  til  den  kraft,  hvormed  den  er  tilvejebragt,  og  det 
synes  virkelig  rimeligt,  at  man  har  anvendt  denne  mekaniske 
kraft  i  større  målestok  end  nu  til  dags. 

Med  vished  få  vi  imidlertid  aldrig  noget  at  vide  herom ,  og 
netop  derfor  gøre  disse  kæmpemæssige  oldtidslevninger  et  så  meget 
stærkere  indtryk.  Og  når  man  så  kommer  op  på  citadellet  selv 
og  træder  ind  i  det  gamle  soltempel,  beundrer  man  den  sikre 
kunst,  hvormed  disse  mægtige  former  ere  tvungne  ind  under 
en  fælles  harmonis  love.  Ruinerne  af  soltemplet  og  af  Jupiter- 
templet stamme  ikke  fra  den  antike  kunsts  bedste  tider,  og  dog 
er  der  få  steder,  hvor  oldtidens  bygningskunst  gør  en  så  mægtig 
virkning  som  netop  her;  alt  ligger  her  koncentreret  på  et  sted 
og  i  en  forholdsvis  velbevaret  skikkelse,  og  modsætningen  til  den 
moderne  Tyrkerbys  omgivelser  er  så  stærk,  at  jeg  ikke  en  gang 
på  Parthenon  har  følt  mig  i  den  grad  betaget  af  hele  den 
ensidige  og  helstøbte  kraftfylde,  som  karakteriserer  den  antike 
arkitektur. 

Og  mærkelig  er  det,  at  så  meget  er  bleven  bevaret;  thi  få 
byer  have  været  skuepladsen  for  så  mange  kampe  som  netop 
Baalbek,  denne  idylliske  plet  ved  Orontesflodens  klare  udspring, 
som     af     naturen    syntes    bestemt    til    et    jordisk    paradis.     Her 

kæmpede  en  bysantisk  garnison  den  sidste  fortvivlede  kamp  med 
de  fremtrængende  Arabere ,  og  her  lå  kalifernes  forposter  i 
stadige  skærmysler  med  tjendlige  beduiner;  på  Omajadernes  tid  var 
Baalbek  endnu  en  betydelig  by,  og  de  ældste  arabiske  digtere 
som  Amr  ibn  Kulthum  vide  med  stolthed  at  berette  om  deres 
togter  til  det  vinrige  Baalbek.  Og  senere ,  da  Brusernes  sekt 
dannes,  bliver  byen  residensen  for  disses  emirer  og  et  tvistens 
æble,  forst  mellem  Brusernes  fyrsteslægter  indbyrdes  og  senere 
mellem  dem  og  de  tyrkiske  pasha'er,  indtil  disse  sejre  og 
Baalbek,  solens  by,  bliver  et  fattigt  hul,  der  ikke  har  bevaret 
anden  glans  end  den,  det  låner  fra  sin  store  fortid. 

Vi  færdedes  en  hel  dag  rundt  mellem  citadellets  murrester 
og  søjlerækker,  bevæbnede  med  lange  stokke  af  hensyn  til  de 
store  slanger,  som  have  deres  tilhold  her  i  de  mange  huller 
mellem  stenbunkerne,  og  først  morket  kaldte  os  ned  til  det 
hotel,  som  en  driftig  Græker  har  opslået  her  midt  på  det 
gamle  Koilesyriens  slette.  Ber  traf  vi  en  gammel  Araber,  en  af 
Baalbeks  ældste  indbyggere ,  der  i  sin  tid  under  kong  Milans 
ophold  havde  været  dennes  cicerone  og  siden  bestandig  opvartede 
alle  fremmede  med  fortællinger  om,  hvor  storartede  foræringer 
kongen  af  Serbien  havde  spenderet,  og  hvilken  herlig  mand  han 
havde  været.  Hvad  der  imidlertid  interesserede  mig  ulige  mere 
end  denne  panegyrik  over  Serbiens  exkonge  var  min  opdagelse 
af,  at  denne  gamle  Araber  tillige  sad  inde  med  et  rigt  fond  at 
gamle  traditioner  om  Baalbek.  Så  vidste  jeg,  hvad  jeg  havde  at 
gøre:  strax  begyndte  jeg  på  kraft  at  rose  kong  Milan,  og  da  den 
gamle  derved  var  sat  i  godt  humor,  lod  jeg  bringe  kaffe,  og  så 
begyndte  han  at  fortælle. 

Bet  var  mangt  og  meget,  han  havde  at  fremfore,  både  fra 
oldtiden  og  mere  moderne  perioder;  han  vidste  godt,  at  Baalbek 
i  gamle  dage  havde  heddet  solens  by,  og  således  kaldtes  den, 
fordi  dens  indbyggere  dyrkede  solen;  men  så  sendte  Allah 
profeten  Elias  for  her  at  forkynde  den  eneste,  sande  religion  (thi 
Islam  existerede  jo  allerede  for  profeten  Muhammeds  tid,  lige  fra 

evighed  af,  men  blev  kun  bekendt  for  de  enkelte  udvalgte, 
førend  tidens  fylde  kom  til  en  almindelig  åbenbarelse),  en  legende, 
som  min  hjemmelsmand  med  Arabernes  sædvanlige,  lokal- 
patriotiske iver  udlagde  som  en  stor  ære  for  hans  fødeby. 


De  drusiske  emirers  palads  i  Beteddin  i  Libanon. 

Endvidere  vidste  han  at  fortælle  om  de  tapre  Druserfyrster, 
som  her  havde  haft  deres  residens,  og  om  deres  kampe  med 
Tyrkerne.     Bruserne    have    bestandig  i   lige   så  høj    grad  været 


12 

Arabernes  fjender  som  de  osmaniske  pashaers,  men  nu  da  deres 
magt  er  brudt,  have  Araberne  i  deres  nationalhad  til  den 
fremmede  tyrkiske  race  taget  Druserne  til  indtægt  for  sig,  og 
de  drusiske  emirer  ere  blevne  fælles  arabiske  nationalhelte.  Særlig 
mindes  emir  Selman,  der  levede  i  begyndelsen  af  dette  århundrede, 
og  som  endnu  for  Libanons  beboere  står  som  indbegrebet  af  alle 
mandlige  fuldkommenheder;  det  var  ham,  der,  når  han  red  ud, 
kunde  lægge  en  kobberskilling  mellem  sit  knæ  og  sadelens 
sidestykke,  og  nar  han  kom  tilbage,  sad  den  der  endnu  på 
samme  sted,  så  støt  sad  han  til  hest.  Det  var  hans  slægt,  som 
byggede  de  store  paladser  i  Libanons  småstæder,  paladser,  der 
nu  ere  styrtede  sammen  ligesom  de  dynastier,  der  rejste  dem. 
Jeg  har  engang  i  Damaskus  trufiet  en  droskekusk,  emir  Tahir, 
der  i  en  sidelinje  nedstammede  fra  denne  Selman,  og  i  militsen 
i  Libanon,  der  står  under  den  kristne  guvernørs  komando,  vil 
man  finde  flere  emirer  tjenestegørende  som  menige  soldater  på 
de  steder,  hvor  deres  forfædre  herskede  som  fyrster.  Nu  have 
Druserne  kun  politisk  betydning  i  Hauran ,  landskabet  syd  for 
Damaskus  og  ost  for  Jordan  og  det  rode  hav,  hvor  de  geogra- 
fiske forhold  støtte  opretholdelsen  af  deres  selvstændighed. 

Selv  har  jeg  kun  haft  lejlighed  til  at  være  sammen  med 
Drusere  enkeltvis,  og  de  anstrængelser,  som  jeg  har  gjort  for 
at  få  noget  rigtigt  at  vide  om  deres  religion,  have  været  ligeså 
frugtesløse  som  tidligere  rejsendes.  Så  mærkeligt  det  end  lyder, 
den  drusiske  sekts  religion  er  indtil  dato  for  en  stor  del  en 
uopklaret  hemmelighed.  Det,  som  man  ved  med  sikkerhed,  er, 
at  denne  lære  skriver  sig  fra  den  vanvittige  ægyptiske  kalif, 
Hakim  biamrillah  (996 — 1021),  der  lod  sig  udråbe  som  en 
personifikation  af  Gud.  Denne  theori  blev  grebet  af  en  vis 
Hamza  ibn  Ali,  der  uddannede  den  til  et  helt  system,  og 
skaffede  den  udbredelse  i  Syrien.  I  følge  Drusernes  lære  har 
guddommen  fra  tid  til  anden  taget  bolig  i  menneskelige  væsner 
og  sidst  i  kalifen  Hakim,  som  var  den  mest  fuldkomne.  Alt, 
hvad  tidligere  religionsstiftere   have  lært,  både    Moses,  Jesus   og 

Muhammed,  er  kun  allegoriske  hentydninger  til  den  senere 
kommende  lære ,  og  må  derfor  ikke  betragtes  som  endeligt 
afsluttede  systemer.  Før  verdens  undergang  skal  kali  fen  Hakim 
komme  tilbage  og  en  frygtelig  straf  ramme  alle  dem,  der  have 
stillet  sig  vrangvilligt  mod  den  drusiske  lære. 

Dette  er  imidlertid  kun  de  store  hovedtræk,  og  klarhed 
over  ethikens  eller  dogmatikens  detailler  har  man  endnu 
ikke  nået  til,   fordi  Brusernes    sheiker  bevare  deres  religiøse  tro 


Drnsere. 


bag  en  hemmelighedsfuldhed,  man  ikke  kan  gennemtrænge. 
Efter  de  forsog,  der  er  gjort,  synes  det  endog,  som  om  de 
fleste  menige  Drusere  selv  ikke  vide  besked  med  religionens 
dybeste  sandheder,  og  at  dette  er  noget,  som  de  indviede  sheikers 
snævrere  kreds  forbeholder  sig  selv.  Man  ved,  at  Bruserne  have 
boger,  men  det  er  endnu  kun  lykkedes  at  få  fat  på  mindre  dele 
af  disse;  thi  denne  sekts  bekendere  ved  bestandig  på  forskellig 
måde    at   undgå   de   europæiske    lærdes   efterstræbelser.     Jeg  har 

senere  i  Mersina  truftet  en  mand,  der  interesserede  sig  særlig  for 
disse  underlige  religioner  og  spor  af  gammelt  hedenskab,  som 
findes  rundt  om  i  Syrien,  og  han  fortalte  en  i  denne  retning 
betegnende  episode.  En  ven  af  ham,  som  drev  de  samme 
forskninger,  var  bleven  meget  intim  ven  med  en  drusisk  sheik  og 
håbede  nu  at  have  fundet  en  kilde  til  at  skaffe  sig  kundskab  om 
den  mystiske  religion;  han  besluttede  sig  da  til  at  bede  om  lov 
til  at  overvære  deres  natlige  ceremonier,  og  til  hans  store  for- 
bauselse  blev  dette  strax  tilstået;  han  kom  til  stede  og  fandt  en 
kreds  af  ældre  sheiker,  der  stadig  sad  og  mumlede  en  række 
uforståelige  bønner,  og  midt  imellem  dem  bemærkede  han  en 
opslået  bog.  Han  vovede  at  bede  om  lov  til  at  få  denne 
bog  at  se,  og  heller  ikke  dette  var  der  noget  i  vejen  for,  hvad 
der  undrede  ham  endnu  mere  efter  alt,  hvad  han  havde  hort  om 
Brusernes  afsluttethed.  Men  størst  blev  dog  hans  forbauselse, 
da  han  tog  bogen  og  så,  at  det  var  en  oversættelse  af  biblen  på 
arabisk,  trj^kt  i  Beirut:  Det  hele  havde  været  en  mystifikation, 
et  forsøg  fra  sheikens  side  pa  at  bilde  ham  noget  ind,  og  således 
paa  den  ene  side  bevare  religionens  hemmeligheder  og  på  den 
anden   side  opretholde  venskabet. 

Noget  lignende  har  jeg  også  selv  erfaret  med  de  enkelte 
Brusere,  som  jeg  har  truftet,  når  de  for  kortere  tid  indfandt  sig 
i  Damaskus.  Man  vil  aldrig  besvare  en  anmodning  om  en 
oplysning  med  et  direkte  afslag,  men  er  det  noget,  man  virkelig 
vil  skjule,  laver  man  på  stående  fod  en  historie,  som  sa  serveres 
med  en  utrolig  suffisance.  Bet  er  forøvrigt  det  samme,  som  i 
det  daglige  liv  også  meget  ofte  kommer  for  med  Orientaleren  i 
almindelighed;  han  anser  det  altid  for  en  slags  uhøflighed  mod 
spørgeren  ikke  at  vide  besked  med  noget,  hvad  enten  det  nu  er, 
fordi  han  ikke  kan  eller  fordi  han  ikke  vil  svare,  og  hjælper 
sig  derfor  hellere  med  en  bevidst  løgn,  i  reglen  i  retning  af,  hvad 
han  antager  for  kærkomment  at  høre  for  den  spørgende.  Hvor 
ofte  er  det  ikke  hændet  mig,  når  jeg  under  mit  ridt  har  spurgt 
en    eller    anden:    »Er   der   ikke    en   lille   times  vej    til  den  næste 

station?«,  at  jeg  så  fik  svaret:  »Jo,  efifendi,  en  ganske  lille  time, 
snarere  en  god  halv  time  med  en  så  prægtig  hest  som  din;« 
når  jeg  så  kom  til  den  næste,  jeg  mødte,  og  sagde:  »Her  er 
vel  mindst  to  timers  ridt  til  næste  station?«  så  kunde  jeg  være 
sikker  på,  at  han  sagde:  »Ja,  efiendi,  der  er  vel  snarere  halv- 
tredie.«   — 

Omtrent  sådan  gik  det  også  hin  aften  med  min  gamle  sagn- 
fortæller i  Baalbek,  da  jeg  vilde  hore,  om  han  også  kunde  berette 
noget  om  Bruserne  og  om  deres  religion.  Selvfølgelig  \'ar  han  strax 
færdig  til  at  diske  op  med  en  hel  mængde,  men  da  jeg  sagde 
til  ham:  »Hør,  det  er  jo  noget.  Du  selv  sidder  og  laver,«  var 
han  også  ærlig  nok  til  at  tilstå  det.  I  det  hele  taget  må  man 
her  altid  være  på  sin  post  overfor  Orientaleren;  hvor  mange 
misforståelser  have  ikke  sneget  sig  ind  i  europæiske  fremstillinger, 
blot  fordi  vedkommende  rejsende  har  troet  på  det  ærlige  ansigt, 
som  Østerlænderen  altid  forstår  at  sætte  op,  netop  når  han  lyver 
allerværst. 

Da  jeg  således  ikke  kunde  få  mere  at  vide  om  Druserne  den 
gang,  forlod  jeg  Baalbek  og  i  selskab  med  en  ung  Tysker,  der 
netop  havde  gjort  en  udflugt  til  denne  by,  red  jeg  til  Damaskus, 
hvor  jeg  allerede  havde  tilbragt  størstedelen  af  sommeren  1892, 
og  som  jeg  i  en  meget  stærk  grad  længtes  tilbage  til.  Det  var 
forøvrigt  lige  ved  at  gå  galt  på  vejen;  vi  vilde  for  en  afvexlings 
skyld  ikke  vende  tilbage  til  chausseen,  men  ride  ad  en  anden  vej 
over  en  stor  landsby  Zebdåni,  tildels  også  fordi  denne  rute  var 
kortere.  Ingen  af  os  havde  imidlertid  før  været  på  dette  terræn, 
og  da  vi  kom  et  par  mil  fra  Baalbek,  løb  vejen  eller 
rettere  stien  lige  ned  i  en  stor  stenmark;  vi  red  så  frem  på 
lykke  og  fromme  og  kom  sent  om  aftenen,  ikke  til  Zebdåni,  men 
til  en  lille  landsby,  en  to  tre  mil  derfra.  Vi  forsøgte  på  at  få 
husly  der,  men  bønderne,  som  ikke  syntes  rigtig  glade  ved  at 
få  fremmede,  anvendte  det  sædvanlige  kneb  og  forklarede,  at  de 
vilde  da  så  gærne  tage  imod  os,  men  det  var  kun  småt 
bevendt   med,    hvad    de    kunde   byde   os;    hvis  vi  derimod  vilde 

ride  over  fjældet,  ved  hvis  fod  landsbyen  lå,  og  ned  på  den 
anden  side,  vilde  vi  træfife  en  større  landsby  med  mange 
velhavende  huse,  hvor  vi  kunde  have  det  meget  bedre;  det  var 
et  ganske  lille  stykke  vej,  højst  en  ti  minutters  ridt.  Nå,  vi 
havde  jo    ikke   andet    at    gøre   end    at    håbe,   at  det  var   rigtigt. 


Bonder    fra   Libanon. 

hvad  manden  sagde;  vi  travede  afsted,  og  efter  en  halv  times 
tid  kom  vi  op  på  bjerget.  Men  nu  var  det  bleven  fuldstændig 
mørkt,  der  var  ikke  det  mindste  lys  eller  andet  spor  af  en  by 
at  se  nede  på  den  anden  side ,  og  fjældet  syntes  at  gå  næsten 
lodret  ned;  der  måtte  naturligvis  være  en  eller  anden  klippesti, 
men  i  mørket  var  det  umuligt  at  finde  den.    Vi  tog  da  og  skød 

vore  revolvere  af  i  håb  om,  at  knaldet  skulde  lede  folk  hid,  som 
kunde  bringe  os  på  den  rette  vej,  men  det  hjalp  ikke  mere  end, 
når  en  skrædder  banker  på  hos  en  student  sidst  i  måneden. 
Enten  man  nu  ikke  vilde  eller  ikke  kunde  hore,  nok  er  det,  at 
der  ikke  kom  en  sjæl,  og  da  vi  havde  stået  og  betænkt  os  lidt, 
var  der  ikke  andet  for  end  at  vende  tilbage  til  den  landsby,  vi 
lige  vare  komne  fra,  og  hvis  bonder  ved  vor  tilbagekomst  så 
om  mulig  endnu  mere  gnavne  ud  end  første  gang.  Tilsidst 
lykkedes  det  mig  at  få  banket  en  mand  op,  ved  hvis  hus  vi  ikke 
før  havde  prøvet  vor  lykke,  og  ved  at  bilde  ham  ind,  at  vi  kom 
fra  Omar  eftendi,  herredsfogden  i  Baaibek,  fik  vi  ham  bevæget 
til  at  modtage  os. 

Efter  at  have  sovet  den  nat,  såmeget  som  lopperne  undte 
os,  og  til  morgenmaden  delikateret  os  med  umodne  vindruer  og 
sur  mælk  ,  en  opgave,  hvortil  der  hører  et  godt  humor  og  en 
endnu  bedre  mave,  satte  vi  på  ny  kursen  mod  fjældet,  og  da  vi 
vare  komne  op  på  toppen,  fandt  vi  rigtig  stien,  hvor  netop 
kvinderne  færdedes  med  deres  æsler  for  at  hente  vand  fra  en 
kilde  i  dalen  nede  på  den  anden  side.  Det  var  ikke  så  underligt, 
at  vi  ikke  havde  kunne  finde  den  om  aftenen,  thi  den  slyngede 
sig  ned  på  et  omtrent  lodret  affaldende  sted;  jeg  lovede  også 
mig  selv,  da  jeg  lykkelig  og  vel  var  kommen  ned,  at  den  vej 
skulde  jeg  aldrig  komme  mere  på  med  hest;  for  vil  jeg  dømmes 
til  at  ride  ned  ad  slangegangen  på  Frelsers  kirketårn. 

Op  på  formiddagen  nåede  vi  Zebdåni,  hvor  der  ikke  hændte 
andet  mærkeligt,  end  at  medens  vi  sad  i  khanen  (o:  kroen)  og 
spiste  frokost,  hørte  vi  på  en  gang  fotkene  bagved  os  skrige: 
haj  ja,  haj  ja  (d  :  en  slange,  en  slange)  og  fare  fra  hverandre  i  stor 
forfærdelse.  Det  var  en  temmelig  velvoxen  slange,  der  var  dumpet 
ned  fra  et  hul  i  taget  og  som  nu  lå  og  ringlede  sig,  der,  øjensynlig 
lige  så  ulykkelig  som  de  folk,  hvem  den  så  uventet  havde 
forstyrret.  Jeg  fik  hurtig  ende  på  den  med  en  revolverkugle,  og 
da  vi  målte  den,  fandt  vi,  at  dens  længde  udgjorde  omtrent 
to  meter. 

J.  Østrup.  2 

Disse  slanger,  som  findes  i  Antilibanus,  ere  forovrigt  ikke 
giftige,  ligesom  i  det  hele  taget  denne  egn  af  Syrien  er  i  en 
sjælden  grad  fri  for  glubende  dyr;  ganske  vist  siges  det,  at  der 
er  pantere  i  visse  egne  mellem  bjærgene,  men  skønt  jeg  har 
truffet  mange,  hvis  brodre,  fættere  og  fætteres  venner  have  iagt- 
taget disse  dyr  endog  på  nært  hold,  har  jeg  aldrig  talt  med  nogen, 
der  kunde   rose  sig  af  selv   at   have   modt   et   eneste;    en   gang 


Bjærgparti  i  Libanon. 


under  mit  torste  ophold  i  Damaskus  var  jeg  endog  så  letsindig 
at  lade  mig  forlede  af  rygtet  om,  at  der  var  fundet  panterspor  et 
sted  nogle  mile  fra  byen,  og  drog  af  sted  med  et  par  europæiske 
venner;  vi  flakkede  om  et  par  dage,  væbnede  til  tænderne,  men 
hele  jagtbyttet  på  denne  farlige  udflugt  blev  to  harer  og  en 
ravn.  Sikkert  er  det  imidlertid,  at  landet  i  tidligere  tider  har 
været  en  hyppig  tumleplads  for  flere  slags  rovdyr,  man  behover 
blot  at  minde   om  skildringen  i  Salomons    højsang  (VI,    3),  hvor 

digteren    kalder   sin    elskede   hid    fra   Libanon   og  siger,   at   hun 
skal  skue  ned 

fra  Shenirs  top 
og  fra  Hermons  bjærge, 
hvor  løver  og  pantere 
hulerne  værge. 

Efter  at  vi  havde  imponeret  Zebdånis  beboere  ved  denne 
heltegærning  med  at  slå  slangen  ihjel,  brod  vi  op  og  kom  snart 
til  kilderne  at  floden  Barada,  denne  vidunderlige  lille  flod,  der 
slynger  sig  som  en  sølvring  om  ædelstenen  Damaskus,  og 
som  i  oldtiden  med  rette  førte  det  klingende  navn,  »den  gyldne 
strøm«  (Khrysorrhoas).  Man  folger  dens  rappe  små  bølger  og 
er  snart  efter  inde  mellem  de  vidunderlige  haver,  midt  imellem 
hvilke  Damaskus  skjuler  sig. 

Ejendommelig  for  denne  stad  er  det,  at  fra  hvilken  side 
man  end  kommer  til  den,  er  landet  goldt  og  øde  og  danner 
netop  derved  den  stærkeste  modsætning  til  den  grønne  frodighed, 
der  har  skaffet  byen  sit  ry  for  skønhed.  En  Europæer,  der  har 
sovet  hele  vejen  i  diligencen  lige  fra  Beirut  og  nu  pludselig 
vågner  op  midt  i  byen,  vil  have  ondt  ved  at  forstå,  at  dette  er 
et  af  jordens  fire  paradiser ;  man  skal  komme  som  Araberen, 
der  har  færdedes  dage ,  måske  uger  over  tørre  og  trøstesløse 
ødemarker,  hvor  øjet  aldrig  finder  hvile  på  de  af  hede  flimrende 
sletter,  og  da  lige  på  en  gang  træde  ind  i  denne  oase,  hvor  de 
røde  og  gule  abrikoser  blinke  frem  mellem  bladene,  hvor  øjet 
glæder  sig  over  de  mange  nuancer  mellem  de  metalgrønne  oliven- 
blade og  de  mørkere  valdnøddetræer,  medens  de  talrige  kilders 
rislen  danner  et  muntert  akkompagnement  til  firbenets  kåde  leg 
på  havemuren,  og  man  begriber,  at  det  ideal,  som  profeten  kunde 
opstille  for  sine  kampfæller  fra  ørkenen,  måtte  blive  et  evigt  liv 
i  netop  sådanne  omgivelser.  Man  må  have  gennemgået  ørkenens 
skærsild,  førend  man  forstår  at  skatte  herlighederne  i  Damaskus' 
paradis. 

2* 

En  væsenlig  årsag  til  det  indtryk  af  skuftelse,  som 
Damaskus  første  gang  frembringer  på  den  europæiske  rejsende, 
er  husenes  tilsyneladende  uanselighed;  det  går  med  dem  som 
med  selve  byen,  man  lægger  ikke  ret  mærke  til  dem,  forend 
man  er  midt  inde  i  dem.  Det  er  karakteristisk  for  alle  ægte 
orientalske  byer,  at  gaderne  kun  ere  at  betragte  som  en  slags 
baghussmøger,  mod  hvilke  vor  egen  Vognmagergade  vil  være  en 


Damaskus  og   lui.itadcn  Salahiye  set  vestfra. 


ren  Corso;  alt  på  Orientalerens  hus  som  i  hans  karakter  er 
indadvendt,  og  man  kan  gå  forbi  de  pragtfuldeste  paladser  i 
Damaskus  uden  at  ane  den  herlighed,  der  skjules  bag  ved  den 
om  en  stald  mindende  ydermur,  ligesom  man  kan  omgås  længe 
med  en  Orientaler  uden  at  vide,  hvad  der  egenlig  bor  i  ham. 
Byen  er  ganske  vist  ikke  mere,  hvad  den  har  været,  men  endnu 
findes  der  både   af  offentlige   og   private   bygninger   en   mængde 

sådanne  vidunderlige  huse,  hvor  marmorkolonnader  og  spring- 
vand i  platanbuskadser  ere  gemte  bag  en  af  ler  opklistret  fagade. 
Følg  en  gang  med  ind  og  lad  os  besøge  et  sådant  hus.  Ud 
til  gaden,  hvor  netop  et  par  skabede  hunde  rode  i  en  stor 
affaldsbunke  i  det  sangvinske  håb  at  finde  endnu  et  par  spiselige 
^evninger,  ser  man  kun  en  gul  mur  med  en  stor  træport;  porten 
bliver  imidlertid  næsten  aldrig  lukket  op,  men  i  den  ene  portfløj 


Gård  i  Damaskus  (i  den  tidligere  danske  konsuls  hixs). 


er  der  udskåret  en  lille  låge,  så  lav,  at  man  må  bøje  sig  dybt 
for  at  krybe  igennem.  Indenfor  finde  vi  en  stor  hvælving,  sten- 
brolagt og  med  kalkede  vægge,  hvor  der  henstår  en  råt  høvlet 
bænk  til  portvægteren,  og  lige  overfor  en  lang,  smal,  ligeledes 
hvidkalket  korridor.  Vi  gå  gennem  denne  og  ud  i  gården,  og 
da  er  med  et  slag  forvandlingen  foregået;  vi  ere  med  dette  ene 
skridt  trådt  århundreder  tilbage  i  tiden,  fra  det  moderne,  smudsige, 
tungsindige   Tyrki    til    fortidens   strålende,    solrige    og    livslystne 

Østerland.  Midt  i  gården  står  det  store  marmorbassin,  hvor 
vandet  kommende  fra  en  af  ledningerne  fra  Barada  bestandig 
vælder    frem,     og   rundt    om    dette   de    skyggende   plataner   eller 


Priva:hu3  i  Damaskus  (tilhorer  den  tidligere    danske  konsul). 


appelsintræerne,  hvis  grene  hænge  ned  under  vægten  af  de 
tunge,  rode  frugter.  Gården  er  i  reglen  belagt  med  sorte  og 
hvide   fliser   i    store,    regelmæssige    monstre,    og  væggene    rundt 

om  udsmykkede  med  lette  lyse  farver.  Påfaldende  ere  de  mange 
døre;  det  er  nemlig  således  indrettet  i  næsten  alle  huse  i 
Damaskus,  at  hvert  værelse  er  afsluttet  for  sig  og  kun  har  en 
dør,  som  fører  ud  til  gårdspladsen,  så  at  man  altid  må  over 
denne  for  at  komme  fra  det  ene  værelse  til  det  andet.  I 
almindelighed  danner  gården  en  langagtig  firkant  og  på  den  ene  af 
de  korte  sider  er  væggen   til  værelset  brudt  igennem ,    så  at  der 


Den  engelske  konsuls  lius  i  Damaskus. 


dannes  ligesom  en  stor  niche,  på  hvis  udsmykning  man  altid 
anvender  en  særlig  omhu.  Det  er  den  sædvanlige  modtagelses- 
salon,  ligesom  også  selve  gårdspladsen  foretrækkes  som  opholds- 
sted. Og  over  det  hele  har  man  som  loft  Orientens  vidunderlige 
himmel  med  dens  aldrig  matte  farver  og  dens  altid  leende  solskin.  Og 
hvor  stille  er  her  ikke!  på  gaderne  færdes  jo  ingen,  og  bazaren 
ligger  altfor  langt  borte  til,  at  tumlen  kan  nå  herhen.  Her  inde 
går  livet  rolig  og  uforstyrret,  idag  som  for  århundreder  siden,  og 

kun  mueddhinens  kalden  til  bon,  som  hores  fra  minareten  på  den 
nærmeste  moske,  afbryder  den  stilfærdige  ro. 

Ejendommelig  ved  Damaskus  er  byens  mangel  på  store 
arkitektoniske  mindesmærker  fra  den  gamle  tid,  fra  romerkejsernes 
og  kalifernes  dage.  Netop  på  dette  punkt  kommer  man  til 
Damaskus  med  store  forventninger;  thi  den  er  jo  om  end  ikke 
verdens  ældste  by,  så  dog  den  af  alle  nu  existerende,  som  man 
tidligst  finder  omtalt,  og  der  har  været  perioder,  hvor  Damaskus 
var  centrum  for  kulturhistoriske  bevægelser,  så  betydningsfulde, 
som  historien  overhovedet  kan  opvise.  Men  det  er  netop  den 
bevægede  fortid,  som  bærer  skylden  for  denne  mangel;  den  ene 
kulturstrømning  har  bortskyllet  de  minder,  den  foregående  havde 
sat  sig,  og  derfor  er  det  på  denne  plet  mere  de  historiske 
traditioner,  vi  høre,  end  de  håndgribelige  mindesmærker,  vi  se, 
der  fylde  os  med  ærbødighed. 

Disse  traditioner  strække  sig  til  de  ældste  tider;  Abraham 
fører  i  følge  Mosebøgernes  beretning  sine  krigere  lige  til  omegnen 
af  Damaskus,  og  hans  husforstander  Elieser  er  fra  selve  denne 
by.  Muhammedanerne  ved  endnu  mærkeligere  ting  at  berette;  i 
nærheden  af  Damaskus  blev  Adam  skabt  af  det  rødlige  ler,  som 
også  endnu  den  dag  i  dag  findes  i  byens  omegn.  Og  ved 
begyndelsen  af  den  historiske  tid  står  byen  som  hele  Syriens 
hovedstad;  kong  David  erobrer  den,  men  det  lykkes  ham  ikke 
at  grunde  noget  varigt  herredomme,  og  allerede  under  kong 
Salomon  vinder  den  sin  selvstændighed  tilbage  og  bliver  residens 
i  et  mod  Israel  fjendtligt  rige,  indtil  dette  tilsidst  oversvømmes 
af  Assyrerne.  Men  hvilket  folk  der  end  var  det  sejrende,  bestandig 
kom  karavanerne  årlig  til  Damaskus  på  den  lange  marsch  fra 
indlandet  til  kysten,  Damaskus  var  hovedstationen,  hvor  den 
betydeligste  omsætning  fandt  sted,  og  hvor  en  anselig  brøkdel 
af  de  medbragte  rigdomme  stadig  blev  tilbage. 

Derfor  se  vi  også,  at  staden  efter  at  have  været  et  stridens 
æble  mellem  forskellige  dynastier  og  efter  at  have  adlydt  Assyrere, 
Persere    og    Grækere    også    senere    under   Romerne    bevarer   sin 


25 

stilling.  Endnu  fortælle  stenene  om  hine  perioder,  og  den 
interessanteste  levning  fra  kejsertiden,  resterne  af  den  store  bue, 
der  findes  i  bazaren,  minder  om  Hadrians  ophold  her  under 
hans  store  rejser  i  rigets  ostlige  provinser.  Nu  er  kun  lidt  af 
portalen  bevaret,  skjult  for  den  daglige  nysgærrighed  af  bazarens 
hvælvede  træloft,  men  ovenover  dette  hæver  sig  endnu  dette 
stykke  kniplingsfine  og  dog  kolossale  romerske  arkitektur. 


M 


Hadrians  triumfbue   i  den  store  bazar. 


Om  de  følgende  århundreder  tier  historien,  men  staden  lever 
fort,  forst  hedensk,  så  kristen,  og  dens  kirke  gemmer  Johannes 
den  døbers  hoved.  Da  bryder  krigslarmen  på  en  gang  århundredets 
stilhed;  ude  fra  ørkenen  kommer  en  bevægelse,  båret  frem  med 
en  kraft  og  en  hurtighed,  som  ikke  har  nogetsomhelst  sidestykke 
i  historien ,  fordi  dens  motiv  netop  var  det ,  som  altid  ene  har 
evnet  at  sætte  de  semitiske  folk  i  bevægelse,  nemlig  religionen, 
og  denne  strøm  når  snart  også  til  Damaskus ;  Khalid  ibn  Welids 

skarer  sprænge  portene,  storme  Johannes  den  døbers  kirke,  og 
på  de  mure,  som  havde  gemt  en  af  kristenhedens  dyreste 
relikvier,  rejses  nu  en  af  Islams  helligste  bygninger.  Thi  Damaskus' 
oldtids  ry  betager  også  erobrerne,  og  dens  gamle  monumenter 
drages  ind  i  deres  religiøse  legenders  kreds.  Når  en  gang 
henimod  verdens  sidste  tider  Antikristen  kommer  og  vinder  al 
folket  for  sig,  så  at  herrens  udsending,  mahdien,  med  en  lille, 
forladt  flok  må  indeslutte  sig  i  Jerusalem,  da  skal  Sidnå  Isa 
(o :  den  herre  Jesus)  fare  fra  himlen  ned  til  den  højeste  minaret 
på  Welids  moske  i  Damaskus,  og  derfra  skal  han  flyve  ud  og 
fælde  Antikristen. 

Det  er  her  den  gamle,  i  kulturhistorien  bestandig  tilbage- 
vendende kendsgærning,  at  ved  de  forskellige  religioners  brydning 
gudsdyrkelsens  pladser  bestandig  blive  de  samme;  den  nye  tros 
bekendere  rejse  ikke  nogen  ny  bygning,  men  de  indrette  den 
gamle  til  den  nye  brug  og  søge  at  bevise  deres  historiske 
adkomst  ved  nydannede  legender.  Her,  hvor  kejsertidens  Damas- 
kenere havde  et  tempel,  rejste  de  følgende  århundreders  kristne 
deres  Johanneskirke,  og  indenfor  de  samme  mure  lyder  nu 
bekendelsen  af  Muhammed  som  Guds  sande  profet. 

Under  Umajjaderne  er  det,  at  Damaskus  når  sit  politiske 
kulminationspunkt  som  hovedstad  i  et  rige,  der  strækker  sig  fra 
Eufrat  og  til  Atlanterhavet;  allerede  da  Abbasiderne  flytte 
rigets  tyngdepunkt  til  Bagdad,  spores  en  tilbagegang,  som  i  de 
følgende  tider  voxer  sig  større  og  større,  navnlig  begrundet  på 
de  forfærdelige  ydre  politiske  forhold.  Tatarer  og  Tyrker  over- 
svømme landet ,  og  den  rige  handel-  og  industridrivende  by  er 
naturligvis  stadig  målet  for  disse  barbariske  horder.  Under  disse 
forhold  synker  den  ved  en  blanding  af  ny  og  gammel  race 
fremståede  arabiske  stadboer  ned  til  en  villieløs  person,  hvem  en 
ejendommelig  reHgiøs  opfattelse  endog  røver  det  sidste,  nemlig 
evnen  til  at  tage  initiativ,  og  det  foles  næsten  som  en  lettelse, 
da  Osmanerne  endelig  tage  styret,  og  den  gamle  by,  som  Hadrian 


Søjlegang  i  den  store  moske- 

havde  udsmykket  og  hvor  Umajjaderne  havde  hersket,  bUver 
sædet  for  en  tyrkisk  provinsguvernør,  pasha  af  2  hestehaler. 

Under  den  tyrkiske  administration,  således  som  den  var  til 
langt  ind  i  dette  århundrede,  synker  al  ting  mere  og  mere 
sammen.  De  store  silkevæverier  lukkes,  de  gamle  Damascener- 
klinger,  smidige  som  et  spanskrør,  så  at  man  kunde  bøje  dem 
om  livet,  smedes  ikke  mere;  kun  handelen  holder  endnu  byen 
nogenlunde  oppe.  Imidlertid  ere  de  ydre  forhold  blevne  rolige, 
kun  en  enkelt  gang  berøres  den  arabiske  stadboers  livsnerve, 
hans  religiøse  fanatisme,  og  dette  giver  sig  da  luft  i  hæftige,  men 
kortvarige  bevægelser,  som  den  store  kristenmassakre  i  1860,  da 
scenerne  fra  Khalids  erobring  af  staden  gentog  sig  i  Damaskus' 
gader.  I\len  disse  bevægelser  ere  rent  momentane,  som  de  sidste 
krampetrækninger  i  den  synkende  kulturretnings  dødskamp,  og 
de  blive  stadig  svagere.  Snart  vil  Damaskus  være  en  by  med 
to  banegårde,  og  lokomotivets  larm  skal  overdøve  bønneråbernes 
manende  kaldelse  til  de  troende. 

Med  en  så  bevæget  fortid  som  den,  hvoraf  hovedtrækkene 
her  ere  skizzerede,  er  det  let  at  forstå,  at  det  er  forholdsvis  lidet, 
der  er  ladt  tilbage  af  monumentale  bygninger.  Skønt  Damaskus 
med  rette  kaldes  »de  tohundrede  moskeers  by«,  var  der  blandt 
alle  disse  kun  en  eneste  nævneværdig,  nemlig  den  omtalte  Welids 
moske,  som  var  Islams  helligste  sted  næst  efter  kaaba'en  i  Mekka, 
men  som  for  største  delen  ødelagdes  ved  en  ildebrand  i  oktober 
1893.  Den  havde  som  så  mange  af  Orientens  bygninger  den 
ejendommelighed,  at  den  ikke  havde  nogen  fagade,  noget  vi  jo  for- 
øvrigt også  kende  fra  enkelte  kirker  i  Europa,  således  som 
Teinkirken  i  Prag.  Wehdsmoskeen  lå  på  alle  sider  omgivet  af 
bazaren ,  hvis  butikers  bagside  stødte  op  til  dens  mure ,  og  sås 
derfor  kun  på  afstand,  eller  når  man  stod  lige  ved  dens  indgang. 
Det  var  en  umådelig  rektangulær  firkant,  hvis  flisedækkede 
gårdsplads  var  omgivet  af  en  række  korinthiske  søjler,  mellem 
hvilke  i  gamle  dage  de  sekshundrede  gyldne  lamper  hang,  som 
oplyste   moskeen,  når  der  var  fest.  De  vare  forlængst  forsvundne. 

rovede  af  en  eller  anden  barbarisk  condottiere,  og  selve  moskeen 
bar  altfor  tydelige  spor  af  tidens  overlast;  med  sine  forhuggede  fliser 
og  sit  rå  træloft  over  buegangene  på  siderne  var  den  repræsentant 


Moske  ved  Damasku.-. 


for  hele  Orientens  ejendommelige  blanding  at  yndefuld  pragt  og 
forfalden  fattigdom.  Welidsmoskeen  skulde  man  derfor  ikke  se 
om  dagen,  når  det  ubarmhjærtige  sollys  blottede  alle  manglerne 
og  revnerne,  den  skulde  ses  ved  aften,  og  når   man   da   fra   den 

lumre  bazar  trådte  ind  på  den  svale,  højtidelige  plads,  hvor 
månelyset  dækkede  over  al  brist,  da  fik  man  et  indtryk  at 
Orienten  fra  dens  bedste  side,  en  forestilling  om  den  kultur,  hvoraf 
vi  nu  kun  se  de  slet  bevarede  rester. 

Welidsmoskeen  var  Damaskus'  eneste  store  moske  og  den 
eneste  i  omfang  anselige  bygning.  Det  er  overhovedet  karak- 
teristisk for  den  muhammedanske  arkitektur,  at  den  aldrig  fortaber 
sig  i  det  kolossale;  selv  om  også  Orientalerne  have  opfort 
virkelig  store  bygninger,  er  deres  stræben  altid  rettet  mod  det 
beherskede,  det  yndefulde,  og  denne  deres  tilbøjelighed  slår 
endog  undertiden  over  i  en  altfor  omhyggelig  udarbejden  af 
detaillerne  med  forsømmelse  af  helhedens  virkning,  således  som 
vi  jo  netop  se  det  i  adskillige  mauriske  bygninger.  Det  er  det 
samme  som  i  literaturen ;  man  ser  lige  fra  de  ældste  tider  mere 
på  en  dristig  metafor  eller  en  slående  antithese  i  et  enkelt  vers 
end  på  digtet  som  helhed,  hvilket  også  er  grunden  til,  at  den 
orientalske  poesis  frembringelser  for  os  Europæere  som  oftest 
gøre  et  så  usammenhængende  indtryk. 

I  Damaskus  er  det  derfor  ikke  så  meget  bygningerne,  der 
drager  den  fremmede  til  sig,  som  derimod  det  liv,  det  røre,  der 
udfolder  sig  i  dens  gader;  og  det  var  også  for  mig  personlig 
grunden  til,  at  Damaskus  under  hele  mit  ophold  i  Orienten  var 
den  by,  hvor  jeg  opholdt  mig  længst  og  som  jeg  helst  vendte 
tilbage  til.  Der  er  i  det  hele  det  vestlige  Asien  eller  i  Afrika  ikke 
nogen  større  by,  der  har  bevaret  de  rent  orientalske  ejen- 
dommeligheder så  godt  som  Damaskus;  både  Kairo  og  Kon- 
stantinopel ere  nu  halvt  europæiske,  og  det  orientalske  element 
i  disse  byer,  særlig  i  den  første,  er  på  mange  punkter  i  færd  med 
at  blive  en  kunstig  staffage,  som  bevares  af  hensyn  til  de 
europæiske  turister,  der  komme  til  Ægypten  med  hovedet  fuldt 
af  Ebers'  romaner  og  af  »Tusend  og  en  nat«,  og  som  nu  ville 
hilse  på  deres  gamle  bekendte  fra  disse  bøger.  Damaskus  er 
derimod  endnu  rent  orientalsk,  —  jeg  siger  endnu;  thi  også  i 
denne   by  er  bevarelsen  af  alle  den  orientalske  kulturs  ydre  livs- 


former,  for  byen  som  for  individet,  kun  et  tidsspørgsmål.  Men 
endnu  er  Damaskus  rent  islamitisk,  det  er  den  af  Gud  velsignede 
stad,  som  de  fyrretyve  Europæere,  der  bo  her  til  stadighed,  og 
de  to  halveuropæiske  hoteller  ikke  have  formået  at  påtrykke  noget 
karaktermærke,  der  er  værd  at  tale  om. 

På  gaderne  i  Damaskus  vil  man  derfor  se  det  ægte  orien- 
talske folkeliv;  det  er  et  billede  med  stærke  farver  og  brogede 
folketyper,  som  vexle  så  hurtigt  mellem  hverandre,  at  man  knap 
får  tid  til  at  holde  rede  på  dem  alle.  Damaskus  har  nemlig  i 
forhold  til  sin  folkemængde,  der  kan  anslås  til  halv  andet 
hundrede  tusind,  en  forbausende  mængde  forskellige  nationaliteter 
at  opvise.  Lad  os  derfor  en  gang  foretage  en  spadseretur  gennem 
bazaren  for  at  se  og  høre  på  disse  mennesker  på  nært  hold, 
men  lad  os  først  gå  hen  til  min  ven  Ahmed  ibn  Hassan ;  han 
kan  være  god  til  at  have  med,  hvad  enten  det  gælder  at  slå  en 
handel  af  med  en  gammel,  lumsk  kobmand  eller  jage  et  par 
tiggere  væk  eller  give  oplysninger  om  gamle  bygninger  og 
monumenter. 

Min  ven  Ahmed  var  utvivlsomt  den  mærkeligste  af  alle 
mine  bekendtskaber  fra  Damaskus;  jeg  kendte  ham  allerede  fra 
den  første  måned,  jeg  opholdt  mig  i  byen,  og  traf  ham  første 
gang  på  en  ret  ejendommelig  måde.  Jeg  omgikkes  den  gang 
med  en  plan  til  en  rejse  til  byerne  Djof  og  Hail,  noget,  som 
den  tyrkiske  guvernør  for  resten  senere  fik  forpurret,  og  ledte 
da  efter  en  passende  forer.  En  af  mine  bekendte,  en  politi- 
officiant,  som  hed  Jachja  etiendi  og  således  var  min  navnefætter 
(j^g  gik  nemlig  under  det  samme  navn,  som  på  dansk  betyder 
så  meget  som  hr.  Johannes),  havde  lovet  at  hjælpe  mig  hermed, 
og  en  eftermiddag  gik  jeg  derfor  ud  for  at  træffe  ham  på  en 
barberstue,  hvor  jeg  vidste,  at  han  ofte  kom  hen  for  at  fordrive 
et  par  timer;  i  Orienten  ligesom  i  det  gamle  Rom  er  barberens 
bod  nemlig  lige  så  vel  som  kafeen  et  yndet  samlingssted ,  hvor 
man  gærne  sidder  og  sladrer  tiden  bort.  Jachja  effendi  var 
imidlertid  ikke   kommen,   derimod   sad   der  en  mand ,   iført  stad- 

boernes  sædvanlige  dragt  med  den  stribede  kumbåz  (d  :  fodsid 
skjorte)  under  en  overfrakke  af  europæisk  snit.  Det  viste  sig  at 
være  en  ven  af  politiofficianten,  og  da  han  fik  at  vide,  hvad  jeg 
vilde  denne,  blev  han  strax  meget  interesseret  i  mine  rejseplaner; 
han  tilbød  mig  selv  at  være  mig  behjælpelig,  og  for  at  vise  det 
i  gerningen  travede  han  med  mig  ud  i  forstaden,  hvor  beduinernes 
karavaner  holde  til,  og  hvor  vi  tilbragte  hele  dagen  med  at  lede 
efter  en  passende  fører.  Det  slog  imidlertid  fejl,  da  alle  de  beduiner, 
som  kendte  vejen  og  med  hvem  vi  forhandlede,  stillede  for  store 
fordringer,  men  fra  den  dag  blev  Ahmed  min  trofaste  ven,  hvem 
jeg  senere  så  godt  som  daglig  traf  sammen  med. 

Han  havde  havde  haft  en  ret  besynderlig  løbebane  og  vidste 
meget  af  fortælle.  Han  havde  egenlig  begyndt  med  at  være 
møller,  men  da  han  så  efter  sin  faders  død  arvede  en  mindre 
kapital,  gav  han  mølleriet  en  god  dag  og  gav  sig  til  at  leve  et 
liv  så  lystigt,  at  han  blev  berømt  i  hele  Damaskus,  og  jeg  har 
også  selv  hørt  andre,  ældre  indbyggere,  der,  når  de  skulde 
fortælle  om  forholdene  i  deres  ungdom,  særlig  mindedes  Ahmed 
ibn  Hassans  ungdomsgalskaber.  På  den  måde  fik  pengene  en 
brat  ende,  og  Ahmed  søgte  da  at  supplere  det  manglende  ved 
at  give  sig  til  at  være  smugler,  og  hans  muntre  eventyr  og 
kampe  med  de  tyrkiske  gendarmer  hørte  til  hans  gladeste  minder; 
nu  og  da  havde  han  jo  nok  gjort  det  af  med  en  eller  anden,  og 
der  var  også  et  par  gange,  hvor  han  af  folk  havde  ladet  sig 
overtale  for  gode  ord  og  bedre  betaling  til  at  skafte  dem  af  med 
en  uven;  han  havde  således  en  gang  dræbt  en  mand  for 
Abd  el  Kader,  og  det  var  hans  livs  store  stolthed.  Man  skulde 
se  ham,  når  han  sad  gemytligt  på  kafeen  eller  hjemme  hos  sig 
selv  og  fortalte  herom:  » —  —  så  kom  jeg  lige  bag  på  ham,  og 
førend  han  mærkede  det,  huggede  jeg  ham  med  sablen  tværs 
over  halsen;  så  havde  jeg  jo  tænkt,  at  emiren  vilde  give  mig 
tyve  napoleons,  men  han  gav  mig  tredive;  ja,  gid  Allah  vande 
hans  gravsted  og  give  ham  bolig  i  paradiset«. 

Måske  \'ar  denne  historie  og  flere  af  de  andre  resultater  af 
Ahmeds  egen  fantasi,  men  meget  har  jeg  også  fra  andre  sider 
hort  berette  ganske  overensstemmende  med  hans  egne  fortællinger ; 
at  han  ikke  var  bange,  viste  også  de  ar,  han  bar  i  hovedet  og 
på  sin  forkrympede  højre  hånd ,  som  en  gang  var  bleven  såret  i 
en  kamp  med  nogle  beduiner.  Og  med  alt  det,  med  en  sådan 
fortid  og  over  en  halv  snes  mord  på  sin  samvittighed  var  han 
en  så  trofast  ven,  som  nogen  skulde  ønske  sig.  Han  fulgte  mig 
bestandig  på  mine  vandringer  gennem  byens  mindre  sikre 
kvarterer,  han  var  min  stadige  tolk,  når  jeg  færdedes  blandt 
beduinerne  ude  i  forstaden  Meidån,  thi  på  grund  af  sin  lange 
praxis  på  rejser  havde  han  erhvervet  en  betydelig  færdighed  i 
at  forstå  beduinernes  dialekt,  og  ved  alt,  hvad  jeg  vilde  skafte  mig, 
og  alt,  hvad  jeg  ønskede  oplysning  om,  behovede  jeg  blot  at 
meddele  det  til  Ahmed.  Ganske  vist  ytrede  hans  venskab  sig 
enkelte  gange  på  en  lovlig  orientalsk  måde;  det  var  ham,  der  da 
jeg  nu  sidste  gang  forlod  Damaskus,  et  par  timer  for  min  afrejse 
kom  til  mig  og  sagde  i  al  fortrolighed:  »Hor,  hvis  Du  har  en 
eller  anden  rigtig  uven  her  i  byen,  så  kan  Du  jo  blot  sige  det 
mig.«  Jeg  kendte  imidlertid  hans  maner  og  erklærede  med  tak, 
at  jeg  ikke  havde  brug  for  hans  velvilje. 

Sikre  på,  at  vi  med  Ahmed  i  folge  vil  klare  alle  vanskelig- 
heder, begive  os  ud  i  mylret  hen  forbi  regeringspaladset  og 
citadellet  og  ned  ad  den  store  gade,  der  for  enden  afsluttes  med 
en  mægtig  hvælving.  Det  er  indgangen  til  den  store  bazar;  de 
gader,  hvor  siderne  ere  fuldstændig  optagne  af  butikker,  og  som 
altså  efter  den  almindelige  sprogbrug  kaldes  bazaren,  ere  nemlig 
i  Damaskus  overbyggede  med  hvælvet  trætag,  noget,  som  i 
denne  bys  ofte  strænge  klima  er  en  stor  fordel. 

Disse  træhvælvinger  ere  et  af  de  mange  minder,  byen  inde- 
holder om  en  af  sine  talrige  guvernører,  den  berømte  Midhat 
pasha.  Måske  kende  nu  de  færreste  i  Europa  dette  navn,  og 
dog  er  det  ikke  længe  siden,  at  det  var  på  alles  læber.  Han 
var  iblandt  de  begavelser,   der  komme  for  tidhgt,   og  for  hvem 

det  tyrkiske  rige  i  sin  tid  ikke  bod  nogen  virkekreds.  Midhat 
pashas  stjærne  kulminerede  kort  efter  den  russisk-tyrkiske  krig, 
den  gang  Tyrkiet  endnu  fuldstændig  støttede  sig  til  England. 
Man  havde  indset,  at  Tyrkiets  rolle  i  Europa  var  så  godt  som 
udspillet;  landets  fremtid  beroede  nu  kun  på  at  ophjælpe  de 
asiatiske  provinser,  og  til  et  forsøg  i  denne  retning  valgte 
man  da  Syrien,  til  hvis  guvernør  Midhat  blev  kåret  på  den 
engelske  gesandts  anbefaling.  Han  kom  til  Damaskus  med 
hovedet  fuldt  af  reformplaner;  alt  fra  øverst  til  nederst  skulde 
moderniseres,  på  samme  måde  som  czar  Peter  i  sin  tid  havde 
gjort  i  Rusland.  Og  Midhat  virkede  rastløst;  han  samlede 
bøgerne,  der  lå  spredte  om  i  moskeerne,  i  et  enkelt  bibliothek, 
han  byggede  tag  over  bazarens  gader,  han  gav  gendarmerne 
nye  uniformer,  han  fik  røverne,  som  hidtil  levede  lystigt  mellem 
bjærgene,  hængte,  og  han  gjorde  meget  andet;  men  den  gamle 
traditionelle  slendrian  i  administrationen  kunde  han  ikke  få  has 
på;  Tyrkerne  var  og  blev  Tyrker  —  og  Midhat  pasha  var 
ingen  czar  Peter. 

De  forventninger,  man  havde  stillet  til  ham,  måtte  skuffes; 
det  blev  de  også,  og  efter  få  års  forløb  blev  Midhat  kaldt 
tilbage;  senere  blev  han  anklaget  som  medvider  i  mordet  på 
sultan  Abdulaziz  og  meget  uretfærdigt  behandlet;  men  —  det 
hører  ikke  Damaskus'  historie  til. 

I  byen  selv  er  Midhat  pasha  for  lang  tid  siden  glemt,  og 
mange,  såre  mange  ere  de,  som  have  hersket  i  den  af  Allah 
velsignede  stad  siden  hans  tid.  På  grund  af  den  mistanke,  man 
i  Konstantinopel  bestandig  nærer  mod  provinsguvernørernes 
uafhængighedslyster,  særlig  da  i  de  fjærnere  distrikter,  lader 
man  dem  ikke  gærne  blive  gamle  på  pladsen.  »Har  Du  hørt 
noget  om,  hvorvidt  vor  guvernør  er  bleven  afskediget«,  er  en 
stående  indledning  til  en  samtale,  omtrent  som  når  man  hos  os 
søger  at  bryde  den  første  tavshed  ved  en  meddelelse  om  det 
smukke  vejr,  vi  har  i  dag.  — 

J.  Østrup.  3 

Men  lad  os  gå  ind  i  bazaren ,  ind  under  det  hvælvede  loft> 
og  vi  vil  snart  glemme  de  politiske  erindringer,  der  knytte  sig 
til  dets  bygmester.  Intet  steds  ser  man  livet  i  Orienten  udfolde 
sig  så  broget,  så  alsidigt  som  netop  her  i  bazaren.  Den  er 
ganske  vist  ikke,  som  man  ofte  tænker  sig,  et  oplagssted  for 
alle  østens  herligheder,  de  strålende  juveler  fra  Indien,  de 
duftende  stoffer  fra  Kashmir  og  de  blinkende  våben  fra  Ispahan; 
alt  dette  hører  som  så  meget  andet  kun  hjemme  i  Harun  al  rashids 
og  »tusind  og  en  nats«  ferige.  Nu  er  Orienten  fattig;  dens  luxus 
kommer  med  damperen  fra  Europa,  og  den  indfødte  håndværker 
forstår  kun  at  tilvirke  det  daglige  livs  nødvendighedsgenstande. 
Den  rigdom,  som  bazaren  udfolder,  består  ikke  i  ophobede 
værdier,  men  i  den  brogede  mangfoldighed,  som  her  har  sin 
tumleplads;  det  er  en  samvirken  affarver  og  typer,  levendegjorte 
illustrationer  til  svundne  tiders  kulturhistorie,  som  skaber  den 
orientalske  bazars  trylleri. 

Lad  os  standse  et  øjeblik  her  ved  tæppehandlerens  butik;  vi 
vil  her  kunne  overse  mylret,  samtidig  med  at  vi  forsøge  at  slå 
en  handel  af  med  manden.  Jeg  fremfører  min  hilsen  nehårek  såid 
(d:  din  dag  være  lykkelig),  og  den  gengældes  med  de  samme 
ord;  thi  den  rigtige  hilsen  esselåmu  aleikum  (d:  fred  være  med 
eder)  nedværdiger  Araberen  sig  ikke  til  at  anvende  overfor  en 
franker.  Ahmed  præsenterer  mig,  og  den  gamle  købmand  byder 
mig'velkommen  med  den  smukke,  ægte  arabiske  formel  béti  betak 
(o:  mit  hus  er  dit  hus). 

Man  kan  sige  om  disse  formler  og  om  den  orientalske 
høflighed  i  det  hele  taget,  hvad  man  vil;  man  ved  jo  nok,  at 
der  ikke  menes  meget  dermed,  men  der  er  dog  altid  noget 
mildt  og  behageligt  derved,  som  uvilkårligt  fængsler.  Og  stor 
indflydelse  har  denne  anvendelse  af  stående  fraser  tillige  på  om- 
gangsformernes karakter;  den  omstændelighed,  som  en  modtagelse 
og  overhovedet  indledningen  til  enhver  betydeligere  akt  kræver, 
forhindrer  al  opfarende  og  stødende  adfærd.  Og  også  her  som 
næsten    overalt    i     Orientalerens    liv    kommer    der     et     religiøst 

moment  med  ind,  som  hvor  overfladisk  det  end  ofte  er,  dog  har 
sin  betydning.  Læg  en  gang  mærke  til,  når  to  lastdragere 
skændes  og  med  en  forbausende  tungefærdighed  anvende  det 
arabiske  sprogs  i  denne  henseende  så  rige  ordforråd;  den  tredie, 
der  vil  skille  dem,  søger  forgæves  at  overdøve  de  hidsige  fyre, 
indtil  han  ved  en  snild  benyttelse  af  en  pause  får  indført  de  ord 
til  den  ene:  »Velsign  profeten«,  hvorpå  den  anden  øjeblikkelig 
standser  for  at  sige:  »Nej,  Gud  er  den,  som  velsigner  ham«;  den 
blotte  nævnelse  af  Allahs  navn  beroliger  gemytterne  og  åbner 
vejen  for  en  fredeligere  forståelse. 

Min  nye  ven,  købmanden,  sparer  heller  ikke  på  høfligheds- 
fraser,  og  først  længe  efter  kommer  jeg  til  ro,  og  Ahmed 
begynder  at  handle,  medens  jeg  med  øjet  følger  den  forbidragende 
vrimmel.  Der  kommer  en  gammel  tyrkisk  officer;  han  er 
bimbashi,  en  charge,  omtrent  svarende  til  oberstløjtnant,  og  ikke 
desto  mindre  går  han  selv  med  kurven  på  armen  for  at  begive 
sig  hen  på  frugttorvet  og  gøre  sine  indkøb.  Således  er  Orienten ; 
her  er  fra  gammel  tid  despotiernes  hjem ,  men  tillige  hjemmet 
for  en  sand  følelse  af  menneskenes  ligeberettigelse  og  en  stræng 
hævdelse  af  den  personlige  frihed.  Vi  ere  jo  alle  ibåd  Allah 
(d:  Guds  tjenere);  når  man  undtager  sultanen,  der  er  profetens 
efterfølger  som  kalif  og  Guds  skygge  her  på  jorden,  ere  alle 
mennesker  lige,  og  hvad  skulde  der  så  være  i  vejen  for,  at  en 
gammel  oberstløjtnant  går  med  sin  torvekurv  lige  så  godt  som 
en  skomager  eller  en  kameldriver.  Begrebet  adel  har  den 
muhammedanske  Orient  aldrig  kendt,  først  i  den  nyere  tid  har 
berøringen  med  Europa  skabt  et  embedshierarki,  noget,  som 
imidlertid  står  i  afgjort  modsætning  til  hele  den  orientalske 
kulturs  traditioner. 

Men  lad  reflexionerne  fare  og  lad  os  heller  betragte,  hvad 
der  ligger  lige  for  os;  værdige  købmænd,  som  trods  heden  bære 
pelsforede  kaftaner  over  den  brogede,  fodside  skjorte,  vandre 
forbi  ved  siden  af  tæt  tilslørede  kvinder,  hvis  store  hvide  eller 
gulstribede  gevandt  udelukker  enhver  mulighed  fra  en  bedømmelse 

af  formerne.  Kvinderne  gå  bestandig  flere  sammen :  når  man 
skal  i  bazaren,  må  man  altid  have  kusiner  eller  veninder  med 
sig;  thi  denne  slentren  om  fra  butik  til  butik  er  i  virkeligheden 
den  eneste  fornøjelse  for  de  kvinder,  hvis  sociale  stilling  befrier 
dem  fra  legemligt  arbejde.  Enten  ligge  de  hjemme  på  deres 
divan  og  drive  med  den  uadskillige  vandpibes  slangerør  i 
munden,  eller  de  gå  i  bazaren;  selv  om  det  kun  er  en  ubetydelig 

genstand,  de  skal  købe,  vandre 
de  i  flok  rundt  i  timevis  og  vogte 
sig  vel  for  at  træffe  deres  valg 
for  tidligt;  thi  er  købet  først 
gjort,  så  er  jo  fornøjelsen  forbi. 
Bagved  kvinderne  komme 
et  par  jøder,  kendelige  på  deres 
sorte  dragt  og  hele  ejendomme- 
lige ydre.  Jøderne  i  Damaskus 
som  overalt  i  Orienten,  ere  som 
hundene,  foragtede  men  dog 
skånede.  Hundene,  der  leve  herre- 
løse og  i  flokke  i  byens  forskellige 
kvarterer,  få  mangt  et  knubs  og 
spark,  men  ingen  slår  dem  ihjel, 
thi  det  vilde  for  en  rettroende 
være  at  besmitte  sig,  og  på 
samme  måde  er  det  med  Jøderne. 
Muhammedanerne  nære  en  langt 
større  foragt  for  jøderne  end  for 
de  kristne,  og  dette  er  noget,  som  efter  den  orthodoxe  theologi 
har  sin  bekræftelse  i  koranen;  'udtrykket  i  dens  første  kapitel 
»dem,  hvem  Guds  vrede  er  over«,  forklares  nemlig  om  jøderne, 
medens  de  kristne  betegnes  med  den  mildere  vending:  »de 
vildfarende«.  Og  dog  har  der  i  Islams  historie  aldrig  fundet 
nogen  egentlig  jødeforfølgelse  sted,   medens   fjendskabet  mod  de 


Syrisk  kvinde   i  spadseredragt. 

kristne  ofte  har  givet  sig  udslag  i  blodige  grusomheder;  den 
kristne  dræber  man,  jøden  foragter  man. 

Men  se,  nu  opstår  der  på  en  gang  bevægelse  i  mængden, 
idet  en  vogn  søger  at  bryde  sig  vej  gennem  den  tætte  trængsel. 
Det  er  en  af  de  europæiske  stormagters  konsuler,  som  kommer; 
man  kender  ham  strax  på  kawas'en  (d  :  konsulatsbetjenten) ,  der 
med  sin  guldbroderede  uniform  og  store  krumsabel  troner  på 
bukken  og  ved  ivrige  tilråb  søger  at  få  folk  af  vejen.  Det  er 
en  underlig  trevenhed,  hvormed  mange  flytte  sig,  og  onde  blikke 
sendes  efter  den  forbirullende  vogn.  Den  fanatisme,  som  endriu 
boer  hos  næsten  enhver  Orientaler,  bliver  jo  daglig  kaldt  til  live, 
når  man  ser,  hvorledes  disse  Europæere  hædres  ved  alle  lejlig- 
heder, hvorledes  pashaen  modtager  dem  og  soldaterne  præsentere 
gevær,  medens  Araberen  selv  må  holde  sig  beskedent  tilbage. 
Ikke  så  sjældent  går  jo  også  naturen  over  optugtelsen;  netop 
under  mit  første  ophold  i  Damaskus  indtraf  en  skandale  af  denne 
art,  idet  man  i  den  store  bazar  gennempryglede  den  russiske 
konsuls  kawas,  fordi  han  havde  slået  en  tyrkisk  dreng,  der  stod 
og  pillede  ved  hestene.  Konsulen  klagede,  og  guvernøren  fik 
travlt,  men  ingen  kunde  finde  de  skyldige,  og  det  hele  endte, 
som  den  slags  altid  ender,  med  en  høflig  beklagelse  fra  pashaen 
og  løfte  om,  at  det  ikke  skulde  ske  tiere. 

Men  det  gør  det  dog,  og  Europæerne  vide  i  det  hele  taget 
godt,  at  den  nuværende  slægt  ikke  er  så  meget  forskellig  fra  den, 
der  i  1860  satte  kristenkvarteret  i  brand  og  dræbte  dets  beboere. 
Den  religiøse  fanatisme  er  den  eneste  stræng,  hvis  anslag  kan 
bringe  Orientalerens  inderste  til  at  røre  sig ;  trods  de  lange  tiders 
forkuede  tilstande,  trods  Araberens  medfødte  fejghed  er  appellen 
til  hans  religion  noget,  han  aldrig  svigter,  og  både  Europæerne 
og  endnu  mere  de  indfødte  kristne  gøre  bedst  i  at  komme  bort 
hurtigst  muligt,  når  der  på  gaden  høres  råbet:  »Men  er  der 
da  ingen  muslims  mere  i  verden.-  hvor  er  profetens  folk.'« 

I  det  daglige  liv  søger  man  imidlertig  så  vidt  muligt  fra  begge 
sider  at  undgå  sammenstød,  og  indfødte  Muhammedanere,   maro- 

nitiske  kristne  fra  Libanon  og  Drusere  bevæge  sig  her  i  bazaren 
fredeligt  af  sted  side  om  side.  Imidlertid  fortsætter  Ahmed 
stadig  sine  forhandlinger  med  den  gamle  købmand.  Det  gælder 
et  tæppe  til  en  værdi  af  c.  70  francs,  hvorfor  sælgeren  har  begyndt 
med  at  forlange  fem  hundrede.  I  følelsen  af,  at  det  vilde  vare 
altfor  længe  at  få  denne  pris  trykket  ned  til  den  normale,  har 
Ahmed  grebet  til  den  modsatte  taktik  og  er  begyndt  med  selv 
at  byde,  men  de  første  gange  naturligvis  altfor  lavt  og  hans 
tilbud  afvises  da  også  med  den  stående  formel :  Allah  jifattich 
alék  (d:  Gud  åbne  vindingens  porte). 

Så  lægger  han  fem  francs  til,  men  det  hjælper  ikke: 

»O,  min  broder,  vil  Du  da  lægge  mit  hus  ode;  sandelig,  af 
enhver  anden  end  dig  vilde  jeg  ikke  tåle  sådant.« 

»Nu  vel  da,  for  vort  venskabs  skyld,  jeg  byder  i  alt 
50  francs.« 

»Tag  det  da  heller  for  intet,  som  en  gave  af  min  hånd,  dit 
venskab  er  mig  langt  mere  værd  end  sådanne  ti  tæpper.« 

»Nej,  min  broder,  ikke  for  intet,  men  55  francs  kan  jeg  give 
dig  derfor;  det  er  mit  sidste  ord.« 

Heller  ikke  dette  hjælper,  og  Ahmed  anvender  da  det  sidste 
middel,  nemlig  at  spørge  sælgeren  om,  til  hvilken  pris  han  selv 
har  købt  tæppet,  og  hvilken  avance  han  vil  nøjes  med.  Så 
mærkeligt  det  end  kan  lyde,  er  det  dog  en  kendsgærning,  at 
skønt  de  syriske  købmænd  ellers  snyde  og  bedrage  efter  evne, 
virker  i  de  allerfleste  tilfælde  en  appel  til  deres  sandhedskærlighed, 
fremsat  i  denne  bestemte  form.  Man  vil  i  almindelighed  få 
korrekt  opgivet,  i  hvilken  pris  varen  står  sælgeren,  og  det  bliver 
da  kun  det  forholdsvis  mindre  spørgsmål  om  hans  avance,  som 
står  tilbage  at  debattere. 

Ahmed  og  købmanden  ere  netop  ved  dette  sidste  punkt  af 
forhandlingen,  da  en  stærk  bevægelse  pludselig  opstår  blandt 
mængden;  man  forstår  grunden,  da  der  i  det  samme  høres 
hovslag,  og  et  øjeblik  efter  passerer  en  lille  karavane  beduiner 
forbi.     Ubevægelige    sidde  de  på  deres  små,   livlige   heste,    som 

vante  til  ørkenens  stilhed  se  me^et  forbausede  på  tumlen  og 
vrimlen  omkring  dem;  en  enkelt  gør  et  lille  spring,  men  et 
beroligende  ord  fra  rytteren  er  nok  til  at  fa  den  til  atter  at  slå 
ind  i  sin  rolige  gang.  Af  rytterens  person  ses  kun  det  stærkt 
markerede  ansigt  med  det  spidse,  sorte  skæg  og  den  store  næse; 
resten  af  hovedet  er  skjult  af  det  store  shawl,  som  fastholdes 
af  en  tyk,  dobbelt  ring,  og  ned  fra  skuldrene  hænger  den  vide, 
brune  kappe  uden  ærmer,  hvor  de  knoklede  hænder  stikke 
igennem  to  huller  på  siderne.  Fødderne  med  de  store,  røde, 
jærnbeslåede  støvler  hvile  i  svære  arabiske  stigbøjler,  og  selve 
den  tunge  sadel  med  den  høje  rytter  synes  næsten  for  stor 
en  byrde  for  den  lille  hest;  beduinen  lader  imidlertid  til  at  vide, 
hvad  han  kan  byde  sit  dyr;  thi  de  fleste  have  endog  læsset 
temmelig  store  poser  på  bagved  sadlen.  Den  venstre  hånd 
holder  det  reb,  som  bundet  til  stangbidet  for  adskillige  må 
erstatte  en  lædertøjle,  medens  den  højre  fører  den  lange,  lette 
bambuslanse;  over  ryggen  hænger  geværet  og  ved  siden  krum- 
sablen. 

De  fleste  af  disse  ørkenens  sønner  ere  pjaltede,  og  hestene 
ere  alle  skindmagre,  og  dog  er  der  over  hele  deres  holdning 
udbredt  en  værdighed  og  overlegenhed,  som  om  det  var  en  skare 
fyrster,  der  holdt  deres  indtog  i  en  erobret  stad.  Tydelig  mærkes 
den  foragt,  hvormed  rytterne  se  ned  på  den  omgivende  hob  af 
stadboere,  og  karakteristisk  er  den  ærbødige  hurtighed,  hvormed 
sværmen  søger  at  give  plads.  Det  er  rigtignok  noget  andet  end 
den  europæiske  karet  med  kawas  og  konsulemblemer.  Stadboeren 
ved  godt,  at  han  selv  er  af  en  blandet  afstamning,  og  trods 
beduinernes  foragt  ser  han  derfor  bestandig  op  til  dem  som  den 
ægte  arabiske  nations  rene  repræsentanter;  det  fælles  had  til 
Tyrkerne,  hvis  åg  han  daglig  forbander,  er  også  en  væsenlig 
grund  til  sympathien  for  disse  sidste  forkæmpere  for  arabisk  frihed. 
Derfor  går  der  en  beundrende  mumlen  gennem  folket,  når 
eduinerne  rider  forbi,  og  Ahmed,  der  fra  sine  rejser  kender  alle 
stammer,  hvisker  til  mig:     »Ser    Du  ham  den  gamle   der  foran; 

det  er  en  af  Anezestammernes  scheiker,  som  var  med  i  den 
store  kamp  udenfor  Hama  for  fjorten  år  siden,  da  de  jog  det 
tyrkiske  gendarmrj'tteri  på  flugt  og  tog  deres  kanoner  fra  dem.« 

Beduinerne  komme  i  reglen  kun  til  staden  for  handelens 
skyld  ;  de  sælge  ulden  af  deres  får  og  købe  sig  derfor  de  få 
genstande,  de  have  brug  for,  klæder  og  våben ,  teltdug  og 
lignende.  På  grund  af  deres  livsforhold  skulle  de  have  alt  fra 
byerne;  de  kunne  ikke  foretage  den  mindste  reparation  af  deres 
gevær,  ikke  engang  deres  heste  kunne  de  sko  uden  at  komme 
til  byerne,  og  deres  foragt  for  stadboen  er  dertor  underlig  nok, 
da  de  i  økonomisk  henseende  ere  fuldstændig  afhængige  af  hans 
arbejde.  Hvis  byerne  vilde  lukke  for  beduinerne,  vilde  disses 
tilværelse  blive  umulig.  Men  man  er  i  almindelighed  glad  for 
deres  komme,  og  købmændene  i  Damaskus  tælle  dem  blandt 
deres  bedste  kunder;  de  ere  lettere  at  bedrage  end  de  mere 
erfarne  stadboer. 

Efter  at  beduinerne  ere  passerede  forbi,  lykkes  det  endelig 
Ahmed  og  købmanden  at  afslutte  deres  forhandling,  idet  Ahmed 
skal  betale  de  60  francs,  som  er  den  kapital,  der  stikker  i  tæppet, 
og  give  fem  francs  i  opgæld.  Sælgeren  afslutter  så  købet  med 
den  almindelige  talemåde:  Allah  jikassibak  (d:  Gud  lade  dig 
have  fordel  af  dit  køb),  og  dermed  er  denne  diplomatiske  akt, 
som  har  varet  omtrent  halvanden  time,  lykkelig  bragt  til  ende. 
Der  er  imidlertid  ikke  noget  i  vejen  for,  at  det  kunde  have 
varet  lige  så  længe,  selv  om  det  blot  havde  været  en  genstand 
til  to  francs,  det  drejede  sig  om;  at  tiden  også  i  og  for  sig 
repræsenterer  en  vis  værdi,  som,  særlig  hvor  der  kun  er  tale 
om  ganske  små  summer,  bor  tages  med  i  betragtning,  er  noget, 
som  ingen  Orientaler  har  anelse  om;  hvor  ofte  har  jeg  ikke 
både  i  Kairo  og  Damaskus  hørt  ikke  blot  handlende,  men  også 
lastdragere  og  lignende  folk,  for  hvem  det  netop  skulde  gælde 
at  udnytte  deres  tid  så  godt  som  muligt,  stå  og  strides  i  lange 
tider  om  tyve  para  (d:  7  øre). 

Efter  at  have  taget  afsked  med  den  gamle  købmand  slentre 
vi  videre  ned  igennem  bazaren,  forbi  skomagernes  boder,  hvor  de 
røde  og  gule,  bløde  lædertøfler  hænge  i  tusindvis,  forbi  våben- 
handlernes g>'de,  hvor  gamle  krumsabler  og  nye  engelske  knive, 
lange  mauriske  flintelåsbøsser  og  moderne  remingtons  og  Martini- 
geværer have  sat  hverandre  stævne.  Det  er  vel  værd  at  lægge 
mærke  til,  at  m.edens  de  europæiske  turister  med  iver  kaste  sig 
over  de  gamle  klinger  med  deres  snørklede  indskrifter  og 
arabesker,  søge  de  indfødte  kunder  og  især  beduinerne  efter  de 
moderne  fabriksmærker,  og  Winchester-  og  Martiniriflen  er  hos 
dem  højst  i  kurs.  Tyrkerne,  som  ikke  se  med  synderlig  tilfreds- 
stillelse på,  at  ørkenens  betolkning  således  efterhånden  udrustes 
med  nutidens  mest  fuldkomne  våben,  have  søgt  at  sætte  en 
stopper  herfor  ved  at  forbyde  al  indførsel  af  våben  fra  Europa, 
men  med  den  underlige  halvhed,  som  karakteriserer  så  mange  af 
administrationens  forholdsregler,  er  salget  i  landet  selv  aldeles 
uhindret  og  foregår  åbenlyst;  det  hele  bliver  således  kun  en 
yderligere  opfordring  til  smugleri  eller  toldbestikkelse. 

Vi  vandre  videre  og  komme  ned  i  bogbazaren,  som  findes 
lige  ved  indgangen  til  Welids  moske.  Her  er  mødestedet  for 
alle  lærde  mænd  i  Damaskus,  og  i  boghandlernes  åbne  boder 
sidde  disse  gråskæggede,  ærværdige  herrer  og  drøfte  deres  viden- 
skabelige spørgsmål.  Men  hvad  er  det  så,  som  er  genstanden 
for  disse  diskussioner?  Det  er  det  samme  som  for  sexhundrede 
år  siden,  grammatiske  spidsfindigheder  eller  theologiske  fortolknings- 
kunststykker. Den  arabiske  ånd  har  i  hele  sin  udvikling  været  i 
højeste  grad  formel,  og  de  arabiske  videnskabsmænd  have,  lige- 
gyldigt hvilket  fag  de  tilhørte,  theologien,  lægekunsten,  gramma- 
tiken  eller  naturvidenskaben,  alle  været  systematikere.  Det 
kunde  gå,  så  længe  den  videnskabelige  udvikling  blev  båret  oppe 
af  store  ånder,  der  virkelig  formåede  at  indordne  de  spredte 
kendsgærninger  i  et  system,  som  hvordan  det  end  hang  sammen 
med  dets  objektive  berettigelse,  dog  dannede  en  fast,  afsluttet 
tankebygning;    det  var    den    gang,    da   theologien    og    filologien 

havde  sin  Zamakhshari,  da  filosofien  blev  båret  frem  af  Avicenna, 
og  da  den  kritiske  historieforskning  grundlagdes  af  Ibn  Khaldun. 
Men  i  senere  perioder,  da  de  lærde  bare  gik  og  rodede  op  i  de 
rubriker,  som  de  store  systemer  havde  fastsat,  blev  denne  strænge 
vedholden  ved  det  systematiske  den  videre  udviklings  ulykke; 
formen  slog  fuldstændig  det  ihjel,  som  skulde  have  været  dens 
indhold. 

Det,  som  nu  fylder  boghandlernes  reoler,  er  derfor  af  meget 
tarveligt  indhold;  det  er  theologiske  disputationer  om  enkelte, 
ganske  detaillerede  spørgsmål,  eller  det  er  grammatisk  tærsken 
langhalm  på  de  gamle  systemer.  Men  heller  ikke  fra  ældre  tid 
er  der  mange  håndskrifter  tilbage  af  værdifuldt  indhold ;  de  gode 
ting  ere  i  løbet  af  de  sidste  generationer  bortfort  af  europæiske 
privatlærde  eller  kommissionærer  for  bibliotheker,  og  kun  skrabet 
er  bleven  tilbage.  Hvor  ofte  har  jeg  ikke  støvet  om  i  bog- 
bazaren,  på  jagt  efter  et  eller  andet  interessant  håndskrift,  og 
altid  forgæves. 

Ikke  desto  mindre  vil  jeg  bestandig  bevare  Damaskus'  bog- 
bazar  i  kær  erindring  for  de  mange,  hyggelige  timer,  jeg  har 
tilbragt  der  i  selskab  med  de  lærde,  gamle  Arabere.  Det  var 
som  sagt  omtrent  de  samme  diskussioner  som  for  sexhundrede 
år  siden,  men  netop  bevistheden  herom  fremkaldte  en  ejendommelig 
charme,  som  fuldt  ud  opvejede  samtalens  interesseloshed  i  og 
for  sig.  I  disse  stilfærdige  boder,  der  vare  gennemtrængte  af 
den  for  gamle  håndskrifter  karakteristiske,  indeklemte  duft,  og 
hvor  samtalen  gik  med  stille  værdighed  og  med  talrige  pauser 
(thi  Orientaleren  anser  det  ikke  som  Europæeren  for  brud  på  den 
gode  tone  ikke  at  kunne  pludre  videre  i  et  væk),  følte  man  sig 
henflyttet  til  en  af  de  selskabskredse,  som  allerede  Hariri  har 
skildret  i  sine  makamer;  det  er  gået  således  til,  at  medens 
Occidenten  bevægede  sig  rastløs  videre  på  fremskridtets  bane, 
sad  her  slægtled  efter  slægtled  og  drøftede  berettigelsen  af  en 
akkusativ  i  det  og  det  citat  af  Mutenabbi  eller  undersøgte 
grunden  til,  at  det  niende  kapitel  af  Koranen  ikke  begynder  med 

den  for  alle  de  andre  kapitler  reglementerede  ov^erskrift:  I  Guds 
navn,  den  nådige  og  barmhjærtige. 

Bogbazaren  er  en  oase  af  stilhed  midt  i  den  omgivende 
larms  ørken.  Lad  os  derfor  hurtigt  se  at  komme  bort  igennem 
denne,  og  ud  på  frugttorvet,  der  danner  enden  på  den  lange 
gade,  som  allerede  i  apostlenes  gerninger  omtales  under  navnet 
»den  lige  gade«,  et  navn,  som  den  også  har  bevaret  den  dag  i 
dag  (derb-el-mustakim).  Dette  frugttorv  er  et  af  Damaskus'  mest 
tiltrækkende  steder;  al  den  forårsagtige  frodighed,  al  den  rige 
overflødighed,  som  naturen  har  udgydt  over  byens  nærmeste 
omegn  som  den  skarpeste  kontrast  til  den  golde  ørken  længere 
mod  øst,  synes  at  være  ophobet  her  i  de  strålende,  farverige 
frugter,  hvis  udsalgssted  netop  er  på  denne  plads.  Æbler  og 
kirsebær  fylde  side  om  side  med  ferskener  og  abrikoser  de 
bugnende  borde,  medens  vindruer  i  alle  mulige  størrelser  og 
afarter  ligge  ophobede  i  store  kurve  ved  siderne.  Hele  denne 
rigdoms  nuancer  give  et  lyst  og  strålende  billede  af  pladsen,  og 
i  de  snævre  passager  mellem  bordene  trænger  kundernes  mængde 
sig  forbi.  Her  kommer  lastdrageren  og  køber  sin  beskedne 
frokost ,  et  stykke  brød  og  for  tyve  para  vandmelon ;  herfra 
bringer  den  gamle,  gråhårede  løjtnant  (thi  i  den  tyrkiske  hær  er 
det  ofte  småt  med  avancementet,  og  tredsindstyveårige  løjtnanter 
ere  ingen  sjældenhed)  et  par  pund  vindruer  hjem  til  sin  tarvelige 
husholdning;  her  have  også  Damaskus'  gadedrenge,  denne 
kostelige  figur  i  det  orientalske  byliv,  deres  hovedkvarter;  de 
søge  at  benytte  øjeblikket,  når  sælgeren  er  optaget,  til  små 
rapserier,  for  så  ilsomt  at  tage  flugten,  efterfulgt  af  en  forfærdelig 
række  forbandelser  over  dem ,  deres  forældre  og  deres  forfædre 
i  mange  generationer,  således  som  kun  en  arabisk  gadesælger 
kan  udtrykke  sig. 

Fra  frugttorvet  have  vi  kun  et  par  skridt  hen  til  pladsen 
foran  regeringsbygningen,  som  vi  allerede  før  kom  forbi;  det  er 
en  lang,  lav,  gul  kaserne,  hvis  høje  værdighed  man  ikke  vilde 
have  den  mindste  anelse  om,   hvis   ikke  to  tyrkiske  skildvagters 

nærværelse  betegnede  den  som  provinsregeringens  sæde.  Her 
er  hver  formiddag  det  livligste  røre;  underordnede  gendarm- 
officianter  fare  ud  og  ind,  medens  de  rige,  arabiske  købmænd, 
der  er  medlemmer  af  rådet,  gravitetisk  passere  forbi  i  deres 
skindforede  kaftaner.  Enhver  provinsguvernør  har  nemlig  ved 
sin  side  et  ud  af  guvernementets  befolkning  valgt  råd  (medjlis), 
der  hovedsagelig  skulde  have  en  kontrollerende  virksomhed,  men 
som  mere  og  mere  mister  sin  betydning,  fordi  alt  af  betydning 
nu  afgøres  i  Konstantinopel,  og  kun  de  daglige,  løbende  forretnin- 
ger overlades  til  pashaens  og  rådets  afgørelse. 

Provinsguvernørens  ringe  indflydelse  beror  også  tildels  derpå, 
at  han  kun  er  civil  embedsmand,  og  garnisonen  sorterer  derfor 
aldeles  ikke  under  ham,  men  dennes  chef,  der  i  Damaskus  tillige 
er  chef  for  en  generalkommando  og  som  sådan  bærer  titel  af 
marechal  (miishir),  står  i  direkte  forbindelse  med  krigsministeriet 
i  Konstantinopel.  På  grund  af  den  ejendommelige  antipathi,  der 
på  så  mange  punkter  findes  i  det  ottomaniske  rige  mellem  den 
civile  og  den  militære  forvaltnings  repræsentanter,  modarbejder 
miishiren  ofte  i  al  stilhed  guvernøren,  og  dennes  magtfylde 
indskrænkes  yderligere  derved.  I  hvilken  grad  nemlig  det 
militære  element  er  det  herskende  i  alle  tyrkiske  forhold,  behøver 
man  ikke  at  have  været  længe  indenfor  sultanens  grænser  for  at 
overbevise  sig  om. 

Også  selve  gadelivet  i  en  by  som  Damaskus  bærer  rigelig 
vidnesbyrd  herom.  Overalt  vrimler  det  af  uniformer,  elegante 
artilleriofficerer  og  lasede  menige  soldater  mellem  hverandre,  og 
særlig  er  befalingsmændenes  klasse  stærkt  repræsenteret.  Grunden 
hertil  er,  at  Damaskus  i  udstrakt  mål  benyttes  som  exil  til  straf 
for  militære  forseelser;  officerer,  som  i  hovedstaden  have  for- 
brudt sig  mod  et  eller  andet,  blive  sat  udenfor  nummer  og  leve 
her  en  vis  årrække  på  halv  sold,  en  straf,  der  på  grund  af  den 
overordenlige  prisbillighed  på  alle  livsfornodenheder  bliver  mindre 
følelig  her  end  mange  andre  steder. 

Sørgeligt  er  det  at  se  de  menige  soldaters  ofte  miserable 
ydre.  Medens  i  Konstantinopel  enhver  soldats  uniform  er  ren 
og  strålende,  ligner  han  her  mere  en  forsulten  landevejsrover. 
Se  blot  bataillonerne ,  når  de  hver  morgen  rykke  ud  til  øvelser 
og  med  smældende  janitcharmusik  passere  forbi  regeringspaladset. 
Laset  og  hullet  er  uniformen  og  støvlerne  forrevne;  ikke  en  gang 
bevæbningen  er  ens;  nogle  have  sabelbajonetter,  andre  gå  endnu 
med  de  gamle  trekantede,  og  selve  geværerne  ere  ingenlunde  af 
allernyeste  konstruktion.  Og  dog,  trods  alt  dette  er  der  over 
denne  skare  mænd  et  krigersk  sving,  som  mangt  et  opstrammet 
europæisk  regiment  kunde  misunde  dem;  det  er  folk  med  en 
eneste  ide,  men  den  holde  de  også  fast  ved,  og  man  føler,  at 
for  den  ere  de  også  rede  til  at  gå  på.  Den  tyrkiske  bonde  er 
måske  ikke  så  modtagelig  for  dialektiske  ræsonnementer,  men 
så  uheldigt  dette  kan  være  i  andre  henseender,  i  krigen  som 
overalt,  hvor  det  gælder  en  afgørende  handling,  er  det  vistnok 
bedst  at  være  ensidig  i  sin  tankegang. 

Damaskenergarnisonens  øvelser  holdes  på  den  store  fælled 
vest  for  byen,  som  også  er  de  civile  rytteres  almindelige  tumle- 
plads. Her  samles,  særlig  fredag  eftermiddag,  de  rige  købmænds 
yngre  sønner  og  anstille  deres  lege  til  hest,  mere  og  mindre 
indviklede  turneringer,  hvor  netop  Orientalerens  fortrin,  dette  at 
være  et  med  sin  hest,  kommer  så  tydeligt  frem.  Her  mode 
også  Tcherkesserne,  disse  mærkelige  ryttere  med  de  små  heste, 
som  de  ride  på  en  for  Europæere  aldeles  ubegribelig  måde. 
Hele  deres  bagage  stable  de  op  på  hestens  ryg  og  lægge  så 
sadlen  ovenpå  det  altsammen ,  hvorved  de  ofte  komme  til  at 
sidde  fem,  sex  tommer  hævede  op  fra  dyret;  når  så  hertil  føjes, 
at  de  ride  med  meget  korte  stigbøjler,  så  at  de  næsten  sidde 
med  knæerne  op  i  næsen,  er  det  for  almindelige  mennesker  ikke 
let  at  forstå,  hvordan  de  bære  dem  ad  med  at  lade  være  at 
falde  af.     Men  faktum  er,  at  det  kan  de.  —  — 

Fra  fælleden  vende  vi  tilbage  til  byen ;  det  er  bleven  aften, 
og    de   før  så   livlige   og  brogede  bazarer  ere  nu  stille  og  folke- 

tomme;  kun  hist  og  her  vandrer  en  købmand  hjem,  ledsaget  at 
sin  tjener,  der  skal  bære  lygten  og  tillige  kyse  hundene  bort, 
som  nu  efter  folkcsværmens  bortgang  begynde  at  føle  sig  som 
herrer,  og  en  enkelt  tilhyllet  skikkelse  vandrer  syngende  forbi 
et  af  de  tillukkede  huse  med  de  tilgitrede  vinduer.  Hvad  er  det, 
han  synger?  det  er  en  af  de  simple  gadeviser  fra  Damaskus, 
som  jeg  oftere  har  haft  lejlighed  til  at  hore,  og  hvis  ensformige, 
karakteristiske  melodi  altid  har  gjort  mig  opmærkom.  Hør 
en  gang: 

Befta  hindi,  betta  hindi 
zine  lil-miishteriåt 
iftahi  li,  iftahi  li 
jå  shåmije,  jå  banåt. 

I  oversættelse  og  med  tilføjelse  af  noder   vilde   det  omtrent 
lyde  således : 


Andante. 

ind     til     e  -  der,    hør    min  røst! 


Fine. 


P^i: 


Fine. 


Men  for  hvem  er  det,  han  synger?  er  det  for  hans  egen 
fornøjelse,  eller  har  han  virkelig  varer  at  sælge,  eller  skulde  det 
endelig  være  en  af  disse  dristige  elskere,  som  endnu  i  vor  selv 
i  Orienten  lidet  romantiske  tidsalder  findes  blandt  Damaskus' 
ynglinge,  og  som  på  denne  måde  lader  den  elskede  vide,  hvor 
nær  han  er  hende?  Måske  er  sangen  et  aftalt  tegn,  og  en  af 
de  i  hemmeligheden  indviede  slavinder  vil  komme  ud  og  lukke 
ham  ind.  Måske;  men  lad  os  ikke  tænke  videre  derover;  thi 
om  aftenen  på  gaden  i  Damaskus  kan  det  let  have  farlige  følger 
at  være  for  videbegærlig. 

Ganske  vist  er  sikkerhedstilstanden  i  byen  i  det  sidste  årti 
forbedret  betydelig,  men  endnu  er  der  store  kvarterer,  som  det 
altid  er  en  betænkelig  sag  at  passere  efter  solnedgang.  Når  jeg 
besøgte  min  ven  Ahmed,  der  boede  i  en  udkant  af  byen,  og 
det  trak  længe  ud  med  besøget,  lod  han  mig  aldrig  gå  hjem 
alene,  men  vilde  altid  selv  ledsage  mig  efter  først  at  have 
udstyret  os  begge  med  et  par  tidssvarende  mordvåben,  revolvere 
og  knive.  »Men«,  forklarede  Ahmed,  »det  er  dog  ikke  som  i 
mine  unge  dage,  hvor  der  næsten  ikke  gik  en  nat  uden  et  eller 
andet  drab«,  og  så  sukkede  han  ved  mindet  om  hine  bevægede 
men  lystige  tider. 

Bedre  end  at  færdes  ude  er  det  i  hvert  fald  at  søge  ind  i 
en  af  de  talrige  kafeer,  hvor  skak-  og  dominospillende  personer 
fylde  lokalet,  eller  de  flokke  sig  lyttende  om  en  forelæser  eller 
eventyrfortæller.       Undertiden   er   det     episoder   af   sagnene    om 

helten  Antar  eller  stykker,  hentede  fra  lOOi  nats  uudtømmelige 
skatkammer,  som  bydes  tilhørerne;  ofte  er  det  også  mere 
moderne  fortællinger,  små  skæmtende  eventyr,  blandt  hvilke  den 


Syrisk  haremsdame. 


sagnkyndige  nu  og  da  træffer  gamle  bekendte  i  ny  form.  Jeg  har 
selv  oftere  fundet  sådanne;  således  kom  jeg  ind  en  aften  med 
Ahmed  i  en  af  kafeerne  ved  bredden  af  Barada,  hvor  der  netop 

sad  en  sådan  eventyrfortæller,  og  efter  folks  oprømte  miner  at 
domme  fulgte  man  hans  fortælling  med  stor  interesse.  Det  var 
en  historie  om  tre  tiggere,  der  mødte  kongen  på  gaden  og  som 
så  kom  op  at  strides  om,  hvem  af  dem  det  egentlig  var,  han 
havde  hilst  på.  De  gik  da  til  ham  for  at  få  striden  afgjort  og 
kongen  bestemte,  at  hilsenen  tilhørte  den,  der  kunde  fortælle 
det  mærkeligste  træk  af  sit  livs  historie.  De  to  førstes  var 
ikke  særlig  morsom ,  men  den  tredie  tiggers  historie  slog  mig 
strax  som  noget,  jeg  kendte  andet  steds  fra: 

»Den  tredie  tigger,«  begyndte  eventyrfortælleren,  »sagde  til 
kongen,  da  denne  opfordrede  ham  til  at  fortælle:  Jeg  var  i  tid- 
ligere tid  barber,  og  min  kone  var  badekone;  hver  dag  arbejdede 
jeg  i  min  bod,  og  hun  gik  gæsterne  til  hånde  i  badet,  og  således 
erhvervede  vi  os  vort  underhold.  En  morgen  sagde  hun  til  mig: 
»Idag  får  jeg  besog  af  en  hel  mængde  bryllupsgæster,  så  at  der 
bliver  meget  at  gøre;  derfor  vil  jeg  ogsaa  gærne  i  aften  have  en 
ret,  som  ikke  behøver  videre  tilberedelse;  thi  jeg  vil  være  træt, 
når  jeg  kommer  hjem  fra  badet.«  Med  den  besked  gik  jeg  til 
min  barberstue,  og  da  jeg  om  aftenen  gik  hjem  derfra,  speku- 
lerede jeg  på,  hvad  jeg  nu  skulde  bringe  med  hjem  til  min  kone. 
Så  besluttede  jeg  at  købe  nogle  kager  med  smør  og  honning, 
og  da  jeg  kom  hjem  med  den  fra  kagebageren,  var  min  kone 
allerede  kommen,  og  hun  blev  meget  glad  for,  hvad  jeg  havde 
bragt  hende.  Men  lige  da  vi  skulde  begynde  at  spise,  siger  hun 
til  mig:  »Har  Du  husket  at  lukke  indgangsdøren?«  —  »Nej,  jeg 
har  ikke.«  —  »Nå,  så  rejs  dig  og  gå  ned  og  luk  den.«  —  »Det 
kan  Du  jo  selv  gøre;  jeg  skal  da  ikke  sådan  springe  frem  og 
tilbage,  bare  på  din  kommando.«  —  »Ja,  jeg  vil  lige  sa  lidt.« 
Så  væddede  vi  om,  at  den  af  os,  som  først  sagde  et  ord,  skulde 
lukke  døren.  Medens  vi  nu  sad  således,  idet  den  ene  bestandig 
ventede  på  den  anden,  så  kom  hundene  lobende  ind,  og  da  de 
så  fadet  med  kagerne,  åd  de  dem,  og  hverken  hun  eller  jeg  gav 
en  lyd  fra  os  for  at  jage  dem  væk.  Lidt  efter  midnat  kom 
der  nogle  tyve,    og  da  de  fandt  døren  åben,    trængte  de  ind  og 

udplyndrede  os  fuldstændig,  og  efter  at  de  havde  taget  alt,  hvad 
vi  ejede,  gik  de  bort  og  lod  os  sidde  nøgne  på  gulvet,  men  jeg 
sagde  ikke  et  ord  til  det,  og  min  kone  heller  ikke.  Så  kom 
nattevagtens  runde,  og  da  de  så  døren  åben  på  vid  gab,  råbte 
de  op  til  os  for  at  få  at  vide,  hvad  der  var  i  vejen,  men  da  de 
ikke  fik  noget  svar,  kom  de  op  til  os,  og  da  de  så  os  siddende 
nøgne  der,  slog  en  af  dem  mig  og  sagde:  »Hvad  skal  det 
betyde,  at  Du  sidder  og  ikke  siger  noget?«  Men  jeg  svarede 
ikke  et  muk  af  frygt  for,  at  det  så  skulde  blive  mig,  der  skulde 
lukke  døren,  og  da  de  så  bleve  kede  af  at  spørge  mig  ud,  tog 
de  mig  og  bandt  mig  og  kastede  mig  i  havet,  der  var  lige  i 
nærheden  af  vort  hus.  Ved  et  træf  faldt  jeg  imidlertid  i  et  net, 
som  en  fisker  havde  kastet  ud  der,  og  da  han  havde  trukket 
mig  op  og  så  en  menneskelig  skikkelse,  udbrød  han:  »Allah 
bevare  os  fra  alt  ondt!  er  Du  et  menneske  eller  en  havånd .^< 
Jeg  rystede  bare  på  hovedet,  men  gav  ikke  noget  svar,  og 
fiskeren  råbte:  »Store  gud,  det  maa  være  et  havuhyre.«  Så 
bandt  han  mig  og  førte  mig  med  til  byen,  og  trak  mig  rundt  i 
alle  gaderne  for  at  vise  mig  frem,  og  folk  strømmede  sammen 
og  gav  ham  penge  for  at  se  på  havuhyret.  Da  nu  dette  rygtedes 
over  hele  staden,  fik  også  min  kone  det  at  høre,  og  hun  kom 
så  med  sine  naboersker  for  at  betragte  denne  mærkværdighed; 
men  da  netop  den  sammenstimlede  skare  begyndte  at  sprede 
sig,  så  at  hun  kunde  få  øje  på  mig,  udbrød  hun:  »Vorherre 
bevares,  det  er  jo  min  mand!«  I  samme  øjeblik  brød  jeg  min 
taushed  og  sagde:  »Så,  nu  er  det  din  pligt  at  lukke  døren!« 
Da  fiskeren,  som  viste  mig  frem,  hørte  dette,  bad  han  om  en 
nøjere  forklaring,  og  da  jeg  havde  fortalt  ham  hele  sammen- 
hængen, lod  han  mig  gå.  Dette  er,  hvad  jeg  har  at  fortælle, 
herre  konge.«  »Ja,«  sagde  så  kongen,  »dig  tilkommer  min 
hilsen.« 

Dette  lille  eventyr  er  et  af  de  mange,  der  har  foretaget 
vandringer  fra  det  ene  sted  til  det  andet,  og  som  forøvrigt 
oprindelig    synes    at    være    af    indisk    herkomst.      Det    findes    i 

Dekhan  i  en  fra  indisk  oversat  tamulisk  folkebog,  og  også 
indenfor  Europa  existerer  en  version  af  det  samme  æmne, 
nemlig  i  Tyskland,  hvor  det  morsomme  træk  er  benyttet  baade 
af  Goethe  og  af  Fritz  Reuter. 

Selvfølgelig  undlod  eventyret  ikke  at  gore  virkning  på  de  i 
kafeen  til  stede  værende  tilhorere.  Ganske  vist  ere  Syrerne 
gennemgående  temmelig  nøgterne,  men  den  slags  halvt  humo- 
ristiske, halvt  belærende  fortællinger  høre  de  gærne.  Det  er  i 
denne  henseende  karakteristisk  at  bemærke,  at  medens  de 
ægyptiske  fellaher  og  tildels  også  beduinerne  endnu  stadig  have 
bevaret  deres  forkærlighed  for  de  rent  fantastiske  eventyr,  hvor 
prinsesser  og  drager,  ånder  og  kongesønner  bestandig  spille 
hovedrollen,  regne  Syrerne  den  slags  for  barnagtigheder,  og  der 
skal  som  sagt  være  et  didaktisk  element  med  iblandt,  for  at  de 
ret  skulle  få  smag  for  en  fortælling. 

Eventyrfortællerne  ere  for  det  meste  professionelle,  mennesker, 
som  gore  det  til  en  levevej  at  underholde  folk  på  denne  måde. 
Undertiden  engageres  de  ligefrem  af  en  eller  anden  kafevært, 
oftere  ere  de  dog  henviste  til  selv  at  søge  deres  publikum.  Af 
alle  eventyrfortællere  stå  utvivlsomt  de  ægyptiske  højst;  den 
tungefærdighed  og  den  naturlige  humor,  som  overhovedet  karak- 
teriserer fellahen,  kommer  her  rigtig  til  sin  ret.  Det  er  et 
kosteligt  syn  at  se  en  sådan  ægyptisk  riwajåti;  han  nøjes  ikke 
med  at  fortælle,  han  udstyrer  i  sin  recitation  hver  af  de  personer, 
eventyret  handler  om,  og  som  næsten  altid  optræde  talende,  med 
visse  dramatiske  særegenheder,  hvorved  de  på  en  livfuld  måde 
holdes  ude  fra  hverandre. 

Ofte  ere  fortællingerne,  der  bydes,  så  lange,  at  de  ikke 
kan  føres  til  ende  på  en  enkelt  aften,  og  fortælleren  forstår  da, 
lige  så  vel  som  en  rigtig  dreven  feuilletonist  at  slutte  af  på  et 
af  de  rigtige  steder,  så  at  tilhørerne  holdes  i  den  stærkest 
mulige  spænding.  I  reglen  blive  derfor  disse  fortællinger  fulgte 
med  stor  interesse,  noget,  man  heller  ikke  undgår  strax  at  lægge 
mærke    til.      Det    mangler    ikke    på    anerkendende   tilråb   fra   til- 

horerne,  v^el  at  mærke  ikke  rettede  til  fortælleren,  men  til  de 
optrædende  personer,  og  ofte  hores  det  karakteristiske  udråb: 
må  shå  Allah,  som  egentlig  betyder:  Guds  vilje  ske,  men  som 
er  gået  over  til  at  blive  udtryk  for  enhver  følelse  af  forbauselse, 
forundring  eller  indignation  overhovedet.  Og  når  event\T- 
fortælleren  giver  sig  til  at  skildre  prinsessens  dejlighed  i  de  rige 
udtryk,  der  minde  om  de  gamle  digtes  metaforer,  rives  alle 
med,  og  man  horer  dem  udbryde:  »Priset  være  Allah,  som 
skabte  de  skønne  kvinder!«  thi  selv  i  en  begejstring  af  ren 
æsthetisk  natur,  fornægter  Orientaleren  ikke  det  religiøse  moment, 
som  danner  det  dybeste  grundlag  for  hele  hans  karakters  ejen- 
dommelighed. 

Ved  siden  af  eventyrfortællerne  optræde  undertiden  sangere, 
der  af  Araberne  hores  med  en  begejstring,  lige  så  stor  som  den 
afsky,  de  vække  hos  os  Europæere.  Dette  skyldes  ikke  de 
individuelle  sangere,  men  hele  den  arabiske  musiks  mangelfulde 
udvikling,  eller  måske  rettere  en  fuldstændig  heterogem  opfattelse 
af,  hvad  musik  egenlig  er.  Heine  siger  et  sted,  at  ingen  kan 
forklare,  hvad  musik  er,  men  derimod  ved  de  fleste,  hvad  god 
musik  er,  og  endnu  bedre,  hvad  dårlig  musik  er;  thi  den  horer 
man  så  meget  af.  På  samme  måde  tror  jeg  også  uden  at  tiltro 
mig  videre  theoretisk  sagkundskab  at  kunne  hævde,  at  af  al 
dårlig  musik  er  den  arabiske  den  forfærdeligste.  Men  at  der 
hos  disse  folk  må  være  en  i  væsen  fuldstændig  forskellig  op- 
fattelse af,  hvad  musik  skal  være,  får  man  bekræftet  ved  at 
iagttage  den  begejstring,  hvormed  sangpræ.stationer  næsten  altid 
modtages.  Man  skal  se  disse  sangere,  når  de  med  lukkede  øjne 
og  med  fingrene  stoppede  i  ørene  (så  tror  de  bedre  at  kunne 
høre,  om  de  synge  rigtig)  frembringe  lyd  som  en  elskovssyg  kat 
paa  en  tagryg,  medens  de  to  ledsagende  trommeslagere  arbejde 
i  deres  ansigts  sved,  og  så  vil  man  hore  alle  tilhørerne  udbryde 
i  det  enstemmige,  langtrukne  »Allah!«  som  er  kendetegnet  for 
den  højeste  begejstring;  og  jo  længere  sangeren  kan  trække 
disse  skingrende  toner  ud,    desto  mere  henrykte  blive  tilhørerne; 

thi  dette  er  for  Araberen  det  fine  i  hele  den  musikalske  kunst. 
Hæderlige  undtagelser  fra  denne  skrækkelige  kattemusik  ere  kun 
de  små  gadeviser,  af  hvilke  jeg  har  haft  lejlighed  til  at  meddele 
en  prove,  og  som  i  reglen  udmærke  sig  ved  et  motiv,  der 
ganske  vist  er  meget  simpelt  og  i  almindelighed  underlig  ufærdigt, 
men  dog  ofte  elskværdigt  og  fængslende. 

Den  samme  musikalske  jammerlighed  vender  tilbage  hos 
beduinerne,  om  hvem  en  kender  af  deres  kulturforhold  en  gang 
har  sagt,  at  de  kun  har  to  toner  —  og  de  ere  falske.  På  et 
adskilligt  hojere  trin  stå  derimod  Tyrkerne,  som  endog  indenfor 
deres  egen  nation  tælle  Here  komponister;  jeg  har  hort  prøver  af  deres 
værker  både  i  Konstantinopel  og  tillige  i  Damaskus,  når  militær- 
musiken  hver  aften  spillede  udenfor  mushirens  bolig,  og  meget  deraf 
var  ikke  blot  karakteristisk,  men  også  interessant  i  rent  musikalsk  hen- 
seende; men  fælles  for  al  deres  musik  er  det  ejendommelig 
halvfærdige  og  afbrudte,  der  præger  den,  og  som  man  særlig 
lægger  mærke  til  ved  de  fuldstændig  umotiverede  slutninger,  der 
bestandig  gå  igen;  ligesom  man  just  er  midt  i  det,  kommer  et 
knaldende  slag  på  den  store  tromme,  og  så  er  det  ude. 

Disse  musikalske  præstationer  i  kafeerne  have  en  rent  lyrisk 
karakter,  og  dramatiske  fornøjelser  kender  Orientaleren  så  godt 
som  ikke.  Under  mit  forste  ophold  i  Dama.skus  var  der  en 
armenisk  bande,  som  opforte  små  lystspil  og  farcer  på  tyrkisk, 
og  de  trak  også  ret  godt  hus,  men  karakteristisk  nok  væsenlig 
kun  blandt  de  i  Damaskus  boende  Tyrker.  Og  det  var  ikke  på 
grund  af  sproget,  thi  den  største  del  af  de  her  værende  Arabere 
forstod  også  tyrkisk,  men  dette  forhold  må  snarere  tilskrives  en 
vis  uimodtagehghed  hos  hele  racen.  Denne  mangel  på  sans  for 
det  dramatiske  har  givet  sig  udtryk  i  alle  de  semitiske  folks 
literatur,  for  så  vidt  som  det  dramatiske  element  her  på  en 
enkelt  undtagelse  nær  (Salomons  højsang)  aldeles  ikke  findes. 
Man  har  været  tilbøjelig  til  at  henføre  dette  træk  til  religionen, 
men  dette  viser  sig  at  være  ukorrekt,  idet  der  hos  de  ligeledes 
muhammedanske    persere     findes     ret     betydelige    tillob     til     en 

dramatisk  udvikling  i  de  passionsskuespil,  som  udgør  den  væsen- 
ligste  del  af  de  fester,  der  fejres  for  de  shiitiske  martyrer,  Hassan 
og  Hussajn.  At  en  dramatisk  literatur  aldrig  har  udviklet  sig, 
synes  at  måtte  tilskrives  en  vis  særegenhed  i  den  semitiske 
nationalkarakter,  og  det  er  vel  denne  mangel,  som  bevirker,  at 
man  endnu  stadig  savner  forståelse  og  smag  for  denne  kunstart, 
også  når  den  kommer  udefra. 

Den  musikalske  underholdning  findes  selvfølgelig  kun  i  de 
færreste  kafeer;  det  resterende  flertal  byder  ved  siden  af  de 
materielle  nydelser,  kaften  og  vandpiben,  kun  den  indbyrdes 
samtale  eller  anden  selskabelig  underholdning,  som  gæsterne 
forstå  at  forskafte  sig  selv;  enkelte  indskrænkninger  heri,  som 
det  for  to  år  siden  udstedte  forbud  mod  at  spille  kort  i  kafeerne, 
skyldes  den  karakter,  Damaskus  besidder  som  hellig  stad  i 
Islam,  og  som  bevirker,  at  meget,  der  synes  såre  uskyldigt  i 
andre  byer,  er  på  det  strængeste  forbudt  indenfor  denne  stads 
porte.  Ikke  desto  mindre  ere  kafeerne  i  Damaskus  altid  godt 
besøgte,  trods  den  ringe  komfort,  de  byder  med  hensyn  til  den 
ydre  udstyrelse,  noget,  som  Orientaleren  nemlig  hverken  her 
eller  i  sit  eget  hus  har  synderlig  sans  for. 

Den  store  tilstrømning  til  kafeerne  hænger  sammen  med  et 
forhold,  der  er  gennemgribende  i  Orientens  hele  sociale  liv,  og 
som  kortest  kan  udtrykkes  således,  at  Orientaleren  ingen  følelse 
har  for  det,  vi  kalder  for  »hjemmet«.  Hjemmets  karakter  be- 
stemmes jo  væsenligt  af  kvinderne  i  familjen,  men  da  der  på 
grund  af  kvindernes  ejendommelige  stilling  i  samfundet  ikke  er 
tale  om  noget  egenligt  familjeliv,  få  kvinderne  ikke  lejlighed  til 
at  give  det  daglige  liv  i  huset  det  præg,  som  ophøjer  familje- 
medlemmernes  samlingssted  til  hjem,  foruden  at  den  orientalske 
kvinde  på  grund  af  sin  mangelfulde  uddannelse  hverken  har  for- 
ståelsen af  denne  hendes  opgave  eller  evne  til  at  udfylde  den. 
Som  en  følge  heraf  er  for  en  Orientaler  hans  hus  kun  det  sted, 
hvor  hans  kone  og  børn  opholder  sig,  og  hvor  han  selv  nyder 
sine  måltider  og  tilbringer  natten;  hans  rigtige  hjem  bliver  enten 

hans   butik    eller  den   stamkafe,    hvor   han   træffer  de  mennesker, 
hvis  omgang  udgør  hans  livs  åndelige  indhold. 

For  den  fremmede  bliver  kafeen  derfor  det  sted,  hvor  han 
lettest  får  adgang  til  at  træde  i  forbindelse  med  de  indfødte  og 
erhverver  sig  bekendtskaber  iblandt  dem.  I  privathuset  er  det 
altid  på  grund  af  kvindernes  afspærring  vanskeligt  at  trænge  ind, 
og  vil  man  udelukkende  holde  sig  til  studiet  af  karaktererne, 
byder  samlivet  på  kafeen  nok  så  rig  lejlighed.  Orientaleren  er 
gennemgående  let  at  komme  på  klingen  på  grund  af  hans  alt 
berørte  demokratiske  anskuelser,  i  følge  hvilke  den  ene  kan 
være  lige  så  god  som  den  anden,  og  indtil  et  vist  punkt  er  han 
åben  og  ligefrem ;  først  på  et  bestemt  stadium  træder  hans 
exklusivitet  frem,  og  overfor  denne  gives  der  så,  i  hvert  fald  for 
en  Europæer,  intet  som  helst  middel;  bemærkes  må  det  dog, 
at  denne  afsluttethed  og  sky  for  berøring  med  fremmede  mere 
angår  det  rent  ydre  end  den  sjælelige  intimitet;  Du  kan  kende 
en  mands  anskuelser,  hans  syn  på  livet  og  hans  tanker  om  alle 
forhold  mellem  himmel  og  jord,  og  dog  kan  Du  være  i  uvidenhed 
om,  hvorvidt  denne  mand  er  gift,  eller  hvor  mange  børn  han 
har.  Det  er  et  faktum,  som  jeg  ofte  nok  har  fundet  beviser  for, 
at  med  en  Østerlænder  kan  man  blive  ven,  ven  for  hele  livet, 
men  man  bliver  aldrig  hans  kammerat. 

Resultatet  af  de  iagttagelser,  man  kan  anstille  ved  at  lære 
de  indre  livsforhold  i  de  private  huse  at  kende,  bliver  derfor 
næst  kendskabet  til  selve  disses  indretning  og  til  det  daglige 
Hvs  former  forståelsen  af  kvindernes  og  børnenes  stilling  i  huset 
og  i  samfundet;  manden  vil  man  allerede  udenfor  have  lært  at 
kende,  så  langt  som  det  overhovedet  er  muligt.  Som  en  følge 
af  den  gængse  betragtning  vil  disse  iagttagelser  altid  blive 
vanskeligst  at  få  anstillede,  og  der  er  da  heller  intet  punkt, 
hvor  de  almindelige  forestillinger  om  orientalske  forhold  ere  så 
fejlagtige  eller  ufuldstændige  som  netop  her. 

Hvad  jeg  personlig  har  haft  lejlighed  til  at  samle  angående 
dette  spørgsmål,    skylder  jeg  atter  min  ven,  Ahmed  ibn  Hassan, 

hvis  forhold  til  mig  i  det  hele  var  nær  ved  at  blive  en  ene- 
stående undtagelse  fra  den  nys  anforte  regel,  at  man  ikke  bliver 
kammerat  med  en  Orientaler.  Ikke  alene  var  jeg  en  hyppig 
gæst  i  hans  eget  hus,  men  han  indførte  mig  så  hos  flere  af  sine 
venner,  og  det  er  i  alt  væsenligt  på  de  ved  disse  lejligheder 
anstillede  iagttagelser,  at  de  folgende  bemærkninger  ere  grundede. 

Som  jeg  allerede  har  fortalt,  består  det  arabiske  hus'  største 
ejendommelighed  i  dets  indadvendthed,  idet  gården  er  det  midt- 
punkt, til  hvilket  alle  værelserne  vende  ud,  og  hvorfra  de  få 
deres  lys.  Det  særlige  forhold,  at  værelserne  ikke  stå  i  indbyrdes 
forbindelse,  gor  sig  naturligvis  også  gældende  i  deres  indretning. 
De  falde  alle  i  to  store  afdelinger,  modtagelsesværelserne  og 
soveværelserne,  som  tillige  udgøre  kvindernes  sædvanlige  opholds- 
sted; et  egenligt  kokken  er  der  i  mange  huse  slet  ikke  tale  om; 
thi  på  grund  af  Orientalernes  overordenlig  ringe  krav  på  mad- 
væ.snets  område  kan  man  hjælpe  sig  med  et  simpelt  ildsted,  der 
kan  opstilles  hvorsomhelst. 

Modtagelsesværelsernes  indretning  er  i  almindelighed  ens 
både  i  de  rigere  og  fattigere  huse,  kun  de  anvendte  stoffer  i 
møblerne  og  disses  antal  udgor  forskellen.  Lige  ved  indgangen 
findes  et  stykke  gulv  i  hojde  med  det  udenfor  liggende;  men 
derpå  kommer  et  trin  på  indtil  en  fods  højde,  så  at  stuen  på 
denne  måde  deles  i  to  skarpt  adskilte  afdelinger.  Det  forreste, 
lavere  rum,  der  i  reglen  kun  er  stenbrolagt,  udgor  en  slags 
entre,  hvor  man  skiller  sig  af  med  fodtojet,  forend  man  træder 
op  på  det  egenlige,  tæppebelagte  gulv;  ligeledes  blive  i  alminde- 
lighed husets  tyende  og  besøgende  af  lavere  rang  stående  neden 
for  trinet.  Langs  med  de  tre  inderste  vægge  løber  en  lav  divan, 
og  i  ikke  få  stuer  udgør  denne  i  forbindelse  med  gulvtæppet 
hele  møblementet.  Såfremt  der  findes  mere,  består  det  af  små, 
perlemodersindlagte  borde  af  sjælden  mere  end  en  alens  højde, 
som  uden  plan  opstilles  hist  og  her,  og  som  væsenlig  er  be- 
regnede til  at  sætte  kaffekopper  og  askebægere  fra  sig  på.  I 
nogle,    særhg    tyrkiske    hjem    har    man    begyndt    at    lægge    sin 

forkærlighed  for  europæisk  civilisation  for  dagen  ved  at  anskaffe 
stole,  men  disse  opstilles  da  i  reglen  i  en  stiv,  nøjagtig  række 
langs  den  ene  sidevæg.  Jeg  har  aldrig  i  en  indfødts  hus  set  dem 


Modtagelsessal  i  en  europæisk  lejlighed  i  Damaskus. 


blive  benyttede,  og  de  stå  der  blot  som  et  bevis  på  husejerens 
frankiske  dannelse,  ligesom  man  somme  steder  hos  os  tror,  at 
det  er  fint  at  have  et  fortepiano,  selv  om  der  ikke  er  en  eneste 
i  huset,  der  kan  spille  på  det. 

X'ærelserne  ere  altid  meget  hoje,  af  hens\-n  til  koligheden; 
i  rigere  huse  kan  der  være  indtil  tolv  eller  femten  alen  til  loftet, 
og  også  de  andre  dimensioner  ere  ret  betydelige.  Dette  i  for- 
bindelse med  det  meget  lave  og  ret  indskrænkede  moblement 
frembringer  et  indtr\-k  af  en  \is  tomhed,  som  i  begyndelsen 
berorer  Europæere  ubehageligt.  Men  man  forandres  snart  — 
således  er  det  da  både  gået  mig  selv  og  alle  de  Europæere,  jeg 
har  truttet  —  og  får  smag  for  disse  boliger.  Xår  man  ligger  der 
på  den  blode  divan,  i  disse  lyse,  udstrakte  rum  og  ser  gennem 
doren  ud  i  den  solbeskinnede  gård  med  de  friske  orangetræer, 
medens  alt  rundt  om  er  stille  og  ingen  anden  lyd  hores  end 
springvandets  rislen  i  fontænen,  der  står  midt  i  salen,  så  tænker 
man  på  vore  europæiske  boliger,  h\or  moblerne  stå  så  tæt,  at 
man  ikke  kan  rore  sig,  og,  hvis  man  endelig  vover  et  skridt, 
risikerer  at  rive  et  par  af  de  evindelige  nipsgenstande  ned  fra  en 
eller  anden  etagere,  medens  larmen  trænger  op  fra  gaden  endog 
til  den  højeste  kvist,  —  og  sa  bytter  man  ikke  Damaskus  for 
Kjobenhavn  eller  Paris. 

\'ed  siden  af  modtagelsesværelserne,  sjældnere  ovenover,  — 
thi  på  grund  af  rummenes  hojde  er  der  ofte  kun  en  etage  — 
findes  familjeværelserne,  den  del  af  huset,  som  man  med  et 
fælles  navn  kalder  for  haremet.  Her  er  netop  det  punkt,  hvor 
Europæernes  forestillinger  om  Orientalerens  privatliv  ere  mest 
fordrejede  og  overdrevne;  fantasien  har  ost  alle  mulige  herlig- 
heder sammen  af  Harun  ar  Rashids  uudtommelige  skatkammer 
og  dynget  dem  op  på  dette  sted,  hvor  deres  tilstedeværelse  på 
grund  af  utilgængeligheden  aldrig  rigtig  lod  sig  kontrollere.  For- 
tryllende kvindeskikkelser,  blomster  fra  Kaukasus'  bjærge  og  fra 
Persiens  sletter,  tænktes  at  færdes  her  bag  haremets  forhæng  i 
duftende  bade  og  marmorsmxkkede  sale,  medens  de  sorte  eunuker 
med  blinkende  lanser  og  lynende  sværd  holdt  vagt  ved  indgangen. 
Og  hvad  er  så  haremet:  simpelthen  soveværelserne,  kvindernes 
opholdssted,  udstyret  på  samme  måde  som  mændenes,  men  i  en 
tarvehgere  stil,    hvor  de  modtage  deres  veninders  besog,    drikke 

kaffe   og   sladre   med   dem,    og    hvor   også   husherren   undertiden 
opholder  sig,  når  han  ikke  selv  liar  fremmede  hos  sig. 

Det  er  ligeledes  en  misforståelse  at  tro,  at  der  nødvendigvis 
skal  være  flere  hustruer  i  et  harem,  i  de  allerfleste  Tilfælde 
finder  man  tværtimod  det  modsatte.  Polygamiet  er  i  Orienten 
langtfra   så   udbredt,    som    man    er   tilbøjelig  til  at  tro,    de  fleste 


Haremsdame. 


nøjes  med  én  kone  af  den  meget  praktiske  Grund,  'at  de  ikke 
have  råd  til  at  have  flere.  Koranen  hjemler  ganske  vist  ret  til 
at  have  fire  retmæssige  hustruer,  —  og  så  desuden  et  uind- 
skrænket antal  konkubiner,  men  det  er  kun  såre  få,  hvem  ikke 
økonomiske  hensyn  hindre  fra  at  gjore  brug  af  denne  tilladelse. 
Indenfor  det  ottomaniske  riges  grænser  er  det  kun  de  højere 
tyrkiske  embedsmænd,  som  tillade  sig  at  holde  et  rigtigt  harem; 

Araberne  leve  for  det  meste,  selv  om  også  deres  formues- 
omstændigheder  ikke  lægge  nogen  tvang  på  dem,  i  fortvarigt 
monogami. 

Men  selv  i  disse  rige  Tyrkeres  harem  er  livet  langt  fra  så 
strålende  og  farverigt,  som  det  gores  til.  Den  poesi,  som  de 
gængse  forestillinger  have  knyttet  til  dette  ord,  er  nemlig  kun 
den,  som  de  udenfor  stående  og  derfor  intet  forstående  Europæere 
har  lagt  ind  deri,  ikke  noget,  der  nogen  sinde  er  følt  af  dem, 
der  selv  leve  i  disse  omgivelser;  haremsdamens  åndelige  niveau  er 
ikke  hojt  nok  til  at  hæve  hende  op  til  en  forståelse  af  dette,  og 
den  melankolske  bitterhed  i  tvangen  og  indespærringen  har  hun 
aldrig  anet;  det  er  for  hende  noget  selvforståeligt,  som  nu  en 
gang  skal  være  således,  og  som  hun  heller  ikke  en  gang  selv  vil 
give  slip  på. 

Alt  i  alt  bliver  der  således  kun  såre  lidt  tilbage  af  den 
poesi,  der  skulde  skjule  sig  i  haremets  utilgængelige  mysterium, 
og  det  er  her  tilfældet  som  i  reglen  i  Orienten,  at  det  poetiske 
ikke  knytter  sig  til  de  levende  personer,  men  derimod  til  den 
omgivende  natur  og  de  betagende  minder,  der  her  så  at  sige 
ved  hvert  skridt  rejse  sig  i  ens  erindring.  Derfor  ser  man  også, 
at  de  digtere,  der  have  behandlet  det  moderne  Østerland,  enten 
komme  til  at  give  falske  personskildringer  eller  ere  henviste  til 
at  virke  netop  ved  fremdragning  af  disse  sider  i  det  kultur- 
historiske hele. 

Det,  som  mest  har  bidraget  til  at  give  det  østerlandske 
harem  sit  poetiske  skær,  er  den  omstændighed,  at  det  er  lukket 
for  alle  andre  end  den  snævreste  familjes  medlemmer.  Ordet 
harem  betyder  ligefrem  det  sted,  som  det  er  forbudt  at  betræde, 
og  bruges  f.  ex.  derfor  også  om  det  hellige  distrikt  omkring 
^lekka  og  Medina,  hvor  ingen  vantro  må  vove  sig  hen ;  dernæst 
er  det  så  gået  over  til  også  at  betyde  den  gifte  mands  husstand, 
særligt  hans  hustru  selv,  altså  med  en  lignende  overgang  som 
det  tyske  frauenzimmer.  Men  ud  over  denne  utilgængelighed  er 
der,    som  sagt,   intet  holdepunkt  for  de  vidtsvævende,  fantastiske 

forestillinger,  der  så  længe  have  domineret  på  dette  punkt.  Det 
er  rimeligt,  at  der  i  de  abbasidiske  kalifers  paladser  har  været 
et  harem  i  lighed  med  det,  man  så  ofte  tænker  sig,  måske 
frembyder  også  Abd-ul-Hamids  Yildiz  kiosk  endnu  den  dag  i  dag 
noget  lignende,  men  at  slutte  derfra  til  indretningen  af  og  livet  i 
orientalske  haremer  i  almindelighed,  vilde  være  lige  så  forkert, 
som  naar  man  fra  Ludvig  den  andens  pragtsale  i  Herrenchriemsee 
og  Starnbergerslottet  vilde  danne  sig  en  forestilling  om  ud- 
styrelsen af  et  almindeligt  menneskes  soveværelse. 

Ejendommeligt  for  det  orientalske  hus  er,  at  der  ikke  er 
noget  bestemt  værelse,  hvor  måltiderne  indtages,  lige  så  lidt  som 
noget  egenligt  kokken;  begge  dele  hænge  sammen  med  den 
overordenlige  tarvelighed  og  ligegyldighed  for  gastronomiske 
nydelser,  som  er  betegnende  for  Araberen,  selv  når  økonomiske 
omstændigheder  ikke  tvinge  ham  dertil.  Han  savner  fuldstændig 
denne  sans  og  betragter  Europæernes  forkærlighed  for  god  mad 
med  en  overlegen  foragt,  ligesom  han  heller  ikke  har  interesse 
for  smagfuldhed  i  selve  anretningen.  Det  er  de  gamle  vaner  fra 
nomadelivet,  som  her  gør  sig  gældende  selv  hos  stadboerne; 
man  nøjes  med,  hvad  der  i  et  givet  moment  er  at  faa  og  bryder 
sig  ikke  om,  hvorledes  det  bliver  budt  frem;  det  væsenlige  er 
blot  at  få  stillet  øjeblikkets  sult.  Deraf  kommer  det  tildels  også, 
at  man  ikke  i  Orienten  har  noget,  som  svarer  til  de  europæiske 
former  for  selskabelighed;  thi  man  kan  jo  lige  så  godt  tilstå,  at 
tager  man  maden  bort  fra  denne,  er  der  i  de  allerfleste  Tilfælde 
ikke  meget  ved  resten. 

En  orientalsk  menu  råder  derfor  sjælden  over  mange  for- 
skellige delikatesser;  i  Ægypten  og  somme  steder  i  Tyrkiet  er 
det,  tildels  ved  europæisk  påvirkning,  bleven  skik  at  opvarte 
med  en  meget  lang  række  af  retter,  men  bestanddelene  i  disse 
er  i  almindelighed  bestandig  det  samme.  Ligesom  hos  sydeuro- 
pæiske folk  gør  anvendelsen  af  meget  skarpe  og  stærke  elementer 
sig  gældende,  og  der  ødsles  med  peber  og  lignende  stærke 
kryderier.     For   rækkefølgen   i   en   anretning   gives  der  ingen  be- 

stemt  vedtaget  orden;  i  Ægypten  er  det  således,  at  de  sode 
sager  serveres  i  midten,  og  måltidet  afsluttes  med  kogt  ris,  og 
såfremt  der  bydes  suppe,  kommer  den  i  reglen  som  tredie  eller 
fjerde  ret.  Selve  retternes  form  er  tillige  betinget  af  manglen 
på  europæiske  spiseredskaber;  da  alt  nydes  med  fingrene,  og 
kniv  og  gaftel  udenfor  enkelte  fuldstændig  europæiske  kredse,  ere 
aldeles  ukendte,  må  hver  ret  serveres  på  en  sådan  måde,  at 
nydelsen  ingen  vanskeligheder  volder. 


Syrisk  stadboer  og  hans  hustru,   der  holde  måltid. 

I  det  daglige  liv  indtager  husherren  sine  måltider  enten 
sammen  med  haremets  medlemmer  i  familje værelserne,  eller 
såfremt  han  har  besøg,  alene  med  de  fremmede.  Ligesom  blandt 
beduinerne  forlanger  også  mange  steder  hos  stadboerne  den 
gode  tone,  at  værten  forst  spiser  efter  sine  gæster  og  nøjes  med, 
hvad  disse  have  levnet.  Anretningen  bæres  frem  på  en  stor 
bakke,  der  sættes  på  et  lavt  bord,  og  gæsterne  tage  så  plads  på 
gulvet  rundt  om ;  ved  større  anretninger  sættes  de  nye  fade  frem, 

efterhånden  som  de  andre  tommes,  og  i  almindelighed  går  dette 
for  sig  med  en  rivende  hurtighed;  thi  da  Orientaleren  ikke  har 
nogen  gastronomisk  interesse,  sluger  han  snarere  end  han  spiser. 
Efter  spisningen  bydes  der  vand  til  håndtvæt,  idet  en  af  de 
opvartende  bringer  et  vaskebækken,  og  af  en  kande  hælder 
vandet  over  gæsternes  hænder,  fuldstændig  på  samme  måde  som 
det  beskrives  i  de  homeriske  digte,  og  endelig  afsluttes  måltidet 
med  den  obligate  kop  kaffe. 

Da  det  hele  går  i  en  utrolig  fart,  bliver  selve  konv^ersationen 
over  bordet  ikke  videre  indholdsrig,  og  det  er  karakteristisk,  at 
medens  Orientalerens  daglige  liv  gennemgående  er  så  rigt  på 
iejlighedsfraser,  er  der  kun  få  af  disse,  som  ere  knyttede  til 
spisningen.  Når  gæsten  drikker,  tilføjer  værten  i  reglen:  »Din 
sundhed!«  hvortil  den  anden  svarer:  »Også  dig  skænke  Allah 
sundhed!«  I  ørkenen  er  det  endvidere  skik,  at  man  efter  at  have 
drukket  kaffe,  samtidig  med  at  man  sætter  koppen  fra  sig,  ud- 
taler den  smukke  formel:  »daime«  o:  gid  det  aldrig  må  mangle 
på  kaffe  her  i  huset;  men  iblandt  stadboerne  regnes  anvendelsen 
af  disse  formularer  for  en  latterlig  bondeagtighed. 

Som  en  folge  af  disse  forhold  kommer  madlavningen  kun  til 
at  udgøre  en  ringe  del  af  den  daglige  husgærning,  og  da  lige- 
ledes renholdelsen  af  huset  er  en  opgave,  som  man  kun  sjældent 
foler  sig  foranlediget  til  at  tage  sig  af,  bliver  folgen,  at  der  i 
hverdagslivet  ikke  er  stort  at  tage  sig  til  for  kvinderne  indenfor 
husets  fire  vægge.  Den  orientalske  flegma  og  den  orientalske 
dovenskab  har  da  også  hos  disse  nået  sit  højdepunkt,  særlig 
naturligvis  i  de  i  økonomisk  henseende  begunstigede  familjer. 
Kvindernes  liv  falder  her  i  to  afsnit;  den  ene  halvdel  af  dagen 
driver  hun  om  i  bazaren  med  søstre,  kusiner  og  veninder,  og 
resten  af  tiden  tilbringes  hjemme  på  divanen  med  den  uadskille- 
lige vandpibe,  medens  munden  løber  paa  alle  de  tilstedeværende; 
thi  sladderen  er  det  eneste  felt,  hvor  den  arabiske  stadboers 
kvinde  anvender  nogen  særlig  energi.  Og  hvad  er  så  æmnet  for 
disse   samtaler,    »chiffons   ét  amourettes«,    pynt  og  elskov;    men 

hwid  dette  sidste  angår,  behandles  det  rigtig  nok  på  en  sådan 
måde  og  fra  et  sa  rent  fysiologisk  standpunkt,  at  man  foran- 
lediges til  at  underskrive  Araberens  dom,  når  han  frakender 
kvinden  både  »forstand  og  religion«.  Og  selv  hos  Levantinerne, 
det    vil    sige    de    familjer,     der   fra    tidligere    generationer    have 


Sviisk  kvinde. 


optaget  den  europæiske  kultur,  og  som  tildels  ere  blandede 
efterkommere  af  europæiske  indvandrere,  hvorfor  de  også  gærne 
ville  stilles  lige  med  europæerne,  genfindes  hos  kvinderne  denne 
ringe  forståelse  af  livets  ideelle  sider;  jeg  har  en  gang  i  et 
selskab  hort  en  meget  dannet  Levantinerinde,  som,  da  der  var 
tale  om   kærlighed,    forundret  spurgte:    »L'amour,  mais  qu'est  ce 

que  l'amour?«  og  meningen  var  ikke  at  forlange  en  definition  af 
denne  følelse,  men  derimod  at  udtale  en  tvivl  om,  hvorvidt  sådan 
noget  overhovedet  eksisterer  i  menneskelivet.  Ikke  destomindre 
kunne  disse  mennesker  føre  et  på  deres  facon  meget  lykkeligt 
liv,  thi  den  fuldstændige  frihed  for  sjælelige  rørelser  frelser  dem 


Jødinde  fra  Damaskus. 


for  mange  sorger,  og  de  leve  tilfreds  og  rolig  med  samme  følelse 

af  lykke,    som    man   kan  forudsætte  hos  en  husmandsko  eller  en 
forkælet  frøkenmoppe. 

Hvad   enten   nu   denne  fuldstændige  mangel   på  forståelse  af 

alle   ædlere  følelser,    alle   højere  rørelser  i   et  menneskehjærte  er 

noget  for  den  orientalske  kvinde  specielt  nedarvet,   eller  —  hvad 

J    Østrup  e 

der  jo  synes  naturligere  —  det  er  resultatet  af  århundreders 
intellektuelle  forkuelse  og  udelukkelse  fra  det  almindelige  samfund, 
bliver  dette  faktum  i  hvert  fald  af  den  største  betydning  for  de 
almindelige  sociale  forhold,  fordi  den  samfundsopgave,  hvoraf 
kvinden  skulde  opfylde  så  stor  en  del,  nemlig  opdragelsen,  derved 
bliver  varetaget  på  en  så  lidet  tilfredsstillende  måde.  Manglen 
på  kvinder,  der  kunde  skabe  et  hjem  og  forestå  børnenes  op- 
dragelse indtil  en  vis  alder,  er  i  virkeligheden  en  af  de  kræft- 
skader, hvoraf  hele  det  orientalske  samfund  lider,  og  som  vil 
udgøre   en   af  de  vigtigste   hindringer  for  en  fremtidig  udvikling. 

Når  resultatet  alligevel  ikke  er  værre  end  tilfældet  er,  skyldes 
det  de  friere  forhold,  hvorunder  børnene  senere  komme  til  at 
leve;  allerede  i  en  alder  af  en  halv  snes  år  tumle  de  sig  frit 
omkring  på  gader  og  i  butiker  (det  er  naturligvis  kun  drengene, 
som  talen  her  er  om;  og  modtager  på  den  måde  en  række 
indtryk,  der  må  træde  i  stedet  for  en  rationel  påvirkning  i 
hjemmet.  I  den  retning  er  det  endnu  i  Orienten  som  i  det 
klassiske  Grækenland;  det  er  lejligheden  til  på  offenlige  steder 
at  omgås  de  ældre,  som  skafter  en  erstatning  for  opdragelsen  i 
egenlig  forstand. 

Det  i  europæisk  forstand  væsenligste  led  af  opdragelsen, 
nemlig  meddelelsen  af  positive  kundskaber,  foregår  også  udenfor 
hjemmet,  og  her  er  netop  et  af  de  punkter,  hvor  sultan  Abd  ul 
Hamids  iver  for  forbedringer  har  givet  sig  det  fyldigste  udslag. 
Med  nødvendigheden  af  at  skabe  militære  skoler  som  første 
udgangspunkt  har  man  efterhånden  udvidet  reformerne  på  dette 
område  og  også  oprettet  civile  skoler  til  uddannelse  af  embeds- 
mænd, læger,  ingeniører  o.  s.  v.  Vel  at  mærke,  disse  skoler,  der 
drives  allesammen  efter  europæisk  monster,  og  som  ofte  holdes 
oppe  ved  statstilskud,  ere  at  betragte  som  tekniske  højskoler; 
den  egenlige  elementarskole  savner  man  endnu,  og  den  under- 
visning, der  er  tilgængelig  for  hele  folket,  er  af  en  meget 
primitiv  art. 


En  Lærer  i  Welids-Moskeen   i  Damaskus. 


^7 

På  denne  måde  falde  alle  institutioner,  der  angå  undervis- 
ningen, i  deres  nuværende  form  i  det  moderne  Tyrki  i  to  bestemt 
adskilte  kategorier,  resterne  af  den  rent  islamitiskc  fortid  og 
spirerne  til  den  civiliserede  fremtid.  De  forste  findes  altså  repræ- 
senterede i  de  til  de  fleste  moskeer  knyttede  elementarskoler; 
her  meddeles  ikke  andre  kundskaber  end  læsning  og  skrivning, 
og  selve  undervisningsmåden  er  lige  så  bagvendt  som  kundskabs- 
midlet  er  indskrænket.  Børnene  sidde  i  en  kreds  omkring  læreren, 
hver  med  en  lille  bliktavle  i  hånden,  på  hvilken  han  har  skrevet 
et  eller  flere  vers  af  et  af  koranens  første  kapitler;  dette  læser 
han  op  for  dem,  og  derpå  gentager  de  det  i  kor  sålænge,  indtil 
alle  have  lært  det  udenad.  På  denne  måde  lære  de  efterhånden 
at  skælne  de  enkelte  på  tavlen  skrevne  ord  og  derpå  også  de 
enkelte  bogstaver;  en  gennemgang  af  alfabetets  enkelte  dele 
ved  stavning  er  der  aldeles  ikke  tale  om.  Det  ses  let,  at  man 
skal  have  ondt  ved  at  tænke  sig  en  mere  umulig  fremgangs- 
måde, så  meget  mere,  som  koranens  sprogform  i  mange  hen- 
seender afviger  fra  den,  som  drengene  ere  vante  til  at  høre  om 
sig  i  det  daglige  liv;  man  tænke  sig  blot,  at  man  vilde  lære  vor 
samtids  børn  at  læse  ved  at  lade  dem  lære  stykker  udenad  af 
kong  Valdemars  jyske  lov. 

Forøvrigt  gaar  det  meget  gemytligt  til  i  sådan  en  pogeskole ; 
det  er  skolemesteren  umuligt  at  holde  opsigt  med  alle  de  i  en 
stor  kreds  siddende  og  i  kor  vrælende  unger,  og  medens  nogle 
af  dem  skråle  op  med  koranens  vers,  benytte  en  del  lejligheden 
til  alle  slags  gale  streger.  Bliver  det  altfor  galt,  må  den  lange 
stok  frem,  som  ligger  parat  ved  skolemesterens  side,  og  hvor- 
med han  dunker  de  ulykkelige  syndere  i  hovedet  ofte  på  en  alt 
andet  end  blid  måde.  Lærerens  pædagogiske  pligt  er  altså  blot 
i  det  almindelige  kor  at  skelne,  om  nogen  tager  fejl;  kun 
sjældnere  er  der  tale  om  en  overhøring  af  en  ad  gangen.  Medens 
jeg  var  i  Ægypten  og  boede  hos  en  ægyptisk  imam  (o:  præst), 
der  tillige  virkede  ved  den  til  moskeen  knyttede  skole,  har  jeg 
oftere  afløst  ham  i  hans   lærergærning,   naturligvis    til   stor  jubel 

for  ungerne,  når  den  fremmede  Franker  kom  og  tog  plads  midt 
i  kredsen  og  fik  bliktavlen  og  stokken  i  hånden.  Jeg  lod  dem 
selvfølgelig  ikke  dø  i  synden,  men  heglede  dem  godt  igennem  i 
det  interessante  tredie  kapitel  i  koranen  om  den  muhammedanske 
definition  af  Messias,  men  senere  fik  en  af  professorerne  ved 
Azharuniversitetet  nys  om  min  virksomhed  som  theologisk  vej- 
leder for  vordende  Muhammedanere,  og  min  ven  imamen  fik  sig 
en  næse  og  et  tilhold  om  ikke  oftere  at  benytte  den  slags  fri- 
villige assistance. 

For  elementarskolens  vedkommende  existerer  der  nominelt 
skoletvang,  men  som  så  mange  bestemmelser  i  Orienten  har 
heller  ikke  denne  synderlig  praktisk  betydning.  Der  gives  mange, 
som  aldrig  have  ladet  deres  stemme  høre  i  skolebørnenes  kor, 
og  for  hvem  det  at  kunne  læse  er  genstand  for  en  lignende 
ærbødighed,  som  fylder  os,  når  vi  høre  tale  om  infinitesimal- 
regning. Men  selv  af  dem,  over  hvis  hoveder  den  gnavne 
»muderris«  har  svunget  sin  truende  stok,  er  der  adskillige,  hos 
hvem  det  læste  ikke  rigtig  hænger  fast,  og  vanskeligheden  ved 
senere  at  få  lejlighed  til  at  gå  videre  frem,  er  yderligere  værdien 
af  de  i  elementarskolen  opnåede  resultater.  Det  fortvivlede  for- 
hold med  den  store  forskel  mellem  det  literære  og  det  vulgære 
sprog  gør  sig  her  stærkt  gældende;  blot  for  at  forstå  sin  avis 
er  det  ikke  nok  at  kunne  læse,  man  må  også  være  et  stykke  af 
en  lærd  mand. 

Som  overalt  i  Orienten  er  det  et  religiøst  moment,  der  er 
den  første  årsag  til  dette  besynderlige  literære  forhold.  I  følge 
den  orthodoxe  opfattelse  er  koranen  ikke  »skabt«,  men  har  som 
Guds  ord  existeret  fra  evighed  af,  indtil  den,  efter  at  tidens  fylde 
var  kommen,  blev  åbenbaret  for  Muhammed.  Som  emanation 
af  Guds  personlighed  er  den  altså  afgjort  fejlfri,  ikke  blot  med 
hensyn  til  indholdet,  men  ogsaa  i  formen.  Den  konsekvente 
gennemforelse  af  denne  opfattelse  fører  til,  at  enhver  afvigelse  i 
et  literært  arbejde  fra  den  i  koranen  givne  rettesnor  for  skrift- 
sproget   er    at    betragte    som    noget    imod    religionen  'stridende. 

Muligvis  vilde  dog  dette  religiøse  hensyn  ikke  udelukkende  have 
været  tilstrækkelig  til  at  standse  sprogets  udvikling  i  omtrent 
tolv  århundreder,  men  det  er  bleven  støttet  ved  den  poetiske 
literaturs  ejendommelige  vedhængen  ved  de  ældste  perioders 
lyrikere  som  uopnåelige  mønstre  ,også  med  hensyn  til  sprog- 
behandlingen, og  den  hos  disse  herskende  sprogform  svarer 
næsten  i  et  og  alt  til  koranens.  Således  har  både  den  religiøse 
og  den  æsthetiske  konservatisme  draget  en  mur  omkring  sproget 
som  tiden  ikke  har  formået  at  gennembryde. 

Men  på  den  anden  side  har  naturligvis  det  mellem  mand  og 
mand  talte  sprog  udviklet  sig  i  tidernes  løb  og  efter  de  samme 
love,  som  overalt  er  gældende,  hvor  der  er  tale  om  overgang 
fra  ældre  til  yngre  sprogtrin;  kun  har  udvikHngen  her  været 
noget  mere  famlende,  fordi  man  ikke  har  haft  et  skriftsprog  som 
regulator,  og  tillige  adskilligt  langsommere  end  for  et  evropæisk 
sprog  i  samme  tidsrum.  Men  dog  er  man  allerede  nu  nået  så 
langt,  at  det  for  den  menige  mand,  der  savner  alle  forkundskaber, 
er  så  godt  som  umuligt  at  forstå  et  literært  værk,  selv  om  han 
også  kan  læse  bogen,  eller  i  alt  fald  så  besværligt  at  den  største 
del  af  nydelsen  går  tabt. 

Den  eneste  mulighed  for  en  rigere  udvikling  i  fremtiden 
synes  altså  at  ligge  i,  at  man  bekvemmer  sig  til  at  tale  til  folket 
i  dets  eget  sprog,  og  sætte  den  vulgære  sprogform  i  det  gamle 
skriftsprogs  sted.  Men  her  gør  der  sig  foruden  de  religiøse 
betænkeUgheder  tiUige  en  anden  hindring  gældende,  nemlig 
den  dannede  orientalers  afsky  for  den  uvidende  hob;  en  sådan 
bevægelse  skal  naturligvis  udgå  fra  de  dannedes  kreds,  men  de 
allerfleste  af  disse  vilde  betragte  det  som  det  formasteligste  af 
alt  at  bryde  de  engang  fastslåede  literære  traditioner.  Jeg  kender 
i  hele  orienten  kun  en  eneste  mand,  som  har  været  modig  nok 
hertil,  nemlig  Ægypteren  Muhammed  bey  Osman,  en  af  de  mest 
»parisiske«  orientalere,  jeg  har  truffet.  Han  har  oversat  eller 
rettere  efterdigtet  en  del  af  Moliéres  komedier,  men  dertil  har 
han   ikke  benyttet  koranens  eiler  de   store   forfatteres  sprogform, 


70 

men  det,  som  høres  fra  æseldriverens  og  frugthandlerens  læber 
i  Kairos  gader.  Hans  efterdigtning  er  i  sig  selv  aldeles  fortræf- 
felig, og  her  have  vi  for  første  gang  en  bog,  som  enhver  araber, 
der  blot  kan  læse,  er  i  stand  til  at  have  fornøjelse  af  Men  jeg 
har  også  haft  lejlighed  til  at  høre  hans  landsmænds  dom.  En 
gang,  da  jeg  sad  i  Damaskus'  bogbazar  sammen  med  de  lærde 
gråskæg  og  talte  om,  hvor  lidt  der  blev  udgivet  nu,  vovede  jeg 
at  berøre  Muhammed  Osmans  arbejder.  »Hvorledes«,  udbrød  en 
af  de  gamle,  »kan  Du  tale  om  ham,  denne  ægyptiske  gadedreng, 
som  vover  at  besudle  det  hellige  papir  og  misbruge  vore  arabiske 
skrifttegn  til  sine  pøbelagtige  rimerier!«  Jeg  prøvede  at  forsvare 
min  stakkels  ven,  men  forgæves,  at  literaturen  er  til  som  et  led 
i  den  nationale  udvikling,  er  en  for  disse  folk  ufattelig  tanke; 
for  dem  er  literaturens  dyrkere  noget  for  sig,  og  folket  kun 
»profanum  vulgus«,  som  det  gælder  om  at  holde  så  længe  borte 
som  muligt. 

Denne  fordom  vilde  dog  måske  kunne  nedbrydes,  når  de 
religiøse  betænkeligheder  kunde  fjærnes,  og  fremtidshåbet  for 
hele  den  åndelige  udviklig  er  da  også  netop  en  religiøs  reform, 
det,  som  overhovedet  hele  kulturstrømningen  i  orienten  mere  og 
mere  synes  at  stile  hen  imod. 

De  direkte,  sorgelige  følger  af  den  store  forskel  mellem  det 
skrevne  og  det  talte  sprog  og  den  sociale  afstand  mellem  lærde 
og  udannede  er  det  ringe  niveau,  som  den  almindelige  oplysning 
indtager.  Og  hertil  kommer  den  medfødte  flegma;  orientaleren 
ved  intet,  tildels  altså  fordi  det  er  så  vanskeligt  for  ham  at  få 
adgang  til  at  få  noget  at  vide,  men  desuden,  fordi  han  ikke 
bryder  sig  om  at  vide  noget.  Den  jævne  Arabers  og  Tyrkers 
positive  kundskaber  er  derfor  forsvindende;  af  historie  kender 
han  så  godt  som  intet,  og  af  geografi  kun  de  betydeligste  byer 
indenfor  det  ottomaniske  rige  uden  dog  at  have  nogen  forestilling 
om  disses  indbyrdes  afstand,  ligesom  kendskabet  til  Europa 
almindelig  indskrænker  sig  til  at  vide,  at  der  er  fire  store  Nationer: 

Frankrig,  England,  Rusland  og  Østerrig,  og  at  det  hele  er  noget, 
som  ligger  grumme,  grumme  langt  borte. 

Orientalerens  væsenligste  intellektuelle  interesse  er  i  virkelig- 
heden nu  som  for  århundreder  siden  den  religiøse.  Ligesom  de 
religiøse  rørelser  have  været  det  væsenligste  motiv  i  de  islamitiske 
folks  hele  historiske  udvikling,  er  det  også  i  det  daglige  liv  den 
religiøse  interesse  eller  de  rituelle  vaner,  der  præge  samtalen  og 
skikkene.  Den  jævne  Arabers  religiøsitet  er  egenlig  ikke  inderlig, 
og  opfyldelsen  af  de  ydre  forskrifter,  bønnerne,  afvaskningen  og 
lignende  går  lige  så  maskinmæssigt  til,  som  når  i  en  dansk 
familie  husherren  remser  en  bordbøn  op  for  i  samme  åndedræt  at 
udbryde:  »Nej,  sikken  dejlig  suppe  vi  skal  have  idag!«  Ikke 
desto  mindre  gor  der  sig  hos  de  fleste  udannede  orientalere  en 
ejendommelig,  ret  naiv  opfattelse  gældende  af  de  direkte  forhold 
til  Gud.  til  hvem  man  trygt  kan  overlade  alt,  og  som  nok  skal 
vide  at  klare  for  en,  selv  i  de  mest  fortvivlede  situationer.  I 
denne  tillid  finder  orientaleren  hvile,  og  overbevisningen  om 
Guds  omsorg,  selv  for  det  daglige  livs  mindste  småting,  bryder 
undertiden  frem  på  en  meget  troskyldig  måde.  Jeg  sad  en  efter- 
middag i  en  af  de  mange  kaféhaver  ved  floden  Barada;  det  be- 
gyndte at  mørknes,  og  tjeneren  kom  ud  for  at  tænde  de  talrige, 
ophængte  lamper;  imidlertid  blæste  det  en  del,  og  den  ene 
svovlstik  gik  ud  for  ham  efter  den  anden.  Tilsidst  løftede  han 
øinene  mod  himlen  og  med  et  mildt  bebrejdende  udtryk  i  stemmen 
udbrød  han:  »Men  hvad  skal  det  sige,  ser  Du  da  ikke,  at  jeg 
kun  har  et  par  svovlstikker  tilbage.'« 

I  de  daglige  samtaler  på  kafeen  debatteres  ogsaa  ofte  religiøse 
spørgsmål,  undertiden  ikke  uden  skarpsindighed,  der  dog  ofte 
har  en  ret  naiv  karakter  omtrent  som  de  sofistiske  ræsonnementer 
i  Xenofons  referater  af  Sokrates'  samtaler.  Orientalerens  lyst  til  at 
anvende  billeder  og  parabler  gor  ofte  ræsonnementet  lovligt  vagt, 
så  at  slutningerne  blive  noget  vovelige.  Jeg  har  en  gang  været  vidne 
til  sådan  en  samtale,  hvor  en  muhammedansk  fritænker  erklærede, 
at  det  var  umuligt,  at  Gud  havde  været  til  fra  evighed   af,   der 

måtte  have  været  noget  for  ham;  thi  betingelsen  for,  at  den 
menneskelige  tanke  kunde  træde  i  forhold  til  Gud  var,  at  dennes 
existens  var  begrænset  af  tid  og  rum.  De  andre  sad  nu  og 
vidste  ikke,  hvad  de  skulde  stille  op  overfor  dette  ræsonnement, 
der  jo  også  i  og  for  sig  var  ganske  korrekt,  men  min  ven 
Ahmed,  der  for  resten  ikke  v^ar  synderlig  religiøs,  men  som  der- 
imod holdt  meget  af  at  disputere,  var  strax  rede  til  at  klare 
spørgsmålet,  at  der  ikke  kunde  have  existeret  noget  førend  Gud : 
»Tag  min  rosenkrans  og  beg>-nd  at   tælle.«    —    »Ja,  vel«,  sagde 

den   anden   og   begyndte:       En,  to,  tre,  fire «      »Nej,  stop, 

det  er  forkert«,  udbrod  Ahmed,  »begynd  forfra,  før  en.«  — 
»Hvorledes!  For  en  er  der  jo  ikke  noget.«  —  »Meget  vel,  på 
samme  måde  er  der  heller  ikke  noget  før  Gud.« 

Man  ser  let.  at  hele  Ahmeds  bevisførelse  beroede  på  en 
ganske  overfladisk  jævnføring  af  to  vidt  forskellige  ting,  men 
alligevel  var  den  anden  dermed  »sat  i  bænken«  og  vovede  ikke 
yderligere  at  optage  kampen  med  den  slagfærdige  Ahmed. 

Hvad  nu  ellers  religionens  forhold  til  den  enkelte  angår,  må 
det  siges,  at,  hvis  religionens  værd  skal  måles  efter  den  sum  af 
lykke,  af  ro  og  tilfredshed,  den  kan  skænke  individet,  står  Islam 
iblandt  de  første.  Den  særlig  fremherskende  forestilling  om  Gud 
som  den  almægtige,  der  råder  for  alt,  giver  mennesket  en  ejen- 
dommelig tryghedsfølelse ;  thi  af  alle  Guds  egenskaber  er  det 
særlig  almægtigheden,  som  bliver  betonet  i  den  gængse  opfattelse; 
det  gammeltestamentlige  »Intet  er  umuligt  for  Herren«  genfindes 
bestandig  på  Muhammedanerens  læber  (Allah  ala  kulle  shé  qadir). 
Dette  er  også  den  væsenligste  årsag  til,  at  de  kristne  missionærers 
propaganda  aldrig  har  kunnet  opvise  et  eneste  resultat  i  muham- 
medanske lande;  man  har  mange  exempler  på,  at  kristne  gå  over 
til  Islam,  oftest  af  ydre  grunde,  men  i  adskillige  tilfælde  af  vir- 
kelig overbevisning,  men  man  horer  aldrig  om  det  modsatte. 
De  forskellige  kristne  sekters  ivrige  missionsvirksomhed  i  byer 
som  Beirut  og  Jerusalem  forer  da  også  hen  til,  at  de  rane  prose- 
lyter  fra   hverandre   indbyrdes,    men    aldrig    fra  muhammedanske 

kredse;  det  forargelige  had,  hvormed  de  optræde  overfor  hver- 
andre, kan  da  heller  ikke  siges  at  indeholde  nogen  spore  for 
Muhammedanerne  til  at  indtræde  i  deres  samfund. 

Ligesom  Islams  bekendere  ikke  lade  sig  påvirke  udefra,  er 
også  religionen  selv  på  grund  af  dens  helstøbthed  og  afsluttethed 
uimodtagelig  for  ydre  indflydelse.  Islam  skal  udvikle  sig  af  sig 
selv  eller  der  skal  slet  ingen  udvikling  være,  således  som  det  jo 
netop  hidtil  har  været  tilfældet.  Men  efterhånden  som  modsæt- 
ningen mellem  den  sociale  udvikling  og  den  religiøse  stagnation 
bliver  større,  bliver  også  situationen  mere  uholdbar,  og  enten  vil 
Islam  gå  til  grunde,  eller  der  vil  ud  af  dens  eget  indre  fremstå 
udviklingsmuligheder,  hvad  enten  det  nu  bliver  mahdibevægelsen 
i  en  modificeret  skikkelse  eller  en  anden  reformatorisk  strømning, 
som  skal  føre  den  religiøse  udvikling  i  Orienten  ind  på  nye  baner. 


Allerede  under  mit  første  ophold  i  Damaskus  i  1892  var  jeg 
oftere  kommen  i  berøring  med  beduiner,  som  blandt  de  mange 
andre  oplevelser,  de  havde  at  fortælle  fra  deres  rejser  gennem 
ørkenen,  også  vidste  at  fortælle  om  de  mange,  omfangsrige, 
arkitektoniske  levninger,  der  endnu  findes  i  det  så  lidet  kendte 
terræn  mellem  det  gamle  Palmyra  og  floden  Eufrat.  Jeg  vidste, 
at  en  del  af  disse  vare  af  byzantinsk  oprindelse,  men  efter  be- 
skrivelserne måtte  jeg  formode,  at  der  også  af  ældre  kultur- 
perioder måtte  findes  visse  spor,  og  dels  for  at  undersøge  disse, 
dels  også  for  at  lære  selve  livet  og  forholdene  i  ørkenen  nøjere 
at  kende,  besluttede  jeg  mig  da  til  at  foretage  en  lille  expedition 
til  disse  egne. 

En  rejse  i  den  indre,  arabiske  ørken  er  imidlertid  ikke  lige 
at  løbe  til.  Den  væsenligste  betingelse  er  i  forvejen  at  have 
sikret  sig  forbindelse  med  ansete  mænd  i  de  stammer,  hvis 
territorium    man  vil  gennemrejse  eller  hos    hvem    man   vil    tage 

længere  tids  ophold.  Uden  sådanne  personlige  bekendtskaber 
vil  man  let  risikere  at  blive  overfalden  og  udplyndret,  og  også 
for  den  personlige  sikkerhed  er  det  en  betænkelig  sag  at  færdes 
i  ørkenen  uden  foregående  introduktion  eller  en  ledsager,  som  har 
tilstrækkeligt  kendskab  til  de  stammer,  man  har  udsigt  til  at  få 
at  gøre  med. 

De  rent  materielle  forberedelser  blev  for  mit  vedkommende 
snart  afsluttede.  Det  er  netop  en  fejl,  som  europæiske  rejsende 
oftere  begå,  at  medføre  for  stort  et  apparat,  så  at  en  enkelt 
mands  følge  svulmer  op  til  en  hel  karavane,  thi  foruden  de  over- 
ordenlige udgifter,  som  dertil  udkræves,  er  det  tillige  en  ufor- 
sigtighed at  ville  sætte  beduinernes  ikke  altid  så  udviklede  evne 
til  at  skælne  mellem  mit  og  dit  på  en  altfor  hård  prøve,  da 
man  jo  i  de  færreste  tilfælde  råder  over  en  tilstrækkelig  militær 
styrke  til  at  afslå  mulige  angreb.  Den  første  regel  for  udrust- 
ningen af  en  orkenexpedition  er  at  medtage  så  lidt  som  muligt 
og  indrette  undersøgelsen  af  de  forskellige  terræner  således,  at 
man  har  udsigt  til  at  træffe  beduinlejre,  hvis  gæstfrihed  man  kan 
påkalde;  det  er  ogsaa  den  sikreste  måde;  thi  hvor  der  intet  er 
at  tage,  er  beduinen  altid  til  at  stole  på. 

Når  min  rejse  til  egnene  mellem  Eufrat  og  Palmyra  lob  så 
overordenlig  heldig  af  trods  den  tarvelige  udrustning  og  de  små 
midler,  hvormed  den  blev  iværksat,  skyldes  dette  for  en  stor 
del  min  trofaste  ven.  Mansur  ibn  Abdallah,  der  i  ørkenen  blev 
det  samme  for  mig  som  Ahmed  ibn  Hassan  i  Damaskus.  Også 
Mansur  kendte  jeg  allerede  fra  mit  første  besøg  i  denne  by: 
skøndt  han  var  beduin,  opholdt  han  sig  ofte  her,  især  ved  for- 
årstid, da  han  tildels  levede  af  at  være  fører  for  europæiske 
turister  på  den  obligate  fire  dages  tur  fra  Damaskus  til  Palmyra. 
Han  hørte  til  Sbå-stammen,  en  underafdeling  af  de  mægtige 
Aneze,  der  af  alle  arabiske  stammer  er  den,  der  bedst  har  be- 
varet sin  uafhængighed,  og  som  derfor  også  bestandig  står  i  et 
meget  dårligt  forhold  til  den  tyrkiske  regering.  Hans  familje 
vare  de  ledende  mænd  i  Sbå-stammen,  og  selv  var  han  en  efter 


75 

ørkenens   forhold   velhavende   mand,    men    med    beduinens    ejen- 
dommehge  havesyge   kunde   han   dog  ikke   bekvemme  sig  til  at 
opgive  sin  virksomhed   som   fremmedfører;    hertil  kom    også,   at 
han  med  en  for  hans  folk  sjælden  udviklet  modtagelighed  havde 
megen    interesse    for    omgangen    med    Europæere.      Han    havde 
derved,    hvad    der   også   gjorde   ham    til   et   særsyn    som    beduin, 
erhvervet  sig  visse  politiske  og  historiske  forestillinger,  og  havde 
på  grundlag  af  disse  oftere  forsogt  at  rejse  en  bevægelse  blandt 
Anezesheikerne,     sigtende     til     en     fælles     og     enig     optræden 
mod  Tyrkerne:      »Var    blot    alle    vi    beduiner    enige«,    hævdede 
Mansur,    »da    skulde    det   snart   være    forbi    med    disse    tyrkiske 
hundes  herredømme.«     Ad  forskellige  veje  havde  man  erhvervet 
kendskab  om  disse  planer,   og  Mansur   blev   naturligvis  ikke  be- 
tragtet  med    milde   øjne    fra   den    tyrkiske   guvernørs    side,    men 
ikke  desto  mindre  gik  han  stadig  frank   og   fri  omkring;    thi  for 
det  første   havde    man   jo    ikke   noget,    man   direkte  kunde  over- 
bevise ham  om,    og    desuden    er   det   altid  en  betænkelig   sag  at 
tage   fat  på  beduiner,   hvis   frænders   stemmer  veje   meget  op   i 
ørkenstammernes  råd;   den    afgift,   som    landsbyerne   på   grænsen 
må    betale    til    disse    for    at    få    fred,     kunde    let   blive   skruet   i 
vejret,  og  selve  Damaskus  ligger  jo  heller  ikke  længer  fra  ørkenen, 
end  at  beduinlanserne  kunde  banke  på  dens  porte  hurtigere  end 
nogen  tyrkisk  guvernør  kunde  blive  sat  i  stand  til  at  hindre  det. 
Det  var  denne   mand,    som   blev  min   trofaste  fører   og  led- 
sager på  hele  turen. 

I  almindelighed  foregå  Europæernes  forberedelser  til  en  sådan 
færd  i  de  indre  egne  af  ørkenen  med  stor  omstændelighed:  der 
skal  sørges  for  telte,  engageres  kokke  og  tjenere,  købes  proviant 
og  forråd  af  henkogte  sager  osv.  Imidlertid  disponerede  jeg  ikke 
over  de  til  sådanne  udrustninger  nødvendige  midler,  og  som  just 
antydet  er  denne  måde  heller  ikke  den  sikreste;  hertil  kom,  at 
det  for  mig  kom  an  på  så  meget  som  muligt  også  i  det  ydre 
at  stille  mig  på  samme  trin  som  de  beduiner,  jeg  skulde  til  at 
færdes  imellem ;  for  de  sproglige  og  kulturhistoriske  undersøgelser, 

som  jeg  forfulgte  ved  siden  af  de  arkæologiske,  var  dette  nemlig 
den  væsenligste  betingelse.  »Rejs  med  mig  som  Araber«,  sagde 
Mansur,  »og  forbered  dig  på  at  leve  og  færdes  som  beduin,  så 
skal  jeg  føre  dig   til  hvilket  sted  i  ørkenen,  du  ønsker.« 

Dette  råd  forekom  mig  det  heldigste  at  følge,  og  på  et  par 
dage  vare  vore  forberedelser  trufne;  Mansur  lejede  fire  heste  af 
den  ejendommelige,  syriske  race,  der  forholder  sig  til  ørken- 
hesten omtrent  som  stadboen  til  den  frie  beduin,  men  som  dog 
forene  muldyrets  udholdenhed  med  æslets  sikre  gang;  de  væsen- 
ligste indkøb  af  the,  ris  og  ammunition  blev  besørgede,  våbnene 
eftersete,  og  dermed  var  alt  færdigt.  Hele  karavanen  talte  tre 
mand,  nemlig  foruden  Mansur  og  mig  vor  fælles  tjener  Mahmud, 
der  tilhørte  de  såkaldte  Agél-beduiner  fra  Bagdad,  en  stamme, 
der  er  stærkt  iblandet  med  stadboere,  og  som  har  erhvervet  et 
slags  privilegium  på  besørgelse  af  fragtgods  gennem  ørkenen. 
Af  denne  styrke  kunde  imidlertid  kun  Mansur  og  jeg  regnes  for 
effektive  kombattanter,  medens  Mahmud  repræsenterede  trainet 
og  intendanturen,  og  som  et  ydre  tegn  herpå  var  han  heller  ikke 
bevæbnet,  hvorimod  vi  to  søgte  at  give  os  det  drabeligste  ydre. 
Mansur  med  pistol  og  den  lange  beduinlanse,  og  jeg  med  en 
revolver  og  en  Winchesterriffel,  et  våben,  hvis  lethed  og  skud- 
sikkerhed gør  den  særlig  bekvem  på  en  sådan  tur.  Overhovedet 
spiller  bevæbningen  en  ikke  ringe  rolle  ved  rejser  i  de  indre 
dele  af  ørkenen;  dog  må  våbnene  ikke  så  meget  betragtes  som 
redskaber  til  kamp,  men  snarere  som  afskrækkende  midler  til 
netop  at  undgå  en  sådan,  og  på  grund  heraf  skal  man  da  også 
sørge  for  altid  at  bære  sine  våben  så  iøjnefaldende  som  vel 
muligt;  det  forholder  sig  hermed  som  med  den  franske  hærførers 
forklaring  på  spørgsmålet  om  bajonettens  anvendelse:  »Qa  sert 
å  faire  peur!« 

En  af  de  første  morgener  i  marts  måned  1893  red  vi  så  ud 
ad  den  gamle  Thomasport  i  Damaskus,  gennem  de  endnu  blad- 
løse haver  og  videre  mod  nordost  ad  den  ældgamle  vej,  hvor  i 
århundreder  karavanerne  have  vandret   fra  Syriens   hovedstad    til 


Aleppo  og  derfra  videre  til  Bagdad.  De  gamle  khaner  (d:  kroer), 
som  nævnes  i  tidligere  perioders  rejsebeskrivelser  eller  lOOi  nats 
eventyr,  findes  tildels  endnu,  om  end  oftest  i  en  meget  forfalden 
skikkelse,  og  hvilestationerne  mellem  de  enkelte  dagsrejser  ere 
også  bestandig  de  samme. 

Den  normale  længde  for  en  dagsmarch  er  sex  å  syv  danske 
mil;  dog  varierer  dette  naturligvis  en  del  efter  afstanden  mellem 
de  bestemte  stationer  indbyrdes.  Vejen  tilbagelægges  for  største 
delen  i  skridt,  og  kun  nu  og  da  tillader  man  sig  en  lille  galop; 
travet  er  som  bekendt  en  for  arabiske  og  syriske  heste  aldeles 
uvant  gangart.  Selve  vejenes  beskaffenhed  medfører  også  nød- 
vendigheden af  at  rykke  temmelig  langsomt  frem;  hovedvejene 
mellem  de  større  byer  bære  det  stolte  navn  »derb  sultani« 
(o:  kongevej,  men  man  må  ikke  ud  fra  dette  navn  gøre  sig  særlig 
høje  forestillinger  om  deres  tilstande.  Først  i  de  sidste  år  er 
man  rundt  om  i  Tyrkiet  begyndt  at  arbejde  med  alvor  på 
samfærdselsmidlernes  udvikling  og  da  særlig  på  en  forbedring  af 
vejene,  og  også  i  provinsen  Syrien  er  man  kommen  ret  godt 
med,  men  endnu  er  der  længe  til,  førend  transporten  ved  hjælp 
af  heste  kan  afløses  af  vognkørsel  og  førend  den  europæiske 
cykle  kan  holde  sit  indtog  her. 

De  hovedveje  i  Syrien,  som  endnu  ikke  ere  tagne  under 
reformerende  behandling,  minder  mest  om  sandvejene  i  den 
ungarske  Pushta  eller  om  de  jyske  oxeveje.  Snart  ere  de  fire, 
snart  fyrretyve  metre  brede,  alt  efter  det  omgivende  terræns 
beskaffenhed;  stenene,  hvormed  de  værste  huller  skulde  stoppes, 
ligge  uregelmæssigt  sammenhobede  i  store  bunker;  nu  og  da 
har  et  vandløb  skåret  sig  en  rende  tværs  over  vejen.  Om 
biveje  er  der  slet  ikke  tale,  allerhøjst  en  sammentrampet  sti, 
eller  man  rider  efter  eget  forgodtbefindende  lige  ind  over  det 
øde,  stenede  terræn  i  den  omtrentlige  retning  af  det  sted,  man 
skal  til,  på  en  lille  halv  mil  mere  eller  mindre  kommer  det  jo 
under  disse  forhold  ikke  så  nøje  an. 

Det  var  imidlertid  kun  den  første  dag,  at  jeg  havde  anledning 

til  at  studere  de  tyrkiske  hovedvejes  tilstand,  thi  strax  efter  den 
forste  station,  landsbyen  Kutaife,  drejede  vi  tilhøjre  for  i  retningen 
nordost  at  styre  frem  mod  Palmyra.  I  Kutaife  som  i  alle  andre 
landsbyer  fandtes  en  khan,  det  for  de  rejsende  bestemte  herberge, 
hvor  de  kunde  udhvile  efter  de  forste  besværligheder;  ved 
sådanne  rejser  som  ved  alt  andet,  er  det  begyndelsen,  som  er 
det  værste.  Disse  khaner  ere  i  hele  orienten  indrettede  på 
samme  måde  og  kun  forskellige  ved  deres  storrelse;  de  fleste 
bestå  af  fire  sammenbyggede  længer  med  en  gård  i  midten; 
underneden  findes  staldrum  og  ovenover  disse  de  for  de  rejsende 
bestemte  værelser.  Europæisk  komfort  er  der  ikke  sørget  meget 
for,  hverken  ved  udstyrelse  eller  betjening;  i  værelserne  findes 
der  ikke  andet  end  et  transportabelt  ildsted  og  en  over  stengulvet 
udbredt  stråmåtte  til  at  sove  på,  og  dermed  kan  man  så  gøre 
sig  så  lystig  som  man  i  øjeblikket  er  oplagt  til ;  her  gælder  i 
fuldeste  forstand  den  gamle  invitationsformular,  at  hvo,  som  vil 
sidde  godt,  han  må  selv  tage  hynde  med. 

Det  samme  gælder  også  for  dem,  der  vil  spise  godt,  eller 
blot  spise  i  det  hele  taget  (at  spise  godt  er  nemlig  noget,  som 
der  i  det  indre  Syrien  er  meget  sjælden  lejlighed  til);  han 
må  selv  sørge  for  at  skaffe  sig  noget.  På  denne  tur  havde  jeg 
Mahmud  til  at  sørge  for  alle  materielle  fornødenheder,  både  i 
landsbyerne  og  i  ørkenen,  men  da  jeg  senere  på  turen  gennem 
Lilleasien  var  ganske  alene,  fik  jeg  ofte  det  ubehagelige  at  føle, 
når  jeg,  efter  at  være  ankommen  til  et  sted  sent  om  aftenen  og 
efter  at  have  anvendt  en  times  tid  på  hestens  røgt  og  pleje,  så 
skulde  ud  for  at  lede  noget  at  spise  op  til  mig  selv.  Kroværten 
har  ikke  andet  at  gøre  end  holde  bog  med,  hvor  meget  foder 
man  indkræver  og  tælle  op,  hvor  mange  dage  man  benytter  hans 
værelse,  og  så  opkræve  sin  betaling  derfor  ved  afrejsen.  —  — 

Befolkningen  i  de  nord  og  nordost  for  Kutaife  beliggende 
landsbyer  er  ret  ejendommelig,  for  så  vidt  som  der  ikke  tales 
arabisk,  men  det  såkaldte  syriænske,  et  moderne  og  noget  van- 
trevent skud   af  det   gamle  aramæiske,   der   i   oldtiden  i  vid   ud- 

strækning  var  hovedsproget  i  disse  egne.  Også  mange  andre 
minder  om  fortidens  kultur  have  holdt  sig  her;  den  gamle 
Astartedyrkelse  med  sine  mærkelige  udskejelser,  der  dukker  frem 
på  så  mange  steder  i  de  moderne  landsskikke,  har  også  her  sat 
sine  spor  i  et  par  landsbyer  i  terrænet  mellem  Damaskus  og  den 
palmyrenske  orken,  idet  alle  kvinder  både  gifte  og  ugifte,  ganske 
sans  fagon  hengive  sig  til  en  hvilken  som  helst  ankommende 
fremmed.  Ejendommeligt  er  det,  at  denne  skiks  overholdelse 
er  skarpt  afgrænset  og  indskrænket  til  disse  bestemte  landsbyer, 
af  hvilke  den  betydeligste  kaldes  Jabrud,  et  navn,  der  kendes 
allerede  fra  oldtiden;  i  Jabruds  nærmeste  naboby  existerer  den 
aldeles  ikke. 

Det  ydre  af  landsbyerne  i  denne  egn  frembyder  ikke  særligt. 
Jorden  er  karrig,  og  alle  huse  ere  derfor  små  og  uanselige.  Ikke 
desto  mindre  kan  et  sådant  landskab  som  helhed  afgive  et 
fængslende  skue,  men  det  er  i  reglen  som  overalt  i  Orienten 
mere  i  kraft  af  en  ved  det  sete  fremkaldt  forestillingskreds  end 
ved  det  sete  i  og  for  sig  selv.  Jeg  mindes  i  denne  sammenhæng 
en  situation  netop  i  sådanne  Omgivelser,  som  frembød  sig  for 
mig  en  gang  på  en  tur,  jeg  foretog  i  efteråret  1892  i  omegnen 
af  Damaskus,  hvor  jeg  rejste  om  for  at  gøre  vulgærarabiske 
studier  af  landdialekterne.  Vi  kom  en  aften  oppe  fra  fjældene 
og  red  ned  igennem  en  lille  landsby  Nebishit  for  at  komme  hen 
til  brønden,  der  lå  dybest  nede  i  dalen  ved  husrækkens  yderste 
ende.  Rundt  om  husene  lå  de  store  korndynger,  hvor  man  med 
kasteskovle  skilte  kærnerne  fra  avnerne,  så  at  disse  som  en  tæt, 
hvidlig  røg  førtes  hen  over  tagene,  fuldstændig,  som  når  Homer 
i  Iliaden  fortæller  om,  hvorledes 

avner  for  vind  henover  de  hellige  marker 
flyve  ved  skovlenes  kast. 

Nede  ved  brønden  kom  kvinderne  med  deres  store  lerkrukker 
på  hovedet  ligesom  i  Isaks  og  Rabekkas  tider,  og  en  af  dem 
kom  hen  og  hilste  venligt  og  spurgte,  om  hun  ikke  også  måtte 
give  vore  heste  noget  at  drikke.    Udenfor  hytterne  legede  børnene 

og  alt  havde  dette  vidunderlige,  fredelige  præg,  som  man  finder 
på  landet  ved  solnedgang,  når  arbejdet  hører  op;  der  hvilede  en 
stemning  over  egnen  i  slægt  med  den,  vore  landsbyklokker  frem- 
kalde, når  de  ringe  solen  ned,  men  ved  siden  heraf  tillige  noget 
andet  og  mere.  Det  billede,  som  her  oprulledes  for  os,  fortalte, 
at  hvad  vi  så,  var  noget,  som  havde  gentaget  sig  aften  efter 
aften  i  hundreder  af  år;  utallige  slægter  fulgte  efter  hverandre, 
og  nation  efter  nation  udkæmpede  deres  stridigheder  på  selve 
dette  lands  jordbund,  men  i  disse  fredelige  kroge  er  livet  dog 
stadig  det  samme,  uden  skygge  af  omskiftelse.  Hver  aften  stige 
kvinderne  ned  til  brønden,  og  hver  høst  arbejde  kasteskovlene  i 
korndyngerne;  de  samme  redskaber  anvendes,  den  samme  dragt 
bliver  båren,  de  samme  tanker  arves  fra  slægt  til  slægt.  Det  er 
denne  levendegørelse  af  oldtiden,  der  ved  lejligheder  som  denne 
giver  sig  et  så  klart  udtryk,  det  er  den,  som  undertiden  kan 
forlene  det  landskab,  disse  fattige  syriske  småbyer  frembyde,  med 
en  stemning,  som  præger  sig  dybere  i  erindringen  end  de  store 
byers  farvemættede  og  brogede  billeder,  som  ved  første  øjekast 
tager  en  fangen  som  orientens  mest  fremspringende  ejendomme- 
ligheder. 

Som  anført  forlod  vi  ved  Kutaife  hovedvejen  og  nåede  den 
næste  dag  landsbyen  Karjeten.  Her  begynder  ørkenen,  og  her  så 
jeg  strax  de  to  mærkeligste  fænomener  i  denne,  nemlig  beduinernes 
kamelhjorde  og  luftspejlingerne  på  sandsletten.  Første  gang, 
man  ser  de  store  skarer  kameler  bevæge  sig  samlede  af  sted, 
bliver  man  uvilkårlig  betaget  af  dette  skuespil;  de  høje,  lidt 
ubehjælpsomme  dyr  løbe  afsted  i  uregelmæssige  sæt,  tæt  sam- 
mensluttede ligesom  får  og  ængstelige  for  at  komme  fra  hver- 
andre. De  rundt  om  spredte,  beredne  hyrder  holde  flokken 
sammen  og  sørge  for,  at  ingen  bryder  ud. 

Ørkenkamelerne  ere  gennemgående  mindre  og  slankere  end 
de  kolossale  lastkameler,  der  anvendes  i  byerne;  de  ere  også 
livligere  og  mere  medgørlige  og  have  ikke  de  andres  gnavne, 
livstrætte   holdning.     Lastkamelen    er   nemlig   et  af  de   kedeligste 


dyr,  jeg  kender;  den  interesserer  sig  ikke  for  nogetsomhelst,  og 
er  lige  ufølsom  for  prygl  og  velgærninger;  den  går  først,  når 
den  bliver  sat  i  gang,  og  bevæger  sig  så  frem  med  en  alvor 
som  en  munk  i  procession  og  en  regelmæssighed  som  et  slag- 
værk, og  det  bliver  den  uforstyrrelig  ved  med,  indtil  den  ved  en 
eller  anden  ydre  foranledning  bliver  stanset. 

Ørkenkamelerne  ere  adskilligt  livligere,   skønt  heller  ikke  de 
udmærke  sig  ved  nogen  særlig  intelligens.    I  det  hele  er  kamelen, 


Ørkenposten. 


som  det  jo  også  er  til  at  vente  af  den  i  forhold  til  dyrets  stør- 
relse overordenlig  ringe  hjærnemasse,  at  karakterisere  som  afgjort 
dum,  og  beduinerne  ved  meget  at  fortælle  herom.  Jeg  har  også 
en  gang  i  en  kamelhjord  set  en  hunkamel,  der  på  siden  bar  en 
underlig  sæk,  som  ved  nærmere  eftersyn  viste  sig  at  være  en 
udstoppet  kamelunge;  på  mit  spørgsmål  om,  hvad  det  skulde 
være  godt  for,  fik  jeg  at  vide,  at  det  var  hunkamelens  eget  føl, 
som   var   død   for  nogen  tid  siden;    men    for    at   dette    nu  ikke 

skulde  have  nogen  indflydelse  på  mælkegivningen,  havde  man 
udstoppet  foliet  og  bundet  det  fast  på  moderen;  thi  så  troede 
kamelen,  at  ungen  bestandig  gik  med  rundt. 

Når  de  ovenfor  berorte  luftspejlinger  ere  særlig  hyppige  i 
denne  egn,  skyldes  dette  de  stærke  dampe,  som  her  stige  op 
fra  den  saltholdige  jordbund.  Fata  morganabillederne  vise  sig 
tydeligst  på  meget  varme  dage ;  de,  jeg  har  haft  lejlighed  til  at 
iagttage,  viste  sig  i  reglen  som  store  indsoer,  men  også  i  andre 
former,  som  man  med  en  lille  smule  fantasi  kunde  få  mange 
forskellige  ting  ud  af  De  indfodte  betragte  disse  naturfænomener 
med  en  vis  hemmelig  uvilje,  og  Mansur  vidste  forskellige  historier, 
tildels  med  tragisk  udfald,  at  berette  om  folk,  som  havde  ladet 
sig  forlokke  til  at  forlade  deres  vej  på  grund  af  disse  lokkende 
syner. 

Foruden  salt  indeholder  jordbunden  i  disse  egne  også  for- 
skellige mineralske  stoffer,  og  deriblandt  særlig  svovl.  Som  en 
folge  heraf  er  terrænet  mellem  Karjeten  og  Palmyra  næsten 
totalt  blottet  for  vegetation,  og  de  få  beduiner,  som  have  deres 
tilhold  her,  fore  en  mere  end  gådefuld  tilværelse.  Svovlholdig- 
heden spores  særlig  i  de  få  kilder,  som  findes,  og  hvis  vand 
derfor  får  en  ganske  afskyelig  lugt.  Vi  kom  netop  ved  mid- 
dagstid, da  heden  var  stærkest,  til  det  sidste  vandsted  forend 
Palmyra,  som  ligger  i  en  afstand  af  en  halv  snes  kilometer  fra 
b}-en.  Vandet  jindes  her  i  en  meget  dyb  brond,  til  hvis  beskyt- 
telse der  er  anlagt  en  lille,  befæstet  kaserne,  hvor  fire  pjaltede 
kurdiske  gendarmer  repræsentere  den  hoje  ports  myndighed  i 
disse  egne.  Med  megen  møje  fik  vi  en  af  disse  banket  op  og 
bevæget  ham  til  at  overlade  os  en  spand  og  et  reb;  af  rebets 
længde  kunde  vi  se  bundens  dybde,  og  glædede  os  derfor  til 
vandet,  der  jo  ved  at  komme  så  langt  nedefra  måtte  være  ganske 
koldt;  det  var  det  også,  men  nydelsen  blev  adskillig  mindre, 
end  vi  havde  tænkt,  da  vi  opdagede,  at  det  havde  fnldstændig 
samme  lugt  og  smag  som  rådne  Æg. 

Vejen  fra  Karjeten  til  Palmyra  går  igennem  en  lang,  bred 
dal,  der  er  indhegnet  af  lave  bjærge  på  begge  sider.  Efterhånden 
rykker  bjærgene  nærmere  sammen  og  lader  tilsidst  kun  et  ganske 
snævert  pas  tilbage.  Man  rider  igennem  dette  og  kommer  forbi 
et  par  gamle,  forfaldne  tårne,  så  svinger  vejen  en  lille  smule,  og 
lige  på  en  gang  har  man  nede  for  sig  Palmyra,  det  vidunderlige 
Palmyra. 


Den  store  søjlegang  i  Palmyra. 


Jeg  kom  til  den  gamle  ruinstad  ud  på  eftermiddagen;  solen, 
der  allerede  stod  lavt,  kastede  bagfra  sine  stråler  ud  over  den 
gule  sandslette,  over  templerne  på  borgen,  og  over  de  lange 
kolonnader  med  deres  tusinder  af  søjler.  I  den  omgivende  naturs 
dodlignende  ode  stod  byen  der  selv  som  et  kolossalt  grav- 
monument over  en  stor  fortid.  Jeg  kom  til  at  tænke  på  den 
gang,  da  dette  sted  første  gang  besøgtes  af  moderne  Europæere; 
thi  Palmyra   blev   først   opdaget  eller   rettere    fundet   påny   i   det 

syttende  århundrede  af  et  par  engelske  rejsende,  og  jeg  kunde 
skønne,  hvilket  indtryk  det  måtte  have  gjort,  da  de  første  gang 
blev  stillet  lige  overfor  disse  i  deres  udstrækning  kolossale  oldtids- 
levninger midt  på  denne  ørkens  tomme,  ode  flade.  Da  jeg  selv 
kom  dertil,  kendte  jeg  jo  så  godt  som  alle  monumenterne  i 
forvejen  fra  forskellige  afbildninger,  og  dog  kunde  jeg  oppe  i 
passet  ikke  andet  end  stanse,  betaget  over  det  mægtige  indtryk, 
som  dronning  Zenobias  gamle  herskersæde,  selv  i  sin  nuværende 
skikkelse,  frembyder. 

Palmyras  historiske  glans  dateres  som  bekendt  væsenlig  fra 
det  andet  og  tredie  århundrede  efter  Kristi  fødsel,  hvor  staden 
bliver  midtpunktet  i  et  selvstændigt,  blomstrende  rige,  som 
Odenathus  og  hans  dronning  Zenobia  hæve  til  en  ukendt  højde. 
Byen  hk  sin  verdenshistoriske  betydning  som  handelsplads  for 
de  talrige  karavaner,  der  over  land  bragte  vestens  rigdomme  til 
middelhavets  havnestæder,  og  de  bestående  ruiner  ere  i  første 
række  et  talende  bevis  for  de  kolossale  rigdomme,  som  Palmyre- 
nerne  på  denne  måde  kom  i  besiddelse  af. 

Henimod  det  tredie  århundredes  slutning  sker  der  imidlertid 
en  kortvarig  stansning  i  det  romerske  kejserdømmes  forfald,  og 
en  række  kraftige  statsstyrere  soge  at  hævde  de  grænser,  som 
fortidens  legioner  havde  sat  for  det  romerske  rige.  Under 
sådanne  forhold  måtte  det  komme  til  en  kamp;  den  tapre  kejser 
Aurelianus  indtager  byen,  og  da  den  endnu  for  sidste  gang  søger 
at  rejse  sig,  ødelægger  han  den  fuldstændig.  Den  karakteristiske 
græske  filosofskikkelse,  Longinus,  der  havde  støttet  dronningen 
i  hendes  politiske  arbejde  samtidig  med  at  han  forfattede 
æsthetiske  afhandlinger  om  det  sublime  i  kunsten,  faldt  som 
offer  for  kejserens  hævn,  og  Zenobia,  den  stolte  Zenobia  selv, 
bortførtes  som  fange.     Siden  rejste  Palmyra  sig  aldrig  mere. 

Nu  er  Tadmor  (det  er  stadens  arabiske  navn)  en  ussel  flække, 
rummende  en  fem,  sexhundrede  mennesker,  hvis  små  hytter  ligge 
klinede  op  i  krogene  af  de  gamle  templers  mure.  Men  bestandig 
leve  sagnene  om  den  store  fortid,  og  den  historiske  overlevering 

har,  støttet  til  de  mægtige  indtryk,  som  ruinerne  i  sig  selv  frem- 
bringe, i  Araberens  mund  antaget  overdrevne  dimensioner.  Når 
vi  om  aftenen  sad  omkring  ilden  i  den  fattige  hytte,  hvor  Mansur 
og  jeg  havde  opslaaet  vor  residens  under  opholdet  i  Palmyra,  da 
vågnede  erindringen  hos  de  gamle  fellaher,  og  i  deres  stolthed 
over   at   se  den   fremmede  Frankers  interesse    for   deres   by,   for- 


De  store  templer  i  Palmyra,  set  vestfra. 


talte  de  alt,  hvad  de  vidste  om  dens  oprindelse  og  dens  historie, 
således  som  de  nu  kunde  fortælle  det. 

Ligesom  man  i  det  gamle  Grækenland  ikke  troede  på,  at 
de  store  murarbejder  i  Tiryns  og  Mykenai  skyldtes  menneske- 
hænder, men  mente  kun  at  kunne  forklare  deres  existens  ved 
overnaturlige  væsener,  Kyklopernes  indgriben,  således  også  her. 
At  Palmyra  med  sine  mægtige  templer  og  uendelige  kolonnader, 
denne  vidunderlige  levendegørelse  af  en  bygmesters  mest  fanta- 
stiske   drøm    her    midt    i    ørkenens  trøstesløse   odemark,    at   det 

skulde  skyldes  menneskehænder  —  nej ,  det  var  utænkeligt. 
Araberne  ved  da  også  at  fortælle,  at  Tadmor  er  bygget  af 
ånderne  på  kong  Salomons  befaling;  thi  hvem  andre  skulde  have 
mægtet  dette  værk  end  netop  han,  der  ved  sin  magiske  seglrings 
hemmelighedsfulde  kræfter  herskede  over  alle  lysets  engle  og 
morkets  tjenere. 

Denne  overlevering,  at  Tadmors  første  oprindelse  skyldes 
Salomon,  er  meget  gammel,  og  findes,  for  så  vidt  den  over- 
leverede text  er  korrekt,  allerede  på  to  steder  i  det  gamle  testa- 
mente (I  kongernes  bog,  9,  18,  og  II  krønikernes  bog  8,  4) 
med  større  sikkerhed  fremkommer  den  allerede  i  den  ældste 
arabiske  literatur;  en  af  de  tidligste  digtere,  Nabiga  edz-Dzubjåni, 
siger  i  et  digt  til  kong  Noman : 

»Men  størst  blandt  alle  konger  var  Salomon  den  høje, 
for  hvem  i  lydig  trældom  sig  alle  ånder  bøje. 

Af  alle  Herrens  venner  blev  han  den  hojst  udkårne,, 
de  byggede  ham  Tadmor  med  søjler  og  med  tårne. 

Men  mine  værter  i  Palmyra  vidste  også  mere  at  fortælle 
end  blot  om  stadens  tilblivelse.  De  kendte  også  Zenobia,  hvis 
na\-n  i  den  fordrejede  form  Zabba  i  det  hele  spiller  en  stor 
rolle  i  de  ældre  arabiske  sagn,  og  de  vidste  besked  med,  hvor- 
ledes det  var  gået  til  ved  byens  erobring.  Til  Zenobia  kom  en 
gang  en  af  de  romerske  hærførere  og  tog  ophold  hos  hende; 
det  lykkedes  ham  efterhånden  at  indsmigre  sig  i  hendes  gunst 
ved  at  rejse  ud  på  handelsexpeditioner,  hvorfra  han  stadig  hjem- 
bragte store  rigdomme;  og  det  havde  han  let  ved;  thi  dem 
hentede  han  uden  videre  hos  Romerne,  så  at  han  på  den  måde 
stadig  steg  i  hendes  fortrolighed.  Tilsidst  forte  han  da  en  karavane 
på  fyrretyve  kameler  ind  i  hendes  uindtagelige  slot;  de  lejrede 
sig  i  slotsgården,  men  om  natten  steg  der  bevæbnede  mænd  ud 
af  de  kasser,  hvormed  kamelerne  vare  belæssede;  vagten  blev 
overvældet,  og  dronning  Zabbas  magt  og  Tadmors  herlighed 
havde  ende.  Jeg  har  genfundet  dette  træk  et  andet  sted  i  den 
arabiske  folkepoesi,    i  en  romantisk  fortælling  om  helten  Zir,    og 

jeg  er  tilbojelig  til  at  tro,  at  der  ligger  en  eller  anden  historisk 
begivenhed  til  grund  for  denne  tradition,  uden  at  jeg  dog  kan 
sige,  hvorfra  den  oprindelig  stammer. 

De  indtil  vor  tid  bevarede  ruiner  vidne  som  for  bemærket  med 
tilstrækkelig  tydelighed  om  Palmyras  fortids  storhed  og  anselige 
udstrækning.  Oldtidslevningerne  ere  ikke  her  som  i  Baalbek 
samlede  på  en  bestemt  plet,  men  spredte  over  et  areal  med  en 
omkreds  af  henved  en  mil.  Centrum  er  den  store  søjlerække, 
den  såkaldte  via  triumphalis,    der  med   to  rader  sojler   med  flere 


Nordre  side  af  soltemplet  i  Palmyra. 


hundrede  i  hver  strække  sig  fra  stadens  vestlige  indgang  op  til 
højborgen,  hvor  de  betydeligste  templer  lå  samlede.  Man  får  en 
forestilling  om  byens  uhyre  rigdom,  når  man  hører,  at  disse 
sojler  alle  vare  forgyldte  på  kapitælerne,  rimeligvis  med  ganske 
tyndt  udhamrede  plader;  selvfølgelig  er  denne  herlighed  forlængst 
forsvunden,  og  kun  de  forhuggede  kapitæler  —  ikke  en  eneste 
i  den  lange  række  er  skånet  —  fortælle  om  oldtidens  pragt  og 
senere  perioders  rovbegærlighed. 

Men   det   er   ikke   blot    i    overfort   betydning  at  stenene   her 
tale;  også  direkte  bringe  de  os  budskaber  fra  Palmyras  storheds- 

glans  ved  de  talrige  indskrifter,  som  findes  bevarede.  Disse  ind- 
skrifter ere  dels  udelukkende  affattede  på  palmyrensk  (en  dialekt 
af  det  aramæiske),  dels  med  en  vedfojet  græsk  oversættelse,  og 
mange  af  de  her  anførte  navne  vidne  også  om,  i  hvor  høj  grad 
græsk  sprog  og  græsk  kultur  var  trængt  ind  selv  så  langt 
imod  øst. 


Tempelruin   i   Palmyra. 


Vest  og  sydvest  for  den  egenlige  by  og  støttet  til  den 
række  lave  bjærge,  der  spærrer  udsigten  på  hele  vestsiden,  ligger 
»de  dødes  by«.  Her  findes  Palmy renernes  gamle  begravelses- 
pladser, dels  i  store,  frit  fremstående  tårne,  dels  mere  beskedent 
nedsænkede  i  jorden.  Her  er  det,  at  de  rigeste  fund  af  skulp- 
turer og  andre  oldsager  ere  gjorte,  og  her  findes  også  stadig 
den  bedste  mark  for   eventuelle   fremtidige   udgravninger.      Dels 

ere  kunstværkerne  langt  bedre  bevarede,  fordi  de  ved  at  ned- 
sænkes i  underjordiske  gravhvælvinger  beskyttedes  bedre  end  de 
i  selve  byen  fritstående  bygningsværker,  og  dels  ere  de  lettere 
tilgængelige,  idet  man  her  kun  har  det  lose  sandlag  at  arbejde 
med,  medens  i  byen  selv  de  senere  opførte  bygninger  ere  filtrede 
således  ind  mellem  de  antike  levninger,  at  en  grundig  under- 
søgelse af  hele  terrainet  først  og  fremmest  vilde  medføre  en 
rasering  af  hele  den  nu  bestående  landsby. 

Desværre  blive  skulpturerne  i  disse  grave  i  reglen  af  de 
indfødte  behandlede  med  forfærdelig  vandalisme.  Den  tyrkiske 
miidir  har  ingen  interesse  af  at  våge  over  disse  oldtidslevninger; 
den  tyrkiske  lov  forbyder  fremmede  at  foranstalte  udgravninger 
på  egen  hånd  og  at  udføre  kunstgenstande,  men  det  er  også  den 
eneste  måde,  hvorpå  Tyrkernes  vurdering  af  disse  sager  har  givet 
sig  noget  udtryk;  til  selv  at  anstille  undersøgelser  på  disse  om- 
råder savne  de  dels  videnskabelige  forudsætninger,  og  dels  de 
nødvendige  penge.  De  udgravninger,  som  hidtil  ere  foretagne 
indenfor  det  ottomanniske  riges  grænser,  have  derfor  alle  fundet  sted 
på  fremmed  initiativ  og  for  fremmede  penge,  men  i  reglen  med 
den  overenskomst  med  regeringen,  at  man  har  gravel  »til 
hælvten«,  det  vil  sige,  at  museet  i  Konstantinopel  fik  det  halve 
og  vedkommende  fremmede  stat  eller  privatmand  det  andet 
halve.  Når  man  så  skal  til  det  afgørende,  nemlig  delingen, 
gælder  det  om  at  få  en  tyrkisk  kommissær,  der  ikke  er  alt 
for  kunstforstandig  eller  i  hvert  fald  ikke  utilgængelig  for  mere 
kontante   overtalelsesmidler,    og  så  kan   man   altid   arrangere  sig. 

I  Palmyra  er  imidlertid  sådanne  rationelle  undersøgelser 
endnu  ikke  foretagne,  og  alt,  hvad  der  forefindes  i  europæiske 
samlinger,  er  fremkommen  ad  rent  tilfældig  og  altså  ulovlig  vej. 
Dette  er  også  grunden  til,  at  disse  prøver  på  palmyrensk  kunst 
alle  ere  temmelig  små,  naturligvis  fordi  den  hemmelige  udførsel 
i  disse  tilfælde  har  været  forbundet  med  færre  vanskeligheder. 
Men  selv  med  større  sager  er  hindringerne  ikke  uoverstigelige, 
når  man  blot  har  det  tilstrækkehge  praktiske  tag  til  at  klare  sig 

med  toldvæsenet,  og  jeg  har  da  også  haft  lejHghed  til  at  gore 
erfaringer  i  denne  retning  under  mit  ophold  i  Damaskus,  da  jeg 
skafitede  nogle  palmyrenske  skulpturer  af  sted  til  en  dansk  sam- 
ling; en  gang  havde  jeg  ganske  vist  uheld,  men  det  var  af  en 
ren  tilfældig  årsag,  idet  vedkommende,  der  besørgede  smugleriet, 
blev  angivet  af  en  personlig  uven,  og  min  mandant  i  Beirut 
havde  ikke  sørget  for  at  smøre  tilstrækkelig,  til  at  man  skulde 
føle  sig  foranlediget  til  at  vende  det  døve  øre  til  denne  angivelse. 
På  selve  stedet  viser  den  tyrkiske  mangel  på  interesse  for 
oldtidens  levninger  sig  som  antydet  mest  i  den  ligegyldighed, 
hvormed  han  ser  på  de  indfodtes  vandalisme  uden  at  gore  noget 
derimod.  Som  en  følge  heraf  viser  det  sig,  at  alt,  hvad  man 
har  af  statuer  og  reliefer,  som  ligger  frit  fremme,  er  mere  eller 
mindre  ødelagt  og  forhugget,  og  karakteristisk  nok  kan  man  af 
selve  beskadigelsen  se,  om  den  er  foretaget  for  nylig  eller  skriver 
sig  fra  tidligere  tider.  På  nogle  figurer  er  nemlig  ansigtet  blot 
udvisketved  borthuggelse  af  næsen  og  lignende  molest;  på  andre 
er  derimod  hele  hovedet  taget  af,  og  som  det  viser  sig  ved  en 
undersøgelse  af  snittet,  denne  halshugning  er  foretagen  med  en 
vis  omhu.  Den  første  række  ødelæggelser  er  de  ældre  og  skrix-er 
sig  fra  de  orthodoxe  Muhammedanere,  for  hvem  en  hvilkensom- 
helst  billedlig  fremstilling  er  en  vederstyggelighed,  og  som  derfor 
have  anset  det  for  en  Allah  velbehagelig  gærning  at  skamfere 
de  gamle  palmyrenske  billedhuggeres  arbejder;  de  andre  stamme 
fra  en  mere  moderne  tid,  og  skyldes  ikke  så  meget  religiøse 
som  merkantile  grunde;  det  er  nemlig  fellaherne,  som  have  op- 
daget europæernes  griskhed  på  oldsager,  og  som  derfor  have 
gjort  disse  sager  til  en  handelsvare;  nu  er  imidlertid,  tilmed  da 
det  er  forbudte  varer,  det  drejer  sig  om,  et  enkelt  hoved  langt 
lettere  både  at  føre  og  at  skjule,  end  en  hel  figur,  og  derfor 
stamme  alle  disse  hovedløse  torsoer,  der  ligge  strøede  om  på 
sandet  mellem  Palmyras  søjler,  medens  de  tilsvarende  hoveder 
stå  på  stage  i  europæiske  samlinger  eller  paradere  som  trofæer 
fra  orientrejsen  på  den  hjemvendte  turists  skrivebord. 

Fuldstændig  bevarede  skulpturer  har  jeg  derfor  kun  fundet 
i  enkelte  gravhvælvinger,  der  ved  en  eller  anden  tilfældighed 
vare  ladet  upåagtede.  I  en  af  disse,  som  jeg  nøjere  undersøgte, 
gjorde  jeg  tillige  et  andet  fund,  nemlig  en  del  malerier,  der  i 
form  og  udførelse  så  vel  som  i  kunstnerisk  værdi  mindede  om 
de  i  Fajjum  opdagede  portræter;  den  korrekte  palmyrenske 
dragt  og  lignende  ydre  kriterier  viste  imidlertid,  at  vi  havde  med 
indenlandsk  kunst  at  gøre  i  disse  arbejder,  der  ligeledes  vare 
portræter,  afbildninger  af  de  i  vedkommende  gravhvælving  hen- 
satte afdøde.  Så  vidt  jeg  ved,  er  oldtidslevninger  af  denne  art 
ikke  tidligere  forefundne  i  Palmyra;  desværre  disponerede  jeg  i 
øjeblikket  ikke  over  den  sum,  som  vilde  udkræves  for  at  afhugge 
de  på  kalkvæggen  fremstillede  malerier  og  bringe  dem  til  Beirut 
og  ombord  på  et  skib,  og  det  var  på  denne  tur  også  ganske 
andre  opgaver,  der  lå  for  mig.  Jeg  gjorde  derfor  det  eneste, 
der  under  de  forhold  var  at  gøre;  jeg  lod  nedgangen  til  hvæl- 
vingen kaste  til  for  således  så  vidt  muligt  at  beskytte  de  der 
skjulte  arbejder  mod  ødelæggelse  og  tog  så  mærke  af  stedet  for 
at  kunne  finde  det  igen.  Det  kunde  dog  være,  at  det  ikke  var 
for  sidste  gang,  jeg  besøgte  dronning  Zenobias  stad. 

En  af  Palmyras  største  mærkeligheder  er  den  svovlholdige 
varme  kilde,  der  findes  lige  i  nærheden  af  »de  dødes  by«,  og 
som  nu  for  hele  landsbyen  er  den  eneste  adgang  til  forsyning 
med  drikkevand.  Den  udspringer  langt  inde  i  bjærget  og  er  så- 
ledes for  en  stor  del  af  sit  lob  underjordisk ;  lige  ved  indgangen 
til  den  således  dannede  hvælving  er  der  udhugget  et  større  rum, 
der  kaldes  »badet«,  og  også  ofte  benyttes  som  sådant.  Afskyelig 
er  den  stank  af  rådne  æg,  som  stiger  op  af  vandet,  og  som 
opfylder  hele  rummet;  men  mærkelig  nok  forsoner  man  sig  for- 
holdsvis hurtigt  dermed. 

Under  et  af  mine  besøg  i  badet  forsøgte  jeg  at  få  rede  på, 
hvorfra  kilden  egenlig  stammer  og  besluttede  at  trænge  så  langt 
ind  som  muligt.  Jeg  forsynede  mig  med  en  håndfuld  svovl- 
stikker  og   begyndte   at  vade    ind   efter;    bækkens  dybde  er  ved 

udløbet  fra  klippen  knap  en  alen,  og  højden  fra  vandspejlet  til 
hvælvingens  loft  noget  mere.  Længere  inde  forandredes  forholdet, 
således  at  dybden  bestandig  tiltog,  og  loftet  sænkede  sig  ned 
mod  vandet,  og  tilsidst  var  dybden  så  stor,  at  jeg  ikke  kunde 
bunde  mere,  men  måtte  trænge  videre  ved  svømning,  stadig 
holdende  svovlstikkerne  op  i  den  ene  hånd  for  at  bevare  dem 
mod  at  blive  våde.  Imidlertid  havde  hvælvingen  hidtil  strakt 
sig  i  en  lige  linje,  sa  at  den  stadig  modtog  lys  fra  indgangen, 
men  i  en  afstand  af  ca.  70  alen  fra  denne  gjorde  vandløbet 
et  brat  knæk,  så  at  alt  lå  i  fuldstændig  mørke.  Nu  skulde  mine 
svovlstikker  til  at  virke,  men  trods  al  anvendt  forsigtighed  vare 
de  dog  ved  stænk  og  ved  dråber  fra  klippeloftet  blevne  våde  og 
vilde  ikke  brænde,  og  jeg  måtte  derfor  føle  mig  frem  og  stadig 
først  og  fremmest  passe  på,  at  jeg  ikke  under  svømningen 
stødte  hovedet  mod  en  tilfældig  sænkning  af  den  lave  sten- 
hvælving. Man  vil  forstå,  at  situationen  ikke  var  særlig  hyggelig 
ved  således  at  svømme  rundt  i  en  underjordisk  hule  i  bælgmørke, 
og  hertil  kom  så  en  ting,  som  umuliggjorde  al  videre  frem- 
trængen,  i  det  mindste  på  den  måde,  som  jeg  havde  begyndt. 
Ved  udløbet  fra  bjærget  havde  vandet  en  varmegrad  af 
23  ^  C,  men  jeg  opdagede  nu  efterhånden,  at  jo  længere  jeg 
kom  ind,  desto  varmere  blev  det,  og  dette  satte  på  et  vist  punkt 
en  naturlig  stopper  for  al  videre  undersøgelse.  Så  var  der  ikke 
andet  at  gøre  end  at  vende  om  og  svømme  tilbage  igen.  Da 
jeg  kom  op  i  landsbyen,  søgte  jeg  forgæves  at  opdrive  et  par 
træstykker,  tilstrækkelig  store  til  at  lave  en  primitiv  tømmerflåde  af, 
og  på  min  opfordring  om  at  gå  med  viste  det  sig,  at  ikke  en 
eneste  af  Araberne  turde  indlade  sig  på  med  lys  og  stager  at 
ledsage  mig  ind  under  klippen;  den  slags  steder  ere  selvfølgelig 
beboede  af  ånder,  og  dem  gøre  skikkelige  Muhammedanere  bedst 
i  at  holde  sig  fra.  —  — 

Med  sorg  over  denne  mangelfulde  undersøgelse,  men  med 
tilfredsstillelse  over  hvad  jeg  ellers  havde  set  og  lært  i  Palmyra 
lavede   jeg  mig  til  at   forlade   den   gamle  ruinstad   for  at  drage 

videre  mod  nordost.  Det  gik  imidlertid  ikke  sa  rask  dermed, 
som  jeg  havde  onsket;  thi  på  den  til  afrejsen  fastsatte  dag  fik 
vi  et  hæftigt  regnskyl  ledsaget  af  en  stærk  storm,  og  dermed 
vidste  jeg,  at  enhver  mulighed  tor  at  få  Mansur  lokket  afsted 
var  udelukket.  Det  er  et  fællestræk  for  alle  Orientalere,  selv 
de  i  andre  henseender  så  hårdfore  beduiner,  at  de  ere  meget 
bange  for  dårligt  vejr.  »Effendi,  se  blot,  hvor  det  skyller  ned, 
lad  os  derfor  heller  blive  roHgt  siddende ;  i  morgen,  in  sha  Allah 
[o:  om  Gud  vil)  skal  vi  bryde  op  herfra.«  Således  er  den  sæd- 
vanlige orientalske  taktik;  i  ugunstigt  vejr  kryber  man  sammen 
i  teltet  eller  i  huset  og  sidder  på  hug  omkring  ilden;  forret- 
ningerne, h\or  vigtige  de  end  kunne  være,  må  så  vente,  til  vejret 
bliver  bedre. 

Det  er  selvfølgelig  Orientens  overordenlig  stadige  klima,  der 
i  denne  henseende  har  forkælet  befolkningen  i  den  grad  og  be- 
rovet  den  enhver  modstandskraft.  Også  i  dette  tilfælde  var  der 
derfor  ikke  andet  at  gore  end  rette  sig  efter  den  almindelige 
opfattelse  og  blive  endnu  en  dag  i  den  smudsige  fellahhytte, 
hvor  vi  sad  og  dosede  ved  ildstedet,  medens  røgen  fyldte  det 
snæ\Te  rum  og  var  lige  ved  at  kvæle  os ;  man  har  nemlig  i  disse 
primitive  boliger  ingen  skorsten,  og  ud  af  doren  soger  rogen 
naturligvis  forst,  når  den  i  den  grad  har  opfyldt  værelset,  at 
man  knap  kan  se  fra  den  ene  væg  til  den  anden.  Der  sad  vi 
så  og  horte  på  fellaherne,  der  uden  at  generes  den  mindste 
smule  af  den  svidende  rog  lod  munden  lobe  om  alt  muligt; 
ligesom  de  ægyptiske  ere  også  disse  syriske  bonder  utrættelige 
snakkedåser,  og  det  går  med  dem,  ligesom  efter  det  arabiske 
ordsprog  med  Sudaneserne,  at  -ti  snakker,  og  en  horer  efter.« 
Min  eneste  og  desværre  kun  ringe  trost  i  denne  situation  var,  at 
Mansur,  der  ligesom  alle  beduiner  var  meget  stilfærdig,  dojede 
lige  så  meget  derved  som  jeg  selv. 

Den  næste  dag  var  det  hojt  vejr,  og  med  en  vis  lettelse 
sagde  vi  farvel  til  den  palmyrenske  bondes  hytte,  dette  helvede 
af  rog  og  vrøvl,  for  at  ride  afsted  ud  i  ørkenen,  medens  morgen- 

solen  med  ødsel  glans  forgyldte  tempelruinernes  sojlerækker  for 
at  jeg  ligesom  skulde  få  et  så  smukt  billede  som  muligt  at  føre 
med  mig  i  erindringen  af  Palmyra.  Foran  os  lå  den  flade, 
grænseløse  ørken;  den  sidste  forbindelse  med  omverdenen  blev 
afbrudt,  det  var  eventyret,  som  nu  tog  sin  begyndelse. 

Det  var  min  plan  at  folge  den  i  middelalderens  topografiske 
skildringer  beskrevne  rute  over  de  små  landsbyer  Erek  og 
Sukhne  og  derfra  mod  nord  til  den  store  ruinstad  Rusafa. 

Terrainet  indtil  Sukhne  har  tidligere  oftere  været  undersøgt 
af  europæiske  forskere,  som  også  nord  fra  er  trængt  frem  til 
Rusafa,  men  derimod  har  egnen  mellem  disse  to  byer  kun  været 
ganske  flygtig  berejst,    ligesom  også  hele  landet  vest  for  Rusafa 


Beduiner  på  vandring. 


aldrig  har  været  genstand  for  topografiske  undersøgelser.  Det 
var  her  jeg  håbede  i  de  ruiner,  om  hvis  existens  jeg  allerede 
havde  kundskab,  at  skulle  kunne  finde  nye  dokumenter  til  landets 
fortidshistorie ;  og  dette  blev  virkelig  også  tilfældet,  om  end  de 
fund,  jeg  fik  lejlighed  til  at  gøre,  skrev  sig  fra  andre  perioder, 
end  jeg  fra  først  af  havde  ventet. 

Palmyra  var  nemlig  i  oldtiden  som  følge  af  dets  udvikHng 
som  karavanernes  handelsplads  samlingspunktet  for  en  mængde 
veje,  der  gennemskar  ørkenen  i  alle  mulige  retninger.  En  af 
disse  førte  mod  nordøst  og  nord  over  Rusafa  til  Eufrat  og  derfra 
videre  til  egnene  hinsides,  og  passerede  allerede  på  denne  side 
af  floden  forbi  en  del  af  de  byer,  hvoraf  nu  kun  ganske  ubetydelige 

ruiner  ere  tilbage.  Når  man  imidlertid  sammenholder  disse 
ruiners  omfang  med  de  hos  oldtidens  og  middelalderens  geografer 
givne  oplysninger,  vil  man  se,  at  forholdene  i  ørkenen  ere  under- 
gåede store  forandringer.  Medens  egnen  nærmest  omkring 
Palmyra  og  videre  mod  sydost  aldrig  synes  at  have  været  til- 
gængelig for  dyrkning  eller  at  have  rummet  nogen  vegetation 
af  betydning  på  grund  af  jordbundens  store  svovlholdighed,  har 
forholdene  været  ganske  anderledes  længere  mod  nord,  og  den 
rige  græsvæxt,  som  man  i  tre  fjerdedele  af  året,  fra  månederne 
oktober  til  maj  finder  i  den  nordlige  del  af  den  syriske  ørken, 
bekræfter  fuldt  ud  den  antagelse,  at  dette  territorium  tidligere 
må  have  været  opdyrket,  som  de  fundne  ruinsteders  omfang 
og  hyppighed  allerede  i  sig  selv  fremkalder. 

Ruinerne  på  linjen  Palmyra-Rusafa  have  særlig  interesse, 
fordi  de  synes  at  have  tilhørt  en  af  de  romerske  demarkations- 
linjer,  der  i  de  første  kristelige  århundreder  har  betegnet  det 
romerske  riges  stadig  skiftende  grænse  mod  øst.  Herom  vidne 
de  mægtige  fæstningsanlæg  ved  Kasr-el-kher,  der  i  følge  deres 
omfang  og  soliditet  ikke  blot  have  været  skanser  mod  Ørken 
arabernes  flygtige  skarer,  men  også  have  tjent  til  støttepunkter  i 
grænseforsvaret  mod  de  ofte  besejrede,  men  dog  stadig  på  ny 
fremtrædende  Parther.  Også  selve  landsbyernes  form  vidner  nu 
og  da  om  deres  oprindelige  fortifikatoriske  betydning.  Særlig 
fremtrædende  er  dette  ved  Tajjibe,  omtrent  midt  imellem  Pal- 
myra og  Rusafa;  alle  husene  ligge  på  en  øjensynlig  med  kunst 
dannet  høj,  og  således  sammenbyggede,  at  bagmurene  danne  en 
fortløbende  cirkel,  der  kun  et  enkelt  sted  er  gennembrudt  af  en 
hovedport,  så  at  indgangen  på  dem  alle  er  indvendig  fra.  Midt 
på  den  åbne  plads,  der  dannes  i  midten,  står  et  gammelt  vagttårn, 
og  tilfældigvis  fandt  jeg  ved  at  komme  ind  i  stalden  i  et  af 
husene  den  gamle  porthvælving,  der  lå  lidt  fra  den  nuværende 
indgang,  fuldstændig  bevaret.  Den  mængde  af  romerske  mønter, 
som  findes  på  alle  disse  steder,  hvor  nu  en  snes  forsultne  familjer 


97 

fore  en  gådefuld  tilværelse,  antyder  også  den  storre  bebyggelse, 
som  har  hersket  her  i  tidligere  perioder. 

I  Erek,  den  forste  landsby  efter  Palmyra,  tog  vi  den  sidste 
afsked  med  Tyrkiet;  her  er  nemlig  den  yderste  gendarmpost,  og 
det  hinsides  liggende  territorium  er  de  uafhængige  beduinstammers 
frie  ejendom,  hvor  sultanens  magtsprog  ikke  gælder  mere  end 
kejseren  af  Japans.  Det  er  ikke  noget  lysteligt  liv,  som  det 
nominelle  ottomaniske  herredømmes  lovmæssige  repræsentanter 
føre  her  i  denne  afsides  liggende  egn.  Beduinstammerne  ligge  i 
krig  med  hverandre  indbyrdes  og  behandle  de  i  de  usle  lands- 
byer levende  fellaher  med  den  største  foragt,  men  fjendskabet  og 
foragten  tilsammen  rette  de  mod  den  ordnede  lovligheds  be- 
skyttere, disse  uniformerede  hunde,  der  for  sold  tjene  en  fremmed 
herre. 

Karakteristisk  var  det  at  se  det  omslag,  der  indtrådte  i 
Mansurs  holdning  overfor  de  tyrkiske  gendarmer,  efter  at  vi 
havde  ladt  Palmyra  bag  os,  i  modsætning  til,  hvorledes  han  havde 
stillet  sig  til  dem  tidligere.  Medens  vi  i  begyndelsen  af  turen 
søgte  at  undgå  dem,  hvor  vi  mødte  dem,  tildels  for  at  blive  fri  for 
unødigt  vrøvl  i  anledning  af  nogle  våben,  vi  førte  med,  og  som 
vare  kontrabande,  trådte  han  nu  dristigt  op  imod  dem;  nu  vare 
vi  jo  i  ørkenen,  og  der  følte  han,  beduinen,  sig  fuldstændig 
hjemme  og  som  situationens  herre.  Da  vi  i  Erek  ikke  kunde 
opdrive  noget  andet  foder  til  vore  heste  end  det  magre  græs  i 
landsbyens  udkanter,  gik  Mansur  dristig  op  til  den  lille,  for- 
skansede kaserne,  der  var  de  fire  gendarmers  smuthul,  og  som 
de  kun  sjældent  vovede  sig  langt  bort  fra,  for  at  rekvirere  noget 
der.  »Ja,  hvem  var  det  til,  og  med  hvad  ret  stillede  han  et 
sådant  forlangende.^  havde  han  måske  brev  fra  pashaen  til  at 
legitimere  sig  med?«  Jeg  havde  \drkelig  haft  et  sådant  brev, 
udstedt  af  guvernøren  i  Damaskus,  men  ved  en  uagtsomhed 
havde  jeg  ladet  det  blive  liggende  i  Palmyra,  idet  jeg  havde 
ment  senere  ikke  at  skulle  få  brug  derfor.  Mansur  lod  sig 
imidlertid  ikke  forbløffe:    »I  sønner  af  hunde,   ser  I  ikke,   at  det 

er  til  den  frankiske  effendi;  Allah  ramme  eder  og  eders  pashaer 
med  tusinde  ulykker,  om  I  ikke  strax  bringe,  hvad  vi  have  brug 
for,«  og  de  ulykkelige  gendarmer,  der  måske  havde  lidt  nok  til 
deres  egne  heste,  måtte  virkelig  bekvemme  sig  til  at  dele  deres 
rationer  med  os. 

Denne  opførsel  forklares  ved  den  let  forståelige  frygt  for 
beduinerne,  som  jeg  også  tidligere  har  haft  lejlighed  til  at  berøre, 
og  som  gør  sig  gældende  i  alle  til  ørkenen  grænsende  distrikter, 
og  desto  stærkere,  jo  nærmere  de  ere  ved  denne.  Også  på  til- 
bagevejen fra  ørkenen  iik  jeg  en  dag  lejlighed  til  at  iagttage 
dette,  da  vi  gjorde  holdt  i  landsbyen  Selemijje,  en  dags  rejse 
fra  Homs,  det  gamle  Emesa.  Der  findes  der  en  gammel  borg 
fra  middelalderen,  som  endnu  anvendes  til  kaserne,  og  jeg  var 
netop  gået  derind  for  at  tage  et  rids  af  dens  plan,  da  jeg  blev 
afbrudt  af  en  kurdisk  gendarmsergent,  som  meget  brøsigt  spurgte, 
hvad  jeg  der  bestilte,  og  med  den  sædvanlige,  barnagtige 
ængstelse  for  spioneri  forbod  mig  at  tegne  videre.  Jeg  gik  strax 
til  Mansur  og  beklagede  mig  herover,  og  dels  af  glæde  over  at 
kvmne  gøre  mig  en  tjeneste,  dels  af  stolthed  over  at  skulle  vise 
sit  navns  og  sin  stammes  betydning  var  han  strax  beredt  til  at 
tage  sig  af  sagen.  I  en  fart  kom  han  afsted  og  fik  fat  i  den 
tyrkiske  lovens  vogter:  »Er  det  dig,  som  har  hindret  Frankeren 
i  at  færdes,  hvor  han  vilde?  vid,  at  jeg  er  Mansur  ibn  Abdullah 
og  fætter  til  Sba-stammens  høvding,  og  denne  Franker  er  min 
broder;  jeg  svarer  for  ham,  og  Du  vover  ikke  at  fortrædige 
ham.  Det  er  ikke  så  længe  siden,«  tilføjede  han,  »at  vi  vare 
hos  folk  af  min  stamme,  og  I  kunne  snart  vente  besøg  af  dem.« 

Den  sidste,  drillende  hentydning  forstår  man  bedre,  når  man 
ved,  at  Selemijje  er  en  af  de  grænselandsbyer,  der  foruden  den 
normale  tribut  til  sultanen  også  må  betale  en  afgift  til  beduinerne, 
som  går  under  det  karakteristiske  navn  khuvvwe  (o:  broderskabs- 
penge);  det  er  ret  betegnende,  at  man  i  landsbyerne  altid  er 
mere  tilbøjelig  til  at  lade  de  tyrkiske  oppeborselsmænd  vente 
end    udsendingen   fra   beduinerne.     Ved  denne  khuwwe  forpligter 

vedkommende  stamme  sig  til  både  selv  at  afholde  sig  fra 
plyndring  af  den  paagjældende  egn  og  tillige  at  forsvare  den 
mod  andre,  og  Selemijje  hører  tillige  med  flere  omliggende 
landsbyer  netop  til  dem,  der  stå  under  Sba-stammens  varetægt; 
for  den  tyrkiske  statstjener  blev  Mansurs  hentydning  derved  så 
meget  mere  spydig.  Imidlertid  måtte  denne  bide  sin  ærgrelse  i 
sig,  og  jeg  kunde  uforstyrret  fortsætte  mine  undersøgelser. 

På  samme  måde  gik  det  også  her  i  Erek,  og  vi  slap  således 
for  videre  bekymringer  med  vore  heste.  Næste  dag  ankom  vi 
til  Sukhne,  og  dermed  vare  vi  nåede  til  grænsen  af  det  ubekendte 
terrain. 

Ørkenen  har  på  hele  denne  egn  en  meget  ensformig  karakter; 
den  frembyder  sig  for  beskueren  som  en  stor,  grøn  flade,  kun 
enkelte  steder  gennemskåret  af  mere  golde  fjældpartier.  Be- 
undringsværdig er  den  sikkerhed,  hvormed  beduinen  finder  vej 
over  disse  uendelige,  flade  sletter;  jeg  har  selv  på  denne  tur  flere 
gange  færdedes  sammen  med  Mansur  på  steder,  hvor  vi  ikke 
fandt  et  eneste  højdedrag,  ikke  et  eneste  træ  eller  telt  eller  kort 
sagt  noget  som  helst,  man  kunde  tage  mærke  af  Himlen  hang 
fuld  af  tunge,  grå  skyer,  som  aldeles  skjulte  solen,  så  at  vi  altså 
heller  ikke  deraf  kunde  lokalisere  os  med  hensyn  til  de  forskel- 
lige vindretninger.  Men  Mansur  red  støt  og  sikkert  frem  over 
ørkenen;  jeg  fulgte  efter,  idet  jeg  nu  og  da  gjorde  holdt  for  at 
verificere  vor  marschroutes  retning  i  kompasset,  og  —  så  vid- 
underligt det  end  kan  lyde  —  ikke  en  eneste  gang  afveg  han 
fra  den  kompasstreg,  som  han  en  gang  var  begyndt  at  følge.  På 
mit  forundrede  spørgsmål  om,  hvorledes  dette  overhovedet  var 
muligt,  vidste  han  ikke  andet  at  svare,  end  at  han  havde  været 
på  disse  steder  en  gang  før.  Beduinens  øje  er  virkelig  så  skarpt, 
at  den  mindste  hævning  i  terrainet,  selv  det  ubetydeligste  indsnit 
i  horizontens  jævne  linje  for  ham  bliver  til  et  stedsmærke,  der 
tydeligt  indpræger  sig  i  hans  hukommelse  og  sætter  ham  i  stand 
til  senere  uden  betænkning  at  finde  den  vej,  han  skal  følge. 

Jævnt  og  roligt  glider  dagen  af  sted  for  os  under  den  stadig 
fortsatte  marsh.  Forrest  kommer  Mansur,  siddende  ubevægelig 
på  sin  lille  hest,  med  den  lange  lanse  pegende  bag  ud  efter  sig; 
kun  nu  og  da  vender  han  sig  om  for  at  gøre  opmærksom  på  et 
eller  andet  eller  rekvirere  ild  hos  Mahmud  til  sin  uadskillelige 
zebil,  o:  den  af  beduinerne  anvendte,  korte  lerpibe.  Lidt  bag 
efter  ham  kommer  jeg;  min  tid  er  delt  imellem  at  indføre  topo- 
grafiske notitser  i  min  notebog,  hver  gang  vi  træffe  på  noget, 
der  særlig  kan  markere  vor  rute,  idet  jeg  stadig  samtidig  råd- 
fører mig  med  kompasset  og  uhret,  og  at  sladre  med  vor  tjener 
Mahmud,  af  hvis  beduindialekt  jeg  nu  og  da  opsnapper  ord  og 
vendinger,  som  også  vandre  i  notebogen.  Med  en  stadig  stigende 
øvelse  vænnes  jeg  til  at  føre  denne  i  sadlen,  holdende  tøjlen  og 
bogen  i  den  ene  hånd  og  blyanten  i  den  anden ;  det  bliver  ganske 
vist  ikke  skønskrift,  men  da  disse  optegnelser  kun  ere  til  mit 
private  brug,  gør  det  jo  ikke  noget. 

Således  går  den  daglige  marsch,  der  kun  en  gang  afbrydes 
af  et  større  hvil  på  en  times  tid  for  at  spise  frokost;  tiden  for 
denne  pauses  begyndelse  og  ophør  noteres  omhyggelig,  for  at 
dens  varighed  kan  drages  fra  den  samlede  marschtid,  det  er 
nemlig  ved  hjælp  af  denne,  at  den  tilbagelagte  afstand  opgøres. 
Og  så  mærkeligt  det  end  lyder,  dette  kan  gøres  med  en  meget 
ringe  fejlgrænse  på  grund  af  de  arabiske  hestes  regelmæssige 
gangart.  Ved  mindre  afbrydelser  under  marschen  måtte  vi 
derfor  altid  sørge  for,  at  i  det  mindste  en  af  hestene  bestandig 
var  i  gang  før  ikke  at  bringe  forstyrrelse  ind  i  timeberegningen.  — 
Men  det  lider  ud  på  eftermiddagen,  solen  står  allerede  lavt, 
og  det  er  på  tide  at  tænke  på,  hvor  vi  skal  tilbringe  natten. 
Jeg  overlader  imidlertid  omsorgen  herfor  fuldstændig  til  min  ven 
Mansur,  som  i  forvejen  har  indhentet  sine  oplysninger  om,  hvor- 
vidt man  kunde  finde  beduinlejre  i  terrænet,  og  jeg  ser  da  også, 
at  han  pludselig  gør  en  drejning  i  den  hidtil  holdte  kurs  og  slår 
ind  i  en  anden  retning;  strax  kommer  notebogen  frem,  og  der 
indføres:    kurs  NNO.    Kl.  4V4  NO.     Vi   ride    frem   i   denne  vind- 

retning,  og  noget  efter  dukke  nogle  sorte  prikker  frem  langt  ude 
i  synskredsen;  det  er  beduinernes  telte,  vort  hjem  for  denne  nat. 
De  sorte  prikker  blive  bestandig  større  og  antage  tilsidst 
formen  af  lange,  lave  telte.  Beduinernes  telte  stå  altid  i  ret- 
ningen nord  til  syd,  således  at  man  ved  at  dække  for  den  ene 
af  de  åbne  sider  til  enhver  tid  kan  have  ly  mod  solen.  Om 
sommeren    bestå   de   blot   af   et   på   teltpælene    hvilende  tag;    nu 

derimod  —  det  er  jo  i  marts  måned  —  ere  de  lukkede  for  enderne 
og  desuden  på  den  ene  side  dækkede  ved  en  til  det  overste 
stykke  befæstet  lærredsvæg.  Disse  telte  ere  forfærdigede  af 
gedehår,  og  teltdugen  er  af  den  beskaffenhed,  at  den  skyder 
vandet;  i  det  hele  regnes  teltet  af  de  indfodte  —  og  selv  Euro- 
pæeren kan  ikke  andet  end  give  dem  ret  heri  —  for  at  være  en 
langt  bekvemmere  og  behageligere  bolig  end  de  stenhuler,  som 
fellaherne  kalde  for  huse. 

Teltene  i  lejren  ere  naturligvis  ikke  lige  store  allesammen; 
det  er  noget,  der  retter  sig  efter  hver  enkelt  familjes  velstand. 
Teltets  størrelse  angives  efter  antallet  af  teltpæle,  ligesom  man 
hos  os  på  landet  beregner  husenes  størrelse  efter  fag;  det  alminde- 
ligste er  at  have  telte  med  fire  eller  fem  pæle  og  en  afstand 
mellem  disse  indbyrdes  af  en  tre  å  fire  alen;  jeg  har  imidlertid 
selv  set  telte  med  ti  eller  tolv  pæle,  og  iblandt  sydligere  stammer 
fortælles  det,  at  de  forefindes  i  endnu  storre  dimensioner. 

Vi  ride  hen  til  det  største  af  teltene,  der  ved  selve  sin 
længde  angiver,  at  her  er  shejkens  bolig.  Ganske  vist  vil  enhver 
af  teltejerne  i  lejren  være  beredt  til  at  vise  gæstfrihed,  men  af 
praktiske  grunde  gør  man  altid  bedst  i  at  søge  til  shejken;  han 
har  bedst  plads  og  kan  også  som  en  af  de  rigeste  i  stammen 
gøre  mest  for  sine  gæster. 

Men  under  hvilken  form,  med  hvilket  foregivende  stiller  man 
så  kravet  til  denne  gæstfrihed?  Med  slet  ingen;  man  rider  hen 
til  teltet,  står  af,  binder  sin  hest  udenfor  og  går  så  ind,  som  om 
det  var  det  sted,  man  havde  boet  alle  sine  dage,  og  ikke  et, 
man  netop  den  dag  betrådte  for  første  gang. 

En  af  de  til  stede  værende  mænd,  enten  husherren  selv  eller 
i  hans  fraværelse  en  af  hans  slægtninge,  rejser  sig  da  for  at 
modtage  den  fremmedes  hilsen  og  byde  ham  velkommen.  Og 
hvilken  anstand  og  rolig  v^ærdighed  udfolder  beduinen  ikke  i 
denne  situation!  for  mig  personlig  har  denne  modtagelsesscene 
ofte  haft  noget  helt  ærefrygtindgydende  ved  sig,  nar  den 
gamle  shejk  med  det  hvide  skæg  trådte  os  i  mode  og  stod  der 
rank  og  bydende  ligeoverfor  Mansur,  der  forte  ordet  på  vore 
vegne;  det  var  som  et  mode  mellem  fyrster. 

Beduinernes  ejendommelige  ceremoniel  og  overdrevne  høflig- 
hed kommer  særlig  frem  ved  en  lejlighed  som  denne.  Først 
udvexles  det  traditionelle  esselåmu  aleikum  —  wa  aleikum 
esselåm  —  og  derefter  følger  den  lange  række  af  obligate  høflig- 
hedsfraser,  som  ere  uundgåelig  nødvendige  ved  en  sådan  mod- 
tagelse. Disse  fraser  bestå  især  af  en  del  spørgsmål  til  befindendet, 

men  det  er  betegnende  for  deres  natur  som  blotte  høflighedsfraser, 
at  de  ikke  udkræver  noget  svar,  men  blot  en  gentagelse  af  det 
samme  spørgsmål  i  en  lidt  varieret  form.  Når  altså  den  første 
fremfører  sit  spørgsmål:  »Hvorledes  har  Du  det?«  lyder  sv^aret 
ikke:  »Tak,  godte,  men  derimod:  >  Ja,  hvorledes  har  Du  det  selv?« 
Således  bliver  man  ved,  idet  disse  spørgsmål  bestandig  v^arieres, 
og  desto  flere  gange,  jo  større  hoflighed  man  vil  bevise  ved- 
kommende. 

Forst  når  udvexlingen  af  disse  fraser  er  tilendebragt,  tager 
man  plads,  og  samtalen  begynder.  Ofte  afbrydes  den  af  lange 
pauser;  thi  heller  ikke  hos  beduinen  regnes  det  foren  uhoflighed 
at  lade  talen  gå  istå,  men  det  modsatte  betragtes  snarere  som 
pjanket  dumhed.  Kun  nu  og  da  lader  en  af  de  til  stede  værende 
en  bemærkning  falde,  eller  husherren  retter  en  hoflig  bemærkning 
til  den  nysankomne:  »Du  har  glædet  os  med  dit  komme!  Du 
har  ladet  os  tilbringe  al  for  lang  tid  i  ensomhed!« 

Så  snart  den  fremmede  kommer  til  teltet,  bliver  der  strax 
truffet  forberedelser  til,  at  kaften,  denne  velkomsthilsenens  hånd- 
gribelige udtryk,  kan  blive  budt  ham.  En  bunke  af  de  store, 
flade  kager  af  torret  kamelgødning,  som  i  ørkenen  må  tjene  som 
brændsel,  lægges  på  ilden,  de  tre  kander  tages  frem,  og  alt  gøres 
klart.  Uden  kafte  er  der  ingen  ordenlig  modtagelse;  den  spiller 
her  fuldstændig  samme  rolle  som  nydelsen  af  salt  og  brød  hos 
de  slaviske  folkeslag. 

Selve  tillavningen  foregår  med  den  stilfærdige  alvor  og  høj- 
tidelighed, som  præger  alle  beduinens  dagligdags  handlinger,  og 
det  betragtes  som  en  så  vigtig  akt,  at  tilberedningen  og  ser- 
veringen i  almindelighed  kun  overlades  til  husherrens  ældste 
slægtning,  hvis  han  da  ikke,  hvad  der  dog  er  sjældnere,  fore- 
trækker at  tage  sig  af  sagen  selv.  Beduinerne  ere  store  mestre 
i  at  fremstille  en  fortræffelig  kop  kafte;  den  kafte,  som  vi  nyde 
herhjemme,  er,  i  det  mindste  efter  min  personlige  smag,  for  intet 
at  regne  i  aroma  og  velsmag  mod  den,  der  bydes  i  kafeerne  i 
Kairo  og  Damaskus,    men   denne   står  atter  lige  så  langt  tilbage 

for  den  gudedrik,  som  nydes  i  ørkenens  telte.  Som  ved  alle 
kulinariske  frembringelser  er  det  methoden,  som  her  er  det  af- 
gørende; bønnerne,  som  beduinerne  forskaffe  sig  fra  byerne  lige- 
som alle  andre  fornødenheder,  repræsentere  i  sig  selv  ingenlunde 
nogen  speciel  kvalitet.  Et  væsenligt  moment  til  det  gode 
resultats  tilvejebringelse  synes  at  ligge  deri,  at  man  aldrig 
brænder  og  stoder  et  større  kvantum,  end  man  i  øjeblikket  har 
brug  for;  desuden  er  denne  brænding  ikke  særlig  stærk,  thi 
beduinerne  mene,  og  vistnok  ikke  med  urette,  at  bønnen  ved  at 
forkulles  for  stærkt  mister  største  delen  af  sin  kraft.  Den  ristede 
frugt,  der  efter  endt  behandling  på  panden  har  antaget  en  smuk 
mørkebrun  farve,  stødes  på  en  stor  træmorter,  og  dette  øjeblik, 
når  stoderen  i  en  ejendommelig  rhytmisk  takt  bevæges  hurtig 
op  og  ned,  medens  teltets  beboere  sidde  forventningsfulde  i 
kredsen  rundt  om,  er  et  af  de  højtideligste  i  hele  dagens 
liv.  Den  vigtige  plads,  som  kaffen  indtager  hos  beduinerne, 
antydes  også  ved  den  særlige  udsmykning,  som  anvendes  på  alle 
de  til  kaffelavningen  hørende  redskaber;  særlig  er  den  store  træ- 
morter, der  forfærdiges  i  byerne  af  en  særlig  slags  hårdt  træ, 
ofte  kunstfærdigt  udskåren,  øg  en  beduin  regner  det  for  sin 
stolthed  i  sit  telt  at  kunne  opvise  et  rigtig  smukt  og  fuldstændigt 
sæt  redskaber  til  kaffens  tillavning  og  servering. 

Den  ganske  fint  stødte  kaffe  kommes  så  på  en  af  kanderne, 
og  den  egenlige  tilberedelse  begynder;  finessen  ved  denne  består 
i  at  blande  de  i  de  forskellige  kander  indeholdte  ekstrakter  af 
forskellig  styrke  i  et  vist  forhold,  og  der  hældes  derfor  op  i  et 
væk,  tilsyneladende  uden  nogen  bestemt  hensigt,  fra  den  ene 
kande  og  på  den  anden.  Fremgangsmåden  hermed  er  imidlertid 
ikke  noget,  der  kan  læres;  det  kommer  der  som  så  ofte  mere  an 
på  xat  have  det  på  fornemmelsen«. 

Endelig  er  han  da  færdig  ■ —  det  har  varet  mindst  en  halv 
time,  stadig  under  stor  tavshed,  og  det  hele  er  foregået  med  en 
alvor  og  værdighed,  som  om  hele  familjens  velfærd  beroede 
derpå.     Så  tages   den  lille,    runde  kop  frem,    der  i   størrelse  og 

udseende  minder  om  et  æggebæger  uden  fod ;  og  en  snes  dråber 
skænkes  i  med  en  forsigtighed  og  langsomhed,  som  var  det  den 
kostbareste  medicin.  I  enkelte  af  de  nærmest  ved  Damaskus 
boende  stammer,  hvor  en  del  overtroiske  forestillinger  have  fået 
indpas,  rimeligvis  ved  berøring  med  fellaherne,  har  jeg  iagttaget 
ret  ejendommelige  skikke  ved  udskænkningen ;  forend  der  skænkes 
i  koppen,  hældes  der  et  par  dråber  på  jorden,  og  da  jeg  en 
gang  spurgte  om,  hvad  meningen  var  hermed,  fik  jeg  det  svar, 
at  disse  dråber  vare  bestemte  til  banåt  el-mhall,  o:  »stedets 
dotre«,  de  ånder,  som  tænktes  at  have  deres  tilhold  der,  altså  en 
skik,  svarende  fuldstændig  til  den  klassiske  oldtids  libatio. 
Længere  inde  i  orkenen  har  jeg  ikke  truffet  denne  offerceremoni; 
derimod  har  jeg  lagt  mærke  til,  at  udskænkeren  i  almindelighed 
begynder  med  at  hælde  et  par  dråber  af  den  forste  kande  i 
koppen,  fra  denne  i  den  anden  og  derfra  i  den  tredje  kande, 
ligesom  for  på  denne  måde  at  give  hele  stellet  en  indvielse. 

Den  forste  kop  drikker  udskænkeren  selv,  og  forst  da  be- 
gynder den  egenlige  servering.  Det  ceremoniel,  som  på  så 
mange  punkter  gor  sig  gældende  i  beduinernes  daglige  liv,  og 
som  ofte  står  i  en  mærkelig  modsætning  til  de  i  andre  hen- 
seender så  primitive  kulturformer,  gor  sig  ved  denne  lejlighed 
gældende  i  en  særlig  grad.  Man  har  i  almindelighed  i  teltet  kun 
en  kop  —  jeg  har  været  hos  enkelte  shejker,  hvor  det  gik  meget 
fornemt  til,  og  der  havde  vi  to  —  og  denne  kop  går  da  rundt 
i  hele  kredsen,  således  at  den  forst  bydes  den  fornemste  i  laget, 
og  derpå  fyldes  på  ny  til  enhver  af  de  andre.  Det  er  ud- 
skænkerens pligt  at  påse,  at  alt  her  går  rigtigt  til,  et  hverv,  der 
tidt  kan  være  af  en  meget  delikat  natur;  thi  beduinerne  ere  med 
hensyn  til  vurderingen  af  deres  sociale  position  meget  nojeseende. 
Man  har  endog  exempler  på  brud  mellem  forskellige  familjer, 
opståede  blot  på  grund  af  en  sådan  formentlig  tilsidesættelse, 
idet  en  anden  har  fået  kaffekoppen  rakt,  forend  den  blev  budt 
en  selv. 

Som  så  meget  andet  af  det  dagligdags  liv  i  ørkenen  er 
også  dette  træk  meget  gammelt;  allerede  en  af  de  ældste  digtere, 
Amr  ibn  Kulthum,  skildrer  i  et  efterladt  digt  en  sådan  scene, 
hvor  man  sidder  i  en  kreds,  medens  bægeret  med  morgendrikken 
bliver  budt  om  til  den  ene  efter  den  anden,  og  han  tilføjer  en 
beklagelse  over  selv  at  være  bleven  tilsidesat  ved  en  sådan  lejlighed: 

»Mig  vil  Du  ikke  række  bægret,   kvinde, 
dog  burde  Du  til  højre  rundt  det  bringe; 
vid,  jeg  er  ej  den  ringeste  blandt  helte, 
jeg,  hvem   Du  nu  behandler  som  så  ringe. 

I  reglen  løber  det  dog,  takket  være  udskænkerens  takt,  af  i 
fredelighed,  og  serveringen  tilendebringes  uden  at  give  anledning 
til  nogen  rivning.  Men  hvilken  forandring  er  der  ikke  indtrådt  i 
hele  kredsens  holdning  og  udseende;  den  tidligere  søvnige  stil- 
færdighed har  veget  pladsen  for  en  livlighed  og  raskhed,  som 
lægger  sig  for  dagen  både  i  udtryk  og  i  tale.  Ganske  vist  bliver 
samtalen  ikke  i  egenlig  forstand  hurtigere  eller  mere  animeret; 
thi  beduinerne  ere  i  alle  situationer  tavse  folk,  men  den  følges 
med  større  opmærksomhed,  og  man  trænger  sig  sammen  om  de 
par  gamle,  som  væsenlig  holde  talens  tråd  i  hænde.  Og  hele 
denne  forandring  skyldes  kaffen,  denne  i  sandhed  vidunderlige 
drik.  Hvor  ofte  er  jeg  ikke  kommen  til  teltene,  træt  og  udmattet 
efter  den  lange  dags  ridt,  ofte  endog  uden  at  have  fået  det 
mindste  at  spise  siden  den  foregående  aften;  men  så  snart  jeg 
blot  fik  den  første  kop  kaffe,  var  alt  dette  glemt,  og  enhver 
følelse  af  træthed  blev  skudt  af  ligesom  en  ham,  som  man  trådte 
frisk  og  forynget  ud  af. 

Foruden  ved  fremmedes  ankomst,  som  er  en  ufravigelig  an- 
ledning for  teltets  beboere  til  nydelsen  af  kaffen,  går  dette  også 
ellers  hyppigt  på,  særlig  da  om  aftenen,  når  man,  som  skik  og 
brug  er  om  sommeren,  samles  hos  en  eller  anden  af  de  mere 
ansete  mænd  i  lejren  for  at  tilbringe  den  kølige  nat  med  sam- 
tale, efter  at  man  har  sovet  største  delen  af  den  solhede  dag. 
Det  er  karakteristiske  scener,  der  her  oprulle  sig  for  den  fremmede, 

og  sjælden  skarpt  have  enkelte  af  disse  billeder  præget  sig  i  min 
erindring.  Rundt  om  det  r)-gende,  uregelmæssigt  blussende  bål 
af  kamelgodning,  der  spreder  en  skarp,  men  ingenlunde  ubehagelig 
lugt  i  teltet,  sidder  en  halv^  snes  beduiner  på  hug.  indhyllede  i 
deres  vide,  brune  kapper,  og  med  det  stærkt  markerede  ansigt 
tildels  skjult  i  det  store,  hvide  hovedstykke,  som  holdes  sammen 
med  en  tyk,  dobbelt  ring,  der  ligner  en  krone  og  i  forbindelse 
med  personernes  stolte  holdning  giver  dem  alle  et  udseende  som 
fyrster;  en  af  dem,  den  gamle  med  det  hvide  skæg,  der  sidder 
inderst  i  kredsen,  stærkt  belyst  af  genskinnet  fra  ilden,  forer  i 
øjeblikket  ordet,  og  de  andre  lytte  i  tavs  ærbødighed  til,  hvad 
han  har  at  fremføre  i  sin  hårde  og  dog  så  fuldttonende  beduin- 
dialekt. Imidlertid  går  kaffekoppen  flittig  rundt;  thi  hver  gang 
den  er  nået  til  enden  af  kredsen,  begjmder  man  forfra;  således 
kan  man  blive  ved  en  sex,  s)-v  gange,  og  for  hver  omgang 
bliver  forsamlingen  mere  interesseret,  og  stemningen  livligere. 
Kun  nu  og  da  afbrydes  talen  af  et  hæst  brøl  fra  en  af  de  i 
teltets  umiddelbare  nærhed  lejrede  kameler  eller  af  et  bjæf  fra 
vagthundene,  når  der  opstår  uro  i  de  udenfor  kamelernes  rækker 
liggende  fåreflokke.  Ud  gennem  teltets  åbning  ser  man  i  større 
og  mindre  afstand  lysende  punkter  på  slettens  mørke  flade;  det 
er  bålene  i  de  andre  familjers  telte,  og  ned  over  hele  lejren 
kaster  den  store,  hvide  måne  sine  dirrende  stråler,  der  forsølve 
telttagene  og  fårenes  lange,  hvide  rækker.  Sjældent  er  indtrykket 
af  det  fra  oldtiden  uforandrede  i  beduinerlivet  stærkere  end  netop 
ved  et  sådant  natligt  sceneri,  der  synes  som  en  levendegjort 
illustration  til  de  gamle  patriarkers  liv  og  færd. 

Og  ligesom  selve  omgivelserne  bærer  også  den  samtale,  der 
føres  under  disse,  præget  af  at  kunne  være  holdt  allerede  for 
århundreder  siden.  Der  er  ikke  stor  variation  på  de  æmner, 
som  kommer  til  behandling  ved  en  sådan  musåmarah,  den 
specielle  arabiske  betegnelse  for  disse  selskabelige  sammenkomster 
om  natten.  Helst  tale  beduinerne  om  deres  heste,  det  er  et 
æmne,    som    de    både    behandle    med    sagkundskab    og   med   en 

aldrig  svigtende  interesse.  Her  viser  sig  deres  glimrende  hu- 
kommelse, som  sætter  dem  i  stand  til  at  opregne  de  enkelte 
individer  af  tre,  fire  generationer  med  en  optælling  af  alle  deres 
egenskaber  og  en  udforlig  drøftelse  af  deres  ydelser  ved  forskel- 
lige lejligheder,  ved  det  og  det  væddeløb  eller  ved  hint  angreb 
og  hin  flugt,  og  lignende. 

Jeg  kan  i  denne  sammenhæng  berøre,  at  den  arabiske  hest 
ingenlunde,  som  det  ofte  antages,  udgor  en  enkelt,  skarpt  af- 
sluttet race ;  den  er  repræsenteret  ved  flere  forskellige  typer,  som 
hver  frembyder  sine  ejendommeligheder  både  i  bygning  og  i  sjæle- 
lige egenskaber,  og  som  beduinerne  selv  vel  vide  at  holde  ude 
fra  hverandre.  Dog  ere  ulighederne  ikke  større,  end  at  disse 
typer  sammenlignede  med  europæiske  heste  må  stå  som  en  enkelt 
helhed. 

Begrebet  arabisk  hest  har  i  Europa  været  genstand  for  en 
del  misforståelse,  for  så  vidt  som  man  har  sammenblandet  ørken- 
hestene  med  de  fra  Algier  stammende  Berbere,  som  er  en  ganske 
forskellig  race;  de  elegante  hingste,  som  i  vore  cirkus  og  lignende 
steder  fremføres  som  »Arabere«,  ere  alle  af  afrikansk  afstamning, 
og  den  egenlige  Ørkenaraber  har  kun  i  meget  fa  exemplarer 
været  repræsenteret  i  Europa.  Den  er  mindre  end  Afrikaneren, 
har  større  hoved  og  svarer  i  det  hele  taget  mindre  til  de  euro- 
pæiske forestillinger  om  idealet  af  en  hest,  men  den  er  sin 
stammefrænde  betydelig  overlegen  i  udholdenhed  og  i  den  mærk- 
værdige evne  til  at  leve  sig  ind  i  et  fortroligt  forhold  til  sin 
rytter,  som  er  disse  racers  særkende. 

Den  arabiske  hest  skal  ses  under  rytter  og  ikke,  når  den 
står  i  stalden.  Jeg  husker  endnu,  da  jeg  under  mit  første  ophold 
i  Damaskus  første  gang  så  en  ægte  arabisk  hest;  det  var  hos 
en  tyrkisk  sportsmand,  der  netop  havde  faet  et  par  exemplarer 
fra  Nedjd,  den  indre  arabiske  højslette,  og  derfor  havde  indbudt 
mig  til  at  komme  og  se  dem.  Jeg  havde  jo  læst  så  meget  om 
arabiske  heste,  men  stor  blev  min  forbavselse,  da  jeg  kom  ind 
og  så  to   små   uanselige  grå  skabninger,    der  stod  med   ludende 

hoved,  halvlukkede  ojne  og  et  underligt  livstræt  udtryk  udbredt 
over  hele  deres  holdning.  Så  blev  den  ene  trukket  udenfor, 
sadlen  lagt  på,  og  Tyrken  kom  op,  —  og  det  var  ikke  mere 
den  samme  hest;  med  opspilede  næsebor  og  ojne,  der  tindrede 
af  livsmod,  syntes  den  kun  at  vente  pa  et  ord  for  at  fare  afsted, 
den  lange,  fejende  hale  krummede  sig  i  en  mægtig  bue,  medens 
selve  kroppen  ligesom  skod  sig  sammen  i  sig  selv,  som  om  dyret 
beredte  sig  til  med  et  mægtigt  sæt  at  springe  frem.  Senere  har 
jeg  ofte  set  dem  sådan,  ved  kamplegene  på  fælleden  i  Damaskus 
og  ved  beduinernes  angreb,  og  også  selv  haft  lejlighed  til  at 
nyde  den  vidunderlige  foleise,  det  er  for  en  rytter  at  blive  båret 
frem  over  de  vide  sletter  af  en  sådan  hest  under  dens  vilde,  og 
dog  altid  gratiose  næsten  dansende  lob. 

Det,  som  væsenlig  betinger  den  arabiske  hests  overlegenhed, 
er  dog  ikke  dens  rent  legemlige  fortrin,  men  mere  dens  sjælelige 
egenskaber,  dens  hengivenhed  for  rytteren  og  dens  overordenlige 
omgængelighed,  som  er  et  resultat  af  det  gennem  så  mange 
generationer  fortsatte  nære  samliv  lued  mennesker.  I  almindelig- 
hed er  forholdet  det,  at  hestene  går  løse  rundt  om,  ofte  endog 
langt  borte  fra  de  telte,  hvis  ejere  de  tilhore,  og  skal  man  bruge 
dem,  så  går  man  ud  og  kalder  ad  dem  og  får  således  uden 
videre  besvær  fat  i  dem.  Men  i  storm  og  regnvejr  soge  hestene 
ind  under  teltenes  beskyttende  tag  og  dele  med  familjen  den 
smalle  plads  derinde.  Jeg  husker  en  nat,  da  jeg  lå  i  et  beduin- 
telt og  sov  ved  siden  af  en  sex,  syv  andre,  at  jeg  blev  vækket 
ved,  at  noget  rorte  ved  mig,  og  i  det  samme  horte  jeg  regn- 
dråbernes trommen  på  teltdugen.  Det  var  hestene,  som  under 
den  udbrudte  byge  vare  tyede  ind  i  teltet  og  nu  .stod  der  over 
de  på  jorden  liggende  mennesker;  der  stod  en  fem,  sex  hingste 
sammen,  men  dog  var  der  ikke  mere  at  risikere,  end  om  det 
havde  været  lige  så  mange  hundehvalpe. 

Beduinerne  våge  omhyggelig  over,  at  de  en  gang  anerkendte 
racer  blive  bevarede,  og  undgå  så  vidt  muligt  alle  forstyrrende 
krydsninger.     Ved    afhændelsen    af   heste    fremlægges   derfor    et 

skrevet  bevis,  den  såkaldte  hodjdje,  der  ligefrem  er  hestens 
døbeattest,  og  hvori  dens  afstamning  bevidnes.  Såfremt  man 
ved  foliets  fodsel  ikke  har  kunnet  opdrive  nogen  skrivekyndig 
mand    til   at   udfærdige    dette   bevis  —  thi    skrivekunsten   er   kun 


Beduiner  udenfor  deres  telt. 


såre  lidt  udbredt  i  ørkenen,  —  erstattes  det  skriftlige  bevis  af  et 
mundtligt  vidnesbyrd  af  ansete  mænd  i  stammen. 

Det  er  en  almindelig  antagelse,  som  imidlertid  for  største 
delen  beror  på  overdrivelse,  at  beduinerne  ere  utilbøjelige  til  at 
sælge  deres  heste.    Vanskeligheden  ved  at  opdrive  ægte  Arabere 

består  ikke  så  meget  i  at  be\'æge  dem  hertil  som  i  at  komme 
ud  på  de  steder,  hvor  disse  heste  findes.  Kun  må  man  lægge 
mærke  til,  at  hopperne  altid  holdes  i  en  langt  højere  pris  end 
hingstene,  dels  fordi  de  i  virkeligheden  ere  mere  udholdende, 
dels  fordi  man  \ed  overfald  og  lignende  lejligheder  anvender 
dem  med  storre  forkærlighed,  da  de  ikke  vrinske,  og  hvad  dem 
angår,  kan  der  selvfølgelig  nu  og  da  findes  exemplarer,  som 
ejeren  for  ingen  pris  vil  skille  sig  ved,  men  nogen  almindelig 
regel  er  dette  langtfra. 

Man  kunde  \-ente,  at  den  store  forkærlighed  for  heste  også 
vilde  give  sig  udslag  i  forkærlighed  for  væddeløb,  men  dette  er 
dog  kun  i  mindre  grad  tilfældet.  Det  egenlige  begreb  sport 
kender  beduinen  lige  så  lidt  som  Orientaleren  overhovedet;  han 
rider,  når  det  gælder  noget,  men  at  ride  for  sin  fornøjelse  vilde 
aldrig  falde  ham  ind.  Når  der  nu  og  da  afholdes  kaplob,  skyldes 
det  altid  et  tilfældigt,  privat  initiativ,  i  reglen  to  hesteejeres 
disput  om  deres  respektive  d}TS  fortræft'elighed,  og  det  hele  har 
en  ganske  improviseret  karakter.  I  gamle  dage  arrangeredes 
afgørelsen  af  disse  v^æddelob  oftest  som  kaplob  uden  ryttere, 
således  som  i  det  berømte  lob  mellem  de  to  navnkundige  heste 
Dahis  og  Ghabra,  der  fandt  sted  før  profetens  fremtræden,  og 
som  gav  anledning  til  en  fyrretyveårig  krig  mellem  to  af  de 
mægtigste  arabiske  stammer.  Hestene  blev  førte  til  et  vandings- 
sted  og  derpå  trukne  tre  dagsrejser  bort  derfra  gennem  vand- 
løst  terræn;  efter  at  være  holdte  inde  i  flere  dage  uden  at  få 
vand,  blev  de  så  slupne  løs,  og  sejrende  var  den,  der  i  dette 
frivdllige  løb  først  nåede  vandingsstedet.  I  det  omtalte  tilfælde 
sejrede  Dahis,  men  Ghabras  ejer  havde  lejet  folk,  som  lå  ved 
vandingsstedet  og  skræmmede  hesten  bort,  så  at  den  anden 
nåede  ned  til  vandet  først,  og  de  derved  opståede  stridigheder 
blev  årsagen  til  den  lange  række  af  gensidige  blodhævnsfor- 
følgelser,  som  kaldes  »krigen  om  Dahis«,  og  hvorom  mindet 
endnu  lever  i  ørkenen. 

Når  man  nu  til  dags  holder  kaplob  mellem  heste  er  det  i 
almindelighed  under  r)-tter.  Da  jeg  i  sommeren  1892  lå  i  stammen 
Agedåt,  ikke  langt  fra  seh^e  Damaskus,  kom  der  en  aften  en 
sådan  disput  i  gang  mellem  sheiken,  i  hvis  telt  jeg  boede,  og  en 
anden  beduin  om,  hvem  af  dem  der  havde  den  bedste  hest,  og 
enden  blev  et  tilbudt  og  modtaget  væddemål.  Nu  var  sheiken 
selv  gammel,  så  at  en  anden  skulde  ride  hans  hest  for  ham,  og 
jeg  spurgte  da,  om  jeg  kunde  fa  lov  til  at  forsøge  mig.  Jeg  tror 
ikke,  at  han  havde  stor  tiltro  til  mig,  men  hofligheden  mod  den 
fremmede  gjorde  ham  betænkelig  ved  at  sige  nej,  og  enden  blev 
da,  at  jeg  skulde  ride  i  hans  sted. 

Næste  morgen  modtes  \'i  ved  hans  telt,  og  det  blev  bestemt, 
at  vi  skulde  ride  ud  til  et  enligt  stående  træ,  som  fandtes  et  sted 
ude  i  steppen,  og  som  var  en  stor  mærkværdighed  i  det  ellers 
fuldstændig  træløse,  flade  terræn,  og  derfra  tilbage  til  teltet; 
hele  vejlængden  var  vel  omtrent  syv,  otte  kilometer,  c.  en  mil. 
Vi  sprængte  afsted,  men  jeg  mærkede  snart,  at  min  modparts 
hest  var  min  egen  overlegen,  og  den  kom  også  hurtigt  et  stykke 
forud.  Ingen  af  os  havde  bidsel  på  hesten,  men,  som  det  så  ofte 
er  tilfældet,  vi  red  dem  i  et  grimelignende  reb,  og  styrede  dem 
væsenlig  ved  tilråb  og  lette  slag  på  halsen;  som  en  følge  heraf 
blive  svingene  i  vendingerne  naturligvis  let  storre  end  de  egenlig 
behovede  at  være,  men  i  ørkenen,  hvor  der  er  plads  nok  til  alle 
sider,  tager  man  det  ikke  så  nøje  hermed.  Således  gik  det  også 
her,  min  modpart,  der  kom  strygende  i  fuld  fart,  gjorde  et 
mægtigt  sving  omkring  træet,  medens  jeg  \'ed  at  holde  hesten 
lidt  an  havde  held  nok  til  at  knibe  ganske  tæt  forbi,  og  derved 
vandt  jeg  et  sådant  forspring,  at  jeg  kom  lige  så  langt  foran 
ham,  som  jeg  før  var  bag  efter,  og  det  lykkedes  mig  at  bevare 
dette,  så  at  jeg  kom  tilbage  som  den  første.  Stor  var  beduinernes 
forundring  over,  at  en  Europæer  virkelig  kunde  ride  lige  så  godt 
som  en  beduin,  og  glad  var  min  gamle  vært,  sheiken.  —  — 

Når  det  ikke  er  hestene,  som  ere  på  tale  under  sammen- 
komsterne   om    aftenen,     tilvejebringes    en     underholdning    ved 

recitation  af  de  gamle  romancer,  de  gamle  heltesange,  der  endnu 
bestandig  kursere  i  orkenen.  Denne  recitation  foregår  med  et 
ejendommeligt  syngende  foredrag  og  til  akkompagnement  af  en 
enstrænget  violin,  den  såkaldte  rebåbeh,  og  alene  af  denne  be- 
skaffenhed af  instrumentet  kan  man  slutte  sig  til  det  musikalske 
standpunkt,  orkenboerne  indtage,  og  noget  rædselsfuldere  skal 
man  da  også  vanskelig  kunne  tænke  sig:  »de  have  kun  to  toner 
—  og  de  ere  falske.« 

De  mest  populære  af  disse  heltesagn  ere  fortællingerne  om 
Antar  og  om  Banu  Hilål.  Den  historiske  Antar  ibn  Shaddad 
var  en  berømt  kriger  af  stammen  Banu  Abs,  og  hans  levetid 
falder  i  midten  af  det  sjette  århundrede ;  han  var  tillige  digter, 
og  en  del  af  hans  kærlighedssange  til  hans  udkårne  Ablah  horer 
til  perlerne  i  den  bevarede  arabiske  lyrik.  Senere  blev  Antars 
historie  genstand  for  en  mængde  legendære  udsmykninger,  og 
han  selv  gjort  til  en  arabisk  nationalhelt,  til  en  personifikation  af 
alt,  hvad  orkenbeduinerne  anse  for  stort  og  smukt,  tapperhed, 
ædelmod  og  veltalenhed.  Nationalhadet  til  de  fremmede  gav  sig 
udslag  i  sagnet  om  hans  kampe  med  de  byzantinske  hære,  og 
den  arabiske  patriotisme  lader  ham  selvfølgelig  gå  ud  af  disse 
som  bestandig  uovervunden  sejrherre.  Det  er  denne  opfattelse 
af  Antars  person  som  udtryk  for  den  arabiske  races  superioritet, 
der  har  be\'aret  sagnglorien  om  hans  navn  og  hans  minde  i 
folkets  gunst;  en  tysk  orientalist  fortæller,  at  han  en  gang  kom 
i  besøg  hos  en  beduinsheik  sammen  med  en  stadboer,  der  besad 
et  indgående  kendskab  til  traditionerne  om  Antar,  og  for  at  gøre 
sheiken  en  glæde  spurgte  han,  hvilken  episode  af  heltens  liv  han 
helst  ønskede  foredraget;  uden  betænkning  svarede  beduinen: 
»Antars  kamp  med  den  græske  kejser  og  hans  indtagelse  af 
Konstantinopel.«  Nu  er  Konstantinopel  ikke  græsk,  men  tyrkisk, 
men  Tyrkerne  ere  lige  så  meget  de  frie  orkensønners  arvefjender 
som  Byzantinerne  i  sin  tid  var  det,  og  Antar  har  derfor  i  de 
almindelige  forestillinger  bevaret  sin  betydning  som  den  arabiske 
nationalitets  forkæmper. 

Ved  siden  af  denne  helt  spiller  også  Banu  Hilål  en  lignende 
rolle  i  de  levende  folkeminder;  også  her  er  det  traditionerne  om 
denne  stammes  sejrrige  kampe  med  Grækerne,  der  med  forkær- 
lighed ere  blev-ne  bevarede.  Mindet  om  dem  har  holdt  sig  på 
en  mærkelig  måde,  idet  man  i  den  syriske  ørken  almindelig  tror, 
at  denne  stamme  endnu  lever  i  Yemen,  hvorfra  den  en  gang  skal 
bryde  frem  for  at  slå  Tyrkerne  ned  for  fode,  som  deres  stamme- 
fædre  gjorde  med  Byzantinerne.  Da  for  et  par  år  siden  efterret- 
ningen om  det  store  opror  i  Yemen,  som  det  kostede  Tyrkerne 
adskillig  umage  at  få  bugt  med,  kom  til  de  nordlige  beduiner, 
blev  budskabet  strax  sat  i  forbindelse  med  de  gamle  traditioner: 
Det  er  Banu  Hilal,  der  bryder  frem,  nu  er  tiden  kommen,  da 
ørkenboerne  skal  vise  sig  som  herrer  uden  at  hæmmes  af 
tyrkiske  grænseposter  eller  trues  af  den  stadig  fremad  snigende 
europæiske  civilisation.  Banu  Hilål  er  på  den  måde  i  den  al- 
mindelige folkebevidsthed  bleven  det  samme  for  beduinerne  som 
Frederik  Barbarossa  hos  Tyskerne  eller  Holger  danske  hos  os: 
personifikationen  af  den  nationale  kraft,  der  slumrer  og  venter, 
men  som,  når  det  afgørende  øjeblik  kommer,  skal  br}-de  frem 
for  at  fjærne  alle  farer  og  kue  al  modstand. 

Beduinernes  ovrige  literatur,  for  så  vidt  man  overhovedet 
kan  bruge  dette  udtryk  om  æsthetiske  frembringelser,  som  aldrig 
er  gjort  til  genstand  for  nedskrivning,  er,  således  som  den  frem- 
træder nu  til  dags,  meget  lidet  omfattende;  de  tider,  da  ørkenen 
var  det  sted,  hvor  den  arabiske  lyriks  skønneste  blomster  spirede 
frem,  ere  forlængst  forsvundne.  Nu  bestå  de  digteriske  frem- 
bringelser som  hos  alle  primitive  folkeslag  kun  af  mere  eller 
mindre  heldige  forsøg  på  at  udtrykke  enkelte,  rent  lyriske  stem- 
ninger i  ganske  simple  versformer.  En  særlig  rolle  spiller  den 
såkaldte  atåbe,  et  ord,  der  egenlig  betyder  en  bebrejdelse,  og 
som  anvendes  som  betegnelse  for  de  små  kærlighedssange,  fordi 
disse  i  reglen  ere  af  et  klagende  indhold.  Det  er  nemlig  et 
karakteristisk  træk  i  den  arabiske  literatur,  som  har  holdt  sig 
lige  fra  de  ældste  tider  indtil  vore  dage,    at  den   kærlighed,    der 

forher-liges  i  digtning,  altid  er  ulykkelig.  Når  elskeren  har  nået 
genstanden  for  sin  attrå,  er  han  ikke  længere  af  digterisk  inter- 
esse; kun  så  længe  han  lider,  kæmper  og  længes,  ere  hans 
følelser  værdige  til  at  tolkes  i  versets  form,  og  kærlighedens 
poesi  er  for  Araberen  som  en  plante,  der  kun  kan  udsprede  sin 
duft,  når  den  vandes  af  strømme  af  tårer. 

Den  ringe  grad  af  literært  åndsliv,  som  på  denne  måde 
konstateres,  står  i  øvrigt  i  forbindelse  med  hele  den  overordenlig 
ensidige  udvikling,  som  beduinen  får  på  grund  af  de  ensformige 
ydre  vilkår,  under  hvilke  han  lever.  Ørkenen  er  i  dag  som  for 
tusinde  år  siden,  og  det  liv,  der  leves  her,  bliver  som  en  naturlig 
folge  heraf  heller  ikke  stort  anderledes  end  det,  som  førtes  den 
gang;  de  samme  redskaber  anvendes  i  det  daglige  liv,  de  samme 
beskæftigelser  sysselsætter  ørkenboernes  tid,  og  de  samme  tanker 
tænkes  som  allerede  hos  fjærne  forfædre.  Som  en  følge  deraf 
bliver  det  daglige  liv  i  den  højeste  grad  ensformigt,  men  for  den 
fremmede  kommer  der  netop  på  grund  af  dets  uberørthed  til  at 
hvile  en  ejendommelig  poesi  derover;  man  er  her  sat  tilbage  til 
oldtidens  dage,  det  daglige  livs  begivenheder  ere  hver  og  en 
lige  så  mange  illustrationer  til  førtællingerne  om  patriarkernes 
liv,  medens  man  har  en  forestilling  om  at  være  skilt  ved  år- 
tusinder fra  sin  europæiske  samtid. 

Mellem  Tajjibe  og  ruinstaden  Rusåfa,  det  nordligste  mål  for 
min  orkenrejse,  øg  senere  mellem  Rusåfa  øg  Anderin  havde  jeg 
under  mit  ophold  i  de  forskellige  teltlejre  i  stammen  Feddån,  en 
underafdeling  af  de  mægtige  Aneze,  som  er  dem  af  alle  beduiner, 
der  har  holdt  sig  mest  uafhængige  og  uberørte  af  ydre  påvirk- 
ning, lejlighed  til  at  gøre  ret  omfattende  iagttagelser  på  dette, 
kulturhistorisk  set,  så  at  sige  jomfruelige  terræn,  hvoraf  jeg  i  det 
følgende  skal  fremdrage  de  betydeligste    og  mest  karakteristiske. 

Beduinerne  ere  og  have  bestandig  været  et  rent  nomadefolk. 
De  livsforhold,  hvorunder  man  nu  kan  se  dem,  når  de  drage  om 
med  deres  lette  telte  og  de  lange  rækker  af  kameler  og  får, 
hvert  år  besøgende  de  gamle  græsgange  eller  ledende  efter  nye, 
ere  de  samme,  som  vare  gældende  allerede  for  årtusender  siden. 
Den  uberørthed,  som  den  geografiske  isolation  har  forårsaget, 
har  givet  deres  udvikling  sit  bestemte  præg;  de  have  fået  lov 
til  fuldt  ud  at  være  sig  selv  og  været  henviste  udelukkende  til 
de  i  deres  egen  race  beroende  kræfter  uden  nogen  ved  ydre 
indflydelse  opstået  vexelvirkning. 

Den  politiske  afsluttethed  er  et  særkende  for  Arabiens 
historie  gennem  alle  perioder,  og  en  ligefrem  følge  af  de  geo- 
grafiske forhold.  Mod  de  hindringer,  den  umådelige  ørken 
skabte  for  videre  fremtrængcn,  vare  selv  oldtidens  mægtigste 
erobrere  afmægtige.  Tæt  forbi  ørkenens  grænser  marschere  de 
vældige  hære,  som  Ægyptens  Faraoner  førte  mod  nord,  eller 
som  under  de  assyriske  og  persiske  konger  trængte  frem  fra  øst; 
men  Arabien  bliver  bestandig  uberørt  og  rager  som  en  enestående, 
sikker  klippe  op  midt  i  folkekampenes  brænding.  Oldtidens  største 
kriger,  Alexander  den  store,  bortrives  af  døden,  førend  han  får 
truffet  forberedelser  til  at  realisere  sin  gigantiske  tanke  om  et 
tog  mod  Arabien,  og  selv  Romerne  vove  sig  aldrig  langt  frem 
over  det  beboede  lands  grænse.  Medens  rundt  om  riger  om- 
styrtedes og  nye  dannedes,  levede  beduinstammerne  skærmede 
af  naturen  deres  eget  liv  og  førte  deres  egne  kampe  som  ørkenens 
frie,  aldrig  undertvungne  sønner. 

Først  i  den  nyere  tid  gøres  der  en  lille  forandring  i  dette 
forhold,  idet  Tyrkerne  i  163 1  definitivt  bemægtige  sig  Mekka 
og  Medina,  som  siden  Ipestandig  med  en  kort  afbrydelse  under 
den  ægyptiske  Ibrahim  pashas  felttog  have  været  i  deres  magt. 
Dog  kommer  ikke  en  gang  dette  til  at  få  gennemgribende  betyd- 
ning for  forholdene  i  den  indre  ørken;  thi  Tyrkerne  udstrække 
ikke  deres  magtsfære  udenfor  de  to  hellige  byer,  og  selv  i  disses 

umiddelbare  nærhed  vejer  ofte  beduinens  lanse  mere  end  den 
ottomanniske  guvernørs  autoritet. 

De  rammer,  som  stammeinddelingen  har  lagt  om  beduinerne 
selv,  have  naturligvis  ikke  kunnet  undgå  at  underkastes  visse 
forandringer;  mange  gamle  stammer  ere  svundne  ind  og  optagne 
af  andre,  medens  nye  ere  komne  frem  under  andre  navne.  De 
betydeligste  af  de  arabiske  stammer  nu  til  dags  ere  ved  siden  af 
Wahhabiterne,  der  dog  mere  må  betragtes  som  et  religiøst  sam- 
fund end  som  en  egenlig  fælles  stamme,  Banu  Shemmar  og 
Aneze.  Den  første  falder  i  to  store  underafdelinger,  de  østlige, 
der  opholde  sig  hinsides  Eufrat  mellem  Bagdad  og  Mosul,  og  de 
vestlige,  der  beherske  det  egenlige  Nedjd,  terrænet  øst  for  Medina; 
nord  for  dem  bo  Aneze,  som  er  den  stamme,  jeg  personlig  er 
kommen  i  berøring  med,  fraregnet  omgangen  i  Damaskus  med 
enkelte  individer  af  andre  stammer. 

Disse  store  stammer  udgøre  imidlertid  ikke  nogen  politisk 
enhed,  men  falde  i  en  mængde  mindre  underafdelinger,  som  meget 
ofte  staa  i  et  fjendtligt  forhold  indbyrdes;  således  hersker  der 
indenfor  Anezestammerne  et  århundreder  gammelt  fjendskab  mellem 
de  underordnede  klaner,  Sbå  og  Ruwele;  kun  de  vestlige  Shem- 
mariter  ere  nogenlunde  samlede  i  en  helhed  under  dynastiet  Ibn 
Reshid,  hvis  nuværende  repræsentant  residerer  i  Hail  omtrent 
under  samme  former  som  en  af  middelalderens  mange,  små 
sultaner. 

Denne  mangel  på  sammenhold  mellem  de  mere  indflydelses- 
rige stammer  har  naturligvis  været  et  kærkomment  middel  for  de 
tyrkiske  guvernører  til  at  styrke  deres  egen  magt.  Følgende 
devisen:  divide  et  impera  har  det  bestandig  været  disse  om  at 
gøre  at  holde  de  stadige  stridigheder  mellem  m.ægtige  sheiker 
vedlige  eller  i  nødsfald  endog  opvække  nye.  Imidlertid  begynder 
det  mere  og  mere  at  gaa  op  for  beduinerne  selv,  at  dette  for- 
hold rummer  en  fare  for  hele  racens  nationale  selvstændighed,  og 
bevidstheden  om  sammenholdets  betydning  kommer  frem  hos 
dem.     Jeg  mindes  en  aften,   da  vi   sad   i  teltet   hos   en  gammel 

Feddånsheik,  der  i  sin  tid  havde  mistet  sin  ene  hånd  i  en  kamp 
med  Tyrkerne;  INIansur,  der  ogsaa  var  en  ivrig  Tyrkerfjende, 
fortalte  netop  om  sine  rejser  til  Konstantinopel,  og  vi  talte  derpå 
om  tyrkisk  administration  og  tyrkiske  forhold  i  det  hele  taget. 
:> Hunde  ere  de  tilhobe,«  udbrod  den  gamle,  »sønner  af  hunde; 
ja,  vare  vi  beduiner  blot  enige,  da  skulde  det  snart  være  ude 
med  deres  tilbojelighed  til  at  spille  herrer  på  vore  græsganges 
grænser.«  Karakteristisk  er  i  denne  forbindelse  også  den  ærbødig- 
hed, hvormed  alle  beduiner,  endog  af  fjendtlige  stammer,  se  op 
til  Shemmarfyrsten  Ibn  Reshid  med  den  instinktive  fornemmelse, 
at  han  er  den,  som  bedst  af  alle  ved  en  eventuel  lejlighed  vilde 
kunne  samle  de  splittede  kræfter  til  fælles  værn  for  ørkenens 
frihed,  og  han  omtales  derfor  ofte  med  den  ligefremme  betegnelse: 
sheik-el-arab  o:  Arabernes  fyrste. 

Selv  de  underafdelinger  af  de  større  stammer,  som  i  særlig 
forstand  fole  sig  som  en  enhed,  bo  ikke  samlede  på  et  sted, 
idet  praktiske  hensyn  gore  det  ubekvemt  at  have  større  samlede 
teltlejre  end  pa  mellem  50  og  100  telte;  de  tilhørende  hjorde 
vilde  for  større  lejre  blive  så  uhyre,  at  både  opsynet  og  for- 
delingen på  græsgangene  vilde  blive  meget  vanskeligt.  Forholdet 
er  i  almindeUghed  det,  at  hver  stammeafdeling  har  sit  territorium, 
som  den  har  hævd  på,  sine  bestemte  pladser,  som  den  med  visse 
mellemrum  efter  årstidernes  skiften  vender  tilbage  til.  Og  de 
vandringer,  som  der  ved  sådanne  omflytninger  er  tale  om,  ere 
ingenlunde  ubetydelige;  således  lever  Sbåstammen  i  den  ene 
halvdel  af  året  ved  bredderne  af  Eufrat,  medens  den  i  den 
øvrige  tid  har  sine  telte  opslåede  i  den  umiddelbare  nærhed  af 
Høms  og  Hama,  og  tilbagelægger  således  to  gange  årlig  en 
afstand  af  c.  400  kilometer. 

De  forestillinger,  man  i  almindelighed  gør  sig  om  den  syriske 
ørkens  udseende,  ere  for  en  stor  del  ukorrekte,  for  så  vidt  som  de 
ere  baserede  på  en  fejlagtig  overførelse  af  forholdene,  således  som 
de  ere  i  Sahara  eller  den  libyske  ørken;  den  syriske  ørken  er  ikke 
en   tør  og  gold  sandslette  kun  isprængt  med  enkelte  oaser,    men 

derimod  en  stor,  sammenhængende  græssteppe,  kun  nu  og  da 
gennemskåret  af  mere  ufrugtbare  fjældstrøg;  særlig  gælder  dette 
om  terrænet  mellem  Palmyra  og  Eufrat,  medens  man  derimod 
sydost  for  denne  by  har  en  egn,  der  mere  nærmer  sig  til  den 
afrikanske  ørkens  ydre,  hvad  angår  mangel  paa  vegetation. 

På  disse  græsstepper  er  det,  at  beduinerne  leve  som  nomader. 
Grundlaget  for  deres  økonomiske  existens  er  deres  hjorde  af 
kameler  og  får;  de  skaffe  dem  deres  daglige  livsfornødenheder,  og 
ved  et  par  større,  halvårlige  rejser  til  byerne  afsættes  ulden  og 
en  del  af  tillægsdyrene,  og  til  gengæld  erhverver  man  sig  derfor 
alle  industrielle  livsfornødenheder,  klæder,  våben,  ammunition, 
teltredskaber  osv.  Handel  til  daglig  brug  mellem  beduiner  ind- 
byrdes er  der  næsten  aldrig  tale  om,  og  den  er  da  af  rent  til- 
fældig art;  de  penge,  som  anvendes  såvel  ved  disse  enkelte 
lejligheder  som  ved  samkvemmet  med  købmændene  i  byerne, 
ere  selvfølgelig  de  tyrkiske;  på  grund  af  den  ottomanniske  stats 
mangel  på  udmøntet  guld,  kurserer  der  både  i  stæderne  og  i 
ørkenen  en  del  europæiske  guldpenge,  særlig  engelske  og  franske, 
og  beduinerne  have  for  længe  siden  ganske  godt  lært  at  vurdere 
tyvefranksstykkernes  fortræffelige  egenskaber. 

Karakteristisk  er  den  ensidighed  i  deres  virksomhed  som 
kvæghyrder,  der  gør  dem  fuldstændig  fremmede  for  ethvert 
håndværk.  I  denne  henseende  ere  de  derfor  fuldstændig  afhængige 
af  byerne;  at  væve  en  kappe  eller  forfærdige  et  stykke  teltdug, 
ja,  blot  at  sætte  en  spids  på  deres  lanse  eller  lægge  en  sko 
under  deres  hest  er  for  dem  en  ukendt  kunst;  som  en  følge 
deraf  få  hestene  ofte  lov  til  at  gå  lange  tider  uskoede,  og 
dragten  og  teltet  får  hænge  i  pjalter,  til  man  en  gang  kan  få 
noget  nyt. 

Som  en  naturlig  følge  af  disse  forhold  bliver  også  den 
levevis,  disse  mennesker  komme  til  at  føre,  i  høj  grad  ensformig; 
de  materielle  nydelser,  de  kunne  byde  sig  selv,  blive  kun  få,  og 
for  europæiske  gourmander  vilde  en  ørkenrejse  være  et  rent 
martyrium.    Man  lever  mest  af  kogt  fårekød;  kamelerne  anvendes 

kun  sjældnere  til  slagtning,  ligefrem  fordi  dyret  er  for  stort  til 
at  konsumeres  af  en  enkelt  familje,  og  kun  ved  højtidelige  fester 
bliver  der  lejlighed  til  at  slagte  en  kamel.  Kodet  tilberedes  altid  på 
den  simpleste  måde,  nemlig  ved  at  koges;  den  derved  fremstillede 
suppe  bliver  i  de  fleste  tilfælde  kastet  bort.  Om  at  stege  er  der 
aldrig  tale;  når  jeg  nu  og  da  har  gjort  forsog  på  en  kulinarisk 
reform  ved  forslag  i  denne  retning,  ere  disse  hver  gang  blevne 
tilbageviste  med  en  definitiv  protest;  ikke  en  gang  paa  dette 
punkt  bojer  beduinens  konservatisme  sig  for  den  europæiske 
reformiver. 

Det,  som  imidlertid  volder  Europæeren  de  storste  savn  og 
ubehageligheder,  nar  han  skal  leve  beduinernes  liv  sammen  med 
dem,  er  dels  den  grænseløse  urenlighed  ved  tilberedningen  og 
dels  manglen  af  ethvert  kryderi.  Det  første  kommer  man  endda 
over;  det  er  i  det  hele  utroligt,  hvad  mennesker  kunne  vænne 
sig  til,  men  ikke  at  få  salt  i  sin  mad  er  endnu  værre  end  at  få 
den  fyldt  med  snavs.  Jeg  havde  været  så  forsigtig  selv  at  tage 
en  lille  beholdning  med  fra  Damaskus,  men  den  slap  op  allerede, 
inden  vi  nåede  Rusafa. 

Den  for  en  civiliseret  Europæer  så  sorgelige,  fuldstændige 
mangel  på  gastronomisk  sans,  der  karakteriserer  Araberen  i  det 
hele  taget,  og  som  jeg  allerede  i  det  foregående  har  haft  lejlighed 
til  at  antyde,  findes  i  en  særlig  grad  hos  beduinen.  Han  spiser 
kun  for  at  stille  sin  sult  —  eller  rettere,  han  spiser  ikke,  men 
sluger,  hvad  der  bliver  sat  for  ham,  og  som  en  følge  deraf  går 
et  måltid  i  teltet  for  sig  i  en  utrolig  fart.  Det  kogte  kod  bliver 
efter  at  være  skåret  i  ganske  smaa  stykker  båret  frem  i  et  stort 
træfad,  undertiden  overhældt  med  tykmælk,  som  formodenlig 
skal  forestille  en  slags  sauce.  Det  bliver  stillet  på  jorden  midt  i 
teltet,  og  man  sætter  sig  rundt  om  i  kreds,  først  gæsterne,  derpå 
familjens  mandlige  medlemmer;  kvinderne  spise  bagefter  for  sig 
selv.  Den  mest  ansete  gæst  tager  først  et  stykke,  og  så  går  det 
los  over  hele  linjen;  med  en  rivende  fart  føres  hånden  fra  fadet 
til   munden  og  tilbage  igen;   de  små  kødstykker  æltes  sammen  i 

hænderne  til  runde  boller  og  kastes  med  en  mere  ejendommelig 
end  skøn  behændighed  lige  ind  i  det  vidt  åbnede  gab.  Og  et 
par  øjeblikke  efter  er  det  mægtige  fad  aldeles  tomt. 

Den  håndtvæt,  som  i  stæderne  udgør  en  så  behagelig  afslut- 
ning på  måltidet,  kender  beduinen  ikke;  de  hydrografiske  forhold 
ere  på  sine  steder  og  på  sine  årstider  således,  at  vandet  er  et 
meget   kostbart  element,    og  opfattelsen  af,    at  det  at  vaske  sig  i 


Beduiner,  der  holde  måltid. 


grunden  er  en  luxus,  er  derfor  bleven  almindelig  i  ørkenen.  Når 
man  har  spist,  slikker  man  sine  fingre  eller  torrer  dem  af  i 
kappen;  dermed  får  det  være  nok. 

Som  en  følge  af  alt  dette  har  man  let  ved  at  blive  hurtig 
færdig;  jeg  erindrer  således  at  have  været  til  en  stor  fest  hos  en 
sheik,  hvor  jeg  tilfældigvis  på  uhret  kom  til  at  iagttage  måltidets 
varighed;  på  grund  af  gæsternes  talrighed  spiste  vi  i  tre  hold 
hgesom  ved  vore   gamle  bondebrylluper,   men  ikke  desto  mindre 

var  det  hele  færdigt  på  et  kvarter.  Forovrigt  er  det  ikke  nogen 
behagelighed  at  være  gæst  hos  en  beduin,  fraregnet  hensynet  til 
maden  i  og  for  sig;  hvis  han  vil  være  særlig  elskværdig,  risikerer 
man,  at  han  selv  tager  et  stykke  op  fra  fadet,  som  han  finder 
særlig  delikat,  og  efter  at  have  æltet  det  dygtigt  sammen,  putter 
det  i  munden  på  sin  sidemand.  Og  en  sådan  høflighedsbevisning 
kan  man  ikke  afslå ;  det  kunde  let  betragtes  som  en  forsætlig 
fornærmelse. 

Angående  beduinernes  smag  —  for  så  vidt  der  overhovedet 
kan  være  tale  herom  —  har  jeg  ved  disse  lejligheder  lagt  mærke 
til,  at  man  i  en  udpræget  grad  foretrækker  det  fede  af  kodet, 
fuldstændig  som  de  homeriske  helte,  om  hvis  forkærlighed  for 
»de  af  fedt  bævrende  rygstykker«  Odysseens  sanger  jo  så  ofte 
har  anledning  til  at  fortælle  os. 

Orkenboernes  fuldstændige  ukendskab  til  agerbrug  selv  i 
dens  simpleste  former  gor  brodet  til  et  hos  dem  ukendt  produkt. 
Dette  erstattes  af  torrede  dadler,  tildels  også  torrede  abrikoser, 
som  man  erhverver  ved  de  årlige  indkøb  i  byerne.  I  Damaskus, 
hvis  haver  producere  en  forbausende  masse  abrikoser,  fremstilles 
der  af  de  sammenpressede  frugter  et  brunt,  læderagtigt  produkt, 
som  også  finder  anvendelse  i  vid  udstrækning  i  ørkenen.  Kun 
hos  de  på  grænsen  af  det  dyrkede  land  levende  stammer  som 
Agedåt  og  Haddadijin  erhverver  man  sig  nu  og  da  ved  køb 
hos  fellaherne  et  mindre  kvantum  hvedemel,  som  især  anvendes 
til  nogle  store  pandekager  (sajjåle),  der  for  resten  ere  ret  vel- 
smagende og  minde  en  del  om  de  tykke  pandekager,  man  får 
hos  bønderne  i  Fyen. 

Beduinernes  drik  er  vand  og  mælk.  Ejendommeligt  er  det, 
at  de  ikke  kende  nogen  berusende  drik  under  nogensomhelst 
form;  de  have  ikke  noget  at  lave  af,  men  fole  heller  ingen  trang 
dertil,  og  endog  tilberedelsen  af  den  hos  et  andet  rytter-  og 
nomadefolk,  nemlig  Kirgiserne,  almindelige  gærede  drik,  frem- 
stillet af  hoppemælk,  er  forbleven  dem  ukendt.  Og  at  denne 
afholdenhed    ikke    blot    er    en    folge    af   den    ydre    mangel    på 

ingredienser,  men  også  af  en  vis  indre  disposition  (selv  om 
muligvis  denne  fra  allerførste  færd  er  udviklet  på  grundlag  af 
det  andet  forhold),  viser  sig  ved  deres  besøg  i  byerne,  hvor  de 
stille  sig  absolut  afvisende  overfor  alle  berusende  drikke  —  og 
hos  dem  er  det  ikke  eventuelle  religiøse  betænkeligheder,  der 
gør  sig  gældende. 

Særlig  for  deres  smag  er,  at  mælken  —  i  almindelighed 
kamelmælk,  der  også  for  en  Europæer  er  ulige  mere  velsmagende 
end  fåremælk  —  som  oftest  nydes  i  sammenløben  tilstand;  mit 
stadige  forlangende  om  frisk  mælk  vakte  ofte  stor  forundring  i 
teltene.  Denne  sammenløbne  mælk  anvendes  også  ofte,  særlig  i 
den  hede  tid ,  som  kraftfoder  til  hestene ,  der  synes  at  være 
store  yndere  deraf. 

Desuden  forstå  kvinderne  af  mælken  at  fremstille  en  slags 
smør,  som  nydes  sammen  med  dadlerne.  Mælken  kommer  i  en 
dyreskindssæk  og  den  sidder  man  så  og  dunker  på  sålænge, 
indtil  de  faste  partikler  udskille  sig.  Sækken  bliver  derpå  lukket 
op,  fedtpartiklerne  skummede  af  med  den  hule  hånd  og  siden 
æltede  sammen,  og  dermed  er  dette  produkt  færdigt,  som  man 
kun  med  stor  betænkelighed  kan  kalde  smør,  da  det  mangler 
både  farve,  salt  og  smag.  Så  meget  er  sikkert,  at  beduinsmør 
ikke  vilde  opnå  topnoteringen  på  noget  europæisk  marked. 

Den  samme  ensformighed  som  ved  levemåden  gør  sig  også 
gældende  i  det  daglige  livs  ydre  udstyrelse,  i  boligen  og  hus- 
redskaberne.  Beduinernes  telt  er  praktisk,  men  ikke  smukt  at 
se  på.  Selve  teltdugen  forfærdiges  af  gedehår,  og  er  over- 
ordenlig holdbar,  så  at  den  kun  behøver  at  fornyes  en  gang  i 
hver  generation,  og  desuden  besidder  dette  stof  som  tidligere 
antydet  den  egenskab,  at  det  holder  regnen  fuldstændig  ude. 
Mangen  nat  har  jeg  tilbragt  under  teltet  og  hørt  regnens  stadige 
trommen  på  telttaget,  men  aldrig  er  en  dråbe  vand  trængt 
igennem.  Karakteristisk  er  det,  at  beduinen  altid  betegner  sin 
bolig    som    »hus«    (bet),    hvorimod   han  ikke  ynder  at   høre   det 

egenlige  arabiske  ord  for  »telt«,  chréme,  i  det  mindste  ikke,  når 
det  anvendes  om  hans  eget. 

Den  indre  udstyrelse  af  teltet  er  meget  simpel;  thi  beduinernes 
stilling  som  nomader  tillader  dem  ikke  at  belæsse  sig  med  meget 
husgeråd.  I  teltet  er  jorden  både  bord  og  stol  og  seng;  kun  i  den 
koldere  årstid  reder  man  sig  et  særligt  natteleje  af  sammenhobede 
fåreskind.  For  pladserne  i  teltet,  der  ere  ordnede  rundt  om 
ildstedet,  gor  der  sig  et  bestemt  forhold  gældende,  idet  den  for- 
nemste plads  er  inderst  bagved  ilden,  og  de  andre  gruppere  sig 
så  derom  i  aftagende  rækkefølge,  så  at  den  ringeste  plads  bliver 
lige  ved  teltets  indgang,  altså  fuldstændigt  samme  forhold  som  i 
en  oldnordisk  kongehal. 

Af  egenligt  bohave  ses  der  foruden  de  til  madlavningen 
nødvendige  redskaber  og  de  store  sække  med  forrådet  af  dadler 
kun  Hdet;  størst  plads  tage  de  store  kamelsadler,  den  såkaldte 
haudadj,  med  det  uhyre  stel,  bestemt  til  at  bære  forhænget,  der 
under  marschen  skal  tjene  som  solsejl. 

Under  disse  ydre  omgivelser  leve  beduinerne,  og  lad  mig 
.strax  tilføje,  deres  liv  er  i  grunden  lykkeligt.  Det  er  ganske 
vist  i  flere  henseender  en  efter  europæiske  begreber  knap  nok 
menneskeværdig  tilværelse,  de  fore,  men  ud  fra  deres  forudsæt- 
ninger og  deres  livserfaringers  krav  repræsenterer  den  alt,  hvad 
man  kan  ønske  sig.  Og  selv  med  alle  de  materielle  savn,  eller 
måske  netop  i  kraft  deraf,  er  der  ofte  over  beduinens  livsforhold 
noget  storslået,  som  ikke  kan  andet  end  virke  betagende.  Se 
en  gang  på  den  figur,  en  sådan  beduinhøvding  frembyder;  pjaltet 
og  snavset  er  han  som  den  værste  landstryger  og  dog  med  en 
holdning  og  værdighed  som  en  grand  d'Espagne;  der  er  sheiker, 
hvis  daglige  liv  hengår  under  omstændigheder,  som  ikke  den 
fattigste  husmand  kunde  udholde  at  leve  under,  og  dog  kan  de 
med  et  ord  af  deres  mund  stille  tusinder  af  lansebevæbnede 
ryttere  i  marken,  ryttere,  som  ingen  europæisk  hærforer  nogen 
sinde  så  masre  til  i  sit  kavalleri. 

Og  beduinerne  kunne  med  rette  være  lykkelige  i  deres 
rolige  ørken.  Der  er  ikke  tale  om  en  nervøs  anspændt  kamp 
for  stadig  videre  gående  fordringer  til  tilværelsen,  ingen  hidsende 
strid  mellem  forskellige  samfundslag,  men  der  hersker  en  stilhed 
og  en  ro,  som  måske  i  nok  så  høj  grad  har  bidraget  til  individets 
lykke,  selv  om  den  også  nødvendigvis  giver  hele  stillingen  en 
vis  kulturhistorisk  interesseløshed  for  den  udenfor  staaende.  Den 
fuldstændige  afsluttethed  og  uberørthed  har  givet  udviklingen  et 
aldeles  konstant  præg;  her  er  —  hvis  overhovedet  noget  steds  i 
verden  —  det  sted,  hvor  tusinde  år  ere  som  en  dag. 

Det  daglige  liv  i  teltene  glider  derfor  stille  og  ensformigt. 
Noget  egenligt,  bestemt  arbejde  bliver  der  på  grund  af  de  alle- 
rede skildrede  Hvsforhold  ikke  tale  om;  tilsynet  med  hjordene, 
som  i  løbet  af  dagen  ofte  færdes  langt  borte,  er  overdraget  et 
par  af  familjens  yngre  medlemmer,  og  husgerningen  hjemme  i 
telte,  tilberedningen  af  måltidet  osv.  påhviler  kvinderne.  Den 
øvrige  del  af  familjen  henlever  dagen  i  et  orientalsk  dolce  far 
niente;  timer  i  træk  kunne  de  sidde  udenfor  teltet,  næsten  ube- 
vægelige, så  at  man  kunde  tro,  at  de  sov,  om  ikke  det  stirrende 
blik  fortalte  om,  at  de  ere  vågne.  Dybsindige  se  de  ud,  især 
de  gamle,  hvidskæggede,  ærværdige  skikkelser,  når  de  sidde  der 
som  en  indisk  brahman,  der  søger  at  udgrunde  tilværelsens 
dybeste  gåder  —  men  Gud  ved,  om  de  ikke  nok  så  ofte  slet 
ikke  tænke  på  noget  søm  helst. 

Den  eneste  sysselsættelse  under  disse  lange,  tause  seancer 
er  tobaksrygningen.  Beduinen  kender  i  sit  hjem  hverken  den 
tyrkiske  tchibuk  med  det  lange,  lige,  stive  rør  og  det  lille  bitte 
hoved  eller  den  arabiske  stadboers  narghileh  med  den  høje 
karaffel  øg  den  uhyre  kautschukslange ;  hans  pibe,  den  allerede 
tidligere  omtalte  zebil,  er  en  ganske  lille  lerpibe  med  et  kort, 
men  mærkværdigt  stort  mundstykke,  så  at  man  ikke  kan  holde 
det  mellem  tænderne,  men  hele  tiden  må  holde  piben  i  hånden. 
I  stammerne  Agedåt,  Nain  og  Haddadijin,  som  stå  i  stadig  be- 
røring med  de  fast  bosiddende  bønder,  begynder  cigaretten,  som 

i    stæderne   forer   en   sejrrig  kamp  med  de  gamle  piber,    nu  også 
at  få  indpas. 

Beduinernes  tobak  er  ligesom  alle  deres  andre  nydelses- 
midler såre  tarvelig,  og  som  alt  andet  fa  de  også  den  fra 
byerne.  I  det  tyrkiske  rige  er  fabrikationen  og  salget  af  tobak 
statsmonopol;  regeringen  har  overdraget  dette  til  et  internationalt 
aktieselskab,  det  bekendte  »régie  des  tabacs  ottomane«,  som 
udbytter  plantagerne  og  afsætter  produktet.  Den  tyrkiske  tobak 
udbydes  i  handelen  i  fire  forskellige  kvaliteter,  men  desforuden 
gives  der  endelig  også  sjette  kvalitet,  på  hvis  pakker  der 
læses  den  mærkelige  inskription:  Sixiéme  qualité,  fabriquée  spéciale- 
ment  pour  les  bédouins;  femte  kvalitet  har  jeg  aldrig  set  og  ved 
ikke,  om  den  overhovedet  existerer.  Jeg  har  selv  en  gang  på 
marschen  prøvet  at  ryge  af  Mansurs  zebil,  men  jeg  måtte  øje- 
blikkelig opgive  det. 

Fraset  altså  det  besvær,  som  det  kan  være  at  skulle  få  en 
nydelse  ud  af  sjette  kvalitet,  og  som  for  en  Europæer  vilde  være 
ret  betydelig,  men  som  for  ørkensønnerne  synes  en  meget  lige- 
frem sag,  overbebyrder  beduinen  sig  under  det  daglige  livs  vante 
forhold  ikke  med  arbejde;  hvad  der  skal  gøres,  må  som  sagt 
blive  kvindernes  sag.  Men  dette  er  da  også  omtrent  det  eneste 
forhold  i  beduinernes  liv,  hvor  man  får  antydning  af  en  opfattelse 
af  kvinden  som  et  fuldstændigt  underordnet  væsen;  i  alle  andre 
henseender  er  situationen  ganske  anderledes,  og  netop  på  dette 
punkt  stå  beduinerne  i  den  skarpeste  modsætning  til  deres 
stammefrænder  i  byerne. 

Medens  kvinden  i  stæderne  ved  en  ganske  ensidig  levevis 
er  udviklet  til  en  type,  der  i  hvert  fald  for  de  højere  klassers 
vedkommende  repræsenterer  et  vist  skønhedsideal,  men  på  den 
anden  side  i  social  og  psykologisk  henseende  er  sunket  dybt  ned 
under  mandens  niveau,  er  forholdet  i  ørkenen  fuldstændig  om- 
vendt. Her  har  hun  den  sociale  ligeberettigelse,  undertiden  endog 
en  vis  psykologisk  overlegenhed,  men  med  hensyn  til  de  rent 
naturlige   fortrin  hersker  der  her  den  samme  fordeling  som  hos 

dyrene.  Medens  beduinerne  gennemgående  ere  store,  kraftige 
folk,  der  særlig  i  den  ældre  alder  kunne  blive  virkelige  typer  på 
mandlig  skønhed,  ere  kvinderne  små  og  uanselige  og  i  hvert  fald 
sete  med  europæiske  øjne  at  betegne  som  absolut  grimme.  Mest 
tiltalende  virke  deres  brændende,  sorte  øjne  og  deres  pragtfulde 
hvide    tænder,    som   de  altid   holde   meget  af  at   vise.     Figuren, 


Beduinkvinde  med  sit  barn. 


der  på  grund  af  den  frie,  tvangløse  færd  uden  korset  og  lignende 
marterredskaber  i  almindelighed  er  vel  udviklet,  får  man  desværre 
ikke  at  se  formedelst  de  løst  nedhængende  klæder,  hvis  utiltalende 
form  og  i  almindelighed  meget  pjaltede  og  snavsede  tilstand 
heller  ikke  skal  bidrage  til  fremhævelse  af  det  kvindelige  element. 
I  det  daglige  liv  er  det  som  sagt  kvinderne,  hvem  alle 
arbejder  påhviler,  men  på  grund  af  de  primitive  livsforhold  blive 

disse  ikke  af  noget  stort  omfang  og  volde  ikke  synderlig  besvær. 
Resten  af  tiden  tilbringe  kvinderne  omtrent  på  samme  måde 
som  mændene,  men  forovrigt  fuldstændigt  efter  forgodtbefindende; 
der  er  ikke  tale  om  indespærring  eller  tvang  under  nogensomhelst 
form  således  som  i  stæderne,  ligesom  ogsaa  sløret  er  en  ukendt 
del  af  ørkenboernes  kvindedragt.  Når  om  aftenen  mændene 
rykke  sammen  i  kredsen  omkring  ilden  for  at  tilbringe  et  par  at 
de  kølige  nattetimer  med  kaffedrikning  og  samtaler,  sætte 
kvinderne  sig  ofte  hen  ved  siden  af  dem  for  at  ryge  deres 
zebil  og  høre  på  mændenes  tale;  dog  tage  de  ikke  gærne  selv 
ordet  for  at  blande  sig  ind  i  samtalen;  thi  her  ligger  den 
stiltiende,  men  samvittighedsfuldt  overholdte  grænse  for  det 
passende;   muher  taceat  in   ecclesia! 

Beduinerne  leve  i  et  absolut  monogami,  søm  tilmed  bevares 
strængt  uberørt.  Formerne  for  ægteskabet  ere  meget  simple,  og 
det  hele  beror  på  vedkommendes  øg  deres  fædres  samtykke, 
søm  afgives  højtideligt  for  sheiken  i  vidners  overværelse;  ligesom 
hos  de  arabiske  stadboere  erhverves  bruden  ved  køb,  og  som 
naturligt  er  for  et  nomadefolk,  erlægges  kobesummen  oftest  i 
form  af  et  vist  antal  kameler  eller  får;  størrelsen  af  denne  kan 
være  meget  forskellig  og  retter  sig  selvfølgelig  mest  efter  ved- 
kommende familjes  sociale  stilling  indenfor  stammen,  kun  sjældnere 
kan  den  blive  et  udtryk  for  brudgommens  personlige  følelser. 

En  senere  skilsmisse  mellem  ægtefolkene  er  der  på  grund 
af  hele  beduinlivets  fuldstændige  mangel  på  autoritet  naturligvis 
ikke  nogen  principiel  hindring  for,  men  den  betragtes  ikke  desto 
mindre  søm  et  højst  forkasteligt  skridt,  øg  jeg  har  under  hele 
min  færd  blandt  beduiner  selv  aldrig  hørt  tale  øm  et  eneste  til- 
fælde. I  byerne  derimod  er  skilsmisse  den  letteste  sag  af  verden 
og  i  visse  kredse  lige  saa  hyppig  forekommende  som  i  den 
romerske  kejsertid,  idet  forholdet  er  således,  at  der  til  retsgyldig 
adskillelse  mellem  ægtefællerne  kun  udkræves  den  ene  parts 
vilje;  udtalelsen  af  formen:  »din  ryg  være  for  mig  som  min 
moders«    er  nok  for  manden    til  at  skille  ham  af  med  en  for  be- 

sværlig  bedre  halvdel.  Jeg  husker,  at  Ahmed  en  dag  under 
samtalen  sagde  til  mig:  »Ja,  nu  tror  jeg,  at  jeg  vil  se  at  komme 
af  med  min  kone  og  få  mig  en  ny«  —  det  var  tredie  gang,  han 
var  gift. 

Denne  stabilitet  ved  de  ægteskabelige  forbindelser  i  ørkenen 
afgiver  naturligvis  en  basis  for  et  langt  sundere  og  roligere 
familjeliv.  Den  nygifte  kone  flytter  til  sin  mand  i  hans  eller  hans 
faders  telt;  med  den  bestandige  bibeholdelse  af  det  patriarkalske 
system  blive  nemlig  de  voxne,  gifte  sonner  stadig  hjemme  hos 
faderen,  idet  den  ældste  ved  dennes  dod  arver  telt  og  førerskabet 
i  familjen,  medens  de  yngre  brodre  grunde  nye  hjem  hver  for 
sig;  sjældnere  er  det,  at  familjen  af  praktiske  årsager  f  ex. 
mangel  på  plads  eller  lignende  deles  allerede  i  faderens 
levende   live. 

Vurderingen  af  ægteskabets  hellighed  berettiger  til  at  antage 
et  ret  fremskredet  moralsk  udviklingsstade  hos  ørkenboerne,  og 
de  stå  da  også  netop  på  dette  punkt  i  en  heldig  modsætning  til 
stadboerne.  Beduinerne  ere  sædelige,  i  deres  liv  som  i  deres 
tale.  Medens  man  i  byerne  i  de  daglige  samtaler  nok  holder  af 
en  indflettet  saftig  historie,  og  særlig  i  Ægypten  ynder  at  udbrede 
sig  med  en  vis  vidtløftighed  om  mere  eller  mindre  obscene  emner, 
er  det  i  beduinernes  samtale  karakteristisk  at  se  den  næsten 
overdrevne  ængstelighed,  hvormed  de  søge  at  undgå  enhver 
slibrig  antydning.  Selvfølgelig  have  de  som  rene  naturbørn  en 
væsenlig  anden  målestok  for,  hv-ad  der  er  tilladeligt  at  sige,  og 
der  kan  derfor  falde  mangt  et  djærvt  ord,  men  det,  som  er 
hovedsagen  og  det  vigtigste  ved  bedømmelsen  af  deres  opfattelse 
af  hele  dette  forhold,  er,  at  de  ere  aldeles  ukendte  med  charmen 
ved  det  i  speciel  forstand  pikante;  den  mere  eller  mindre  til- 
slørede fremstilling  af  det,  der  egenlig  må  opfattes  som  utilladeligt, 
frembyder  for  dem  ikke  nogen  tiltrækning.  Man  tænke  sig  en 
beduin  udstyret  med  sproglige  forudsætninger  komme  ind  i  ryge- 
værelset efter  en  stor  middag  i  en  højere  europæisk  selskabs- 
kreds;  han   vilde   fole   sig   meget   ubehagelig   berørt,    men   endnu 

mere  forbauset  over,  at  gamle  mænd  virkelig  kunne  sidde  således 
og  more  sig  med  at  fortælle  om  balleteuser  og  bortløbne  koner 
og  ynkelige  hanrejer  i  stedet  for  at  tale  om  deres  heste,  om 
fædrenes  bedrifter  og  om  chancerne  for  de  nærforestående  kampe, 
kort  sagt,  om  det,  som  efter  hans  forudsætninger  fylder  mandens 
liv  og  er  manden  værdigt. 

Og  som  i  deres  tale,  således  ere  beduinerne  også  i  deres 
liv.  De  leve  i  reglen  med  deres  hustru  i  uforstyrret  fredelighed, 
og  er  dette  end  ikke  efter  en  moderne  opfattelse  interessant,  så 
er  det  i  al  fald  ret  sundt.  Forbindelser  udenfor  ægteskabet  fore- 
kommer kun  sjældent,  men  betragtes  for  resten  på  vidt  forskellig 
måde,  alt  eftersom  det  er  indenfor  stammen  selv  eller  med  en 
fremmed;  i  første  tilfælde  tages  det,  efter  hvad  jeg  har  ladet 
mig  fortælle,  temmelig  let,  men  ganske  anderledes  er  forholdet, 
såfremt  en  udenfor  stående  er  blandet  ind  i  sagen.  Der  gælder 
endnu  den  samme  opfattelse,  som  vi  finde  i  det  gamle  testamente, 
hvor  jo  så  mange  ret  betænkelige  ting  få  lov  at  passere,  når  det 
blot  er  indenfor  stammens  snævre  kreds,  medens  derimod  for- 
førelse ved  en  fremmed  bliver  en  fuldstændig  national  beskæm- 
melse; en  beduinlejr  er  det  sted,  hvor  den  fremmede  mindst  af 
alle  skulde  søge  erotiske  eventyr ;  thi  opfattelsen  af  dette  forhold 
er  det  samme,  som  den,  der  ledte  Jakobs  sønner  til  at  fælde 
Sichem,  Hemors  søn  (I  Mosebog,  34.  kap.),  og  det,  skønt  denne 
var  villig  til  ved  et  ægteskab  at  oprette  den  deres  søster  Dina 
tilføjede  krænkelse.  Omhuen  for  bevarelsen  af  familjens  ære  har 
da  også  for  flere  europæiske  rejsende  voldet  en  brat  afslutning 
af  deres  ørkenfærd,  idet  de  nu  enten  virkelig  have  begået  den 
ubetænksomhed  at  indlade  sig  med  stammernes  kvinder,  eller 
falskelig  ere  blevne  beskyldte  derfor,  fordi  sådan  en  beskyldning 
var  det  bedste  påskud  til  voldeligt  overfald. 

Den  strænge  hævdelse  af  kvindens  ære  har  i  ørkenen  med- 
ført det  modsatte  resultat  af  det  i  byerne,  idet  man  i  stedet  for 
at  indespærre  kvinden  og  sætte  hende  på  dyrets  trin  har  ind- 
rømmet hende  social  ligeberettigelse,  om  ikke  i  alt,  så  på  væsen- 


133 

lige  områder.  Særlig  er  kvinden  fremtrædende  i  familjelivet, 
indenfor  teltets  fire  vægge,  og  man  har  ikke  så  få  exempler  på, 
at  hun  er  den  kommanderende  i  ægteskabet.  Jeg  husker  en  dag 
i  sommeren  1892,  da  min  vært,  sheikens  nærmeste  nabo,  Istiwi, 
som  havde  sit  telt  c.  300  alen  fra  vort,  en  eftermiddag  kom  over 
til  os  med  et  temmelig  nedslået  udtryk;  han  blev  som  sædvanlig 
venlig  modtaget  og  blev  hos  os  til  langt  ud  på  aftenen ;  tilsidst, 
da  sheiken  syntes,  at  det  varede  for  længe,  vovede  han  sig 
frem  til  en  bemærkning  om,  at  nu  var  det  vist  bedst,  at  den 
anden  gik  hjem.  Men  ved  disse  ord  lagde  det  bekymrede  ud- 
tryk, der  for  en  tid  havde  forladt  vor  ven  Istiwis  ansigt,  sig  atter 
over  det,  og  yderlig  forlegen  måtte  han  endelig  rykke  ud  med 
sproget  og  bekende,  at  han  ikke  turde  komme  tilbage;  thi  — 
hans  kone  havde  om  eftermiddagen  ligefrem  jaget  ham  ud  af 
teltet.  Så  fik  han  da  lov  til  at  blive  hos  os  om  natten,  og  den 
næste  dag  måtte  sheiken  gå  med  ham  hjem  for  at  tilvejebringe 
en  forsoning  mellem  de  stridende  parter. 

Et  så  håndgribeligt  udslag  af  kvindens  overmagt  hører  nu 
heldigvis  til  sjældenhederne,  men  den  stadige  respektering  af 
hendes  position  er  en  kendsgerning,  der  også  har  givet  sig  ud- 
tryk i  en  vis  ridderlighed,  som  er  bevaret  i  ørkenboernes  livs- 
former. Herhen  horer  navnlig  den  ejendommelige  parade  for 
kvinderne,  som  de  våbenføre  mænd  foranstalte  for  kampens 
begyndelse.  Ved  andre  stammers  angreb  var  det  og  er  endnu 
undertiden  skik,  at  kvinderne  samledes  i  rækker  udenfor  lejren, 
hvorfra  de  ved  skingrende  tilråb  (zagruta)  søgte  at  opildne  de 
fyrige  krigere  yderligere  eller  ved  hånsord  at  ægge  de  fejge  og 
flygtende  til  fornyet  modstand ;  enkelte  af  rytterne  passerede  da 
forbi  langs  med  deres  rækker,  og  stansende  foran  deres  hjærtes 
udkårne  hilsede  de  hende  med  udråbet:  ja  énék  o:  (for  dine 
øjne  vil  jeg  kæmpe),  hvorpå  de  sprængte  ind  i  de  kæmpendes 
rækker. 

Man  har  også  mange  historiske  exempler  på,  at  kvindernes 
initiativ    har    været   af  afgørende   betydning   i   kritiske   øjeblikke 

for  hele  stammen,  selv  fra  den  nyeste  tid.  For  to  menneske- 
aldre siden  beherskedes  den  ostlige  afdeling  af  den  mægtige 
Shemmarstamme,  der  færdes  i  terrænet  mellem  Bagdad  og  Mosul, 
af  en  berømt  sheik  Sfudj ;  i  en  af  stammens  stadige  kampe  med 
de  kurdiske  kolonister  blev  beduinerne  slåede  og  måtte  flygte, 
efter  i  storste  skyndsomhed  at  have  afbrudt  lejren  og  sendt 
kvinderne  og  hjordene  i  forvejen.  I  to  dage  fortsattes  ilmarschen 
med  de  fremtrængende  Kurdere  lige  i  hælene ;  forrest  red  i  den 
mægtige  bærestol  på  en  rapfodet  kamel  sheikens  søster,  og  efter 
hende  fulgte  hele  den  uordnede  skare,  dreven  af  en  panisk 
rædsel.  Men  den  anden  dags  eftermiddag  standsede  sheikens 
søster  sin  kamel,  steg  af  og  bandt  den'-'),  idet  hun  erklærede,  at 
nu  red  hun  ikke  et  skridt  videre  frem;  hvis  de  andre  vilde  fort- 
sætte deres  flugt,  blev  det  deres  sag,  men  skammen  over  at 
have  ladet  hende  tilbage  vilde  da  også  falde  tilbage  på  dem. 
Sheiken  og  hans  nærmeste  følte  sig  beskæmmede  ved  søsterens 
kraftige  indgriben,  det  lykkedes  dem  at  standse  og  samle  en  del 
af  styrken,  og  da  forfølgerne  nåede  dem,  angreb  de  af  sig  selv 
og  slog  Kurderne  fuldstændig. 

Den  stilling,  som  kvinderne  indtager  nu  til  dags  i  ørkenboerens 
telt,  synes  i  alt  væsenligt  at  falde  sammen  med  hvad  den  har  været 
allerede  fra  de  ældste  tider,  for  så  vidt  som  den  overleverede 
literatur  tillader  os  at  ha\-e  nogen  forestilling  derom.  I  de  gamle 
sagn,  der  skildre  stammernes  kampe  i  perioden  før  profetens 
fremkomst,  finde  vi  akkurat  den  samme  fordeling  af  det  sociale 
tyngdepunkt,  og  episoder,  der  i  et  og  alt  svare  til  den  ovenfor 
berørte,  som  i  vort  århundrede  foregik  på  sletterne  hinsides  Eufrat. 
Hv^or  ofte  finde  vi  ikke  k\'inderne,  ikke  gribende  direkte  ind, 
men  ligesom  i  de  islandske  sagaer  æggende  og  tilskyndende 
mændene;  Amr  ibn  Kulthum  fældede  kongen  af  Hira  for  at 
hævne    en   hans    moder   tilføjet   ubetydelig   fornærmelse,    og   den 


*)  Kamelerne  bindes  på  den  meget  praktiske  måde,  at  på  det  ene  forben,  der 
i  dyrets  liggende  stilling  er  slået  sammen  som  en  foldekniv,  bindes  skinne- 
benet og  låret  sammen,  så  at   kamelen  altså   er   forhindret   i   at   rejse   sig. 

stolte  Bahnesa  gav  kun  sin  hånd  til  Harits  ibn  Auf  på  betingelse 
af,  at  han  skulde  tilvejebringe  en  forsoning  og  en  afslutning  på 
den  lange  række  af  gensidige  blodhævnsfejder,  der  havde  hjem- 
søgt de  to  beromte  stammer  Bekr  og  Taghlab;  overalt  se  vi 
således  kvindernes  optræden  blive  af  afgørende  betydning,  ikke 
blot  i  familjen,  men  også  i  stammernes  ydre,  politiske  liv. 

Men  såfremt  denne  vurdering  af  kvindens  betydning,  som  vi 
finde  gængse  både  hos  de  førmuhammedanske  stammehøvdinge 
og  hos  nutidens  beduiner,  altså  kan  forudsættes  at  være  den  op- 
rindelige, må  den  sænkning  af  kvindens  niveau,  som  har  fort  til 
de  forhold,  vi  nu  finde  herskende  i  stæderne  i  Østerland,  for- 
klares ved  ydre,  historiske  årsager  og  tor  ikke  længere  antages 
for  at  udgøre  et  for  hele  racen  fra  først  af  specielt  karakter- 
mærke. Og  således  synes  forholdet  da  også  at  være,  selv  om 
man  ikke  kan  finde  enkelthederne  i  udviklingsgangen  af  mangel 
på  tilstrækkelig  rigt  materiale  i  overleveringen. 

Det  nu  herskende  forhold  for  kvindernes  sociale  stilling,  således 
som  den  er  i  stæderne,  er  efter  min  overbevisning  et  resultat  af 
flere  forskellige  faktorer.  Den  første  og  væsenligste  er  resterne 
af  tidligere  perioders  kulturformer,  som  forefandtes  ved  Islams 
ankomst  til  Damaskus  og  Bagdad;  den  for  hele  oldtiden 
karakteristiske  undervurdering  af  kvinden,  som  jo  endog  deltes 
af  et  kulturfolk  som  Grækerne,  har  her  endnu  været  den  alminde- 
lige på  dette  tidspunkt  og  har  da  kunnet  holde  sig  i  sit  op- 
rindelige omfang.  Og  som  det  andet  kommer  hertil  profetens 
persønlige  holdning,  der  jo  i  en  væsenlig  grad  måtte  blive 
bestemmende  for  de  senere  Muhammedanere ;  hans  stærkt  sanse- 
lige natur  har  ikke  tilladt  ham  at  gøre  sig  høje  tanker  om 
kvinden,  i  hvem  han  —  ligesom  forresten  også  Demosthenes  — 
for  en  stor  del  kun  så  et  redskab  til  mandens  fornøjelse.  Det 
er  øjensynlig  hans  egne  theorier,  han  præker  i  de  kapitler  af 
koranen,  hvor  grænserne  drages  for  kvindens  indre  og  ydre 
stilling,  og  de  regler,  der  opstilles,  ere  ikke  baserede  på  de  i  de 
samtidige  ørkenboeres  telte   herskende   forhold;   med  en  bestand 

af  kvinder  som  de  i  profetens  anordninger  for  familjelivet  forud- 
satte lade  de  gamle  stammesagns  stolte  beretninger  om  kvindedyd 
og  kvindedåd  sig  på  ingen  måde  forene. 

I  senere  tider  have  de  fremtrængende  Tyrkere  bidraget 
yderligere  til  at  fastslå  den  ulige  fordeling  af  samfundsgoderne 
mellem  de  to  kon,  og  af  disse  mange  forskellige  indflydelser  er 
den  orientalske  kvinde  et  produkt.  Men  samtidig  med  denne 
stadig  fortsatte  nedgang  bevaredes  i  ørkenen  det  gamle  forhold 
uforandret;  der  vedblev  kvinden  at  være,  hvad  hun  altid  havde 
været,  og  den  respektering  af  kvindens  værdighed,  som  vor  tids 
beduin  udviser,  giver  nøglen  til  forståelsen  af  mange  af  skildringerne 
i  de  gamle  heltesagn.  — 

Skønt  vi  i  øjeblikket  befinde  os  midt  i  ørkenen,  vil  jeg 
dog  i  denne  sammenhæng  vove  et  spring  til  en  af  de  større, 
muhammedanske  byer,  til  Damaskus  eller  Konstantinopel  for  et 
øjeblik  at  dvæle  ved  det  interessante  spørgsmål  om  de  orientalske 
kvinders  fremtid. 

Ligesom  de  fleste  andre  europæiske  rørelser  er  også  kvinde- 
bevægelsen nået  til  Orientens  indgang,  om  end  kun  i  en  temmelig 
modificeret  form,  Der  udgives  i  Konstantinopel  et  tidsskrift,  der 
udelukkende  indeholder  bidrag  af  damer,  og  også  udenfor  dette 
er  de  tyrkiske  kvinder  begyndt  at  optræde  på  literaturens  arena. 
Alt  dette  er  imidlertid  kun  foreløbigt,  men  der  er  ingen  tvivl 
om,  at  når  en  gang  det  store  rydningsarbejde  kommer  ordenlig 
i  gang,  hvorved  Tyrkiet  i  et  og  alt  skal  hæves  til  niveau  med 
de  civiliserede  stater,  vil  blandt  andet  også  en  forandring  i 
kvindernes  stilling  blive  en  af  de  betydeligste  konsekvenser 
heraf.  Den  betydeligste  hindring  vil  blive  de  pa  religionen,  på 
Koranens  forskrifter  støttede  fordomme,  ligesom  det  overhovedet 
er  dette  punkt,  hvor  enhver  reform  i  Orienten  vil  finde  den 
største  modstand  at  overvinde.  Den  hellige  bogs  kapitler  er  det 
våben,  som  Gammeltyrkerne  med  stor  færdighed  svinge  mod 
alle  vesterlandske  ideers  forkyndere,  og  i  selve  reformvennernes 
ligegyldige  holdning  i  religiøs  henseende  have  de  et  kærkomment 

holdepunkt  til  at  sikre  sig  retten  i  den  fanatiske  mængdes  øjne. 
Det  vil  derfor  blive  et  hårdt  arbejde  på  dette  punkt  at  skulle 
nedbryde  de  på  religiøst  grundlag  støttede,  århundredgamle 
traditioner,  men  skal  det  nogen  sinde  blive  til  noget  med 
Tyrkiets  og  den  tyrkiske  races  fremtid,  er  denne  samfundsreform 
sikkert  noget  af  det,  som  der  forst  skal  tages  fat  på.  I  hvilken 
skikkelse  disse  fremtidsbevægelser  ville  forme  sig,  er  det  natur- 
ligvis ikke  let  at  sige,  og  det  er  så  meget  vanskeligere  at  gore 
sig  nogen  forestilling  derom,  som  der  er  flere  forskellige  strøm- 
ninger, der  her  brydes.  Ved  siden  af  den  europæiske  indflydelse 
har  man  nemlig  den  indenfor  selve  Islam  foregående  gæring, 
der  muligvis  vil  kunne  få  en  meget  vidtrækkende  kulturhistorisk 
betydning.  Den  oflicielle,  orthodoxe  religion  er  nemlig  i  en  for- 
færdelig grad  i  tilbagegang;  for  befolkningens  store  masse  er 
den  en  vanesag,  og  de  oplyste  elementer  i  befolkningen  stille 
sig  for  største  parten  på  et  afgjort  fritænkerisk  stade,  som  de 
dog  kun  undtagelsesvis  åbenbart  vedkende  sig.  Som  kultur- 
bærende kraft,  som  noget,  hvorpå  et  menneske  kan  leve  sit  liv 
fuldt  ud,  existerer  Islam  ikke  mere,  og  de  stadig  skiftende, 
religiøse  brydninger,  som  Mahdismen,  Senussi'ernes  lære  og 
lignende,  ere  derfor  at  betragte  som  lige  så  mange  tillob  til  et 
definitivt  gennembrud,  som,  når  det  en  gang  kommer,  vil  give 
Orienten  en  ganske  anden  karakter,  og  som  forøvrigt  også  vil 
blive  af  betydning  for  Europa,  for  så  vidt  de  østerlandske 
nationers  holdning  da  muligvis  vil  blive  adskilligt  skarpere  over- 
for den  fremtrængende  vesterlandske  civilisation.  Selvfølgelig  vil 
den  i  en  religiøs  omvæltning  indeholdte  samfundsreform  også 
drage  betydelige  følger  efter  sig  med  hensyn  til  kvindernes 
sociale  stilling,  uden  at  det  dog,  som  naturligt  er,  endnu  vil 
være  muligt  at  udsige  noget  sikkert  om  disses  natur  og  række- 
vidde. 

Den  diminutive  kvindebevægelse,  der  nu  for  tiden  som 
berørt  findes  i  Konstantinopel  og  som  slavisk  gaar  i  europæisk 
fodspor,    vil    næppe    få  synderlig   betydning;    den    kan   forresten 

både  i  sin  virkemåde  og  i  sine  sandsynlige  resultater  paralleliseres 
med  de  nuværende  Reformtyrkeres  arbejde  også  på  andre  områder; 
den  altfor  tvungne  efterligning  af  de  vesterlandske  forhold  og 
stræbet  efter  den  størst  mulige  tilnærmelse  til  disse  har  ikke  kunnet 
og  vil  heller  næppe  kunne  skabe  Tyrkiets  fremtid ;  det  ottomaniske 
rige    skal    gå    frem    ved    udvikingen    af   de    i   det   selv   liggende, 


Muhammedansk  og  kristen  kvinde  i  spadseredragt. 


slumrende  kræfter,  som  en  gang  må  kunne  bringes  til  anvendelse 
i  analogi  med  hele  befolkningens  naturel;  skal  Tyrkiet  nogen 
sinde  blive  til  noget,  skal  det  være  som  et  tyrkisk  og  ikke  som 
et  vesterlandsk  samfund.  —  — 

Men  vi  ere  allerede  komne  for  langt  ud  paa  fremtids- 
spekulationernes  farlige  glidebane,  og  det  er  på  tide  at  vende 
tilbage  til  vort  udgangspunkt  i  ørkenen,  hvor  vi  forlod  kvinderne 

i  fuldt  arbejde,  medens  mændene  efter  den  daglige  vis  sad 
sammenkrøbne  ved  teltets  indgang,  rygende  zebil'en  og  stirrende 
frem  for  sig  med  en  alvor,  som  om  tilværelsens  hojeste  gåder 
nu  skulde  løses. 

Men  hvad  bestille  mændene  altså  til  dagligt  brug? 

Intet,  absolut  intet. 

Mændenes  virksomhed  falder  væsenlig  udenfor  lejren.  Når 
stammen  skal  flytte  og  nyt  terræn  opspores,  da  sendes  de  unge 
ryttere  ud  i  små  afdelinger  for  at  opsøge  stederne  med  storst 
mulig  vandtilførsel  og  rigeligst  græsvæxt;  når  overfald  er  be- 
sluttet mod  en  anden  stammes  teltlejr,  ride  alle  de  våbenføre 
unge  mænd  af  sted,  og  når  de  brune  bevægelige  striber  i 
horizonten  vise  gazellehjordenes  nærmelse,  er  det  atter  de  yngre 
mænd,  som  lægge  sadlen  på  hesten  for  at  forsøge  dagens  lykke 
på  jagten. 

Af  disse  tre  afbrydelser  er  naturligvis  den  sidste  den  hyppigst 
forekommende.  Beduinen  er  af  naturen  langtfra  nogen  ivrig 
jæger,  ligesom  overhovedet,  hvad  jeg  tidligere  har  berørt,  enhver 
slags  sport  i  betydning  af  legemsøvelser,  foretagne  for  fornøjelsen 
og  kun  delvis  forbundne  med  et  praktisk  formål,  er  ham  fremmed. 
Imidlertid  bliver  han  ved  de  naturlige  omstændigheder  ret  ofte 
foranlediget  til  udøvelse  af  jagten,  og  den  er  derfor  kommen 
til  at  spille  en  vis  rolle  som  afbrydelse  af  teltlejrens  'daglige 
ensformighed. 

Beduinerne  jage  væsenlig  harer  og  gazeller;  det  ofte  i  store 
masser  forekommende  fuglevildt,  særlig  bestående  af  vagtelflokke, 
går  fri  på  grund  af  ørkenboernes  mangel  på  haglskydevåben. 
Jeg  har  derimod  selv  under  mit  ophold  i  stammen  Agedåt  haft 
lejlighed  til  at  skyde  et  stort  antal  vagtler,  hvilke  netop  kom  til 
at  udgøre  en  væsenlig  bestanddel  af  min  daglige  kost;  de  ere 
overordenlig  delikate,  og  jeg  lærte  den  gang  at  forstå,  hvorledes 
Jøderne  overhovedet  har  kunnet  holde  det  ud  under  deres  fyrre- 
tyveårige  vandring  igennem  ørkenen. 

De  harer,  som  findes  i  den  syriske  orken,  ere  gennemgående 
mindre  end  vore  og  minde  i  ydre  nok  saa  meget  om  kaniner; 
ogsaa  farven  er  ikke  som  hos  vore  udelukkende  brun,  jeg  har 
saaledes  ofte  set  dyr  med  ganske  hvid  lod.  At  det  dog  ikke  er 
kaniner,  man  har  at  gøre  med,  viser  blandt  andet  det,  at  dyrene 
ikke  leve  samlede,  men  spredte  parvis.  Gazellerne  ere  som 
bekendt  temmelig  små  dyr  af  hjortenes  race;  de  ere  overordenlig 
hurtige  og  yndefulde  i  deres  bevægelser,  og  de  gamle  digtere 
have  været  utrættelige  i  herfra  at  hente  sammenligninger  til  beskri- 
velse af  den  elskede,  hvis  pande  har  en  glans  som  månens,  hvis 
væxt  er  som  det  unge  palmetræs,  og  hvis  gang  er  som  gazellens 
dans  over  steppen.  Disse  dyr  gå  altid  sammen  i  store  rudler 
ofte  over  hundrede  i  hver  flok,  som  græssende  bevæger  sig  lang- 
somt fremad  altid  med  en  gammel,  gravitetisk  buk  i  spidsen. 

Vidunderlig  herlig  er  jagten  på  gazeller,  saaledes  som 
beduinerne  drive  den.  Man  er  i  almindelighed  mindst  en  halv 
snes  ryttere  i  følge,  der  begiver  sig  paa  vej,  når  en  gazellerudel 
er  bleven  set  i  det  fjærne.  Den  gamle  buk,  der  forer  flokken, 
går  i  almindelighed  støt  fremad  i  en  bestemt  retning,  og  man 
kan  komme  ret  nær,  førend  han  foranlediges  til  at  forandre  kursen 
eller  slaa  ind  i  et  hurtigere  tempo.  Man  soger  da  at  komme 
skråt  ind  fra  siden  og  rider  frem  i  jævnt  skridt  for  ikke  at  vække 
uro  i  rudlen,  førend  man  er  tilstrækkelig  nær.  Således  rykke 
begge  parter  frem,  tilsyneladende  for  at  modes  i  en  spids  vinkel, 
og  afstanden  bliver  mindre  og  mindre.  Da  standser  bukken 
pludselig,  hæver  hovedet  og  ser  sig  et  øjeblik  urolig  om  for  i 
næste  sekund  med  en  skarp  drejning  til  den  modsatte  side  at 
sætte  af  sted  i  spring,  efterfulgt  af  hele  rudlen.  Men  allerede, 
da  den  første  standsning  røbede  den  opdukkende  frygt  har 
beduinen  ansporet  hesten,  og  med  et  skarpt  skrig,  der  yderligere 
ophidser  den,  sprænger  han  i  pludselig  karriere  mod  flokken. 
Det  er  et  vidunderligt  syn:  foran  den  flygtende  gazelleskare,  der 
mere  synes  at  svæve  end  at  løbe  hen  over  sletten,  og  efter  den 
de  jagende  ryttere;  nogle  ligge  i  ivrigheden  langs  henover  hesten. 

medens  den  vide,  brune  kappe  står  som  en  sky  omkring  dem, 
flagrende  omkap  med  hestens  manke  og  svejf,  der  står  ret  ud 
som  en  vajende  fane.  Og  fremad  går  det  i  en  fart,  så  den  stille 
luft  suser  forbi  ens  øre  med  en  lyd  som  af  geværkugler,  medens 
hele  ens  opmærksomhed  er  stift  rettet  på  de  brune  og  hvidspættede 
punkter  der  forude.  Og  gazelleflokken,  der  fra  forst  af  dannede 
et  samlet  hele,  trækker  sig  mere  og  mere  ud  i  en  lang,  tynd 
strime,  som  der  nu  begynder  at  gå  hul  i  på  enkelte  steder.  Det 
er  de  ikke  fuldt  udvoxne  kid,  der  ikke  kunne  følge  med,  og 
mødrene,  som  ikke  ville  forlade  dem,  holde  sig  for  deres  skyld 
noget  tilbage,  medens  de  øvrige,  med  bukken  fremmest  som  fører, 
fare  afsted  med  ustandset  hast;  de  have  været  med  før,  og  de 
ved,  hvad  det  gælder.  Nu  er  den  forreste  rytter  allerede  langt 
indenfor  skudvidde;  med  det  ejendommelige  kunstgreb,  som  kun 
den  arabiske  hest  kan  efterkomme,  standser  han  sit  dyr  midt 
under  farten,  springer  af  og  fyrer;  hesten  behøver  han  i  dette 
øjeblik  ikke  at  bryde  sig  om,  den  står,  selv  da  skuddet  falder, 
rolig  ved  siden  af  sin  herre;  og  så  op  igen  og  afsted  på  ny  for 
at  begynde  den  samme  manøvre  forfra,  indtil  gazelleflokkens  gros 
forsvinder  i  synskredsen,  og  de  svage  enten  ere  nedlagte  eller 
spredte  for  alle  vinde,  skjulte  i  små  lavninger  i  terrænet.  Så 
vender  man  om  for  at  sanke  det  spredte  jagtbytte  sammen  og 
dermed  begive  sig  hjem  til  teltlejren. 

Beduinerne  fortælle,  at  når  man  ved  det  første  indridt  kan 
komme  flokken  så  nær,  at  man  kan  nedlægge  den  førende  buk, 
er  dermed  næsten  hele  rudlen  prisgivet  de  efterfølgende  jægere. 
Gazellerne  standse  da  omkring  den  faldne  fører  for  kun  i  sidste 
øjeblik  ved  rytternes  umiddelbare  nærmelse  at  spredes  forvirrede 
til  alle  sider  og  løbe  omkring  uden  spor  af  plan  eller  bestemt 
retning  for  deres  flugt.  Jeg  har  aldrig  haft  lejlighed  til  selv  at 
opleve  et  sådant  tilfælde,  men  efter  den  autoritet,  som  den  ledende 
buk  øjensynlig  udøver  over  de  øvrige  dyr  i  rudlen,  er  det  ikke 
usandsynligt,  at  de  ligesom  får  have  tabt  evnen  til  at  tage  selv- 
stændigt initiativ  i  farens  øjeblik. 


142 

Som  jeg  allerede  tidligere  har  bemærket,  er  den  nordlige  del 
af  den  syriske  orken  i  en  sjælden  grad  fri  for  vilde  dyr,  og  efter- 
stræbelsen af  disse  kommer  derfor  ikke  til  at  udgøre  noget  led 
af  beduinens  jagtglæder,  for  så  vidt  man  overhovedet  kan  bruge 
dette  udtryk  overfor  ørkenboernes  grumme  ringe  interesse  for 
den  rent  sportslige  side  af  sagen.  Han  glæder  sig  over  det 
udbytte,  jagten  har  givet,  men  ikke  over  selve  den  måde,  hvorpå 
det  bliver  tilvejebragt;  såfremt  gazellerne  af  sig  selv  vilde  komme 
ganske  tæt  hen  til  lejrene ,  så  at  han  kunde  sidde  hjemme  ved 
indgangen  og  skyde  dem  ned  i  ro  og  mag,  vilde  det  være  meget 
bedre.  Og  særlig,  hvor  talen  var  om  vilde  dyr,  vilde  glæden 
ved  jagten  vistnok  blive  mere  end  tvivlsom;  beduinen  i  den 
palmyrenske  orken  er  ikke  synderlig  modigere  end  hans  stamme- 
frænde i  Algier  overfor  Atlasbjærgenes  løver.  Der  skal  i  terrænet 
mellem  Eufrat  og  linjen  fra  Palmyra  til  Rusafa  findes  løver,  men 
deres  antal  er  altfor  forsvindende,  og  de  selv  synes  for  sky  til, 
at  de  få  nogen  betydning.  Mansur  fortalte  mig,  at  han  engang 
i  disse  egne  havde  set  en  love.  »Nå,  hvad  gjorde  du  da.^< 
»Hvad  jeg  gjorde  —  jeg  flygtede  alt,  hvad  min  hest  kunde 
rende.« 

Ved  disse  gazellejagter  anvendes  i  følge  forholdenes  natur 
væsenlig  kun  skydevåben,  men  ved  andre  lejligheder  kommer 
også  lansen,  beduinernes  yndling.svåben,  hyppig  til  anvendelse,  og 
man  kan  nu  og  da  se  aldeles  forbausende  prøver  på  den  færdig- 
hed, hvormed  nogle  af  ørkenboerne  forstå  at  tumle  dette  våben, 
der  som  sprogsammenligningerne  synes  at  antyde,  fra  ældgamle 
tider  har  været  karakteristisk  for  den  semitiske  race.  Den  i 
ørkenen  anvendte  lanse  er  af  en  forbausende  længde,  indtil  en 
halv  snes  alen,  men  alligevel  overordenlig  let,  da  selve  skaftet 
kun  består  af  bambusrør;  spidsen  er  med  et  ganske  kort  jernrør 
befæstet  på  den  ene  ende,  og  i  den  modsatte  ende  er  der  lige- 
ledes et  ganske  spidst  jernbeslag,  forat  den  kan  stikkes  ned  i 
jorden;  i  almindelighed  er  spidsen  tillige  udsmykket  med  en 
krans  af  glasperler  eller  små,  udhugne  metalstykker,  der  frembringe 

en  stadig  raslen.  Under  angrebet  —  både  i  kampen  og  på 
jagten  —  bæres  lansen  frit  i  den  udstrakte  hojre  hånd,  ikke  som 
hos  middelalderens  riddere  og  nutidens  lansenerer  fældet  under 
armen,  og  selve  stødets  kraft  bliver  både  derved  og  ved  lanse- 
skaftets store  bojelighed  betydelig  forringet;  under  farten  vipper 
tillige  den  forholdsvis  tunge  jernspids  bestandig  op  og  ned  på 
det  lette  bambusror,  og  selve  sigtet  vanskeliggøres  derved  ikke 
lidet. 

Ikke  desto  mindre  formå  beduinerne  at  håndtere  dette  våben 
med  en  vidunderlig  behændighed.  Jeg  mindes  en  gang  at  være 
redet  på  jagt  med  en  gammel  beduin,  som  den  sheik,  jeg  boede 
hos,  havde  givet  mig  til  ledsagelse;  på  engang,  da  vi  ride  frem, 
standser  min  ledsager  hesten  og  udbryder:  »Ja  chajji  (d:  broder), 
skyd  haren  der.«  —  »Hvor?«  —  »Der,  der,  kan  Du  ikke  se,  den 
sidder  og  trykker  sig;  det  er  den  brune  plet  derhenne.«  Her 
var  terrænet  brunligt  farvet,  og  haren  var  brun,  og  det  var  mig 
plat  umuligt  at  opdage  den,  hvormeget  han  end  pegede.  »Nu 
vel,  så  lad  mig.«  —  »Ja,  men  Du  har  jo  intet  gevær.«  —  »Ja, 
det  bruger  jeg  heller  ikke,  vent  bare,  så  skal  Du  se,«  og  der- 
med satte  han  sin  hest  i  en  jævn  galop  og  beskrev  en  bue 
udenom  haren;  i  de  følgende  omgange  blev  farten  stadig  stærkere, 
og  haren,  der  derfor  ikke  ret  vidste,  til  hvilken  side  den  skulde 
bryde  ud,  trykkede  sig  bestandig  i  sædet  i  håb  om  muhgvis 
endnu  ikke  at  være  opdaget.  På  en  gang  standsede  beduinen  sin 
hest  omtrent  i  en  femten  alens  afstand  fra  dyret,  hævede  lansen, 
og  i  næste  øjeblik  fløj  den  fra  hans  hånd  og  gik  tværs  igennem 
haren  og  ned  i  jorden,  hvor  den  blev  stående,  medens  den  tunge 
dupsko  svajede  frem  og  tilbage  i  luften,  akkurat  ligesom  Homer 
fortæller  i  sine  skildringer  af  de  askespærsvæbnede  kæmpers  dyster. 

Så  red  beduinen  hen  og  trak  lansespidsen  med  den  døde 
hare  op  af  jorden,  ikke  uden  et  .stolt  sideblik  til  den  —  jeg 
tilstår  det  uden  mindste  undseelse  —  i  øjeblikket  højst  forbløffet 
udseende  Franker. 

Forovrigt  ma  jeg  bemærke,  at  en  sådan  færdighed  og  en  så 
sikker  hånd  naturligvis  ikke  er  noget,  som  alle  beduiner  kunne 
rose  sig  af;  ligesom  en  europæisk  armee  har  gode  skytter  og 
dårlige  skytter,  tæller  beduinstammen  mellem  sit  våbenføre  mand- 
skab dygtige  lansekastere  og  mindre  duelige;  dog  giver  den  for 
alle  fælles  lejlighed  til  fra  tidligste  tid  at  ove  sig  i  dette  våbens 
håndtering  et  forholdsvis  smukt  gennemsnitsresultat,  selvom  også 
kunststykker  som  det  her  omtalte  altid  komme  til  at  hore  til  det, 
man  kan  sjældent  får  at  se. 

\'ed  siden  af  lansen  spiller  sablen  en  betydelig  rolle  i  bedu- 
inernes udrustning:  den  er  temmelig  stærkt  krummet,  men  med 
æggen  på  den  udvendige  side,  og  er  i  almindelighed  et  våben, 
der  falder  meget  let  i  hånden.  Oftest  bæres  den  dog  kun  honoris 
causa;  thi  lige  så  lidt  i  ørkenen  som  i  den  europæiske  taktik 
ynder  man  at  få  sine  modstandere  så  tæt  ind  paa  livet,  at  der 
kan  blive  tale   om  at  anvende  sablen. 

De  geværer,  som  ørkenboerne  ere  i  besiddelse  af,  ere  for 
den  største  del  af  temmelig  nye  systemer;  de  langløbede  flinter 
med  den  ejendommelige  indsnævrede  kolbe,  som  man  kender  fra 
billeder  fra  Algier,  ere  i  hvert  fald  for  tiden  kun  specielle  for  de 
afrikanske  stammer  og  anvendes  ikke  af  det  egenlige  Arabiens 
beboere.  På  grund  af  tilførslens  rent  tilfældige  karakter  er  det 
selvfølgelig  en  mængde  forskellige  typer,  man  finder  rundt  om, 
og  man  kan  se  både  remingtons  og  Martinirifler  ved  siden  af 
ældre  forladere.  Beduinerne  selv  ere  på  dette  punkt  ret  sagkyn- 
dige; jeg  forte  med  mig  en  engelsk  Winchesterkarabin,  et 
magasingevær  med  s}-tten  skud,  og  havde  egenlig  ventet,  at  dette 
meget  praktiske  og  ganske  moderne  våben  skulde  fremkalde  en 
vis  forundring  på  grund  af  den  simple  og  dog  så  sikre  mekanisme, 
hvormed  den  virker;  men  nej,  —  »det  er  jo  en  abu  sabåatash 
(d:  et  syttenskuds  gevær),  Du  har  der,«  sagde  de  strax,  når  de 
så  mit  våben. 

Når  man  som  ovenfor  berørt  på  jagten  lige  sa  vel  som  i 
krigen  gerne  anvender  lansen  i  stedet  for  geværet,   skyldes  dette 

altså  ikke  manglen  på  skydevåben  eller  disses  daarlige  tilstand, 
men  derimod  den  strænge  sparsommelighed,  som  beduinen  udviser 
ved  patronforbruget,  og  som  også  ligefrem  forklares  af  vanskelig- 
hederne ved  at  skaffe  ammunition.  I  dette  som  i  alt  andet  er 
ørkenboerne  afhængige  af  byerne;  de  må  kobe  deres  krudt  og 
kugler  i  byerne,  for  de  nyere  geværers  vedkommende  i  form 
af  fuldt  færdige  patroner,  og  oftest  til  meget  høje  priser,  da 
handlen  med  patroner  egenlig  er  forbudt  og  både  indsmuglingen 
og  risikoen  skal  betales  hojt.  Det  er  derfor  ganske  naturligt,  at 
man  ude  i  ørkenen  omgas  sparsomt  med  ammunitionen,  og  lader 
geværet  hvile  overalt,  hvor  lansen  kan  gøre  omtrent  lige  så  god 
fyldest.  I  kampen  med  mennesker  er  der  endnu  en  årsag,  der 
gør  sig  gældende  som  medvirkende  hertil;  beduinerne  nære 
nemlig  —  så  underligt  det  end  lyder  —  en  vis  sky  for  at  slå 
ihjæl ;  det,  som  det  kommer  an  på,  er  at  gøre  sin  modstander 
ukampdygtig,  og  derfor  anvendes  fortrinsvis  lansen,  der  dels  i 
sig    selv    ikke    er    et    så  farligt  våben,    og  hvis   virkninger   man 

tillige  på  forhånd  med  langt  større  sikkerhed  kan  regulere. 

Foruden  den  egenlige  jagt  kommer  der  nu  og  da  små 
afbrydelser  i  teltboerens  daglige,  magelige  liv,  når  ulvene 
blive  for  slemme  mod  fårehjordene.  Jeg  har  ikke  selv  haft 
lejlighed  til  at  se  disse  dyr,  som  på  vulgærarabisk  kaldes  di'b, 
og  kan  derfor  ikke  med  bestemthed  afgøre,  om  den  almindelige 
gengivelse  af  dette  ord  med  »ulv«  er  korrekt,  eller  om  der  ikke 
menes  en  slags  ræv  eller  shakal;  dog  kan  det  ikke  være  den 
almindelige  ræv  (canis  vulpes),  da  denne  har  en  anden,  særegen 
betegnelse.  Hvorom  alting  er,  disse  dyr  gøre  ofte  betydelig 
skade  på  hjordene,  og  der  må  derfor  til  sine  tider  extra  natte- 
vagter ud  for  at  passe  på.  Fårene  ere  alle  af  den  bekendte, 
fedthalede  race,  som  allerede  Herodot  ved  at  fortælle  om,  rigtig 
nok  i  så  overdrevne  udtryk,  at  man  kan  skønne,  at  han  ikke 
selv  har  set  disse  dyr;  med  en  sjælden  fin  smag  holde  ulvene 
sig  ofte  udelukkende  til  halerne,  som  de  bide  af,  medens  fåret 
selv    får    lov    at    slippe,    men    netop   derved   forårsage   de   et   så 

j.  Østrup.  lO 

meget  større  tab,  da  fårene  med  afbidte  haler  i  de  fleste  tilfælde 
dø  på  grund  af  de  yderste  ryghvirvlers  beskadigelse. 

Foruden     mod 
ulvene   må  hjorden 
også    værnes    mod 
tyve.     Jeg    husker, 
at  jeg  en  dag,  me- 
dens jeg  med  Mansur 
red  hen  over  sletten, 
i  nogen  afstand  fik 
øje  på  et  par  hove- 
der,  der   stak  frem 
mellem  de    halvtør- 
rede græstotter,  og 
jeg  forbavsedes  over 
at  se  mennesker  her 
mange  mile  fra  nær- 
meste    boliger     og 
uden  heste  eller  no- 
gen befordring,  her 
midt     ude      i     den 
vilde,    døde    ørken. 
»Det    er  fåretyve,« 
forklarede    Mansur, 
»de   drage    om    til- 
fods og  liste  sig  om 
natten    ind   til   telt- 
lejrene  for  at  rane 
får;  de  tilhøre  ikke 
nogen  bestemt  stam- 
me, men  leve  for  sig 
selv  som  vilde  dyr; 
fanges   de,   blive   de   vel  ikke   dræbte,    men   pryglede   igennem   i 
en  sådan   grad,    at   døden   er  dem   vis,    når  de  atter  lades  alene 


Ung  beduinhøvding. 

midt  på  steppen  Disse  tyve  ere  i  almindelighed  folk,  som  af 
en  eller  anden  grund  have  måttet  flygte  fra  deres  stamme  og  som 
nu  sky  berøring  med  mennesker,  ligesom  alles  hånd  er  imod 
dem.«  Jeg  foreslog  Mansur,  at  vi  skulde  ride  hen  og  indlade 
os  med  dem,  men  det  vilde  han  med  Orientalerens  tilbøjelighed 
til  at  forholde  sig  passiv,  overalt  hvor  det  er  muligt,  ikke  ind- 
lade sig  på.  Så  red  vi  videre,  men  jeg  kunde  ikke  lade  være 
med  at  tænke  på  det  liv,  som  en  sådan  fåretyv  i  ørkenen  må 
føre:  Altid  ene,  altid  ude,  frygtet  og  jaget,  delt  mellem  sultens 
driven  fremad  og  angstens  holden  tilbage,  stillet  på  dyrets 
standpunkt  og  dog  blottet  for  dyrets  legemlige  fortrin,  savnende 
alt  menneskeHgt  og  dog  menneske.  Da  vi  vare  komne  et  stykke 
bort,  vendte  jeg  mig  i  sadlen  og  så,  at  staklerne  rejste  sig  (for- 
modenlig var  det  af  frygt  for  os,  at  de  havde  kastet  sig,  i  håb 
om  således  at  skulle  undgå  vor  opmærksomhed)  og  vandrede 
bort  i  den  modsatte  retning;  snart  vare  de  kun  to  små  prikker, 
og  tilsidst  forsvandt  de  fuldstændig  på  deres  usporlige  vej  hen- 
over ørkenens  grænseløse  flade. 


På  strækningen  fra  Palmyra  til  Tajjibe  vare  de  ruiner,  jeg 
fik  lejlighed  til  at  undersøge,  alle  af  romersk  oprindelse,  og  deres 
fortifikatoriske  karakter  syntes  at  bestemme  dem  som  led  i  en 
romersk  forsvarslinje,  indrettet  til  værn  mod  Persernes  frem- 
trængen.  Nord  for  Tajjibe  begynde  mindesmærkerne  at  fortælle 
om  andre  perioder;  det  er  her  den  byzantiske  kultur,  som 
har  sat  sine  spor  i  den  nu  fuldstændig  forladte  og  til  de  fri 
Anezebeduiner  prisgivne  ørken. 

I  en  særlig  grad  steg  min  forventning,  alt  som  vi  mere  og 
mere  nærmede  os  det  gamle  Rusafa,  en  by,  hvis  mægtige  ruiner 
kun  et  par  gange  have  været  besøgte  af  nordfra  kommende 
rejsende,   men   som   egenlig  aldrig  ere  blevne  fuldstændig  under- 

sogte,  da  de  forskere,  hvis  rute  har  berort  dette  sted,  kun  have 
haft  enkelte  timer  til  deres  disposition.  Mansur,  som  tidligere 
på  sine  rejser  havde  været  ved  Rusafa.  havde  givet  mig  en 
stærkt  farvet  skildring  af  ruinernes  imponerende  karakter,  som 
efter  hans  mening  vare  endnu  storre  end  dem  i  Baalbek,  og  som 
efter  en  i  Orienten  almindelig  arkæologisk  opfattelse  som  en 
følge  deraf  også  måtte  antages  for  at  være  langt  ældre. 

Rusafa,  der  ligger  omtrent  fem  timers  vej  fra  floden  Eufrat, 
nævnes  med  det  samme  navn  (Resef)  allerede  i  det  gamle 
testamentes  boger  (II  kong.  19,  12  og  Jesajah  37,  12),  og  omtales 
også  af  de  græske  geografer  som  Ptolemaios  og  andre.  I  den 
kristne  tid  får  byen  under  navnet  Sergiopolis  stadig  storre  be- 
tydning, særlig  som  centrum  for  dyrkelsen  af  den  hellige  martyr 
Sergius,  og  den  bliver  ifolge  historikeren  Prokopios'  skildring  af 
Byzantinernes  kampe  med  Perserne  et  af  de  forste  punkter,  som 
Khosru  Nushirvans  sejrvante  krigere  gentagende  gange  må  forlade 
med  uforrettet  sag.  Også  under  det  arabiske  herredomme  bevarer 
b\-en  endnu  sin  stilling  og  omtales  især  som  yndlingsopholdssted 
for  kalifen  Hishåm  (724—743  a.  d.).  men  senere  horer  man  intet 
mere  til  den,  og  hos  de  yngre  arabiske  historikere  soger  man 
forgæves  dens  navn.  Xu  er  Rusafa  ode,  kun  hjemsted  for  heirer 
og  hoge,  skyet  af  karavanerne,  som  fr}'gte  de  i  ruinerne  levende 
dæmoner,  og  så  godt  som  aldrig  besøgt  af  Europæere,  for  hvem 
den  krigerske  Feddånstamme ,  der  behersker  det  omliggende 
terrain,  hindrer  adgangen  dertil. 

Det  var  tidligt  om  morgenen  den  27.  marts  1893,  at  vi 
kom  til  Rusafa.  For  solopgang  havde  vi  forladt  den  sidste 
Araberlejr  og  red  nu  lige  mod  nord  henover  den  fuldstændig 
jævne  steppe,  medens  den  af  tætte  skyer  tilslørede  himmel  hang 
over  os  som  en  tung,  grå  kuppel,  der  i  den  overalt  fuldstændig 
frie  synskreds  modtes  med  orkenens  endelose  flade,  som  ojet 
gled  hen  over  uden  at  finde  det  mindste  at  fæste  sig  ved.  Da 
dukkede  der  en  grå  plet  frem  ret  ude  mod  nord,  og  Mansur 
pegede  ud  og  udbrod:   »Der  Hgger  Rusafa. ^s 

Vi  kom  nærmere  og  pletten  i  horizonten  bredte  sig  til  en 
stor  firkant,  der  tilsidst  blev  til  en  mægtig  grå  stenmur,  bag 
hvilken  tårne  og  kolonnader  hævede  sig  op,  og  vi  gjorde  holdt 
udenfor  Justinians  mure,  hvor  for  tretten  århundreder  siden  biskop 
Candidus  anførte  de  byzantinske  tropper  i  kampen  mod  den 
persiske  konges  rovbegærlige  soldater. 

Den  skikkelse,  hvori  disse  mure  nu  frembyde  sig  for  be- 
skueren, er,  som  antydet  efter  de  historiske  oplysninger  og  efter 
de  arkæologiske  holdepunkter,  som  arkitekturen  afgiver,  væsenlig 
den  samme,  som  de  i  følge  Prokopios'  beskrivelse  fik  ved 
Justinians  omfattende  fortifikatoriske  anlæg,  og  kun  såre  lidet 
eller  rettere  intet  bærer  præget  af  at  være  tilføjet  senere. 
Ruinernes  hovedmasse  består  af  en  stor,  rektangulær  murfirkant, 
indenfor  hvilken  stadens  vigtigste  bygninger  have  ligget  skærmede. 
De  vigtigste  af  disse  ere  kirker,  opførte  i  den  almindelige  by- 
zantinske stil  og  af  et  mægtigt  omfang,  og  deres  øverste  søjle- 
rader rage  højt  op  over  den  rundt  om  løbende  mur.  Det  ejen- 
dommelige indtryk  af  disse  kolossale  oldtidslevninger  forøges 
derved,  at  de  ere  opførte  af  en  feldspatagtig  stenart,  der  glitrer 
ligesom  krystal,  og  som  særlig  i  solskin  må  give  det  hele  et 
fuldstændigt  feagtigt  præg. 

Udenfor  den  store  rektangulære  mur  ligge  mod  nord  og 
vest  enkelte  mindre  levninger,  tårne  og  kapeller,  som  tillige  med 
flere,  øjensynlig  ad  kunstig  vej  opståede  hævninger  i  terrainet 
godtgøre,  at  byen  har  strakt  sig  videre  end  den  befæstede  firkant. 
Denne  har  udgjort  den  egenlige  borg  og,  som  det  synes,  været 
forsynet  med  specielle  foranstaltninger  til  at  udholde  en  længere 
belejring,  store  cisterner  og  nogle  særlige,  kælderagtige  hvæl- 
vinger, der  må  have  gjort  tjeneste  som  forrådskamre  eller  en  art 
kassematter.  Disse  ere  alle  opførte  af  brændte  sten  og  have 
derfor  været  mindre  modstandskraftige  mod  tidens  langsomme, 
men  sikre  rasering  af  oldtidens  bygningsværker. 

Nu  er  Rusafa  som  sagt  fuldstændig  forladt  af  mennesker  og  kun 
bolig  for  ravne  og  høge,  som  findes  her  i  en  forbausende  mængde. 

Tilfældigvis  var  netop  ved  vor  ankomst  hele  den  tilgrænsende 
omegn  i  flere  miles  omkreds  fuldstændig  blottet  for  beduinlejre, 
og  vi  vare  derfor  fuldstændig  overladte  til  os  selv.  Det  var 
min  plan  at  blive  der  hele  dagen  for  at  få  taget  nøjagtige  planer 
over  ruinerne  og  tillige  få  enkelthederne  grundig  undersøgte,  og 
Mansur,  der  i  begyndelsen  havde  været  uvillig  hertil,  væsenlig  af 
hensyn  til  vort  knappe  forråd  af  proviant,  lod  sig  af  et  be- 
gyndende regnskyl,  der  varede  til  langt  ud  på  eftermiddagen, 
bevæge  til  at  slå  sig  til  ro  i  de  gamle  basilika'ers  hvælvinger. 
Men  ligeså  belejligt  som  regnen  kom  for  at  hjælpe  til  at  overtale 
min  brave  ledsager,  der  aldeles  ikke  indså  nytten  af  at  tegne 
sådanne  gamle  stenbunker  af,  ligeså  ubelejlig  var  den  for  mig 
under  selve  arbejdet.  Jeg  lod  mig  dog  ikke  forknytte,  men 
stavrede  ufortrøden  om  med  min  blyant  og  mit  våde  papir  og 
målte  op  og  skridtede  af,  indtil  jeg  havde  samlet  alle  de  topo- 
grafiske data,  som  det  under  de  forhold  overhovedet  var  muligt 
at  få.  Dermed  gik  også  omtrent  hele  dagen,  hvorpå  jeg  vendte 
tilbage  for  i  fællesskab  med  Mansur  at  sætte  de  vigtige  spørgs- 
mål om  aftensmad  og  natteleje  under  debat. 

Medens  jeg  havde  været  beskæftiget  med  mine  topografiske 
undersøgelser  og  hestene  havde  gået  løse  omkring  for  at  gøre 
sig  til  gode  med  det  lange,  våde  græs,  havde  Mansur  og 
Mahmud  trukket  sig  tilbage  til  en  kirkehvælving.  Det  viste  sig 
imidlertid,  at  den  var  upraktisk  til  natteophold,  fordi  der  var 
altfor  megen  træk,  og  da  jeg  nu  vidste  besked  paa  hele  terrainet, 
gav  jeg  strax  anvisning  på  et  par  underjordiske  hvælvinger  ved 
foden  af  ydermuren,  hvortil  der  førte  en  jævnt  skrånende  ned- 
gang og  hvor  der  var  lunt  og  læ  for  regn  og  blæst.  Men  det 
vilde  Mansur  med  et  for  en  beduin  aldeles  mærkeligt  anstrøg  af 
overtro  aldeles  ikke  indlade  sig  på:  »Hvad  skal  det  betyde,« 
sagde  han,  »at  vi  skulle  tilbringe  natten  under  jorden,  skønt  vi 
ere  lyslevende.«  Den  slags  følelsessager  er  der  slet  ingen 
argumenter  at  stille  op  imod  og  enden  blev  da,  at  vi  overlod 
den    underjordiske    hvælving    til    hestene    og    selv   gav   os   til   at 

søge  en  anden  plads.  Nu  var  den  omgivende  mur  i  største 
delen  af  sin  udstrækning  på  den  indvendige  side  forsynet  med 
buegange,  som  på  nogle  steder  vare  adskilte  fra  hverandre  ved 
mure,  så  at  der  på  den  måde  dannedes  en  slags  celler,  der  kun 
vare  åbne  på  en  side.  Der  besluttede  vi  at  slå  os  ned,  vi  fik 
en  større  sprække  i  ydermuren  stoppet  med  en  af  de  tomme 
fodersække,  bredte  kapperne  ud  på  stengulvet  og  gjorde  os  det 
så  hyggeligt,  som  lejligheden  tilbød  det. 

Men  nu  kom  det  vigtigste  og  vanskeligste  punkt  ved 
bivuakens  indretning,  maden.  Ved  en  revision  af  beholdningen 
viste  det  sig,  at  vi  disponerede  over  en  del  ris  samt  noget  the 
og  en  lille  portion  figner,  som  Mansur  havde  taget  med,  fordi 
han  vidste,  at  jeg  holdt  meget  af  figner,  men  som  han  — 
heldigvis  —  hidtil  trolig  havde  gemt  på;  brod,  sukker  og  salt 
foruden  alle  andre,  mindre  væsenlige  ting  manglede.  Derimod 
havde  Mahmud  været  saa  fornuftig  at  anvende  en  del  af  sin  dag 
—  thi  han  ligeså  lidt  som  Mansur  interesserede  sig  for  arkæo- 
logiske undersøgelser  —  til  at  gå  rundt  og  øse  regnvandet  fra 
alle  huller  og  fordybninger  i  murværket  rundtomkring  i  sine 
læderflasker,  så  at  vor  vandbeholdning  intet  lod  tilbage  at  ønske, 
i  hvert  fald  ikke  i  kvantitativ  henseende. 

Trods  alt  dette  tegnede  det  et  øjeblik  til,  at  vi  ikke  skulde 
få  det  mindste,  da  vi  manglede  det  væsenligste  af  alt,  nemlig 
brændsel.  I  hele  denne  egn  findes  der  mange  mile  rundt  ikke 
et  træ  eller  en  busk;  det  almindelige  brændsel  i  beduinernes 
lejre  er  som  tidligere  berørt  kamelgødning  eller  også  en  særlig 
gyvelagtig  plante,  der  voxer  i  ørkenen,  og  som  i  torret  tilstand 
afgiver  et  godt,  men  meget  hurtigt  fortæret  materiale.  Men  hvor 
skulde  vi  få  det  fra;  det  havde  jo  regnet  hele  dagen,  og  alt 
var  gennemtrukket  af  væde. 

Imidlertid  havde  jeg,  medens  jeg  travede  rundt,  i  et  stort, 
dybt  hul,  en  slags  kassemat  i  et  af  hjørnetårnene,  bemærket 
en  der  ophobet  bunke,  der  lignede  kvas.  Jeg  kom  nu  til  at 
tænke   på    det,   fik  Mahmud    med   mig   derhen,   og   det  viste  sig 

at  det  var  en  hob  af  denne  torrede  gyvelagtige  plante,  for- 
modenlig samlet  ved  en  eller  anden  lejlighed  af  beduiner,  som 
havde  holdt  rast  der  i  nærheden.  Det  gjaldt  nu  blot  at  få  fat  i 
det;  thi  hullet  var  dybt  nede  i  tårnet  og  der  var  ingen  trappe 
derned,  men  Mahmud  var  ikke  rådvild.  Han  lob  tilbage  og 
hentede  Mansurs  lanse  og  ved  hjælp  af  den  klatrede  han  ned 
til  bunden,  hvorpå  han  brugte  den  ligesom  en  hotyv  til  at  stikke 
det  torre  kvas  op  med,  og  tilsidst  halede  jeg  ham  så  op,  stadig 
med  anvendelse  af  det  samme  universalinstrument. 

Meget  stolte  vendte  vi  tilbage  til  Mansur,  der  sad  med 
meget  skeptiske  anelser  om  vore  resultater  og  melankolsk  ved 
tanken  om  ingen  aftensmad  at  fa  efter  en  hel  dags  faste;  han 
blev  naturligvis  meget  glad  og  begyndte  nu  at  indse  nytten  af 
arkæologiske  undersøgelser  på  dette  sted,  og  Mahmud  begyndte 
strax  med  tillavningen  af  risen,  der  sammen  med  en  kop  the 
skulde  udgøre  menu'en  for  den  aften.  Endelig  blev  den  da 
færdig,  og  skønt  der  manglede  både  salt  og  sauce  og  hønsekød, 
for  at  det  kunde  have  været  en  respektabel  karry,  vare  vi  dog 
enige  om  at  erklære  den  for  fortræffelig.  Så  meget  mere  på- 
faldende var  det  mig,  da  jeg  fik  theen;  den  forekom  mig  at 
have  en  så  besynderlig  smag,  og  endog  Mansur,  der  som  alle 
beduiner  anså  sig  for  hævet  over  at  lade  sig  forlyde  med  en 
dom  i  sager  angående  madvæsnet,  kunde  ikke  dy  sig  for  en 
bemærkning  i  samme  retning;  det  viste  sig  da,  at  den  altfor 
opfindsomme  Mahmud  havde  søgt  at  bøde  på  det  manglende 
sukker  ved  i  stedet  for  at  anvende  fignerne,  som  han  havde 
kogt  sammen  med  theen,  og  hvorved  der  var  fremkommet  den 
mærkeligste  suppe,  jeg  nogensinde  mindes  at  have  drukket;  men 
—  vi  drak  den  alligevel. 

Så  sad  vi  da  den  aften  alene  midt  ude  i  den  syriske  ørken 
under  ruinerne  af  kejser  Justinians  gamle  fæstningsværker  og 
havde  det  meget  hyggeligt.  Koppen  med  theen  eller  figen- 
suppen gik  rundt,  Mansur  fortalte  erindringer  fra  sine  tidligere 
rejser  og  kampe,  og  Mahmud  sad  bagved  og  nynnede  nu  og  da 

en    bekendt    beduinsang,    der    er    ligesom    en    slags    opsang    for 

førerne   gennem  orkenen;   dens   stadig  gentagne  omkvæd:    »Mani 

chåif,    mani  chåif«    d:   jeg   frygter   ej,    jeg   frygter   ej,    indeholder 

dog  ikke  så  meget  en  forsikring  herom,  men  må  snarere  opfattes 

som  en  opfordring   til  sangeren  selv  om  ikke  at  tabe  modet  ved 

bestandig   at  gentage,    at   der   ikke   er   noget   at  være  bange  for, 

omtrent  ligesom  når  hornene  sætte  mod  i  hverandre  ved  syngende 

at  forsikre: 

Her  er  så  dejligt  i  denne  skov, 
her  er  slet  ingen  røvere! 

Men  det  var  nu  netop  det,  der  var,  og  Mahmuds  citering  af 
sangens  ord:  mani  chåif  viste  sig  da  også  ingenlunde  at  kunne 
passe  på  ham  selv.  Et  par  timer,  efter  at  jeg  havde  lagt  mig 
til  at  sove,  blev  jeg  vækket  ved  et  let  stød,  og  da  jeg  vågnede 
og  lige  skulde  til  at  give  ondt  af  mig  for  denne  forstyrrelse, 
lagde  en  hånd  sig  på  munden  af  mig  og  Mansur  hviskede  til 
mig:  »Jahja  bey  (ved  højtidelige  lejligheder  titulerede  han  mig 
gærne  bey  i  stedet  for  effendi),  tag  din  revolver  og  lad  dit 
gevær.«  Jeg  fik  hurtig  fat  i  Winchesteren ,  og  medens  jeg 
stoppede  patroner  i  magasinet,  forklarede  han  mig,  at  Mahmud, 
der  havde  holdt  vagt,  havde  hørt  stemmer  udenfor;  vi  måtte 
strax  have  rede  på,  hvem  det  kunde  være. 

I  løbet  af  natten  var  regnen  holdt  op  og  da  vi  kom  ud, 
kastede  månen  sine  stråler  ned  over  de  lange  mure  og  de 
glitrende  kolonnader.  Vi  listede  os  hen  til  et  sted,  hvor  en  del 
nedfaldne  kvadersten  havde  dannet  en  åben  udsigt  i  muren,  og 
rigtig,  ikke  hundrede  alen  fra  os  holdt  derude  en  sex,  syv 
mand  med  en  del  kameler.  Jeg  forundrede  mig  strax  over,  at 
kamelerne  ingen  ladning  havde  på  sig,  og  vidste  derfor  ikke  i 
øjeblikket,  hvem  disse  folk  kunde  være  eller  hvordan  de  vare 
komne  der,  men  Mansur,  der  var  bedre  kendt  med  forholdene 
i  ørkenen,  hviskede  til  mig:  »Det  er  tyve,  som  have  taget  disse 
kameler  fra  en  eller  anden  beduinhjord;  ellers  vilde  de  ikke  rejse 
gennem  ørkenen  med  dyrene  ulastede,  og  heller  ikke  komme  her 

til  dette  sted  på  denne  tid.  Nu  må  Du  passe  på;  thi  i  samme 
ojeblik  de  komme  her  indenfor,  må  vi  give  ild  på  dem,  da  vi 
ikke  tor  lade  dem  se,  hvor  få  vi  ere,  hvis  vi  ikke  vil  risikere  at 
miste  hestene.« 

Dermed  listede  vi  ned  igen  til  vor  oprindelige  plads,  hvor 
vi  både  bedre  kunde  være  i  skjul  og  havde  udmærket  sigte  på 
den  længere  borte  liggende  indgang,  som  var  det  eneste  sted, 
hvor  man  kunde  komme  indenfor  murenceinten ;  thi  ved  den 
bresche,  hvor  vi  havde  kigget  ud,  ligesom  ved  flere  andre  var  det 
umuligt  at  komme  ind,  fordi  det  udenfor  liggende  terrain  var 
meget  lavere,  så  at  det  ikke  var  til  at  komme  op  til  den  åbning, 
der  indefra  set  nåede  ned  til  jorden.  Der  sad  vi  og  ventede  med 
hanen  spændt,  beredte  til  at  fyre  på  den  forste  skikkelse,  der 
vilde  vise  sig  i  indgangen,  men  i  stedet  for  at  dreje  om  hjørnet 
for  at  komme  derhen  gik  de  et  stykke  frem  den  modsatte  vej, 
indtil  de  påny  stansede  omtrent  lige  udfor  vort  skjulested,  således 
at  kun  den  hoje,  tykke  mur  var  imellem.  De  var  os  så  nær,  at 
vi  kunde  opfatte  deres  tale,  og  vi  kunde  hore,  hvorledes  de 
delibererede,  om  de  skulde  søge  nattehvile  inde  mellem  ruinerne 
eller  drage  videre  Et  par  af  dem  vare  stemte  for  at  blive,  men 
de  andre  mente,  at  der  var  ikke  trygt;  sikrere  var  det  ikke  at 
lokke  stedets  dæmoner  frem,  men  hellere  fortsætte  marschen  for 
ved  morgengry  at  nå  Eufrat  og  holde  rast  der.  Denne  mening 
sejrede,  og  efter  en  kort  betænkning  hørte  vi  dem  fjærne  sig,  og 
noget  efter  kunde  Mansur,  der  på  ny  havde  listet  sig  ud,  melde, 
at  de  allerede  vare  langt  borte,  til  stor  lettelse  for  Mahmud,  der 
hele  tiden  havde  lagt  en  for  en  orkenrejsende  Evropæers  tjener 
hojst  uværdig  frygt  for  dagen. 

Om  vor  tilstedeværelse  indenfor  fæstningsmurens  område  havde 
disse  folk,  hvem  det  nu  ellers  kan  have  været,  ikke  den  ringeste 
anelse  og  kunde  egenlig  heller  ikke  formode  noget  sådant;  det, 
som  holdt  dem  tilbage,  var  ene  og  alene  deres  overtroiske  frygt, 
hvorved  således  heldigvis  en  kamp  blev  undgået,  en  kamp,  der 
for  resten  sikkert  vilde  være  falden  ud  til  vor  fordel;  thi  vel  vare 

de  flere  end  os,  men  dels  havde  vi  bedre  våben  og  dels  den 
store  fordel,  at  vi  selv  \are  fuldstændig  dækkede  og  at  de  andre 
ikke  kunde  vide  det  mindste  om  den  modtagelsessalve,  der  var 
beredt  til  dem,  i  fald  de  vare  komne  ind. 

Alene  af  dette  træk,  frygten  for  dæmoner,  der  tænkes  at 
husere  i  forladte  ruiner,  var  man  berettiget  til  at  antage,  at  disse 
folk  ikke  have  været  egenlige  beduiner  af  de  uafhængige  stam- 
mer; men  stadboere  eller  Agél'er  eller  lignende.  Både  med 
hensyn  til  tro  og  overtro  er  der  nemlig  en  bestemt  forskel  imellem 
ørkenboeren  og  Araberen  fra  byerne,  en  forskel,  der  både  er  den 
mest  interessante  og  den  mest  gennemgribende  af  alle. 

Hos  de  arabiske  stadboere  spille  de  overtroiske  forestillinger 
en  ikke  ringe  rolle.  Dog  er  der  her,  som  så  ofte  ellers,  en 
betydelig  forskel  mellem  de  forskellige  racer;  i  Ægypten  har, 
som  det  ogsaa  var  at  vente,  overtroen  langt  stærkere  tag  i  befolk- 
ningen end  i  Syrien;  thi  dennes  hele  mere  nøgterne  ånd.  som 
også  lægger  sig  for  dagen  på  en  fra  den  anden  så  forskellig 
måde  både  i  liv^sforelse  og  i  literær  smag,  vægrer  sig  ved  an- 
erkendelsen af  ånder  og  dæmoner  på  alle  de  steder  og  i  alle  de 
forhold,  hvor  der  for  fellahen  ikke  synes  anden  forklaring  mulig 
af  et  eller  andet  påfaldende  fænomen. 

Den  moderne  arabiske  befolkning  i  Ægypten  er  overtroisk  i 
ordets  videste  forstand;  man  tror  på  dæmoner,  der  optræde  ind- 
blandende sig  i  den  menneskelige  skæbne,  på  menneskers  evne 
til  at  beherske  naturkræfterne  dels  ved  disse  ånders  hjælp,  dels 
ved  andre  hemmelige  midler,  på  spådomme  og  tryllekure,  kort 
sagt,  på  alt  muligt.  Troen  på  dæmoner  er  på  en  måde  autori 
seret,  for  så  vidt  som  sådanne  væsner  ere  omtalte  i  koranen;  de 
kaldes  almindeligvis  djinn'er  eller  ifrit'er;  disse  sidste,  der  altid 
tænkes  som  ildesindede  væsner,  antages  at  husere  i  forladte  ruiner 
eller  på  ensomme  steder,  og  som  rimeligt  er,  have  de  mest  magt 
i  mørket.  Som  en  folge  heraf  ere  Ægypterne  i  reglen  forfærdelig 
mørkerædde;  den  første  vinter,  jeg  var  i  Kairo,  boede  jeg  i 
et   landsbykvarter   noget  udenfor  byen,    hvor  man  skulde  passere 

en  hulvej  mellem  to  hoje  bakker,  og  næsten  hver  gang,  når  det 
traf  sig,  at  jeg  kom  sent  hjem  fra  byen,  mødte  jeg  foran  denne 
hulvej  en  eller  anden  person,  som  sad  der  og  bad  om  at  måtte 
følge  med;  de  vare  nemlig  bange  for  at  gå  alene  og  brugte  da 
den  trafik  at  sidde  og  vente,  indtil  der  kom  en  anden  forbi,  som 
de  kunde  slå  følge  med. 

Dæmonerne  kunne  påtage  sig  alle  mulige  skikkelser,  særlig 
nærme  de  sig  ofte  mennesket  i  katteham,  og  mangfoldige  ere 
de  vidunderlige  historier,  hvor  kattenes  tyvagtighed  er  dækket 
under  antagelsen  af  dæmonernes  drillende  indblanding.  Det  eneste, 
de  ikke  kunne  tåle,  er  lyden  af  hundegøen;  derfor  anbefales  det, 
når  man  er  alene  på  et  utrygt  sted,  at  give  sig  til  at  gø  som  en 
hund;  dæmonerne  ville  derved  narres  og  holde  sig  borte. 

En  særlig  stor  rolle  spiller  naturligvis  troen  på  menneskers 
magt  over  ånderne  og  over  naturkræfterne.  Denne  magt  kan 
dels  skyldes  besiddelsen  af  den  talisman,  som  en  enkelt,  bestemt 
dæmon  er  underlagt,  dels  indsigt  i  mystikens  hemmelige  dybder. 
Her  er  navnlig  kendskabet  til  Guds  egenlige  navn  af  stor  betyd- 
ning; i  følge  gammeljødiske  forestillinger,  som  senere  ere  for- 
plantede vide  om  i  Orienten,  skal  Gud  have  et  særligt,  ukendt 
navn,  og  kendskabet  hertil  betinger  magt  over  alle  verdens  ånder; 
det  var  dette  navn,  som  Allah  i  sin  nåde  havde  åbenbaret  for 
kong  Salomon   og   det   var   derved,    at   han  grundlagde  sin  magt. 

Det  var  imidlertid  ikke  blot  i  oldtiden,  at  der  existerede  folk, 
som  vare  benådede  med  særlig  indsigt  i  naturens  hemmeligheder, 
den  slags  er  der  —  efter  den  almindelige  antagelse  • —  fuldt  op 
af  endnu,  og  særlig  er  det  Marokkanerne,  som  regnes  for  de  mest 
trolddomskyndige.  Min  vært  i  Kairo,  imamen  Musa,  et  af  de  ærligste 
og  troskyldigste  mennesker,  jeg  har  kendt,  fortalte  følgende  lille 
historie  om  en  Marokkaner,  han  havde  truffet  i  Mekka  under 
sin  pilgrimsfart:  Den  fremmede  lånte  et  femfrancsstykke  af  ham, 
gravede  det  ned  i  jorden  og  ridsede  i  sandet  fem  streger  på 
langs  og  fem  på  tværs;  derpå  læste  han  visse  besværgelses- 
formularer   derover,    og  da  de  så  skrabede  sandet  til  side,  lå  der 

et  femfrancsstykke  på  hver  af  de  sexten  felters  plads.  »Så  gav 
han  mig  mine  fem  francs  tilbage«,  sluttede  Musa,  »og  femten 
francs  oven  i  kobet,  og  de  øvrige  tol\-  solvstykker  beholdt  han 
selv.  Jeg  bad  ham  om  at  lære  mig  kunsten,  men  det  afslog  han.« 
Formodenlig  skyldes  denne  begivenhed  som  så  mange  andre  den 
fingerfærdighed  hos  disse  troldmænd,  hvorv^ed  de  sættes  i  stand 
til  at  exploitere  deres  medmenneskers  dumhed. 

Europæerne  med  deres  overlegne  indsigt  og  kunstige  red- 
skaber komme,  som  rimeligt  er,  ofte  til  at  passere  for  troldmænd, 
så  meget  mere  som  grænsen  mellem  disse  sidste  og  læger  i  den 
almindelige  bevidsthed  er  meget  vag,  og  en  Europæer,  der  ikke 
tillige  er  læge,  kan  man  o:  den  almindelige  udannede  befolkning 
ikke  godt  tænke  sig.  Jeg  har  selv  haft  anledning  til  at  gøre 
erfaringer  i  denne  retning,  og  dermed  gik  det  således  til :  under 
mit  ophold  i  stammen  Agédåt  øst  for  Damaskus  i  sommeren  1892 
var  jeg  naturligvis  oftere  bleven  anvendt  som  læge,  og  havde 
ved  at  følge,  hvad  almindelig  sund  fornuft  dikterede,  opnået  et 
højst  ufortjent  ry  for  mine  kure.  Men  konsekvenserne  af  denne 
berømmelse  gik  først  ret  op  for  mig,  da  en  dag  under  shejkens 
fraværelse  en  Kurder  kom  ridende  til  teltet  og  præsenterede  sig 
som  shejkens  gode  ven,  idet  han  samtidig  bemærkede,  at  det 
var  mig,  han  søgte.  Sagen  var  den,  at  der  for  nogen  tid  siden 
var  stjålet  en  sabel  fra  ham  og  nu  vilde  han  da  gærne  have  mig 
til  at  »vise  igen«.  At  finde  stjålne  genstande  er  et  af  de  arabiske 
magikeres  vigtigste  kunstgreb  og  udføres  som  de  fleste  andre  ved 
punktering  i  sandet;  jeg  har  oftere  set  det  blive  udfort  i  Ægypten, 
rigtig  nok  altid  uden  resultat.  Jeg  svarede  ham  selvfølgelig,  at 
det  var  noget,  jeg  ikke  kendte  til  og  ytrede,  at  jeg  overhovedet 
anså  sligt  før  umuligt.  Men  det  var  noget,  søm  Kurderen  ikke 
vilde  lade  sig  afdisputere.  »Du  kan  naturligvis  også  meget  godt, 
når  Du  vil,  øg  skafter  Du  mig  det,  vil  jeg  give  dig  tre  tyrkiske 
pund  (omtrent  70  francs).«  Jeg  var  ikke  rigtig  glad  ved  hele 
situationen;  thi  jeg  vidste,  at  beduinerne  lige  så  vel  som  den 
fremmede  troede,   at  det  var  noget,   der   meget  vel   stod   i   min 

magt,  og  at  mit  afslag  kun  skyldtes  vrangvillighed,  og  da  manden 
påberåbte  sig  sit  venskab  med  shejken,  hos  hvem  jeg  nød  gæst- 
frihed, kunde  det  let  se  taktlost  ud.  Da  fik  jeg  en  ide  til  at 
redde  mig  ud  af  vanskeligheden  med  ære:  »Nu  ja,  jeg  vil  ikke 
nægte,  at  jeg  kunde  skaffe  dig  din  sabel  tilbage,  men  nu  kan 
der  ikke  være  tale  derom  efter  den  måde,  Du  er  kommen  til 
mig  på;  tror  Du,  at  Du  kan  bestikke  mig  med  dine  elendige 
penge;  den  slags  gor  man  kun  for  sine  venner,  og  så  tager  man 
ikke  noget  for  det,  eller  også  gor  man  det  slet  ikke;  men  Du 
kommer  her  og  byder  mig  penge;  se  til,  Du  kommer  af  sted, 
dig  vil  jeg  ikke  have  noget  at  gore  med«.  Ved  denne  vending 
blev  jeg  i  beduinernes  ojne  tilstrækkelig  undskyldt  for,  at  jeg 
ikke  vilde  have  noget  med  ham  at  gore,  og  de  vare  oven  i  købet 
øjensynlig  bevægede  over  min  uegennyttighed.  Samtidig  bevarede 
jeg  min  hele  prestige  uskadt,  og  det  endte  med,  at  Kurderen 
ærgerlig  måtte  ride  bort  med  uforrettet  sag,  idet  han  nu  mere 
end  nogen  sinde  folte  sig  overbevist  om,  at  jeg  havde  formået 
at  skaffe  ham  hans  ejendom  tilbage,  hvis  jeg  blot  havde  villet. 

Som  det  var  at  vente,  indtager  forudsigelsen  af  menneskers 
skæbne  en  betydelig  plads  i  de  overtroiske  forestillinger,  og 
måderne,  hvorpå  man  soger  at  lofte  det  slør,  der  skjuler  frem- 
tiden, ere  mangfoldige.  Forovrigt  begynder  den  moderne  skepsis 
på  dette  punkt  at  gore  sig  en  del  gældende,  og  det  er  mest 
kvinder,  som  endnu  bestandig  hige  efter  at  få  deres  skæbne  at 
vide  forud.  I  Ægypten  drives  spådomskunsten  almindelig  af 
gamle  kællinger,  som  sidde  rundt  om  på  gadehjørnerne  i  Kairo, 
og  som  for  en  halv  piaster  kunne  fortælle  om  de  breve,  man 
venter,  om  den  rigdom,  man  venter,  om  det  giftermål,  der  fore- 
står, og  lignende,  som  nu  en  gang  hører  til  de  faste  numre  på 
en  spåkones  program.  Selve  spåningen  foregår  ved  hjælp  af  nogle 
konkylier  og  en  grøn  sten;  de  rystes  sammen  og  efter  skallernes 
beliggenhed  nærmere  ved  eller  længere  fra  stenen  uddrages 
slutningerne  om  vedkommendes  fremtidsskæbne.  Når  disse  gamle 
kællinger   ofte   slumpe  til  at  sige  noget  rigtigt,    forklares  det  ved 

deres  ganske  mærkelige  evne  til  at  gætte  sig  til  folks  stilling 
efter  deres  ydre,  hvorved  de  sættes  i  stand  til  at  afpasse  svarene; 
det  er  en  gang  hændt  mig  selv,  hvor  en  sådan  spåkælling  i  Kairo 
angav  mig,  rigtig  nok  i  ret  vage  udtryk,  tidspunktet  for  min  til- 
bagerejse til  Europa  samt  rejsen  og  endelig,  hvad  der  ikke  var 
det  mindst  mærkelige,  at  jeg  skulde  foretage  den  til  hest. 

Alt  dette  er  som  sagt  fremherskende  hos  den  ægyptiske  be- 
folkning i  endnu  stærkere  grad  end  hos  Syrerne;  men  selv  disses 
forestillingskreds  er  tilstrækkehg  isprængt  med  bestanddele  af  over- 
tro, til  at  det  ofte  kan  virke  bestemmende  på  det  daglige  livs 
handlinger.  Der  existerer  her  som  ant>-det  en  bestemt  modsæt- 
ning mellem  stadboeren  og  beduinen,  for  hvem  disse  forestillinger 
have  ingen  eller  i  al  fald  kun  ganske  underordnet  betydning. 

For  at  undgå  misforståelse  må  det  dog  bemærkes,  at  alle 
beduinerne  i  denne  henseende  ikke  stå  på  samme  standpunkt; 
der  er  her  som  ved  de  fleste  kulturhistoriske  særtræk  en  gennem- 
gående forskel  mellem  de  i  det  indre  levende,  fuldstændig  ube- 
rørte stammer  og  de  beduiner,  der  holde  til  på  ørkenens  grænser 
og  som  derved  stå  i  en  ganske  vist  uregelmæssig,  men  dog  stadig 
forbindelse  med  bønderne  og  stadboerne.  Medens  der  nemlig 
hos  disse  kan  spores  en  påvirkning  også  på  dette  område,  hvilket 
viser  sig  i  de  ceremonier  ved  kafifeskænkningen,  som  jeg  tidligere 
har  antydet,  og  lignende  lejligheder,  ere  de  uberørte  stammer  så 
godt  som  blottede  for  alle  overtroiske  forestillinger.  De  eneste 
overnaturlige  væsner,  man  der  kender,  ere  de  såkaldte  ghul'er, 
o:  personifikationer  af  den  ensomme  orkens  natlige  uhygge,  men 
de  ere  egenlig  kun  et  tomt  navn  og  ikke  udarbejdede  til  nogen 
bestemt  skikkelse  i  den  almindelige  bevidsthed,  således  som  til- 
fældet er  med  de  djævle  og  ånder,  der  befolke  stadboerens  fantasi. 

Denne  ganske  mærkelige  mangel  på  overtroiske  forestillinger 
hænger  sammen  med  det  almene  religiøse  standpunkt,  hvorpå 
beduinerne  stå  med  undtagelse  af  de  oftere  nævnte  grænse- 
stammer og  enkelte  sydligere  religionssamfund,  som  Wahhabiterne, 

som  dog  også  har  opgivet  det  for  beduinen  specielle  grundlag 
ved  at  slutte  sig  sammen  om  en  by  som  åndeligt  centrum. 

De  frie  orkensonner  have  ingen  religion.  Når  man  tager  en 
af  dem  for  sig  og  sporger  ham  om,  hvilken  religion  han  bekender 
sig  til,  vil  ganske  vist  svaret,  for  så  vidt  man  overhovedet  får 
noget,  lyde  på,  at  v^edkommende  er  muslim.  Det  vil  dog  snart 
vise  sig,  at  dette  blot  er  et  navn,  han  giver  sig,  og  at  han  selv 
heller  ikke  lægger  den  mindste  vægt  derpå.  Beduinen  har  ikke 
den  mindste  anelse  om  Koranens  indhold  eller  den  muhammedanske 
religions  fordringer;  de  rituelle  bestemmelser  om  de  daglige 
bønner  og  afvaskninger  kender  han  ikke  noget  til,  og  den  ethiske 
grundtanke  i  Koranen,  fortrøstningen  til  den  almægtige  Gud,  er 
ham  så  temmelig  fremmed.  Af  de  muhammedanske  ceremonier  er 
det  kun  den  årlige  månedsfaste,  som  overholdes,  og  det  endda 
langtfra  af  alle. 

Berettigelsen  til  at  kalde  beduinerne  for  Muhammedanere  bliver 
således  temmelig  tvivlsom,  og  deres  forunderlige  mangel  på  religiøs 
interesse  kommer  også  frem  atter  og  atter  i  de  daglige  samtaler. 
Alle  transcendentale  spørgsmål  ligger  over  eller  måske  rettere 
udenfor  deres  åndelige  horizont;  grubleriet  over  formålet  med 
den  jordiske  tilværelse,  over  et  liv  efter  døden  og  lignende  er 
dem  fuldstændig  fremmed.  De  ere  pa  dette  punkt  nået  til  en 
resignation,  som  enhver  europæisk  filosof  måtte  misunde  dem. 
Selve  det  interessante  punkt  i  det  menneskelige  liv,  nemlig  dets 
afslutning,  behandles  i  en  vis  overensstemmelse  hermed  med  stor 
ligegyldighed;  den  tyske  sprogforsker  Sachau  fortæller,  at  da  han 
en  gang  kom  ind  i  et  beduintelt  og  fandt  en  lidende,  sammen- 
kroben  skikkelse  liggende  i  en  krog,  fik  han  på  spørgsmålet  om, 
hvad  der  var  i  vejen  med  ham,  kun  det  henkastede  svar:  jemut 
(o:  han  dør)  i  en  tone,  som  om  det  var  en  kat  eller  en  kylling, 
der  var  tale  om.  Selve  manglen  på  begravelsesceremonier  viser 
også,  hvor  få  tanker  man  knytter  til  et  individs  jordiske  bortgang; 
når  en  mand  er  død,  bliver  han  uden  videre  puttet  ned  i  jorden 
som  en  selvdød  gris,  og  dermed  er  det  menneskeliv  afsluttet. 

Denne  ubetingede  interesseløshed  for  religiøse  spørgsmål  er 
ikke  noget  ved  ydre  omstændigheder  senere  udviklet,  men  noget, 
som  synes  ejendommeligt  for  beduinerne  allerede  fra  de  ældste 
tider,  hvorom  vi  have  efterretning.  I  de  vidnesbyrd,  som  de  selv 
have  efterladt,  nemlig  deres  lyriske  digtning,  findes  ikke  blot 
ikke  bestemt  udformede  mythologiske  forestillinger,  men  ikke  en 
gang  religiøse  udtalelser  af  ganske  almindelig  art,  hvilket  digt- 
ningen dog  i  følge  hele  sin  natur  ofte  kunde  give  anledning  til; 
og  det  synes  deraf  at  fremgå,  at  den  besynderlige  irreligiøsitet, 
som  gør  nutidens  beduiner  til  en  enestående  kulturhistorisk  mærk- 
værdighed, er  en  arv  fra  deres  tidligere  forfædre,  hvorved 
denne  race  kommer  i  den  skarpeste  modsætning  til  hele  den 
semitiske  æts  øvrige  repræsentanter,  hos  hvem  den  religiøse 
begavelse  viser  sig  særlig  udviklet,  og  for  hvem  jo  netop 
religionen  har  været  det  ledende  motiv  i  alle  historiens  skiftende 
perioder. 

Der  synes  i  selve  ørkenboernes  tidligere  historie  at  foreHgge 
et  faktum,  som  står  i  modstrid  med  det  her  udviklede,  nemlig 
den  tilslutning,  som  beduinerne  ved  profetens  fremtræden  ydede 
den  nye  lære.  Det  viser  sig  dog  ved  nærmere  undersøgelse, 
dels  at  den  langtfra  var  enstemmig,  og  dels  at  det  var  ganske 
andre  motiver  end  den  religiøse  begejstring,  som  blev  be- 
stemmende for  denne  tilslutning,  og  dens  rent  efemere  natur 
bekræfter  også  dette.  Det,  som  fængslede  ørkenboerne  ved 
Muhammeds  fremkomst  og  som  knyttede  dem  til  hans  faner,  det 
var  ikke  de  dogmatiske  eller  ethiske  fortræffeligheder;  thi  det  var 
noget,  de  ikke  forstod  eller  ikke  bekymrede  sig  om;  det  var 
derimod  hans  personlige  egenskaber,  hans  store  skønhed  og 
vindende  væsen,  hans  henrivende  veltalenhed  og  digteriske  glød, 
som  samlede  deres  skarer  omkring  ham.  Og  desuden  var  der 
jo  også  i  profetens  krige  lejlighed  til  godt  bytte,  det,  som  altid 
har  været  det  vigtigste  formål  for  alle  krigerske  operationer  i 
ørkenen. 

J.   Ostrup.  II 

Hvor  lidet  de  egenlige  beduiner  have  bekymret  sig  om,  hvad 
deres  forer  havde  forkyndt  i  sine  prædikener,  illustreres  tilstrække- 
lig tydelig  af  de  gamle  legender.  Da  krigsbyttet  efter  slaget  ved 
Kadesia  skulde  deles  og  en  særlig  del  var  reserveret  dem,  som 
kunde  de  længste  stykker  af  Koranen  udenad,  viste  det  sig,  at 
netop  de  berømteste  krigere  kunde  mindst,  og  enkelte  som  den 
navnkundige  Amr  ibn  Madikarb  endog  slet  intet.  Det  viser  sig 
jo  også,  at  allerede  lige  efter  profetens  død  falde  en  del  beduin- 
stammer fra;  da  den  mand,  som  havde  samlet  dem  under  sin 
førerstav,  var  dod,  var  dermed  også  båndet  lost;  thi  i  hans  lære 
var  der  intet,  som  bandt  dem ;  og  efterhånden,  under  de  første 
kalifer,  drage  beduinerne,  som  fra  forst  af  havde  bidraget  meget 
til  den  islamitiske  bevægelses  fremgang,  sig  fuldstændig  tilbage 
og  overlade  til  stadboerne  at  føre  den  videre,  og  denne  for- 
flyttelse af  tyngdepunktet  får  sin  ydre,  historiske  betegnelse  i 
overførelsen  af  kalifatets  residens  fra  Mekka  til  Damaskus. 

Men  ikke  en  gang  under  profeten  selv  var  tilgangen  til  hans 
hær  fra  beduinernes  side  enstemmig;  hans  polemik  mod  de  gamle 
digtere,  hos  hvem  ligesom  alle  de  mest  karakteriske  elementer  i 
beduinlivet  havde  koncentreret  sig,  bragte  mange  af  dem  på  en 
spændt  fod  med  ham,  og  med  iver  svang  de  satirens  svøbe  over 
den  fremståede  fanatiker.  De  elementer,  der  her  stillede  sig  i 
opposition  til  den  nye  bevægelse,  blev  aldrig  undertvungne; 
beduinerne  hævdede  bagefter  som  før  deres  ret  til  at  leve  frie  i 
den  frie  ørken,  og  Islam  blev  en  dem  ganske  uvedkommende 
bevægelse,    som    de   kun    for   et  kort  tidsrum  havde  grebet  ind  i. 


Jeg  har  oftere  i  min  omtale  af  beduinernes  forhold  haft  lejlig- 
hed til  at  nævne  ordet  shejk,  hvilket  som  bekendt  er  betegnelsen 
for  stammens  eller  stammeafdelingens  høvding.  Det  arabiske  ord 
shejk  betyder  egenlig  en  olding,  men  bruges  dernæst  til  at  betegne 


den,  hvem  man  yder  en  lignende  ærbødighed  på  grund  ai  magt 
eller  kundskab,  og  det  kommer  således  til  at  betyde  lærer, 
ypperste,  hovding  osv.,  altså  med  en  ganske  tilsvarende  betyd- 
ningsovergang,  som  når  i  europæiske  sprog  seigneur  har  udviklet 
sig  af  senior  og  lignende.  Heller  ikke  hos  beduinerne  er  værdig- 
heden som  shejk  knyttet  til  nogen  bestemt  alder,  og  der  er  ikke 
noget  i  vejen  for,  at  stammernes  »ældste«  kunne  være  temmelig 
unge  mænd.  Denne  værdighed  er  arvelig  i  de  rigeste  eller  fra 
gammel  tid  mest  ansete  familjer,  og  selve  systemet  peger  tydelig 
nok,  også  gennem  navnet,  på  sin  første  oprindelse,  nemlig  det 
rent  patriarkalske  forhold. 

Skønt  dette  nu  er  overfort  til  et  videre  område,  gør  der  sig 
dog  den  påfaldende  kendsgærning  gældende,  at  der  ikke  ved 
overgangen  fra  familje  til  stat  er  kommen  fastere  former  frem. 
Forholdet  er  endnu  bestandig  det,  at  der  ikke  til  værdigheden 
som  shejk  er  knyttet  noget  ved  en  gang  fastslåede  vedtægter 
bestemt  magtområde,  og  som  følge  deraf  er  også  den  lydighed, 
der  vises  shejken,  af  en  ren  frivillig  natur  eller  begrundet  i  øje- 
blikkelige, ydre  omstændigheder,  som  dog  ikke  kunne  afgive 
basis  for  et  fast,  bestandigt  existerende  retsforhold. 

Under  almindelige  forhold,  ved  det  daglige  liv  i  teltlejren  er 
shejkens  rolle  meget  tilbagetrukken;  han  har  en  vis  forpligtelse 
til  at  modtage  alle  fremmede  og  fungerer  tillige  ved  dagligdags 
småkævl  i  familjerne  som  en  slags  forligskommission.  Det  er  dog 
først  ved  mere  extraordinære  lejligheder,  at  han  kommer  til  at 
gøre  sig  gældende;  når  der  rådslås  om  forandring  af  lejrplads 
eller  om  en  krigersk  operation,  er  shejken  den  selvskrevne  leder 
af  rådslagningen,  og  iværksættes  togtet,  er  han  tillige  dets  natur- 
lige fører. 

Om  et  egenligt  vederlag  for  denne  virksomhed  er  der  ikke 
tale;  der  vises  i  almindelighed  shejken  og  hans  slægt  større 
ærbødighed  end  andre,  overalt  hvor  folk  komme  sammen,  men 
det  er  også  det  hele.  Og  selv  den  ved  sådanne  ceremonier  stil- 
tiende anerkendelse  af  hans  autoritet  bliver  der  ofte  ved  de  enkelte 

stammemedlemmers  ubændige  frihedsfølelse  gjort  dybe  skår  i, 
som  shejken  må  finde  sig  i.  Ingen  er  absolut  forpligtet  til  at 
følge  høvdingen,  og  man  har  også  set  exempler  på,  at  folket 
under  uheldige  forhold,  vedvarende  tørke,  kvægsygdomme  og 
lignende,  har  skudt  skylden  på  shejkens  dårlige  ledelse  og  fuld- 
stændier  forladt  ham  for  at  slutte  sig  sammen  om  en  anden. 


Beduinpige. 


Shejkens  indflydelse  beror  derfor  først  og  fremmest  på  hans 
personlige  egenskaber.  Den,  der  besidder  den  største  praktiske 
erfaring  til  at  skaffe  sin  stamme  de  gunstigst  mulige  livsvilkår  i 
ørkenen,  og  som  tillige  ved  sit  personlige  mod  yder  en  garanti 
mod  andre  stammers  overfald,  og  som  endelig  med  en  taktfuld 
tilbageholdenhed   forstår   at  give   sine  befalinger  på  en  måde,   så 

at  de  mere  ligne  venskabelige  råd,  vil  naturligvis  erhverve  sig 
den  største  tillid  og  den  videste  autoritet. 

Det  er  i  det  hele  taget  af  den  største  betydning  for  shejken, 
når  han  vil  bevare  sin  stilling,  at  bibringe  folk  overbevisningen 
om,  at  man  står  sig  bedst  ved  at  følge  hans  anordninger  og  ikke 
forsøge  på  at  hævde,  at  hans  befalinger  skulle  adlydes.  Følelsen 
af  det  nødvendige  i,  at  den  enkelte  underordner  sig  for  at  fremme 
det  heles  vel,  existerer  nemlig  ikke  hos  beduinerne;  de  kende 
ikke  begrebet  subordination,  hverken  i  det  daglige  liv  eller  under 
militære  forhold.  En  komisk  bekræftelse  herpå  fik  man  ved  en 
episode  under  den  sidste  russisk-tyrkiske  krig.  Der  var  den  gang 
i  Konstantinopel  en  større  afdeling  beduiner  som  fanger,  tagne 
under  en  af  de  sædvanlige  grænsekampe  mellem  ørkenstammerne 
og  de  tyrkiske  garnisoner;  efter  en  henvendelse  derom  fik  de  lov 
til  at  komme  ud  mod  at  gore  krigstjeneste.  Men  det  viste  sig 
da,  at  en  ordning  i  de  sædvanlige  militære  cadrer  var  aldeles 
umulig;  disciplin  og  subordination  var  noget,  de  ikke  kendte  til, 
og  det  blev  da  bestemt,  at  de  kun  skulde  anvendes  som  blænkere 
ligesom  baschi-bozuk'erne  og  til  ordonanstjeneste.  Så  blev  en 
afdeling  af  dem  sendt  ud  for  at  skaffe  underretning  om  fjendens 
bevægelser,  men  i  stedet  for  at  skaffe  oplysninger  herom  vendte 
de  tilbage  med  en  mængde  køer  og  får,  tagne  hos  de  ulykkelige 
tyrkiske  bønder,  og  vare  meget  stolte  af  deres  expeditions  heldige 
udfald ;  det  var  nu  deres  måde  at  føre  krig  på.  Så  indså  Tyrkerne, 
at  der  ikke  var  noget  at  stille  op  med  dem  til  regulært  krigs- 
brug, og  de  blev  sendte  tilbage  til  Konstantinopel. 

Og  ligesom  i  krigen  er  også  i  det  daglige  liv  den  enkelte 
teltejers  forgodtbefindende  den  nærmeste  rettesnor  for  hans  hand- 
Unger;  shejken  kan  råde  og  anordne,  men  om  man  vil  rette  sig 
derefter,  bliver  til  syvende  og  sidst  den  enkeltes  sag. 

Under  sådanne  forhold  skulde  man  tro,  at  livet  i  en  beduin- 
lejr måtte  blive  tilsvarende  til  det,  der  føres  i  en  guldgraver- 
landsby, hvor  næveretten  er  lovbog,  og  selvtægt  den  eneste  kendte 
form    for  juridiske  forhandlinger,   og  man  bliver  derfor  ikke  lidet 

overrasket  ved  at  finde  en  orden  og  en  iagttagelse  af  den  al- 
mindelige morals  forskrifter,  som  sætter  ørkenboernes  samfund 
fuldstændig  ved  siden  af  enhver  civiliseret  nation.  Man  har  tilfulde 
indset,  at  skal  der  overhovedet  være  tale  om  et  for  mennesker 
værdigt  samliv  i  nogenlunde  ordnede  former,  så  er  der  visse 
almindelige  moralske  vedtægter,  som  må  overholdes,  og  bevidst- 
heden herom,  der  har  fået  en  yderligere  støtte  ved  det  enkelte 
individs  bøjen  sig  under  patriarkalske  familjehensyn,  er  bleven 
en  fyldestgjørende  erstatning  for  skrevne  love,  domstole  og 
antoritetsfrygt. 

Og  mærkeligt  er  det  at  se,  hvor  langt  man  er  nået  frem  på 
denne  måde;  den  fælles  moralske  bevidsthed,  der  knytter  familjerne 
sammen,  gør  det  umuligt  for  det  enkelte  individ  at  bryde  ud 
af  rækken  uden  derved  strax  at  stille  sig  i  en  enkeltmands  håb- 
løse opposition  til  hele  hans  samtid.  Lad  en  mand  forsøge  at 
bruge  vold  mod  sin  svagere  nabo,  lad  ham  prøve  at  fratage  ham 
nogle  af  hans  ejendele,  og  der  vil  rejse  sig  en  indignation  imod 
ham  i  stammen,  som  end  ikke  den  stærkeste  vil  kunne  trodse. 
En  sådan  retsbryder  vil  blive  fuldstændig  banlyst;  alle  det 
daglige  livs  små  tjenester  vil  blive  ham  nægtet;  går  en  dag 
ilden  ud  i  hans  telt,  vil  det  være  forgæves,  at  han  går  til  sin 
nabo  og  beder  om  at  låne  ild,  denne  tjeneste,  som  ellers  aldrig 
nægtes. 

De  sjældne  tilfælde,  hvor  voldelige  lovbrud  indenfor  en 
stammes  egen  kreds  have  fundet  sted,  føre  derfor  altid  enten  til 
at  den  skyldige  må  falde  til  foje  og  give  den  forurettede  en 
fyldestgørende  oprejsning,  —  eller  han  må  fortrække,  rømme  fra 
sin  stammes  lejr  og  sine  fædres  telt  for  at  søge  et  nyt  hjem 
hos  en  anden  stamme,  hvor  hans  brodefulde  fortid  måske  ikke 
er  kendt. 

For  en  beduin  er  imidlertid  dette  sidste  vilkår  meget  tungt, 
så  meget  mere  som  han  kan  være  sikker  på  at  blive  betragtet 
med  stor  ringeagt  på  det  sted,  han  har  udkåret  til  sin  nye  hjem- 
stavn.     Beduinen    har   den   klassiske   Helleners    mistro   og    foragt 

for  den  fremmede,  der  definitivt  forlader  sit  gamle  hjem;  lige 
så  stor  som  gæstfriheden  er  mod  den  fremmede,  der  kun  opholder 
sig  blandt  ørkenboerne  på  kortere  tid,  lige  så  kold  vilde  mod- 
tagelsen blive,  når  man  vilde  tage  sig  en  bolig  for  stedse 
iblandt  dem. 

Thi  det  er  netop  et  af  de  dybest  gående  træk  i  hele 
beduinens  karakter,  hans  tilbøjelighed  til  at  holde  fast  ved  sit 
gamle  hjem,  og  i  denne  udprægede  sans  for  familjelivet  have  vi 
en  af  hele  den  semitiske  races  ejendommeligste  egenskaber,  som 
netop  her  i  ørkenen  har  udviklet  sig  i  den  skarpeste  form. 
Jeg  tror,  at  man  ved  at  forfølge  hele  racens  kulturhistoriske 
udvikling  også  vilde  kunne  genfinde  denne  egenskab  på 
andre  områder,  således  i  den  underlige  tilbagetrængen  af 
det  rent  individuelle,  som  i  så  mange  henseender  er  så  karak- 
teristisk for  semitisk  åndsliv;  men  —  en  nøjere  påvisning  heraf 
vilde  let  føre  for  vidt,  og  man  kommer  let  ud  på  de  usikre  eller 
vilkårlige  analogislutningers  område,  hvor  kun  dybsindige  Tyskere 
befinde  sig  vel.  Lad  os  nøjes  med  at  hævde  denne  vedhængen 
ved  familjen  som  noget  fælles  semitisk,  der  i  speciel  grad  har 
udviklet  sig  i  ørkenen.  Beduinen  kan  vel  i  europæisk  forstand 
ikke  tale  om  noget  hjemsted,  da  hans  bolig  i  dag  står  her  og 
om  nogle  dage  mange  mile  herfra,  men  følelsen  af  at  have  et 
hjem,  stoltheden  og  glæden  derover  er  ikke  mindre  for  det;  hvor 
i  ørkenen  hans  telt  end  står,  bestandig  er  det  dog  det  samme 
og  bestandig  i  de  samme  omgivelser.  Man  skal  høre  en  beduin, 
der  længe  har  været  hjemmefra,  fortælle  om  den  fjærne  lejr, 
hvor  hans  telt  står  rejst  mellem  de  andre,  man  skal  se  den 
glæde,  der  ligger  i  smilet  om  hans  mund,  mens  han  taler,  og 
den  længsel,  der  rober  sig  i  de  sorte  øjne,  og  man  forstår,  i 
hvor  inderlig  en  grad  denne  mand  er  knyttet  til  hjemmet.  Ofte 
har  Mansur  under  vort  ridt  givet  sig  til  at  fortælle  om  hans  egen 
bolig  ude  i  Sbå-stammen,  som  han  nu  i  så  lange  tider  ikke  havde 
set;  thi  skondt  han  tilbragte  den  største  del  af  året  i  Damaskus, 
bevarede  han  alligevel  sit  telt  ude  i  sin  stamme;    derude   var  jo 

hans  hjem,  hvor  lang  tid  der  end  kunde  gå  mellem  de  gange, 
han  kom  der;  og  når  han  begyndte  at  fortælle  derom,  kom  der 
en  glans  i  hans  øje  og  en  varme  i  hans  tale  som  sjældent  ellers, 
og  jeg  mindedes  de  gamle  arabiske  digte,  hvor  netop  hjemveen 
har  fået  så  stærkt  og  så  hyppigt  forekommende  et  udtryk  som 
næppe  i  nogen  anden  literatur. 

Det  er  denne  faste  tilknytning  til  hjemmet,  som  mere  end 
noget  andet  har  bidraget  til  at  skabe  den  forholdsvis  vidt  ud- 
viklede retsbevidsthed  hos  ørkenboeren;  det  sted,  hvormed  han 
er  så  uopløselig  forbundet,  kommer  ganske  naturligt  til  at  stå  for 
ham  som  fredhelligt,  og  den  følelse  af  det  nødvendige  i  at  holde 
sammen  med  sine  lejrkammerater,  som  livet  i  ørkenen  ganske  at 
sig  selv  medfører,  bidrager  yderligere  til  den  fordragelighed  og 
retstroskab,  som  karakteriserer  beduinernes  indre  samfundsliv. 

Vel  at  mærke,  alt  dette  gælder  kun  indenfor  stammens  egen, 
snævre  kreds;  udenfor  denne  er  grænseskellet  mellem  ret  og  uret 
et  ganske  andet.  Dels  den  tidligere  omtalte  grundbetragtning  af 
den  uendelige  afstand  mellem  beduiner  og  ikke-beduiner,  og  dels 
den  enkelte  stammes  mangel  på  berøring  med  de  andre  stammer 
bevirker,  at  målestokken  for  det  tilladelige,  når  det  gælder 
fremmede,  er  så  vidt  forskellig  fra  den,  der  anlægges  overfor 
stammefrænder.  Den  fremmede  har,  ret  beset,  slet  ingen  ret, 
undtagen  den,  gæstevenskabet  skænker,  og  dette  er  da  atter  kun 
på  grund  af,  at  han  derved  så  at  sige  er  bleven  foreløbig  medlem 
af  beduinens  eget  hjem  og  altså  ophører  at  være  fremmed.  Ellers 
kan  man  gøre  med  ham,  hvad  man  vil,  og  for  så  vidt  gælder 
kun  den  stærkeres  ret;  at  udplyndre  ham  er  ikke  blot  tilladt, 
men  udføres  handlingen  med  særlig  tapperhed  eller  raskhed,  kan 
den  endog  blive  manden  til  ære.  Endnu  gælder  den  samme  moral 
som  hos  de  gamle  nationalhelte  fra  før  profetens  tid,  hvis  gav- 
mildhed ingen  grænser  kendte,  men  som  på  den  anden  side  anså 
overfald  paa  fredelige  karavaner  for  den  mest  selvfølgelige  sag 
i  verden. 

Og  hvorledes  disse  udplyndringer  ikke  ere  forbundne  med 
nogen  egenlig  folelse  af  fjendskab  mod  den  fremmede,  har  man  flere 
ret  ejendommelige  beviser  på.  Hos  de  gamle  beduiner  herskede 
den  mærkelige  skik,  at  når  den  udplyndrede  kunde  godtgøre  sin 
fuldstændige  hjælpeloshed,  kunde  han  få  en  del  af  sin  fratagne 
ejendom  igen,  og  for  denne  besynderlige  delvise  tilbagelevering 
har  man  også  i  sproget  en  ganske  speciel  betegnelse  (uqål).  Den 
samme  skik  genfindes  tildels  endnu,  på  sine  steder  under  lidt 
forandrede  former.  En  fransk  lærd,  der  nu  lever  i  Paris,  men 
som  i  halvfjerserne  foretog  rejser  i  det  sydlige  Arabien,  har  for- 
talt mig,  at  lige  ved  begyndelsen  af  sin  expedition  blev  han 
udplyndret  i  en  af  de  første  stammer,  han  kom  til,  og  hele  hans 
rige  udrustning,  der  var  bekostet  af  den  franske  regering,  blev 
taget  fra  ham.  Ikke  desto  mindre  blev  han  gode  venner  med 
den  pågældende  stammes  shejk,  og  nød  endog  i  flere  uger  godt 
af  hans  gæstfrihed.  Gjort  dristig  ved  denne  gode  behandling 
prøvede  han  ved  afrejsen  på  at  få  høvdingen  til  at  udlevere  det 
rovede  gods,  men  derved  blev  han  skuffet.  Hvad  beduinerne  i 
den  fri  ørken  havde  taget  fra  en  fremmed,  vare  de  i  deres  gode 
ret  til  at  beholde,  og  sagen  forandredes  ikke  ved,  at  denne 
fremmede  senere  var  bleven  deres  gæst.  Efter  lange  forhandlinger 
lykkedes  det  ham  dog  at  få  enkelte  ting  udleveret,  og  som  en 
erstatning  for  det  øvrige  skaflede  shejken  ham  i  forbindelse  med 
andre  stammer,  og  hele  den  sidste  del  af  hans  rejse  tilendebragtes 
uden  synderlige  uheld. 

Der  er  én  forbrydelse,  som  man  kunde  vente  at  finde  ret 
hyppig  forekommende,  om  end  ikke  indenfor  lejrens  kreds,  så 
dog  ved  berøringen  med  fremmede  elementer,  men  som  alligevel 
er  overordenlig  sjælden,  nemlig  manddrab.  Også  her  er  det  flere 
forskellige  årsager,  som  have  virket  sammen  til  at  skabe  denne 
hos  et  lovløst  roverfolk  overraskende  kendsgærning.  Beduinerne 
nære  for  det  første  i  mange  tilfælde  en  vis,  næsten  religiøs  sky 
for  at  dræbe,  selv  hvor  de  kunne  gøre  det  med  fuldstændig 
sikkerhed,    som    ved   overfald    på   vildfremmede    og   lignende,    og 

dernæst  har  heiis}-net  til  den  ubonhorlige  blodhævn  lagt  en 
dæmper  pa  alle  morderiske  tilbøjeligheder  Er  et  drab  først 
begået,  da  gjaldt  og  gælder  endnu  den  strængeste  hævnerpUgt, 
som  kun  meget  sjældent  lader  sig  stille  tilfreds  med  mandebod. 
Men  den  udforte  hævn  fremkalder  en  ny  blodhævnsforpligtelse 
fra  modpartens  side,  og  således  kan  et  enkelt  drab  blive  den 
forste  årsag  til  en  række  gensidige  overfald,  der  til  sine  tider 
forst  har  fundet  deres  afslutning  ved  begge  familjers  undergang. 
Disse  forfærdelige  konsekvenser  ere  tilstrækkelige  til  at  holde 
sablen  i  skeden  ved  mange  lejligheder,  hvor  den  ellers  vilde  have 
søgt  modstanderens  hjærte ;  thi  det  er  ikke  blot  sig  selv  personlig, 
man  ved  en  sådan  gærning  bringer  i  en  evig  overhængende  fare, 
hele  familjen,  undertiden  endog  hele  stammen  drages  med  ind  i 
sagen.  Xetop  den  omh}-ggelige  overholdelse  af  blodhævnens 
krav  har  på  denne  måde  belært  orkenboerne  om  værdien  af  et 
menneskeliv  bedre  og  virkningsfuldere  end  nogen  øvrighed  skulde 
formå  det. 

Endogså  i  krigen  kommer  denne  sky  for  at  berove  et  med- 
menneske livet,  undertiden  til  at  gøre  sig  gældende,  og  i  forening 
med  de  bestemte  årsager,  der  i  almindelighed  fremkalde  krigene, 
giver  den  ørkenboernes  militære  operationer  en  ejendommelig 
karakter.  Her  er  et  af  de  punkter,  h\-or  illusionerne  om  be- 
duiner og  deres  livsforhold  vistnok  have  holdt  sig  bedst;  for  de 
fleste,  for  hvem  ordet  beduin  er  uadskilleligt  fra  forestillingen  om 
tapperhed  og  ridderlighed,  vil  det  falde  underligt,  når  jeg  drister 
mig  til  at  hævde,  at  ørkenboerne  tværtimod  ere  en  fejg  nation, 
at  den  race,  h\-is  karakter  man  tænkte  sig  lignende  lovens,  i 
virkeligheden  kun  minder  om  en  hyæne. 

For  imidlertid  at  være  fuldt  ud  retfærdige  mod  beduinerne 
ma  man  huske  på,  at  den  målestok,  der  skal  anlægges,  naar 
talen  er  om  bedømmelsen  af  mod  her,  bliver  en  ganske  anden, 
baseret  på  en  grundforskel  mellem  selve  racerne.  Det,  som 
hos  alle  ariske  folk  udgør  hovedbestanddelen  af  det  militære 
mod,    nemlig   ridderligheden,   følelsen   af  at  være  forpligtet  til  at 

holde  stand  selv  i  ugunstige  stillinger,  er  noget,  som  Semiterne 
aldrig  have  kendt,  og  hvad  de  kalde  mod,  kommer  derved  til 
at  afvige  meget  fra  vore  begreber.  For  dem  er  der  ikke  nogen 
skam  i  at  fl}'gte,  når  og  h\'orsomhelst  man  ikke  kan  være 
absolut  sikker  på  at  have  overtaget,  og  er  denne  betragtnings- 
måde end  ikke  meget  chevaleresk,  så  er  den  så  meget  mere 
praktisk,  og  ved  sammenstod  med  folk  af  europæisk  race  gi\'er 
den  altid  Semiterne  en  betydelig  fordel,  idet  de  ikke  bindes  i 
deres  operationer  af  visse  æresbegreber.  Der  er  ingen  tvivl  om, 
at  hvis  Abd-el-Kader  i  sin  tid  vilde  have  fulgt  europæiske 
anskuelser  og  holdt  stand  på  mange  steder,  hvor  han  foretrak 
en  øjeblikkelig  flugt,  vilde  han  ikke  være  bleven  Franskmændene 
en  så  frygtelig  modstander  og  håns  uafhængighedskamp  ikke 
kunnet  vare  den  halve  tid. 

Hos  orkenbeduinerne  findes  det  samme  semitiske  fællestræk, 
om  muligt  i  en  endnu  mere  udpræget  grad.  H\ad  det  for  dem 
egenlig  kommer  ån  pa  i  krigen,  har  givet  sig  et  udtryk  i  det 
karakteristiske  arabiske  ordsprog:  »At  flygte  i  rette  øjeblik,  det 
er  at  sejre«  (elharab  fi  waqtih  nasr).  en  udtalelse,  der  bedre  end 
alt  andet  illustrerer  deres  mere  strategisk  korrekte  end  ridderlig 
smukke  kampmåde.  Og  man  vil  have  lejlighed  til  at  se  dette 
bekræftet,  både  i  deres  slag  mod  hverandre  indbyrdes  og  hvor 
de  ere  stillede  fjendtligt  overfor  Europæere;  særlig  her  kommer 
det  hyænemæssige  frem  på  en  måde,  der  må  rive  en  ud  af  alle 
illusioner  om  ørkenens  tapre  og  dødsforagtende  sønner,  og  tage 
den  glorie  af  deres  hoved,  som  novellistiske  rejseskildrere  altfor 
velvilligt  have  omgivet  dem  med 

Kampene  imellem  stammerne  indbyrdes  fortsættes  stadig,  idet 
de  dels  bero  på  nedarvet  fjendskab,  dels  fremkaldes  på  ny  ved 
stedse  tilbagevendende  årsager  af  samme  årt.  Undertiden  er  det 
personlig  jalousi  mellem  ledende  mænd  i  de  forskellige  stammer, 
som  foranlediger  rytterskarernes  udrykning,  oftere  er  dog  disse 
krige    at   betragte    som    direkte   udslag   af  den  almindelige  kamp 

for  tilværelsen,  idet  det  er  selvopholdelsesdriften,  som  foranlediger 
disse  sammenstød. 

Som  tidligere  anført  har  hver  stamme  sine  bestemte  terri- 
torier, hvor  de  vandre  om  med  deres  hjorde,  og  som  de  fra 
gammel  tid  af  have  hævd  på.  Med  de  store  skarer  af  kameler 
og  får,  som  de  ofte  flytte  med  sig,  er  det  nødvendigt  for  dem 
at  skifte  ret  hyppigt,  for  at  græsgangene  ikke  skulle  blive  alt- 
for afgnavede.  Men  nu  forstås  det  let,  at  ved  tilfældigt  ind- 
trædende, ydre  årsager  kan  et  terræn,  hvor  man  havde  tænkt  at 
slå  sig  ned  i  en  vis  tid,  blive  ubeboeligt;  pludselig  tørke  kan 
odelægge  græsvæxten,  eller  lignende,  og  stammen  er  da  henvist 
til  at  sende  sine  unge  ryttere  ud  for  at  lade  opsøge  noget  nyt 
og  bedre.  Men  derved  sker  det  så,  at  man  kommer  ind  på 
egne,  som  andre  stammer  erklærer  at  have  hævd  på,  og  dermed 
er  signalet  givet  til  de  bestandig  tilbagevendende  kampe. 

Men  ligesom  selve  årsagen  således  er  af  en  ren  økonomisk 
karakter,  således  er  også  den  måde,  hvorpå  krigen  bliver  ført. 
Det,  som  det  kommer  an  på,  er  ikke  så  meget  at  slå  det  størst 
mulige  antal  af  sine  fjender  ihjel  som  derimod  at  fratage  dem  så 
mange  kameler  som  muligt;  hovedsagen  er  plyndringen  og  ikke 
selve  kampen,  der  snarere  må  betragtes  som  en  biting. 

Den  sædvanlige  form  for  de  gensidige  angreb  er  heller  ikke 
skikket  til  at  forøge  forestillingerne  om  beduinernes  mod;  man 
søger  nemlig  i  almindelighed  at  komme  sin  fjende  tillivs  ved 
pludselige  overfald,  som  tilmed  ofte  foretages  om  natten,  og  selve 
slagene  ere  tidt  af  en  meget  ublodig  beskaffenhed. 

Den  ejendommelige  forkærlighed  for  det  theatralske,  der 
kommer  igen  på  så  mange  punkter  i  beduinens  liv,  gor  sig  også 
særlig  gældende  ved  disse  lejligheder.  Hertil  hører  den  mærkelige 
parade,  som  bestaar  i,  at  rytterne,  førend  de  rykke  ud  mod  de 
angribende  fjender,  passere  forbi  fronten  af  kvinderne,  hilsende 
deres  udkårede  med  bestemte  tilråb.  Også  selve  angrebet  har 
ofte  mere  udseende  af  en  elegant  ryttermanøvre  end  et  alvorlig 
ment    slag;    med   talrige   volter  nærmer  man  sig  til   hinanden  for 

efter  nogle  spilfægterier  atter  at  fjærne  sig  hver  til  sin  side.  Det 
ser  pragtfuldt  ud,  et  rytteriangreb  af  beduiner;  rnen  det  er  også 
alt;  man  skal  se  dem  komme  farende,  liggende  fremme  i  sadlen 
med  kappen  stående  stift  ud  efter  dem  og  med  den  bojelige 
lanse,  hvis  spids  stadig  svipper  op  og  ned,  loftet  frit  i  hojre 
hånd,  medens  de  med  gentagne,  hvinende  tilraab  få  hestene  til  at 
anspænde  sig  endnu  yderligere,  og  da,  hvad  enten  man  selv  rider 
med  i  deres  række  eller  står  ventende  med  riflen  i  hånden  for 
at  tage  imod  dem,  vil  man  rives  med  af  dette  vidunderlige  syn 
og  føle  sit  hjærte  banke  i  livligere  takt,  thi  endnu  er  vi  dog  — 
turde  jeg,  vilde  jeg  tilfoje  et  Gud  ske  lov  —  trods  al  vor 
humanitet  og  civilisation  ikke  kommen  længere  fra  vort  udspring, 
end  at  mænd  glædes  ved  synet  af  raske  mænd  med  våben  i 
hånd.  Men  det  er  som  sagt  også  alt;  denne  rent  æsthetiske 
glæde  vil  der  —  og  er  man  på  den  anden  side,  kan  det  jo  være 
heldigt  nok  —  snart  gores  et  dybt  skår  i,  når  man  et  øjeblik 
efter  ser  de  samme  vilde  ryttere  gøre  en  vending  med  hesten  og 
forsvinde,  som  de  kom. 

Et  par  dage  efter  at  jeg  havde  forladt  Rusafa,  og  var  på 
vejen  mod  vest  ind  igennem  de  mest  ukendte  egne  af  den  syriske 
ørken,  overraskedes  jeg  en  formiddag,  bedst  som  vi  red,  ved,  at 
Mansur  pludselig  varskoede  mig  om  at  gøre  min  riffel  parat,  thi 
måske  blev  der  snart  brug  for  den,  og  på  mit  spørgsmål  om, 
hvad  der  var  i  vejen,  pegede  han  ud  i  horizonten  og  sagde: 
»Der  kan  Du  selv  se.«  Det  var  netop  det,  jeg  ikke  kunde;  thi 
beduiner  har  øjne  som  falke  og  ikke  som  Europæere,  og  han  fik 
tid  til  at  forklare  mig,  at  han  havde  opdaget  fem  ryttere,  der  i 
fuld  fart  stilede  lige  imod  os,  og  jeg  fik  ladet  mit  Winchester- 
gevær  længe  førend  jeg  opdagede  nogle  smaa  sorte  punkter,  der 
vare  i  bevægelse  hen  over  sletten.  Men  det  varede  ikke  længe, 
for  de  smaa  prikker  blev  til  r>'tterskikkelser,  og  da  de  vare  komne 
noget  nærmere,  saa  vi,  at  de  delte  sig,  og  medens  de  tre  fort- 
satte deres  ridt  lige  imod  os,  gjorde  de  to  en  volte  ud  til  hver 
side:     »Pas   nu   på,«    sagde  Mansur,   og  jeg  begyndte  også  selv 

at  blive  opmærksom ;  thi  jeg  vidste,  hvad  dette  betod.  Når 
beduiner  angribe,  holde  de  sig  nemlig  aldrig  samlede,  men  gå 
los  på  modstanderne  fra  flere  forskellige  sider  samtidig,  og  denne 
deling  var  det  sikreste  bevis  for,  at  de  næppe  havde  gode  hen- 
sigter På  tjeneren  Mahmud,  der  også  var  indviet  i  dette  punkt 
af  beduinernes  strategi,  havde  denne  manøvre  ikke  nogen  heldig 
virkning;  thi  hans  frygt  begyndte  nu  at  give  sig  meget  lydehge 
udtryk;  for  resten  var  denne  frygt  for  hans  vedkommende  jo 
også  undskyldelig,  da  han  ikke  selv  var  bevæbnet,  og  vi  vare 
således  kun  to  imod  fem.  For  at  være  mere  sikker  på  mit  skud 
var  jeg  stået  af  og  gav  Mahmud  hesten  at  holde,  medens  Mansur, 
der  var  bevæbnet  med  lanse  og  revolver,  blev  siddende  på  sin. 
Der  stod  jeg,  ventende  på  Mansurs  kommando,  og  så  på  rytterne, 
der  stormede  frem;  jeg  vil  ikke  gøre  mig  til  mere,  end  jeg  er, 
men  i  de  få  sekunder,  det  hele  stod  på,  følte  jeg  mig  ikke 
sysselsat  af  andre  tanker  end  den  rent  kunstneriske  glæde  over 
det  syn,  jeg  havde  for  mig.  Hvor  stot  sad  disse  høje  skikkelser 
ikke  i  deres  sadler,  medens  de  små  heste  bevægede  sig  under 
dem  i  en  lynsnar  dans;  den  lange,  viftende  hale  stod  ud  i  en 
mægtig,  s-formet  bue,  og  ved  hvert  af  rytterens  skingrende  hyl 
så  man  dyret  ligesom  trække  sig  sammen  under  ham  og  blive 
mindre  for  et  ojeblik  efter  med  en  tigers  elasticitet  at  sætte  af 
sted  i  endnu  vildere  spring.  Og  over  det  hele  kastede  solen 
sine  spillende  stråler  og  gød  et  sitrende  lys  over  dette  billede,  så 
berusende  fuldt  af  mandig  livskraft  og  ynde. 

Men  som  sagt,  det  hele  varede  kun  sekunder;  da  rytterne 
vare  omtrent  en  halv  kilometer  fra  os,  kommanderede  Mansur: 
Fyr,  og  vi  afgav  hver  et  par  skud,  som  ganske  vist  ikke  traf, 
men  som  alligevel  havde  den  overraskende  virkning,  at  rytterne 
parerede  hestene  og  et  øjeblik  efter  gjorde  omkring  for  at 
forsvinde  med  den  samme  hast,  hvormed  de  vare  komne.  Vi 
blev  holdende,  til  de  vare  ude  af  syne,  og  optog  derpå  vor 
afbrudte   marsch,    og   således   endte   denne    episode,    den    eneste 

gang,  jeg  under  min  rejse  i  orkenen  har  været  udsat  for  direkte 
angreb. 

Medens  vi  om  eftermiddagen  red  videre,  diskuterede  jeg  med 
Mansur  spørgsmålet  om,  hvem  disse  ryttere  kunde  være  og  hvad 
hensigten  var  med  deres  færd.  Han  forklarede  mig,  at  de  efter 
hans  antagelse  måtte  være  blænkere  for  en  større  stammeafdeling, 
der  var  ude  at  foretage  en  razzia;  da  de  havde  fået  øje  på  os, 
havde  de  tænkt,  at  dette  bytte  også  var  værd  at  tage  med,  men 
så  strax  igen  opgivet  deres  forehavende,  da  de  så,  at  vi  vare 
bevæbnede  og  beredte  til  at  forsvare  os.  Heldigt  var  det,  at 
det  gik,  som  det  gik;  thi  hvis  det  virkelig  har  forholdt  sig,  som 
Mansur  mente,  havde  vi  kun  to  vilkår,  enten  at  skræmme  dem 
bort  uden  blodsudgydelse,  således  som  det  virkelig  lykkedes  os, 
eller  at  skyde  dem  alle  fem;  i  det  tilfælde,  at  vi  havde  dræbt 
et  par  af  dem,  mens  resten  var  undkommet,  vilde  de  uopholdelig 
have  bragt  bud  til  deres  stamme,  og  med  de  heste,  som  vi  den- 
gang havde  (det  var,  forend  jeg  fik  min  orkenhingst)  vilde  vi  i 
løbet  af  en  halv  dag  være  blevne  indhentede,  og  da  der  var 
kommen  blodhævnsforpligtelse  imod  os,  vilde  udfaldet  ikke  have 
været  tvivlsomt. 

Den  arabiske  betragtningsmåde,  at  flugten  på  ingen  måde 
medfører  nogen  vanære,  men  at  den  i  mange  tilfælde  endog  er 
noget,  man  kan  rose  sig  af,  træder  også  frem  i  literaturen  lige 
fra  dens  ældste  periode.  Allerede  den  gamle  Imrulkais,  den 
ypperste  af  de  arabiske  lyrikere  fra  den  digteriske  guldalder  før 
profeten  Muhammeds  fremtræden,  forherliger  sin  hest  for  dens 
raskhed  på  flugten  lige  så  meget  som  før  dens  fyrighed  i  an- 
grebet. Og  det  samme  er  som  anført  tilfældet  nu;  man  skal 
hore  en  af  de  gamle,  en  af  dem,  der  ofte  have  været  med,  give 
en  beretning  om  et  sammenstød  med  fjenden,  og  se  stoltheden  i 
hans  miner,  mens  han  fortæller:  »De  opløftede  krigsskriget,  vi 
skreg  på  vor  side,  vi  stødte  sammen  i  midten  og  efter  et  par 
øjeblikkes  kamp  flygtede  vi,«  altsammen  berettet,  søm  om  det 
var  den  stolteste  sejr. 

Dels  som  en  folge  af  denne  grundbetragtning,  dels  på  grund 
af  bevæbningen  blive  ørkenboernes  kampe  meget  ulige  et  slag 
mellem  europæiske  hærstyrker.  Ganske  vist  ere  beduinerne  vel 
forsynede  med  skydevåben,  men  hensynet  til  vanskelighederne 
ved  ammunitionstilforslen  bringer  dem  til  i  krigen  som  på  jagten 
at  foretrække  lansen,  der  er  et  mere  skrækindjagende  end  egenlig 
farligt  våben.  Alle  de  beduinkampe,  som  jeg  har  hort  om,  have 
derfor  været  lige  så  ublodige  som  slagene  mellem  middelalderens 
condottierer,  for  hvem  det  mere  kom  an  på  at  redde  deres  egne 
folk  end  at  volde  modparten  skade.  Et  par  sårede,  sjældnere 
enkelte  dræbte,  er  det  almindelige  resultat  af  beduinernes  tur- 
neringer. 

Krigens  hovedsagelige  tab  fremkommer  på  et  ganske  andet 
område;  det,  som  bestemmer  sejren  og  dens  værd  er  antallet  af 
de  kameler,  som  det  er  lykkedes  at  frarøve  modstanderne  under 
den  ved  de  pludselige  overfald  opståede  forvirring.  Ofte  tælles 
dette  krigsbytte  i  hundredevis;  men  de  derved  indhøstede  fordele 
have  sjælden  nogen  stabil  karakter;  thi  når  stammen  A  i  dag 
rover  hundrede  kameler  fra  stammen  B,  så  har  det  kun  til  følge, 
at  denne  om  en  måned  eller  et  halvt  år  kommer  og  øver  gen- 
gæld ved  at  røve  det  dobbelte  antal. 

Noget  anderledes  bliver  naturligvis  forholdet,  hvor  beduinerne 
ere  stillede  overfor  modstandere  af  anden  race,  altså  som  ved 
deres  kampe  mod  de  tyrkiske  gendarmer  eller  mod  de  tcher- 
kessiske  kolonister,  hvem  sultanens  regering  forgæves  har  søgt  at 
skaffe  indpas  i  grænsedistrikterne.  Også  her  er  deres  taktik  dog 
den  samme,  nemlig  at  virke  ved  pludselige  overfald  for  så  hurtigt 
at  trække  sig  tilbage  til  ørkenen,  der  sikrer  mod  enhver  for- 
følgelse; men  selve  kampene  ere  vildere,  særlig  overfor  Tcher- 
kesserne,  som  trods  al  tapperhed  bestandig  ligge  under  for  be- 
duinerne, der  i  selve  naturforholdene  have  deres  vigtigste 
beskyttelse.  I  de  tcherkessiske  kolonier  i  det  nordlige  Mesopo- 
tamien, som  nu  snart  ere  udryddede,  var  forholdet  det,  at  kolonisterne 
næppe  turde  vove  sig  ud  paa  deres  yderste  marker ;  de  blev  ned- 

huggede  enkeltvis,  og  samlede  de  sig  i  større  skarer  for  at  tage 
hævn,  ja,  hvor  var  så  fjenden ;  al  deres  tapperhed  og  militære 
energi  var  unj-ttig  overfor  ørkenboernes  flygtighed,  den,  som 
allerede  de  romerske  legioner  fik  at  føle. 

Det  er  derfor  næppe  med  våbenmagt,  at  beduinerne  nogen- 
sinde skal  betvinges;  ørkenen  har  bygget  en  vold  omkring  dem, 
som  selv  den  europæiske  strategis  mest  moderne  midler  ikke  vil 
formaa  at  gennembryde;  men  der  er  en  anden,  frygteligere 
fjende,  som  truer  ørkenboernes  hidtil  bestandig  uberørte  frihed 
og  utvungenhed,  og  som  allerede  er  begyndt  at  nærme  sig,  nem- 
lig den  fredelige  civilisations  erobring  af  ørkenen. 

Ganske  vist  ere  de  tyrkiske  jærnbaneanlæg  endnu  for  en 
stor  del  i  sin  vorden,  men  med  den  raskhed,  hvormed  man  under 
Abdul-Hamid  er  beg>'ndt  at  gå  frem,  kan  man  håbe,  at  realisa- 
tionen af  den  store  plan  med  en  bane  tværs  igennem  Lille  Asien 
med  fortsættelse  lige  til  Bagdad,  vil  komme  i  løbet  af  få  årtier, 
og  med  dette  anlæg  vil  en  del  af  det  egenlige  ørkenterrain, 
hidtil  beduinernes  uantastede  ejendom,  være  draget  indenfor 
civihsationens  rækkevidde.  Det  er  en  jomfruelig  og  på  sine 
steder  rig  jordbund,  der  venter  på  kolonister,  som  kunne  gøre 
den  til  det,  den  for  var,  og  er  først  betingelserne  for  samfærdsel 
til  stede,  ville  de  vel  heller  næppe  lade  vente  på  sig.  Og  da  vil 
den  egenlige  kamp  komme  til  at  stå,  som  skal  afgøre  beduinernes 
fremtidsskæbne. 

Når  ørkenboerne  på  denne  måde  en  gang,  hvad  enten  det 
nu  sker  tidligere  eller  senere,  komme  i  direkte  berøring  med 
den  europæiske  civilisation,  er  der  to  muligheder,  der  frembyde 
sig:  enten  ville  de  lidt  efter  lidt  tilegne  sig  denne  og  optage 
elementer  af  den  i  deres  levevis  og  kulturforhold,  hvorved  de 
mere  ville  blive  skikkede  til  en  sammenblanding  med  deres  nye 
omgivelser,  men  hvorved  også  med  det  samme  deres  originale 
særpræg  vil  gå  tabt;  eller  også  ville  de  stille  sig  afgjort  fjendtligt 
mod  det  nye,  der  bydes  dem,  og  bekæmpe  det  med  alle  midler. 

J.   Østrup.  12 

Når  man  ser  hen  til  hele  racens  tidligere  udvikling  og 
det  deraf  fremgåede  resultat,  er  det  ikke  vanskeligt  at  skønne, 
hvilken  af  de  to  muligheder,  der  har  den  største  sandsynlighed 
for  sig.  Det  mest  karakteristiske  ved  beduinerne  har  altid  været 
deres  uberørthed,  deres  afsluttethed  overfor  alt  fremmed,  dels 
begrundet  i  en  medfødt  egenskab,  dels  forøget  med  bevidst 
hensigt;  og  det  er  da  kun  lidet  sandsynligt,  at  man  nu  på 
en  gang,  selv  om  også  klogskabshensyn  kunde  råde  dertil,  skulde 
lade  de  skranker  falde,  som  man  i  årtusinder  har  opretholdt 
overfor  de  fremmede.  Den  nationale  stolthed,  som  har  gravet 
den  dybe  kløft  mellem  ørkenens  beboere  og  dem  fra  verdenen 
udenfor,  vil  så  meget  lettere  holde  sig  opret,  som  beduinerne 
selv,  netop  fordi  de  ere  uberørte  af  enhver  ydre  udvikling, 
savne  betingelserne  for  at  bedømme  faren  i  dens  fulde  udstræk- 
ning. Ørkenen  har  jo  i  årtusinder  uantastet  været  deres,  og  først 
når  det  er  for  silde,  når  jærnbanerne  og  telegrafen  har  spundet 
deres  gamle  hjemsted  ind  i  et  snærende  garn,  ville  de  få  øjet  op 
for,  at  der  er  kommen  en  tidsalder,    der  ikke  er  som  de  forrige. 

Thi  i  den  kamp,  som  beduinerne  utvivlsomt  dristigt  ville 
indlade  sig  på  mod  civilisationen,  vil  resultatet  være  givet  på 
forhånd.  Det  vil  for  en  del  gå  ørkenboerne  som  de  nord- 
amerikanske rødhuder;  ikke  med  pludselig  voldsomhed,  men  fod 
for  fod  vil  civilisationen  erobre  sig  terrain,  og  beduinerne  ville 
være  overvundne,  førend  det  kommer  til  at  stå  dem  klart,  på 
hvilket  punkt  de  egenlig  skal  gøre  modstand. 

Også  følgerne  af  nederlaget  ville  blive  de  samme  som  i 
Amerika;  med  tabet  af  uafhængigheden  vil  den  rod,  hvoraf  hele 
nationen  sugede  sin  livskraft,  være  overhugget.  Beduinernes  ud- 
vikling er,  som  alt  anført,  så  ensidig,  at  den  kun  passer  ind  i  de 
engang  herskende  forhold;  når  disse  forandres,  er  dermed  grund- 
laget for  hele  deres  tilværelse  forrykket,  og  der  er  ingen  sand- 
synlighed for,  at  det  folk,  som  har  gjort  alt  for  at  holde  alle 
forandringer  ude,  nu  skal  kunne  finde  sig  i  disse  med  bevarelsen 
af  deres  livskraft  usvækket.     Hvad  der  ikke  falder  i  den  håbløse 

kamp  mod  civilisationen,  vil  derfor  sygne  hen  som  en  plante, 
der  er  rykket  op  af  sin  vante  jordbund,  og  beduinernes  frie  færd 
over  deres  hjemstavns  uendelige  stepper  vil  en  gang  blot  eksistere 
som  et  historisk  minde  fra  svundne  tider. 

Imidlertid  er  det  i  den  nærmeste  fremtid  kun  de  nordligste 
stammer,  hvis  uafhængighed  er  truet.  Det  er  den  syriske  ørken, 
hvis  fordum  frugtbare  landstrækninger  man  først  vil  søge  at  gen- 
erobre for  civilisationen,  men  det  egenlige  Arabien  vil  endnu 
længe  danne  et  sikkert  fristed  mod  al  ydre  påvirkning.  Til  de 
centrale  egne,  som  er  ørkenbeduinernes  egenUge  udspring,  ville 
de  ganske  naturligt  atter  søge  tilbage,  her  vil  der  endnu  være 
plads  til  at  samle  sig  for  de  lansebevæbnede  ryttere,  når  deres 
tidligere  græsgange  mellem  Palmyra  og  Rusafa  fures-  af  ploven, 
og  når  Eufratdampere  og  Bagdaderbanen  have  flyttet  pladsen 
for  shejkernes  telte  hen  til  få  timers  afstand  fra  Konstantinopel, 
og  fra  Europa. 


Sandsynligheden  for,  at  de  nordlige  beduiners  skæbne  vil 
blive  den  overfor  antydede,  forstærkes  ved,  at  de  historiske 
undersøgelser  over  den  syriske  ørkens  fortid  vidne  om  mulig- 
heden for  dens  genopdyrkning.  Hele  den  store  trekant  mellem 
Aleppo,  Palmyra  og  byen  ed-Dér  ved  Eufrat  har  været  opdyrket, 
og  de  talrige  ruiner,  der  alle  bære  kristelige  indskrifter,  vidne 
om,  hvornår  denne  epoke  faldt.  Det  er  især  i  det  fjerde  og 
femte  århundrede  efter  Kristi  fødsel,  at  dette  landskab  har  sin 
blomstringstid,  og  at  biskoppernes  residensstæder  i  disse  egne 
blive  til  betydelige  byer  som  Laodicea  og  Rusafa;  medens 
kampene  rase  på  mange  andre  punkter  i  det  romerske  rige, 
synes  denne  plet  i  en  lang  tid  at  være  bleven  skånet,  dækket 
som  den  lå  mellem  Eufrat  og  Libanon.  Da  vælter  der  pludselig 
en  strøm  af  fjender  ind  over  det   før  så  lykkelige  land;    det   er 

Perserne,  som  heldigere  end  deres  parthiske  stammefædre  opnå 
at  få  det  endelige  overtag  i  den  århundredlange  grænsekrig,  og 
ved  stadige  indfald,  gentagne  hyppig  efter  hverandre  i  lobet  af 
det  sjette  århundrede  ødelægge  de  enhver  begyndelse  til  at 
afhjælpe  tidligere  ulykker.  Ganske  vist  lader  hævnen  ikke  vente 
længe  på  sig;  thi  de  muhammedanske  hære,  der  trænge  uimod- 
ståeligt frem  fra  syd,  bringe  Persien  den  samme  skæbne,  som 
allerede  havde  ramt  Palmyrene  og  pAiphratesia,  men  dermed  var 
der  ingenlunde  givet  et  omslag  i  skæbnen  for  disse  provinsers 
vedkommende.  Ganske  vist  høre  vi,  at  enkelte  byer^  som  Rusafa, 
under  kaliferne  opnå  en  vis  betydning,  men  dette  fremskridt, 
eller  rettere  stilstand  i  nedgangen,  er  rent  sporadisk  og  får  ingen 
langvaring  betydning.  Efterhånden  forsvinde  alle  navnene  fra  denne 
egn  på  historiens  tavle,  og  de  fuldstændig  glemte  ruiner  miste  for 
adskilliges  vedkommende  endogså  deres  navn.  Den  dyrkede  jord 
bliver  en  ørken,  en  kærkommen  tumleplads  for  de  indtrængende 
beduiner,  og  dens  eneste  opgave  at  yde  græs  til  disses  kameler 
og  fårehjorde.  Men  hvad  vil  der  ikke  en  gang  på  ny  kunne 
gøres  ud  af  denne  jord,  der  således  i  århundreder  har  ligget  brak.? 
De  ruiner,  der  findes  i  dette  terrain  som  talende  vidnesbyrd 
om  fortidens  kultiverede  forhold,  ere  dels  spredte  som  enkelt- 
stående skanser  eller  klostre,  dels  ligge  de  samlede  som  rester  af 
de  større  byer.  Det  var  disse  ruiner,  som  det  var  min  opgave  at 
undersøge  og  delvis  at  bestemme  den  geografiske  beliggenhed  af. 
Det  var  et  ofte  nok  besværligt  arbejde,  som  hindredes  dels  ved  det 
ustadige  vejr,  dels  ved,  at  disse  ruiner  som  oftest  lå  langt  fra 
de  beduinlejre,  som  vare  vore  naturlige  tilholdssteder,  da  vi  selv 
så  godt  som  ingen  levnedsmidler  medførte.  Mansur  fulgte  mig 
overalt  trofast,  ganske  vist  med  forundring  over,  hvad  det  egenlig 
altsammen  skulde  være  godt  for,  men  han  havde  nu  set  så  meget 
til  Europæere  og  hvad  disse  tog  sig  til,  at  han  gik  ind  på  meget, 
som  hans  stammefrænder  vilde  have  forbauset  sig  højlig  over. 
Takket  være  hans  trofaste  bistand  gik  også  alt  vel;  først  ved 
en  af  de   sidste  etaper  førend  ankomsten  til  Homs  (Emesa),  traf 

der  mig  et  lille  uheld,  som  dog  ikke  fik  varige  folger.  Påskedags- 
morgen  ankom  vi  til  et  gammelt  kloster,  som  omegnens  beduiner 
kalde  Kasr  Werdån;  vi  skulde  gore  holdt  der  om  formiddagen 
for  at  få  det  nøjere  undersøgt;  thi  jeg  havde  allerede  bemærket 
flere  græske  indskrifter,  og  om  aftenen  skulde  vi  så  se  at  nå  den 
store  landsby  Selemijje,  den  sidste  station  for  Homs.  Men  da 
jeg  vilde  stå  af  hesten,  gled  min  fod  ud  mellem  to  sten,  så  at 
anklen  blev  forvredet  og  der  øjeblikkelig  opstod  en  hævelse, 
som  hindrede  mig  i  at  gå.  Så  måtte  jeg  lade  mig  bære  hen  til 
de  heldigvis  ikke  f  jærnt  stående  telte,  og  der  blev  jeg  så  liggende 
den  dag. 

Beduinerne,  vi  vare  komme  til,  vare  som  altid  fortræffelige 
værter.  De  vare  utrættelige  i  deres  bestræbelser  for  at  gøre  alt 
så  behageligt  som  muligt  for  mig;  det  gik  endog  så  vidt,  at  en 
af  dem,  der  fortalte  at  have  haft  et  lignende  tilfælde  for  nogen 
tid  siden,  tilbød  at  kurere  min  fod  i  et  øjeblik.  Ja,  hvordan 
vilde  han  bære  sig  ad  dermed?  Han  vilde  presse  foden  sammen 
så  stærkt,  at  hævelsen  måtte  svinde  bort;  så  vilde  det  være  forbi 
med  det  samme,  jeg  betakkede  mig  imidlertid,  og  efter  dette 
mit  afslag  vidste  man  ikke  andet  at  tilbyde  mig  end  det,  som 
er  beduinernes  universalmiddel  i  så  godt  som  alle  kirurgiske  til- 
fælde, nemlig  sæbe  og  varmt  vand;  hjalp  det  ikke,  så  hjalp 
intet. 

Jeg  foretrak  imidlertid,  efter  at  jeg  havde  forvisset  mig  om, 
at  intet  brud  havde  fundet  sted,  at  lade  benet  være  i  ro  og  lagde 
mig  hen  og  anstillede  mine  betragtninger  over  ørkenboernes 
besynderlige  helbredelsesmethoder. 

På  grund  af  deres  solide  race  og  meget  ensformige  levevis 
have  beduinerne  så  godt  som  ingen  indre  sygdomme ;  de  blive 
sjælden  syge,  førend  de  dø,  og  årsagen  er  som  oftest  affektioner 
i  fordøjelsesorganerne ;  syfilis  kendes  ikke,  og  efter  hvad  jeg  har 
ladet  mig  fortælle,  heller  ikke  tuberkulose;  i  det  mindste  erindrer 
jeg  aldrig  at  have  set  sådanne  tilfælde.  Med  de  primitive  livs- 
forhold have  de  naturligvis    også   så   godt  som  ingen  medicinske 

hjælpemidler;  orkenens  luft  er  den  bedste  læge.  Derimod  ydre 
tilfælde  af  kirurgisk  art  så  vel  som  lettere  ildebefindende  kurere 
de  på  forskellige,  højst  aparte  måder,  som  alle  stille  uhyre 
fordringer  til  individets  standhaftighed  i  at  udholde  pinsler. 
Hovedpine  f.  ex.  helbreder  man  ved  at  brænde  panden  med 
gloende  jærn;  det  siges  at  være  et  meget  effektivt  middel,  og 
jeg  forklarer  mig  det  da  på  den  måde,  at  den  mindre  smerte, 
hovedpinen,  forjages  ligefrem  af  den  større,  men  denne,  smerten 
af  brandsåret,  tåler  man  lettere,  fordi  den  er  selvvoldt.  Alminde- 
lige åbne  sår  nøjes  man  med  at  surre  en  snavset  klud  om  og 
overlader  så  resten  til  naturens  egen  vis  medicatrix ;  der  er  ikke 
tale  om  nogen  antiseptisk  fremgangsmåde,  men  luften  er  da  også 
mindre  fyldt  af  bakterier  end  i  europæiske  storbyer. 

Når  man  bærer  sig  således  ad  med  mennesker,  er  det  ikke 
til  at  undre  sig  over,  at  dyrene  ikke  få  en  blidere  behandling. 
Af  dyrene  er  det  udelukkende  hestene,  man  beskæftiger  sig  med 
(kamelerne  og  fårene  må  skotte  sig  selv),  og  det  er  i  ordets  bog- 
staveligste forstand  hestekure,  der  her  kommer  til  anvendelse. 
Et  yndet  middel  mod  forfangenhed  er  at  give  hesten  iskolde 
styrtebade  over  ryg  og  kryds  for  at  få  blodet  til  at  løbe  fra 
benene ;  det  bruges  forøvrigt  ikke  blot  i  ørkenen,  men  er  alminde- 
ligt i  hele  Lilleasien.  Endvddere  have  beduinerne  for  skik  at 
brænde  føllene  udvendig  på  haserne  for  derved  at  sikre  sig 
imod,  at  de  få  spat;  som  bekendt  anvendes  brænding  også  her 
i  Europa  som  middel  mod  allerede  indtrådt  spat,  men  derimod 
ikke  som  præventiv  forholdsregel;  den  skal  imidlertid  efter  ørken- 
boernes sigende  være  aldeles  betryggende,  når  blot  operationen 
foretages  endnu  i  dyrets  ganske  unge  alder. 

De  almindeligste  skader  for  ørkenboernes  heste  er  tryksår 
på  ryggen,  i  reglen  en  folge  af  den  skødesløshed,  hvormed 
dyrene  blive  behandlede.  Den  arabiske  sadel  er  meget  tung  og 
klodset,  og  kan  egenlig  kun  bruges  med  stor  omhu  fra  rytterens 
side;  i  stedet  derfor  sadler  man  op,  som  det  bedst  kan  træffe 
sig,    og   har   så   den   uvane  på  længere  marscher  at  lade  hestene 

gå  med  sadlen  på  ryggen  i  dage,  ofte  i  uger  ad  gangen,  så  at 
en  trykskade,  som  det  i  beg>'ndelsen  vilde  have  været  let  at  få 
helbredet,  får  lov  til  at  antage  en  mere  ondartet  karakter.  Op- 
dager man  et  sådant  tilfælde,  tager  man  en  smule  fugtigt  linned, 
propper  det  ned  i  såret  og  lægger  sadlen  på  igen,  og  så  — 
rider  man  videre.  Det  hedder  sig  vel,  at  Araberen  behandler  sin 
hest  lige  som  sin  familje,  det  burde  heller  hedde  omvendt,  at 
han  behandler  sin  familje  lige  som  sin  hest. 

Men  lad  os  vende  tilbage  fra  disse  hestekure  for  mennesker 
og  dyr  til  teltene  ved  Kasr  Werdån.  Den  følgende  dag  var 
foden  sådan,  at  jeg  kunde  humpe  om  ved  hjælp  af  en  im- 
proviseret krykke,  bestående  af  en  lang  stok,  på  hvis  ene  ende 
der  'var  fastgjort  en  kortere  tværpind,  og  med  denne  stavrede 
jeg  om  og  fik  klosterruinerne  undersøgte  og  de  desværre  højst 
ufuldkomne  indskrifter  kopierede.  Så  skulde  vi  af  sted,  men  det 
viste  sig,  at  jeg  ikke  kunde  have  støvle  på  foden  og  at  jeg 
heller  ikke  kunde  holde  benet  i  stigbøjlen,  da  blodet  derved  løb 
ned  til  hævelsen.  Så  bandt  jeg  støvlen  på  sadelknappen,  lagde 
det  højre  ben  på  tværs  over  sadlen  til  venstre  og  i  denne  stilling 
å  la  dame  red  jeg  de  to  sidste  dagsmarcher  på  min  ørkentur. 

Afslutningen  på  denne  tur  blev  mærkelig  også  på  en 
anden  og  behageligere  måde;  thi  det  var  der,  jeg  erhvervede 
min  grå  araberhingst,  som  senere  bar  mig  trofast  lige  til  Kon- 
stantinopel og  derfra  til  Kjøbenhavm.  Jeg  havde  allerede  oftere 
været  på  jagt  efter  en  passende  ridehest  til  den  projekterede  rejse 
gennem  Lilleasien,  og  på  denne  tur  i  ørkenen  havde  jeg  allerede 
mønstret  og  vraget  adskillige,  bistået  af  Mansur,  der  som  enhver 
god  beduin  havde  udmærket  forstand  på  bedømmelse  af  heste. 
Valget  frembød  adskillige  vanskeligheder;  thi  på  den  ene  side 
vilde  jeg  gerne  have  et  solidt,  ikke  altfor  fintbygget  dyr,  og  på 
den  ånden  side  naturligvis  helst  se  at  få  en  hest  med  den  ægte 
races  tiltalende  ydre  og  elskværdige  temperament;  særlig  det 
sidste  spiller  ved  sådanne  lejligheder,  hvor  rytteren  har  udsigt  til 
at  komme   til   at  færdes  lange  strækninger  alene  uden  andet  sel- 

skab  end  sin  hest,  en  langt  storre  rolle,  end  man  måske  er  til- 
bojelig  til  at  tro.  Snart  fandt  jeg  et  stærkt  og  fastbygget  dyr, 
men  så  viste  det  sig  at  være  en  træg  bastard,  andre  steder  så  jeg 
elegante  raceheste  med  kloge  øjne  og  kælne  lader,  men  så  var 
enten  koderne  for  lange,  en  meget  almindelig  svaghed  hos  arabiske 
heste,  eller  brystet  for  smalt  eller  lænden  for  skrå  —  kort  sagt, 
jeg  havde  ikke  fundet  noget,  der  rigtig  passede. 

Jeg  var  allerede  lige  ved  at  opgive  det  hele  og  vente,  til  jeg 
kom  tilbage  til  Damaskus,  da  Mansur  fortalte  mig,  at  vi  vilde 
finde  heste,  tilhorende  Sbå-stammen,  mellem  Selemijje  og  Homs; 
dem  kunde  vi  jo  på  vejen  tage  i  øjesyn.  Vi  fandt  da  også 
en  del  heste,  som  beduinerne,  der  netop  havde  forladt  disse  egne 
for  at  drage  til  Eufrat,  havde  efterladt  hos  fellaherne,  der  skulde 
have  dem  i  pleje  til  efteråret,  den  tid,  da  stammen  skulde  komme 
tilbage.  I  reglen  ere  alle  heste  i  en  stamme  af  samme  race; 
hos  Sbå-folkene  var  særlig  racen  Hamdani  samri  repræsenteret, 
den  race,  der  ved  siden  af  eller  måske  rettere  næst  efter  de 
vidtberømte  Zahlawi'er  gælde  for  den  ypperste  i  den  syriske 
ørken. 

Blandt  alle  hestene  var  der  særlig  to,  som  tiltrak  sig  min 
opmærksomhed:  en  temmelig  svær,  rod  hingst  og  en  noget 
lettere  gråskimmel.  Jeg  prøvede  dem  begge  og  syntes  at  mærke, 
at  den  grå  var  både  en  bravere  karakter  og  at  den  bar  lettere 
end  den  rode,  men  på  den  anden  side  lokkedes  jeg  af  dennes 
soliditet;  thi  det  var  jo  ikke  nogen  ringe  opgave,  som  snart 
skulde  stilles  til  hestens  udholdenhed.  Så  vidste  jeg  ikke  bedre 
end  at  spørge  Mansur:  »Du  skal  tage  den  grå  (eller  blå,  som 
han  sagde ;  thi  disse  skimlede  heste  kalde  Araberne  for  blå) ;  den 
har  blodet  i  sig,  og  det  skal  nok  holde  ud.«  Enden  blev  da,  at 
jeg  tog  den  grå,  og  det  viste  sig  senere,  at  Mansur  ikke  havde 
taget  fejl. 

To  dage  efter  vare  vi  i  Homs,  kong  Balduins  gamle  konge- 
sæde. Allerede  i  lang  afstand  viste  den  mægtige  borghøj,  at 
det  var  korsfarernes  residens,    vi  havde   for   os;    det   er   nemlig 


I 


i85 

særligt  for  de  storre  byer  i  det  nordlige  Syrien,  som  Horns, 
Hama  og  Aleppo,  at  fæstningen,  der  udgor  byens  centrum,  er 
opfort  på  en  ved  kunst  dannet  hoj ;  skråningen,  der  stiger  i  en 
vinkel  på  omtrent  6o  grader,  er  meget  hoj  og  har  i  Homs  været 
beklædt  med  glatte  sten,  hvoraf  endnu  en  del  på  den  ene  side 
ere  bevarede.  For  de  arabiske  hære,  der  for  en  stor  del  havde 
deres  styrke  i  rytteriet,  var  en  sådan  befæstning  aldeles  uind- 
tagelig, og  pa  grund  af  sin  massive  karakter  frembød  den  tillige 
overfor  belejringsmaskiner  langt  storre  sikkerhed  end  mure  eller 
grave.  På  hojens  cirkelrunde  topflade,  der  har  et  par  hundrede 
skridt  i  diameter,  findes  endnu  en  del  bygninger  fra  den  kristne 
tid,  men  alle  så  medtagne,  at  det  er  umuligt  at  gore  sig  nogen 
forestilling  om  deres  oprindelige  anvendelse. 

Også  nede  i  selve  byen  ser  man  endnu  hist  og  her  i  hus- 
væggene  indmurede  stene  med  brudstykker  af  en  eller  anden 
religios  græsk  indskrift,  ligesom  også  minareternes  firkantede 
form  minder  om,  at  de  nuværende  moskeer  alle  ere  omdannede 
kirker,  men  ellers  er  Homs  i  sin  moderne  skikkelse  en  almindelig 
tyrkisk  by  som  alle  andre  med  brogede  bazarer,  snavsede  gader 
og  udadtil  uanselige  huse. 

Allerede  i  oldtiden  var  byen  bekendt  under  navnet  Emesa 
eller  måske  rettere  Hemesa,  det  samme  navn,  som  den  også  bar 
som  korsfarerfyrsternes  residensstad.  Middelalderens  arabiske 
geografer  benævner  den  Hims,  og  dette  er  i  den  folkelige  udtale 
ved  en  lille  fordrejelse  bleven  til  Homs.  Det  er  nu  en  temmelig- 
ubetydelig  stad,  hvor  en  tyrkisk  kaimmakåm  [o:  amtmand)  ind- 
tager den  øverste  plads  i  stedet  for  frankiske  konger,  og  hverken 
historiske  levninger  eller  moderne  handelstrafik  gør  den  særlig 
interessant.  Alligevel  var  det  med  en  vis  glæde,  at  jeg  en  sol- 
klar eftermiddag  red  ind  i  dens  gader;  så  snavset  og  uanselig 
den  end  kunde  være,  repræsenterer  den  dog  en  vis  civilisation 
i  modsætning  til  de  forhold,  jeg  nu  i  så  lang  tid  havde  levet 
under.  Ganske  vist  var  den  tætte  folkestimmels  skrigen  og 
larmen   i   de   snævre,   stovfyldte   bazargange    en  ubehagelig  mod- 

sætning  til  den  liojtidelige  stilhed  ude  på  steppen  med  dens  rene 
luft  og  vide  udsigter,  men  de  materielle  fordele,  som  byen  frem- 
bod,  overvandt  i  hvert  fald  i  de  første  øjeblikke  alle  æsthetiske 
betænkeligheder.  Xu  kunde  man  få  noget  at  spise,  når  man 
vilde  og  hvad  man  \'ilde,  nu  kunde  man  atter  prøve  det  tyrkiske 
bads  herlighed  og  få  alle  eskadronerne  af  beduinutøjet  slået  på 
flugt,  nu  kunde  man  få  en  fin  cigaret  og  et  godt  glas  the,  kort 
sagt,  i  sammenligning  med  livsforholdene  i  ørkenen  vare  de 
bekvemmeligheder  ved  den  moderne  civilisation,  som  Homs 
frembød,  så  store,  at  man  ikke  kunde  andet  end  få  det  bedste 
indtryk  af  b)-en,  og  endnu  har  dette  na\'n  i  min  erindring  en 
behagelig  klang,  skønt  jeg  vel  ved,  at  byen  i  sig  selv  langtfra 
frembyder  noget  særligt;  det  var  blot,  fordi  det  var  den  forste, 
jeg  kom  til. 

Fra  Homs  gik  marchen  direkte  mod  syd  langs  med  Anti- 
libanons  ostlige  skråninger;  egnen  her  er  vel  dirket  og  for  en 
stor  del  beboet  af  kristne,  som  tildels  endnu  have  bevaret  det 
gamle  syrjænske  sprog,  en  ætling  af  aramaisk,  ved  siden  af  det 
almindelige,  arabiske  talesprog.  Den  utrættelige  amerikanske 
mission  har  i  flere  af  byerne  her  anlagt  stationer,  som  dog 
væsentlig  kun  have  betydning  gennem  de  dertil  knyttede  skoler, 
thi  resultaterne  af  den  egenlige  religiøse  propaganda  ere  her, 
som  næsten  overalt  i  Orienten,  grumme  ringe.  De  herboende 
kristne  ere  rømersk-katholske ;  de  inddeles  med  hensyn  til  den 
gejstlige  administration  i  sogne,  som  hver  forestås  af  en  khuri 
(o :  sognepræst),  der  bærer  en  ordensdragt,  hvis  lange,  sorte  talar  og 
høje,  runde  hue  giver  ham  et  lignende  udseende  som  de  græsk- 
katholske  poper. 

Ligesom  i  tidligere  tid  høs  os  på  landet  er  det  også  her 
især  præstehusene,  som  de  fremmede  t}"  til,  og  jeg  fik  således 
lejlighed  til  at  lære  disse  syrjænske  kristendomsfork}-ndere  nøjere 
at  kende.  Overalt  blev  vi  modtagne  med  den  største  elskværdig- 
hed; thi  med  hensyn  til  gæstfrihed  står  den  kristne  her  ikke  til- 
bage før  IMuhammedanerne.     Disse  khuri'er  ere  brave  folk,    men 

som    de    fleste   orientalske  gejstlige  meget  uvidende;    deres  guds- 
tjeneste   foregår  endnu  på  syrisk,    og  da  jeg  en  gang  spurgte  en 


Bønderpiger. 


af  dem,  om  han  kunde  læse  syrisk,  svarede  han  med  en  vis 
stolthed  ja  og  var  strax  rede  til  at  hente  bogen  for  at  give  mig  en 
prove  på  sine  kundskaber.    Men  da  jeg  så  spurgte  ham,  om  han 

kunde  forklare  mig  på  arabisk,  hvad  det  var,  der  stod,  viste  det 
sig,  at  det  havde  manden  selv  ikke  ide  om.  Hans  viden  ind- 
skrænkede sig  til  at  kende  det  syriske  alfabet,  så  at  han  altså 
kunde  læse  op  af  bogen,  men  uden  at  forstå,  hvad  det  var,  han 
læste.  Man  hjælper  sig  derfor  ved  at  have  en  arabisk  bibel- 
oversættelse   ved    siden    af   de    syriske    boger   og   med  den  som 


Kristen  gejstlig  (khuri). 

grundlag  sker  forkyndelsen  for  menigheden;  oplæsningen  af  den 
syriske  original  er  en  tom,  rituel  ceremoni,  som  hverken  præsten 
eller  de  andre  har  noget  udbytte  af. 

Som  en  folge  af  præsternes  meget  lave  dannelsestrin  have 
de  også  kun  været  dårlige  vogtere  af  de  gamle,  literære  skatte, 
som  disse  egne  sikkert  have  rummet.  Nu  til  dags  er  det  meget 
sjældent   at   finde   værdifulde    syriske  håndskrifter;    hvad  der  har 

været  at  få  i  byerne,  er  forlængst  fort  til  Europa,  og  det,  som  har 
forstukket  sig  rundt  omkring  i  landsbyerne,  er  i  tidens  løb  gået 
til  grunde  ved  uagtsomhed  eller  forsætlig  odelæggelseslyst.  Jeg 
har  gentagende  gange  gjort  spørgsmål  desangående  til  khuri'erne, 
men  altid  fået  den  besked,  at  det  var  ikke  noget,  som  de  vidste 
noget  om. 

Derimod  kunde  de,  da  de  sa  godt  som  alle  vare  ældre 
mænd,  fortælle  om  den  nyere  tids  begivenheder,  som  denne  egn 
havde  været  vidne  til.  Som  rimeligt  var,  koncentrerede  disse 
erindringer  sig  om  Ibrahim  pasha,  der  jo  netop  på  disse  steder 
vandt  sine  første,  store  sejre  over  Tyrkerne,  og  man  fik  den 
bedste  målestok  for  hans  mægtige  personlighed  ved  at  se,  hvor 
levende  mindet  om  ham  havde  holdt  sig  endnu.  Ibrahim  pashas 
færd  er  hos  alle  de  gamle  i  de  nordlige  syriske  landsbyer  den 
begivenhed,  som  har  skabt  epoke,  og  som  danner  grundlaget  for 
deres  erindrings  æra.  »Så  og  så  mange  år  efter  at  Ibrahim 
pasha  var  her«,  eller  »så  og  sa  lang  tid,  forend  han  slog  den 
tyrkiske  hær  ved  Hama«,  ere  de  stadige  udgangspunkter  for 
beretninger  om  begivenheder  fra  gamle  dage.  —  — 

Tre  dage,  efter  at  vi  havde  forladt  Horns,  nåede  vi  tilbage 
til  Damaskus,  hvis  talrige  minareter,  over  hvilke  aftensolen 
kastede  et  varmt,  rødligt  skær,  jeg  genså  med  glæde.  Der- 
imod var  min  hingst,  som  jeg  allerede  i  løbet  af  de  fem,  sex 
dage  var  bleven  sjælden  gode  venner  med,  øjensynlig  mere  for- 
undret end  glad  ved  således  første  gang  at  se  en  stor  stad. 
Vi  kom  netop  ind  igennem  Thomasporten  ved  solnedgang,  den 
tid  på  døgnet,  da  færdslen  i  en  orientalsk  bys  gader  er  aller- 
stærke.st;  alle  de,  hvem  forretninger  eller  heden  har  holdt  inde 
om  dagen,  komme  nu  frem,  de  handlende  begive  sig  hjem  fra 
deres  boder  og  håndværkerne  fra  deres  arbejde,  men  på  hjem- 
vejen er  der  endnu  en  del  indkøb  at  gøre  til  aftensmåltidet,  og 
på  dette  tidspunkt  er  der  derfor  i  gaderne  en  surren  og  et 
spektakel,  som  man  forgæves  vil  søge  mage  til.  Intet  under 
derfor,    at   min   hest,    der   hidtil   havde   tilbragt   hele  sit  liv  i  den 

stilfærdige  orken,  blev  påvirket  af  dette  usædvanlige  skuespil,  og 
hvad  enten  det  nu  mest  var  forundring  eller  glæde,  nok  er  det, 
at  den  sogte  at  give  sine  folelser  luft  ved  at  spanke  frem  på  to 
til  ikke  ringe  ængstelse  for  de  talrige  ambulante  kagesælgere, 
der  frygtede  for  at  få  en  hestehov  plantet  midt  i  deres  store 
fade  med  de  sirligt  arrangerede  opstillinger  af  kager  og  sukker- 
varer. 

Imidlertid  slap  jeg  dog  igennem  uden  videre  uheld,  og  efter 
at  have  sat  min  hest  ind  hos  en  khandschi  (d:  krovært),  der  var 
en  bekendt  af  mig,  og  efterladt  Mahmud  til  at  være  staldvagt 
den  første  nat,  kom  jeg  op  i  hotellet,  hvor  en  del  af  den  lille, 
europæiske  klike  som  sædvanlig  var  samlet  for  at  spise  til  mid- 
dag kl.  8.  -Nå,  der  er  jo  den  danske  doktor;  så  er  De  altså 
levende,  det  var  i  grunden  mere,  end  vi  havde  ventet,  med  det 
vejrlig,  som  vi  her  har  havt. «  Jeg  fik  da  at  vide,  at  medens  jeg  under 
største  delen  af  min  tur  havde  været  begunstiget  af  heldige  vejrfor- 
hold, havde  man  i  Damaskus  haft  en  for  årstiden  (det  var  i  begyndelsen 
af  april)  ganske  usædvanlig  kulde ;  man  havde  da  forudsat,  at  det 
samme  måtte  være  tilfældet  i  orkenen,  og  da  særlig  i  Palmyras 
omegn  temperaturforandringerne  kunne  være  meget  heftige,  havde 
man  for  mit  vedkommende  ikke  ventet  sig  noget  godt. 

Tillige  fik  jeg  hilsen  fra  et  par  landsmænd,  som  i  min  fra- 
værelse havde  været  i  Damaskus  på  en  lille  afstikker  fra  den 
obligate  turistrute  Æg}'pten — ^Jerusalem — Constantinopel.  De 
havde  spurgt  efter  mig  og  fået  at  vide,  at  jeg  var  på  en  tur  i 
ørkenen.  »Kunde  vi  da  ikke  rejse  ud  at  træffe  ham«,  havde  de 
spurgt,  men  da  de  fik  at  vide,  at  de  skulde  soge  mig  på  et  areal 
af  fire  fem  hundrede  kvadratmil,  havde  de  meget  fornuftigt  op- 
givet videre  forespørgsler. 

Mit  sidste  ophold  i  Damaskus  blev  for  største  deten  optaget 
af  forberedelsen  til  rejsen  gennem  Lilleasien ;  jeg  erhvervede  mig 
en  lettere  sadel;  thi  med  de  svære  arabiske  sadler  var  det  altfor 
upraktisk  at  færdes;  endvidere  sadeltaske,  fodersæk,  remme  og 
andre  udrustningsgenstande,  samt  tilstrækkelig  ammunition.  Dernæst 

forestod  træneringen  af  hesten ;  som  alle  arabiske  heste  var  den 
kun  vant  til  at  gå  i  skridt  og  fri  galop,  men  på  en  så  lang  tur 
vilde  det  være  lovlig  begrænset  alene  at  have  valget  mellem 
disse  to  gangarter.  Jeg  vilde  derfor  se  at  bibringe  den  fore- 
stillingerne om  et  europæisk  trav,  og  efter  nogle  dages  besvær- 
ligheder begyndte  det  også  at  gå  op  for  den,  at  der  var  andre 
måder  at  komme  frem  i  verden  på  end  alene  den  vilde  fart,  som 
den  kendte  fra  sin  hjemstavns  vidtstrakte  tumlepladser. 

I  den  sidste  uge  af  mit  ophold  indtraf  netop  en  af  Damaskus' 
store,  årlige  højtidsdage,  nemlig  tilbagekomsten  af  pilgrims- 
karavanen  fra  Mekka  og  Aledina.  Jeg  har  allerede  tidligere  an- 
fort,  at  pilgrimstrafiken  i  Damaskus  nu  til  dags  ikke  er  for  noget 
at  regne  i  sammenligning  med,  hvad  den  tidligere  var,  den  gang 
da  dampskibslinjerne  på  det  rode  hav  og  den  persiske  havbugt 
endnu  ikke  havde  draget  største  delen  af  konfluxen  til  sig.  Dog 
er  det  endnu  den  dag  i  dag  en  imponerende  skare,  der  årlig 
bevæger  sig  ud  gennem  den  lange  gade  i  Damaskus'  sydlige  for- 
stad Meidån  for  et  par  måneder  efter  at  vende  tilbage  med  den 
beroligende  bevidsthed  at  have  opfyldt  en  af  de  rettroendes 
vigtigste  pligter.  Den  omstændighed,  at  hele  pilgrimsfærden  står 
under  den  tyrkiske  regerings  beskyttelse  og  ledes  af  en  af  denne 
udnævnt  embedsmand,  bidrager  til  at  give  højtideligheden  en  vis 
officiel  karakter,  hvor  pashaernes  og  bimbashi'ernes  (d:  obersternes) 
glimrende  uniformer  må  tjene  som  staffage  for  de  fromme  Mekka- 
vandreres triumferende  tog. 

Den  dag,  da  indtoget  skal  komme,  er  hele  Damaskus  på 
benene  lige  fra  den  tidlige  morgenstund;  i  alle  de  kafeer,  som 
toget  skal  passere  forbi,  ere  alle  pladser  forud  optagne,  og  på 
alle  tagene  i  disse  gader  lejre  folk  sig  flere  timer  i  forvejen,  vel 
forsynede  med  proviant  for  at  kunne  udholde  ventetiden.  Mange 
steder  er  der  opfort  stilladser  for  de  skuelystne,  ofte  rigtig  nok 
af  den  beskaffenhed,  at  det  gyser  i  en  bare  ved  at  skulle  gå 
forbi,  endsige  da  at  bestige  dem.  De  brillante  gadedrenge  be- 
sætte alle  træer  og  gesimser,  hvor  der  overhovedet  er  en  mulig- 


192 

hed  for  anbringelsen  af  menneskelige  legemer,  og  iværksætte  fra 
deres  uindtagelige  stade  et  livligt  bombardement  med  appelsin- 
skaller og  lignende  mod  de  t>Tkiske  soldater,  der  danne  et  ube- 
vægeligt espalier  midt  i  gaden. 

Det  er  dog  ikke  udelukkende  nysgærrighed,  der  driver 
befolkningen  til  at  samle  sig  på  pilgrimstogets  vej,  men  tillige 
den  forestilling,  at  en  del  af  pilgrimsfærdens  helliggørende  kraft 
kan  gå  over  på  beskueren,  særlig  da,  hvis  han  kan  få  lejlighed 
til  at  berore  det  hellige  tæppe,  el-mahmal,  der  bragt  som  en  gave 
til  profeten  nu  vender  tilbage  velsignet  af  den  ypperste  shejk  i 
Mekka.  De  religiøse  ideer  ere  jo  under  de  forskellige  former 
overalt  de  samme,  og  forestillingen  om  aflad,  en  ved  rent  ydre 
midler  erhvervet  syndsforladelse,  gør  sig  gældende  hos  Muhamme- 
danerne, så  vel  som  blandt  de  kristne. 

Ventetiden  for  togets  ankomst  er  lang,  men  for  Orientaleren 
med  hans  flegmatiske  tålmodighed  og  fuldstændige  mangel  på 
forståelse  af  tidens  værdi  i  og  for  sig  går  den  meget  fornøjeligt. 
Så  hører  man  endelig  langt  nede  i  gaden  jublende  råb,  og  et 
øjeblik  efter  sprænger  tyrkisk  kavalleri  gennem  gaderne,  efter- 
fulgt af  en  trop  beduiner,  en  del  af  orkeneskorten,  som  vuggende 
sig  i  de  hoje  kamelsadler  med  raslende  trommehvirvler  forkynde 
deres  glæde  over  at  være  vendte  tilbage  til  Damaskus'  friske 
haver  og  kølige  kilder.  Efter  dem  følger  den  uhyre  kamel,  som 
bærer  det  hellige  tæppe;  ved  Orientalernes  ejendommelige  blan- 
ding af  leg  og  religiøse  ceremonier  har  en  dreng  fået  lov  til  at 
krybe  op  i  baldakinen  på  kamelens  ryg  og  stikker  nu  øg  da  sit 
grinende  ansigt  ud  mellem  de  brogede  gardiner,  der  hænge  ned 
fra  baldakinens  loft.  Alle  tilskuerne  hilse  det  langsomt  frem- 
skridende dyr  med  begejstrede  Allah-råb  og  vinken  med  hånden; 
det  er  et  øjeblik,  da  de  kristne  gøre  bedst  i  at  holde  sig  borte; 
det  heUige  dyr  tåler  ikke  at  profaneres  af  deres  blikke. 

Den  tyrkiske  regering  gør  alt  muligt  for  at  begunstige  og 
beskytte  pilgrimstrafiken,  øg  det  af  flere  førskellige  grunde.  For 
det    første    skylder    sultanen    sin  gejstlige  stilling  som   khalif  at 

sørge  for,  at  de  troende  med  sikkerhed  kunne  komme  til  pro- 
fetens grav  og  den  hellige  stad,  og  i  det  hele  taget  er  den  religiøse 
prestige  et  af  de  sikreste  bånd  på  den  orientalske  befolkning. 
Dernæst  bringer  også  den  store  årlige  tilstrømning  fra  fremmede 
lande  en  del  penge  i  landet,  så  meget  mere  som  man  gærne 
forener  det  nyttige  med  det  fromme  og  gør  pilgrimsfærden  til 
en  handelsrejse.  Naturligvis  har  her  den  europæiske  dampskibs- 
trafik, som  har  skaffet  nye  og  billigere  forbindelser  mellem  for- 
skellige steder  i  Asien,  gjort  dybe  skår  i  den  indtægtskilde,  der 
særlig  i  Byer  som  Aleppo  og  Damaskus  flød  rigelig  ved  pil- 
grimmenes ankomst. 

Også  i  en  anden  henseende  have  de  nye  befordringsmidler 
bragt  en  forandring  ind  i  pilgrimsfærden.  Denne  havde  en  stor 
betydning  i  social  henseende,  i  det  den  lange  færd  under  ofte 
meget  hårde  vilkår,  der  vare  ligelige  for  alle,  yderligere  bidrog 
til  at  bringe  de  forskellige  samfundsklasser  i  nærmere  berøring 
med  hverandre,  og  således  forstærkede  den  ægte  demokratiske 
opfattelse  i  Orienten  af  menneskenes  lighed.  Også  her  har  den 
europæiske  indflydelse  grebet  forstyrrende  ind;  de  rige  Tyrkere 
og  Æg}^ptere  sejle  nu  ganske  mageligt  i  en  luxurios  første  klasses 
kahyt  lige  til  havnestaden  Djiddah,  hvorfra  der  kun  er  et  par 
dages  vej  til  Mekka.  Den  tid  er  måske  heller  ikke  utænkelig  f  jærn, 
da  der  fører  en  jærnbane  lige  til  den  hellige  stads  mure  ligesom 
nu  til  Jerusalem,  men  så  vil  også  snart  poesien  gå  af  den  gamle 
pilgrimsfærd. 

Foreløbig  have  disse  pilgrimsrejser  for  Europa  væsenlig  kun 
betydning  som  smitteførere  for  forskellige  epidemiske  sygdomme 
og  da  særlig  kolera,  som  årlig  kræver  et  betydeligt  kontingent  i 
pilgrimmenes  flokke.  Overfor  den  jævne  Orientalers  mangel  på 
forståelse  af  faren  i  forbindelse  med  hans  urokkelige  tillidsfuldhed 
glipper  alle  sanitære  foranstaltninger,  desinfektion,  karantæne  og 
militærkordoner.  Pilgrimmene  opfatte  disse  forholdsregler  som  en 
personlig  chikane  og  søge  at  omgå  dem  på  alle  måder;  på 
ganske  lignende  måde  gik  det  også,  da  koleraen  i  efteråret  1891 

rasede  i  Damaskus,  og  byen  i  tre  uger  holdtes  indespærret;  man 
smuglede  af  hjærtens  lyst,  dels  handelsvarer,  dels  postsager,  og 
sogte  også  personlig  at  unddrage  sig  faren  ved  flugt  gennem 
militærkordonen ;  ^Nluhammedanerne  i  Damaskus  fortælle,  ikke 
uden  en  vis  stolthed,  at  det  især  var  de  kristne,  som  ikke  turde 
trodse  faren.  »Men  derfor  var  det  også  dem,  som  sygdommen 
gik  mest  ud  over;  vi  andre  blev  her;  thi  overalt  stå  vi  i  Allahs 
hånd;  derfor  fejlede  vi  heller  ingen  ting;  Allah  være  priset!« 

For  pilgrimmene  er  der,  på  flere  steder  af  det  rode  havs 
kyst,  særlig  ved  Tor,  udfor  Sinai  bjærg,  oprettet  store  karantæne- 
stationer, hvor  rodehavsdamperne  for  kortere  eller  længere  tid  må 
udlosse  deres  menneskelige  ladninger.  Forholdene  på  disse  sta- 
tioner skulle  imidlertid  have  været  meget  slette  og  særlig  til- 
førslen af  levnedsmidler  højst  mangelfuld,  så  at  man  vel  kan  for- 
stå pilgrimmenes  misfornojelse;  muligheden  for  at  do  af  kolera 
er  dog  altid  at  foretrække  for  visheden  om  at  do  af  sult.  INIin 
ven  fra  Kairo,  præsten  Musa,  der  havde  gjort  rejsen  til  Mekka 
tre  gange,  havde  også  en  gang  ligget  i  karantæne  i  Tor,  og  hans 
beskrivelser  om,  hvad  de  havde  dojet,  vare  forfærdelige;  dog 
tror  jeg,  at  de,  som  alle  Ægypteres,  også  vare  en  del  overdrevne. 
I  de  sidste  par  år  har  sultanen  sogt  at  forbedre  de  sanitære 
forhold  ved  pilgrimsfærden  betydelig;  fuldstændig  at  kvæle 
epidemierne  i  Mekka  vil  dog  neppe  lykkes,  da  sygdommen  hvert 
år  fores  til  af  nye  individer,  og  Mekkanerne  vil  af  hensyn  til 
fordelen  ikke  finde  sig  i  nogensomhelst  indskrænkning  i  adgangen 
til  den  hellige  stad,  således  som  det  oftere  har  været  påtænkt. 

Som  en  følge  af  disse  forhold  er  dødelighedsprocenten  i 
pilgrimskaravanerne  meget  stor,  og  man  forstår  derfor  den  glæde, 
hvormed  de  hjemvendende  hilse  deres  fædreby.  Det  var  et 
strålende  syn  på  indtogsdagen  at  se  de  mange  pilgrimmes  glade 
ansigter,  især  da  dem,  der  havde  hjemme  i  Damaskus,  og  som 
nu  blev  hilsede  af  deres  slægt  og  venner:  Nu  havde  de  opfyldt 
profetens  bud  og  vare  derved  blevne  delagtige  i  håbet  om  alle 
de    førjætttelser,    der    knytte    sig    dertil,    de    kunde   nu   tilbringe 

resten  af  livet  i  tryghed  hjemme  i  ære  og  anseelse  og  med  ret 
til  at  bære  den  hædrende  titel  el-hadj  (o:  pilgrim);  thi  skønt  det 
egenlig  er  påbudt  enhver  rettroende  mindst  en  gang  i  sit  liv 
at  besøge  Mekka  og  Medina,  er  det  dog  kun  et  forholdsvis 
ringe  antal,  hvem  ikke  økonomiske  hindringer  eller  andre  betænke- 
ligheder afholder  fra  opfyldelsen  af  denne   befaling,    og  med   en 


Syrisk  kawas  (o:  konsulatstjener) 


berettiget    stolthed    føre    de    derfor    denne   ærestitel    foran   deres 
navn.  —  — 

Efter  et  par  ugers  forlob  vare  alle  mine  forberedelser  af- 
sluttede, og  jeg  begav  mig  af  sted  til  Beirut,  idet  jeg  for  sidste 
gang  red  over  Koilesyriens  flade  slette  gennem  Libanons  bjærg- 
passer.     I  Beirut  fik  jeg  med  bistand  af  vor  konsul,  Julius  Loyt- 

ved,  hvis  magelose  elskværdighed  og  hjælpsomhed  alle  danske 
rejsende  have  prøvet,  og  som  Du  jo  også  selv  kender  fra  samme 
side,  al  ting  ordnet  med  den  t)-rkiske  regering  for  at  være  sikker 
mod  eventuelle  ubehageligheder  undervejs;  det  gik  altsammen 
ganske  let,  takket  være  den  skrivelse  fra  det  tyrkiske  indenrigs- 
ministerium, som  gesandtskabet  i  Konstantinopel  i  sin  tid  havde 
forskaffet.  Da  så  alle  passer  og  certifikater  vare  i  orden,  de 
sidste  breve  til  Europa  bragte  på  posten,  og  den  sidste  afsked 
taget  med  Loytved  med  tak  for  al  god  hjælp,    sadlede   jeg  min 


Konsul  Loytveds  hus  i  Beirut. 


ganger  grå  og  red  af  sted.  Men  da  konsulen  havde  fortalt  mig, 
at  Du  allerede  var  kommen  fra  Ægypten  og  var  tyet  herop, 
vilde  jeg  dog,  forend  jeg  nu  for  lange  tider  begraver  mig  i  bar- 
bariet, endnu  en  gang  gærne  se  et  kendt  ansigt,  og  overraskede 
dig  derfor  med  dette  besøg,  der  jo  også  for  dig  blev  aldeles 
uventet. 

Se,  det  er  så  omtrent  den  første  halvdel  af  min  Odysse,  nu 
få  vi  se,  hvorledes  den  anden  halvdel  vil  blive,  og  om  den  kan 
få  en  lige  så  lykkelig  udgang;  Du  ved  jo  allerede  om  min  plan 
at  rejse  alene   til    hest  gennem    Lilleasien  til  Konstantinopel,  og 

jeg  kan  derfor  slutte  fortællingen  med  de  samme  ord  som  Odys- 
seus ved  Alkinoos'  hof: 

og  jeg  hader  den  uskik 
atter  pany  at  fortælle,  hvad  alt  man  klart  har  berettet. 

Vi  sade  i  nogen  tid  tavse,  da  jeg  var  færdig  med  at  fortælle. 
Tilsidst  brod  min  ven  stilheden : 

»Ja,  nu  er  Du  da  i  hvert  fald  glad  over  at  være  kommen 
så  langt  og  over  at  være  sluppen  lykkelig  og  vel  fra  din  ørken- 
expedition?« 

»Ja,  vel  er  jeg  det,  eller  jeg  burde  i  hvert  fald  være  det; 
men  somme  tider  ved  jeg  knap  selv,  hvorledes  det  egenlig  er. 
Så  underligt  det  end  kan  lyde  i  forhold  til  den  korte  tid,  jeg 
har  tilbragt  derinde,  jeg  kan  nu  og  da  gribe  mig  selv  i  ligesom 
at  have  hjemve  efter  ørkenen.  Jeg  vil  næppe  senere  fra  noget 
sted  kunne  hjembringe  minder,  rigere  og  skønnere  end  dem,  jeg 
nu  forer  med  mig  herfra,  men  det  er  ligesom  jeg  til  gengæld  har 
mistet  noget  af  mig  selv,  der  er  bleven  derinde.  Du  kan  jo  fra 
Kairo  huske  det  gamle  sagn  om,  at  den,  der  en  gang  har  drukket 
af  Nilens  vand,  atter  skal  vende  tilbage;  hvad  det  egentlig  er, 
som  sagnet  vil  sige,  forstår  jeg  bedre  nu,  nar  jeg  overforer  det 
på  disse  forhold:  den,  som  en  gang  har  åndet  ørkenens  luft  og 
levet  ørkenens  liv,  hans  tanke  vil  under  hvilkesomhelst  omgivelser 
vende  tilbage  dertil;  han  vil  mindes  de  kølige  aftner,  når  man 
sad  omkring  ilden  og  lyttede  til  de  gamle  romancer,  medens  de 
rundt  om  lejrede  fårehjorde  i  månelyset  dannede  en  sølvblinkende 
ring  om  teltene;  han  vil  mindes  de  sorte  nætter  med  de  store, 
ganske  hvide  stjærner,  når  himlen  strålede  som  hvælvingen  i  en 
fedronnings  eventyrslot;  han  vil  mindes  hestenes  dans  over  sletten, 
når  de  tørre  græstotter  knitrede  under  hovene,  og  han  vil  føle 
sig  knyttet  til  dette  sted  med  bånd,  som  han  aldrig  skal  løse. 
Der  er  i  et  gammelt,  østerlandsk  sagn  fortalt  om  en  troldmand, 
der  binder  en  karavane,  så  at  den  aldrig  kommer  udenfor  en  vis 
kreds,  skønt  den  bestandig  marcherer  fremad;  det  er  det  samme 

trylleri,  som  orkenlivets  poesi  medforer,  et  trylleri,  som  man 
først  føler,  når  man  selv  er  kommen  indenfor  den  magiske 
kreds  —  — 

—  —  Men  nok  om  det,  nu  skal  jeg  jo  i  lag  med  Tcher- 
kesserne,  måske  de  kunne  få  mig  til  at  glemme  beduinerne.« 

»Når  har  Du  tænkt  på  at  tage  af  sted?« 

»Nu  med  det  samme,  såsnart  det  bliver  dag;  jeg  rider  ned 
over  bjærgene,  indtil  jeg  når  chausseen,  der  langs  med  kysten 
fører  mod  nord  ad  Tripolis  til,  og  så  er  jeg  allerede  på  vejen.«  — 

Efter  en  stunds  forlob  begyndte  solen  at  glide  frem  over 
Djebel  Sannins  snetoppe,  og  et  par  minutter  efter  var  jeg  i 
sadlen. 

»Nå  ja,  så  far  vel  Du,«  sagde  maleren,  »og  lykke  på  rejsen; 
hils  dem  derhjemme,  hvis  Du  når  så  langt.« 

Og  med  denne  afskedshilsen  red  jeg  ned  ad  den  bugtede 
vej  over  bjærgskråningen,  medens  solen  bag  fra  kastede  sine 
strålebundter  ud  over  Middelhavets  flade  og  fik  morgentågens 
flager  til  at  spredes  og  smelte  som  store,  hvide  snefnug. 


Det  var  en  torsdag  morgen,  at  jeg  efter  afsked  med  min 
ven,  maleren,  tiltrådte  rejsen  mod  nord,  og  jeg  befandt  mig  således 
i  god  overensstemmelse  med  den  arabiske  overtros  fordringer,  i 
følge  hvilken  torsdag,  lørdag  og  søndag  ere  de  bedste  dage  for 
påbegyndelsen  af  en  rejse.  Også  de  andre  ydre  auspicier  vare 
så  gunstige  som  muligt;  det  var  et  klart,  strålende  solskinsvejr 
uden  for  stærk  varme,  således  som  forårsdagene  i  Syrien  kunne 
bringe  det,  et  vejr,  der  rigtig  var  i  stand  til  at  forhøje  det  om- 
givende landskabs  skønhed.  Jeg  tror  også,  at  man  skal  lede 
længe  for  at  finde  en  smukkere  vej  end  den,  der  lober  fra 
Beirut  langs  med  kysten  imod  nord.  Bjærgene,  der  her  antage 
meget  stejle  former,  lobe  omtrent  helt  ud  til  kysten;  den  smalle 

strimmel  mellem  skråningerne  og  strandbredden  er  opfyldt  at 
velholdte,  frodige  olivenhaver;  til  venstre  ser  man  Middelhavets 
rolige  flade,  hvis  dybtblå  farve  ved  visse  belysninger  glider  over 
i  det  rodlige,  så  at  man  bringes  til  at  erindre  Homers  beskrivelse 
af  de  vinfarvede  bølger.  Oppe  tilhøjre  ligge  landsbyerne  skjulte 
mellem  de  fremspringende  klipper,  på  hvilke  grønne  terrasser 
vexle  med  mørke  granitvægge;  fra  de  små  kapeller  rundt  om 
lyder  klokkeklangen  (thi  Libanon  er  et  overvejende  kristent  distrikt), 
og  over  hele  landskabets  forgrund  er  der  en  fred  og  smilende 
hygge,  der  danner  en  pittoresk  modsætning  til  de  snedækkede 
bjærgtoppe  i   baggrunden. 

Ikke  langt  fra  Beirut,  kun  c.  i'/;,  mil,  løbe  bjærgene  helt  ud 
til  kysten,  så  at  der  kun  dannes  et  ganske  smalt  pas  mellem 
havet  og  klippevæggen.  Den  nylig  anlagte  chausse  trænger  sig 
igennem  helt  nede  ved  strandkanten,  men  i  ældre  tider  gik  vejen 
et  stykke  længere  oppe,  og  denne  vej  er  der  endnu  bevaret  ret 
mærkelige  mindesmærker  om.  På  grund  af  det  indre  Libanons 
meget  kuperede  og  forrevne  karakter  var  nemlig  dette  pas  i  hele 
oldtiden  den  eneste  forbindelse  mellem  Nordsyrien  og  Palæstina 
imod  vest,  og  den  korteste  rute  fra  Ægypten  til  Lilleasien  kom 
derfor  til  at  gå  herigennem.  Oldtidens  mægtige  hære  have  passeret 
her  forbi,  og  som  vidnesbyrd  herom  findes  endnu  i  klippesiden 
en  del  ægyptiske  og  assyriske  indskrifter.  Desværre  har  den 
sprøde  stenart  ikke  modstået  klimaets  indflydelse,  så  at  skrift- 
tegnene ere  aldeles  forviskede,  men  vi  vide  andetsteds  fra,  at 
den  ægyptiske  indskrift  er  sat  af  den  vældige  erobrer.  Ramses 
den  anden,  på  hans  sejrrige  tog  mod  Hethiterne.  Lige  ved 
passet  findes  udløbet  for  en  lille  flod,  Nahr-el-kelb  (d:  hunde- 
floden), et  navn,  der  endnu  minder  om  dens  antike  benævnelse, 
Lykos.  Ved  selve  floden  ses  et  monument  af  nyere  dato,  nem- 
lig en  sten,  hvis  indskrift  fortæller,  at  den  rejstes  åf  de  franske 
soldater  under  deres  tog  mod  Damaskus  i  året  1860;  ved  siden 
af  de   årtusinder  gamle    østerlandske  indristninger    ser  Napoleon 


200 

den  tredies  lille  marmortavle  en  smule  pretentiøs  ud,  fordi  den 
netop  er  rejst  på  dette  sted. 

Min  glæde  over  landskabet  forøgedes  yderligere  i  anledning 
af  vejens  fortræffelige  beskaffenhed,  men  med  den  første  dags- 
rejse var  denne  kilde  til  tilfredshed  udtomt;  thi  ved  ankomsten 
til  Batrun,  midt  imellem  Beirut  og  Tripolis  hørte  chausseen  op  og 
afløstes  af  en  elendig,  stenet  sti,  som  det  på  sine  steder  endog 
var  forbundet  med  fare  at  passere.  En  erstatning  for  disse 
besværligheder  måtte  jeg  da  søge  i  nydelsen  af  egnens  stadig 
afvexlende  skønhed;  ligesom  Syrien  er  et  af  de  smukkeste  lande 
i  verden,  er  egnen  omkring  Tripolis  en  af  de  smukkeste  i  Syrien. 
Også  på  historiske  minder  er  egnen  rig;  i  Batrun  fortæller  et 
amfitheater  og  i  et  pas  hinsides  landsbyen  en  middelalderlig  borg- 
ruin om  Romernes  og  korsfarernes  herredømme  på  disse  steder 
til  de  forskellige  tider. 

Som  en  rigt  indfattet  perle  ligger  Tripolis  med  de  duftende 
haver  midt  i  denne  skønhed.  Denne  duft  er  noget  for  byen 
ganske  ejendommeligt  og  hidrører  fra  en  mængde  krydrede 
planter,  der  dyrkes  i  haverne;  den  er  til  sine  tider  så  stærk,  at 
den  kan  spores  langt  ud  på  havet,  hvor  den  bringer  den  ankommende 
rejsende  den  første  hilsen  fra  vidunderlandet. 

Som  navnet  antyder  stammer  byen  fra  den  græske  oldtid  og 
bestod  egenlig  af  tre  steder,  der  la  med  ganske  kort  afstand  fra 
hverandre,  og  hvis  plads  man  endnu  tydelig  kan  påvise.  Senere 
smeltede  disse  sammen  til  en,  og  kun  havnestaden,  der  ligger 
en  fjerdingvej  borte,  vedblev  at  udgøre  en  del  for  sig.  Størst 
betydning  fik  Tripolis  i  middelalderen  under  korstogene ;  fra  denne 
tid  stammer  det  endnu  existerende  kastel,  der  er  en  smuk  prøve 
på  datidens  fæstningsbygningskunst,  og  hvis  opforelse  tillægges 
Raimund  af  Toulouse,  og  om  denne  tid  minde  også  de  mange 
frankiske  stednavne  i  omegnen,  som  have  holdt  sig  i  den  nu- 
levende Arabers  mund,  som  Belmonte,  Calmonte  og  lignende. 

Med  disse  middelalderlige  minder  som  baggrund  virker  det 
frapperende,    når  man  kommer  til  havnestaden  og  ser  en  havne- 

vej  af  den  allermest  moderne  slags  fore  mellem  haverne  op  til  den 
egenlige  by;  dette  anlæg  skyldes,  ligesom  de  fleste  andre  tilløb  til 
en  europæisering,  Syriens  tidligere  guvernør,  Midhat  pasha,  hvis 
reformiver  jeg  allerede  har  haft  lejlighed  til  at  omtale.  Han 
nærede  overhovedet  en  stor  interesse  for  Tripolis,  noget,  der  i 
høj  grad  vidner  om  hans  blik  for  økonomiske  muligheder;  thi 
denne    by    er    virkelig   af  alle    Syriens   kyststæder   den,    som    på 


Havnen  i  Tripolis. 


grund  af  de  naturlige  torhold  sidder  inde  med  de  betydeligste 
fremtidsudsigter.  Det  er  nemlig  den  eneste,  som  besidder  en 
god,  naturlig  havn,  medens  skibene  både  ved  Jaffa  og  Beirut  ere 
nødte  til  at  lægge  sig  for  anker  på  den  åbne  bred,  hvorved  både 
indskibningen  i  høj  grad  besværliggøres  og  forbindelsen  bliver 
meget  usikker,  da  damperne  i  hårdt  vejr  ere  nødte  til  at  springe 
disse  stationer  over  for  at  holde  den  gående  ude  i  rum  sø,  indtil 

havet  bliver  roligere.  I  Tripolis  derimod  danner  et  par  små  skær 
en  naturlig  mole,  der  skærmer  mod  pålandsvinden,  og  med  en 
forholdsvis  ringe  bekostning  vil  der  her  kunne  tilvejebringes  en 
monsterværdig  havn.  Desuden  har  Tripolis  hele  det  rige  opland 
bag  ved  sig  og  muligheden  for  en  jærnbaneforbindelse  med  det 
indre  er  her  langt  gunstigere  end  andet  steds,  da  de  naturlige 
hindringer  ere  forholdsvis  små.  Alligevel  har  Tripolis  hidtil 
måttet  stå  tilbage  for  Beirut,  og  da  man  nu  endelig  er  begyndt 
at  tage  sig  sammen  og  samler  penge  til  jernbanen  og  søger 
regeringen  om  concession,  har  man  også  i  Beirut  taget  ordenlig 
fat  og  dels  anvendt  umådelige  summer  til  havneanlæg,  dels  på- 
begyndt en  bane  til  Damaskus.  Det  er  et  spørgsmål  om  existens 
eller  tilintetgørelse  for  Beirut;  thi  får  Tripolis  først  sin  bane,  der 
vil  kunne  anlægges  langt  billigere  end  Libanonbanen,  vil  man 
ved  billigere  fragter  kunne  drage  al  trafiken  derhen,  og  så  vil 
det  være  ude  med  Beirut.  Det  er  derfor,  man  her  arbejder  med 
så  feberagtig  ivrighed  for  at  komme  forst  og  få  en  fast  rute 
etableret,  inden  konkurrencen  kommer.  Det  rivaliserende  forhold 
er  så  meget  desto  skarpere,  som  de  kæmpende  kapitaler  i  de  to 
byer  repræsentere  de  to  nationer,  der  altid  i  Orienten  stå 
skarpest  mod  hinanden,  nemlig  England  og  Frankrig;  medens 
Franskmændene  arbejde  i  Beirut,  have  Englænderne  haget  sig 
fast  i  Tripolis  og  søge  derfra  at  trykke  nabobyen  ned.  Fore- 
løbig synes  det,  som  om  Beirut  begunstiges  mest  af  den  tyrkiske 
regering;  i  hvert  fald  har  den  indtil  nu  vægret  sig  ved  at  give 
Tripolis  en  jærnbaneconcession,  men  de  bureaukrater  i  Konstan- 
tinopel, som  bestemme  disse  ting,  ere  ikke  aldeles  uimodtage- 
lige for  påvirkning,  og  det  endelige  resultat  er  derfor  endnu 
tvivlsomt. 

I  Tripolis  traf  jeg  en  ejendommelig  personlighed,  nemlig  en 
Levantiner  ved  navn  Catzeflis,  som  der  beklæder  den  ophøjede 
stilling  som  kgl.  dansk  vicekonsul.  Han  tilhører  en  slægt,  der 
er  mærkelig  ved,  at  den  nu  i  flere  generationer  har  haft  monopol 
på    de    europæiske    konsulater.     Således   var    denne    mand    både 

dansk  og  italiensk  konsul,  medens  hans  broder  repræsenterede 
Sverig-Xorge  og  hans  fætter  England,  og  både  hans  fader  og 
hans  farfader  havde  forend  ham  været  danske  konsuler.  Alligevel 
havde  han  af  danske  undersåtter  aldrig  set  andre  end  konsulen  i 
Beirut,  og  min  ankomst  vakte  derfor  en  berettiget  sensation  i 
familjen,  som  var  glad  ved  at  få  konstateret,  at  undersåtterne  i 
det  rige,  deres  slægtning  repræsenterede,  vare  ligesom  andre 
mennesker  og  ikke  lutter  isbjørne  og  varulve. 

Som  en  folge  deraf  vidste  han  ikke,  hvor  elskværdig  han 
skulde  være  mod  mig;  han  foranstaltede  en  lille  middag  og  til- 
bod mig  fra  mutesarrif'en  en  kavallerieskorte,  en  opmærksomhed, 
som  jeg  dog  med  tak  afslog.  Gendarmerne  i  Tyrkiet  er  en 
race,  som  man  kun,  når  nødvendigheden  ligefrem  byder  det,  skal 
indlade  sig  med. 

Man  horer  så  ofte  tale  om  konsuler  i  Orienten,  og  med  vore 
europæiske  forhold  for  øje  undrer  man  sig  over  den  indflydelse, 
de  besidde.  Men  i  Østerland  ere  konsulerne  noget  ganske  andet 
end  her;  den  prestige,  som  Europa  trods  alt  nyder  i  Orienten, 
giver  disse  mænd  som  de  europæiske  magters  repræsentanter 
en  ganske  særlig  social  stilling,  som  yderligere  forøges  ved  deres 
diplomatiske  forretninger.  I  folge  exterritorialretten  er  deres  hus 
en  ukrænkelig  helligdom,  over  hvis  dørtærskel  de  ottomaniske 
loves  håndhævere  ikke  kunne  trænge  ind,  og  herfra  udstrækker 
deres  myndighed  og  deres  beskyttelse  sig  også  til  de  undersåtter 
af  vedkommende  nation,  som  findes  i  konsulens  jurisdiktion. 
Når  konsulen  i  sin  pragtfulde  uniform  med  den  guldbroderede 
kawas  foran  sig,  går  eller  rider  gennem  gåderne,  er  han  at 
betragte  som  en  fremmed  fyrste  og  ikke  som  et  forholdsvis 
underordnet  medlem  af  corps  diplomatique. 

De  udsendte  Europæere,  de,  som  altså  efter  statsretten 
kaldes  consules  missi,  benytte  i  reglen  deres  indflydelsesrige 
stilling  med  stort  mådehold,  og  dels  herved,  dels  ved  en  bestemt 
optræden  i  de  enkelte  tilfælde,  hvor  det  er  nødvendigt,  have  de 
sikret  sig  en  aldeles  urørlio-  stilling-  i  den  almindelisfe  bevidsthed. 

Da  fanatismens  bolger  under  det  store  kristenangreb  i  Damaskus 
i  året  i86o  brusede  vildest,  og  da  hele  kristenkvarteret  blev 
stukket  i  brand,  stod  dog  de  europæiske  konsulater  urørte,  skont 
de  optog  en  mængde  flygtninge,  som  her  søgte  tilflugt  mod  den 
exalterede  pøbels  raseri ;  så  stor  var  hos  det  almindelige  folk 
frygten  for  det  ubekendte,  truende  Europa,  der  stod  bag  ved 
sine  udsendinge,  parat  til  hævn.  Og  at  denne  respekt  også 
undertiden  deles  af  administrationen,  har  man  flere,  interessante 
exempler  på.  Jeg  har  ladet  mig  fortælle,  at  i  en  af  de  syriske 
kystbyer  tiltog  i  en  kortere  periode  for  et  par  år  siden  det  sæd- 
vanlige procentantal  af  drab  i  en  uhyggelig  grad;  blandt  ofrene 
vare  også  enkelte  Europæere,  og  deres  konsuler  havde  i  den 
anledning  henvendt  sig  til  pashaen,  der  havde  svaret  med  høflige 
beklagelser  og  med  løfte  om,  at  det  så  vidt  muligt  ikke  skulde 
ske  tiere.  Men  det  gjorde  det  alligevel,  og  usikkerheden  steg, 
indtil  også  en  Amerikaner  ramtes  af  de  ubekendte  morderes  for- 
følgelser. Også  hans  konsul  gik  til  pashaen  og  fik  der  samme 
svar  som  alle  de  øvrige,  men  ikke  tilfreds  hermed  telegraferede 
han  til  Alexandria  efter  et  amerikansk  krigsskib,  som  netop  den 
gang  lå  i  station  der.  To  dage  efter  ankrede  dette  på  byens 
red,  og  konsulen  gik  atter  til  pashaen,  men  denne  gang  ledsaget 
af  kommandanten  og  med  en  kategorisk  opfordring  til  inden  fire 
og  tyve  timer  at  skaffe  den  skyldige  udleveret.  Næste  dag 
mødte  gendarmerne  virkelig  med  et  individ,  som  også  ganske 
rigtig  blev  hængt  i  anledning  af  mordene,  og  konsulens  energiske 
optræden  vakte  respekt  hos  befolkningen;  der  blev  kun  det 
tvivlsomme  spørgsmål  tilbage,  om  den  afstraffede  virkelig  var 
gerningsmanden  eller  måske  snarere  en  fra  fængslet  i  dette  øje- 
med hentet  forbryder.  Hvorom  alting  er,  forholdene  blev  noget 
bedre,  og  Europæerne  kunde  fremtidig  gå  nogenlunde  sikre  på 
gaderne. 

Storre  betænkeligheder  vække  derimod  somme  tider  de  til 
konsuler  udnævnte  Levantinere,  de  såkaldte  consules  electi. 
Drevne   af  forfængelighed  jage   de   efter   konsulatsposterne,    ofte 

uden  forestilling  om  deres  embeds  pligter  eller  om  det  lands 
interesser  og  forhold,  som  de  ere  kaldede  til  at  repræsentere. 
Der  er  dem,  for  hvem  det  at  være  konsul  blot  består  i  retten 
til  at  bære  en  smuk  uniform  og  til  forovrigt  ansvarsløs  og  uaf- 
hængig af  tyrkiske  love  at  begå  alle  slags  gavtyvestreger. 
Heldigvis  er  man  i  Europa  begyndt  at  blive  noget  mere  for- 
sigtig i  valget  af  sådanne,  som  kun  ødelægge  landets  prestige 
ved  deres  frække  eller  kejtede  optræden.  Danmark  havde  en 
gang  en  repræsentant  af  denne  kaliber  i  Damaskus,  som  blandt 
andet  ved  en  officiel  festlighed  hos  guvernøren  gjorde  sig  berømt 
ved  at  møde  med  kården  ved  højre  side,  og  som  kun  benyttede 
rigsvåbnet  over  sin  dør  som  et  skjold  mod  alle  forfølgelser  i  an- 
ledning af  hans  mange  og  store  gavtyvestreger;  han  blev  da 
endelig  også  afsat,  og  som  om  man  ikke  kunde  tænke  sig 
noget  efter  ham,  står  posten  som  dansk  konsul  i  Damaskus  ledig 
endnu. 

Fra  denne  kategori  af  slyngler  i  diplomatuniform  var  min 
ven  Catzeflis  en  hæderlig  undtagelse;  han  nærede  desuden  en 
levende  interesse  for  Danmark  og  danske  forhold  og  havde  også 
ved  forskellige  lejligheder  lagt  sin  sympathi  tydelig  for  dagen. 
Da  jeg  ikke  reflekterede  på  tilbudet  om  eskorte,  søgte  han  at 
være  mig  til  nytte  ved  at  medgive  mig  nogle  anbefalingsskrivelser, 
hvoraf  et  par  virkelig  kom  mig  til  nytte  og  senere  skaffede  mig 
nogle  interessante  bekendtskaber. 

Fra  Tripolis  gik  min  vej  stadig  langs  med  det  blå  middel- 
havs kyst  til  Lattakie,  det  gamle  Laodicea.  Egnen  mellem  de 
to  byer,  der  udgør  en  smal,  fra  nord  til  syd  løbende  strimmel, 
begrænset  mod  vest  af  havet  og  mod  øst  af  Libanons  nordlige 
fortsættelse,  Anserijjebjærgene,  nyder  ikke  noget  godt  lov  med 
hensyn  til  sikkerhed,  og  folk  i  Tripolis  rystede  betænkelig  på 
hovedet  af  min  færd.  Det  er  beboerne  af  bjærgene,  de  såkaldte 
Anserijjesekter,  der  her  sætte  skræk  i  de  arabiske  kystboere,  og 
befolkningen  ved  ikke  alt  det  onde,  de  kunne  fortælle  om  dem. 
Med    en    magelos    dristighed    foranstalte  de  deres  overfald,   selv  i 

de   store   byers   umiddelbare   nærhed,    uden  at  gendarmerne  eller 

borgerne  selv  kunne 
få  fat  på  dem  eller  få 
en  forfølgelse  iværk- 
sat. 

Detgikmigimidler- 
tid  på  dette  stykke  af 
vejen  som  sædvanlig; 
jeg  kom  ganske  uhin- 
dret igennem  og  hver- 
ken hørte  eller  så 
noget  til  Anserijje- 
folkene;  heller  ikke 
senere  har  jeg  per- 
sonlig mødt  en  eneste 
af  disse  stammer, 
noget,  som  jeg  for- 
øvrigt beklager,  da 
de  i  mange  hen- 
seender frembyde 
stor  interesse  på 
grund  af  den  ejen- 
dommelige særstil- 
ling de  indtage. 

Anserijjefolkene 
ere  nemlig  ikke  Mu- 
hammedanere,  men 
have  deres  særlige 
religion,  som  de  lige- 
som Bruserne  holde 
strængt  hemmelig. 
De  arabiske  ind- 
byggere vide  lige  så  lidt  som  Europæerne  nogen  egenlig  besked 
dermed,    men   fortælle   ikke  desto  mindre  om  alt  muligt,  idet  de 

anvende  de  sortest  mulige  farver  i  deres  skildring.  En  fragtmand, 
som  jeg  fulgtes  med  fra  Tripolis  til  Tartus,  en  lille  by  på  halv- 
vejen til  Lattakie,  var  meget  ivrig  til  at  fortælle  om  dem:  »Ja, 
Anserijjefolkene,  hos  dem  er  alt  tilladt,  hvad  andre  folkeslag 
anse  for  de  forfærdeligste  synder;  de  gifte  sig  med  deres  egne 
dotre,  eller  sælge  disse  som  slavinder;  Du  kan  få  en  Anserijje- 
pige  i  Tripolis  til  en  pris  af  halvandet  til  tohundrede  francs.  Der 
er  ikke  den  forbrydelse,  som  de  gyse  tilbage  for,  Allah  forbande 
dem  både  nu  og  i  den  anden  verden.« 

Slet  så  slemt  er  det  nu  ikke  med  disse  sekter,  og  disse 
overdrivelser  må  tilskrives  de  muhammedanske  Araberes  brændende 
had.  Medens  stadfolkene  ere  frygtsomme,  ere  Anserijjefolkene 
ikke  bange  af  sig,  og  i  de  stadige  kontraverser  mellem  bjærget 
og  sletten  går  det  derfor  ganske  naturligt  ud  over  de  første, 
hvis  forbitrelse  yderligere  foroges  ved  umuligheden  af  at  skaffe 
sig  hævn;  thi  i  deres  smuthuller  mellem  de  vildsomme  bjærge 
ere  xA.nserijjefolkene  ikke  til  at  få  ram  på. 

Det  vilde  have  været  interessant  for  mig  at  træffe  på 
repræsentanter  for  denne  nation,  skønt  jeg  næppe  tror,  at  jeg 
vilde  have  været  heldigere  med  at  få  noget  at  vide  om  deres 
religion  end  så  mange  andre,  som  tidligere  have  forsøgt  derpå. 
Kun  så  meget  ved  man,  at  der  indenfor  dette  religionssamfund 
findes  flere  forskellige  sekter,  af  hvilke  den  ene  tilbeder  solen  og 
den  anden  månen,  medens  for  den  tredje  stjærnerne  ere  at 
betragte  som  den  egenlige  åbenbarelse  af  guddommens  person- 
lighed; nogle  af  dem  mene,  at  der  sidder  en  mand,  ved  navn 
Ali,  inde  i  solen,  og  han  er  den  egenlige  guddom.  Muhamme- 
danernes beretninger  om  deres  blodskamsforbindelser  synes  dog 
at  bero  på  løs  overdrivelse,  derimod  genfinder  man  her  den 
samme  mærkelige  skik,  som  også  hersker  hos  Yeziderne,  djævle- 
tilbederne,  der  bo  hinsides  Eufrat,  og  som  på  arabisk  kaldes 
kefsh;  den  består  i,  at  ved  en  større,  årlig  fest  alle  unge  mænd 
og  kvinder  spærres  inde  sammen  i  et  mørkt  rum,  hvorfra  de 
forst  slippes  ud  næste  morgen. 

Medens  Brusernes  religion  er  en  senere  udvikling  af  Islam, 
eller  i  hvert  fald  støtter  sig  til  momenter  i  denne,  synes  Anserijje- 
sekternes  religiøse  forestillinger  at  gå  tilbage  til  meget  ældre 
kilder.  Vi  have  her  et  af  de  mange  overleverede  brudstykker 
af  oldtidens  religioner;  sol-  og  stjærnedyrkelsen  tyder  tilbage  til 
Baal  og  Astarte,  og  sexuelle  udskejelser  opfattede  som  en  religiøs 
ceremoni  er  også  noget,  som  kommer  frem  på  flere  steder  i  de 
klassiske  forfatteres  beretninger  om  føniciske  og  syriske  religions- 
skikke.  Medens  nede  på  sletten  den  ene  religion  har  fulgt  efter 
den  anden,  medens  korset  blev  plantet  på  Zeus'  og  Afrodites 
altere,  for  senere  selv  at  fortrænges  af  hah'månen,  og  medens 
generationer  efter  generationer  kæmpede  for  bevarelsen  eller  ind- 
førelsen af  disse  religioner,  holdt  traditionen  fra  de  ældste  tider  sig 
uforstj'rret  her  oppe  mellem  bjærgene,  og  er  end  noget  i  tidernes 
lob  forkvaklet  og  beskåret,  det  er  dog  endnu  den  samme  natur- 
religions grundtanker,  der  gælder  for  vor  egen  samtids  Anserijje- 
sekter,  og  som  vare  de  ledende  lys  hos  de  folk,  der  for  år- 
tusinder siden  byggede  Sidon  og  Tyrus. 

Især  er  det  at  træffe  det  sexuelle  element  indblandet  i 
religiøse  ceremonier  noget  udpræget  semitisk,  og  under  for- 
skellige former  findes  det  så  godt  som  hos  alle  nationer  af  denne 
æt.  Kvindens  tvungne  given  sig  selv  til  pris  enten  en  gang  for 
alle  eller  for  et  bestemt  tidsrum  betragtedes  som  et  religiøst 
offer;  Herodot  fortæller  om  en  skik  af  denne  art  hos  Assyrerne, 
på  øen  Kypern  fandtes  det  samme,  og  ligeledes  i  Syrien.  Offer- 
principet  gennemfortes  i  almindelighed  således,  at  de  penge,  som 
kvinden  på  den  måde  erhvervede,  tilfaldt  den  gudindes  tempel, 
til  hvem  hun  havde  indviet  sig;  hos  Jøderne,  for  hvem  hele 
dette  væsen  måtte  være  en  vederstyggelighed,  bliver  derfor  ordet 
>den  indviede«  (kedisha)  ligefrem  betegnelsen  for  en  skøge, 
og  man  ser,  at  i  forfaldsperioden  får  denne  form  for  guds- 
dyrkelse også  indpas  i  selve  Israel  (i.  kongernes  bog  14,  24;  15,  12). 

For  de  udenforstående  måtte  naturligvis  religiøse  ceremonier 
af  denne  art   bedømmes  med  ganske  andre  udgangspunkter,    og 

de  klassiske  forfattere  som  Lukiaii  og  andre,  som  have  givet 
skildringer  heraf  udtale  sig  da  også  i  meget  skarpe  udtryk  om 
de  sædelige  tilstande.  At  der  dog  trods  alt  dette  ved  siden  af 
godt  kan  have  hersket  en  vis  sædelig  bevidsthed  om  kvindens 
værd,  er  der  ingen  tvivl  om,  og  det  se  vi  da  også  bekræftet  ved 
ytringer  hos  forfatterne  selv;  Herodot  tilfojer  i  sin  beretning  om 
kvindernes  offer  ved  kærlighedsgudindens  tempel:  »Når  hun  så 
en  gang  har  bragt  sit  offer  og  overgivet  pengene  til  templet,  vil 
det  senere  ikke  være  muligt  at  kobe  hendes  elskov,  hvor  stor 
en  pris  man  end  vilde  byde  derfor«,  så  at  man  ser,  at  opfyldelsen 
af  den  religiose  pligt  ikke  hos  disse  folkeslag  har  været  ens- 
betydende med  en  dyrisk  given  sig  hen  til  enhver,  men  tvært- 
imod det  modsatte,  og  derved  fik  jo  ofret  netop  sin  storste 
betydning.  Grundtanken  i  hele  dette  forhold  er  ikke  som  hos 
Grækerne  livsnydelsen  sat  i  system  og  forlenet  med  rehgios 
betydning  som  symbol  på  naturmagters  virksomhed,  men  det  er 
forestillingen  om  den  personlige,  nidkære  og  fordringsfulde  gud- 
dom, som  absolut  kræver  det  storste  otter.  Og  denne  torestilling 
om  guddommen  som  en  despotisk  hersker,  der  indenfor  sit  folks 
kreds  ejer  en  uindskrænket  magt,  er  ægte  semitisk  og  har  givet 
sig  udtrj-k  i  de  sproglige  betegnelser,  der  alle  udtr}'kke  begrebet 
^herre,    fyrste,    over\-inder«  (IMolok,  Baal,  Kamosh,  Adonai  osv.). 

På  samme  måde  tor  måske  også  Anserijjesekternes  religiose 
ceremonier  betragtes,  og  deres  muhammedanske  naboers  strænge 
dom  har  vel  snarere  sin  begrundelse  i  manglen  på  forståelse  af 
sådanne  enkelte  skikke,  end  den  tor  antages  at  være  i  overens- 
stemmelse med  de  virkelige  forhold  i  det  hele  taget. 

Det  vilde  være  interessant,  om  man  kunde  få  noget  mere  at 
vide  om  formerne  for  disse  sekters  sol-  og  stjærnedyrkelse  og 
om  deres  religions  dogmatiske  grundlag.  Men  det  er  der  imidler- 
tid ikke  stor  udsigt  til;  Anserijjeshej kerne  bevare  deres  hemme- 
ligheder om  muligt  endnu  bedre  end  Druseme,  og  man  ved 
således  ikke  en  gang  besked  om.  hvorvidt  de  ere  i  besiddelse 
af  skrevne,    hellige   boger,    noget,    der   forovrigt   næppe  er  sand- 

synligt.  Der  er  ingen  tvivl  om,  at  hvis  man  kunde  få  nøjere 
rede  på  deres  religion  og  deres  ceremonier,  vilde  overens- 
stemmelsen med  de  gamle  fonikiske  og  syriske  religiøse  fore- 
stillinger træde  langt  tj'deligere  frem,  og  vi  vilde  fuldt  ud  vide, 
hvad  vi  nu  til  dels  kun  kan  ane  og  slutte  os  til,  at  under  alle 
Syriens  religiose  og  politiske  omvæltninger  have  disse  bjærge 
været  et  fristed,  hvor  den  af  kristendommen  fordrevne  Baal  og 
Astarte  have  fundet  ly  mod  alle  de  munke,  imamer  og  missionærer, 
som  efter  hverandre  ere  komne  her  for  at  forkynde  deres  tro  som 
den  eneste  rette  og  sande. 

Udenfor  disse  enkelte  områder  er  det  ejendommeligt  at  se, 
hvor  lidet  af  oldtidens  religioner  eller  religiose  ceremonier  det  er, 
som  har  holdt  sig  i  de  moderne  forestillinger  eller  skikke  i 
Orienten.  ^Medens  vi  her  i  Europa  jo  i  det  daglige  liv  endnu 
have  en  mængde  former,  hvis  betydning  ganske  vist  er  forandret, 
og  hvis  oprindelse  totalt  er  glemt,  men  som  dog  med  sikkerhed 
kunne  påvises  at  være  af  hedensk  udspring,  er  der  i  den  mu- 
hammedanske verden  såre  lidet  tilbage.  Profeten  har  i  en  sjælden 
grad  vidst  at  holde  Koranen  fri  for  alle  folkelige  forestillinger  af 
denne  kategori,  og  ved  deres  udelukkelse  herfra  ere  de  blevne 
banlyste  for  stedse.  Hvad  der  existerer  af  overtroiske  fore- 
stillinger i  den  almindelige  bevidsthed  er  senere  indkomne  lån 
udefra,  hentede  hos  Joderne  eller  Perserne,  og  ikke,  som  tilfældet 
er  hos  andre  nationer,  forstenede  levninger  fra  tidligere  religioner. 
Kun  de  religionssamfund,  der  som  Anserijjesekteme  have  holdt 
sig  strængt  afsondrede  fra  de  orthodoxes  kreds,  have  kunnet 
bevare  oldtidens  traditioner,  om  end  naturligvis  tildels  i  en  for- 
drejet form. 

Ligesom  Anserijjebjærgenes  befolkning  udgor  et  afsluttet 
hele  i  religiøs  henseende,  er  de  også  med  hensyn  til  deres 
politiske  stilling  ret  uafhængige.  I  nogle  landsbyer  have  de  på 
skrømt  antaget  Islam  for  derved  at  opnå  fordele  hos  regeringen, 
men  for  de  flestes  vedkommende  bryde  de  sig  ikke  stort  om 
denne.     De  tyrkiske  pashaers  magt  når  ikke  længere  end  et  vist 

Stykke  [op    ad    bjærgskråningen,    og    ovenfor    denne    linje    vove 
hverken  skatteopkrævere  eller  udskrivningskommissioner  at  komme. 


Shejker  af  Anserijjesekten. 


I    det  hele   taget   mmder  Tyrkiet   på  dette  punkt  meget  om  det 
gamle,  persiske  rige,  således  som  Xenofon  og  andre  have  skildret 

det;  midt  i  sultanens  eget  rige  findes  der  en  hel  del  af  sådanne 
små  uafhængige  pletter,  hvor  det  er  lykkedes  visse  stammer, 
støttede  til  de  geografiske  forhold,  at  hævde  deres  selvstændig- 
hed; kan  det  engang  lykkes  sultanen  virkelig  at  få  alt  det  under 
sit  scepter,  som  ligger  indenfor  hans  riges  grænser,  vil  Tyrkiets 
magt  og  hjælpekilder  blive  betydelig  forogede. 

Hvor  berygtede  Anserijjestammerne  end  ere,  slap  jeg  dog 
som  anfort  igennem  uden  videre  fataliteter  og  nåede  velbeholden 
byen  Lattakie,  en  fordrejelse  af  det  navn,  den  i  oldtiden  delte 
med  så  mange  andre  stæder,  nemlig  Laodikeia.  Det  er  en  lille 
venlig  by,  beromt  for  sin  beliggenhed  og  sit  sjælden  sunde 
klima,  men  på  den  anden  side  sorgelig  bekendt  for  ikke  at  have 
noget  som  helst  andet  fortrin  at  rose  sig  af;  al  dekadencen  i 
Syrien  er  på  en  mærkværdig  måde  bleven  koncentreret  i  Latta- 
kie, som  ikke  en  gang  i  den  nyeste  tid  har  forstået  at  svinge 
sig  op.  Størstedelen  af  de  dampere,  som  ellers  næsten  daglig 
løbe  ud  og  ind  ved  de  andre  kyststæder,  som  Jaffa,  Beirut,  Tri- 
polis og  Alexandrette,  passere  her  lige  forbi;  der  er  intet  at 
hente  her  i  denne  by,  som  i  oldtiden  var  en  af  Syriens  største 
og  under  kejser  Septimius  Severus  endog  hovedsædet  for  den 
romerske  guvernør  i  Syrien.  Nu  have  handelskaravanerne  søgt 
andre  veje;  det  nordlige  oplands  produkter  gå  til  Alexandrette, 
medens  Tripolis  har  revet  alle  de  sydligere  distrikter  til  sig 
og  føjet  dem  til  sin  egen  handelssfære,  og  på  den  måde  bliver 
der  så  godt  som  intet  tilovers  til  byen  i  midten. 

I  Lattakie  var  jeg  i  audiens  hos  mutesarrifen,  hvem  jeg 
overrakte  brevet  fra  det  tyrkiske  indenrigsministerium  og  som 
var  meget  interesseret  i  at  få  noget  at  vide  om  min  rejse.  Det 
var  en  af  de  mest  fordomsfri  og  åbenhjærtige  tyrkiske  pashaer, 
jeg  har  kendt;  fritalenhed  er  en  egenskab,  man  ellers  sjælden 
finder  hos  Tyrken  og  mindst  hos  de  højere  stående  embedsmænd. 
Jeg  fik  da  også  at  vide,  at  han  var  en  torn  i  øjet  på  sin  nærmeste 
foresatte,  guvernøren  i  Beirut  og  bureaukraterne  i  ministeriet,  og 
at    det    er   sultanens    personlige   velvilje,    som   har   holdt  ham  på 

hans  plads.  Med  en  næsten  overraskende  åbenhed  gav  han  sig 
til  at  tale  om  Tyrkiet  og  de  administrative  forhold,  og  hans 
bemærkninger  vare  ikke  blot  skarpe,  men  også  ofte  iklædte  en 
vittig  form.  Rigtignok  gik  enkelte  pointer  væk,  idet  samtalen 
fortes  ved  en  tolk;  jeg  var  ikke  så  stiv  i  tyrkisk,  at  jeg  turde 
indlade  mig  på  en  længere  konversation  om  ikke  ganske  daglig- 
dags æmner,  og  den  gamle  pasha  kunde  hverken  arabisk  eller 
fransk.  »Ser  De«,  sagde  han,  »her  i  Tyrkiet  går  det  os  ligesom 
med  offentlige  fruentimmer,  der  ingen  børn  kunne  få ;  vi  kunne 
heller  ikke  få  nogen  fremskridt  i  administrationen,  fordi  vi  ere 
for  mange  om  det,  og  hvad  den  ene  laver,  det  odelægger  hans 
eftermand.« 

Desværre  har  den  gamle  mutesarrif  ret  i  mange  punkter; 
thi  mange  frodige  spirer  til  nyttige  reformer  blive  kvalte  netop 
på  denne  måde,  idet  hver  vil  lede  deres  dyrkning  efter  sin  maner. 
Den  hyppige  skiften  embedsmand  forøger  naturligvis  det  famlende 
og  usikre  i  administrationen,  og  når  fremskridtet  derfor  på  mange 
områder  ikke  går  hurtigere  end  tilfældet  er,  skyldes  det  ikke 
mangel  på  god  vilje  i  centralstyrelsen,  men  den  traditionelle 
slendrian,  som  disse  og  lignende  forhold  have  skabt  ude  omkring 
i  provinserne. 

Et  talende  exempel  herpå  ser  man  netop  lige  ved  ankomsten 
til  Lattakie.  For  at  soge  den  økonomiske  nedgang  standset  og 
åbne  byen  nye  hjælpekilder  besluttede  man  at  skaffe  en  bedre 
forbindelse  med  det  indre  og  begyndte  i  den  hensigt  at  anlægge 
en  chaussé  til  Hama,  hvorved  man  håbede  på  ny  at  kunne 
drage  endel  af  trafiken  ned  til  Lattakie.  Når  man  nu  kommer  til 
byen,  opdager  man  i  omtrent  et  par  timers  afstand  derfra  en  bred, 
velanlagt  landevej,  der  udmunder  nede  ved  staden,  men  som  her 
oppe  pludselig  standser  og  går  over  til  en  smal,  stenet  ridesti 
af  den  slags,  som  ere  de  almindelige  i  Syrien.  Dermed  hænger 
det  således  sammen,  at  da  arbejdet  var  kommet  vel  i  gang,  og 
en  snes  kilometer  vare  færdige,  indtrådte  der  et  embedsskifte  på 
de  ledende  mænds  pladser,  og  dermed  fulgte  en  brat  standsning 

i  foretagendet.  Om  den  egenlige  grund  nu  er,  at  de  nye  embeds- 
mænd have  foretrukket  at  anvende  pengene  til  andre  formål, 
eller  måske  snarere  den,  at  der  ikke  har  været  flere  penge  at 
bygge  for,  fordi  de  på  den  lange  vej  fra  skatteyderne  til  hoved- 
kassen og  derfra  til  de  forskellige  tilgodehavere  for  en  stor  del 
ere  forsvundne  i  adskillige  mellemleds  hænder,  nok  er  det,  at 
arbejdet  blev  suspenderet  »foreløbig«,  hvilket  vil  sige  det  samme 
som,  at  det  overgaves  til  evig  forglemmelse.  Men  de  en  gang 
anvendte  penge  ere  således  fuldstændig  tabte,  og  på  den  nye 
landevej  gror  græsset  allerede  frodigt,  som  om  det  vilde  hjælpe 
med  til  at  dække  over  denne  sørgelige  historie.  Det  er  ved  den 
slags  fuldstændig  planløse  foretagender,  at  så  megen  tid  og  så 
store  kapitaler  gå  tabte,  som  ellers  kunde  have  båret  rige  frugter 
for  det  tyrkiske  riges  fremtid. 

Det  er  i  den  bagvendte  orden  i  civiladministrationen,  at 
det  tyrkiske  riges  egenlige  kræftskade  ligger.  Det  er  ikke  de 
af  forrige  århundredes  sultaner  begåede  letsindigheder,  selv  om 
de  også  i  ren  finansiel  henseende  kunne  have  fremkaldt  endnu 
vedvarende  efterdønninger;  vi  have  jo  også  her  i  Europa  i  så 
mange  lande  haft  fyrster,  der  ikke  vare  et  hår  bedre  end  de 
tyrkiske  sultaner,  men  derved  er  der  dog  ikke  skabt  nogen 
tradition,  som  endnu  kan  være  til  skade.  Nej,  det  er  misforholdet 
indenfor  administrationen  selv,  dels  den  utidige  stræben  efter  at 
centraHsere  alt,  hvorved  man  blot  opnår  at  gøre  de  ledende 
mænd  i  provinserne  utrygge  eller  trodsige,  dels  hensynsløsheden 
overfor  hele  den  lavere  embedsstand.  Alt  skal  gå  til  på  bestemt 
måde,  og  handling  efter  konduite,  som  der  på  grund  af  de 
mindre  civiliserede  forhold,  ofte  er  hårdt  nok  brug  for,  bliver 
derfor  lig  en  forseelse;  som  en  følge  deraf  gælder  det  for  den 
enkelte  i  administrationen  blot  at  sørge  for  at  holde  den  gående 
og  i  fornødent  fald  at  have  en  til  at  skubbe  ansvaret  over  på; 
hvad  dette  princip  fører  til  på  det  militære  område,  fik  man  en 
prøve  på  i  den  sidste  krig  mod  Russerne,  og  hvad  resultater  det 
giver  i  den  civile  styrelse,  kan  man  daglig  se  sørgelige  exempler 

på.  Hertil  kommer  som  anfort  de  lavere  embedsmænds  slette 
vilkår;  den  usle  lonning,  der  bydes  dem,  driver  dem  ind  på 
bestikkelsessystemets  fordærvelige  vej,  hvilket  de  kunne  gore  så 
meget  sikrere,  som  der  i  Tyrkiet  hersker  megen  stræng  årvågen- 
hed over,  hvad  der  bliver  gjort,  både  fra  centraladministrationens 
side  og  i  de  enkelte  guvernementer,  men  derimod  ikke  over, 
hvordan  det  bliv^er  gjort,  og  dette  fører  naturligt  til,  at  der 
på  den  ene  side  ikke  bliver  udfort  noget  ordentligt,  og  på 
den  anden  side,  at  embedsmændene,  drevne  af  nøden,  tage  sig 
allehånde  små  personlige  friheder,  som  ikke  blive  til  gavn 
hverken  for  befolkningens  velfærd  eller  regeringens  prestige. 

Alt  dette  diskuterede  den  gamle  mutesarrif  meget  åben- 
hjærtig  med  mig;  dog  undlod  han  ikke,  som  alle  tyrkiske  patrioter, 
at  udtale  sit  levende  håb  til  fremtiden,  et  håb,  der  væsenlig 
knytter  sig  til  den  nulevende  sultans  person,  den  geniale  Abdul- 
Hamid  den  anden.  For  den  menige  Tyrk  er  den  nuværende 
hersker  det  samme  som  enhver  tidligere  regent;  han  er  sultanen, 
dette  fjærne,  ophøjede  væsen,  hvem  man  har  blindt  at  adlyde, 
den  mægtigste  af  alle  jordens  konger,  som  af  ren  nåde  under 
de  europæiske  stater  en  lille  plads  i  verden,  men  der  knytter 
sig  ikke  nogen  som  helst  personlige  forestillinger  til ;  han  er  kort 
og  godt  sultanen,  og  det  er  ingen  sjældenhed  blandt  de  loyaleste 
osmanniske  bønder  at  træffe  folk,  der  ikke  en  gang  kende  hans 
navn;  i  den  grad  er  det  personlige  dem  fuldstændig  underordnet, 
og  den  til  sultanatet  knyttede  ide  om  uindskrænket  og  ubestridt 
herskervælde  det  eneste  afgørende.  De  dannede  derimod,  som 
vide,  at  sultanerne  følge  hverandre,  men  at  de  ikke  ligne  hver- 
andre, forstå  bedre  at  skatte  den  nuværende  regents  store  arbejds- 
kraft og  besindige  klogskab,  og  alle  deres  forhåbninger  om 
Tyrkiets  fremtid  sættes  derfor  gærne  i  forbindelse  med  hans 
personlige  virken. 

Jeg  skiltes  kun  ugærne  fra  dette  interessante  bekendtskab  i 
Lattakie,  men  min  indskrænkede  tid  tillod  mig  ikke  at  dvæle 
længere   her,    så   meget   mindre,    som   byen  ikke  i  historisk  eller 

arkæologisk  henseende  frembyder  synderligt,  der  fortjener  opmærk- 
somhed. Der  findes  nogle  enkelte  ruinrester  med  sojler  i  korinthisk 
stilart,  samt  et,  øjensynligt  fra  den  byzantinske  tid  hidrorende, 
forholdsvis  vel  bevaret  kapel,  der  nu  er  omdannet  til  moske;  det 
er  her  som  overalt  den  gamle  historie,  at  kultusstederne  blive  de 
samme,  selv  om  religionerne  skifte,  hvad  der  jo  i  grunden  er  et 
bevis  på,  i  hvilken  grad  disse  ere  afhængige  af  de  ydre  ceremonier, 
der  knytte  sig  til  dem.  Endelig  fandt  jeg  nede  ved  havnen  en 
desværre  meget  beskadiget  indskrift,  der  fortalte,  at  en  vis 
Diokles,  son  af  Theodotos,  havde  opfort  denne  bygning;  hvad 
talen  var  om,  var  det  dog  ikke  muligt  af  de  halvt  eller  helt 
udviskede  skrifttegn  at  bestemme,  sa  meget  mindre,  som  der  af 
den  omhandlede  bygning  ikke  fandtes  andet  tilbage  end  selve 
den  sojlestump,  hvorpå  indskriften  var  indhugget. 

I  Lattakie  gjorde  mutesarrifen  mig  det  samme  tilbud,  som 
jeg  havde  faet  i  Tripolis,  nemlig  at  tildele  mig  en  eskorte  af 
gendarmer,  som  skulde  folge  mig  til  Antiokia.  Medens  jeg  ellers 
holdt  mig  fjærnt  fra  det  folkefærd,  som  kaldes  tyrkiske  gen- 
darmer, modtog  jeg  her  tilbudet,  da  terrænforholdene  gjorde  det 
fuldstændig  umuligt  at  finde  vej  over  bjærgene  alene.  Jeg 
erfarede  nu,  at  ruten  fra  Lattakie  til  Antiokia  så  godt  som  aldrig 
befærdes;  al  trafik  går  til  Antiokias  havnestad  Alexandrette,  og 
over  bjærgene  er  der  derfor  ikke  tale  om  noget  som  helst  vej- 
anlæg, men  kun  enkelte  sammentrådte  hyrdestier  i  de  vildsomme, 
kratbevoxede  dale.  Den  gang  jeg  i  Damaskus  skulde  lægge 
planen  for  min  rute  til  Antiokia,  og  derfra  videre  til  Lilleasien, 
havde  jeg  valget  mellem  to  hovedveje:  enten  kunde  jeg  tage  mod 
nord  over  Homs  og  Hama  til  den  store  handelsstad  Aleppo  og 
derfra  direkte  mod  vest  ad  en  meget  befærdet  vej  til  Antiokia, 
eller  jeg  kunde  med  Beirut  som  udgangspunkt  tage  ruten  langs 
med  havet.  Da  jeg  nu  allerede  kendte  et  stykke  af  den  anden 
marschrute,  nemlig  terrænet  mellem  Damaskus  og  Homs,  og  da 
kystvejen  i  det  hele  syntes  at  kunne  byde  mere  af  interesse, 
både   i   etnografisk   og   historisk   henseende,    foretrak   jeg    denne, 

så  meget  mere,  som  det  i  Damaskus  blev  forsikret  mig,  at 
terrænforholdene  intet  steds  frembod  vanskeligheder,  ikke  en 
gang  mellem  Lattakie  og  Antiokia,  et  stykke,  som  jeg  fra  forst 
af  ved  undersøgelsen  af  kortene  nærede  en  del  betænkeligheder 
ved.  Nu  da  jeg  kom  på  stedet  selv,  fik  jeg  imidlertid  noget 
andet  at  vide,  og  jeg  havde  kun  den  udvej  at  betro  mig 
til  den  vejledning,  som  en  gendarm  kunde  yde  mig;  mere  end 
en  vilde  jeg  dog  ikke  have  med;  thi  jeg  kendte  altfor  vel  af 
beskrivelser  og  omtale  det  for  Europæere  ellers  sædvanlige  fejl- 
greb at  slæbe  en  hel  eskorte  med  sig,  noget,  der  er  til  lige  så 
stor  bekostning  og  ulejlighed  som  til  liden  nytte.  Ganske  vist 
er  man  ikke  direkte  forpligtet  til  at  yde  dem  noget,  men  det 
anses  dog  for  en  fastslået  vedtægt,  som  det  er  passende  at  folge, 
at  give  hver  gendarm  fem  francs  om  dagen;  hertil  kommer,  at 
disse  folk  i  reglen  kun  ville  ride  ad  en  bestemt  vej,  som  de  følge 
lige  så  snorret  som  en  lastkamel,  men  for  den,  der  rejser  for 
sine  studier,  er  netop  muligheden  for  at  gøre  små  omveje  til 
højre  og  venstre  en  af  de  væsenligste  betingelser  for,  at  han 
skal  bringe  noget  udbytte  med  fra  sit  togt.  Endelig  kan  man 
være  overbevist  om,  at  skulde  det  virkelig  en  gang  gælde  noget 
alvorligt,  vilde  gendarmerne  være  de  første  til  at  stikke  af,  og 
den  moralske  virkning  af  deres  flugt  vil  da  netop  være  desto 
større  jo  flere  de  ere  i  eskorten. 

Som  en  folge  af  alt  dette  mente  jeg,  at  det  var  bedst  at 
nøjes  med  en;  det  eneste,  jeg  forlangte,  var  jo,  at  han  skulde 
vise  vej,  og  denne  opgave  kunde  da  lige  så  let  løses  af  en  som 
af  fem.  Denne  beregning  skulde  også  synes  at  være  fuldstændig 
korrekt,  men  rigtig  nok  kun  med  den  forudsætning,  at  denne  ene 
selv  kendte  vejen,  og  det  var  desværre  netop  denne  forudsætning, 
som  glippede. 

Det  anede  jeg  imidlertid  ikke  noget  om,  da  jeg  om  morgenen 
tidlig  forlod  Lattakie  med  min  ven  Djeneid  (således  hed  gen- 
darmen)   efter    først    at    have    holdt    afregning   med    min  khåndji 

(krovært),  et  arbejde,  der  ikke  altid  er  så  let  i  de  syriske  og 
lilleasiatiske  byer.  Den  ejendommelige  afsluttethed,  der  er  en 
følge  af  den  ringe  kommunikation,  har  fort  til,  at  hver  enkelt 
by  bliver  et  hele  for  sig  uden  synderlig  berøring  med  de  andre 
dele  af  riget;  hver  by  har  sin  egen  kommunalforfatning  og  sine 
egne  love  ligesom  hos  os  i  middelalderen,  og  tillige  vil  man  som  et 
yderligere  bevis  på,  hvor  ringe  trafiken  er  mellem  byerne,  finde, 
at  man  i  hver  by  har  sine  betegnelser  for  mål  og  vægt,  ligesom 
også  både  pengest}'kkernes  navne  og  deres  værdi  vexler  fra  den 
ene  by  til  den  anden.  Der  stilles  derfor  ikke  små  fordringer 
både  til  ens  finansielle  og  sproglige  begavelse,  når  man  vel  for- 
beredt skal  mode  de  indfodte  købmænds  upåtvivlelige  forsøg  på 
at  snyde;  medens  man  f  ex.  i  Beirut  sælger  byg,  det  almindelige 
hestefoder,  i  skæppevis,  køber  man  det  i  Lattakie  derimod  i 
potter,  og  et  tredie  sted  uddeles  det  efter  vægt,  og  således 
videre.  Og  den  samme  forskellighed  gælder  for  pengenes  værdi: 
i  Damaskus  får  man  eller  fik  i  hvert  fald  i  det  herrens  år  1893 
1 10  t}Tkiske  plaster  for  et  tyvefrancsstykke,  medens  man  i  Beirut, 
en  by,  der  ligger  fjorten  mil  derfra,  kun  fik  108;  i  Tripolis 
vilde  man  ikke  give  mig  mere  end  107,  medens  jeg  i  Antiokia 
kunde  drive  den  op  til  112.  Kommer  så  hertil,  at  betegnelserne 
for  de  almindelige  skillemønter  ere  forskellige  de  forskellige 
steder,  \"il  man  se,  at  forvirringen  er  fuldkommen;  jeg  kender 
f  ex.  ikke  mindre  end  fire  forskellige  navne  for  et  ti-para-stykke, 
den  almindeligste  metalskilling,  c.  3V3  ore,  og  disse  fire  bruges 
ikke  i  flæng,  men  på  hvert  enkelt  bestemt  sted  kender  man  kun 
et  af  dem. 

Når  man,  som  jeg  næsten  altid  gjorde,  færdes  alene,  er  det 
selvfølgelig  en  nødvendighed  at  få  nogenlunde  rede  på  dette 
kaos,  hvis  da  ikke  tributen  til  de  handlendes  snydagtighed  skal 
blive  altfor  uforholdsmæssig  stor.  Jeg  brugte  derfor  altid  den 
måde  på  hvert  sted  at  få  fat  på  folk  fra  den  b}-,  jeg  derefter 
skulde  til,  for  hos  dem  at  indhente  alle  de  praktiske  oplj-sninger, 
jeg    havde   brug  for,    og   udstyret   med    en   sådan  viden  lykkedes 

det  mig  så  i  reglen  på  selve  stedet  at  undgå  det  anstrøg  af 
naivitet  og  ubekendtskab  med  forholdene,  som  ellers  vilde  have 
gjort  mig  til  et  sikkert  bytte  for  bazarernes  shakaler. 

På  samme  måde  kom  jeg  også  forholdsvis'  på  det  rene  med 
regnskabet  med  min  krovært,  og  da  det  var  gjort  op,  forlod  jeg 
Lattakie  med  min  ledsager,  Djeneid,  der  strålede  i  en  ny,  blå 
uniform  med  rode  snore  og  med  en  rusten  remington  over 
skuldren.  Djeneid  var  Tyrk,  men  talte  tillige  arabisk,  og  på 
dette  sprog  fik  han  snart  indledet  en  konversation,  medens  vi 
begyndte  at  ride  op  over  skråningerne  til  de  mægtige  bjærg- 
tinder,  der  skille  kong  Antiochus'  gamle  residens  fra  middel- 
havets kyst. 

Disse  bjærge  frembyde  i  rent  landskabelig  henseende  noget 
aldeles  fortryllende.  Næppe  en  gang  Libanon  har  så  mange 
vidunderlige  udsigtspunkter  at  byde  på,  hvor  det  storslåede  er 
forenet  med  det  venligt  smilende.  Efterhånden  som  vi  kom  op, 
oprullede  Middelhavet  sin  mørkeblå  flade  for  os  og  synskredsen 
blev  stadig  videre;  de  mørke  olivenlunde  afløstes  nu  af  lovtræer 
med  andre  nuancer,  og  hist  og  her  begyndte  endog  de  grå,  blot 
af  mos  beklædte  klippesider  at  træde  frem.  Desværre  viste  det 
sig  her  som  så  ofte,  at  vejens  skønhed  stod  i  omvendt  forhold 
til  dens  farbarhed;  jo  mere  maleriske  omgivelser  der  frembød 
sig  for  os,  desto  mere  halsbrækkende  blev  stien,  så  at  jeg  tilsidst 
foretrak  at  se  mig  for  fremfor  at  se  mig  om.  Imidlertid  gik  det 
rask  fremad,  og  da  vi  midt  på  dagen  gjorde  holdt  for  at  lade 
hestene  hvile  og  selv  få  noget  at  spise,  forsikrede  Djeneid,  at  vi 
sikkert  næste  dags  formiddag  vilde  være  i  Antiokia. 

Under  måltidet  genoptoges  samtalen,  og  Djeneid,  der  havde 
fået  den  besynderlige  ide,  at  jeg  var  Russer,  gav  sig  derfor 
ganske  naturligt  til  at  fortælle  om  den  russisk-tyrkiske  krig,  hvori 
han  selv  havde  deltaget  i  Suleiman  pashas  armekorps.  Jeg  fandt 
hos  ham,  som  hos  de  fleste  andre  jævne  Tyrkere,  den  tro 
herskende,  at  det  uheldige  resultat  navnlig  skyldtes  forræderi 
blandt    de    tyrkiske    hærførere,     og     dernæst     Europas,     særlig 


220 

Preussens,  indblanding.  Han  vidste  vel,  at  Russerne  havde  haft 
en  betydelig  overmagt,  men  alligevel  kunde  de  aldrig  have  stået 
sig  mod  sultanens  rettroende  skarer,  hvis  alt  var  gået  ærligt  til. 
Men  da  de  russiske  generaler  så,  at  de  ikke  kunde  klare  sig, 
sendte  de  penge  til  nogle  af  de  tyrkiske  pashaer  og  bevirkede 
derved,  at  disse  ikke  understøttede  hverandre,  så  at  Russerne  på 
den  måde  kunde  overvælde  de  enkelte  småkorpser. 

Den  naive  opfattelse,  i  følge  hvilken  Tyrkernes  overlegenhed 
over  alle  andre  betragtes  som  en  selvfølge,  og  alle  ulykker  der- 
for søges  bortforklarede  ved  opdigtelser  om  forræderi  og  be- 
stikkelser, gør  sig  gældende  i  meget  vide  kredse ;  den  kommer 
dels  af  en  vis  chauvinistisk  racestolthed,  dels  er  der  indblandet  et 
religiøst  moment;  det  er  jo  umuligt  andet  end,  at  Muhamme- 
danerne i  alle  henseender  må  være  de  kristne  overlegne,  og 
sultanen.  Guds  statholder  og  profetens  efterfølger,  er  derfor  også 
hævet  over  alle  andre  herskere.  Jeg  husker  en  aften  i  en  landsby 
i  Lilleasien,  hvor  jeg  overværede  en  samtale  af  nogle  gamle 
Tyrkere,  i  hvilken  [også  krigen  og  dens  følger  blev  bragt  på 
bane.  Der  blev  det  fremstillet,  som  om  Tyrkerne  havde  sejret 
på  alle  punkter,  men  tilsidst  havde  sultanen  ved  fredslutningen 
af  lutter  høj  mødighed  ikke  blot  opgivet  ethvert  krav  på  de 
vundne  fordele,  men  endog  tilstået  de  ulykkelige  Moskoviter 
visse  indrømmelser  og  overgivet  dem  enkelte  landstrækninger, 
både  i  Europa  og  på  den  asiatiske  grænse. 

At  den  slags  forklaringer  kunne  vinde  tiltro  er  netop  med 
hensyn  til  krigen  i  1877  lettere  forståeligt,  som  denne  virkelig  i 
sin  førelse  frembød  så  mange  mærkeligheder,  at  beskyldningerne 
for  forræderi  så  at  sige  tilbød  sig  af  sig  selv.  Den  menige 
soldat,  der  oftere  måtte  stå  kun  få  timers  marsch  fra  et  sted, 
hvor  hans  kammerater  kæmpede,  uden  at  få  lejlighed  til  at 
komme  dem  til  hjælp,  kunde  ikke  forklare  denne  mangel 
på  sammenhold  mellem  førerne  anderledes,  end  at  nogle  af 
disse  måtte  være  bestukne.  Men  størst  interesse  har  dog  den 
urokkelige   tro    på,    at  Tyrkerne    nok   i  fremtiden,  når  det  næste 

gang  går  los,  skal  få  lejlighed  til  at  konstatere  den  overlegenhed, 
som  de  dog  ubestridelig  ere  i  besiddelse  af,  en  overbevisning, 
hvis  betydning  for  det  nationale  liv  man  ikke  kan  sætte  for  hojt. 

Skont  jeg  altså  efter  Djeneids  mening  tilhørte  en  nation, 
hvem  Tyrkerne  i  en  ikke  fjærn  fremtid  vilde  hjemsøge  med  en 
frygtelig  gengældelse  for  alle  dens  intriger  og  underfundigheder, 
gjorde  dette  dog  ikke  noget  skår  i  vort  personlige  venskab,  og  da 
hans  militære  erindringer  vare  udtømte,  begyndte  han  med  en 
overordenlig  åbenhjertighed  at  betro  mig  alle  sine  egne  anliggender 
og  særlig  de  med  hans  stilling  som  gendarm  forbundne  penge- 
sorger. Jeg  har  tidligere  omtalt,  at  gendarmerne  høre  ind  under 
den  civile  administration,  og  dermed  til  den  klasse  embedsmænd, 
for  hvem  udbetalingen  af  lønningerne  lader  såre  meget  tilbage 
at  ønske  i  retning  af  punktlighed.  Dette  forhold  er  ikke  den 
mindste  af  grundene  til  den  stadige  jalousi  mellem  de  civile  og 
de  militære  embedsmænd,  idet  der  ved  særlige  foranstaltninger 
er  givet  disse  sidste  sikkerhed  for  erholdelsen  af  deres  tilgode- 
havende. Såfremt  nemlig  pengene  til  lønningen  ikke  indtræffer  i 
rette  tid,  kan  i  visse  tilfælde  den  øverstkommanderende  i  garni- 
sonen lægge  beslag  på  alle  civile  kasser  og  deraf  forlods  udtage 
de  fornødne  penge;  de  civile  folk  derimod  må  vente,  til  der  en 
gang  kommer  nogle. 

De  tyrkiske  gendarmer  ere  hvervede  folk,  i  almindelighed 
rekruterede  fra  Kurderne,  sjældnere  Tcherkessere  eller  ægte 
Tyrkere.  De  ere  militært  uniformerede  og  ordnede  i  korpser, 
der  stå  under  civilguvernørens  kommando;  deres  bevæbning  er 
ryttersabel  og  gevær,  undertiden  også  omdrejningspistol.  Gen- 
darmernes opgave  er  dels  at  våge  over  vejfreden  ved  stadig 
patrouilleri  ng,  dels  at  være  de  civile  myndigheder  behjælpelige 
ved  opkrævelsen  af  skatter. 

En  gendarm  får  i  månedlig  sold  15  medjidier  (d:  60  francs) 
til  underhold  for  sig  og  for  hesten,  som  er  hans  private  ejendom. 
Med  pengenes  overordentlige  købeevne  var  dette  en  meget  rigelig 
lønning,    når   den   virkelig    blev    regelmæssig   udbetalt.     Men  det 


sker  kun  sjælden:  -)se,  nu  er  det  otte  måneder  siden,«  klagede 
Djeneid,  »at  vi  sidst  fik  udbetalt  noget,  og  jeg  skylder  allerede 
min  købmand  over  80  medjidier;  Allah  jedabbir«  (o;  Gud  klare 
dette  for  os). 

Under  disse  samtaler,  hvor  Djeneid  skånselløst  sogte  at  give 
mig  et  dybt  indblik  netop  på  det  allersvageste  punkt  af  den 
tyrkiske  administration,  havde  vi  imidlertid  fortsat  marschen  og 
det  begyndte  at  lide  hen  på  eftermiddagen.  Jeg  lagde  mærke 
til,  at  terrænet  stadig  steg,  tværtimod  hvad  der  var  at  vente  efter 
det  punkt,  vi  måtte  antages  at  være  på,  og  tillige  at  vor  marsch- 
rutes  retning  ikke  var  så  østlig,  som  man  efter  angivelserne  i 
kortet  kunde  vente.  Jeg  fremsatte  mine  bemærkninger  herom 
til  Djeneid,  der  dog  afviste  dem  øjeblikkelig  som  udtryk  for  en 
fornærmende  tvivl,  om  han  nu  også  kendte  vejen  rigtig:  »jeg  har 
jo  færdedes  her  så  tidt,  og  jeg  skal  nok  sorge  for,  at  Du  kommer 
til  Antiokia  i  morgen  formiddag.« 

I  tillid  hertil  fortsatte  vi  marschen,  stadig  under  de  mest 
fortryllende  omgivelser;  et  sted  traf  vi  på  rester  af  et  gammelt 
vejanlæg,  der  et  længere  stykke  lob  parallelt  med  den  sti,  vi 
fulgte.  »Kan  Du  se,  her  har  jærnbanen  gået  i  gamle  dage,  den 
gang,  da  Frankerne  ejede  landet,«  sagde  Djeneid,  øjensynlig  for- 
bauset  over,  at  jeg,  som  selv  var  en  Franker,  ikke  en  gang 
vidste  noget  om  dette  punkt  i  mit  eget  folks  tidligere  historie. 

Det  er  en  ret  ejendommelig  iagttagelse,  som  jeg  oftere  har 
haft  lejlighed  til  at  gøre,  at  bevidstheden  om  den  nuværende 
arabiske  befolknings  uoprindelighed  er  almindelig  udbredt  hos  den 
menige  mand,  naturligvis  ikke  støttet  til  bestemte  historiske 
kundskaber,  men  tit  en  gennem  generationer  forplantet  tradition. 
Det  tågede  minde  om  kampen  med  Grækerne  og  om  disses 
raceslægtskab  med  de  europæiske  nationer  har  givet  anledning  til 
at  tro,  at  Europæerne  egentlig  have  været  disse  egnes  beherskere, 
og  denne  tro  er  i  sin  tid  bleven  styrket  ved  korstogene.  Den 
almindelige  befolkning  har  været  tilbøjelig  til  at  overse  det 
religiøse  motiv  til  disse  tog,  hvilket  skete  så  meget  lettere,    som 

de  i  forhold  til  datidens  Arabere  fuldstændig  barbariske 
Europæere  ikke  lod  det  træde  synderlig  stærkt  frem  overfor 
deres  fjender;  det  blev  på  den  måde  ganske  naturligt,  at  de 
stadig  fornyede  krigstog  betragtedes  som  forsøg  på  at  generobre 
den  jord,  der  oprindelig  havde  tilhørt  dem. 

Sammenblandingen  af  tidligere  perioders  Frankere  og  de 
moderne  europæiske  nationer  ligger  for  den  jævne  Araber  ganske 
nær,  og  i  deres  historiske  opfattelse  kan  der  derfor  forekomme 
de  mærkeligste  ting.  Jeg  kan  huske,  at  da  jeg  i  et-Tajjibe, 
mellem  Palmyra  og  Rusafa,  red  ud  med  fellahernes  shejk,  som 
skulde  vise  mig  nogle  ruiner  i  omegnen,  spurgte  han  også,  om 
dette  land  ikke  i  gamle  dage  havde  haft  andre  beboere  end 
Arabere,  og  da  jeg  svarede  jo  hertil,  vilde  han  også  have  at 
vide,  hvilken  europæisk  nation  det  var,  som  havde  ejet  disse 
strækninger,  om  det  var  Englænderne  eller  Moskoviter  eller 
Franskmændene;  min  forklaring,  at  den  tid,  da  disse  egne  endnu 
tilhørte  Frankerne,  lå  så  langt  tilbage,  at  man  den  gang  hverken 
havde  Englændere  eller  Franskmænd  eller  Russere,  tilfredsstillede 
ham  ikke;  thi  andre  slags  Franker  var  der  jo  slet  ikke. 

Den  samme  tilbøjelighed  til  at  blande  nye  og  gamle  folke- 
slag sammen  var  også  udgangspunktet  for  Dj eneids  arkæologiske 
betragtninger.  Syrien  havde  jo  tilhørt  Frankerne,  og  begreberne 
Franker  og  jærnbane  ere  for  en  Orientaler  uadskillelige;  hvad 
under  derfor,  at  ruinerne  af  et  vejanlæg  blive  til  levninger  af 
den  gamle  frankiske  jærnbane,  hvorpå  de  romerske  legioner 
korte  fra  Laodicea  til  Antiochia. 

Betragtningerne  over  fortidens  topografiske  forhold  afløstes 
dog  snart  af  undersøgelser  over  nutidens,  da  det  mere  og  mere 
gik  op  for  mig  med  sikkerhed,  at  vi  vare  komne  på  gale  veje. 
Djeneid  begyndte  nu  også  at  miste  sin  selvtillid,  og  da  der 
endelig  var  gået  et  par  timers  tid,  efter  at  han  havde  afgivet  en 
erklæring  om,  at  vi  om  et  øjeblik  vilde  komme  til  en  lille 
landsby,  hvor  vi  kunde  få  yderligere  oplysninger  om  vejen, 
uden    at   denne    landsby  endnu  havde  vist  sig,  standsede  han  på 

en  gang  hesten  og  sagde  til  mig  med  den  ynkeligste  mine: 
»Tihnå,  effendi«   (d  :  vi  er  farne  vild,  herre). 

Der  stode  vi :  terrænet  m.ellem  bjærgene,  hvor  vi  befandt 
os,  var  meget  vildsomt  og  aldeles  ubeboet,  så  at  der  ikke  var 
stor  sandsynlighed  for,  at  vi  kunde  træfte  nogen,  der  kunde  fore 
os  på  den  rette  vej ;  den  landsby,  hvor  vi  havde  tænkt  at  gore 
holdt,  lå,  efter  hvad  jeg  kunde  skonne,  mindst  en  to,  tre  mil  til 
hojre  for  os,  og  det  var  allerede  ikke  langt  fra  solnedgang. 
Under  disse  forhold  var  der  ikke  andet  at  gore  end  at  fortsætte 
marschen  ligefrem,  så  meget  mere  som  Djeneid  troede  at  erindre, 
at  der  længere  fremme  i  nordvestlig  retning  fandtes  nogle  lands- 
byer, uden  at  han  dog  bestemt  kunde  angive  deres  beliggenhed. 

Heldigvis  viste  hans  formodninger  sig  denne  gang  bedre 
begrundede  end  hans  tidligere  påstande;  thi  efter  omtrent  en 
times  marsch  fik  vi  øje  på  de  forreste  hytter  af  en  landsby  på 
en  af  bjærgskråningerne  lige  foran  os,  og  kort  tid  efter  holdt  vi 
foran  doren  til  shejkens,  alias  sognefogdens  hus. 

Medens  der  i  de  storre  byer  i  Orienten  findes  khån'er, 
bestemte  for  de  rejsende,  stiller  forholdet  sig  noget  anderledes  i 
de  små  landsbyer;  i  de  vestligere  lilleasiatiske  provinser  findes 
ofte  et  såkaldt  >miisafirin  odasy«,  d.  v.  s.  et  fremmedherberge, 
som  står  åbent  for  alle  og  enhver,  og  hvor  den  rejsende  og  hans 
hest  bliver  forplejet  på  kommunens  bekostning,  men  i  de  øst- 
ligere egne  kendes  denne  smukke  skik  ikke;  der  er  man  henvåst 
til  at  soge  gæstfrihed  hos  landsbyens  shejk,  og  i  de  fleste  til- 
fælde vil  den  også  blive  ydet  i  så  rigt  mål  som  muligt. 

De  få  kommunale  anliggender  i  en  tyrkisk  landsby,  hvor 
man  hverken  har  undervisnings-  eller  vejvæsen  at  bekymre  sig 
om,  ledes  i  almindelighed  af  en  shejk,  en  sognefoged,  hvem 
dette  h\-erv  overdrages  efter  fælles  overenskomst,  uden  at  dog 
grænserne  for  hans  myndighed  ere  skarpt  afstukne.  Han  fungerer 
tilUge  som  en  slags  rodemester,  idet  det  påhviler  ham  at  udligne 
den  landsbyen  for  hvert  år  pålagte  skat  på  de  enkelte  familjer, 
og    han    er   også   den,    hvem  oppeborselsmændene  have  at  holde 

sig  til  i  tilfælde  af,  at  pengene  ikke  erlægges  til  rette  tid  eller 
med  det  fulde  beløb.  Endelig  har  han  som  en  af  de  mest  vel- 
havende i  landsbyen  at  repræsentere  denne,  det  vil  sige,  på  dens 
vegne  give  ankommende  fremmede  en  gæstfri  modtagelse.  Som 
vederlag  for  de  udgifter  og  den  ulejlighed,  der  kan  være  for- 
bunden hermed,  har  han  ikke  andet  end  den  personlige  tilfreds- 
stillelse ved  at  være  den  øverste  og  den  ledende  blandt  sine 
bysbørn. 

I  reglen  er  som  sagt  den  modtagelse,  man  får  hos  sådanne 
shejker  meget  venlig,  og  desto  større  overraskelse  vakte  det  der 
for  hos  mig,  da  jeg  så,  at  det  her  forholdt  sig  anderledes.  De 
folk,  vi  vare  komne  til,  vare,  som  det  syntes,  en  blanding  af 
Tyrkere  og  Armeniere,  og  de  talte  udelukkende  tyrkisk,  skønt 
man  på  grund  af.  landsbyens  beliggenhed  så  nær  ved  sprog- 
grænsen kunde  vente,  at  de  også  havde  forstået  arabisk;  linjen 
fra  Aleppo  over  Antiokia  til  Lattakie  betegner  nemlig  den 
omtrentlige  nordgrænse  for  det  arabiske  sprog. 

Som  det  horer  sig  til,  henvendte  vi  os  strax  til  shejken  og 
forklarede  ham,  at  vi  vare  vildfarne  rejsende,  der  for  denne  ene 
nat  vare  nodte  til  at  soge  tilflugt  i  hans  hus.  Ja,  det  var  der 
ikke  noget  i  vejen  for;  vi  bleve  budte  ind  og  toge  plads  om  ild- 
stedet. Men  da  vi  havde  siddet  lidt,  mente  Djeneid,  at  det  var 
bedst  at  få  sørget  for  hestene  og  os  selv,  og  fremsatte  sine 
ønsker  derom  til  husherren.  »Effendi,«  svarede  denne,  henvendt 
til  mig,  »det  gør  os  meget  ondt,  men  vi  ere  fattige  folk  her  i 
landsbyen,  og  vi  have  i  øjeblikket  ikke  det  mindste  at  yde 
hverken  til  eder  eller  eders  heste.«  Det  v^ar  jo  ikke  nogen 
trøstelig  besked,  men  medens  jeg  spekulerede  på,  hvad  der  her- 
ved var  at  gøre,  sagde  Djeneid  til  mig  på  arabisk:  »Det  er 
ligefrem  løgn,  effendi,  hvad  han  der  siger;  jeg  har  været  her  før 
og  kender  disse  folk;  de  ere  ret  velhavende;  men  det  er  rime- 
ligvis for  at  ærgre  mig,  at  de  nu  ikke  vil  rykke  ud  med  noget; 
thi  os  gendarmer  se  disse  bondetampe  altid  skævt  til.« 

J.   Ostrup.  15 

Nu  vilde  jeg  se,  om  det  i  Orienten  ellers  aldrig  svigtende 
overtalelsesmiddel  ikke  kunde  besejre  denne  uvilje  og  sagde  der- 
for: »Ja,  min  ven,  noget  må  Du  virkelig  se  at  skaffe  os;  vi 
have  redet  hele  dagen,  og  vore  heste  ere  udmattede,  og  i 
morgen  have  vi  atter  en  lang  marsch  for  os;  men  jeg  vil  gærne 
betaledig,  hvad  Du  forlanger,  når  Du  blot  kan  skaffe  os  noget.« 
Men  manden  blev  ved  sit:  »Det  er,  som  jeg  siger  dig,  effendi, 
havde  vi  blot  noget,  skulde  vi  med  glæde  give  eder  det  uden 
ringeste  betaling;  men  nu  er  der  en  gang  intet  i  øjeblikket.« 
Nu  kunde  jeg  også  nok  skønne,  at  der  måtte  være  ond  vilje 
med  i  spillet;  thi  hvor  fattige  og  tarvelige  forholdene  end  ere, 
noget  må  der  dog  altid  være  at  opdrive  i  en  landsby,  og  for  at 
gøre  en  ende  på  shejkens  udflugter,  trak  jeg  mit  store  brev  frem, 
som  mutesarrifen  i  Lattakie  havde  været  så  elskværdig  at  med- 
give mig,  og  hvori  det  pålagdes  alle  underordnede  myndigheder 
at  understøtte  mig  på  bedste  måde  ved  enhver  given  anledning; 
nu  mente  jeg,  at  der  var  brug  derfor.  Men  den  virkning,  jeg 
havde  ventet  mig  af  dette  med  initialer  og  segl  smukt  forsynede 
dokument,  udeblev  aldeles;  thi  shejken  kunde  hverken  læse  eller 
skrive,  og  alle  mine  forsikringer  om  skrivelsens  indhold  tog  han 
ikke  det  mindste  hensyn  til. 

Under  hele  denne  konference  havde  Djeneid  forholdt  sig  rolig, 
men  hans  udtryk  tilkendegav  tydelig  nok  hans  harme  over,  at 
der  skulde  gøres  så  mange  anstalter  med  sådanne  bønder.  Nu 
brast  hans  tålmodighed  og  han  sagde  til  mig:  »Hvad  skal  det 
blive  til  at  gøre  så  mange  ophævelser;  på  den  måde  får  Du 
aldrig  noget  ud  af  dem ;  nej,  lad  hellere  mig  råde,  sa  skal  Du 
se.  Nu  tager  Du  din  ridepisk  og  revolver,  og  jeg  tager  mit 
gevær;  det  er  meget  bedre  end  alle  pashaens  skrivelser,«  og 
dermed  for  han  op  og  lige  løs  på  dem,  inden  jeg  fik  tid  til  at 
holde  ham  tilbage.  Djeneid  forstod  sit  håndværk;  thi  det  varede  ikke 
mange  øjeblikke,  inden  vi  stode  alene  som  sejrherrer  midt  i  stuen. 
Jeg  vilde  irettesætte  ham  for  denne  voldelige  adfærd,  men  han 
blev   ved   sin   påstand   om,   at  skulde  vi  og  vore  heste  ikke  helt 

dø  af  sult,  var  dette  den  eneste  måde  at  tage  tingene  på.  Og 
begivenhederne  gav  ham  virkelig  ret;  thi  det  varede  ikke 
længe,  førend  de  nylig  udjagne  vendte  tilbage  igen,  denne  gang 
medbringende  byg  til  hestene,  æg,  mælk  og  brod,  kort  sagt  alt, 
hvad  man  under  sådanne  forhold  kan  forlange.  :)Der  kan  Du  se, 
effendi,«  sagde  min  ledsager  triumferende,  »jeg  ved,  hvorledes  de 
skal  ha'  det.« 

Djeneid  var  ligeså  flink  til  at  behandle  byttet  som  til  at 
erhverve  det,  og  efter  at  der  var  sorget  for  hestene,  sad  vi  snart 
ved  et  hyggeligt  aftensmåltid,  som  den  gemytlige  gendarm  uden 
videre  inviterede  vor  nødtvungne  vært  med  til;  det  lod  også, 
som  om  denne  efterhånden  glemte  den  modtagne  omgang  eller 
betragtede  den  som  velfortjent;  thi  vi  bleve  —  i  al  fald  tilsyne- 
ladende —  de  bedste  venner,  og  Djeneid  og  jeg  tilbragte  vor 
nat  i  den  tryggeste  søvn. 

Næste  morgen  tog  vi  afsked,  idet  min  følgesvend  med  ond- 
skabsfuld overdrivelse  takkede  for  god  behandling;  jeg  havde 
inden  afrejsen  spurgt  ham,  om  han  ikke  syntes,  jeg  skulde  give 
dem  noget  til  erstatning  for,  hvad  vi  havde  rekvireret,  men  han 
svarede:  »Nej,  hvor  kan  Du  falde  på  det;  prygl  kunne  de  få, 
hvis  de  overhovedet  skulle  have  noget,  og  så  kunne  de  endda 
være  glade  over  at  slippe  således.« 

Dermed  drog  vi  af  sted,  og  på  vejen  fik  jeg  at  vide,  at 
hvad  jeg  her  havde  set,  var  den  sædvanlige  form  for  bøndernes 
mellemværender  med  gendarmerne.  Når  disse  rejse  rundt  på 
inspektion  eller  for  at  opkræve  skatter,  invitere  de  sig  selv  til 
gæst  omkring  i  landsbyerne,  og  giver  man  dem  ikke  noget, 
skulle  de  nok  selv  sørge  for  at  skaffe  sig  det.  De  højere 
embedsmænd  se  igennem  fingre  med  disse  voldsomheder,  da 
de  ved,  at  gendarmerne  sjælden  have  noget  at  betale  med,  og 
leve  skulle  de  dog.  Nu  forstod  jeg  modsætningen  til  den 
forekommenhed,  jeg  ellers  overalt  var  vant  til  at  møde,  hvor 
jeg  færdedes  alene;  det  var  den  ledsagende  gendarm,  som 
havde  fremkaldt  uviljen  imod  os  i  landsbyen. 

15* 

Under  marschen  fik  jeg  en  yderligere  prov^e  på  gendarmernes 
måde  at  behandle  landbefolkningen  på.  Da  vi  havde  redet  et 
stykke  vej,  modte  vi  en  bonde,  og  Djeneid,  hvis  tillid  til  hans 
egen  stedsans  den  foregående  dag  havde  fået  et  betj^deligt  knæk, 
benyttede  strax  lejligheden  til  at  forhore  sig,  om  dette  var  den 
rigtige  retning  til  Antiokia.  >Jo,  det  er  det  nok,  men  når  I  har 
redet  en  halv  times  tid,  komme  I  til  en  lang  dal;  så  skal  I 
holde  tilhøjre,  og  derfra  igen  lige  ud  .  .  .«  og  så  fulgte  en  lang 
forklaring,  der,  som  det  i  reglen  går,  kun  var  til  at  forstå  for 
den,  der  i  forvejen  selv  kendte  hele  vejen  ud  og  ind.  »Ja, 
det  forstår  jeg  ikke  noget  af,«  sagde  gendarmen,  »det  er  bedre, 
at  Du  selv  går  med  og  viser  os  vejen.«  Manden  vægrede  sig 
og  sagde,  at  det  havde  han  ikke  tid  til,  men  Djenlid  vilde  ikke 
hore  indvendinger  og  drev  ham  uden  videre  af  sted  foran  sig. 
For  nu  imidlertid  ikke  at  lægge  altfor  megen  beslag  på  en 
enkelt,  benyttede  han,  da  vi  kom  hen  i  mere  opdyrkede  egne, 
den  maner,  hver  gang  vi  modte  en  vandrer,  at  slippe  den  fore- 
gående los  og  presse  den  sidst  antrufne  til  at  være  forer;  han  måtte 
så  holde  ud,  indtil  vi  igen  traf  på  en  anden,  og  på  denne  vel 
ikke  fuldt  ud  forsvarlige,  men  meget  sikre  måde  nåede  vi  om 
aftenen  —  ikke  til  Antiokia,  men  til  en  landsby  et  par  mil 
derfra;  det  var  den  foregående  dags  faren  vild,  som  var  skyld  i 
denne  forsinkelse. 

Så  smukke  de  omgivelser  end  havde  været,  jeg  på  de  to 
dages  ridt  fra  Lattakie  hav^de  haft  lejlighed  til  at  beundre,  kunde 
de  dog  ikke  sammenlignes  med  det  landskab,  der  nu  udfoldede 
sig  for  mig,  og  hvis  pragt,  efterhånden  som  jeg  kom  videre  frem, 
stadig  forøgedes.  Omtrent  tre  mil  fra  byen  nåede  jeg  den 
berømte  Orontesflod,  der  her  med  en  ikke  synderlig  bred,  men 
meget  stærk  strøm  klemmer  sig  frem  mellem  de  høje  og 
temmelig  bratte  klipper,  der  dog  ere  oversåede  med  en  frodig 
vegetation.  Det  var  et  malerisk  hele,  der  fuldt  ud  kunde  svare  til 
de  forventninger,  oldtidens  skildringer  af  Antiokias  omgivelser 
med   den   til  Apollon  indviede  laurbærlund  kunde  vække. 

Det  er  imidlertid  kun  naturen,  der  endnu  bestandig  er  den 
samme  som  i  kong  Antiochus'  eller  kejser  Julians  dage;  den 
ædelsten,  som  denne  indfatning  omsluttede,  har  tabt  sin  glans, 
og  af  den  gamle  kongestads  herlighed  er  bogstaveligt  intet  andet 
end  navnet  (Antaki)  tilbage.  Og  dette  er  så  meget  mere 
besynderligt,  som  x\ntiokia  bevarer  sin  anseelse  og  sin  betyd- 
ning længere  end  de  fleste  andre  af  de  orientalske  byer,  som  i 
oldtiden  nævntes  som  de  ypperste. 

Det  sted,  som  kong  Antiochus  udpegede  til  anlæggelse  af 
residensstaden  i  sit  nylig  grundede  rige,  var  ingenlunde  uheldigt 
valgt.  Med  en  let  forbindelse  med  havet  dels  ad  floden  dels 
over  bjærget  til  havnestaden  Myriandos  (i  nærheden  af  nutidens 
Alexandrette)  forenede  det  åbent  adgang  til  oplandet  i  det  indre, 
og  de  herlige  omgivelser  fik  for  byen  som  rigshovedstad  heller 
ingen  ringe  betydning.  Antiokia  udviklede  sig  derfor  ikke  alene 
som  en  rig  handelsstad,  men  også  som  et  sæde  for  overkultur 
og  forfinelse,  og  den  erhvervede  sig  snart  et  navn  som  ostens 
Sybaris.  Der  udvikledes  her  en  højtdannet,  men  nydelsessyg 
befolkning,  der  indtog  et  ret  overlegent  stade  og  ikke  skyede  at 
persiflere  hvad  og  hvemsomhelst.  Således  fik  kejser  Julian  deres 
spottende  bemærkninger  at  høre  om  hans  uredte  hår  og  blæk- 
klattede fingre,  som  han  med  en  søgt  ligegyldighed  bar  til  skue; 
den  lærde  fyrste  hævnede  sig  ved  at  forfatte  en  satire  mod  ind- 
byggerne, et  skridt,  som  ingenlunde  var  skikket  til  at  dæmpe 
deres  parisiske  spottelyst. 

Senere  far  staden  de  forandrede  tiders  alvor  tydelig  at  føle; 
den  bliver  oftere  genstand  for  Persernes  angreb,  og  kejser  Justi- 
nian  anlægger  en  vidtstrakt  fæstning  til  værn  mod  disse.  I 
middelalderen  bliver  byen  et  gennemgangspunkt  for  korsfarerne, 
som  dog  ikke  ret  længe  få  fast  fod  her,  men  den  definitive  ulykke, 
der  bortskyller  de  sidste  rester  af  fortids  herlighed,  kommer  dog 
først  med  de  tatariske  og  mongolske  horder,  som  Dschengiskan 
havde  kaldt  frem  fra  deres  hjemstavn  for  dermed  at  oversvømme 


230 

verden ;  under  Holagu  og  hans  andre  efterfølgere  når  denne  hær- 
bølge  også  Antiokia  og  lader  ikke  stort  andet  blive  tilbage, 
end  pladsen,  hvor  byen  stod.  Senere  kommer  den  ganske  vist 
atter  frem  pany,  men  det  tyrkiske  herredomme  blev  ikke  gunstigt 
for  nogen  rig  udvikling,  og  hvor  der  i  gamle  dage  lå  et  mægtigt 
kongesæde,  findes  der  derfor  nu  kun  en  ringe  flække,  som  højst 
tæller  en  5 — 6,000  indbyggere. 

Med  en  så  bevæget  fortid  er  det  ikke  så  underligt,  at  der 
så  godt  som  intet  er  levnet  fra  stadens  glimrende  perioder.  Øst 
og  nord  for  byen  findes  en  lang  fæstningsmur,  der  rimeligvis 
skriver  sig  fra  den  byzantiske  tid,  men  det  er  også  det  eneste 
af  nogen  betydning.  Den  græske  oldtids  templer  og  søjlehaller 
ere  sporløst  forsvundne,  og  hvad  den  muhammedanske  kultur 
har  formået  at  sætte  i  stedet,  er  kun  lidet;  der  er  ingen  mægtige 
moskeer,  ingen  himmelstræbende  minareter,  alt  er  så  småt  og 
fortrykt  midt  i  disse  strålende,  rige  omgivelser. 

Ulige  mere  er  der  bevaret  af  den  gamle  havnestad  Seleukia, 
hvis  ruiner  findes  i  nærheden  af  det  næværende  Svedieh,  ved 
Orontesflodens  munding.  Desværre  fik  jeg  ikke  selv  lejlighed 
til  at  bese  disse  oldtidslevninger,  hvor  særlig  gravene  efter  flere 
rejsendes  beskrivelser  skulle  være  hojst  interessante;  de  ere 
udhulede  i  'klippen  med  stor  kunst  og  udholdenhed,  og  deres 
antal  vidne  om  den  betydning,  denne  plads  i  oldtiden  har  haft. 
Senere  bleve  disse  huler  bohger  for  eremiter,  og  i  denne  egn 
findes  også  den  klippe,  hvor  den  for  sin  askese  berømte  Simon 
stylites  (søjlehelgenen)  opholdt  sig  på  topfladen  af  en  sojle  i 
halvhundrede  år. 

I  det  hele  taget  er  omegnen  på  alle  sider  lige  så  rig  på 
bevarede  minder  fra  oldtiden,  som  selve  Antiokia  er  blottet 
derfor.  Mest  betydningsfulde  ere  de  i  de  sidste  år  fremdragne 
mindesmærker  fra  Hethiternes  rige,  dette  mærkelige  folk,  som 
man  indtil  for  få  år  siden  så  godt  som  ikke  kendte,  og  som  nu 
indtager    en   så  fremskudt  plads  i  kulturhistorien.     Orontesfloden 

var  vestgrænsen  for  det  hethitiske  rige,  og  kun  i  enkelte  perioder 
synes  det  at  have  spændt  over  strækninger  også  hinsides  denne, 
således  som  øen  Kypern  og  enkelte  pladser  i  Lille-Asien. 

Om  Hethiterkongernes  politiske  magtstilling  få  vi  en  fore- 
stilling gennem  de  traktater,  som  de  have  afsluttet  med  ægyptiske 
konger,  og  hvoraf  en  er  bevaret  i  fuldstændig  skikkelse.  Det  er 
overraskende  på  en  tid,  der  ligger  over  tre  tusinde  år  tilbage,  at 
finde  omtrent  de  samme  former  og  de  samme  udtryk  for  diplo- 
matiske forhandlinger  som  nu  til  dags;  traktaten,  der  er  sluttet 
mellem  kong  Ramses  og  en  konge,  der  kaldes  Khetasir  (hvilket 
ligefrem  synes  at  betyde  Hethiter fyrste),  fastsætter  en  defensiv 
alliance  mellem  de  to  riger  med  nøjagtige  bestemmelser  for, 
hvor  stort  et  troppekontingent  enhver  skal  yde  sin  forbundne, 
alt  eftersom  det  er  en  angrebs-  eller  en  forsvarskrig.  Desuden 
bestemmes,  at  forbrydere  og  desertører  fra  den  ene  af  de  to 
stater  skulle  udleveres,  såfremt  de  søge  tilflugt  i  det  allierede 
rige,  en  bestemmelse,  som  forudsætter  en  temmelig  nøje  over- 
holdt grænsebevogtning.  Som  et  udtryk  for  den  herskende 
velvilje  mellem  de  to  magthavere  bestemmes  endelig  et  giftermål 
mellem  Ægypterkongen  og  en  af  Hethiterkongens  døtre,  kort 
sagt,  hele  traktaten  er  i  form  som  i  indhold  analog  med  et 
diplomatisk  aktstykke  fra  moderne  tider. 

Endnu  mere  interesse  har  Hethiternes  kulturhistoriske  stilling. 
Man  har  allerede  tidligere  ved  fremdragning  af  de  assyriske 
mindesmærker  haft  øjet  åbent  for,  at  her  var  den  oprindelige 
kilde  til  meget,  som  man  i  forædlet  form  genfandt  på  klassisk 
jordbund,  i  den  græske  arkitektur  og  skulptur,  uden  at  man  dog 
bestemt  har  kunnet  fastslå,  ad  hvilken  vej  denne  påvirkning  var 
gået.  Nu  viser  det  sig,  at  vi  i  Hethiterne  netop  have  det 
mellemled,  som  knytter  østens  og  vestens  kultur  sammen,  og 
mange  hidtil  uopklarede  enkeltheder  på  det  græske  åndslivs 
område,  som  det  mærkelige  kypriske  alfabet  og  lignende,  synes 
her  at  kunne  finde  sin  forklaring.  Hele  forskningen  på  dette 
punkt   er  endnu   så   ung,    da    man    først    for    ganske    nylig    ved 

arkæologiske  fund  har  erhvervet  de  fornødne  udgangspunkter, 
men  de  betydelige  resultater,  den  allerede  kan  påvise,  har  forøget 
iveren  for  nye  eftersøgninger,  som  særlig  af  Tyskerne  drives  med 
stor  energi,  og  som  hidindtil  også  have  bragt  et  ikke  ringe  ud- 
bytte frem  af  reliefer  og  indskrifter,  der  før  lå  begravede  i 
Amanusbjærgenes  kløfter. 


I  den  nyeste  tid  har  man  forsøgt  at  give  Antiokia  en  ny 
betydning  ved  at  sørge  for  en  bedre  forbindelse  med  havnestaden 
Alexandrette,  idet  der  er  anlagt  en  chausse  over  bjærgene ;  denne 
vej  fører  omtrent  i  en  højde  af  2500  fod  gennem  passet  ved 
Beilån  i  vidunderlige  omgivelser  ned  til  kysten.  Hvor  store 
hindringer,  der  har  været  at  overvinde,  ses  bedst  af  den  forskel, 
der  er  på  den  nye  chausse  og  den  gamle  fjældsti,  der  hidtil  var 
den  eneste  passage  for  trafiken  fra  indlandet  til  kystbyen.  Ikke 
desto  mindre  vil  man  se,  at  befolkningen  endnu  for  en  stor  del 
foretrækker  den  gamle  vej,  dels  på  grund  af  Orientalerens  sæd- 
vanlige forkærlighed  for  at  holde  på  det  gamle  og  følge  de 
gamle  vaner,  hvor  store  mangler  der  end  knytter  sig  dertil,  dels 
fordi  denne  er  en  lille  smule  kortere,  og  den  større  anstrengelse, 
der  udkræves  af  hestene  til  at  færdes  på  den  stenede  og  stejle 
sti  i  modsætning  til  den  banede  landevej,  tager  man  med  den 
almindelige  ligegyldighed  for  dyrenes  behandling  ikke  noget  hen- 
syn til.  Det  går  ofte  således  med  de  i  Tyrkiet  indførte  nye 
forbedringer;  de  finde  ikke  nogen  værre  modstand,  om  end  kun 
i  passiv  form,  end  netop  hos  den  befolkning,  til  hvis  gavn  og 
støtte  de  vare  bestemte. 

Hele  afstanden  fra  Antiokia  til  Alexandrette  j  er  omtrent 
halvhundrede  kilometer,  og  fra  Beilån  til  den  sidstnævnte  by 
omtrent  tyve.  I  det  smukke,  højtliggende,  og  derfor  meget  sunde 
Beilån     have     en    stor    del    af    havnestadens    europæiske    køb- 

mænd  og  agenter  deres  landsteder;  thi  klimaet  nede  ved  kysten 
er  bekendt  for  sin  morderiske  karakter.  Dette  forhold  har 
også  bidraget  til  at  give  byen  sit  præg;  Alexandrette  er  ikke  et 
sted,  hvor  man  opholder  sig  for  sin  fornøjelses  skyld,  men  kun 
fordi  man  er  nodt  dertil  eller  fordi  der  er  noget  at  tjene  Som 
udforselsplads  for  Aleppos  opland  har  havnen  en  betydelig 
trafik,    så   meget    mere    som    den   ved  siden  af  Tripolis   er  den 


Alexandrettes  havn  ;   i  baggrunden  Amanusbjærgene. 


eneste  på  Syriens  kyst,  der  frembyder  fuldstændig  sikkerhed 
mod  de  hæftige  storme,  som  især  ved  forårstid  rase  i  disse  egne 
af  Middelhavet.  Befolkningen  består  af  repræsentanter  for  alle 
mulige  forskellige  europæiske  nationer,  der  leve  her  som  kon- 
suler, dampskibsagenter,  exportorer  og  lignende,  samt  en  del 
Arabere  og  Tyrkere,  som  næsten  alle  ere  beskæftigede  ved 
arbejderne  i  havnen  og  på  skibene. 

Som  navnet  viser,  er  byen  opkaldt  efter  Alexander  den 
store  og  tidsgrænsen  for  dens  anlæggelse  er  dermed  fastsat;  i 
oldtiden  hed  den  ligefrem  Alexandria  ligesom  den  berømte 
ægyptiske  by,  og  forst  korsfarerne  gav  den  navnet  »Alexandrette«, 
»det  lille  Alexandria«,  for  at  skelne  dem  fra  hinanden;  hos 
Tyrkerne  og  Araberne  hedder  den  Iskenderun. 

Op  over  byen  hæver  sig  de  snebedækkede  Amanusbjærge, 
Aman  dågh,  hvis  mægtige  toppe  beherske  hele  egnen.  Der 
knytter  sig  endnu  bestandig  til  disse  steder  mærkelige  sagn  fra 
Alexander  den  stores  tid,  sagn,  som  for  ganske  nylig  have 
været  lige  ved  at  få  en  særlig,  aktuel  interesse.  Det  hedder  sig, 
at  den  gang  Alexander  den  store  havde  overvundet  kong  Darius 
ved  Issus  og  bemægtiget  sig  hans  lejr,  lod  han  alle  kostbar- 
hederne samle  og  nedgrave  på  et  skjult  sted  i  en  kløft  mellem 
bjærgene,  og  derpå  lod  han  alle,  som  havde  været  tilstede  ved 
dette  arbejde,  slå  ihjel,  så  at  han  selv  var  den  eneste,  der 
kendte  skattens  gemmested.  Alexander  kom  imidlertid  aldrig 
tilbage  til  Issus,  og  hemmeligheden  døde  med  ham.  Sagnet 
derom  har  holdt  sig,  og  så  stærk  er  tilliden  til  disse  traditioner, 
at  der  for  nogle  få  år  siden  endog  dannede  sig  et  aktieselskab 
med  det  formål  at  foretage  en  rationel  eftersøgning  efter  de 
skjulte  kostbarheder;  den  ydre  årsag  hertil  var  et  stort  fund  af 
romerske  guldmønter,  og  med  Arabernes  mangel  på  forståelse 
af  den  arkæologiske  forskel  mente  man  nu  at  have  fundet  det 
første  spor.  Forøvrigt  havde  dette  guldmøntfund  en  sørgelig 
skæbne;  fundet  blev  gjort  af  en  hyrde,  men  da  kaimmakåm'erne 
fik  nys  derom,  lagde  de  strax  beslag  herpå,  og  da  de  af  for- 
skellige møntkyndige  Europæere,  som  havde  lejlighed  til  at 
undersøge  fundet,  fik  besked  om  dets  store  arkæologiske  betyd- 
ning og  dermed  vished  for,  at  musæet  i  Konstantinopel  vilde 
gøre  sit  krav  gældende,  foretrak  de  at  lade  det  hele  smelte 
sammen  for  så  at  dele  udbyttet  imellem  sig  og  derpå  dysse  hele 
historien  ned,  så  at  de  høje  herrer  i  Stambul  aldrig  fik  noget 
rigtigt  at  vide;   at  der  iblandt  de  fundne  sager  var  mønter,    som 

ved  salg  i  Europa  vilde  have  indbragt  det  tyvedobbelte  af  deres 
guldværdi,  kunde  eller  vilde  disse  folk  ikke  forstå. 

Det  er  interessant  at  iagttage,  i  hvor  høj  en  grad  erindringen 
om  Alexander  den  store  har  holdt  sig  i  disse  egne;  medens  han 
ellers  i  Orienten  er  gået  over  til  en  ren  legendær  personlighed, 
som  allerede  Muhammed  har  kunnet  inkassere  til  fordel  for 
Islam  ved  siden  af  kong  Salomon  og  profeten  Elias,  er  det  her 
den  historiske  Alexander,  Darius'  overvinder,  som  man  bevarer 
mindet  om,  støttet  til  de  steder,  der  netop  blev  skuepladsen  for 
hans  mest  glimrende  bedrifter. 

Det  er  dog  ikke  blot  om  Alexander,  at  man  ved  at  fortælle 
i  disse  egne;  nogle  kilometer  nord  for  Alexandrette  rager  et 
par  fritstående  murlevninger  frem,  resten  af  et  middelalderligt 
befæstningsanlæg.  I  folkemunde  kaldes  denne  ruin  for  Jonas- 
søjlerne; det  var  nemlig  der,  at  profeten  blev  udspyet  af  hval- 
fisken, og  til  minde  derom  rejstes  disse  støtter.  I  virkeligheden 
synes  disse  bygninger  ikke  at  være  ældre  end  fra  korsfarernes 
tid,  for  hvem  —  eller  for  hvis  fjender  —  det  har  været  af  vigtig- 
hed at  hævde  herredømmet  over  dette  pas,  den  eneste  forbindelse 
mellem  Lille-Asien  og  Syrien;  desuden  har  hensigten  med  disse 
befæstninger  sikkert  været  at  holde  styr  på  de  røverbander, 
hvoraf  disse  egne  lige  fra  oldtiden  have  været  plagede.  Den 
byzantinske  kejser  Konstantinos  Porfyrogenetos  betegnede  Kilikien 
tillige  med  Kappadokien  og  Kreta  som  de  tre  værste  provinser 
(de  tre  slemme  Ker),  og  det  samme  forhold  har  bevaret  sig 
under  det  ottomanniske  scepter.  Og  det  er  da  heller  ikke  så 
underligt;  det  snævre  pas  mellem  havet  på  den  ene  side  og 
bjærgene  med  deres  mange  kløfter  og  smuthuller  på  den  anden 
er  som  skabt  til  en  tumleplads  for  røvere;  tillige  er  her  grænsen 
mellem  to  pashalik'er,  hvilket  særlig  tidligere,  da  pashaerne  ofte 
lå  i  fejde  med  hverandre  ligesom  oldtidens  satraper,  var  af  stor 
betydning;  når  røverne  da  forfulgtes  på  den  ene  guvernørs 
territorium,  kunde  de  altid  være  sikre  på  at  få  et  fristed  hos 
den   anden,    akkurat    ligesom    den    for    nogle  år   siden   bekendte 

Athanasius,  om  hvis  snedige  færd  en  bulgarisk  gendarmsergent  i 
Hebibdsche  (på  den  tyrkiske  grænse)  fortalte  mig;  hver  gang  de 
bulgariske  gendarmer  vare  på  nakken  af  ham,  tyede  han  ind  i 
Tyrkiet,  og  når  da  sultanens  tropper  vilde  fange  ham,  trak  han 
sig  atter  tilbage  til  Bulgarien,  og  på  grund  af  Tyrkernes  og 
Bulgarernes  stadige  gensidige  mistænksomhed  kunde  de  aldrig 
bekvemme  sig  til  nogen  fællesaktion,  som  ellers  vilde  have 
gjort  en  ende  på  Athanasius'  meriter  på  et  langt  tidligere  tids- 
punkt. 

Heller  ikke  i  vor  tid  kan  Kilikien  lige  sa  lidt  som  Lille-Asien 
siges  at  være  fuldstændig  fri  for  rovere;  jeg  har  således  i  Kairo 
truffet  en  fransk  kobmand,  der  havde  været  genstand  for  over- 
fald og  udplyndring  lige  i  nærheden  af  byen  Konja.  Dog  må 
det  siges,  at  de  almindelige  skildringer  af  retsusikkerheden  i 
Tyrkiet  ere  i  hojeste  grad  overdrevne;  de  skyldes  for  en  stor 
del  tolk,  for  hvem  nu  en  gang  alt,  hvad  der  er  tyrkisk,  skal 
være  barbarisk  og  middelalderligt,  eller  turister,  som  gærne  vål 
udsmykke  deres  beretninger  med  et  lille  æventyr,  hvor  ved- 
kommendes egen  koldblodighed  og  åndsnærværelse  kan  træde 
frem  i  det  rigtige  lys,  og  derfor  ikke  betænke  sig  på  at  lade 
fantasien  bode  på  oplevelsernes  fattigdom.  En  enkelt  rejsendes 
indtr^'k  af  et  land  og  dets  forhold  er  naturligvis  aldrig  fuld- 
stændigt, fordi  hvad  han  netop  får  at  se  og  hvad  han  netop 
kommer  til  at  opleve,  er  afhængigt  af  så  mange  tilfældige 
ydre  årsager;  men  så  meget  kan  jeg  da  have  lov  til  at  sige,  at 
når  jeg  ganske  alene  er  kommen  tværs  igennem  Lille-/\sien  fra 
Alexandrette  til  Skutari,  fra  det  sydøstligste  til  det  nordvestligste 
hjorne,  uden  en  eneste  gang  at  være  bleven  forulempet  af 
befolkningen  i  nogen  nævneværdig  grad,  tyder  det  da  ikke  på, 
at  landet  er  en  ren  lovegrube  for  fremmede  at  begive  sig  ind  i. 
Der  er  naturligvis  nok  de  steder,  hvor  man  kan  træffe  folk,  hos 
hvem  bevidstheden  om,  at  der  er  hojt  til  himlen  og  langt  til 
Konstantinopel,  ved  given  lejlighed  kan  vække  visse  instinkter, 
men  med  et  roligt  og  bestemt  væsen  uden  at  være  udfordrende. 

med  gode  våben,  som  man  må  vise,  men  ikke  bruge,  og  med 
ikke  altfor  stor  bagage  kan  man  færdes  i  Lille-Asien  lige  så 
sikkert  som  på  kongevejen  til  Køge. 

Man  må  nemlig  lægge  mærke  til,  at  egenlige  roverbander 
har  der  i  Lilleasien  allerede  i  lang  tid  ikke  mere  været  tale  om; 
som  institution  betragtet  har  røveruvæsnet  holdt  sig  bedre  i  det 
europæiske  Tyrki,  i  Albanien  og  de  nordgræske  provinser.  De 
røverier,  der  i  vor  tid  nu  og  da  kunne  falde  for  i  sultanens 
asiatiske  provinser,  ere  alle  af  en  ren  tilfældig  natur  og  alle  for- 
øvede lejlighedsvis;  når  folk  i  en  eller  anden  landsby  træffe  på 
en  fremmed,  der  optræder  anmassende  og  slår  på  lommen,  så 
guldstykkerne  rasle,  kan  det  jo  nok  falde  dem  ind  at  passe  ham 
op  den  følgende  dag  og  lette  ham  for  hans  overflødige  mammon, 
og  da  følger  det  af  sig  selv,  at  han  ikke  må  sætte  sig  for 
energisk  til  modværge,  hvis  han  ikke  vil  risikere  noget;  men  om 
systematiske  udplyndringer  er  der  som  sagt  aldrig  tale,  lige  så 
lidt  som  om  den  italienske  trafik  med  afpresning  af  løsepenge. 

Noget  medvirkende  til  de  stadig  bevarede  forestillinger  om 
retsusikkerheden  i  Tyrkiet  have  også  de  indfodtes  egne  beretninger 
været,  særlig  da  dem,  som  man  får  lejlighed  til  at  høre  i  Syrien 
hos  Araberne;  thi  medens  Tyrkerne  ere  et  roligt  og  ret  modigt 
folk,  ere  de  andre  yderlig  bange  og  se  farer  og  fjender  i  alle 
kroge.  Navnlig  holde  de  ikke  af  at  begive  sig  på  rejser  alene, 
hvorom  også  profetens  formaning  vidner:  »Bestem,  hvem  der 
skal  Dig  ledsage,  før  Du  vælger,  hvad  vej  Du  vil  drage«  (er-rafi 
abl  et-tari),  og  under  hele  min  færd  i  Orienten  er  der  ikke  noget, 
der  vakte  så  stor  forundring,  som  at  jeg  vilde  risikere  at 
rejse  alene. 

Det  var  dog  ikke  så  meget  tanken  om  roverne,  der  syssel- 
satte mig  under  mit  ridt  gennem  passet  ved  Issus,  som  mere  de 
historiske  minder,  der  knytte  sig  til  dette  sted.  Her  var  det  jo, 
at  Alexander  den  store  definitivt  gjorde  ende  på  perserkongens 
magt,  og  oldtidens  historikere  have  givet  indgående  skildringer 
af  denne  begivenhed  og  egnen,  hvor  den  fandt  sted;  det  er 
derfor  ikke   så    underligt,   at  terrænet  omkring  Issus  i  den  nyere 


tid  gentagne  gange  har  været  genstand  for  undersøgelser.  Når 
disse  imidlertid  have  opvakt  så  store  meningsforskelligheder,  hid- 
rører dette  fra,  at  hele  landets  fysiognomi  er  undergået  over- 
ordenlig store  forandringer.  Hvert  år  æder  havet  sig  længere 
ind  på  kyststrækningen  rundt  om  hele  havbugten ;  flodmundinger 
ere  flyttede  og  højdedrag  ere  jævnede  ved  det  stigende  vands 
magt.  De  antike  forfattere  fortælle  om  de  stejle  bredder  ved 
floden  Pinaros,  bag  hvilken  kong  Darius  opstillede  sin  hær,  men 
denne  flod  er  nu  kun  en  sumpet  bæk,  så  ubetydelig,  at  enkelte 
rejsende  endog  helt  have  overset  den.  Hertil  bidrager  også,  at 
selve  byen  Issus,  som  ellers  vilde  have  afgivet  et  godt  holde- 
punkt, er  aldeles  forsvunden;  ikke  den  mindste  søjlestump,  den 
ringeste  overlevering  kan  fortælle  om  dens  fordums  beliggenhed. 

Endogså  de  byer,  hvor  middelalderens  pilgrimme  fandt  deres 
herberger  under  marschen  over  land  til  Palæstinas  hellige  steder, 
have  allerede  haft  tid  til  at  grundlægges,  udvikle  sig  og  forsvinde. 
Således  er  det  gået  Castaboli,  således  omtrent  også  Payås,  hvor 
der  nu  kun  findes  en  faldefærdig  bazarhvælving,  i  hvilken  et 
par  fattige  handlende  have  opslået  deres  forkrøblede  boder.  Kun 
naturen  er  evig  den  samme  med  det  dybtblå  hav  og  de  sne- 
bedækkede  Amanusbjærge  og  med  de  kratbevoxede  dale  omkring 
den  gamle  Demir  kapu  (o :  jærnporten),  et  fæstningsanlæg  omtrent 
25  kilometer  nord  for  Payås,  der  hvor  vejen  bøjer  om  ved  hav- 
bugtens inderste  hjørne  og  drejer  mod  nordvest,  og  hvis  kvader- 
stensbuer  have  set  både  byzantinske  hærskarer  og  midderalderlige 
pilgrimme  og  Ibrahim  pashas  albanesiske  og  ægyptiske  tropper 
passere  forbi  under  sig. 

Det  er  naturligt,  at  der  til  flere  af  de  gamle  ruiner,  som 
vidner  om  den  fordums  store  trafik  på  denne  vej,  knytter  sig 
overtroiske  forestillinger;  således  findes  i  nærheden  af  den  lille, 
maleriske  landsby  Kurt  kulak  (o:  ulveøre)  et  gammelt  slot,  som 
kaldes  Jylan  kalesi  (o:  slangeborgen),  og  hvortil  der  knytter  sig 
det  sagn,  at  det  huser  en  mægtig  drage ;  hver  dag  bringe 
bønderne  mælk,  som  de  henstille  som  offer,  og  i  den  omstændig- 

hed,   at  denne   altid   er  fortæret,  se  de  et  sikkert  bevis  på  tradi- 
tionens sandhed. 

Længere  mod  vest  bliver  landet  bedre  befolket,  og 
medens  det  i  de  magre  egne  udelukkende  var  Tcherkessere 
og  Tyrkere,  man  fandt,  begyndte  nu  også  Grækerne  at  komme 
frem.  De  leve  sjældent  på  landet  og  sysselsætte  sig  altid  som 
håndværkere  eller  hellere  som  handlende,  hvorved  den  medfødte 
snuhed  skaffer  dem  en  sikker  overlegenhed  over  de  mere  tro- 
skyldige Tyrkere.  Således  findes  et  ikke  ringe  antal  i  Missis 
(det  gamle  Mopsuestia),  i  Adana  med  den  berømte  bro,  som 
kejser  Justinian  lod  istandsætte,  og  endelig  i  Tarsus  og  dens  nye 
havnestad  Mersina. 

Af  alle  disse  byer  er  naturhgvis  Tarsus  den,  som  man 
kommer  til  med  størst  forventning;  her  var  det,  at  Alexander  lå 
af  den  faretruende  sygdom,  her  var  det,  at  dronning  Kleopatra 
på  sin  rigt  smykkede  galej  sejlede  Antonius  i  mode,  her  fodtes 
apostlen  Paulus,  og  her  var  i  hele  oldtiden  et  af  de  vigtigste 
centrer  for  literatur  og  videnskab. 

Af  alt  dette  er  der  imidlertid  ikke  meget  tilbage,  i  hvert 
fald  ikke  minder,  som  man  opdager  ved  første  øjekast.  Der- 
imod er  jordbunden  i  en  sjælden  grad  rig  på  fortidsminder,  og 
omtrent  hele  den  nuværende  flække  er  bygget  på  eller  af  sten- 
levninger fra  oldtidens  huse  og  templer.  Hver  gang  man  finder 
sådanne,  behandles  de  med  den  største  vandalisme;  den  gang, 
jeg  opholdt  mig  i  Tarsus,  så  jeg  netop  en  grund  blive  udgravet, 
hvorved  der  var  kommen  en  sjælden  smukt  bevaret  fagade  af  et 
antikt  hus  frem  for  dagens  lys ;  en  Europæer  i  Mersina,  som  fik  nys 
herom,  bød  vedkommende  ejer  en  vis  sum  for  at  holde  stedet 
fredet,  men  han  afslog  tilbudet  og  fortsatte  med  sit  oprydnings- 
arbejde, hvorved  de  dejlige  marmorsten  huggedes  istykker  til 
bygningsmateriale,  efterhånden  som  de  blev  gravede  op. 

Beboernes  forfærdelige  vandalisme  overfor  alle  oldtids- 
levninger støttes  af  regeringens  ligegyldighed  og  anspores  ved 
en  utrolig  rovbegærlighed.     Så   snart  man  finder  rester  af  antike 

bygninger,  sættes  for  det  forste  strax  fantasien  i  bevægelse  om 
store,  skjulte  skatte,  og  i  sin  ivrighed  for  at  få  fat  på  disse, 
ødelægger  man  så  alt,  hvad  der  er;  at  de  antike  sager  i  sig  selv 
ere  en  skat,  har  man  ingen  forståelse  af.  Hvor  vidt  man  går  i 
begærligheden  efter  at  bringe  noget  ud  af  sit  fund,  ses  deraf, 
at  man  endog  har  sonderhugget  gamle  sojler,  blot  for  at  få  fat 
på  det  bly,  hvormed  de  enkelte  stykker  efter  græsk  maner  blev 
holdte  sammen. 

Ikke  desto  mindre  er  der  i  Tarsus  overmåde  meget,  som  i 
hvert  fald  endnu  har  undgået  indbyggernes  vandalisme,  og  der 
er  ingen  tvivl  om,  at  udgravninger  her  ville  kunne  gi\-e  et  rigt 
udbytte.  En  væsenlig  hindring  for  et  sådant  arbejde  er  det 
imidlertid,  at  den  nye  by  ligger  ovenpå  resterne  af  den  gamle 
eller  i  hvert  fald  på  en  del  af  den:  thi  i  oldtiden  havde  Tarsus 
et  langt  større  omfang  end  nu;  hertil  kommer  så  indbyggernes 
sædvanlige  vrang\ålje,  hvor  den  slags  expropriationer,  som  her 
vilde  bUve  nødvendige,  skulle  iværksættes.  Da  de  ikke  selv 
have  nogen  som  helst  målestok  for  antike  sagers  værdi,  ere  de 
altid  bange  for  at  snyde  sig  selv  og  forlange  derfor  de  urimeligste 
priser;  når  Europæeren  kan  byde  loo  francs  for  en  ting,  som 
Araberen  eller  Tyrken  selv  ikke  vilde  kobe  for  en  halv  plaster, 
så  kan  han  jo  lige  så  gæme  give  500  francs;  således  er  det 
almindelige  ræsonnement,  der  yderligere  støttes  ved  overbevis- 
ningen om,   at   han  har  godt  råd  til  det;  han  har  jo  penge  nok. 

Det  er  denne  mærkelige  overtro,  som  man  træfter  hos  alle 
udannede  Orientalere,  at  enhver  Europæer  er  rig;  i  hvilken  grad 
den  europæiske  civilisation  med  al  dens  overlegenhed  har 
imponeret  det  almindelige  folk,  har  man  intet  stærkere  bevis  for 
end  netop  dette;  denne  hemmelighedsfulde  magt,  der  kan  bygge 
svømmende  kolosser,  grave  milelange  kanaler,  sætte  sine  vældige 
maskiner  i  gang  overalt,  har  uvilkårlig  fremkaldt  forestillingen 
om,  at  ethvert  individ,  der  tilhører  denne  civilisation,  må  eje 
den  samme  magt,  må  være  rig  nok  til  at  skafte  sig  alle  ønskers 
opfyldelse.    At  hele  hemmeligheden  ved,  hvad  de  se  Europæerne 


241 

drive  det  til,  ikke  ligger  i  nogen  overnaturlig  forrettighed,  men 
i  to  ganske  simple  ting,  som  Orienten  imidlertid  aldrig  har  kendt, 
nemlig  flid  og  orden,  aner  man  naturligvis  ikke.  Den  naturlige 
omstændighed,  at  de  fleste  af  de  Europæere,  der  rejse  til  disse 
lande,  og  som  de  altså  komme  i  personlig  berøring  med,  ifølge 
forholdene  selv  må  være  rige  eller  i  det  mindste  vel  situerede, 
bidrager  yderligere  til  at  fastslå  troen  på  Europæernes  rigdom. 
Den  jævne  Muhammedaner  trøster  sig  så  med,  at  det  er  goder, 
som  Allah  har  indrømmet  de  vantro  i  denne  verden  for  så  at 
ramme  dem  så  meget  desto  hårdere  i  den  næste;  jeg  mindes,  at 
en  af  dem  en  gang  under  en  samtale  om  disse  æmner  sagde  til 
mig:     »Ja,  eder  tilhører  denne  verden,  men  os  paradiset.« 

I  Tarsus  er  det  ikke  blot  menneskenes  værker,  der  have 
undergået  forandringer,  også  selve  den  omgivende  natur  har 
skiftet  udseende.  Floden  Kydnos,  i  hvis  kolde  bølger  Alexander 
den  store  hentede  sin  sygdom,  løb  i  oldtiden  midt  igennem 
byen,  men  flyder  nu  et  stykke  øst  for  denne.  Ved  sådanne  for- 
skydninger plejer  det  ellers  altid  at  være  byen,  der  flytter  sig, 
her  er  det  imidlertid,  som  det  fremgår  af  flere  historiske  og 
topografiske  fakta  ganske  det  omvendte,  der  har  fundet  sted. 

Berømte  ere  vandfaldene  ved  Tarsus  samt  det  gamle  armeniske 
mindesmærke,  der  går  under  navnet  Sardanapals  grav.  Begge 
dele  fik  jeg  at  se  i  selskab  med  den  danske  konsul;  thi  endog  i 
Tarsus  have  vi  en  konsul,  og  mærkeligt  nok  var  det,  at  jeg  slet 
ikke  vidste  af  ham  at  sige,  førend  jeg  kom  til  stedet  eller  rettere, 
efter  at  jeg  havde  været  der  første  gang.  Efter  at  være  kommet 
fra  Adana  opholdt  jeg  mig  nemlig  kun  en  halv  dag  i  Tarsus  for 
at  rejse  videre  til  havnebyen  Mersina,  der  ligger  23  kilometer 
derfra;  i  denne  findes  nemlig  europæiske  postkontorer,  til 
hvilke  jeg  uden  ængstelse  kunde  betro  min  korrespondance. 
Under  mit  ophold  der  traf  jeg  en  rig  græsk  købmand  og  damp- 
skibsagent,  hr.  Avania,  og  vi  blev  lige  forbausede,  da  han 
præsenteredes  som  dansk  konsul  og  jeg  som  dansk.  Med  en 
overstrømmende    hjærtelighed   indbød   han    mig    til    sig,    og   jeg 

tilbragte  to  sjælden  behagelige  dage  i  hans  elegante  hjem  i 
Tarsus,  hvor  jeg  blandt  andet  havde  den  fornøjelse  at  komme  i 
en  rigtig  seng,  noget,  jeg  ikke  havde  haft  lejlighed  til  lige  siden 
afrejsen  fra  Damaskus;  her  hjemme  går  man  hver  aften  i  seng, 
men  det  er  først  på  en  sådan  tur,  at  man  lærer  at  skønne 
på  det. 

I    Avanias    vogn    korte    vi  omkring,    beså  Sardanapals  grav, 

beundrede  vandfaldene 
og  besøgte  et  par  af 
de  store  græske  fabrik- 
ejere. Floden  Kydnos 
har  et  meget  stærkt 
fald  og  derfor  en  rivende 
strøm,  hvis  kraft  man 
har  benyttet  til  for- 
skellige fabrikanlæg, 
særlig  bomuldspinderier 
og  klædefabriker.  Den- 
ne virksomhed  er,  som 
man  kan  tænke  sig, 
udelukkende  i  hænderne 
på  Grækerne,  og  af 
de  kapitaler,  som  på 
denne  måde  indvindes, 
er  en  stor  del  bestemt 
til  tidligere  eller  senere 
at  gå  ud  af  Tyrkiet. 
Man  skælner  i  Tyrkiet  mellem  to  slags  Grækere,  nemlig  de 
under  sultanens  herredømme  fødte  (Rumi)  og  kongeriget  Græken- 
lands undersåtter  ( Junanly) ;  det  er  den  første  kategori,  som  er 
så  stærkt  repræsenteret  i  Konstantinopel  og  i  Lille-Asien.  Disse 
Rumi'er  ere  efterkommere  af  Grækere,  som  ere  indvandrede  for 
mange  generationer  siden,  og  de  ere  derfor  blevne  fuldstændig 
jævnstillede   med   Tyrkerne   i   klædedragt,   levevis   og   udvikling; 

kun  sproget  og  religionen  betegner  forskellen  mellem  de  to  racer. 
Der  har  som  bekendt  været  perioder  i  Tyrkiets  historie,  hvor 
disse  Grækere  levede  under  et  stærkt  tryk  og  ofte  vare  udsatte 
for  forfølgelser  af  religiøs  fanatisme;  nu  derimod  tiltager  deres 
indflydelse  stadig,  og  den  stærke  forøgelse  i  den  græske  befolk- 
ning forhøjer  denne  yderligere.  Konstantinopel  er  i  øjeblikket 
langt  mere  en  græsk  by  end  den  er  tyrkisk.  Kun  i  det  euro- 
pæiske Tyrki  ere  Grækerne  i  de  sidste  år  trængte  tilbage  idet 
deres  nationalfjender.  Bulgarerne,  have  faet  overvægten.  Den 
stille  kulturkamp,  som  føres  mellem  disse  og  Grækerne,  der  på 
alle  områder,  intellektuelt  og  økonomisk  så  vel  som  rent  fysisk 
ere  dem  underlegne,  er  en  af  de  mest  forbitrede  nationale  stridig- 
heder, Europa  i  øjeblikket  kender,  selv  om  den  på  grund  af  de 
afsides  forhold  ikke  bliver  synderlig  bemærket.  Begge  parter 
støttes  af  deres  landsmænd  i  de  to  uafhængige  riger,  og  i  kappe- 
striden spille  også  chauvinistiske  drømme  en  vis  rolle,  drømme 
om  fremtidig  politisk  storhed  med  det  af  alle  attråede  Konstan- 
tinopel som  endeligt  mål. 

Rumi'erne  leve  som  tidligere  anført  som  håndværkere  eller 
hyppigere  som  handlende,  den  virksomhed,  som  deres  natur- 
begavelse nærmest  henviser  dem  til.  Grækerne  påstå  jo  at  være 
efterkommere  af  de  gamle  Hellenere,  og  havde  de  arvet  alle  disses 
andre  egenskaber  lige  så  godt  som  den  merkantile  snuhed,  vilde 
den  herskende  tvivl  om  denne  påstands  rigtighed  også  betydelig 
kunne  formindskes;  de  overgås  i  retning  af'  færdighed  til  at  tage 
deres  medmennesker  ved  næsen  kun  af  Armenierne,  og  det 
hedder  herom  ret  betegnende:  Der  skal  to  Tyrkere  til  at  snyde 
en  Græker,  men  der  skal  fire  Grækere  til  at  overliste  en  Ar- 
menier. 

En  af  de  smukkeste  egenskaber  hos  Rumi'erne  er  deres 
vedhængen  ved  kongeriget.  Skønt  de  i  mange  generationer 
have  været  borte  fra  dette  og  for  de  flestes  vedkommende  aldrig 
få  det  at  se,  medens  de  derimod  ved  deres  livserhverv  og  på 
andre  måder  ere  fastknyttede  til   deres   nye   omgivelser,   glemme 

de  dog  aldrig  deres  fædres  hjemstavn  og  betragte  stadig  Græken- 
land som  det  egenlige  fædreland.  Betegnende  for  disse  følelser  ere 
de  umådelige  summer,  som  af  Grækere  i  udlandet  bortskænkes  til 
forskellige  formål  i  kongeriget;  deres  patriotisme  er  nemlig  af  en 
meget  praktisk  natur,  de  leve  og  dø  i  det  fremmede,  fordi  det 
er  fordelagtigere  at  leve  og  virke  der  end  hjemme  i  det  fattige 
Grækenland,  men  de  penge,  som  de  i  udlandet  have  samlet  sig, 
komme  således  kongeriget  til  gode;  museet  i  Athen,  skolerne 
rundt  om  på  øerne  og  mange  andre  institutioner  sk}dde  deres 
oprindelse  til  gaver  fra  fædrelandsvenner  i  det  fjærne. 

Deres  varme  interesse  for  det  gamle  fædreland  forhindrer 
dog  ikke  en  rolig  og  kritisk  betragtning  af  de  græske  forhold, 
hvad  netop  den  store  afstand  fra  hjemmet  og  den  i  udlandet 
indvundne  praktiske  erfaring  sætter  dem  i  stand  til.  Da  jeg  opholdt 
mig  hos  Avania  i  Tarsus,  var  det  just  i  de  dage,  da  den 
økonomiske  misere  i  Grækenland  første  gang  var  bragt  frem  som 
det  brændende  politiske  spørgsmål.  Den  ro  og  forstandighed, 
hvormed  det  tilstedeværende  selskab  debatterede  de  mulige  ud- 
sigter stod  i  stærk  modsætning  til  den  bornerte  chauvinisme, 
man  ellers  så  ofte  trætier  hos  sydboerne,  særlig  da  hos  en  så 
ærekær  og  selvbevidst  nation  som  Grækerne.  Rumi'erne  have 
mere  end  alle  andre  et  skarpt  blik  for  deres  landsmænds 
politiske  og  økonomiske  fadæser,  men  deres  patriotiske  følelser 
lide  ikke  noget  skår  derved. 

Rumi'ernes  stilling  som  handelsfolk  henviser  dem  særlig  til 
kystbyerne,  og  på  alle  kanter  af  Lille-Asien  er  forholdet  også  det, 
at  deres  antal  bliver  mindre  og  mindre,  jo  længere  man  kommer 
ind  i  landet.  Således  var  der  her  i  Tarsus  flere  Grækere  end 
Adana,  og  på  samme  måde  endnu  flere  i  havnestaden  Mersina 
end  i  Tarsus. 

Mersina  er  en  by,  der  er  voxet  op  med  rent  amerikansk 
hastighed,  hvilket  særlig  i  de  tyrkiske  omgivelser  bliver  så  meget 
mere  forbausende.  For  tredsindstyve  år  siden  existerede  der  på 
det  sted,   hvor  nu  Mersina  ligger,    ikke  en  eneste  hytte,   ja,  ikke 

en  gang  selve  pladsen  var  til,  idet  havet  den  gang  gik  meget 
længere  op  end  nu,  og  først  under  Krimkrigen  i  1856  byggedes 
det  første  stenhus  i  byen. 

Den  gang  Ibrahim  pasha  gjorde  sit  berømte  tog  mod 
Tyrkerne,  fulgte  en  ægyptisk  transportflåde  med  hæren  under 
dens  marsch  langs  Syriens  kyst  og  ind  i  Lille-Asien.  Da  den  var 
kommen  til  det  inderste  hjørne  af  Middelhavet,  vilde  man  der 
kaste  anker  omtrent  ved  det  sted,  der  hedder  Ajås,  men  da  det 
viste  sig,  at  havbunden  ikke  kunde  holde  ankrene,  måtte  admiralen 
gå  videre  frem  mod  vest,  indtil  han  fandt  en  udmærket  anker- 
plads udfor  det  nuværende  Mersina.  Da  flådens  ophold  her  blev 
af  længere  varighed,  opsloge  nogle  marketendere  og  andre  små- 
handlere deres  hytter  på  strandbredden  for  at  gøre  forretninger 
med  soldaterne  og  matroserne,  og  dette  blev  den  oprindelige  kærne 
til  Mersina,  hvis  navn  også  indeholder  en  antydning  af,  hvem  der 
var  disse  hytters  beboere  og  hvad  de  havde  lavet  dem  af;  mirsini 
er  nemlig  det  nygræske  ord  for  en  myrte,  og  det  var  af  denne 
plantes  grene,  at  hytterne  vare  sammenflettede. 

Da  man  nu  efterhånden  fik  øjet  op  for,  at  beliggenheden 
var  heldig  og  ankerpladsen  sikker,  rettedes  trafiken  mere 
og  mere  mod  dette  sted,  og  det,  i  begyndelsen  rent  fore- 
løbige anlæg  antog  en  mere  stadig  karakter;  under  Krimkrigen 
opførtes  som  sagt  det  første  stenhus,  og  nu  er  Mersina  vel  en 
by  på  en  halv  snes  tusind  indbyggere;  det  nylig  fuldendte  jærn- 
baneanlæg  til  Tarsus  og  Adana,  der  har  draget  hele  udførslen 
fra  det  rige  Kilikien  med  dets  enorme  avl  af  hvede  og  bomuld 
ned  til  denne  by,  åbner  tillige  udsigter  til  en  yderligere 
fremgang. 

Her  som  så  ofte,  når  det  gælder  om  at  udnytte  Tyrkiets 
rige  hjælpekilder,  ere  landets  egne  børn  blevne  tilbage ;  handelen 
er  som  ventelig  mest  i  hænderne  på  Grækerne;  jærnbaneanlæget 
er  udført  for  engelsk  kapital,  driften  forestås  af  Englændere, 
og  en  mængde  andre  repræsentanter  for  forskellige  europæiske 
nationer    flokkes    her,     hvor    foretagsomhed    og    energi   lover  et 

hurtigt  og  sikkert  udbytte.  Men  Tyrkerne  selv  blive  trængte  til 
side;  her,  hvor  udviklingen  har  europæisk  fart,  kunne  de  ikke 
vinde  med,  og  hele  byen  bliver  således  stykke  for  stykke  taget 
fra  dem. 

Som  alle  orientalske  kystbyer  er  Mersina  et  rent  Babylon  af 
nationalitetsblanding.  Medens  som  sagt  Tyrkerne  blive  mindre 
bemærkede,  vil  man  finde  en  broget  skare  af  Grækere,  Arabere, 
Levantinere,  Negre  og  Europæere  af  forskellige  nationer;  der 
hores  alle  mulige  sprog,  og  med  den  orientalske  købmands 
lethed  til  at  finde  sig  til  rette  på  dette  område,  købslår  han 
med  tre,  fire  kunder  ad  gangen,  idet  han  fører  forhandlingerne 
med  hver  af  dem  i  deres  sprog,  uden  at  hans  talestrøm  derfor  bliver 
langsommere  et  eneste  øjeblik.  Hele  gadelivet  får  derved  også 
et  meget  broget  præg;  knejpesangere  og  bj ornetrækkere  flokkes 
her  om  beværtningerne  ved  havnen,  hvor  matroserne  komme  og 
drikke  deres  mastik  eller  den  berusende  raki,  og  hvor  det  går 
til  med  sang  og  slagsmål,  som  det  hører  til  i  en  somandsby. 

Skønt  Mersina  er  en  by  af  ganske  ny  oprindelse,  ser  man 
dog,  at  stedets  gunstige  beliggenhed  allerede  i  oldtiden  har  været 
benyttet;  omtrent  en  mil  længere  mod  vest  på  kysten  lå  Soloi, 
som  Xenofon  nævner,  den  samme  by,  der  senere  kaldtes  Pom- 
pejopolis,  efter  at  Pompejus  havde  ladet  de  fra  søroverkrigen 
tiloversblevne  piraterj  bosætte  sig  her.  En  halv  snes  fritstående 
søjler  i  det  øde  landskab  er  nu  det  eneste,  som  vidner  om  den 
gamle  røverstads  existens. 

Fra  Mersina  gik  som  sagt  turen  tilbage  til  Tarsus,  efter  at 
min  korrespandance,  der  var  mere  vidtløftig  end  sædvanlig,  da 
jeg  jo  kunde  gøre  regning  på  en  afbrydelse  på  mindst  3  uger, 
var  betroet  til  det  franske  postkontors  pålidelige  omsorg.  Det 
tyrkiske  postvæsen  havde  i  tidligere  tider  ikke  noget  godt 
lov  på  sig,  og  i  kystbyerne  foruden  enkelte  andre  vigtigere 
steder  have  derfor  de  europæiske  stater  oprettet  poststationer, 
som  arbejdede  i  tilslutning  til  de  europæiske  dampskibs- 
linjer;  i  de  andre  byer,  hvor  disse  ikke  fandtes,  gik  det  derimod 

på  bedste  måde.  En  af  de  europæiske  købmænd  i  Damaskus 
har  fortalt  mig,  hvordan  man  bar  sig  ad  for  en  femten,  sexten 
år  siden;  den  fungerende  postembedsmand  kunde  kun  læse 
t>Tkisk,  og  hele  den  europæiske  post  blev  derfor  hældt  ud  på 
gulvet  i  et  stort  værelse,  så  kunde  man  selv  gå  ind  og  rage  i 
bunken  for  at  se,  om  der  var  breve.  Men  det  siges,  at  de  levan- 
tinske købmænd  vare  så  snedige,  at  de  ikke  blot  tog  deres  egne 
breve,  men  også  dem,  der  vare  adresserede  til  deres  konkurrenter, 
for  selv  at  redde  bestillingerne,  og  posthuset  blev  undertiden 
skuepladsen  for  livlige  slagsmål  ved  postsagernes  fordeling. 

Nu  ere  forholdene  langt  mere  ordnede ;  jeg  kan  som  bevis 
anføre,  at  i  de  otte  måneder,  jeg  ialt  har  opholdt  mig  i  Damaskus, 
modtog  jeg  breve  hver  ugedag,  og  ikke  et  eneste  er  i  al  den 
lange  tid  gået  tabt  for  mig,  og  kun  en  gang  har  jeg  bemærket 
en  forsinkelse  på  fjorten  dage  ved  expeditionen  af  nogle  tryk- 
sager. 

De  fremmede  postbureau'er  have  derfor  ikke  mere  den 
betydning  som  før  og  ville  sandsynligvis  også  efterhånden  blive 
nedlagte.  Dog  gør  endnu  bestandig  fordommen  mod  det  tyrkiske 
sig  til  ["en  vis  grad  gældende,  og  i  en  by,  hvor  der  er  både 
tyrkisk  og  europæisk  post,  vil  man  uvilkårlig  altid  henvende  sig 
til  den  sidste. 

I  Mersina  sagde  jeg  farvel  til  havet,  hvis  kyst  jeg  ellers 
trolig  havde  fulgt  lige  fra  Beirut,  men  som  jeg  først  skulde  gense 
ved  Bosporus,  og  gik  nu  nordpå  ind  i  landet.  Jeg  havde  først 
tænkt  på  at  tage  fra  Mersina  mod  vest  til  floden  Kalikydnus  og 
derfra  via  Karemån  til  Konja,  men  da  jeg  erfarede,  at  der  her 
aldeles  mangler  veje,  og  da  jeg  nodig  vdlde  udsætte  mig  for  at 
lide  samme  skæbne  som  Frederik  Barbarossa,  der  druknede  i  den 
nævnte  flod,  foretrak  jeg  at  ride  fra  Tarsus  mod  nord,  så  meget 
mere,  som  jeg  her  vilde  komme  til  at  passere  ad  oldtidens 
berømteste  hærveje  gennem  de  kilikiske  passer,  og  da  disse  veje 
endnu  stadig  benyttes,  kunde  jeg  også  gøre  regning  på  med  ikke 
altfor  store  mellemrum  at  finde  khån'er  og  steder,  hvor  jeg  kunde 

opdrive  mad  og  foder.  Jeg  brugte  altid  den  forsigtighed  at  med- 
fore  et  vist  kvantum  foder,  men  da  min  øvrige  oppakning  i  for- 
vejen var  tung  nok  (med  saddel  og  samt  omtrent  40  pund) 
kunde  jeg  ikke  godt  medtage  mere  end  for  en  dag,  og  var 
derfor  af  hensyn  til  hestens  pleje  altid  nødt  til  at  lægge  min 
rute  således,  at  jeg  ikke  kom  til  at  færdes  for  længe  i  fuldstændig 
ubeboede  egne.  Alt  sligt  måtte  naturligvis  altid  ordnes  i  for- 
vejen for  hvert  stykke  vej  fra  den  ene  by  til  den  anden,  og 
oplysninger  måtte  indhentes  om  dagsmarschernes  længde,  terrænets 
beskaffenhed  og  de  forskellige  landsbyers  befolkning  osv.,  førend 
man  med  fuld  fortrøstning  kunde  tiltræde  marschen. 

Omtrent  et  par  mil  på  den  anden  side  Tarsus  begynder 
allerede  Taurusbjærgkæden  at  hæve  sig  i  dristige  og  stejle  forma- 
tioner. I  landskabelig  henseende  frembyder  derfor  denne  vej  fra 
Tarsus  til  de  kilikiske  passer  de  vidunderligste  afvexlinger ;  forbi 
den  sprudlende  kilde  ved  Mezeloluk  (oldtidens  Mopsucrene)  går 
den  i  dristige  sving  frem  i  den  trange  bjærgkløft,  som,  jo  længere 
man  kommer  frem,  indsnævres  mere  og  mere,  indtil  der  ved 
Kiilek  boghåz  (d:  det  kilikiske  pas)  dannes  en  ganske  snæver 
gennemgang,  hvor  de  stejle  klippevægge  kun  ere  fjærnede  c.  15 
fod  fra  hinanden  i  en  længde  af  en  halvhundrede  meter;  fjæld- 
siderne  ere  efter  foretagne  målinger  ikke  mere  end  omtrent  800 
fod  høje,  men  på  grund  af,  at  de  ere  fuldstændig  lodrette,  gore 
de  et  aldeles  overvældende  indtryk.  Dette  pas  kalder  Tyrkerne 
ligesom  flere  andre  lokaliteter  sakal  tutan,  o:  den,  der  griber  sig 
om  skæget,  fordi  denne  gebærde  hos  dem  udtrykker  den  pludse- 
lige rædsel  eller  forbauselse  over  et  eller  andet. 

I  strategisk  henseende  har  dette  pas  gentagne  gange  spillet 
en  rolle;  Curtius  fortæller;  at  Alexander  udtrykte  sin  forundring 
over,  at  Perserne  ikke  havde  kn}i:tet  deres  forsvar  særlig  hertil, 
og  i  den  nyere  tid  forsøgte  Tyrkerne  her  at  standse  Ibrahim 
pashas  sejrrige  fremtrængen;  et  minde  herom  er  et  par  forladte 
skanser  ved  den  nordlige  indgang  til  passet,  som  den  ægyptiske 
feltherre  efter  at  have  bemægtiget  sig  terrænet  lod  opføre  for  at 

sikre  sig  den  vigtige  gennemgang.  Derimod  ligger  det  i  Xenofons 
beskrivelse  af  Kyrus'  hærtog  omtalte  kilikiske  pas  længere  fremme 
oppe  ved  det  nordlige  affald  af  Taurusbjærgene. 

Ikke  langt  fra  vejen  over  bjærgene  findes  et  mærkeligt  sted, 
som  legendens  glorie  hviler  over.  Det  er  nemlig  den  hule,  hvor 
de  syv  sovere  sogte  tilflugt  under  kristenforfolgelsen  og  bevaredes 
skjulte  og  uskadte  under  en  hundredårig  søvn.  I  nogle  traditioner 
henlægges  denne  begivenhed  til  omegnen  af  Efesus,  hvor  den 
skal  være  foregået  under  kejser  Decius,  men  de  armeniske  kristne 
i  Taurusbjærgene  kæmpe  naturligvis  med  lokalpatriotisk  iver  for, 
at  deres  hule  er  den  eneste  rigtige. 

I  de  orientalske  traditioner  er  dette  sagn  blevet  optaget  og 
yderligere  udsmykket.  Således  spiller  den  hund,  som  ledsagede 
de  syv  forfulgte  ind  i  hulen  og  sov  sammen  med  dem,  en  stor 
rolle;  dens  navn  er  Kitmir,  og  dette  blev  senere  symbol  på 
brevhemmelighedens  bevarelse,  hvorfor  man  ofte  vil  finde  det  på 
orientalske  segl.  Den  samme  hund  nyder  den  store  ære  at  have 
fået  adgang  til  paradiset,  en  udmærkelse,  den  deler  med  Bileams 
æsel  og  det  asensfol,  hvorpå  Jesus  holdt  sit  indtog  i  Jerusalem, 
medens  derimod  alle  andre  dyr  ere  udelukkede.  Hvor  meget 
den  holdes  i  ære,  ses  også  af  den  karakteristiske  ordsproglige 
betegnelse,  man  undertiden  anvender  om  en  gerrig  person:  »Han 
er  så  nærig,  at  han  ikke  en  gang  vilde  give  et  ben  til  de  syv 
soveres  hund.« 

Som  så  mange  af  de  gammelkristelige  traditioner  er  for- 
tællingen om  de  syv  sovere  også  kommen  ind  i  koranen 
(18.  kapitel),  og  deres  hule  har  derved  også  for  Muhamme- 
danerne fået  en  ikke  ringe  hellighed,  som  gor  den  til  et  søgt 
valfartssted.  —  — 

Den  race,  der  oprindelig  levede  og  herskede  her  i  Taurus- 
bjærgene, er  nu  helt  fortrængt  eller  frivillig  bortflyttet  til  andre 
egne,  nemlig  Armenierne.  Her  var  i  hele  middelalderen  de 
armeniske   kongers   rige,    og   de  talrige  ruiner  fra  denne  tid  med 

deres  lange  armeniske  indskrifter  fortælle  endnu  mangt  og  meget 
om  disse  perioder. 

Som  bekendt  ere  Armenierne  et  indoeuropæisk  folk  og  hele 


Kilisse  Kale  med  en  armenisk  indskrift  i  Taurus. 


den  østlige  del  af  Lille-Asien  er  deres  oprindelige  hjemstavn; 
senere  udbrede  de  sig  også  ost  for  Eufrat  og  her  grundes  det 
såkaldte  storarmeniske  rige,  medens  landet  vest  for  floden  kaldes 

Lille-Armenien.  Det  er  dog  dette  sidste,  som  bevarer  sin 
uafhængighed  længst  under  de  forfærdelige  hærgninger  af  for- 
skellige folkeslag;  men  skønt  de  armeniske  konger  udfolde  en 
betydelig  dygtighed  ved  at  lavere  mellem  Byzantinerne  og 
Perserne  og  senere  ved  at  holde  gode  miner  med  Tatarfyrsterne 
for  således  at  undgå  deres  ødelæggende  horder,  bliver  der  dog 
gjort  en  ende  på  deres  selvstændighed,  og  tilsidst  går  Armenierne 
op  i  de  osmanniske  Tyrkeres  stadigt  voxende  rige. 

Nu  til  dags  ere  Armenierne  spredte  overalt,  og  deres 
begavelse  som  handelsfolk  har  særlig  anvist  dem  plads  i  byerne; 
i  Konstantinopel  er  den  armeniske  nation  den  talrigste  efter  den 
græske.  Det  er  en  dygtig,  men  samvittighedsløs  race  med  frem- 
trædende fysiske  egenskaber;  de  armeniske  kvinder  med  deres 
brændende  sorte  øjne  høre  til  de  smukkeste  i  verden.  Deres 
religion  er  den  kristne ;  de  ere  katholiker,  som  dels  have  deres 
patriarker  og  dels  have  givet  sig  ind  under  paven  i  Rom,  en 
stilling,  hvorved  de  mene  at  have  særlig  krav  paa  beskyttelse 
fra  de  europæiske  magters  side. 

Armeniernes  forhold  til  den  tyrkiske  regering  har  nemlig 
bestandig  været  det  slettest  tænkelige.  På  den  ene  side  har 
enkelte  guvernørers  brutalitet  eller  den  tyrkiske  pøbels  fanatisme, 
på  den  anden  side  Armeniernes  lyst  til  at  erobre  en  særlig  plads 
i  staten  og  stilles  mere  begunstiget  end  andre  statsborgere  stadig 
kunnet  holde  spændingen  vedlige.  Armenierne  arbejde  i  følge 
hele  deres  karakter  med  list  og  intriger;  fordrejede  fremstillinger 
i  den  europæiske  presse,  hvorved  de  fremstilles  som  stakkels 
ofre  for  tyrkisk  vilkårlighed,  ere  et  yndet  våben;  man  har  endog 
haft  exempler  på,  at  de  selv  ved  agents  provocateurs  have  frem- 
kaldt uroligheder  og  små  forfølgelser  for  derved  at  få  lejlighed 
til  at  forebringe  klager  mod  en  guvernør  og  erhverve  sig  selv 
glorien  som  martyrer  for  den  undertrykte  religionsfrihed. 

I  denne  underjordiske  kamp  ere  de  snu  Armeniere  de 
mere  langsomme  Osmanner  overlegne,  og  det  er  derfor  ikke 
så    underligt,    at    disse    betragte    dem    både   med    frygt  og   had. 

Armenierne  ere  imidlertid  så  talrige  og  de  have  i  den  grad  for- 
stået at  trænge  sig  ind  på  alle  trin  af  embedsstanden,  at  det  vil 
være  umuligt  at  komme  dem  direkte  til  livs;  en  fast  tolerance, 
lige  fri  for  vilkårlighed  og  eftergivenhed,  i  forening  med  forsøg 
på    at   bringe  de  europæiske   magter   til  kundskab   om   de  virke- 


Armenisk  bors:  i  Taurus. 


lige  forhold  vil  være  det  bedste  middel  til  at  slå  Armenierne 
de  våben  af  hånd,  som  de  hidtil  have  brugt  til  så  stor  skade  for 
det  tyrkiske  riges  indre  kraft. 

Et  betydningsfuldt  element  i  Lille-Asien  ved  siden  af  Ar- 
menierne ere  Tcherkesserne;  jeg  havde  allerede  i  egnen  mellem 
Alexandrette    og    Adana    truffet    Tcherkessere,    foruden    at   jeg 

tidligere  havde  besøgt  enkelte  kolonier  i  nærheden  af  Horns,  og 
her  på  vejen  fra  Tarsus  til  Eregli  og  videre  til  Konja  traf  jeg 
flere.  Disse  folk  leve  nemlig  nu  adspredte  over  hele  det  tyrkiske 
rige  i  kolonier  på  mellem  femhundrede  og  tusinde  familjer  og 
have,  i  hvert  fald  indtil  nu,  for  en  del  bevaret  deres  sprog  og 
deres  hele  levevis,  hvis  krigerske  tilsnit  rigtig  nok  ofte  på  en 
mærkelig  måde  stikker  af  mod  de  omboende  bønders  mere 
fredelige  måde  at  føre  sig  på. 

Tcherkessernes  optræden  indenfor  det  ottomanniske  riges 
grænse  er  ikke  af  gammel  dato,  men  hidrører  væsenlig  fra  de 
russisk-tyrkiske  krige ;  da  bleve  disse  folk  dels  forjagne  af  Russerne, 
dels  udvandrede  de  frivillig  fra  de  afståede  grænseprovinser  og 
søgte  i  store  skarer  til  Konstantinopel.  Den  tyrkiske  sultan  tog 
sig  af  dem  —  thi  regeringen  stod  jo  i  en  vis  gæld  til  dem  på 
grund  af  deres  militære  fortjenester,  og  man  vilde  også  sikre  sig 
disse  dygtige  krigere  for  senere  lejligheders  skyld  —  og  i 
større  og  mindre  kolonier  bleve  de  spredte  over  hele  riget;  de 
kommis.særer,  som  ledede  Tcherkessernes  bosættelse,  gik  imidler- 
tid meget  hensynsløst  til  værks  og  exproprierede  for  en  ringe 
eller  ingen  erstatning  store  arealer,  noget,  som  naturligvis  ikke 
skulde  bidrage  til  at  gøre  de  nye  kolonister  mere  popolære. 
Derfra  hidrører  deres  fjendskab  med  Shemmarbeduinerne  hinsides 
Eufrat,  idet  de  tyrkiske  pashaer  egenmægtig  bemægtigede  sig  en 
del  af  disses  terræn  for  at  give  det  til  Tcherkesserne,  som  ved 
deres  stadige  nederlag  dyrt  må  betale  dette  rov,  men  også  dele 
af  den  egenlige  tyrkiske  befolkning  har  skellig  grund  til  at 
beklage  sig  i  lignende  anledning. 

Tcherkessernes  bibeholdelse  af  deres  tidligere  livsformer  har 
også  bidraget  sit  til  at  bevare  kløften  mellem  dem  og  deres 
tyrkiske  naboer,  selv  om  de  nu  naturligvis  efterhånden  nødes  til 
at  lempe  sig.  Deres  opfattelse  af  røverhåndværket  som  ikke 
alene  tilladeligt,  men  også  rosværdigt  har  gjort  dem  mere  frygtede 
end  elskede  af  deres  omgivelser,  og  i  adskillige  guvernementer 
betragtes    de    ligefrem    som    en    landeplage.     Regeringen  holder 

derimod  stadig  sin  hånd  over  dem,  og  det  kan  heller  ikke 
nægtes,  at  en  blanding  med  dette  kraftige  og  ikke  ubegavede 
folk  vil  være  en  absolut  vinding  for  nationen  i  flere  henseender 
end  ved  den  blotte  forøgelse  i  folketal.  Det  er  forøvrigt  med 
hensyn  til  dette  sidste  punkt  vel  værd  at  lægge  mærke  til,  at  så 
store  de  tab  end  vare,  der  voldtes  Tyrkiet  ved  den  sidste  russiske 
krig,  bleve  de  dog  mindre,  end  man  efter  de  afståede  provinsers 
areal  skulde  antage,  netop  på  grund  af  denne  udvandring.  Tcher- 
kesser  og  Bosniaker  have  nu  ved  at  befolke  til  dels  hidtil  uop- 
dyrkede strækninger  i  Lille-Asien  skabt  en  erstatning  for  det 
mistede,  og  sultanens  rige  har  i  fasthed  indadtil  fået  godtgjort, 
hvad  det  tabte  i  omfang  udadtil,  ligesom  også  selve  befolk- 
ningens antal  på  denne  måde  ikke  er  så  stærkt  indskrænket, 
som  man  ved  en  overfladisk  betragtning  venter  sig.  Det  er  i 
det  hele  taget  denne  anskuelse,  der  leder  Tyrkiets  nuværende 
statsmænd,  og  som  også  bestandig  har  været  selve  sultanens 
ledende  tanke,  at  landet  i  sig  selv  har  mulighederne  for  at  få 
alle  ydre  tab  opvejede  ved  ophjælpning  af  sine  hjælpekilder; 
hvad  menneskelige  fjender  have  røvet,  skal  erstattes  med 
erobringer  fra  en  hidtil  genstridig  natur. 

Naturligvis  vil  denne  tanke  få  større  betydning  og  mulighed 
for  virkeliggørelse,  når  de  elementer,  som  således  ere  optagne 
indenfor  de  nye  grænser,  blive  ét  med  den  oprindelige  befolk- 
ning; en  sådan  sammensmeltning  har  man  søgt  at  lette  ved 
at  gøre  Tcherkesserkolonierne  så  små,  men  endnu  har  disses 
befolkning  bevaret  så  mange  ejendommeligheder,  at  det  sikkert 
vil  vare  noget,  førend  de  to  nationer  blive  et. 

Også  i  ren  legemlig  henseende  stikke  Tcherkesserne  endnu 
af  mod  deres  omgivelser.  En  skønnere  og  mere  harmonisk 
udviklet  menneskeskikkelse  kan  man  ikke  tænke  sig;  det  er 
bekendt,  at  de  tcherkessiske  kvinder  tillige  med  de  georgiske  og 
lesgiske  ere  jordens  smukkeste,  men  heller  ikke  mændene  stå 
tilbage.  Ejendommeligt  er  deres  smukt  formede  hoved  med  den 
høje    pande,    dybtliggende,    men    ikke    små   øjne,    og   den    svagt 

krummede  næse  over  en  elegant  mustache.  Og  dette  hoved 
på  de  brede  skuldre  bæres  med  en  holdning,  som  var  det 
for  hver  enkelt  bestemt  til  at  bære  en  krone.  Tcherkesserne 
ere  vel,  som  forøvrigt  alle  i  Lille-Asien,  til  dels  et  rytterfolk,  men 
deres  heste  ere  med  al  deres  udholdenhed  små  og  uanselige,  og 
de  mægtige  skikkelser  tage  sig  derfor  ikke  rigtig  ud  i  sadlen; 
Tcherkesseren  skal  ses  til  fods,  når  han  står  med  sin  runde, 
pelsværkskantede  hue  ragende  op  over  turbanerne  og  ifort  hoje 
støvler  og  den  lange  grå  kjortel,  på  hvis  br}'st  patronhylstrene 
ere  befæstede  som  en  række  strålende  rabatter;  i  bæltet  har 
han  den  store  krumsabel  og  i  reglen  tillige  en  pistol  samt 
Tcherkessernes  nationale  våben,  den  lange,  lige  dolk,  der  bæres 
på  tværs  over  maven  med  grebet  opad  til  højre.  Man  aner 
næppe,  at  vi  i  denne  bevæbning  have  noget  tusindårigt  for  os; 
på  de  gammelpersiske  reliefer  ses  kongerne  bevæbnede  med  et 
våben  af  fuldstændig  samme  form  og  båret  på  samme  måde,  og 
når  Herodot  fortæller,  at  kong  Kambyses  sårede  sig  i  livet,  idet 
dupskoen  var  gået  af  hans  sværd,  da  han  vilde  stige  til  hest, 
kan  det  kun  forklares  ved  at  tænke  sig  hans  våben  af  samme 
form  og  længde  som  Tcherkessernes  »kinshal«. 

Den  omstændighed,  at  Tcherkesserne  nu  ere  spredte  i  så 
små  afdelinger  og  på  så  mange  forskellige  steder,  letter  naturlig- 
vis sammensmeltningen  med  de  omgivende  naboer;  endnu  indtil 
vore  dage  have  de  dog  forstået  at  bevare  deres  races  ejendomme- 
ligheder, såvel  i  sprog  som  i  klædedragt  og  levevis.  Mellem 
dem  selv  indbyrdes  høres  altid  kun  det  tcherkessiske,  dette 
ejendommelige  sprog,  som  Tyrkerne  ikke  med  urette  sammen- 
ligne med  fuglekvidder;  dog  forstå  og  tale  Tcherkesserne  alle 
sammen  tyrkisk,  om  end  med  en  let  kendelig  akcent;  mærkelig 
nok  er  jeg  selv  på  grund  af  min  udtale  af  tyrkisk  oftere  bleven 
antaget  for  Tcherkesser;  ligeledes  er,  hvad  der  jo  også  er 
ret  forståeligt,  kundskaben  til  det  russiske  ikke  ualmindelig 
iblandt  dem. 

Tcherkesserne  ere  så  vel  som  Tyrkerne  Muhammedanere, 
men  lige  som  disse  er  deres  religiøse  følelse  af  en  temmelig  lunken 
beskaffenhed,  og  fanatismen  langtfra  fremherskende.  Når  de  have 
stillet  sig  i  et  saa  fjendtligt  forhold  til  de  fremtrængende  Russere, 
har  årsagen  til  fjendskabet  meget  mere  været  af  en  national  end 
af  en  religiøs  beskaffenhed.  Thi  her  ligger  den  modsætning 
mellem  de  semitiske  folk  og  de  øvrige  orientalske  racer,  at  hos 
disse  sidste  har  nationalitetsprincipet  og  den  nationale  følelse 
altid  været  opretholdt  lige  saa  fuldt  som  i  Europa.  Det  er  der- 
for ved  misforståelser  og  ved  utidig  fanatisme  i  Evropa  i  ældre 
tid,  at  Tyrkerne  have  fået  ry  for  at  være  intolerante,  noget,  som 
hverken  deres  natur  eller  deres  politik  nogen  sinde  har  opfordret 
dem  til.  Tyrkerne  vare  i  sin  tid  fjender  af  Polakkerne  og  Øster- 
rigerne, fordi  disse  vare  de  nærmeste  hindringer  for  deres  erobre- 
syge,  men  langtfra  fordi  de  vare  kristne.  Deres  hærførere  have 
vel  ved  enkelte  lejligheder  kunnet  fremhæve  trosforskellen  som  et 
moment,  der  var  skikket  til  at  begejstre  tropperne,  men  den  har 
aldrig  været  et  ledende  motiv  i  deres  politik,  og  rollen  som 
»kristenhedens«  fjender  er  ikke  noget,  som  Tyrkerne  selv  have 
påtaget  sig;  de  have  tværtimod  aldrig,  når  fordele  tilbød  sig 
derved,  afslået  forbund  og  venskab  både  med  den  ene  og  den 
anden  kristne  konge. 

Det  er  overhovedet  i  denne  sammenhæng  vel  værd  at  lægge 
mærke  til,  at  den  fremtidige  historieforskning  på  mange  punkter  vil 
komme  til  at  fordele  lys-  og  skyggesiderne  mellem  Orienten  og  vester- 
landet  angående  deres  indbyrdes  forhold  ganske  anderledes,  end  det 
er  tilfældet  i  den  hidtil  gængse  opfattelse.  Den  ensidige  sammen- 
hobning  af  alle  nederdrægtigheder  på  østerlandsk  side,  som  tid- 
ligere tiders  blinde  orthodoxi  har  fundet  behag  i,  har  intet  steds 
hjemme.  Nu  ved  man,  at  Muhammedanerne  så  godt  som  ikke 
have  kendt  indre  religiøse  krige  (undtagen,  hvor  det  i  virkelig- 
heden har  været  et  nationalt  moment,  der  var  afgørende,  som  i 
modsætningen  mellem  Sunniter  og  Shiiter)  og  at  de  ydre  religions- 
kampe  alle  have  været  dem   påførte.     I  Europa   var  det,  at  den 

forfærdelige  ide  med  korstogene  undfangedes,  og  fra  Europa 
udgik  de  horder,  hvis  gruelige  råheder  »til  Guds  ære«  middel- 
alderens krøniker  med  en  utrolig  naivitet  berette.  Man  må 
huske  paa,  at  den  arabiske  kultur  netop  paa  det  tidspunkt  stod 
i  sit  zenith,  medens  det  rene  barbari  herskede  i  Okcidenten,  og 
når  man  læser  de  arabiske  historikere,  forstår  man  deres  sæde- 
lige indignation  over  disse  røverbander,  der  oven  i  købet  smykkede 
deres  afskyeligheder  med  religionens  navn;  de  arabiske  forfattere 
undlade  ikke  at  bemærke,  at  da  Gotfred  af  Bouillon  indtog 
Jerusalem,  myrdedes  der  c.  40,000  mand,  medens  sultan  Saladins 
erobring  af  den  samme  by  ikke  medførte  mordet  på  en  eneste, 
og  den  tørre  sammenligning  mellem  de  to  fakta,  der  henstilles 
uden  nogen  kommentar,  undlader  ikke  at  gøre  sin  virkning. 

Man  ser  jo  også,  at  den  eneste  fremragende  ånd  blandt 
middelalderens  fyrster,  nemlig  den  tyske  kejser  Frederik  den 
anden  af  Hohenstaufen,  mere  og  mere  foler  sig  tiltrukket  af  den 
overlegne,  arabiske  kultur;  han  træder  i  venskabeligt  forhold  til 
sultan  Saladin,  står  i  brevvexling  med  de  arabiske  lærde,  og 
udvirker  ved  sit  sagtmodige  forhold  store  fordele  for  de  kristne, 
hvorfor  disses  overhoved  heller  ikke  vidste  bedre  end  at  lønne 
ham  med  banstrålen. 

Og  senere,  da  T^^kerne  blive  den  ledende  magt  i  Orienten, 
er  forholdet  det  samme;  sultan  Solimans  og  hans  efterfølgeres 
krige  med  den  tyske  kejser  er  en  almindelig  politisk  erobrings- 
krig, hverken  mere  eller  mindre  end  de  krige,  som  Frans  den 
første  og  kejser  Karl  førte  indbyrdes,  og  de  tyrkiske  sultaner 
have  aldrig  erklæret  sig  som  den  samlede  kristenheds  fjender, 
kun  som  fjende  af  den  enkelte  suveræn,  hvem  de  i  øjeblikket 
lå  i  strid  med,  og  deres  kampe  i  Ungarn  føres  af  samme  motiver 
og  med  samme  opfattelse  som  kampene  med  Perserne  paa  rigets 
anden  grænse.  Medens  de  kristne  fyrster  anse  Tyrkerne  for  et 
folk,  hvem  man  ikke  skylder  nogen  eds  overholdelse  eller  anden 
moralsk  forpligtelse,  hvorfor  også  kong  Sigismund  uden  videre 
bryder  sit  Løfte  til  sultan  Murad  og  derved  fremkalder  slaget  ved 

Varna,  horer  man  ikke  om  noget  saadant  fra  modpartens  side. 
Den  stadige  fremstilling  af  Tyrkerne  som  indbegrebet  af  alt  slet  og 
lastefuldt,  som  vi  finde  gængse  hos  det  almindelige  folk  omtrent 
lige  ned  til  vort  eget  århundrede,  hidrører  fra  Europæernes  egen 
fanatiske  forblindelse  og  ikke  fra  de  virkelige  forhold. 

Tyrkerne  ere  et  tolerant  folk,  hvilket  også  hænger  sammen 
med  deres  egen  ringe  interesse  for  religiøse  spørgsmål;  medens 
for  den  semitiske  race  religionen  er  et  og  alt,  forfølger  Tyrken 
ganske  andre,  dels  politiske,  dels  personlige  formål.  Man  må 
også  huske  på,  at  den  muhammedanske  Orient  aldrig  har  kendt 
noget  hierarki  i  egentlig  forstand;  at  suverænen  tillige  er  gejst- 
ligt overhoved,  har  haft  til  følge,  at  kirken  er  gået  op  i 
staten  som  en  del,  tilmed  en  forsvindende  del  af  samme,  og  aldrig 
har  faet  selvstændig  politisk  betydning. 

Også  enkeltvis  hævde  Tyrkerne  tolerancens  principer;  det 
kan  nok  træffe,  at  man  blandt  tyrkisk  pøbel  kan  høre  skælds- 
ordet Giaur  (fordrejet  af  det  arabiske  kafir  o:  vantro)  rettet  mod 
en  fremmed,  men  den  oprindelig  religiøse  betydning,  der  ligger  i 
ordet,  vil  i  de  fleste  tilfælde  ikke  engang  staa  klart  for  den,  der 
anvender  det;  det  er  blevet  et  ligefrem  skældsord  som  ethvert 
andet,  selv  om  det  naturligvis  kun  anvendes  mod  ikke-Tyrkere. 
Og  hvad  den  blot  nogenlunde  dannede  befolkning  angår,  kan 
man  i  selskab  med  dem  drøfte  religiøse  spørgsmål  med  en  ro  og 
fordomsfrihed,  som  man  savner  ved  mangen  europæisk  diskussion ; 
selv  om  Tyrken  nok  tror,  at  han  har  ret,  mener  han  dog  altid 
at  burde  høre,  hvad  den  anden  har  at  forebringe;  men  prøv  der- 
imod her  hjemme  at  komme  ud  til  en  repræsentant  for  den 
lavere  middelstand,  som  er  oprigtig  troende,  og  prøv  en  diskus- 
sion med  ham  om  sandhederne  i  de  forskellige  religioner,  prøv 
at  forklare,  hvor  mange  sunde  og  sande  tanker  der  er  i  Islam, 
og  han  vil  i  sin  ulogiske  selvgodhed  og  velmente  theologiske 
iver  strax  afskære  modparten  ordet  og  eventuelt  endog  begynde 
at  forsøge  på  at  omvende  ham. 

17* 

Naar  derfor  Orienten  hidtil  har  stået  som  den  religiøse 
intolerances  egentlige  hjemstavn,  viser  dette  bedre  end  noget, 
h\or  lidet  man  tidligere  har  kendt  og  forstået  Orienten.  Lad 
være,  at  Koranen  på  sine  steder  er  præget  af  en  intolerant 
ånd,  dog  ikke  mere,  end  vistnok  alle  positive  religioners  bøger, 
men  i  hvert  fald  er  denne  ikke  gået  over  på  alle  dens 
bekendere,  man  ved,  at  den  absolute  sandhed  er  noget,  der  kun 
tilhører  Gud. 

På  samme  måde  som  Tyrkerne  stille  altså  også  Tcher- 
kesserne  sig  i  dette  punkt,  og  det  er  ikke  deres  religionsiver, 
som  gør  dem  farlige  for  fremmede.  Det  gør  derimod  den  samme 
egenskab,  som  også  har  gjort  dem  så  ubehagelige  for  deres 
naboer,  at  man  næsten  overalt  vil  høre  dem  omtalt  med  uvilje, 
nemlig  deres  røveriske  tilbøjeligheder  og  bevarelsen  af  de  gamle, 
lovløse  skikke,  som  de  have  ført  med  sig  fra  Kavkasus'  fjæld- 
dale.  Tcherkesseren  med  sin  ranke,  ridderlige  skikkelse,  under 
hvis  formfuldendte  ydre  man  uvilkårlig  venter  en  fin  og  trofast 
karakter,  er  en  røver  og  langtfra  nogen  ædel  røver. 

På  vejen  til  Eregli  kom  jeg  et  par  dage  til  at  slå  følge  med 
nogle  Tcherkessere  og  Tyrkere,  der  ligesom  jeg  skulde  til  Konjå. 
Da  de  hav^de  en  del  varer  med  sig,  rejste  de  ikke  til  hest,  men 
til  vogns  med  den  for  Lille-Asien  ejendommelige  karre.  Over 
den  flade,  firkantede  fading,  der  naturligvis  ikke  har  fjedre,  er 
spændt  et  stort,  rundbuet  stativ,  som  bærer  et  solsejl,  og  inde  i 
denne  æske  blive  de  rejsende  med  deres  bagage  så  skumplede 
af  sted  over  de  stenede  stier ;  første  gang  jeg  så  en  saadan  vogn, 
kom  jeg  til  at  tænke  på  Grækernes  beskrivelse  af  den  gammel- 
persiske  rejsevogn,  harmamaxa;  den  synes  at  have  været  noget 
ganske  lignende.  Disse  rejsende  anså  mig  for  en  Syrer  fra  Da- 
maskus, idet  en  af  dem,  der  forstod  arabisk,  og  som  bemærkede 
min  udtale,  selv  havde  udtalt  denne  formodning,  som  jeg  anså 
det  for  rigtigst  at  lade  dem  blive  stående  ved.  Blandt  meget 
andet  talte  vi  også  om  forskellen  mellem  de  tre  repræsenterede 
nationer,  deres  levevis  og  så  videre,  og  en  af  Tcherkesserne  frem- 

førte  da  følgende  karakteristiske  ytring,  som  strax  bed  sig  fast  i 
min  erindring:  »Ja,  I  Arabere  drive  handel,  og  Tyrkerne  slide 
med  agerbruget,  men  for  os  Tcherkessere  går  det  langt  lettere; 
når  Du  møder  en  mand,  så  hedder  det:  Para  ver  (op  med 
pengene)«  og  med  disse  ord  gjorde  han  en  betegnende  bevægelse 
med  dolken. 

Som  sagt,  Tcherkesserne  ere  af  profession  røvere,  og  at  de 
tyrkiske  guvernører  ikke  ville  vide  noget  af  dette  kalds  udøvelse 
inden  for  deres  jurisdiktioner,  er  en  stadig  årsag  til  deres  mis- 
fornøjelse. De  have  imidlertid  i  de  senere  år  måttet  begynde  at 
bøje  sig  og  bytte  dolken  med  hakken  og  ploven,  og  denne  for- 
andring i  levevis  fremskyndes  yderligere  ved  den  stadig  stigende 
blanding  med  deres  tyrkiske  naboer,  med  hvem  de  i  en  ikke 
fjærn  fremtid  ville  udgøre  et,  det  vil  sige,  Tcherkesserne  ville 
gå  op  i  Tyrkerne  uden  at  efterlade  nogen  kendelig  indflydelse, 
hverken  sproglig  eller  kulturhistorisk;  thi  dertil  ere  de  altfor 
spredte  og  deres  antal  overhovedet  for  ringe.  —  — 

Ved  siden  af  Tcherkesserne  have  vi  af  fremmede  elementer 
i  befolkningen  Kurderne,  som  særlig  ere  fremherskende  i  det 
ostlige  Lille-Asien,  hvor  de  have  haft  hjemme  lige  siden  old- 
tiden, såfremt  det  da  er  rigtigt  at  sammenstille  dem  med  Kar- 
dukh'erne,  der  omtales  hos  Xenofon.  De  leve  lige  som  Tcher- 
kesserne mest  spredte,  og  anvendes  ofte  af  regeringen  til  under- 
ordnede bestillinger  i  statstjenesten;  således  består  næsten  hele 
gendarmeriet  i  Syrien  af  Kurder.  Kun  i  rigets  østligste  egne  på 
den  persiske  grænse,  i  den  provins,  som  netop  hedder  Kurdistan, 
leve  de  mere  samlet  og  have  der  også  bedre  bevaret  deres 
gamle  kulturformer. 

Kurderne  ere  Muhammedanere  med  undtagelse  af  de  så- 
kaldte Jezider,  der  have  bibeholdt  nogle  mærkelige  rester 
af  gammelt  hedenskab.  Der  er  over  Jezidernes  religion  som 
over  Drusernes  en  vis  hemmelighedsfuldhed;  man  ved  kun,  at  de 
yde  det  onde  princips  ånd  den  største  ærefrygt,  og  de  betegnes 
derfor  ligefrem  som  djævletilbedere ;  dette  navn  er  af  Muhamme- 

danerne  bleven  hæftet  på  dem  i  dadlende  betydning,  ogjeziderne, 
der  ere  vilde  folk,  siges  at  anse  den  blotte  nævnelse  af  ordet 
»djævel«  i  deres  nærværelse  som  en  bevidst  forhånelse  og  ere 
da  strax  til  rede  med  kniven.  Blandt  deres  religiøse  skikke  fore- 
kommer også  den  mærkelige  kefsh,  lige  som  hos  Anserijje- 
folkene,  hvor  mænd  og  kvinder  ved  en  årlig  gentagen  fest  til- 
bringe hele  natten  péle-méle  i  et  mørkt,  tillukket  rum.  Jeg  har 
aldrig  selv  haft  lejlighed  til  at  træffe  sammen  med  Jezider,  og 
det  lidet,  jeg  har  hørt,  har  jeg  erfaret  af  rejsende,  arabiske  køb- 
mænd, som  altid  på  mine  spørgsmål  om  yderligere  oplysninger 
have  erklæret,  at  de  heller  intet  selv  vidste.  —  — 

Med  mit  tyrkiske  og  tcherkessiske  rejseselskab  gik  marschen 
nok  så  behageligt  videre  frem  gennem  Taurusbjærgenes  maleriske 
dale.  Efter  at  have  passeret  forbi  det  omtalte  Kiilek  boghaz 
går  vejen  videre  mod  nord  langs  med  »den  hvide  flod«  (Ak  su), 
der  fører  ned  til  Kydnus,  og  som  bugter  sig  frem  i  en  række 
meget  smukke,  men  kun  lidet  beboede  dale.  Vejen  går  forbi 
flere  khån'er,  hvis  navn  allerede  kendes  fra  oldtiden,  indtil  den 
når  Tchiftekhån,  hvor  den  drejer  mod  vest  for  at  føre  til  Eregli, 
medens  en  østligere  vej  går  til  Kilisse  Hissår  (»kirkeslottet«),  hvor 
en  række  ruiner  fra  de  armeniske  fyrsters  bygningsanlæg  findes 
i  en  ret  velbevaret  skikkelse. 

Jeg  havde  glædet  mig  til  at  se  Tchiftekhån,  som  Moltke  i 
sine  rejseskildringer  fra  Tyrkiet  omtaler  som  det  største  og 
smukkeste  herberge,  han  nogen  sinde  havde  set  (navnet  betyder 
egenlig  dobbelt-kro) ;  jeg  blev  derfor  sørgelig  skuffet  ved  kun  at 
finde  nogle  faldefærdige  mure,  i  et  hjørne  af  hvilke  et  par  gen- 
darmer, stedets  eneste  beboere,  havde  opslået  deres  tarvelige 
garnison.  Det  var  i  trediverne,  at  Moltke,  der  som  bekendt  del- 
tog i  krigen  mod  Ibrahim  pasha,  besøgte  disse  egne;  men  så 
hurtig  går  det  med  forfaldet  i  Orienten,  hvor  man  nærer  den 
ejendommelige  uvilje  mod  at  reparere  sine  bygninger.  Både 
Araberne  og  Tyrkerne  ynde  smukke  og  stærke  nybygninger,  men 
at   hæmme   et   begyndende  forfald  ved  udbedringer  er  noget,    de 

ikke  have  opmærksomheden  henvendt  på;  det  er  som  om  der 
ikke  er  en  tilstrækkelig  stor  anledning  til  at  vække  dem  af  deres 
flegma  og  få  dem  til  at  tage  fat;  lige  som  de  også  ved  deres 
fuldstændige  mangel  på  sans  for  hygge  i  det  indre  undlade  at 
udbedre  skaderne,  mens  tid  er. 

Ødelæggelsen  af  Tchiftekhån  var  forøvrigt  et  af  de  få 
punkter,  hvor  de  af  Moltke  givne  skildringer  ikke  stod  i  fuldeste 
samklang  med  de  endnu  bestående  forhold.  Man  kan  ikke  andet 
end  beundre  den  skarpe  iagttagelse  og  evne  til  at  trænge 
ind  i  forholdene,  som  karakteriserer  den  berømte  feltherres 
tyrkiske  breve.  Få  have  set  så  rigtig  og  uhildet  på  Tyrkiet  og 
tyrkiske  forhold,  men  hans  dom  er  som  ventelig  af  en  mand  med 
hele  hans  anlæg  ingenlunde  mild;  det  er  jo  også  netop  i  den 
allerværste  forfaldsperiode,  at  hans  besøg  indtræffer. 

Hele  landskabet  i  denne  egn  beherskes  af  det  mægtige,  sne- 
bedækkede  Bulghar  dagh,  som  den  syd  fra  kommende  har  til 
venstre  for  sig.  Bjærgkæden  har  meget  vilde  og  forrevne  forma- 
tioner og  er  derfor  kun  sparsomt  beboet;  det  eneste,  der  har 
betydning,  er  det  store  guldbjærgværk,  Bulghar  maaden,  der 
findes  ikke  langt  fra  Tchiftekhån.  Det  er  statsejendom  og  det 
skal  være  meget  righoldigt,  men  med  driften  er  det  nok  så  som 
så;  lidt  bhver  stukket  tilside  af  arbejderne,  noget  af  opsyns- 
mændene og  me.st  af  driftsbestyrerne,  så  at  de  procenter  af  ud- 
byttet, der  kommer  regeringen  til  gode,  blive  forholdsvis  få. 

Ved  Tchiftekhån  drejede  vi  af  mod  vest  og  kom  derved  ud 
på  højsletten  bag  bjærgene,  hvor  vejen  gik  frem  gennem  en  lang 
række  forfærdelig  ensomme  dalstrøg,  så  godt  som  uden  spor  af 
opdyrkning  eller  menneskelige  boliger.  Alt  er  her  øde,  trøstes- 
løst og  forfaldent;  i  landsbyen  Ulukishla  findes  et  mægtigt 
militærdepot  fra  Ibrahim  pashas  tid,  men  også  det  er  ødelagt  af 
tiden.  Tyrkerne  have  ikke  tænkt  på  at  benytte  det  og  holde 
det  vedlige.  Det  udstrakte  bygningsanlæg  står  nu  blot  som  et 
minde  om  den  mærkeligste  historiske  begivenhed,  Lille-Asien  i  vort 
århundrede  har  været  skuepladsen  for,  og  som  et  vidnesbyrd  om 

den  ægyptiske  feltherres  vidtrækkende  planer.  Muhammed  Alis 
og  hans  søns  mening  med  krigen  var  ikke  blot  at  sikre  Æg}^ptens 
uafhængighed,  men  tillige  at  underlægge  sig  Syrien  og  Lille- 
Asien  og  eventuelt  helt  gore  en  ende  på  sultanens  magt.  Derfra 
stamme  disse  store  anlæg  på  de  forskellige  steder,  der  skulde 
afgive  støttepunkter  for  senere  operationer,  og  Ibrahim  pasha 
gik  ganske  methodisk  tilværks  med  sine  erobringer.  Der  er  vel 
heller  næppe  nogen  tvivl  om,  at  havde  de  europæiske  stormagter 
ikke  grebet  ind,  vilde  det  have  været  ude  for  stedse  med  det 
tyrkiske  dynastis  overherredomme. 

På  vejen  til  Ulukishla  lagde  jeg  mærke  til  et  træ,  der  stod 
fuldstændig  behængt  med  en  mængde  klude  og  lapper,  og  fik 
af  mine  tyrkiske  rejsefæller  at  vide,  at  det  var  et  træ,  hvor  om- 
egnens beboere  søgte  helbredelse  mod  alle  slags  sygdomme 
ved  at  ophænge  en  del  af  deres  dragt.  Det  er  ejendommeligt,  at 
denne  skik  i  forskellige  former  genfindes  hos  næsten  alle  forskellige 
folkeslag;  de  klude,  der  ophænges,  har  man  hidtil  været  tilbøjelig 
til  at  betragte  som  en  slags  værdigaver,  skænkede  som  tak  for 
helbredelsen,  og  det  er  vel  muligt,  at  hos  enkelte  folk  denne  op- 
fattelse nu  er  den  gængse;  oprindelsen  synes  imidlertid  at  være 
en  ganske  anden,  idet  disse  skikke  ere  forkrøblede  levninger  af 
den  gamle  genfødelsesceremoni,  som  endnu  findes  bevaret  i  sin 
fyldigste  form  hos  enkelte  indiske  stammer. 

Den  næstfølgende  dag  nåede  vi  til  landsbyen  Tchin,  og  vi 
overraskedes  ved  vor  ankomst  ved  at  se  byen  fuldstændig  for- 
ladt. Jeg  erfarede  da,  at  det  i  flere  af  disse  landsbyer  er  skik, 
at  befolkningen  drager  op  i  bjærgene  med  kvæget  og  bliver 
borte  undertiden  i  længere  tid  ad  gangen.  For  os.  der  havde 
ventet  at  kunne  finde  en  gæstfri  modtagelse  efter  en  lang  dags 
anstrængende  ridt,  var  denne  overraskelse  ingenlunde  behagelig. 
Forgæves  søgte  vi  hele  landsbyen  af,  og  først  i  et  af  de  yderste 
huse  traf  vi  på  en  gendarm,  der  var  foreløbig  stationeret  her,  og 
som  tillige  med  et  par  udlevede  oldinge  udgjorde  hele  landsbyens 
besætning.    Han  stillede  med  vanlig  forekommenhed  huset  til  vor 

disposition,  og  da  vi  havde  fået  fat  i  en  kalkun,  som  tilhørte 
Gud  ved  hvem,  men  som  gendarmen  tillod  sig  at  annektere,  og 
jeg  havde  købt  noget  hestefoder  hos  mine  tyrkiske  ledsagere, 
som  i  den  retning  havde  været  mere  forsynlige,  begyndte  jeg 
atter  at  se  lysere  på  tilværelsen. 

Medens  vi  sad  og  delikaterede  os  med  kalkunstegen  til 
aften,  hørte  jeg  en  underlig  skraben  inde  fra  det  bagerste  værelse 
og  fik  da  af  gendarmen  at  vide,  at  det  var  to  æsler,  som  han 
havde  gjort  arrest  i  og  som  han  nu  holdt  indelukkede  der. 
Dyrenes  ejer  var  nemlig  bleven  greben  i  smugleri  i  Eregli,  og 
da  han  ikke  kunde  eller  vilde  betale  den  idømte  bøde,  havde 
gendarmen  lagt  beslag  på  hans  æsler.  Samme  formiddag  havde 
manden  været  der  for  at  forsøge  på  at  få  dem  tilbage  med  det 
gode ;  men  de  havde  ikke  kunnet  blive  enige  om,  hvormeget  der 
skulde  til  for  at  dysse  lovens  retfærdighed  i  søvn ;  gendarmen 
havde  ment  ikke  at  kunne  nøjes  med  mindre  end  en  halv  medjidi 
(omtrent  to  francs),  og  det  havde  manden  ikke  villet  indlade  sig 
på.  »Men  nu  kan  han  også  vente,  til  han  får  sine  æsler  igen,« 
sagde  gendarmen,  »nu  får  kaimmakåmen  i  Eregli  det  ene  og  det 
andet  —  det  beholder  jeg  for  min  umage.« 

Dermed  lagde  vi  os  til  at  sove,  alle  i  samme  værelse,  både 
Tyrkerne,  gendarmen  og  jeg.  Næste  morgen  tidlig  vækkedes 
jeg  ved  en  forfærdelig  alarm;  det  var  gendarmen,  der  for  om- 
kring og  teede  sig  fuldstændig  som  rasende.  Hvad  var  der  da 
sket.^  Jo,  om  natten  havde  æslernes  ejer  været  der,  var  trængt 
ind  og  havde  ført  de  to  æsler  ud  gennem  værelset,  hvor  vi  alle 
opholdt  os  (anden  udgang  var  der  ikke),  uden  at  nogen  som 
helst  havde  mærket  det  mindste.  Gendarmens  vrede  var  let 
forklarlig;  thi  dels  kunde  han  være  sikker  på  en  ordentlig  tøraf, 
når  han  kom  hjem  med  den  besked,  dels  var  nu  det  sidste  håb 
om  sportler  glippet  for  ham.  Hvordan  manden  har  kunnet  ud- 
føre dette  virkelige  kunststykke,  er  aldrig  gået  op  for  mig;  den 
eneste  antydning  til  en  forklaring  er,  at  mange  af  folkene  i  denne 
egn  ere  vante  til  håndværket.    For  at  trøste  den  skuffede  ordens- 

håndhæver  gav  jeg  ham  en  noget  storre  bakshish,  end  jeg  ellers 
havde  tiltænkt  ham,  og  vi  skiltes  fra  ham  under  talrige  ønsker 
om  gensidigt  held  på  vor  videre  færd. 

Det  undrer  måske  at  hore  tale  om  en  forbrydelse  som 
smugleri  her  midt  inde  i  landet;  men  det  forklares,  når  man  får 
at  vide,  at  blandt  andre  middelalderlige  institutioner  findes 
også  i  visse  byer  acciseafgifter  for  ind-  og  udførsel.  Overhovedet 
vil  man  på  flere  punkter  træffe  den  grundbetragtning,  at  hver 
kommune  betragtes  som  et  afsluttet  hele;  derfor  regnes  som 
fremmede  ikke  blot  folk  fra  andre  lande,  men  også  alle  fra  andre 
byer.  Den  ringe  kommunikation  med  de  deraf  folgende  forskeUig- 
heder  i  handelsforhold,  pengekurser  og  almindelige  livsvaner  har 
naturligvis  også  bidraget  sit  til  at  foroge  afstanden  mellem  byerne. 

]eg  fik  netop  bevis  herpå  ved  ankomsten  til  EregU;  havde 
jeg  ikke  vidst  bedre  og  hørt  det  samme  tyrkiske  sprog  overalt 
(thi  sproget  er  mærkelig  nok  det  eneste,  hvor  ingen  forskellig- 
heder gør  sig  gældende),  kunde  jeg  let  have  troet  at  være 
kommen  til  et  helt  andet  land.  Hvor  uvant  man  her  var  med  at 
se  fremmede,  blev  tydeligt  ved  den  mistænksomhed,  der  lagdes 
for  dagen,  og  som  var  noget  ganske  andet  end  den  ligefremhed 
og  hurtige  forståelse,  jeg  havde  mødt  på  den  anden  side  af 
bjærgene.  Meget,  som  i  Tarsus  faldt  ganske  jævnt  og  naturligt, 
lod  i  Eregli  fremmed  og  forunderligt,  og  i  alle  henseender  var 
man  længer  tilbage;  og  som  rimeligt  er,  således  er  det  overalt  i 
Lille-Asien,  jo  længere  man  kommer  bort  fra  k}-sten,  desto  mere 
nærmer  man  sig  til  middelalderen. 

Eregli  er  et  navn,  som  denne  by  her  deler  med  to,  tre 
andre  i  Lille-Asien,  og  som  bærer  vidnesbyrd  om  den  fælles, 
græske  oprindelse;  det  er  nemlig  en  fordrejelse  af  det  græske 
Heraklea,  og  selve  navnet  er  også  den  eneste  bevarede  levning 
fra  den  klassiske  oldtid. 

I  Eregli  traf  jeg  en  gammel,  gnaven  kaimmakåm  af  den 
rigtige  bureaukrattype,  som  mener,  at  verdens  midtpunkt  ligger 
i    deres    egen  kontorstol,    hvorom    hele   tilværelsen  drejer  sig,    og 

som  behandle  alt,  hvad  de  ikke  forstå,  som  unyttigt  og  forkaste- 
ligt. Jeg  skulde  have  mit  pas  påtegnet  og  vilde  tillige  benytte 
lejligheden  til  at  indhente  oplysninger  om  vejen  til  Konja,  sikker 
som  jeg  var  på  en  venlig  modtagelse  i  tillid  til  min  ministerielle 
skrivelse,  der  allerede  mangen  god  gang  havde  stået  sin  prøve. 
—  »Hvor  kommer  Du  fra?«  —  »Fra  Syrien.«  —  »Hvor  skal  Du 
hen?«  —  »Til  Konstantinopel«.  —  »Ja,  men  så  skal  Du  ikke 
denne    vej,    så    skal    Du    til    Mersina    og    derfra   med   dampskib 


Moske  i  Eregli. 


direkte  til  Konstantinopel.«  Derover  udspandt  der  sig  nu  en 
længere  diskussion;  thi  så  mærkelig  det  lyder,  det  var  mig 
umuligt  at  få  ham  til  at  tro,  at  der  kunde  være  andre  motiver 
til  en  rejse  end  dem,  han  kunde  tænke  sig,  motiver,  som  netop 
nødte  mig  til  at  tage  over  land.  Tilsidst  blev  han  helt  fornærmet 
over,  at  jeg  ikke  vilde  lytte  til  hans  gode  råd  angående  den 
nemmeste  måde  at  komme  til  Konstantinopel,  og  jeg  måtte  for- 
lade ham  med  den  sørgelige  vished  om,  at  han  i  mig  så  en 
yderst  fordægtig  person. 

Medens  jeg  var  hos  kaimmakåmen  havde  imidlertid  karlen 
hjemme  i  min  khan  spillet  mig  en  slem  streg,  som  let  kunde 
have  haft  betydelige  følger.  I  Eregli  som  overalt  ellers  besørgede 
jeg  selv  pasningen  af  min  hest,  striglede  om  morgenen,  fodrede 
og  vandede  til  de  bestemte  tider,  og  jeg  tillod  ikke  nogen  at 
have  noget  med  den  at  gøre.  Nu  var  der  imidlertid  her  en 
staldkarl,  som  havde  kastet  sin  særlige  kærlighed  på  mig;  han 
var  en  Ægypter  fra  Alexandria,  der  på  en  eller  anden  mærk- 
værdig måde  var  landet  her  midt  inde  i  Lille-Asien,  og  som 
derfor  var  meget  glad  ved  at  høre  nyt  derude  fra,  tilmed  af  en 
fremmed,  som  han  kunde  tale  arabisk  med,  og  i  min  fraværelse 
havde  han  så  villet  glæde  min  hest  med  en  dygtig  extra  portion 
byg,  over  dobbelt  så  meget  af,  hvad  den  ellers  fik.  Da  jeg  kom 
hjem  og  fik  det  at  vide,  skældte  jeg  den  betuttede  synder  dygtig 
ud,  og  følgerne  af  hans  uheldige  tjenesteiver  udeblev  heller  ikke: 
Næste  morgen  var  min  skimmel  forfangen.  Hvad  skulde  jeg  nu 
gøre?  I  Eregli  vilde  jeg  meget  nødig  spilde  tiden,  og  til  Konja, 
hvor  jeg  havde  tænkt  at  holde  flere  dages  rast,  var  der  endnu 
en  vejlængde  af  c.  120  kilometer.  Da  var  det,  at  en  gendarm, 
der  opholdt  sig  i  khanen,  rådede  mig  til  at  anvende  det  middel, 
som  er  det  almindelige  i  Lille-Asien  og  som  jeg  også  havde 
hørt  beduinerne  fortælle  om,  nemlig  at  hælde  iskoldt  vand  over 
ryggen  og  krydset  på  hesten  for  på  den  måde  at  standse  blodets 
tilløb  til  benene.  Det  var  i  ordets  bogstaveligste  forstand  en 
hestekur,  men  i  nod  er  det  nærmeste  råd  det  bedste,  og  da  jeg 
ikke  vidste  bedre,  besluttede  jeg  at  vove  forsøget.  Skimlen 
fik  sig  et  ordentlig  styrtebad,  så  at  den  rystede,  og  derpå  blev 
den  gnedet  grundig  igennem  med  en  visk  halm;  et  par  timer 
efter  var  der  ikke  mere  i  vejen  med  den,  end  at  jeg  kunde  fort- 
sætte marschen,  og  den  næste  dag  var  ethvert  spor  af  dette 
uheld  forsvundet.  Det  var  også  under  hele  min  tur  den  eneste 
gang,  der  har  været  noget  i  vejen  med  min  hest.  Gendarmens 
husråd  stod  altså  sin  prøve;  dog  vil  jeg  ikke  råde  til  at  anvende 

det   overfor   europæiske   heste,    som   ere   af  mindre    hårdfør   race 
eller  i  hvert  fald  vante  til  en  adskilligt  blidere  behandling. 

Fra  Eregli  gik  det  videre  til  Karabunar,  også  et  meget 
hyppig  forekommende  stednavn,  der  betyder  »den  sorte  kilde«, 
og  derfra  til  Ismil.  Her  traf  jeg  første  gang  den  smukke  skik, 
der  særlig  er  hyppig  i  de  vestlige  provinser,  at  modtagelsen 
af  de  fremmede  betragtes  som  et  kommunalt  anliggende.  I 
stedet  for  de  almindelige  kedelige  og  smudsige  khaner  har  man 
et  såkaldt  »miisafirin  odasy«  o:  fremmedherberg,  der  holdes  på 
byens  bekostning.  Den  rejsende,  der  kommer  om  aftenen, 
bliver  vist  derhen,  og  finder  der  en  mand,  som  tager  sig  af  hans 
hest  og  derpå  med  stor  høflighed  viser  ham  ind  i  et  hyggeligt 
værelse,  hvor  der  efter  en  halv  times  tid  bliver  båret  et  godt 
aftensmåltid  frem.  Næste  morgen  kommer  den  samme  mand, 
sørger  for  hesten,  bringer  en  kop  kaffe  og  ønsker  dig  alt  godt 
på  din  videre  færd.  Til  hele  dette  arrangement  afholdes  ud- 
gifterne af  byen,  og  den  fremmede  må  i  følge,  hvad  god  tone 
fordrer,  ikke  en  gang  gøre  nogen  antydning  af  at  ville  betale; 
han  skal  tage  imod  alt,  som  om  det  er  noget,  der  falder  af 
sig  selv. 

Jeg  har  tidligere  haft  lejlighed  til  at  omtale  orientalsk  høflig- 
hed og  dens  mange  fraser,  som  dog,  skønt  de  kun  ere  fraser  og 
intet  andet,  ikke  kunne  andet  end  fremkalde  en  hyggelig  og 
behagelig  følelse,  når  man  som  nys  ankommen  står  midt  i  en 
vild  fremmed  kreds.  Når  den  tyrkiske  landsbyboer  tiltaler  den 
fremmede  med  sit:  khosh  geldi,  safå  geldi  o:  tilfredshed  og  lykke 
har  indfundet  sig  hos  os  (ved  dit  komme),  så  ligger  der  vel 
ikke  nogen  dybere  betydning  heri,  men  —  jeg  ved  ikke,  hvordan 
det  kan  være,  —  på  mig  i  hvert  fald  har  denne  trohjærtede  til- 
tale altid  gjort  sin  virkning.  Prøv  at  ride  en  hel  dag  i  brændende 
sol  over  golde  ødemarker  og  kom  så  om  aftenen  tfæt  og  ud- 
mattet til  en  by,  hvor  Du  står  ukendt  og  uerfaren  blandt 
fremmede,    som   aldrig  har  set   dig  og  intet  skylder  dig  og  Du 

lærer  at  vurdere  en  modtagelse,  hvor  det  hedder:  Din  ankomst 
er  os  en  lykkelig  begivenhed. 

I  Ismil  lod  det  tillige  til,  at  ankomsten  af  en  fremmed  var 
en  sjælden  begivenhed;  thi  jeg  havde  næppe  opholdt  mig  en  halv 
time  i  herberget,  for  de  ældre  mænd  kom  anstigende  for  at 
besøge  mig  o:  for  at  få  at  vide,  hvem  jeg  var,  og  tillige  spørge 
om  nyt  ude  fra  den  store  verden.  Også  her  gjorde  den  sæd- 
vanlige, tyrkiske  hoflighed  sig  gældende;  thi  skønt  de  brændte 
af  lyst  til  at  få  deres  nysgærrighed  tilfredsstillet,  kunde  de  dog 
ikke  komme  frem  med  deres  spørgsmål  uden  at  være  påtrængende, 
og  jeg  måtte  derfor  selv  bryde  isen  og  begynde  at  fortælle, 
hvorved  alle  etikettevanskeligheder  blev  løste.  Også  her  i  Ismil 
traf  jeg  en  arabisk  talende  mand,  noget,  der  var  behageligt  for 
mig  i  mere  end  en  henseende,  thi  dels  var  jeg  ikke  —  og  blev 
det  for  resten  heller  aldrig  —  i  stand  til  at  udtrykke  mig  så 
flydende  på  tyrkisk  som  på  arabisk,  og  dels  er  det  altid  en 
anbefaling  for  en  fremmed,  når  man  hører,  at  han  kan  arabisk ; 
det  er  overalt  i  Tyrkiet  tegnet  på  den  højeste  indenlandske 
dannelse,  ligesom  kendskabet  til  fransk  er  tegnet  på  den  mest 
fuldkomne  europæiske  civilisation.  De  brave  Tyrkere,  der  hørte 
mig  behandle  det  arabiske  på  en  anderledes  tilvant  måde  end 
deres  eget  modersmål,  fik  derved  meget  høje  tanker  om  mig, 
og  jeg  blev  behandlet  med  den  største  forekommenhed  og  elsk- 
værdighed, som  ønskes  kunde. 

Om  morgenen  tidlig  brød  jeg  op  fra  Ismil,  og  efter  en 
venlig  afsked  med  de  gæstfri  folk  fortsatte  jeg  marschen  til 
Konja,  Lille-Asiens  hovedstad.  På  Konjas  ostside  ligger  et 
stort  morads,  hvor  vandstanden  de  forskellige  år  er  meget  for- 
skellig, men  som,  efter  hvad  jeg  havde  hørt,  godt  kunde  passeres 
til  hest.  Jeg  opdagede  imidlertid  snart,  at  i  denne  sommer  var 
vandstanden  usædvanlig  høj;  hele  sumpen  var  omdannet  til  en 
sø,  hvor  ikke  et  eneste  fast  punkt  ragede  frem.  Man  havde 
angivet  mig  vadestedets  omtrentlige  retning,  og  jeg  prøvede  da 
at  lade  stå  til  og  forcere  overgangen,  men  jeg  kom  snart  ud  på 

så  dybt  vand,  at  hesten  ikke  kunde  bunde,  og  da  den  vilde  til 
at  svømme,  blev  bagbenene  stikkende  i  mudderet.  Et  øjeblik 
var  situationen  kritisk,  men  med  et  kraftigt  r>k  fik  den  benene 
til  sig,  jeg  vendte  om  og  kort  efter  stod  vi  atter  med  fast  bund 
under  fødderne.  Så  var  der  ikke  andet  for  end  at  følge  so- 
bredden  mod  nord  for  således  at  omgå  den,  og  som  det  viste  sig, 
strakte  oversvømmelsen  sig  adskillige  kilometer  længere  mod 
nord,  end  jeg  efter  mine  kort  havde  måttet  antage. 

Denne  opdagelse  blev  en  streg  i  regningen  for  min  stakkels 
hingst;  thi  i  tillid  til,  at  jeg  kunde  være  i  Konja  tidlig  på  efter- 
middagen, havde  jeg  ikke  villet  tage  foder  med,  tillige  for  ikke 
at  være  for  ubeskeden  overfor  mine  værter  i  Ismil,  og  af  den 
samme  grund  havde  jeg  heller  ikke  selv  forsynet  mig  med  noget. 
Nu  blev  det  en  anderledes  langeledsfart ;  men  der  var  jo  ikke 
andet  at  gøre  end  at  gå  på  og  se  at  komme  til  Konja  så  hurtig 
som  det  kunde  lade  sig  gøre,  thi  at  overraskes  af  natten  forinden 
i  denne  så  godt  som  ubeboede  egn  vilde  ikke  være  heldigt. 
Afsted  gik  det  da  langs  med  den  sumpede  bred  fra  om  morgenen 
til  middag  og  fra  middag  til  hen  på  eftermiddagen,  indtil  jeg 
nåede  oversvømmelsens  nordligste  ende  og  kunde  begynde  at  gå 
imod  sydvest. 

Hen  på  formiddagen  mødte  jeg  en  hyrde:  »Katch  saat 
Konjaja?«  o:  hvor  mange  timers  vej  er  der  til  Konja.^  — 
»Fjorten.«  —  »Nå,«  tænkte  jeg,  »på  den  måde  kommer  Du  der 
ikke  før  i  morgen  tidlig;  men  måske  går  der  af  de  bondetimer 
to,  tre  stykker  på  de  almindelige.«  Denne  formodning  synes 
ved  det  næste  møde  med  et  menneskeligt  væsen  virkelig  at 
skulle  bekræftes;  thi  han  svarede  på  det  samme  spørgsmål,  at 
der  kunde  vel  være  en  sex  timers  vej.  Ved  den  tredie  gentagelse 
af  spørgsmålet  blev  det  til  ti,  derpå  til  fire,  så  til  syv,  og  så- 
ledes stadig  op  og  ned,  indtil  jeg  om  aftenen  silde  endelig 
virkelig  nåede  den  gamle  sultansresidens. 

Hele  det  flade  landskab  øst  for  Konja  er  yderst  karakter- 
løst,   noget    som    i    forbindelse    med    dets    næsten    fuldstændige 

forladthed  ikke  skulde  gøre  vejen  behageligere.  Omtrent  tredive 
kilometer  fra  Konja  opdagede  jeg  en  stor  bygning  og  tænkte 
allerede  med  glæde  på,  at  det  var  en  khan,  hvor  jeg  vilde  kunne 
gøre  holdt  og  undlade  at  forcere  marschen  videre.  Det  var 
virkelig  også  en  khan,  kun  var  den  fuldstændig  øde  og  ubeboet, 
så  at  mine  forhåbninger  strandede  fuldstændig ;  det  eneste  mærke- 
lige var  en  højt  oppe  på  ydervæggen  indmuret  sten  med  en 
udvisket  græsk  indskrift,  der  fortalte  noget  om  en  sogneforstander 
(protokometes)  Ouintus.  At  bygningen  imidlertid  ikke  hidrørte 
fra  den  græske  tid,  men  at  den  sten,  der  bar  indskriften,  måtte 
være  taget  andetsteds  fra,  viste  en  anden  indskrift  med  arabiske 
bogstaver,  der  var  indhugget  over  porten;  den  sad  så  højt,  at 
jeg  ikke  kunde  læse  noget  af  den  eller  se,  om  den  var  affattet 
på  arabisk  eller  på  tyrkisk. 

Det  var  allerede  bleven  mørkt,  forend  jeg  nåede  Konja  efter 
at  have  tilbagelagt  en  afstand  af  henved  halvfemsindstyve  kilometer 
siden  om  morgenen  uden  at  få  det  allermindste.  Som  de  fleste 
orientalske  byer  er  Konja  omgivet  af  en  række  haver,  ind- 
hegnede af  høje  mure,  hvorimellem  vejene  sno  sig,  og  denne 
labyrint  måtte  jeg  først  passere,  førend  jeg  nåede  ind  i  gaderne. 
Ikke  et  menneske  var  der,  hvem  man  kunde  spørge  om  vej,  og 
også  selve  gaderne  vare  fuldstændig  uddøde.  Så  latterlig  vanske- 
ligheden end  var,  var  den  ikke  desto  mindre  pinlig;  jeg  bankede 
på  forskellige  døre,  men  fik  intet  svar,  og  der  var  intet  andet 
for  end  at  ride  videre  på  lykke  og  fromme  i  håb  om  at  finde 
en  khan,  hvis  port  endnu  ikke  var  lukket.  Men  da  jeg  havde 
redet  noget,  forekom  det  mig  på  en  gang  så  underligt,  idet  alle 
husene  forekom  mig  at  se  ud  lige  som  dem,  jeg  for  lidt  siden 
havde  set,  og  da  jeg  skulde  se  rigtig  til,  viste  det  sig,  at  jeg 
var  redet  rundt  i  en  kreds  og  således  kommen  tilbage  til  det 
samme  sted.  Endelig  fandt  jeg  da  en  ensom  nattevandrer,  som 
viste  mig  til  rette,  og  fem  minutter  efter  holdt  jeg  i  en  af  Konjas 
største  khån'er,  efter  at  have  været  næsten  uafbrudt  i  sadlen  i 
omtrent  tretten   timer.     Og  ikke   mindre   glad   end  jeg  selv   var 


I 


273 

min  skimmel;  her  var  en  lun  stald  med  blødt  halmleje  og  rige- 
ligt foder;  det  var  noget  andet  end  de  primitive  forhold  i  lands- 
byerne. 

De  følgende  dage  helligedes  dels  til  søvnen,  (thi  under  min 
færd  ude  på  landevejene  kunde  jeg  sjælden  påregne  mere  end 
fem  timers  søvn  i  døgnet),  dels  til  nødvendige  visiter  hos  autori- 
teterne og  til  at  bese,  hvad  mærkeligt  der  kunde  være  i  den 
gamle  stad.  Thi  Konja  er  ikke  blot  det  indre  Lille- Asiens  største 
by,  men  også  en  af  de  ældste.  Da  Xenofons  landsmænd  i  Kyros 
den  yngres  tog  i  året  402  drage  gennem  landet,  nævnes  Ikonion 
som  en  af  de  vigtigste  stationer,  og  senere  finder  man  den  så 
jævnlig  omtalt.  Større  betydning  når  den  dog  i  middelalderen, 
da  den  bliver  hovedstaden  i  det  på  kalifatets  ruiner  oprettede 
seldschukiske  rige,  og  da  sultanerne  af  dette  dynasti  kæmpe 
både  med  Byzantinerne  og  desuden  nu  og  da  med  de  forbi- 
dragende korsfarere.  Heller  ikke  dette  rige  modstår  imidlertid 
den  alt  omstyrtende  Tatarhærs  bølge,  og  da  Osmannerne  senere 
skyde  sig  i  vejret,  flyttes  tyngdepunktet  mod  vest,  forst  til 
Brussa,  senere  til  Adrianopel  og  Konstantinopel;  dog  vedbliver 
Konja  at  være  en  anselig  by,  og  endnu  bestandig  vidne  dens 
prægtige  moskeer  om  den  store  fortid. 

Fra  den  klassiske  tid  er  der  aldeles  intet  bevaret,  og  hele 
byen  har  derfor  et  afgjort  muhammedansk  præg.  Med  sine 
store  offentlige  pragtbygninger  i  modsætning  til  de,  i  hvert  fald 
i  det  ydre  højst  uanselige  privathuse,  med  sine  smalle  gader  og 
livlige  færdsel,  gør  Konja  omtrent  samme  indtryk,  som  man 
kunde  tænke  sig  at  få  af  en  større  europæisk  by  i  det  fjortende 
eller  femtende  århundrede,  nårj  man  blot  satte  kirketårne  i 
stedet  for  minareter  og  iførte  befolkningen  andre  dragter;  hele 
sceneriet,  hele  det  Hvsbillede,  der  opruller  sig  for  en,  er  fuld- 
stændig middelalderligt,  og  her  som  så  ofte  træder  det  frem, 
hvor  meget  i  Tyrkiet  der  svarer  til  forholdene,  som  de  i  Europa 
vare  i  middelalderen. 

J.  Østrup.  o 

Har  Konja  således  en  stor  fortid,  synes  den  ikke  mindre  at 
have  en  stor  fremtid.  Denne  by  vil  blive  et  af  knudepunkterne 
for  den  store  påtænkte  jærnbane,  der  skal  gennemskære  Lille- 
Asien  i  hele  dets  længde  fra  nordvest  til  sydost.  Konjas  for- 
holdsvis rige  opland,  særlig  egnene  vest  og  sydvest  for  byen, 
vil  derfor  kunne  tage  opsving,  og  den  centrale  beliggenhed  vil 
desuden  drage  en  stor  del  af  den  øvrige  trafik  hertil.  Intet 
under  derved,  at  man  her  imødeser  disse  anlæg  med  stor  inter- 
esse; selv  den  udannede  del  af  befolkningen  har  en  instinkt- 
mæssig følelse  af  deres  betj'dning  og  forhorer  sig  derfor  altid 
derom  med  megen  videbegærlighed  hos  Europæere  og  andre, 
om   hvem   de   antage,   at  de  vide  besked  med,  hvordan  det  går. 

I  sammenligning  med  byerne  i  det  ostlige  udmærker  Konja 
sig  ved  sin  forholdsvis  store  renlighed;  det  synes  virkehg  —  i 
det  mindste  er  det  forekommet  mig  således  under  min  gradvise 
fremrykning  fra  ost  til  vest  —  at  renligheden  tiltager  jo  længere 
man  kommer  frem  mod  vest.  Medens  uviljen  mod  enhver 
renselsesproces  var  på  sit  toppunkt  hos  beduinerne,  var  forholdet 
allerede  hos  de  syriske  bønder  noget  bedre,  og  endnu  mere  her 
hos  Tyrkerne  i  Anatolien;  vanskelighederne  ved  at  skaffe  vand 
ere  da  heller  ikke  så  store  som  ude  i  ørkenen. 

Hvad  Konja  har  at  fremvise  af  mærkelige  bygninger,  er 
som  anfort  næsten  udelukkende  moskeer.  Også  den  anselige 
regeringsbygning  lægger  man  mærke  til,  fordi  den  udgør  en  så 
heldig  kontrast  til  de  knaldhytter,  hvorfra  de  tyrkiske  guvernører 
ellers  udstede  deres  befalinger.  Medens  hans  excellence,  pashaen 
af  Damaskus  måtte  nøjes  med  et  bindingsværks  hus,  hvor  murene 
slog  revner  og  gulvene  vare  at  betragte  som  faldgruber,  og 
flere  af  de  syriske  kaimmakam'er  holdt  til  i  små  rønner,  hvor 
man  kunde  tro,  at  der  tidligere  havde  været  drevet  en  mindre 
købmandshandel,  hvis  skramleri  endnu  ikke  var  bleven  fuldstændig 
fjærnet,  har  man  her  i  Konja  et  rådhus,  som  ingen  større  euro- 
pæisk købstad  behøvede  at  skamme  sig  ved,  med  brede  trapper 
og  elegante   sale.     Jeg  fik  netop  lejlighed  til  at  se  det  hele  også 

indvendig  ved  mit  besøg  hos  pashaen,  som  var  en  af  de  guver- 
nører, til  hvem  jeg  medbragte  skrivelser  fra  det  tyrkiske  inden- 
rigsministerium. Han  modtog  mig  med  overordenlig  forekommen- 
hed og  forhørte  sig  med  stor  interesse  om  formålet  for  min 
rejse,  samt  hvorledes  det  var  gået  på  den  hidtil  tilbagelagte  del 
af  turen;  dog  savnede  jeg  den  fornøjelige  åbenhed,  som  havde 
gjort  mit  besøg  hos  den  gamle  mutesarrif  i  Lattakie  så  lærerigt; 
denne  pasha  her  var  en  tilknappet  diplomat  af  den  rigtigt  orien- 
talske skole,  der  ikke  gav  sine  anskuelser  og  domme  til  pris  for 
den  første  den  bedste  fremmede. 

En  tyrkisk  guvernementsbygning  om  formiddagen,  når 
pashaen  ventes,  når  embedsmændene  ere  i  virksomhed  og  når 
de  audienssøgendes  skarer  strømme  sammen  på  gangene,  afgiver 
det  mest  brogede  skue,  man  kan  tænke  sig.  Værdige  købmænd 
med  brede  turbaner  og  pelsværksforede  kapper  skride  gravitetisk 
afsted  for  at  indtage  deres  plads  som  medlem  af  en  eller  anden 
kommission  (medjlis),  medens  de  faste  embedsmænd  med  den 
røde  fez  og  sort  frakke  med  opstående  krave  passere  ligegyldigt 
forbi;  officerer  og  gendarmofficianter  fare  travle  omkring,  og  de 
foran  indgangen  til  pasha'ens  værelser  posterede  soldater  have 
nok  at  gøre  med  at  holde  den  utålmodige  mængde  noget 
tilbage. 

Dennes  antal  er  ikke  ringe;  thi  det  er  folk  af  alle  mulige 
klasser  og  med  alle  mulige  slags  ærinder,  som  mødes  her.  Der 
gør  sig  nemlig  endnu  i  Orienten  den  gamle  patriarkalske  sæd- 
vane gældende,  åt  den,  der  har  noget  at  klage  over  eller  noget 
at  forebringe,  går  direkte  til  statsoverhovedets  øverste  repræsentant. 
Når  en  er  bleven  snydt  på  torvet  med  falsk  vægt  eller  falske 
penge,  går  han  lige  til  pashaen ;  når  en  bliver  chikaneret  af  sine 
naboer,  ved  han  ingen  bedre  at  henvende  sig  til  end  pashaen. 
Og  denne  må  rette  sig  efter  den  almindelige  mening  og  ind- 
rømme folket  dets  engang  hævdvundne  ret;  hvor  ubetydelige 
og  trivielle  sager  man  end  kommer  frem  med,  pashaen  har  ikke 
lov  til  at  afvise  nogen  som  helst. 

i8* 

Disse  audienser  til  det  menige  folk  gives  altid  offentlig,  ofte 
midt  under  forhandlingerne  med  kontorchefer  og  lignende,  og, 
som  rimeligt  er,  både  undersøgelsen  og  domfældelsen  i  sagen  er 
meget  summarisk.  »Excellence,«  siger  den  ene,  »denne  mand 
har  solgt  mig  et  hus,  og  nu  vil  han  ikke  forlade  det  før  om 
flere  måneder,  skønt  det  var  aftalen,  at  overtagelsen  skulde  ske 
strax.«  —  »Har  Du  noget  skriftligt  bevis.«  —  »Ja,  excellence.« 
—  »Hvor  er  den  anklagede?«  —  »Her,  excellence«  (det  er  ved 
sådanne  sager  klageren,  hvem  det  påhviler  at  sørge  for,  at  hans 
modpart  giver  møde).  »Er  dette  din  håndskrift  og  dit  segl  på 
dette  fratrædelsesdokument?«  —  »Ja.«  —  »Nu  vel,  hvorfor  har 
Du  ikke  opfyldt  dine  forpligtelser;  inden  tolv  timer  har  Du 
afstået  huset,  og  desuden  bøder  Du  for  ulovligt  kontraktbrud 
fem  pund.«  Til  denne  dom  er  der  ingen  indvendinger  at  gøre, 
de  to  modparter  forsvinde  og  give  plads  for  andre  klagere. 

Det  forstår  sig  af  sig  selv,  at  det  er  væsenlig  mindre  sager, 
som  strax  kunne  undersøges,  der  blive  afgjorte  på  denne  måde; 
ved  større  sager  foretrækker  man  at  indlede  en  proces  på  regel- 
mæssig vis,  og  der  er  det  ikke  mere  pashaens  personlige 
forgodtbefindende,  som  bliver  det  afgørende. 

Det  er  et  ikke  ringe  arbejde,  der  pålægges  guvernøren,  ved 
at  han  således  skal  være  alle  undersåtternes  faderlige  formynder, 
så  meget  mere,  som  hans  tid  i  for  vejen  kan  være  optaget  nok. 
Ganske  vist  have  pashaerne  i  provinserne  ikke  nogen  vidstrakt 
myndighed  i  meget  vigtige  spørgsmål;  som  jeg  tidligere  har 
anført,  søger  man  i  Konstantinopel  så  vidt  muligt  at  drage 
afgørelsen  fra  guvernørerne  over  til  den  centrale  ledelse  i  hoved- 
staden af  frygt  for  pashaernes  mulige  uafhængighedslyster.  I  tid- 
ligere tider  vare  guvernørerne  meget  mere  uafhængige  end  nu  og 
indtog  i  grunden  fuldstændig  samme  stilling  som  de  persiske  satraper; 
de  førte  endog  nu  og  da  krig  indbyrdes,  og  når  blot  afgifterne 
til  kronen  blev  nøjagtig  indbetalte,  brød  sultanen  sig  ikke  om 
den  slags  små  uregelmæssigheder,  men  begunstigede  endog 
snarere  uenigheden  mellem  statholderne,  for  at  de  ved  at  svække 

hinandens  magt  ikke  skulde  voxe  ham  over  hovedet.  Nu  der- 
imod har  den  stadige  stræben  efter  større  orden  og  fasthed 
bragt  en  forandring  i  den  indre  politik:  Sultanen  vil  selv  være 
herre  i  sit  rige,  hi^or  guvernørerne  blot  ere  hans  tjenere  som  alle 
andre  regeringsembedsmænd.  Det  bedste  middel  til  at  sikre  sig 
guvernørernes  afhængighed,  hvilket  derfor  stadig  anvendes,  består 
i  at  lade  dem  skifte  meget  hyppig  fra  den  ene  plads  til  den 
anden,  så  at  de  aldrig  på  noget  sted  få  tid  til  at  sætte  sig  rigtig 
fast  og  skabe  sig  varige  forbindelser.  Rigtig  nok  er  der  derved 
den  ulæmpe,  at  de  blive  ligegyldige  for  administrationens  resultater 
og  lade  al  ting  gå  som  det  bedst  kan;  hvad  kan  det  nemlig 
nytte  at  arbejde  på  gode  reformer  og  nyttige  foranstaltninger, 
når  de  dog  ikke  selv  komme  til  at  se  resultaterne  deraf  eller  få 
æren  derfor.  Den  ledende  tanke  i  den  indre  forvaltning  er  der- 
for for  hver  enkelts  vedkommende  blot  at  holde  den  gående,  at 
gøre  lige  det  strengt  nødvendige  og  saa  overlade  resten  til  efter- 
følgerne. Det  er  denne  usalige  lyst  til  altid  at  skyde  ansvaret 
fra  sig,  altid  at  sørge  for  at  have  et  og  andet  at  dække  sig  med, 
som  har  stemplet  den  tyrkiske  embedsstand  og  derved  voldet 
landet  så  store  ulykker. 

Pasha'en  deler  provinsadministrationen  med  et  råd  (medjlis), 
som  vælges  af  indbyggerne;  medlemmerne  af  dette  have  dog 
ingen  besluttende  myndighed,  men  må  snarere  betragtes  som  en 
slags  rådgivende  stænderforsamling;  ikke  desto  mindre  er  det 
den  .stadige  genstand  for  de  større  købmænds  ærgærrighed  at 
blive  valgt  ind  i  rådet;  at  blive  »min  adåi  el-medjlis«  (medlem 
af  rådet)  er  for  dem  lige  så  meget  som  for  en  københavnsk 
grosserer  at  avancere  til  etatsråd. 

Endelig  har  pashaen  ved  sin  side  en  særlig  finanskontrol 
med  en  muhåsebetdji  (o :  regnskabsfører)  i  spidsen.  Ofte  lader 
forholdet  mellem  disse  to  en  hel  del  tilbage  at  ønske;  thi 
miihåsebetdji'en,  der  sidder  inde  med  nøglen  til  pengekassen,  gør 
sig  en  fornøjelse  af  at  chikanere  guvernøren  og  har  kun  rigtig 
respekt    for    garnisonskommandanten,    der    i    følge    sine   militære 

forrettigheder    kan    tiltage    sig    en    delvis    bestemmelsesret    over 
provinsens  pengebeholdning. 

Uafhængig  af  guvernøren  er  den  egenlige  retspleje,  hvis 
former  ere  meget  indviklede  i  Tyrkiet.  I  ældre  tid  var  det 
overalt  således,  at  retsplejen  besørgedes  af  en  dertil  indsat 
embedsmand,  den  såkaldte  kadi  (eller  som  Tyrkerne  udtale  det 
kazi) ;  overledelsen  havde  så  kazi  el  kozat  o :  dommernes  dommer 
i  forbindelse  med  kazi  el  asker  o:  generalauditøren.  Senere  er 
der  ved  siden  deraf  tillige  kommen  egenlige  domstole  efter  euro- 
pæisk mønster,  hvorved  kadi'ernes  myndighedsområde  er  bleven 
i  en  betydelig  grad  formindsket. 

Retsvæsenet  har  altid  i  Tyrkiet  været  en  indviklet  sag,  ikke 
mindst  fordi  savnet  af  en  fast  lovbog  bestandig  har  gjort  sig 
gældende.  Muhammedanernes  egenlige  lovbog  er  Koranen,  men 
i  følge  hele  dennes  natur  er  det  naturligvis  kun  ganske  enkelte 
tilfælde,  hvorfor  den  giver  bestemte  regler;  i  alle  andre  har  man 
væsenlig  to  ting  at  gå  efter:  dels  analogier  til  Koranens  ved- 
tægter, dels  hensynet  til  hvad  der  fra  gammel  tid  har  vundet 
hævd,  og  der  bliver  derfor  et  vidt  spillerum  til  overs  for  det 
rent  personlige  skøn.  Endelig  have  naturligvis  de  tidligere  sul- 
taners bestemmelser  lovkraft,  men  dette  har  ikke  meget  at  sige, 
da  kadi'erne  for  det  meste  ikke  kende  dem  eller  i  hvert  fald 
kunne  lade  således,  og  desuden  vil  det  i  dette  utal  af  forord- 
ninger ikke  være  svært  at  finde  indbyrdes  modsigelser. 

Som  følge  af  alt  dette  har  det  derfor  til  syvende  og  sidst 
været  kadi'ernes  tykke,  der  afgjorde  sagen,  noget,  der,  som  man 
kan  tænke  sig,  ikke  altid  har  været  til  gavn  for  retfærdigheden. 
Særlig  i  de  af  fremmede  nationer  beboede  lande  have  de  tyrkiske 
dommere  ikke  betænkt  sig  på  i  mange  tilfælde  at  dømme  til 
gunst  for  deres  landsmænd  mod  Grækerne  eller  Araberne. 

At  Koranen  således  er  lagt  til  grund  for  den  verdslige  lov- 
givning, har  i  det  muhammedanske  åndsliv  ført  til  en  mærkelig 
sammenblanding  af  jura  og  theologi;  de  egenlige  theoretiske 
jurister,   de   såkaldte   muftier,   kunne   derfor  lige  så  vel  betegnes 

som  theologiske  professorer,  for  så  vidt  som  deres  kendelser 
altid  hvile  på  et  religiøst  grundlag.  Disse  kendelser  (de  såkaldte 
fetwa)  have  lige  som  de  jgamle  latinske  juristers  responsa  lovskraft, 
og  de  ere  derfor  optagne  i  store  samlinger,  der  egenlig  danne 
grundlaget  for  den  moderne  tyrkiske  retsvidenskab. 

Det  er  et  kendemærke  for  det  tyrkiske  åndsliv,  at  retsviden- 
skaben og  historien  ere  de  to  grene,  som  have  fundet  de  fleste 
dyrkere.  Tyrkerne  ere  store  jurister  og  som  sådanne  meget 
spidsfindige.  Det  er  ikke  så  underligt,  at  med  det  vage  grund- 
lag, som  både  juraen  og  theologien  har  haft,  fortolkningskunsten 
er  kommen  så  højt  i  ære,  og  med  Muhammedanernes  tilbøjelighed 
til  at  gøre  sig  alt  så  let  som  muligt  og  væsenlig  hage  sig  fast 
ved  den  rent  ydre  opfyldelse  af  de  givne  forskrifter  har  spids- 
findigheden ret  fået  lov  at  brede  sig;  man  holder  sig  til  lovens 
bogstav  og  bryder  sig  intet  om  lovens  ånd.  Som  et  exempel, 
betegnende  for  hele  denne  tankegang,  tjener  den  bekendte  anek- 
dote om  kalifen,  der  i  vrede  havde  forskudt  sin  yndlingshustru 
for  tredie  gang;  en  sådan  skilsmisse  er  nemlig  efter  Islams  lov 
definitiv  og  kan  kun  afkræftes,  ved  at  kvinden  indgår  ægteskab 
med  en  anden,  som  derpå  også  lader  sig  skille  ved  hende.  Da 
derfor  kalifen  tilkaldte  en  af  sine  retslærde  for  at  få  at  vide, 
hvorledes  han  skulde  få  sin  hustru  tilbage  uden  at  krænke  loven, 
rådede  denne  til  at  lade  hende  indgå  nyt  ægteskab  med  en 
slave,  som  så  skulde  forstøde  hende  den  følgende  dag.  Dette 
råd  fulgte  kalifen,  men  den  næste  dag  viste  der  sig  en  ny 
vanskelighed,  idet  slaven  erklærede,  at  han  ikke  vilde  give  afkald 
på  sin  kone;  på  ny  måtte  der  bud  efter  den  retslærde,  som 
sagde,  at  kalifen  skulde  skænke  slaven,  over  hvem  han  jo  også 
disponerede,  til  hende,  hvem  han  nylig  havde  ægtet;  ingen  kan 
nemlig  være  gift  med  sin  egen  slave,  og  på  denne  måde  blev 
ægteskabet  ophævet.  Som  sagt,  så  gjort,  og  kalifen  kunde 
nu  med  god  samvittighed  for  fjerde  gang  tage  sin  yndlingshustru 
til  sig. 

Denne  smålige  klamren  sig  til  lovens  bogstav  og  den  der- 
med sammenhængende  store  interesse  for  retsvidenskabelige 
spørgsmål  minder  om  et  folk,  med  hvem  Tyrkerne  overhovedet 
i  hele  deres  udvikling  have  ikke  lidet  tilfælles,  nemUg  Romerne. 
Lige  som  disse  ere  Osmannerne  et  folk  med  et  udpræget  militært 
tilsnit,  og  dette  viser  sig  også  i  den  i  deres  historie  fulgte 
politik,  idet  deres  eneste  målestok  for  statens  magt  er  dens  evne 
til  at  udvide  sig  på  naboernes  bekostning,  men  også  deri  ligne 
de  Romerne,  at  de  vel  forstå  at  erobre,  men  ikke  at  erhverve 
det  erobrede.  Det  er  nemlig  noget,  man  oftere  er  tilbøjelig  til 
at  overse,  at  i  forhold  til  landets  indbyggerantal  er  den  ægte 
tyrkiske  befolkning  fatalHg,  og  i  mange  provinser  leve  Tyrkerne 
som  en  herskende  kaste  iblandt  fremmede. 

Også  hele  åndsudviklingen  er  parallel  hos  de  to  folk.  Lige 
som  Romerne  endelig  helt  besejres  af  det  folk,  de  selv  havde 
undertvunget,  nemlig  Grækerne,  blive  også  Tyrkerne  påvirkede 
af  Araberne,  der  i  kultur  vare  dem  overlegne,  hvorvel  de  ikke 
kunde  måle  sig  med  dem  ved  nationernes  militære  kraftudfoldelse. 
Udviklingsgangen  får  derved  hos  begge  folk  noget  underlig 
uselvstændigt;  man  foler,  at  det  er  en  dem  oprindelig  fremmed 
kultur,  de  stræbe  at  tilegne  sig. 

På  samme  måde  kan  man  i  literaturen  spore  en  vis  overens- 
stemmelse; det  er  jurisprudensen  og  historien,  som  Tyrkerne 
dyrke  flittigt,  om  end  uden  genialitet,  medens  derimod  poesien, 
som  hos  Araberne  havde  bragt  så  mange  frodige  skud,  står  i 
stampe.  Tyrkerne  ere  som  Romerne  nøgterne  og  praktiske; 
uden  sans  for  romantik  have  de  blikket  fæstet  på  det  ydre  livs 
torre  virkeUghed,  og  kundskaben  til  hvad  de  tidligere  have 
erhvervet  og  til,  hvorledes  de  nu  kunne  hævde  besiddelsen  af 
det  erhvervede,  altså  historien  og  retslæren,  spiller  derfor  en 
lang  større  rolle  end  en  drømmende  sjæls  udgydelser  eller  en 
dyb  tænkers  indadvendte  betragtninger;  Arabernes  poesi  og 
filosofi  have  de  aldrig  nået  op  til. 

Historieskrivningen  dyrkes  hos  dem  som  hos  Romerne, 
flittigt  men  åndlost,  og  de  fleste  historiske  værker  ere  derfor  i 
annalistisk  form.  Begivenhederne  fortælles  fra  år  til  år,  uden 
bevidste  overdrivelser,  men  også  uden  egenlig  kritik,  og  det  er 
naturligvis  kun  den  rent  ydre,  politiske  historie,  som  behandles, 
sultanernes  kampe  og  sejre;  enkelte  af  disse  værker  ere  over- 
ordenlig omfangsrige,  særlig  de,  som  behandle  den  ældre  tid, 
Muhammed  II  og  Soliman  I's  glimrende  periode. 

Den  poetiske  del  af  literaturen  er  som  allerede  antydet  ikke 
betydelig,  det  vil  sige  i  indhold;  thi  i  omfang  lader  den  intet 
tilbage  at  ønske.  I  dette  virvar  af  tyrkiske  digte  ligger  der 
imidlertid  kun  meget  få  perler  skjulte,  og  af  store  navne  har  man 
næppe  andre  at  fremfore  end  digteren  Baki  i  det  sextende  år- 
hundrede. 

Den  tyrkiske  lyrik  viser  sig  i  en  ikke  ringe  grad  påvirket 
dels  af  den  senere  arabiske,  dels  af  den  persiske.  Fælles  for  de 
fleste  af  dens  frembringelser  er  en  underlig  sodladenhed  og  tillige 
en  altfor  rigelig  ophobning  af  smukke  ord;  det  vrimler  i  de 
tyrkiske  digte  med  stjærner,  måner,  palmetræer,  jasminer  og 
roser,  løver  og  gazeller.  Ganske  vist  have  mange  af  disse  ord  i 
sig  selv  en  så  poetisk  klang,  at  man  særlig  i  mindre  digte  vel 
kan  tåle  at  hore  dem  mere  end  en  gang,  men  i  længden  kan  alt 
dette  dog  ikke  virke  andet  end  trættende.  Også  de  metaforer, 
der  komme  frem,  ere  gamle  kendte  vendinger  fra  Mutenabbi  eller 
Hafiz  og  Saadi's  sange,  som  her  ere  benyttede  på  samme  måde 
som  når  Horats  pynter  sig  op  med  klingende  tirader,  hentede 
hos  de  gamle  græske  lyrikere  Sappho  og  Alkaios.  Og  resultatet 
af  denne  fremgangsmåde  bliver  for  den  tyrkiske  lyrik  det  samme 
som  for  den  latinske;  den  finhed  i  stemningen  og  sandhed  i 
følelsen,  som  hos  de  arabiske  og  persiske  digtere  lod  de  smukke 
ord  blot  være  en  strålende  ramme  om  et  fyldigt  indhold,  savnes 
her,  og  af  hele  kunstværket  er  derfor  kun  den  tomme,  forgyldte 
indfatning  tilbage.  Naturligvis  gives  der,  særlig  blandt  de  mindre 
digte,   hist   og  her  nogle,  der  indeholde  et  rammende  udtryk  for 

en  enkelt,  bestemt  tanke,  men  gennemgående  er  der  noget 
underlig  udtværet  og  kunstlet  over  den  tyrkiske  lyrik. 

En  undtagelse  herfra  er  kun  de  folkesange,  som  have 
holdt  sig  blandt  de  lavere  klasser  ude  på  landet,  og  som  ikke 
have  noget  med  den  literære  lyrik  at  gøre.  Repræsenterende 
de  mest  originale  dele  af  tyrkisk  sprog  og  tyrkisk  tænkemåde 
have  de  også  kulturhistorisk  interesse  ved  siden  af  deres  digteriske 
værd,  der  naturligvis  kun  tåler  at  bedømmes  med  de  forhold  for 
øje,  hvorunder  de  ere  fremgåede.  Dog  er  deres  naive  tone  og 
jævne  tanker  langt  at  foretrække  for  den  literære  digtnings  rhe- 
toriske  farvepragt. 

På  literaturens  nuværende  standpunkt  har,  som  venteligt  var, 
den  europæiske  indflydelse  gjort  sig  gældende  i  en  betydelig 
grad,  navnlig  i  form  af  oversættelser.  Ret  betegnende  var  det 
indtil  for  få  år  siden  mest  franske  romaner,  i  reglen  af  ret 
betænkeligt  indhold,  som  man  fandt  sig  foranlediget  til  at  om- 
plante på  tyrkisk,  nu  derimod  er  det  værker  af  praktisk  indhold, 
lægevidenskabelige,  mathematiske  og  historiske  bøger;  hvor  man 
før  kun  søgte  underholdning,  søger  man  nu  oplysning.  Endelig 
er  der,  hvad  der  også  nok  er  værd  at  lægge  mærke  til,  gjort 
tilløb  til  at  overfore  enkelte  stykker  af  det  europæiske  drama, 
og  dette  har  også  fundet  efterlignere  indenfor  de  tyrkiske  for- 
fatteres egen  kreds. 

Det  viser  sig,  at  medens  den  semitiske  race  gennemgående 
er  blottet  for  al  dramatisk  literatur,  og  derfor  heller  ikke  i  den 
senere  tid  har  forstået  at  afvinde  denne  nogen  interesse,  forstå 
derimod  Perserne  og  endnu  mere  Tyrkerne  at  gå  ind  på  denne 
kunstarts  ejendommeligheder.  Der  har  derfor  også  dannet  sig 
flere  tyrkiske  theatre,  som  dog  rigtig  nok  ikke  må  måles  med 
europæiske  fordringers  målestok.  Under  mit  første  ophold  i 
Damaskus  var  der  netop  et  sådant  mindre  skuespillerselskab, 
som  gav  forestillinger  der;  det  var  mindre  lystspil  og  farcer, 
der  gaves,  og  naturligvis  på  tyrkisk;  men  det  var  da  også  kun 
den  tyrkiske  del  af  befolkningen,  der  syntes  at  finde  behag  deri. 

og  når  Araberne  ikke  søgte  theatret,  var  det  ikke  for  sprogfor- 
skellens skyld,  da  de  fleste  i  Damaskus  forstå  i  hvert  fald  noget 
tyrkisk,  men  fordi  alt  theatervæsen  er  dem  fremmed.  De 
tyrkiske  løjtnanter  og  civile  embedsmænd  lod  derimod  til  at 
more  [sig  kostelig  over  disse  ret  barnagtige  farcer,  som  vare 
meget  lokale  i  hele  deres  anlæg.  Karakteristisk  nok  optrådte 
der  også  en  læge,  der  naturligvis  var  Europæer,  og  hvis  fuldt 
ud  gennemførte  europæiske  dragt  med  snævre  benklæder,  høj 
silkehat  og  handsker  vakte  stor  jubel  hos  tilskuerne,  som  også 
fandt  megen  fornøjelse  i,  at  Europæeren  behandledes  i  komedien 
som  en  dumrian,  der  holdtes  for  nar  af  de  medspillende.  — 

I  literaturen  som  i  hele  den  øvrige  udvikling  gør  der  sig  for 
tiden  en  brydning  gældende,  hvis  endelige  resultater  det  endnu 
ikke  er  muligt  at  overse;  der  er  på  dette  som  de  andre  om- 
råder to  retninger,  der  kæmpe  indbyrdes  om  overtaget.  Den  ene 
går  ud  på  en  yderligere  tilnærmelse  til  Europa,  både  i  udtryk, 
hvilket  viser  sig  ved  den  overdrevne  optagelse  af  europæiske 
fremmedord,  og  i  indhold,  hvorved  man  med  magt  vil  gøre 
hidtil  ukendte  kunstgenrer  populære  i  Tyrkiet ;  den  anden  retning 
er  sprogligt  så  vel  som  literært  puristisk,  idet  den  går  ud  på  at 
fjærne  fremmede  elementer  for  at  opbygge  en  udvikling  på  det 
tilovers  blivende  originale  tyrkiske  grundlag.  Der  er  ingen 
tvivl  om,  at  denne  sidste  retning  jo  er  den  sundeste,  så  fremt 
blot  det  tyrkiske  folk  i  sig  selv  rummer  tilstrækkelig  rige 
udviklingsmuligheder;  det  er  dette,  som  det  er  forbeholdt  en 
senere  generation  at  se  afgørelsen  af 

Den  tyrkiske  literatur  kæmper  lige  som  den  arabiske  med 
en  stor  vanskelighed,  som  hindrer  den  i  at  få  almindelig  betyd- 
ning, nemlig  den  store  afstand  mellem  bogsproget  og  den  jævne 
mands  almindelige  talesprog.  Men  medens  det  for  det  arabiske 
sprogs  vedkommende  var  religiøse  grunde,  som  havde  forårsaget 
dette  forhold  er  det  her  mere  literære  og  kulturhistoriske.  Det 
tyrkiske  sprog  var  på  den  tid,  Osmannerne  for  første  gang  kom 
i    berøring    med  den  [overlegne   arabiske   kultur,   fattigt   og  uud- 


284 

viklet,  og  det  var  derfor  ikke  så  underligt,  at  ved  efterligningerne 
af  den  arabiske  og  persiske  literatur  en  mængde  arabiske  og 
persiske  ord  kom  ind  og  fik  borgerret  i  sproget.  Men  dette 
forhold  udviklede  sig  så  videre  på  den  måde,  at  det  blev  fint  at 
anvende  de  fremmede  sprogs  ord,  selv  hvor  modersmålet  forud 
slog  fuldstændig  til,  og  således  har  man  nu  for  en  masse  ting 
og  begreber  to  eller  tre  udtryk,  hvoraf  det  ene  er  ægte  tyrkisk 
og  de  andre  af  arabisk  og  persisk  oprindelse,  og  medens  folket 
almindelig  har  bevaret  det  første,  ere  de  andre  blevne  enerådende 
i  literaturen.  Man  kan  f.  ex.  tage  en  trykt  side  i  en  tyrkisk  bog,  som 
indeholder  måske  firehundrede  ord,  og  man  vil  finde,  at  over  de 
trehundrede  ikke  ere  tyrkiske.  Det  forstås  deraf  let,  at  det  selv  for 
den  indfødte  ikke  bliver  så  små  literære  forudsætninger,  der  skal 
til  for  at  forstå  en  tyrkisk  bog  eller  en  tyrkisk  avis,  og  endnu 
større  blive  vanskelighederne,  når  det  gælder  om  selv  at  behandle 
sproget  skriftlig.  Hertil  bidrager  for  det  første  den  tyrkiske 
orthografi,  som  er  noget  af  det  mest  indviklede,  man  kan  tænke 
sig,  idet  de  arabiske  bogstaver,  som  man  benytter,  aldeles  ikke 
passe  til  det  tyrkiske  sprogs  naturel,  særlig  på  grund  af  deres 
udeladelse  af  vokalbetegnelserne ;  dernæst  er  der  også  den  forrykte 
omstændighed,  at  de  fremmede  ord  som  oftest  blive  behandlede 
i  overensstemmelse  med  deres  eget  sprogs  grammatik,  ikke  efter 
den  tyrkiske,  således  at  de  arabiske  ord  få  arabiske  endelser  og 
de  persiske  ord  persiske.  At  alt  sving  og  stilfuldhed  ved  et 
sådant  sammenklistret  sprog  nødvendigvis  må  gå  tabt,  er  en 
selvfølge. 

Og  dette  forhold  er  så  meget  mere  at  beklage,  som  det 
tyrkiske  sprog  i  og  for  sig  er  et  så  smukt  og  fint  nuanceret 
sprog,  som  man  vel  kan  tænke  sig,  og  det  rummer  i  sig  selv  så 
stor  lethed  for  at  supplere  enkelte  mangler  ved  nydannelser,  at 
Tyrkernes  egen  kasten  sig  ind  i  fremmede  sprogs  ordforråd 
viser,  ^hvor  lidet  begreb  de  have  haft  om  deres  eget  sprog  og 
dets  store  fortrin.  For  det  første  er  tyrkisk  et  af  de  klang- 
fuldeste sprog,  jeg  nogen  sinde  har  hørt;  hertil  bidrager  navnlig 

det  ejendommelige  forhold  med  den  såkaldte  vokalharmoni,  som 
tyrkisk  deler  med  ungarsk  og  finsk  og  de  andre  sprog  af  samme 
oprindelse;  den  består  i,  at  der  til  visse  vokaler  inde  i  ordet 
skal  svare  visse  vokaler  i  endelserne;  på  den  måde  får  man  i 
alle  deklinationer  og  verbalbojninger  flere  rækker  af  endelser,  alt 
efter  det  ords  vokal,  til  hvilket  de  føjes.  Selve  de  vokaler, 
hvoraf  tyrkisk  er  bygget,  ere  alle  fuldttonende  og  tildels  af  en 
ejendommelig,  mørk  klangfarve,  som  gør  tyrkisk  særlig  til  et 
sprog  for  mænd.  I  kvinders  mund  lyder  det  undertiden  fladt  og 
ubehjælpsomt,  men  at  høre  to  dannede  tyrkiske  mænd  tale 
sammen  er  noget  af  det  mest  harmoniske,  man  kan  tænke  sig. 
Dette  mandige,  som  der  er  over  tyrkisk,  gør  det  også  til  et  for- 
træffeligt, militært  kommandosprog.  I  den  ægyptiske  armé  har 
man  som  et  minde  om  Muhammed  Ali  og  hans  albanesiske 
tropper  endnu  bevaret  det  tyrkiske  sprog,  og  da  jeg  en  gang 
spurgte  en  ægyptisk  kavalleriofficer,  hvorfor  man  dog  ikke 
hellere  vilde  gå  over  til  at  anvende  arabisk,  som  fellahrekruterne 
jo  vilde  have  adskilligt  lettere  ved  at  rette  sig  efter,  forklarede 
han  mig,  at  det  var,  fordi  der  ikke  var  rigtig  smæld  i  en  på 
arabisk  formuleret  kommando  således  som  i  en  tyrkisk;  vi 
prøvede  da  på  at  oversætte  nogle  almindelige  kommandoord  pa 
arabisk,  og  det  viste  sig  virkelig,  at  de  lød  anderledes  slæbende 
og  usammenhængende  end  de  skarpt  markerede,  fyldigt  klingende 
tyrkiske. 

Også  på  andre  områder  end  alene  vellydens  har  det  tyrkiske 
sprog  fortrin  at  opvise,  som  få  andre  kunne  påpege  mage  til. 
Hertil  hører  den  overordenlige  fine  nuancering  i  vokalbøjningen, 
hvis  omfattende  og  dog  så  simple  og  klare  konstruktion  sætter 
den  talende  i  stand  til  at  få  de  mindste  begrebsafskygninger  med  i 
udtrykket.  Hvad  siger  man  til  et  sprog,  hvor  man  forat  meddele: 
»Manden  er  gået  sin  vej,«  anvender  to  forskellige  bøjningsendelser 
for  at  betegne,  om  det  er  noget,  man  ved  efter  selv  at  have  set 
det  eller  noget,  man  har  hørt  fortælle? 

Tillige  udmærker  tyrkisk  sig  ved  en  sjælden  evne  til  at 
sammentrække  alt  i  en  hovedsætning,  hvorved  de  indbyrdes  leds 
forhold  og  afhængighed  skarpere  betones,  på  samme  måde  som 
i  Latin,  men  i  endnu  højere  grad;  de  mærkværdig  lange  ord- 
sammenstillinger bidrage  også  hertil,  men  komme  derved  rigtig 
nok  på  den  anden  side  til  at  blive  det,  der  frembyder  de  største 
vanskeligheder  for  den  fremmede. 

Det  er  til  dels  denne  lethed  til  ordafledning  og  ord- 
sammensætning, som  har  ført  det  tyrkiske  sprog  ind  på  at 
optage  så  mange  fremmedord,  idet  de  derved  så  hurtig  få 
borgerret  i  sproget;  den  modsætning,  der  bliver  mellem  den 
fremmede  oprindelse  af  ordet  og  dets  endelses  tyrkiske  karakter 
kommer  undertiden  til  at  virke  helt  komisk.  På  de  tyrkiske 
jærnbaner,  der  drives  for  tysk  kapital,  er  en  stor  del  af  de  over- 
ordnede funktionærer  Tyskere,  og  kommandosproget  på  jærn- 
banen  er  derfor  bleven  tysk;  når  toget  skal  gå,  råber  konduk- 
tøren »fertig«,  og  en  sådan  funktionær  kaldes  derfor  på  tyrkisk 
for  en  »fertigdji«. 

Man  har  draget  en  sammenligning  mellem  Vestasiens  tre 
hovedsprog  og  de  europæiske,  en  sammenligning,  der  med  al 
sin  ensidighed  ret  klart  udhæver  hines  indbyrdes  forhold  og 
betegner  deres  vigtigste  ejendommeligheder;  i  følge  denne  sammen- 
stilles arabisk  med  italiensk,  persisk  med  engelsk  og  tyrkisk  med 
fransk.  Arabisk  har  virkelig  det  italienskes  noget  massive 
karakter  i  forbindelse  med  dets  evne  til  elegante  vendinger  og 
dets  rige  ordforråd,  medens  det  fyldige  og  i  sin  syntaktiske  byg- 
ning så  klare  tyrkiske  står  nærmest  ved  fransk,  med  hvilket  det 
tillige  har  den  ejendommelige  sætningsbetoning  tilfælles,  og 
det  persiske  med  sin  prunkløse  og  ligefremme  grammatik  og 
med  det  af  to  forskellige  sprogarters  [gloser  sammensatte  ord- 
forråd minder  ikke  lidet  om  det  i  sin  afstamning  lige  så  brogede 
og  i  sin  udvikHng  lige  så  afstumpede  engelske. 

Konja  er  en  af  de  byer,  hvor  man  kan  iagttage  det  øster- 
landskel folkeliv  og  de  orientalske  kulturformer  i  den  reneste, 
mest  uforfalskede  skikkelse.  Skilt  ved  hoje  bjærge  og  lange 
afstande  fra  havet  og  derved  også  fra  muligheden  for  europæisk 
påvirkning  rummer  den  en  befolkning,  hvis  livsvaner  og  livs- 
betingelser ere  nu  som  for  århundreder  siden.  Byens  centrale 
beliggenhed  midt  i  Lille-Asien,  har  også  bevirket,  at  de  fremmede 

racer.  Arabere,  Grækere  og  Kurdere,  kun  ere  svagt  repræsenterede; 
Konja  er  en  ægte  tyrkisk  by. 

Imidlertid  leve  vi  ikke  mere  i  looi  nats  tidsalder,  og  selv 
Lille-Asiens  hovedstad  har  ikke  kunnet  undgå  påvirkningen  fra 
vest.  Det  ser  man  allerede  på  klædedragten,  når  man  færdes 
på  gaden;  de  berømte  pludderbuxer  og  den  lange  kaftan  ere 
ikke  længer  enerådende,  men  de  europæiske  lange  benklæder  ere 
trængte  sejrrigt   frem   sammen   med   den   sorte   frakke,    der   kun 

adskiller  sig  fra  den  europæiske  ved  at  have  opstående  krave  og 
mangle  opslag. 

Hvorvidt  dette  er  et  fremskridt,  kan  der  være  delte  meninger 
om,  jeg  i  hvert  fald  slutter  mig  åbenhjærtig  til  den  anskuelse, 
som  min  gamle  ven,  boghandleren  i  Damaskus,  forfægtede  og  i 
folge  hvilken  den  europæiske  dragt  var  det  mest  parodiske, 
han  kendte.  Men  selv  om  de  æsthetiske  hensyn  ere  mindre 
væsenlige  (at  den  tyrkiske  dragt  nemlig  er  klædeligere  end  den 
vesterlandske,  vil  vistnok  alle,  både  Orientalere  og  Europæere, 
indromme),  så  er  der  et  andet  moment,  som  for  Tyrkerne  er 
langt  mere  skikket  til  at  vække  betænkeligheder,  nemlig  magelig- 
hedshensynet; hvordan  skal  man  nemlig  sidde  og  gøre  sig  det 
bekvemt,  når  man  har  en  lang  frakke  og  snævre  benklæder  på; 
det  er  komisk  at  se,  når  sådanne  europæisk  påklædte  Orientalere 
komme  i  besøg  hos  mere  konservative  landsmænd,  hvor  man 
altid  efter  gammel  skik  og  brug  sidder  på  gulvet;  de  ved  slet 
ikke,  hvor  de  skulle  få  plads  til  deres  lange  ben,  når  de  ikke 
dækkes  af  den  folderige  kaftan,  og  de  vil  også  nødig  sætte  for 
meget  knæ  i  benklæderne;  den  lade  ynde,  som  hos  Orientalerne 
karakteriserer  også  mandens  bevægelser,  går  fuldstændig  tabt, 
når  han  har  forpuppet  sig  i  civilisationens  hylster.  Af  personlig 
erfaring  foretrækker  jeg  langt  den  orientalske  dragt,  der  føjer  sig 
så  let  efter  enhver  bevægelse  og  falder  så  elegant  om  enhver 
skikkelse,  men  for  dem,  der  regne  stive  manchetter  og  sorte 
benklæder  for  ubedragelige  kendetegn  på  civilisation,  er  be- 
gejstringen for  disse  ting  jo  let  forståelig;  kun  to  dele  er  der 
af  den  europæiske  klædedragt,  som  aldrig  har  vundet  og  neppe 
heller  nogen  sinde  vil  vinde  indpas  i  Orienten,  men  det  er  da 
også  de  to  mest  latterlige:  den  høje  cylinderhat  og  den  sorte 
kjole. 

Endnu  mindre  tilbageholdne  overfor  europæiske  moder  have 
kvinderne  været,  men  på  grund  af  den  naturlige  lighed  mellem 
kvindedragten  på  de  forskellige  steder  mærkes  dette  mindre. 
Den   del  af  dragten,    hvor  tilnærmelsen   for  deres  vedkommende 

lettest  iagttages,  er  sloret,  som  bliver  tyndere  og  tyndere,  indtil 
det  ikke  er  til  at  skælne  fra  det,  som  bæres  på  enhver  europæisk 
damehat.  Det  afvigende  snit  gælder  det  så  også  om  at  skjule 
ved  den  måde,  hvorpå  sloret  bæres ;  medens  de  arabiske  kvinders 
slør  er  et  tæt,  sammenhængende  stykke,  er  Tyrkindernes  så- 
kaldte yashmak  af  et  lettere  stof  og  bæres  således,  at  den  ovre 
del  dækker  panden  og  den  nedre  underansigtet,  og  der  dannes 
således  en  smal  revne  i  midten,  hvorved  øjnene  og  den  øverste 
del  af  næsen  er  fri.  Med  smukke  øjne  —  og  det  have  jo  alle 
Orientalerinder  —  er  dette  slør  noget  af  det  mest  flatterende, 
man  kan  tænke  sig;  alligevel  ere  mange  af  dem  ivrige  for  at 
sætte  det  således,  at  det  særlige  snit  ved  yashmaken  bliver 
ukendeligt;  man  tager  en  lille,  rund  hat  af  nyeste  Parisermode 
under,  og  med  et  par  lange  handsker  og  små  lakstøvler  er  for- 
vandlingen fuldendt,  den  forvandling,  som  gør  en  østerlandsk 
haremsskønhed  til  en  latterlig  parodi. 

Da  det  for  kvinderne  i  så  mange  henseender  er  det  ydre, 
som  er  det  vigtigste,  er  det  let  at  forstå,  at  det  er  dem,  som  ere 
længst  fremme  med  hensyn  til  optagelsen  og  efterligningen  af 
europæiske  moder.  Thi  endnu  er  det  væsenlig  kun  i  det  ydre, 
at  den  slaviske  efterligning  af  vesterlandsk  sæd  og  skik  gør  sig 
gældende,  og  klædedragten  er  derfor  naturlig  bleven  det,  hvor 
denne  bestræbelses  resultater  hurtigst  komme  frem;  de  daglige 
livsvaner  ere  anderledes  sejge  at  få  fortrængte. 

Der  bliver  derfor  også  stor  forskel  på  Tyrken  ude  og 
hjemme  i  hans  hus;  selv  hos  de  ivrigste  reformvenner  vil  man 
finde  husførelsen  endnu  for  en  stor  del  baseret  på  de  gamle 
principer,  indenfor  husets  fire  vægge  går  al  ting  til,  som  det 
gjorde,  inden  man  lærte  Europa  at  kende. 

Ligesom  Araberne  ere  Tyrkerne  i  deres  daglige  levemåde 
yderst  tarvelige,  selv  om  de  ikke  i  samme  grad  som  hine  ere 
blottede  for  sansen  for  god  mad.  Med  en  vis  barnagtig  smag 
holde    de    mest    af  søde   sager;    jeg   har  tidt   tænkt  på,  hvilken 

glimrende  forretning  en  europæisk  konditor  kunde  gore  i  en 
orientalsk  by;  thi  når  man  ser,  hvor  strygende  en  afsætning  deres 
egne  omvandrende  kagesælgere  have  med  deres  snavsede  tærter 
og  bakkeiser,  skulde  man  antage,  at  der  her  måtte  være  et  felt 
at  erobre  for  den  europæiske  civilisation;  de  fleste  orientalske 
kager  laves  af  smordejg  med  lag  af  brændt  sukker  eller  honning 
imellem;    de    bages  i  en  stor,  rund,  flad  form  og  skæres  derpå  i 

små,  rhombeformede  firkanter  og  overhældes  med  en  tykflydende, 
meget  sodlig  sauce. 

I  ovrigt  er  levemåden  i  Lille-Asien  som  i  Syrien;  som 
overalt  i  Orienten  er  det  ikke  kod,  men  brod,  som  er  hoved- 
næringsmidlet, noget,  der  også  har  fået  sit  udtryk  derigennem,  at 
det  tyrkiske  ord  for  brød  (ekmek)  tillige  bruges  om  mad  i  al 
almindelighed.  Kodet  betragtes  mere  som  en  biting,  en  delika- 
tesse  og   nydes  derfor  ofte  i  meget  deminutive  portioner;  særlig 

yndede  ere  ganske  små  klumper  af  skært  kod,  som  steges  på 
spid  og  derpå  spises,  uden  at  man  trækker  dem  af  spidet.  Men 
end  mere  almindelig  er  den  tyrkiske  nationalret,  den  berømte 
pilaw,  til  hvis  !pris  både  indfødte  og  fremmede  have  istemt  de 
mest  glødende  lovtaler. 

Det  går  mig  med  Tyrkernes  pilaw  som  med  beduinernes 
kaffe;  jeg  må  nøjes  med  at  omtale  dens  fortræffelighed  uden  at 
driste  mig  til  en  undersøgelse  af  dens  sammensætning  og  tillav- 
ning. Dog  denne  gang  har  jeg  den  ret  fyldestgørende  undskyld- 
ning, at  pilaw'en  tilberedes  på  overordentlig  forskellige  måder  på 
de  forskellige  steder.  Hovedbestanddelene  ved  denne  ret  ere 
som  bekendt,  kogt  ris  og  kod,  hvortil  så  kommer  forskellige 
kryderier,  men  det  er  netop  disses  indbyrdes  forhold,  som 
betinger  den  ejendommelige  smag  og  aroma,  og  det  er  også  deri, 
at  hemmeligheden  stikker. 

Brødet  er  som  overalt  i  Orienten  hvedebrød,  og  man  anvender 
den  samme  manér  som  i  Syrien,  nemlig  at  bage  det  i  store,  flade 
kager;  det  bages  aldrig  synderlig  meget,  og  disse  pandekage- 
lignende  stykker  ere  derfor  ganske  bløde;  når  mændene  gå  på 
arbejde,  føre  de  i  reglen  deres  mad  med  på  den  måde,  at  flere 
af  disse  kager  rulles  sammen  til  en  pølse,  som  så  stikkes  i  beltet; 
som  en  naturlig  følge  af  denne  tilberedningsmåde  bliver  brødet 
ikke  i  stand  til  at  holde  sig  synderlig  længe  og  er  heller  næppe 
så  sundt  et  næringsmiddel,  som  hvis  det  var  hårdere  bagt. 

Karakteristisk  for  Orientalernes  fordeling  af  spisetiderne  på 
døgnets  timer  er  det,  at  hovedmåltidet  —  fuldstændig  som  i  old- 
tiden —  er  henlagt  til  om  aftenen.  Om  morgenen  får  man 
regelmæssig  ikke  andet  end  en  lille  kop  sort  kaffe  uden  noget  som 
helst  til;  derpå  følger  kl.  11  — 12  en  lettere  frokost  og  endelig 
lige  efter  solnedgang  dagens  egenlige  måltid.  Og  det  samme 
skema  følges  også,  når  man  er  ude  på  rejser,  blot  med  den  und- 
tagelse, at  formiddagsmåltidet  i  reglen  går  i  løbet;  det  er  noget, 
som  det  i  begyndelsen  er  ret  svært  for  en  Europæer  at  skulle 
vænne  sig  til,  at  ride  en  hel  dag  igennem  efter  ikke  at  have  fået 

andet  til  at  begynde  med  end  en  lille  kop  kafife;  men  det  er 
man  nødt  til  at  finde  sig  i,  da  forholdene  nu  en  gang  kun  ere 
indrettede  herpå.  Det  er  i  det  hele  en  gylden  regel  for  den, 
der  færdes  i  fremmede  lande,  at  han  i  levemåde  så  meget  som 
muligt  skal  rette  sig  efter  de  folks  Uvsforhold,  han  lever  imellem ; 
at  ville  indrette  alt  på  sin  egen,  tilvante  fagon,  er  altid  meget 
dyrt  og  desuden  ikke  praktisk  for  den,  der  går  ud  på  at  træde 
i  så  nær  berøring  med  befolkningen  som  muligt. 

Man  kender  ikke  i  Tyrkiet  det  store  antal  retter,  som  i 
Æg^'pten  er  det  sædvanlige  selv  under  dagligdags  forhold;  men 
dette  opvejes  af.  at  disse  her  hos  Tyrkerne  gennemgående  ere 
mere  substantielle,  og  er  menuen  end  kortere  på  navne,  er  den 
fyldigere  i  indhold.  Kun  ved  højtidelige  lejligheder  i  fornemme 
huse  kan  man  komme  til  disse  endeløse  diners,  hvis  sammen- 
sætning for  os  er  så  gådefuld,  fordi  man  modsat  europæisk 
middagsskik  aldeles  ingen  regler  synes  at  iagttage  for  rækkefølgen 
af  retterne. 

Det  kød,  som  mest  anvendes,  er  fårekødet,  derimod 
er  nydelsen  af  hestekød  gået  fuldstændig  af  brug;  at  dette 
i  ældre  tid  har  været  anvendt,  ses  af  vidnesbyrd  i  literaturen, 
hvor  kødet  af  unge,  stærke  heste  atter  og  atter  omtales  som  en 
stor  delikatesse,  således  i  fortællingerne  i  »de  fyrretyve  vezirer«, 
som  i  deres  tyrkiske  form  stamme  fra  det  femtende  århundrede. 
Det  er  en  levning  fra  den  tid,  da  de  osmanniske  Tyrkere  levede 
som  nomader  på  stepperne,  således  som  endnu  den  dag  i  dag 
Kirgiserne,  og  da  ganske  naturlig  kødet  af  hesten  har  været  et 
af  de  lettest  tilgængelige  næringsmidler. 

Som  rettroende  IMuhammedanere  skulde  Tyrkerne  egenlig 
afholde  sig  fra  nydelsen  af  alle  stærke  drikke;  men  ligesom  de 
gennemgående  ikke  ere  synderlig  fanatiske  i  deres  tro,  ere  de 
særlig  på  dette  punkt  meget  langt  fra  at  opfylde  Koranens  for- 
maninger; det  går  lystigt  til  både  med  vin  og  arrak,  og  særlig 
denne  sidste  drik  kan  fryde  sig  ved  en  sjælden  popularitet. 

Imidlertid  vil  man  næsten  aldrig  se  en  beruset  person  på 
gaden;  thi  så  meget  har  dog  hensynet  til  de  religiøse  betænke- 
ligheder formået,  at  man  ligesom  om  søndagen  i  Skotland  holder 
sit  bakkanal  inden  for  husets  fire  vægge.  Allerede  i  »Tusind  og 
en  nats«  fortællinger,  hvor  vinen  jo  ellers  flyder  over  alle  bredder, 
fortælles  gentagende,  hvorledes  man  hemmelig  erhverver  sig 
den  ædle  druesaft  hos  kristne  handlende,  og  endnu  går  det  til 
på  selvsamme  vis.  En  mindre  europæisk  handlende  i  Damaskus, 
der  havde  sin  butik  i  nærheden  af  kastellet,  fortalte  mig,  at  om 
dagen  vilde  de  indfødte  knap  se  til  den  side,  den  lå,  men  fra 
mørkets  frembrud  stod  døren  ikke  stille  for  alle  de  tyrkiske 
officerer  og  soldater,  som  kom  for  at  hente  en  lille  hjærtestyrk- 
ning  med  hjem  til  aftensmåltidet. 

Officielt  derimod  bevares  den  påbudte  tilbageholdenhed  og 
ved  en  offentlig  fest  vil  der  aldrig  blive  budt  spirituosa;  en  und- 
tagelse gør  man  dog  undertiden  med  champagne;  denne  drik 
regnes  nemlig  ikke  med  som  rigtig  vin  og  horer  derfor  til  det  tillade- 
lige, omtrent  efter  samme  betragtning,  som  da  min  ven,  imamen 
i  Kairo,  der  ellers  var  meget  streng  i  dette  punkt,  en  gang  lod 
sig  bevæge  til  at  drikke  noget  chartreuse,  fordi  det  efter  mit  op- 
givende måtte  anses  for  »medicin«,  hvorpå  han  ved  alle  senere 
besøg  ikke  undlod  at  forhore  sig,  øm  jeg  ikke  havde  mere  af 
den  grønne  medicin,  som  han  forrige  gang  havde  fået  af. 

Men  privat  går  det  som  sagt  ofte  lystigt  til,  og  at  Tyrkerne 
ikke  ere  helt  uvante  med  de  stærke  sager,  har  jeg  oftere  fået  at 
vide  ved  at  iagttage,  hvor  meget  de  kunde  tåle,  inden  det 
mærkes  på  dem.  Dog  heller  ikke  i  rusen  fornægte  de  deres 
orientalske  værdighed,  og  der  er  derfor  sjælden  tale  om  vold- 
somme udskejelser;  de  sidde  hjemme  og  tømme  støt  væk  det 
ene  glas  efter  det  andet,  indtil  de  falde  om  og  ikke  kunne  mere. 

Man  må  imidlertid  huske  på,  at  det  er  kun  i  byerne,  at 
kendskabet  til  stærke  drikke  har  vundet  indpas;  på  landet  står 
befolkningen  næsten  på  samme  standpunkt  som  beduinerne,  der 
aldeles    ikke    kende    noget    berusende    pirringsmiddel,     og    ved 

bedømmelsen  af  befolkningens  forhold  som  helhed  blive  naturligvis 
disse  tilfælde  i  byerne,  der  mærkelig  nok  særlig  synes  at  holde 
sig  til  militære  kredse,  at  betragte  som  undtagelser.  Hvilken  ind- 
flydelse denne  ædruelighed  har  på  hele  nationens  hygiejniske  til- 
stand, skal  man  i  den  russisk-tyrkiske  krig  have  fået  et  ret 
karakteristisk  bevis  for,  som  en  Tyrk  i  Mersina  ikke  uden  en 
vis  stolthed  fortalte  mig  under  en  samtale  om  den  slags  ting. 
På  en  af  slagmarkerne,  så  vidt  jeg  husker,  ved  Plevna,  lagde 
man  mærke  til,  at  medens  ligene  af  Tyrkerne  holdt  sig  længe, 
gik  de  russiske  soldaters  lig  langt  hurtigere  i  opløsning,  og  man 
forklarede  dette  ved  en  antagelse  af.  at  den  stadige  optagelse  af 
alkohol  havde  svækket  cellevævets  modstandskraft;  hvorvidt 
dette  er  rigtigt,  ser  jeg  mig  ikke  i  stand  til  at  afgøre,  men 
usandsynligt  lyder  det  da  ingenlunde. 

Nydelsen  af  hashish  eller  opium  finder  man  langtfra  udbredt 
i  den  grad  som  i  Ægypten;  Tyrkeren  holder  sig  til  sin  pibe, 
eller  for  landbefolkningens  vedkommende  nu  mere  til  cigaretten, 
fordi  den  er  nemmere  at  føre  med  overalt  under  arbejdet,  men 
de  narkotiske  midler  ynder  han  ikke.  Der  er  ganske  vist  i 
Konstantinopel  knejper,  hvor  man  for  en  billig  penge  kan  få  sig 
en  opiumsrus,  men  de  ere  mere  til  for  de  fremmedes  skyld  og 
have  kun  søgning  fra  en  rent  forsvindende  del  af  den  indfødte 
befolkning.  I  Ægypten  derimod  er  brugen  af  hashish  bestandig  i 
en  sørgelig  grad  populær,  og  alle  regeringens  indførselsforbud  fore 
ikke  til  andet  end  til  at  fordyre  prisen.  Og  det  er  en  ganske  utrolig 
fart,  hvormed  hashish'en  kan  gøre  det  af  med  et  menneske.  Jeg 
spaserede  en  dag  på  gaden  i  Kairo  med  en  af  mine  indfødte 
bekendte,  da  vi  mødte  en  laset,  barbenet  skikkelse  med  afpillet 
krop  og  huløjede  kinder;  min  ledsager  standsede  og  tiltalte  ham 
pa  fransk,  og  til  min  forbauselse  svarede  den  anden  med  den 
eleganteste  pariserakcent,  man  kan  tænke  sig.  »Ja,  Du  kan  også 
godt  tiltale  ham  på  tysk  eller  engelsk,«  sagde  min  ven,  og  min 
forundring  steg,  da  det  viste  sig,  at  tiggeren  også  var  hjemme 
her.     Da   vi    havde   givet   ham    et  par  skilling,  gik  vi  videre,  og 

jeg  fik  da  det  mærkelige  væsens  historie.  Han  havde  været  en 
af  de  unge  studerende,  som  den  ægyptiske  regering  årlig  sender 
til  Europa ;  med  glimrende  evner  forbandt  han  en  sjælden  energi, 
og  da  han  efter  et  par  års  studieophold  i  Paris  og  London 
vendte  tilbage,  knyttedes  der  de  storste  forhåbninger  til  hans 
fremtidige  karriere  i  statstjenesten.  Så  begj'ndte  han  at  ryge 
hashish,  og  på  et  halvt  år  var  han  reduceret  til  denne  ynkelige 
skikkelse;  nu  løb  han  om  og  indlod  sig  med  de  fremmede,  hvem 
han  duperede  ved  citater  af  Racine  eller  Milton  for  således  at 
afnøde  dem  et  par  skilling,  som  han  derpå  skyndte  sig  med  at 
fa  has  på  i  nærmeste  knejpe.  Og  denne  tragiske  historie  har  i 
Æg)-pten  ikke  ganske  få  sidest}^kker. 

Da  man  en  gang  spurgte  profeten  om,  hvad  han  satte  hojst 
i  denne  verden,  svarede  han:  »Bønnen  er  det,  som  styrker  mig, 
men  dernæst  skatter  jeg  mest  kvdnder  og  vellugtende  sager.« 
Og  denne  smagsretning  har  holdt  sig  hos  hans  bekendere;  intet 
andet  folk  har  drevet  det  til  et  sådant  raffinement  i  tilbered- 
ningen af  duftende  essenser,  og  fa  ere  så  kvindekære  som  Araberne 
og  end  mere  Tyrkerne. 

Hvor  overdrevne  dog  de  europæiske  forestillinger  ere  netop 
på  dette  punkt,  har  jeg  allerede  tidligere  haft  lejlighed  til  at 
berøre.  Haremsuvæsnet  er  langt  fra  almindeligt,  ligefrem,  fordi 
kun  de  allerfærreste  have  råd  dertil;  største  parten  nøjes  med  en 
kone,  og  skilsmisser  ere  ikke  en  gang  så  hyppige  som  hos 
Araberne. 

Et  særkende  for  orientalske  ægteskaber  er,  at  de  afsluttes 
på  et  meget  tidligt  alderstrin;  jeg  har  en  gang  i  Kairo  været 
med  til  et  bryllup,  hvor  brudgommen  var  femten,  og  bruden  ti 
år,  og  det  er  ikke  sjældent  at  træffe  endnu  yngre  brudepar.  Den 
overordenlig  tidlige  legemlige  udvikling  særlig  hos  kvinderne  gør 
dog  misforholdet  mindre  stærkt,  end  det  ved  første  øjekast  synes, 
og  for  øvrigt  mene  Orientalerne,  at  disse  tidlige  ægteskaber  ere 
egnede  til  at  holde  den  unge  mand  hjemme  og  hæmme  ung- 
dommelige udskejelser. 

Dermed  er  det  imidlertid  kun  så  som  så;  den  overleverede 
store  ringeagt  for  kvinderne  bevirker,  at  der  aldrig  bliver  nogen 
rigtig  harmoni  i  ægteskabet,  og  den  moralske  tvang,  som  ægte- 
skabet pålægger,  foles  der  derfor  ikke  noget  til.  Det  er  for- 
ståeligt, at  man  ikke  troer  at  skylde  de  væsner  meget,  hvem 
man  frakender  »både  forstand  og  religion«,  og  med  den  ægte- 
skabelige troskab  bliver  det  derfor  kun  småt  bevendt. 

Den  samme  betragtning,  at  kvinderne  ere  en  afgjort  underlegen 
race,  væsner,  der,  som  Koranen  udtrykker  sig,  »voxe  op  med  tanken 
henvendt  på  pynt  og  stads  og  som  altid  ere  rede  til  at  kives  uden 
grund«  (kap.  XLIII,  v.  17),  —  denne  samme  betragtning  har  på 
den  anden  side  gjort  Tyrkerne  mere  overbærende  med  deres 
kvinders  opførsel,  end  man  er  tilbøjelig  til  at  antage  dem  for. 
Det  hedder  i  Europa:  jaloux  comme  un  Ture,  og  dog  gore  de 
ikke  andet,  end  hvad  enhver  fransk  jury  yder  en  fornærmet 
ægtemand  sit  bifald  for.  Når  indbrud  i  haremet  straffedes  og 
tildels  endnu  straffes  efter  husherrens  forgodtbefindende,  er  det 
mere  den  husets  hellighed  tilføjede  krænkelse,  man  søger  hævnet, 
end  den  manden  som  ægtemand  betragtet  tilføjede  tort.  Tyrkerne 
ved  godt,  at  deres  kvinder  ikke  ere  så  dydige,  som  de  burde 
være,  men  de  lade  fem  være  lige,  når  det  blot  kan  løbe  af  i 
stilhed. 

Selve  de  romantiske  haremseventyr  blive  imidlertid  stadig 
sjældnere,  efterhånden  som  haremernes  antal  formindskes  og 
mildere  vesterlandske  sæder  få  indpas.  Den  tid  er  ikke  mere, 
da  de  fornemme  haremsdamer  kørte  om  i  gaderne  og  tog 
fremmede  med  i  vognen  for  senere  at  lade  dem  sporløst  for- 
svinde; den  gammel-romerske  form  for  elskovintriger  har  veget 
pladsen  for  den  moderne  franske. 

Den  ydre  form  for  de  erotiske  eventyrs  indledning  og 
gennemforelse  er  dog  endnu  væsentlig  den  samme;  de  uundvær- 
ligegamle kællinger,  som  i  »looi  nat«  så  ofte  bringe  den  gamle, 
gnavne  pashas  blomstrende  viv  bud  fra  den  unge  købmand,  der 
tilbeder    hende    efter    at    have    set    et    Sflimt   af  hendes  skønhed 

under  et  besog  i  bazaren,  trives  endnu;  man  kan  endnu  om 
eftermiddagen  i  de  tyrkiske  byers  ensomme  gader  møde  disse 
skikkelser  med  deres  fromme  bevægelser  og  listige  ojne.  Uhindrede 
færdes  de  overalt,  uden  at  vække  mistanke  kunne  de  komme 
ind  i  det  elskede  væsens  hus  og  med  gyldne  løfter  hemmeligt 
se  at  få  hende  i  deres  magt,  og  kommer  der  noget  op  om  denne 
sag,  hvor  er  så  beviset  imod  dem? 

Når  kvinderne  i  harem'erne  for  en  stor  del  ere  sunkne  ned 
til  dyrets  standpunkt,  idet  de  af  alle  mænd  regne  den  nærmeste 
for  den  bedste  og  foretrække  to  for  en,  er  skylden  naturligvis 
for  en  stor  del  deres  mænds.  Meget  bidrager  hertil,  at  Tyrkerne 
i  deres  begreber  om  kærlighed  ikke  ere  nåede  ud  over  dem, 
der  forfægtes  i  de  første  taler  i  Platons  berømte  dialog  »Sympo- 
sion«, og  hvorvel  regeringen  ved  strænge  straiTebestemmelser 
har  gjort  sit  bedste  for  at  modernisere  de  herskende  forestillinger 
på  dette  punkt,  stiller  en  stor  del  af  befolkningen  sig  endnu 
hårdnakket  på  de  gamle  Grækeres  stade. 

For  nationen  som  helhed  får  imidlertid  harcmsvæsnet  mindre 
betydning,  end  man  skulde  tro,  fordi  haremerne  hovedsagelig 
rekruteres  fra  andre  racer  og  nærmest  da  fra  Tcherkessernes. 
Selve  den  tyrkiske  befolkning  lever  i  et  ægteskab,  der  er  ligeså 
korrekt  eller  måske  mere  end  mangen  et  europæisk,  og  de 
regelmæssige  ægteskabelige  forhold  bevises  også  ved  det  store 
antal  fødsler.  Når  imidlertid  befolkningens  antal  ikke  forøges  i 
en  dertil  svarende  grad,  forklares  dette  ved  den  uhyre  dødeligheds- 
procent i  alderen  o — i   år. 

Med  haremernes  antal  formindskes  også  efterhånden  deres 
bevogtere,  de  sorte  eunuker.  Medens  tidligere  fornemme  huse 
kunde  have  tredive  eller  fyrretyve,  betragtes  det  nu  som  en  stor 
luxus  at  have  en  eller  to,  og  kun  indenfor  Jildiz-kioskens  mure 
findes  de  i  noget  storre  antal. 

Det  er  en  ganske  besynderlig  race,  disse  eunuker;  med 
deres  spæde  stemme  i  modsætning  til  den  herkuliske  legems- 
bygning (så  godt  som  alle  eunuker  ere  tre,  halvfjerde  alen  høje) 

ere  de  lette  at  kende  blandt  alle  andre,  og-  en  underlig  slovhed 
og  dvaskhed  både  i  tankegangen  og  i  deres  måde  at  fore  sig 
på  skelner  dem  også  fra  andre  mennesker. 

Eunukernes  forsvinden  hænger  sammen  med  forbudene  mod 
slavehandel.  Som  bekendt  har  den  tyrkiske  regering  desangående 
udstedt  meget  strenge  bestemmelser,  men  det  går  dog  med  disse 
som  med  så  mange  andre  af  sultanens  anordninger,  at  gammel 
fordom  og  overleveret  ligegyldighed  hindrer  dem  i  at  blive 
gældende.  Officielt  er  derfor  handelen  med  slaver  og  slavinder 
ophævet,  men  endnu  den  dag  i  dag  er  der  bestemte  steder  i 
Konstantinopel,  hvor  man  kan  gå  hen  og  erhverve  en  Tcherkesser- 
pige  til  evig  arv  og  eje  for  så  og  så  mange  tusind  francs. 

Tidligere  var  tilførslen  af  slaver  en  regelmæssig  ordnet 
institution;  de  fleste  mandlige  individer  fik  man  fra  Afrika  ved 
de  arabiske  banders  razziaer,  hvorimod  de  hvide  slavinder  kom 
fra  stammerne  i  Kaukasus.  Ved  disse  var  der  det  mærkelige 
forhold,  at  de  georgiske  og  lesgiske  stammehøvdingers  døtre 
ofte  solgte  sig  frivilligt  af  lyst  til  at  komme  til  Konstantinopel, 
denne  by,  der  for  den  almindelige  bevidsthed  i  Lille-Asien  står 
som  det  vidunderligste  af  alt  vidunderligt.  Muhammedanske  køb- 
mænd, som  have  berejst  disse  egne,  fortælle  oftere  om  de  mærke- 
lige tilbud,  de  således  have  fået,  nar  ho\-dingene  af  sig  selv  have 
tilbudt  dem  deres  døtre  eller  disse  selv  have  anmodet  om  at 
blive  købte  for  at  opnå  muligheden  for  at  komme  ind  i  sultanens 
harem. 

De  georgiske  pigers  forestillinger  om  de  herligheder,  der 
vente  dem  der,  ere  imidlertid,  efter  hvad  man  véd,  lige  så  over- 
drevne som  Europæernes;  thi  det  er  kun  de  allerfærreste,  som 
kunne  gøre  sig  håb  om  virkelig  at  gøre  karriere.  Når  der 
kommer  nye  kvinder  til  det  kejserlige  harem,  må  de  forst  gennem- 
gå en  skole,  dels  i  anstandsøvelser  og  lignende,  dels  i  almindelig 
kvindelig  gærning;  de  smukkeste  og  d}-gtigste  blive  så  udtagne 
til  at  være  om  sultanens  hustruer,  og  de  andre  må  forrette  den 
daglige    tjeneste    på    slottet.      Det    er    disse    piger,    som    kaldes 

odalisker  (på  tyrkisk  odalyk),  hvilke  man  almindelig,  men  fejl- 
agtig antager  for  at  være  sultanens  konkubiner;  thi  disse,  de  så- 
kaldte kadiner,  udgøre  kun  et  rent  forsvindende  antal  i  forhold 
til  odaliskerne,  så  at  det  selvfølgelig  kun  kan  blive  de  færreste, 
der  nå  så  vidt. 

Det  ligger  nær  at  tænke  på,  hvad  der  bliver  af  disse  væsner, 
når  de  blive  ældre;  da  de  så  naturligvis  ikke  mere  ere  alvende- 
lige  i  paladset,  overføres  de  til  det  såkaldte  »gamle  seraj«,  og 
leve  der  på  en  slags  pension,  og  enkelte  af  dem  anvendes  også 
som  lærerinder  for  de  ny  optagne  piger  i  haremet.  Kun  de 
kadiner,  der  ere  blevne  mødre  til  prinser,  indtage  en  mere  be- 
gunstiget stilling,  og  en  særlig  rang  opnår  den  haremsdame,  hvis 
søn  senere  selv  kommer  til  at  bestige  thronen;  hun  får  titlen 
sultan  valide  d  :  kejsermoder  og  bliver  næst  efter  sultanen  selv 
hoffets  mest  betydelige  personlighed. 

Guvernørerne  og  enkelte  af  de  fornemste  embedsmænd  om- 
kring i  provinserne  kunne  vel  tillade  sig  at  holde  diminutive  kopier 
af  dette  hof  med  odalisker  og  kadiner,  men  nogen  synderlig 
betydning  for  det  hele  samfundsliv  får  dette  dog  ikke.  Haremsliv 
og  polygami  spiller  som  sagt  i  selve  Orienten  en  meget  mindre 
rolle  end  i  de  europæiske  forestillinger  om  Østerland,  og  det 
turde  derfor  være  rettest  at  ændre  lidt  i  de  mange,  strænge 
domme,  som  netop  ud  fra  dette  grundlag  ere  fældede  over 
Orientens  folk  og  deres  udvikling. 

På  den  anden  side  kan  man  jo  ikke  skjule,  at  kvindernes 
selv  i  monogamiet  så  nedtrykte  stilling  er  et  mørkt  punkt,  og 
jeg  har  allerede  tidligere,  ved  omtalen  af  Arabernes  forhold, 
haft  anledning  til  at  bemærke,  at  det  område,  hvor  følgerne  af 
dette  misforhold  mærkes  mest,  er  opdragelsen  af  de  opvoxende 
generationer,  denne  opgave,  som  kvinderne  savne  enhver  betingelse 
for  at  løse.  — 

Med  hensyn  til  den  ydre  side  af  opdragelsen,  nemlig  kund- 
skabsmeddelelsen,  stå  Tyrkerne  på  et  noget  mere  fremrykket 
standpunkt  end  Araberne;    da  alle  forbedringer  her  ere  udgåede 

fra  regeringen  selv,  er  det  jo  ikke  så  underligt,  at  man  har  sorget 
for  de  tyrkiske  provinser,  forend  man  er  kommen  til  de  af  de 
fremmede  racer  beboede. 

I  Damaskus  havde  jeg  ved  personligt  bekendtskab  med 
skoledirektoren  lejlighed  til  at  lære  en  tyrkisk  statsskoles  indret- 
ning nojere  at  kende.  Disse  skoler  ere  alle  tillige  pensionater; 
eleverne  bo  pa  skolen,  og  hele  reglementet  for  deres  ophold  er 
militærisk  attattet.  Undervisningssproget  i  disse  skoler  er  — 
selv  i  en  arabisk  talende  by  som  Damaskus  —  tyrkisk,  og  af 
andre  sprog  læres  der  fransk,  engelsk  og  arabisk;  endvidere 
strækker  undervisningen  sig  over  fag  som  historie,  geografi, 
mathematik.  anatomi,  Koranfortolkning  og  arabisk  og  tyrkisk 
literaturhistorie.  Som  man  ser,  et  fyldestgørende  grundlag  for 
en  alsidig  orientalsk  dannelse. 

Hvor  meget  hensyn  der  tages  til  disse  skoler  og  deres 
gærning,  havde  jeg  lejlighed  til  at  se,  da  jeg  en  gang  efter  ind- 
bydelse fra  hr.  Ahmed  Feuzi,  direktoren,  overværede  en  examen ; 
der  modte  nemlig  pasha'en  i  Damaskus  med  hele  sit  folge  som 
ved  en  handling  af  ren  officiel  karakter.  Selve  examinationen  for- 
løb forovrigt  udmærket,  uden  at  det  gode  resultat  gjorde  ind- 
tryk af  at  være  fremkunstlet  ved  særlige  midler,  noget,  mod 
hvilket  man  ellers  ved  en  saadan  lejlighed  i  Orienten  nok  kan 
have  grund  til  at  være  på  sin  post. 

Fra  disse  skoler,  der  ere  statsejendom  og  nyde  et  meget 
stort  offenligt  tilskud,  går  for  eleverne  vejen  dels  til  de  militære 
højskoler,  dels  de  forskellige  nyoprettede  civile  uddannelses- 
anstalter for  læger,  ingeniører  og  lignende.  Skolerne  stå  åbne 
også  for  born  af  andre  religioner,  både  jødiske  og  kristne,  thi  i 
modsætning  til  flere  europæiske  institutioner  som  f.  ex.  den  ameri- 
kanske mission,  der  i  øvrigt  vdrker  meget  ivrig  med  skolegærning 
overalt  i  Orienten,  holde  Tyrkerne  meget  fornuftigt  religions- 
spørgsmålet ude  fra  skolesagen;  deres  ringe  grad  af  fanatisme 
bevirke  også,    at    de   ikke   falde   på   at  benytte  skolerne  i  propa- 

ganda'ens  tjeneste,  således  som  det  netop  har  været  Europæernes 
store  fejl. 

Den  gammeldags,  ægte  religiøse  uddannelse  repræsenteres 
nu  kun  af  de  theologiske  studenter  i  Konstantinopel,  de  såkaldte 
softa'er.  Ligesom  ved  Azharmoskeen  i  Kairo  er  der  også  i 
hovedstaden  ved  Bosporus  en  theologisk  højskole,  hvor  Islams 
videnskaber  foredrages  for  dens  tilkommende  forkyndere.  Dette 
universitet  eller  seminarium,  hvad  man  nu  vil  kalde  det,  er  fra 
gammel  tid  rigt  udstyret,  ikke  alene  er  undervisningen  fri,  men 
studenterne  have  også  hele  opholdet,  som  ganske  vist  ikke  er 
særlig  luxuriøst,  fuldstændig  frit.  Ved  denne  højskole  drives 
theologien  med  alle  dens  hjælpevidenskaber,  dogmatik,  exegese, 
grammatik  (for  den  rette  sproglige  forståelse)  og  retsvidenskab, 
og  dens  elever  gå  efter  endt  uddannelse  ud  som  kadier,  mufti'er 
og  imamer  eller  de  smutte  ind  på  en  beskeden  plads  i  admini- 
strationens store  maskineri. 

Softa'erne  have  flere  gange  spillet  en  vis  rolle  i  Konstanti- 
nopels indre  historie,  og  denne  bys  gader  have  været  vidne  til 
adskillige  voldsomme  scener,  som  de  have  foranstaltet.  Softa'ernes 
skole  er,  som  venteligt,  bleven  et  arnested  for  al  muhammedansk 
fanatisme;  denne  er  i  følge  sit  væsen  naturlig  meget  konservativ, 
og  enhver  optagelse  af  vesterlandske  ideer  og  europæiske  reformer 
bliver  den  en  rædsel,  hvorfra  også  de  fremragende  gejstlige  be- 
standig have  været  Gammeltyrkernes  vigtigste  støtte.  Men  nu 
viser  det  sig,  at  den  europæiske  smitte  dog  har  sneget  sig  inden- 
for den  theologiske  højskoles  egne  mure,  og  reformideernes  gift 
har  gennemtrængt  de  unge  mænd,  for  hvem  ellers  de  gamle 
Koranfortolkeres  ord  skulde  være  den  højeste  visdom.  Softa'ernes 
uheldige  materielle  stilling,  idet  de  på  foragtelig  måde  holdes 
som  et  slags  almisselemmer,  samtidig  med  at  al  lejlighed  til 
karriere  forud  optages  af  dem,  der  have  nydt  den  moderne, 
praktiske  uddannelse,  har  tillige  skabt  megen  bitterhed,  og  lige- 
som studenterne  i  det  despotiske,  gammeldags- religiøse  Rusland 
blive  nihilister,    på   samme   måde   blive   softa'erne  revolutionære. 

Regeringen,  der  ellers  nok  ynder  at  begunstige  moderne  principer  i 
modsætning  til  forældet  theologisk  frasemageri,  har  imidlertid  ikke 
taget  nådigt  på  dette  resultat  af  vesterlandske  ideers  indflydelse, 
og  softa'erne  ere  gentagende  gange  blevne  strængt  revsede;  en 
del  ere  fængslede  eller  deporterede  til  fjærne  grænsebyer  som 
Bagdad  eller  Balsora,  hvis  feberdampe  skulle  kvæle  de  moderne 
ideer,  der  bruse  i  de  unge  hoveder,  og  atter  andre  have  ved 
frivillig  landflygtighed  unddraget  sig  den  truende  straf.  Jeg  traf 
i  Kairo  en  af  disse  sofLa'er,  der  var  flygtet  af  frygt  for  yderligere 
forfølgelser;  vi  modtes  i  en  beskeden  græsk  knejpe,  hvor  jeg 
spiste  til  middag  under  den  første  del  af  mit  ophold,  og  blev 
hurtig  bekendte.  Han  var  en  mærkelig  blanding  af  en  kundskabsrig 
filolog  og  en  exalteret  socialpolitiker,  og  han  levede  der  i  Kairo 
under  meget  tarvelige  forhold,  idet  han  så  godt  som  muligt  søgte 
at  udnytte  sine  kundskaber  i  fransk  og  tyrkisk.  Hans  ræsonne- 
menter vare,  naturligvis  bortset  fra  de  lokale  fordringer,  et  fuld- 
stændigt sidestykke  til  de  nihilistiske  studenters  dialoger  i  Turgen- 
jew's  og  Dostojewski's  romaner,  og  virkede  i  grunden  mere  ved 
den  begejstring,  hvormed  han  fremførte  dem,  end  ved  deres  indre 
logiske  holdbarhed.  Efter  nogle  måneders  ophold  i  Kairo  be- 
sluttede han  at  tage  til  Paris  for  at  forsøge  at  bane  sig  en  vej 
der,  og  jeg  medgav  ham  et  par  anbefalingsskrivelser  til  enkelte 
mænd  i  videnskabelige  kredse  der;  senere  har  jeg  aldrig  hort 
noget  til  ham,  hverken  direkte  eller  gennem  de  personer,  til 
hvem  jeg  havde  ladet  ham  henvende  sig. 

I  forhold  til,  hvad  softa'erne  hidtil  have  forbrudt,  se  regeringens 
forholdsregler  rigtig  nok  noget  barbariske  ud,  men  det  kan  på 
den  anden  side  ikke  nægtes,  at  en  fuldstændig  ligegyldighed  for 
deres  færd  og  indbyrdes  agitation  kunde  blive  betænkelig.  I  et 
despoti  som  Tyrkiet ,  hvor  suveræniteten  dels  er  baseret  på 
religiøst  grundlag,  dels  på  nedarvede  patriarkalske  traditioner, 
kan  der  ikke  tænkes  noget  farligere  end  et  literært  proletariat, 
som  forbinder  en  over  alle  theologiske  lærdomme  hævet  ånds- 
dannelse   med    den    ynkværdigste   materielle   stilling.      Vejen    fra 


303 

Europa  til  Konstantinopel  er  ikke  mere  så  lang  som  i  gamle 
dage;  revolutionære  og  anarkistiske  theorier  kunne  snart  nå  der- 
hen, og  der  kunde  næppe  noget  andet  sted  tænkes  en  frugtbarere 
jordbund  for  dem  end  netop  hos  de  tyrkiske  softa'er.  Intet 
under  derfor,  at  man  søger  at  kvæle  ondet  i  fødslen,  inden  de 
urolige  hoveder  med  deres  vilde  drømme  spredes  over  hele  riget 
for  hver  i  sin  kreds  at  udså  en  dragesæd,  der  let  kunde  blive 
skæbnesvanger  for  hele  riget. 

Dels  på  grund  af  regeringens  årvågne  omhu  på  dette  punkt, 
dels  fordi  den  kulturhistoriske  kommunikation  er  meget  lang- 
sommere fra  Konstantinopel  til  en  by  i  Lille-Asien  end  f  ex.  fra 
Paris  til  Konstantinopel,  kunne  de  jævne,  tyrkiske  bønder  på 
Anatoliens  sletter  henleve  deres  dage  uforstyrret  uden  at  foruroliges 
af  bekymring  for  de  moderne  samfundsproblemers  løsning  og 
uden  anelse  om  de  sociale  kampe,  deres  ligestillede  i  Europa 
fore.  Hos  dem  gå  de  theoretiske  kundskaber  ikke  udover 
Koranens  hellige  grænse,  og  deres  skolegang  skal  ikke  give 
grundlag  for  nogen  langtrækkende  udvikling  —  såfremt  de  over- 
hovedet nogen  sinde  have  haft  nogen. 

Det  bliver  derfor  ikke  meget,  der  rører  sig  hos  dem,  hverken 
i  den  ene  eller  i  den  anden  retning;  politisk  interesse  have  de 
selvfølgelig  ikke,  hele  omsorgen  for  deres  statsborgerlige  vel 
overlade  de  til  sultanen  eller,  hvad  de  mindre  ting  angå,  til 
pashaen  og  kaimmakåm'en,  og  religiøs  vækkelse  er  der  heller  ikke 
synderlig  tale  om ;  de  forrette  deres  bønner  og  deres  afvask- 
ninger som  noget,  der  nu  en  gang  skal  til,  ligesom  folk  hos  os 
gå  i  kirke  til  de  tre  store  højtider  og  ofre  til  præst  og  degn. 

Den  ringe  grad  af  bekymring,  man  gør  sig  om  alle  de  ting, 
der  ligge  ud  over  det  daglige  livs  horizont,  viser  sig  også  i 
Tyrkernes  mangel  på  overtro;  er  den  end  ikke  så  fuldstændig 
som  hos  beduinerne,  så  ere  dog  deres  forestillinger  på  dette 
punkt  meget  tarvelige  i  sammenligning  med,  hvad  f.  ex.  Ægypterne 
kunne  fremkomme  med. 

Tyrkernes  overtro  bliver  derfor  af  samme  art  som  Romernes, 
det  vil  sige,  ikke  knyttet  til  bestemt  udformede  mythologiske 
forestillinger,  men  til  en  vis  uklar  ængstelse  for  overordnede 
magters  indgriben,  og  den  juridiske  spidsfindighed,  hvormed  de 
gamle  Romere  søgte  at  affinde  sig  med  deres  guder  ved  op- 
fyldelsen af  rent  ydre  ceremonier,  vender  også  tilbage  her.  For- 
holdet til  guddommen  i  folge  de  religiøse  forestillinger  eller  til 
ånderne  i  følge  de  overtroiske  er  et  rent  kontraktforhold;  når 
mennesket  på  sin  side  opfylder  de  ham  påhvilende  forpligtelser, 
der  efter  denne  opfattelse  naturligvis  kun  kunne  være  af  ren  ydre 
art,  ere  også  de  højere  magter  bundne  til  at  lade  ham  være 
i  fred. 

Da  Islam  har  bredt  sig  til  så  mange  og  indbyrdes  forskellige 
nationer,  er  det  forståeligt,  at  hver  af  disse  har  grebet  de 
momenter  i  religionen,  som  passede  nærmest  til  deres  egen,  hele 
religiøse  opfattelse.  Ligesom  Araberne  væsenlig  have  uddybet 
forestillingen  om  Allah  som  den  almægtige  herre,  have  Tyrkerne 
haget  sig  fast  til  troen  på  den  uforenelige  skæbne,  og  selvfølgelig 
har  dette  fået  en  gennemgribende  betydning  så  vel  for  hele 
nationens  udvikling  som  for  de  enkelte  individer.  Man  kan  sige, 
at  ligeså  skæbnesvanger  fatalismen  har  været  for  hele  folket, 
ligeså  lykkebringende  bliver  den  for  den  enkelte.  Forvisningen 
om,  at  hvad  der  skal  ske,  det  sker,  giver  hver  mand  en  sindsro, 
som  livets  storme  ikke  kunne  rive  ham  ud  af,  og  både  et 
mådehold  i  medgangen  og  en  resignation  i  modgangen,  som 
fuldstændig  svarer  til  de  gamle,  græske  filosofers  ideale  »ufor- 
styrrelighed«. 


Karakteristisk  for  gadelivet  i  Konja  som  i  alle  andre  tyrkiske 
byer  er  den  ensartethed,  der  er  over  hele  folkemassen  i  dens 
holdning  og  måde  at  fore  sig  på,  den  demokratiske  følelse  af  at 
være  jævnbyrdige,  som  mand  og  mand  imellem  træder  så  stærkt 

frem.  Det  er  noget,  jeg  allerede  har  fremhævet  hos  den  arabiske 
bybefolkning,  men  det  fremkommer  også  her  hos  Tyrkerne,  om 
end  måske  ikke  fuldt  så  i  øjne  faldende.  Tyrkerens  tilbøjelighed 
til  at  holde  skarpt  på  sin  personlige  værdighed  får  let  for  den 
fremmede  skæret  af  at  stamme  fra  en  slags  stolthed,  hvorvel  han 
ligeså  meget  indrømmer  denne  retten  til  på  sin  side  at  indtage 
den  samme  stilling.  Thi  dette,  at  holde  på  sin  personlige 
værdighed,  er  for  den  dannede  Tj-rker  altid  hovedsagen;  det 
ytrer  sig  blandt  andet  i  hans  utilbøjelighed  til  at  give  sin  for- 
undring til  kende  over  for  noget  somhelst,  idet  han  mener,  at  der 
deri  ligger  anerkendelsen  af  en  vis  underlegenhed.  Vis  ham  den 
moderne  opfindsomheds  mærkeligste  vidundere;  lad  ham  hore  en 
fonograf  eller  lad  ham  se  en  revolverkanon  i  virksomhed,  han  vil 
dog  vide  at  holde  sin  grænseløse  forbauselse  inde  bag  tænderne 
og  bevare  sit  rolige  ydre,  som  om  han  fra  barndommen  af  var 
vant  til  den  slags  sager. 

Det  er  denne  tilbageholdenhed,  som  har  givet  Tyrkerne  ord 
for  at  være  stolte,  noget,  der  egenlig  ikke  hører  hjemme  i  deres 
demokratiske  karakter.  Tyrkerne  kunne  være  besjælede  af  en 
fælles  følelse  af  nationalstolthed  og  derfor  betragte  folk  af  fremmed 
herkomst  med  en  vis  ringeagt,  særlig  da  de  undergivne  folkeslag 
i  deres  eget  rige,  som  Araberne  og  Grækerne,  men  den  enkelte 
af  deres  egen  nation  betragte  de  som  deres  egen  jævnbyrdige, 
når  da  ikke  særlige  forhold  gøre  sig  gældende.  Her  kommer  den 
fælles  muhammedanske  opfattelse  frem  af  menneskene  som  »Guds 
tjenere«  og  dermed  er  lighedsprincipet  fastslået;  den  ene  kan 
være  rig  og  den  anden  fattig,  den  ene  son  af  en  pasha  og  den 
anden  af  en  frugthandler,  de  ere  dog  begge  to  mennesker,  begge 
to  Osmanner. 

Man  har  ofte  været  tilbøjelig  til  at  overse,  at  denne 
betragtningsmåde  allerede  fra  de  tidligere  tider  har  været 
fremme  i  Orientens  store  despotier,  og  at  disse  i  virkeligheden 
derfor  have  været  mere  demokratiske  end  de  mere  kultiverede 
europæiske    stater.      I    det    gamle    Persien    var    lighedsbegrebet 

j .  Østrup.  20 

begrundet  på  opfattelsen  af  alle  undersåtter  som  kongens  vold- 
givne slaver;  i  nyere  tid  er  tyngdepunktet  flyttet  fra  et  politisk 
til  et  religiøst  centrum,  men  konsekvenserne  ere  blevne  de  samme; 
Gud  er  Gud,  og  sultanen  hans  statholder  og  profetens  efterfølger, 
og  alle  andre  mennesker  komme  derfor  til  at  stå  underordnede 
under  ham  på  et  indbyrdes  lige  trin. 

Historien  bærer  vidnesbyrd  om,  at  denne  opfattelse  ikke  har 
været  uden  folger  for  statens  skæbne,  for  så  vidt  mange  store 
kræfter  ere  komne  til  udfoldelse,  som  i  Europa  vilde  være  blevne 
hæmmede  af  sociale  hensyn  og  gåede  ubenyttede  bort.  Tilnavne 
paa  storvezirer  som  baltadschi  (brændehugger),  kjøpriilu  (bro- 
vægter) fortælle  tydeligt,  fra  hvilket  samfundslag  deres  bærere 
oprindelig  ere  udgåede;  den  virkelig  betydelige  række  af  store 
mænd  på  statskunstens  og  feltherrevæsenets  område,  der  gjorde 
Tyrkiet  til,  hvad  det  var  i  det  sextende  og  syttende  århundrede, 
blev  ikke  hentet  fra  en  enkelt  kaste  i  staten,  men  fra  alle  mulige 
klasser,  og  deres  fremtræden  præges  derved  af  en  originalitet  og 
en  friskhed,  som  danner  en  heldig  modsætning  til  den  aristokratiske 
ensformighed  hos  deres  modstanderes  ledere. 

Og  ikke  mindre  betydningsfuldt  er  det,  at  man  i  den  gamle 
store  tid  aldrig  horer  noget  om  destore  mænds  sønner;  begavelsen 
har  ikke  været  fremtrædende  i  to  led  i  træk,  og  de  berømte 
pashaers  sønner  ere  da  sunkne  tilbage  til  privatlivet  uden  spor 
af  forrettighed  til  at  virke  ofifenlig  fremfor  alle  andre;  på  den 
måde  skabes  der  ingen  embedsdynastier,  hvor  de  ledende  poster 
gå  i  arv,  og  sultanernes  tilbøjelighed  til  sammen  med  en  falden 
storhed  at  ramme  hele  hans  tilhæng  neddæmper  følgerne  at 
enhver  eventuel  nepotisme. 

Det  er  først  senere,  tildels  vistnok  ved  indflydelse  fra  Europa, 
at  der  danner  sig  en  begyndende  embedsadel,  og  skabes  en 
tradition  for  visse  embedsmandsfamilier,  som  holder  sig  fra  det 
ene  slægtled  til  det  andet.  Ved  den  stigende  civilisation  ere 
tillige  administrationens  former  blevne  mere  komplicerede,  og 
ved  at  således  fortidens  patriarkalske  og  enkelte  system  er  skudt 

til  side,  er  det  dermed  også  gjort  vanskeligere  for  den  forud- 
sætningsløse opkomling  at  trænge  sig  ind  på  de  ledende  poster; 
der  kommer  til  at  udkræves  en  vis  nedarvet  dannelse  hertil,  og 
chancerne  for,  at  »de  gode  familjer«  kunne  udelukke  de  andre, 
blive  derved  større. 

Men  en  bestemt  organiseret  fødsels-  eller  embedsadel  er  man 
dog  aldrig  kommen  til,  og  dette  viser  sig  også  derved,  at  de 
titler  og  udmærkelser,  som  staten  kan  forlene,  altid  ere  rent 
personlige;  sønnen  af  en  pasha  er  simpel  effendi  lige  som  enhver 
anden  og  kan  ikke  gøre  krav  på  nogen  særlig  titel  i  anledning 
af  faderens  værdighed. 

Angående  disse  trin  på  den  tyrkiske  rangstige:  effendi  — 
bey  —  pasha  gør  der  sig  forøvrigt  en  del  falske  forestillinger 
gældende;  det  at  være  til  exempel  pasha  er  ikke  ensbetydende 
med  at  have  et  eller  andet  embede,  det  er  en  blot  titel,  selv  om 
den  rigtignok,  hvad  der  jo  er  ganske  naturligt,  i  reglen  kun  gives 
til  den,  der  har  en  eller  anden  betroet  post.  Men  at  det  er  en 
titel,  ses  også  deraf,  at  den  i  lige  grad  kan  ydes  civile  og  mili- 
tære; en  borgmester  kan  ligeså  godt  være  pasha  som  en  general- 
major, og  på  den  anden  side  kan  en  mand  være  minister  uden 
derfor  at  hedde  hverken  pasha  eller  bey.  Titlerne  høre  ikke 
med  til  embederne  af  en  vis  klasse,  det  er  noget  fuldstændigt 
ved  siden  af. 

Som  bekendt  er  der  indenfor  pasha'ernes  række  flere  for- 
skellige trin,  nemlig  pasha'er  af  en,  to  og  tre  hestehaler.  Denne 
ejendommelige  adskillelse  er  en  levning  fra  de  gamle  tider,  da 
Osmannerne  ligesom  Kirgiser  og  Turkomanner  færdedes  som  et 
rytterfolk  på  Højasiens  sletter;  da  var  halen  af  en  yakoxe  et 
særlig  udmærkelsestegn ,  der  opstilledes  udenfor  vedkommendes 
telt,  og  af  sådanne  ærestegn  kunde  man  have  flere.  Senere, 
da  oprindelsen  glemtes,  blev  yakoxehalerne  til  hestehaler  og  disse 
til  et  blot  navn;  der  forekomme  ikke  mere  ceremonier,  hvor 
virkelige  hestehaler  bæres  foran  vedkommende  eller  lignende. 


3o8 

I  Kairo  og  Konstantinopel  og  sådanne  steder  vil  den  fremmede 
undre  sig  over  den  store  mængde  bey's,  som  han  der  træfter  på. 
Hermed  er  sammenhængen  den,  at  medens  den  virkelige  titel  af 
bey  tidligere  var  og  også  endnu  er  en  betydningsfuld  nådesbevis- 
ning  af  sultanen,  har  den  private  forfængelighed  uretmæssig  kastet 
sig  over  denne  titel  for  dermed  at  tilfredsstille  en  honnet  ambition. 
Enhver  ung  mand  af  velhavende  familje  ynder  at  lade  sig  kalde 
for  bey,  og  dette  kommer  derved  til  at  betyde  omtrent  det 
samme  som  baron  i  Østerrig,  hvor  man  som  bekendt  kan  opnå 
at  få  denne  ærestitel  tildelt  sig  af  hotelopvartere  og  droskekuske, 
når  man  blot  har  nogenlunde  hele  støvler  og  rene  flipper.  Der 
er  en  fremmedforer  i  Konstantinopel,  som  vil  være  bekendt  for 
adskillige  af  de  danske,  der  have  besøgt  denne  by,  og  som  hedder 
Ahmed  Ruschdi;  da  jeg  første  gang  var  i  Konstantinopel,  kaldte 
han  sig  som  alle  andre  Ahmed  efifendi,  men  da  jeg  to  år  efter 
kom  tilbage,  og  en  gang  tilfældig  fik  hans  visitkort  at  se,  var 
han  avanceret  til  Ahmed  bey;  forretningen  var  i  mellemtiden 
gået  så  godt,  dragten  var  bleven  så  elegant,  at  et  sådant 
avancement  nok  kunde  anses  for  berettiget.  For  at  yde  manden 
fuld  retfærdighed  må  jeg  dog  ikke  glemme  at  tilføje,  at  han 
heller  ikke  overfor  andre  sparede  med  udmærkelsestegn ;  hans 
danske  klienter  i  hvert  fald  ere  aldrig  blevne  tiltalte  med  mindre 
end  et  »Monsieur  le  comte«. 

Hvor  fremmed  ellers  alt,  hvad  der  hedder  titler  og  adels- 
navne  er  for  den  jævne  orientalske  befolkning,  viser  sig  ved  den 
naive  måde,  hvorpå  de  stille  sig  overfor  Europæere,  som  ere 
indehavere  af  sådanne,  idet  de  gærne  ville  lægge  noget  reelt 
ind  deri;  således  er  det  en  almindelig  opfattelse  i  Syrien,  at  den 
europæiske  titel  kunt  {o:  comte,  greve)  betyder  en  rig  mand,  og 
når  en  mand  får  en  stor  mængde  penge,  så  bliver  han  med  det 
samme  kunt.  Jeg  sad  en  dag  sammen  med  Ahmed  ibn  Hassan 
og  et  par  andre  i  Damaskus,  og  talen  faldt  da  blandt  andet  på, 
at  medens  man  i  Orienten  må  give  penge  for  at  få  sig  en  kone, 
kan    man    i    Europa   have    chancer    for   at   få   nogle    ved   at   tage 

hende;  »ja,  hvor  meget  kan  det  vel  blive,«  spurgte  en  ret 
interesseret.  —  »Ah,  kan  Du  være  heldig  og  få  et  godt  parti, 
kan  det  gærne  blive  hundrede  tusinde  francs«.  —  »Ma  shå  Allah, 
kan  Du  ikke  tage  mig  med  til  Europa,  så  at  jeg  kan  blive  gift 
der  og  komme  tilbage  som  en  stor  »kunt«.  Ogsaa  Mansur  spurgte 
mig  en  gang,  da  han  gærne  vilde  vide  besked  om  mine  hjemlige 
forhold,  om  jeg  hjemme  i  min  egen  stad  var  købmand  eller 
»kunt«  eller  om  jeg  hørte  til  de  lærde  mænd,  og  da  jeg  var 
ubeskeden  nok  til  at  henføre  mig  til  denne  sidste  kategori,  var 
det  ham  en  synlig  skuffelse;  ak,  det  er  i  Orienten  som  hos  os: 
blandt  de  lærde  mænd  er  der  sjælden  nogen  »kunt«  i  ordets 
orientalske  betydning.  —  — 

Det  eneste  område,  hvor  ligeligheden  i  de  sociale  forhold 
ikke  bliver  rigtig  opretholdt,  er  militærvæsenet  på  grund  af  den 
ofte  nok  berørte  jalousi  mellem  civile  og  militære.  Her  som  i 
europæiske  stater  er  det  disse  sidste,  der  anse  sig  for  bedre  end 
deres  civile  kolleger,  og  disse  gengælde  officerernes  foragt  med 
et  oprigtigt  had.  Særlig  gør  forbitrelsen  sig  gældende  ved  den 
store  forskel  i  mulighederne  for  at  få  gagen  ordenlig  udbetalt,  idet 
de  civile  embedsmænd  her  tidt  og  ofte  få  deres  tilsidesættelse  at 
føle,  men  på  den  anden  side  have  de  ganske  anderledes  lejlighed 
til  at  redde  sportler  og  lignende  uvisse  indtægter.  Kun  ved 
udskrivningen  have  officererne  en  lignende  lejlighed,  men  den 
bliver  da  også  ofte  trolig  udnyttet. 

I  følge  lovens  bogstav  er  hele  den  tyrkiske  befolkning  værne- 
pligtig, men  der  er  så  mange  undtagelsesbestemmelser,  at  det  for 
dem,  der  have  råd  til  at  blødgøre  udskrivningsofficerernes  hjærter, 
ikke  er  vanskeligt  at  blive  bragt  ind  under  en  af  disse.  Som  en 
følge  deraf  bliver  det  i  virkeligheden  kun  den  fattige  land- 
befolknings sønner,  der  komme  i  trøjen,  og  selv  om  på  den  måde 
naturligvis  et  stort  procentantal  af  tjenstdygtigt  mandskab  går 
tabt  for  hæren,  frembyder  dette  forhold  på  den  anden  side  den 
fordel,  at  armeens  elementer  ere  ganske  ensartede  i  udvikling  og 

livsvaner,  hvorved  naturligvis  den  militære  opdragelse  lettes  en 
hel  del. 

At  Tyrkerne  ere  gode  soldater,  have  de  tidt  nok  vist,  og 
det  er  her  lige  sa  fuldt  deres  naturlige  anlæg  som  uddannelsen, 
dette  skyldes.  JNIan  er  da  også  fornuftig  nok  til  at  lade  denne 
gå  i  den  retning,  som  selve  folkekarakteren  anviser;  det  er  felt- 
soldater, og  ikke  paradesoldater,  man  stræber  efter  at  uddanne. 
En  dansk  underofficer  vilde  korse  sig  over  en  menig,  tyrkisk 
soldats  holdning  eller  over  hans  sorgelige  ligegyldighed  med  sin 
ydre  person;  der  er  udenfor  geleddet  en  slojhed  over  ham,  som 
ikke  kan  tænkes  større  hos  nogen  italiensk  eller  serbisk  krigsmand 
(og  de  ere  ellers  i  denne  retning  bekendte),  og  den  orientalske 
demokratiske  sans  gor  det  også  vanskeligt  at  skabe  nogen  fast 
militær  disciplin ;  soldaterne  regne  officererne  for  deres  ligemænd, 
og  hilsen  på  gaden  eller  lignende  hoflighedsbevisninger  kender 
man  ikke  noget  til.  JNIen  i  geleddet  og  med  geværet  i  hånd  er 
Tyrken  en  ganske  anden,  og  den  soldat,  som  i  en  europæisk 
hær  vilde  være  kommen  til  at  stille  om  hver  eneste  dag  og  være 
bleven  puttet  i  mork  arrest  mindst  en  gang  om  ugen,  viser  sig  i 
farens  øjeblik  måske  netop  at  være  den  rette.  Alt,  hvad  der  i 
speciel  forstand  kan  kaldes  militarisme,  kende  Tyrkerne  nemlig 
trods  deres  hærvæsens  store  betydning  i  finansiel  og  økonomisk 
henseende  aldeles  ikke  til;  det  gælder  med  større  ret  om  dem, 
hvad  der  en  gang  er  bleven  sagt  om  Franskmændene:  »Ils  sont 
une  nation  beUiqueuse,  mais  non  pas  militaire«. 

Det  er  kun  i  Konstantinopel,  i  sultanens  umiddelbare  nær- 
hed, at  man  kan  se  soldater,  der  svare  nogenlunde  til  moderne 
europæiske  fordringer  om  militærisk  ydre;  de  andre  derimod, 
provinsgarnisonernes  mandskab,  have  i  udseende  mere  tilfælles 
med  forløbne  røverbander.  Og  selve  det  liv,  de  føre,  er  heller 
ikke  hverken  bekvemt  eller  hyggeligt;  de  tyrkiske  soldater  fa  al 
deres  lønning  in  natura,  endogså  tobak,  og  kun  et  ganske  ubetj'de- 
ligt  belob,  et  par  ore  om  dagen,  til  extraudgifter.  Dog  have  de, 
lige  som  hos  os  i  gamle  dage  o£f  endnu  i  Rusland,  lov  til  i  deres 

fritid  at  påtage  sig  arbejde  for  private  folk,  for  således  at  hjælpe 
lidt  på  det  af  staten  lovlig  afknebne  budget. 

Den  samme  forskel,  som  der  er  mellem  soldaterne  i  og 
udenfor  Konstantinopel,  gør  sig  også  gældende  hos  officererne; 
medens  man  i  hovedstaden  træffer  stive,  opstadsede  skikkelser, 
som  i  stram  holdning  ikke  give  de  Tyskere  stort  efter,  der  i  et 
betydeligt  antal  tjene  i  sultanens  hær,  ere  officererne  i  provinserne 
nogle  gemytlige,  halvgamle  svende,  som  med  tøfler  og  opknappet 
uniform  sidde  på  kafeen  og  drive  dagen  hen  ved  en  pibe  og  en 
kop  kaffe.  Dog  skjuler  der  sig  ofte  under  dette  ligegyldige  ydre 
en  ikke  ringe  dygtighed;  jeg  havde  især  i  Damaskus  lejlighed 
til  at  færdes  i  officerskredse,  og  traf  der  flere  af  disse  halv- 
hundredårige løjtnanter,  som  havde  været  med  i  1877  og  som 
uden  at  besidde  udstrakte  kundskaber  på  andre  områder  udtalte 
sig  med  en  klarhed  om  de  stedfundne  begivenheder,  der  vidnede 
om  evne  til  at  opfatte  og  uddrage  de  rigtige  følgeslutninger  af, 
hvad  der  blev  iagttaget. 

Ligesom  i  Frankrig  har  man  også  i  Tyrkiet  to  slags  officerer,  dem 
fra  skolen  og  dem  fra  geleddet,  og  disse  sidste  kunne  i  reglen  ikke 
avancere  ud  over  en  vis  bestemt  grad  (jiizbashi,  omtrent  svarende 
til  vort  kaptajn).  Ejendommeligt  er  det,  at  man  ikke  kender  til 
nogen  aldersgrænse,  og  derfor  kan  man  selv  i  de  lavere  grader 
træffe  mærkværdig  gamle  mænd;  det  bliver  derfor  rene  oldinger, 
der  komme  til  at  beklæde  de  overordnede  poster,  og  europæiske 
militærforfattere  have  også  oftere  påpeget  dette  som  et  af  de 
svageste  punkter  ved  den  tyrkiske  hærordning. 

I  øvrigt  har  man  i  alle  ydre  militære  forhold  nærmet  sig  så 
meget  som  muligt  til  de  vesterlandske  forbilleder.  De  gamle, 
maleriske  krigerdragter  ere  forsvundne  og  uniformerne  fuldstændig 
som  de  europæiske;  kun  hovedbedækningen  lader  en  mærke  for- 
skellen. Man  har  nemlig  endnu  bevaret  den  nationale  røde  fez 
med  den  lange,  smalle  sorte  kvast,  der  bæres  af  fodfolket  og 
rytteriet,  medens  artilleriet  derimod  har  den  klædelige  shapka, 
en   sort  lodden  hue  af  samme  form  som  fez'en,   men  uden  kvast 

og  med  guldbroderi  i  den  flade  pul.  I  det  hele  taget  gøre  de 
tyrkiske  uniformer  et  fixt  indtryk,  når  de  ere  vel  holdte;  det  er 
elegante  farvesammenstillinger,  særlig  af  blåt  og  rødt  og  gråt,  og 
klædelige  distinktioner;  dog  ere  gaiadragterne  i  en  lovlig  smagløs 
grad  overlæssede  med  guldbroderier,  og  en  pasha  i  stadsen 
skinner  på  afstand,  så  at  man  kan  få  ondt  i  øjnene  af  at  se 
på  ham. 

Den  samme  lidt  barbariske  forkærlighed  for  hvad  der  stråler 
og  funkler,  viser  sig  ved  de  tyrkiske  ordensdekorationer,  som  alle 
ere  af  ganske  anselige  dimensioner;  en  almindelig  officersstjærne 
er  på  størrelse  med  en  lille  underkop,  og  et  storkors  er  ligesom 
et  helt  panser,  der  dækker  over  det  halve  bryst.  Netop  derfor 
ere  Tyrkerne  meget  glade  for  dem  og  bære  dem  ved  alle  mulige 
lejligheder,  og  Europæerne  —  gøre  akkurat  det  samme. 


Men  lad  os  opgive  de  politiske  og  militære  betragtninger  og 
vende  tilbage  til  Konja  for  at  iagttage  det  liv,  som  der  rører  sig, 
og  lad  os  i  den  anledning  foretage  en  vandring  ned  igennem  de 
smalle,  støvede  gader  med  deres  støjende  tummel  og  mange, 
brogede  figurer.  Hvad  er  det  for  nogle  ensformige  lange  toner, 
som  hist  henne  trænger  igennem  sælgerens  skrigen,  kundernes 
disputeren  og  gadedrengenes  fortvivlede  forsøg  på  at  overdøve 
dem  begge.  Det  er  et  begravelsestog,  der  nærmer  sig:  la  ilåha 
iir  Allah,  la  ilåha  ill'  Allah  (d  :  der  er  ingen  gud  uden  Gud)  lyder 
det  nu  mere  distinkt  fra  forsangerne,  som  gå  forrest  i  togets 
rækker.  Der  er  både  børn  og  voxne  og  alle  synge  de  det 
almindelige  litani  med  en  ejendommelig  slæbende  melodi  og  med 
den  mærkelige  dvælen  på  endestavelserne,  som  er  så  karakteristisk 
for  al  orientalsk  musik.  Nærmere  ved  kisten  gå  nogle  koran- 
recitatorer, som  med  snøvlende  stemme  fremsige  udvalgte  stykker 
af  koranen;    der  er  den  mærkelighed  derved,    at  da  koranen  helt 

igennem  regnes  for  en  hellig  bog,  gør  man  ikke  nogen  forskel 
på  dens  enkelte  dele,  så  at  alle  mulige  stykker  ere  lige  gode  ved 
enhver  som  helst  lejlighed;  der  er  derved  ikke  noget  ivejen  for, 
at  man  ved  en  begravelse  kan  få  legenden  om  Josef  og  Potifars 
hustru  at  hore  eller  ved  et  bryllup  udmalingen  af  de  onde 
menneskers   straffe  i   helvede.     Så  kommer  selve  kisten,   der  er 


Muhammedansk  sarkofag;. 


høvlet  sammen  af  umalede  brædder  og  med  åbent  låg,  over  den 
er  der  bredt  et  broget  klæde,  som  dækker  liget;  foran  på  kisten 
sidder  en  lille  opstander,  og  såfremt  det  er  en  mand,  der  begraves, 
bæres  hans  turban  eller  fez  på  denne. 

Efter    kisten    kommer    den    nærmeste    slægt    og    derpå    den 
kvindelige  del  af  følget;   de  hyle  og  klage  med  lange,  rhytmiske 

roulader,  den  såkaldte  welwéle,  undertiden  oprigtig  ment,  oftere 
for  en  forms  skyld;  ved  større  begravelser  lejer  man  ligefrem 
grædekoner  ligesom  i  det  gamle  Rom,  hvis  betalte  tårer  skulle 
udtrykke  savnet  af  den  afdøde.  Når  man  er  ankommen  til 
kirkegården,  tages  liget  ud  af  kisten  og  lægges  ned  i  den  allerede 
færdige  grav,  som  i  reglen  har  en  forbausende  ringe  dybde,  og 
den  tomme  kiste  fores  så  med  tilbage.  Ved  graven  reciteres  der 
på  ny  stykker  af  koranen,  og  undertiden  holder  en  af  de  tilstede- 
værende imamer  eller  fakih'er  (d:  theologer)  en  formaningstale 
til  de  efterlevende,  men  noget  særligt  ritual  i  lighed  med  vor 
jordpåkastelse  existerer  ikke. 

Den  største  begravelse  i  Orienten,  jeg  har  haft  lejlighed  til 
at  se,  og  hvor  alle  ejendommelighederne  ved  en  østerlandsk  lig- 
færd trådte  frem  tydeligst  og  på  den  mest  glimrende  måde,  var 
den  forrige  ægyptiske  vicekonges.  Som  man  vil  erindre,  døde 
Tewfik  pasha,  fader  til  den  nuværende  khediv  Abbas  pasha,  meget 
pludseligt  i  november  1891.  Iblandt  Islams  forskrifter  er  der 
også  den,  at  en  afdød  skal  stedes  til  hvile  inden  senest  24  timer, 
og  det  blev  derfor  en  travl  nat  og  dag  for  hofmarskallatet;  ikke 
desto  mindre  lykkedes  det  dem  trods  det  korte  varsel  at  for- 
anstalte en  sorgefest,  hvor  det  orientalske  på  en  gang  så  primitive 
og  fint  udtænkte  ceremoniel  på  en  mærkværdig  måde  gjorde  sig 
gældende. 

De  til  stede  værende  europæiske  tilskuere  forbausedes  ved 
at  se  sorgetoget,  ligesom  en  handelskaravane,  blive  åbnet  af  en 
flok  svære  oxer,  der  efterfulgtes  af  en  skare  kameler,  belæssede 
med  støre  trækasser;  i  disse  kasser  var  der  brød,  søm  tillige  med 
kødet  af  de  foran  gående  oxer  skulde  uddeles  til  de  fattige  efter 
begravelsen.  Først  efter  denne  primitive  afdeling  kom  det  egenlige 
tog  med  soldater,  ægyptiske  dignitarer  og  europæiske  konsuler, 
en  broget  skare  af  glimrende  uniformer  og  spraglede  dragter. 
Derpå  selve  kisten,  der  ved  sin  simpelhed  dannede  en  skarp 
modsætning  til  den  omgivende  pragt,  ret  som  om  man  ved  denne 
lejlighed    vilde    understrege    den    jordiske    forfængelighed   ved   al 

denne  herlighed;  øverst  på  opstanderen  foran  på  låget  sad  den 
afdøde  khedivs  gamle  og  luvslidte,  røde  fez;  på  tæppet,  der  var 
bredt  ud  over  kisten,  vare  vicekongens  ordner  befæstede,  dog 
kun  de  tyrkiske;  de  europæiske  dekorationer  med  korsets  tegn 
hørte  ikke  til  ved  en  lejlighed  som  denne. 

Efter  kisten  fulgte  først  en  tæt  tillukket  vogn  for  khedivens 
hustru  og  derpå  en  lang  række  grædekoner,  hvis  skingrende 
welwéle  gennemtrængte  luften,  og  således  førtes  det  lange  tog, 
hvortil  naturligvis  også  hele  garnisonen  havde  sluttet  sig,  gennem 
alle  Kairos  gader  under  stor  opmærksomhed,  men  ikke  synderlig 
deltagelse  fra  den  evigglade  ægyptiske  befolknings  side. 

Ved  ankomsten  til  begravelsespladsen  blev  liget  stedt  til 
jorde  på  sædvanlig  måde  og  derpå  oxerne  slagtede  og  parterede 
og  deres  kød  tillige  med  brødet  uddelt  til  de  ventende  hungrige 
skarer,  som  næppe  havde  andet  ønske  end,  at  der  måtte  dø  en 
khediv  hver  ugedag. 

I  de  fleste  muhammedanske  familjer  er  sørgehøjtiden  imidlertid 
ikke  færdig  med  selve  begravelsen;  senere  følger  den  såkaldte 
chitme,  en  ceremoni,  ved  hvilken  den  afdødes  pårørende  og 
venner  komme  sammen  og  enten  selv  holde  recitationer  af  koranen 
eller  lade  sådanne  foretage  af  lejede  folk;  i  reglen  foregår  dette 
om  aftenen,  og  man  aflægger  da  sit  kondolencebesog,  hører  lidt 
på  koranlæsningen  og  får  en  kop  kaffe  og  en  lille  passiar;  det 
hele  går  meget  gemytligt  til,  om  end  ikke  så  lystigt,  som  ved 
vore  nordiske  begravelsesgilder. 

Ved  Tevvfik  pashas  begravelse  bragtes  denne  skik  til  anvendelse 
i  endnu  større  målestok,  idet  omtrent  en  snes  recitatorer  lejedes 
til  fyrretyve  dage  og  nætter  igennem  uafbrudt  at  lade  koranens 
hellige  ord  lyde  ved  khedivens  grav;  der  indrettedes  et  telt  uden- 
for det  foreløbig  oprettede  mausoleum,  hvor  de,  der  i  øjeblikket 
vare  afløste,  spiste  og  sov,  og  her  kom  tillige  hvem  der  vilde 
og  aflagde  besøg,  og  to  hofembedsmænd  gjorde  på  den  afdødes 
familjes  vegne  honneur  for  de  besøgende.  Tillige  blev  mad- 
uddelingen   til   de   fattige   fortsat    hver   dag   i   hele   denne  tid,  og 

havde  khediven  end  ikke  udrettet  synderligt  meget  godt  i  levende 
live,  gjorde  han  det  nu  og  var  efter  sin  dod  lige  ved  at  blive 
mere  populær  end  han  havde  været,  medens  han  levede. 

Særlig  var  hele  denne  begravelsesceremoni  en  gefundenes 
fressen  for  de  forsultne  theologiske  studenter  fra  Azharmoskeen, 
der  i  det  hele  taget  som  en  slags  snyltegæster  hage  sig  fast  ved 
enhver  jordefærd ;  den  ægyptiske  folkevittighed  er  også  i  sine 
ordsprog  og  sine  gadeviser  utrættelig  i  at  tage  sigte  på  disse 
koranreciterende  hyæner,  der,  som  det  hedder,  »ikke  lade  den 
dode  få  ro  i  graven  blot  for  en  bid  mads  skyld.« 

Aled  hensyn  til  kirkegårdenes  indretning  er  der  en  betydelig 
forskel  hos  Araberne  og  Tyrkerne.  Hos  de  forste  er  den  hel 
nogen,  og  synet  moder  ikke  andet  end  den  utallige  række 
opstående  stene,  der  ligesom  på  en  jodisk  begravelsesplads 
betegne  hver  enkelts  hvilested;  større  monumenter  tildannes  af 
form  som  ligkisten  med  to  opstandere,  en  ved  hver  ende,  og  på 
den  ene  af  disse  er  der  i  reglen  den  korte  indskrift  anbragt;  den 
fortæller,  at  dette  er  den  og  den  mands  gravsted,  og  slutter  enten 
med  et  vers  af  koranen  eller  en  anden  from  sentens;  disse  sten- 
monumenter ere  ofte  meget  forfaldne,  og  en  arabisk  kirkegård 
gor  derfor  altid  et  trøstesløst  og  goldt  indtryk  med  de  gulgrå 
mindesmærker  på  den  gulgrå  jord,  uden  det  ringeste  spor  af  en 
vegetation  til  at  live  op  i  denne  sorgmodige  ensformighed. 

Hos  Tyrkerne  er  forholdet  ganske  anderledes;  deres  kirke- 
gårde nyde  endog  ry  for  deres  melankolske,  idylliske  ynde,  og 
den  store  kirkegård  i  Skutari  horer  jo  endog  til  de  berømteste 
blandt  de  mange  herligheder  i  staden  ved  Bosporus.  Mægtige 
cypresser  rage  op,  og  deres  tætte,  dunkle  lov  frembringer  under 
deres  kroner  et  halvmørke,  der  passer  fortræffelig  til  stedet; 
under  træerne  stå  i  endeløse  rækker  de  grå  stenmonumenter, 
undertiden  bærende  en  udhugget  turban  på  opstanderen  for  at 
gøre  ligheden  med  den  virkelige  ligkiste  større,  undertiden  også 
smykket  med  andre  emblemer.  Her  have  generationer  efter 
generationer  fundet  deres  sidste  hvilested;  jeg  har  set  enkelte  af 


3i8 

disse  stene,  hvis  årstal  vidnede  om.  at  de  vare  rejste  allerede  i 
det  sextende  og  syttende  århundrede,  og  forst  i  den  seneste 
tid  er  denne  kirkegård  bleven  lukket,  så  at  ikke  flere  døde 
begraves  her. 

På  kirkegården  færdes  man  ikke  blot  for  at  tilse  sine  egnes 
grave,  men  for  i  det  hele  taget  at  besoge  de  dodes  hvilested; 
det  betragtes  som  en  from  gærning  og  vel  egnet  til  opbyggelse, 
og  man  har  endog  herom  en  tradition  af  profeten:  at  bede  og 
besøge  de  dodes  grave  værner  sjælen  mod  syndens  rust.  Men 
foruden  disse  almindelige,  opbyggelige  vandringer  har  man  en 
gang  om  året  en  bestemt  festdag,  hvor  det  er  en  religiøs  pligt 
at  vandre  ud  og  besoge  sin  afdøde  familjes  grave,  altså  fuld- 
stændig i  lighed  med,  hvad  der  horer  til  på  Alle  sjæles  dag,  den 
anden  november,  i  den  romersk-katholske  kirke.  Da  drager  hele 
familjen  afsted,  forsynet  med  proviant,  og  tilbringer  dagen  lejret 
mellem  gravene;  jeg  har  kun  i  Kairo  haft  lejlighed  til  at  se 
denne  højtidelighed  blive  fejret,  og  de  ægyptiske  småhandleres 
og  håndværkeres  sorgløse  natur  fornægtede  sig  ikke  en  gang 
her;  mindefesten  for  de  døde  fik  mere  karakteren  af  en  fornøjelig 
skovtur,  blot  med  gravmonumenter  i  stedet  for  træer;  mellem 
disse  lob  børnene  og  legede,  medens  de  voxne  strakte  sig  i 
skj^ggen  af  de  høje  stene  øg  gjorde  sig  det  bekvemt  efter  endt 
måltid. 

Under  de  mere  højtidelige  omgivelser  på  en  tyrkisk  kirke- 
gård med  Osmannernes  mere  alvorlige  karakter  må  denne  minde- 
fest få  et  ulige  mere  værdigt  og  mere  passende  anstrøg.  Også 
til  daglig  brug  kan  man  som  sagt  se  besøgende,  men  det  er  da 
i  reglen  kun  kvinder,  søm  foretrække  den  svale  stilhed  under 
de  hedengangnes  cypresser  for  den  lumre  tummel  i  de  levendes 
gader  og  bazarer.  —  — 

I  Orienten  som  overalt  i  verden  ere  de  største  højtidelig- 
heder i  det  private  liv  knyttede  til  de  tre  vigtigste  stadier  på 
menneskets  lobebane,  nemlig  hans  indtræden  i  verden,  hans 
giftermål   og  hans  bortgang  herfra.     Foruden   begravelsen   giver 

derfor  navnlig  brylluppet  og  —  svarende  til  de  kristnes  dåb  — 
omskærelsen  anledning  til  større  festligheder. 

Omskærelsen  —  et  af  profetens  mange  lån  fra  jødedommen  — 
foretages  i  almindelighed  på  ottende  dagen  efter  barnets  fødsel, 
naar  da  ikke  særlige  forhold  forårsage  dens  udsættelse,  og  for- 
bindes med  faderens  højtidelige  navnegivning.  Dog  består  der 
ikke  noget  nærmere  forhold  mellem  disse  to  handlinger,  og  begge 
have  de  en  meget  verdslig  karakter;  det  er  faderen,  som  giver 
barnet  navn,  og  det  er  en  barber,  som  foretager  omskærelsen,  og 
begge  dele  uden  noget  bestemt  ritual  som  i  den  kristne  kirke. 
Det  er  i  det  hele  betegnende  for  Islam,  at  gejstlighedens  repræsen- 
tanter aldrig  have  fået  lov  til  at  gribe  ind  i  det  borgerlige  liv, 
eller  at  man  har  ladet  deres  handlinger  have  verdslig  lovskraft. 
Det  er  en  enkelt  side  af  den  store  historiske  kendsgærning,  at 
skønt  khalifatet  hviler  på  religiøst  grundlag,  er  Islam  dog  aldrig 
bleven  en  statskirke  og  gejstligheden  derfor  heller  aldrig  en  magt 
i  staten,  og  Islam  har  for  så  vidt  været  en  bedre  religion  end 
middelalderens  og  nyere  tiders  kristendom,  som  den  altid  kun 
har  beskæftiget  sig  med  religionens  eneste  og  oprindelige  felt, 
den  enkeltes  forhold  til  guddommen. 

Den  i  reglen  sammen  med  omskærelsen  stedfindende  navne- 
givning foretages  som  sagt  af  faderen,  men  er  en  ren  privat  hand- 
ling, som  heller  ingen  verdslig  autoritet  blander  sig  i;  dåbsattester 
og  den  slags  papirer  kende  Orientalerne  ikke  noget  til.  Med 
hensyn  til  selve  navnet  er  i  de  lavere  klasser  forholdet  det  samme 
som  tidligere  hos  vore  bønder,  hvor  en  Hans  Persen  uvægerlig 
afløstes  af  en  Peder  Hansen,  som  så  atter  selv  i  næste  generation 
fortrængtes  af  Hans  Persen.  Manden  giver  sin  søn  sin  faders 
navn,  og  når  bedstefaderen  hed  Ibrahim,  kommer  altså  sønnesønnen 
til  at  hedde  det  samme,  Hassan  ibn  Ibrahim  efterfølges  af  Ibrahim 
ibn  Hassan  og  således  fremdeles.  Også  i  selve  valget  af  navne 
er  der  en  lignende  begrænsning;  det  er  stadig  de  samme:  Ahmed 
og  Hassan,  Muhammed  og  Ali  foruden  de  talrige  navne,  der  ere 
dannede   af  det  arabiske  abd   (o:  tjener)  i  forbindelse  med  et  af 

Allahs  99  tilnavne,  f.  ex.  Abdul-Hamid  (den  lovpristes  tjener), 
Abdur-Rahman  (den  barmhjærtiges  tjener),  Abdul-Kadir  (den 
almægtiges  tjener)  osv. 

Da  der  nu  naturligvis  i  det  praktiske  liv  opstår  vanskelig- 
heder og  forvexlinger  på  grund  af  den  hyppige  navnelighed, 
hjælper  man  sig  med  tilnavne,  som  ere  af  meget  forskellig  art 
og  ofte  af  en  ret  pudsig  karakter.  Det  hjælpemiddel,  der  ligger 
nærmest  for  hånden,  består  i  ved  den  tiltaltes  navn  at  tilfoje 
hans  faders,  men  ofte  slår  det  heller  ikke  til.  Når  man  vil  være 
særlig  hoflig  mod  en  mand,  nævner  man  ham,  i  tilfælde  af,  at 
han  selv  har  born,  ikke  som  en  son  af  hans  fader,  men  derimod 
som  fader  til  hans  søn,  fordi  det  er  en  lykke  og  en  ære  for  en 
mand  at  have  sønner;  altså  når  en  mand  har  en  fader  ved  navn 
Mahmud  og  en  søn,  der  hedder  Hassan,  er  det  finere  at  kalde 
ham  Abu  (d  :  fader  til)  Hassan  end  at  tiltale  ham  med  et  Ibn 
Mahmud. 

De  andre  tilnavne  kunne  dels  tilhore  manden  selv,  dels  være 
fælles  for  hele  hans  familje;  almindeligt  er  det  at  betegne  en 
mand  ved  hans  fødeby,  og  således  har  man  f.  ex.  gjort  i  den 
arabiske  literaturhistorie,  hvor  ellers  de  forskellige  forfattere  med 
deres  ligelydende  navne  vilde  være  gåede  sammen  i  et  uopløseligt 
kaos.  Somme  tider  kan  man  også  finde  folk,  der  nævnes  som 
indehaver  af  en  eller  anden  profession,  som  de  ikke  kende  det 
mindste  til,  og  det  er  i  så  fald  et  fra  tidligere  slægtled  nedarvet 
kendingstegn ;  på  den  måde  kan  en  Abdallah  oliehandler  være 
strømpevæver   og  en  Hassan  skrædder  være  professor  i  theologi. 

Andre  tilnavne  betegne  egenskaber  eller  ejendommeligheder 
ved  manden,  og  i  den  retning  have  Orientalerne  et  skarpt  blik; 
jeg  selv  hed  således  i  min  omgangskreds  af  indfødte  i  Damaskus 
Abu  sheneb  o:  manden  med  knebelsbarten,  fordi  jeg,  når  vi  vare 
sammen,  altid  havde  den  vane  at  sidde  og  sno  mit  den  gang 
endnu  noget  diminutive  overskæg. 

Selve  omskærelsesfesten  giver  i  større  familjer  ofte  anledning 
til   festlige  optog  i  gaderne;   ligesom  Sydeuropas  beboere  kunne 

heller  ikke  Orientalerne  tænke  sig  noget  festligt  arrangement  uden 
med  optog  i  en  eller  anden  form ;  ved  disse  processioner  her 
hæftes  opmærksomheden  særlig  på  de  instrumenter,  der  anvendes 
ved  operationen,  og  som  bæres  i  en  med  tæpper  udpyntet  kasse 
i  spidsen  for  det  hele. 

Dog  ere  disse  optog  ikke  for  noget  at  regne  i  sammenligning 
med,  hvad  brylluperne  give  anledning  til,  og  i  det  hele  taget  er 
ægteskabets  indstiftelse  både  den  største  og  den  fornøjeligste  fest, 
som  det  orientalske  pt-ivatliv  har  at  byde  på. 

Jeg  har  allerede  tidligere  omtalt,  at  ægteskabet  oftest  er  en 
sag,  der  bestemmes  af  forældrene,  og  hvor  altså  fornuftgrunde 
blive  de  ledende,  og  endvidere,  at  principet  for  det  muhamme- 
danske ægteskab  er,  at  manden  køber  sin  kone  af  hendes  fader. 
Den  ringe  betydning,  som  selve  brudens  personlige  tilbøjeligheder 
få,  kommer  på  en  måde  også  frem  ved  bryllupsceremonierne,  idet 
hun  der  spiller  en  meget  tilbagetrukken  rolle. 

Som  anfort  er  en  ægtevielse  en  ren  verdslig  akt,  og  dens 
borgerlige  karakter  fremhæves  yderligere  ved,  at  alle  ceremonierne 
foregå  i  hjemmet.  Under  almindelige  forhold  falde  bryllups- 
høitidelighederne  i  to  store  hovedafdelinger :  den  egenlige  vielse 
og  de  derpå  følgende  festligheder.  Den  første  finder  sted  hos 
brudens  fader;  der  mode  brudgommen,  imam'en,  der  skal  forestå 
handlingen,  samt  vidnerne;  efter  at  brudgommen  har  afgivet  sit 
samtykke,  adspørges  bruden,  som  befinder  sig  skjult  bag  et  for- 
hæng eller  i  et  tilstødende  værelse,  og  som  med  lydelig  stemme 
besvarer  imamens  spørgsmål.  Da  bruden  er  usynlig  under  hele 
bryllupet,  ere  forvexlinger  ikke  udelukkede,  og  selv  i  moderne 
tider  har  man  kunnet  opleve  sidestykker  til  den  gamle  historie 
om  Lea  og  Rachel;  den  tvang,  som  måske  i  nogle  tilfælde  er 
bleven  bragt  i  anvendelse  mod  bruden,  mærker  man  på  denne 
måde  heller  ikke  noget  til;  hun  glider  stille  fra  faderens  harem 
over  i  mandens,  og  dettes  tause  mure  lukke  sig  over  hendes 
klager.  —  Men  lad  os  berolige  os;  i  de  allerfleste  tilfælde  vil 
der  ikke  være  tale  om  nogen  klage. 

].  Østrup.  21 

Den  anden  halvdel  af  ceremonierne  foregår  i  reglen  med  flere 
dages  mellemrum  efter  den  første  og  er  af  en  mere  lystig  karakter. 
Som  alle  orientalske  fester  tager  også  br^'llupshojtiden  først 
sin  begyndelse  ved  morkets  frembrud;  den  indledes  med  et 
måltid  hos  brudens  forældre,  hvilket  imidlertid  for  at  være 
festligt  efter  vore  begreber  savner  en  meget  vigtig  del,  nemlig 
drikkevarer.  Selv  om  også  Tyrkerne  i  al  stilhed  tage  sig  et 
højt  bæger,  holder  man  dog  ikke  af  at  vise  sine  skrøbelig- 
heder ved  sådanne  højtidelige  lejligheder;  kun  ved  festligheder 
af  ren  officiel  karakter,  hvortil  Europæere  i  folge  deres  sociale 
stilling  have  adgang,  kan  der  stå  vinsorter  på  menuen. 

Den  indesluttethed,  som  ellers  betegner  det  orientalske  hus, 
mærker  man  på  en  sådan  højtidsaften  ikke  noget  til;  alle  døre 
stå  gæstfrit  på  vid  gab,  og  der  er  en  pynt  og  en  farvepragt, 
som  står  i  stærk  modsætning  til  husets  daglige  stive,  uddøde 
udseende.  Ikke  blot  selve  husets  fagade,  men  hele  det  tilstødende 
stykke  af  gaden  er  udsmykket  med  brogede  tæpper  og  bånd, 
lysekroner  og  kulorte  lamper  i  hobetal,  så  at  det  hele  fra  en 
almindeUg  gade  omdannes  til  en  pragtfuld  festhal. 

Sindet,  der  allerede  stemmes  lyst  og  muntert  i  denne  forhal, 
bliver  endnu  mere  betaget,  når  man  gennem  den  snævre,  mørke 
indgang,  hvor  til  daglig  brug  bawwåb'en  (portneren)  sidder  på 
sin  smudsige  stenbænk,  træder  ind  i  husets  indre  gård.  Et  uhyre 
broget  tæppe,  hvis  stærke  farver  virke  næsten  blændende  i  den 
rigelige  belysning,  er  udspændt  over  hele  det  mægtige  rum,  i 
hvis  midte  springvandet  plasker  og  lader  sine  vandstråler  brydes 
i  lyset.  Rundt  om  på  divanerne  langs  med  gårdens  vægge  sidder 
en  festligklædt  skare  mænd,  rygende,  sladrende,  drikkende  kaffe, 
eller  lyttende  til  de  utrættelige  koranrecitatorer,  som  naturligvis 
ikke  savnes  ved  en  lejlighed  som  denne,  og  fra  et  af  værelserne 
inde  bag  ved  et  forhæng  hores  en  lignende  støjen  og  summen; 
det  er  festens  kvindelige  deltagere,  som  her  ere  sysselsatte  med 
at  more  sig  på  samme  måde  som  mændene. 


Ved  selve  måltidet  går  det  til  uden  mange  ceremonier;  er 
der  mange  gæster  til  stede,  spiser  man  i  hold,  og  det  hele  går, 
som  ved  alle  orientalske  måltider,  i  en  fart;  det  ene  fad  bæres 
ind  efter  det  andet  for  et  par  minutter  efter  at  tages  bort  tomt, 
og  selve  menuen  er  affattet  med  en  rækkefølge,  som  en  Europæer 
forgæves  vil  søge  at  finde  mening  i;  kogt  og  stegt,  sødt  og  surt, 
supper  og  kager  vexle  med  hverandre  i  den  vildeste  forvirring; 
det  eneste  gode,   der  er  ved  det,   er,   at  det  er  hurtigt  overstået. 

I  større  huse  finde  undertiden  efter  måltidet  særlige  festlig- 
heder sted,  som  f  ex.  dans,  vel  at  mærke  ikke  af  de  deltagende 
gæster,  men  af  dertil  lejede  personer;  at  Europæerne  kunne 
betragte  aktiv  deltagelse  i  dansen  som  en  fornøjelse,  er  noget  af 
det,  der  altid  har  stået  som  det  mest  gådefulde  for  Orientalerne 
i  de  vesterlandske  livsvaner,  og  om  baller  dele  de  fuldstændig 
Victor  Hugos  opfattelse  om  det  vanvittige  i  at 

allumer  un  lustre  et  tenir  la  nuit 

quelques  fous  éveillés  autour  un  peu  de  bruit ! 

Derimod  som  skuespil  betragtet  er  dansen  ikke  at  foragte, 
og  et  af  danserinder  opført  intermezzo  er  en  af  de  fornøjeligste 
episoder  ved  en  større  fest.  Denne  dans  er  dog  sjældnere  at 
sammenstille  med  vore  balletdamers  præstationer;  det  er  i  reglen 
den  berømte  mavedans,  der  ganske  vist  har  mere  interesse  fra 
et  anatomisk  end  fra  et  æsthetisk  standpunkt,  men  som  dog  kan 
være  lige  så  berettiget  og  lige  så  lidt  forargelig  som  de  cirkus- 
kunster, et  højtæret  europæisk  publikum  altid  villigt  ødsler  sit 
bifald  på. 

Forøvrigt  går  det  i  Orienten  som  i  Europa,  at  mange  af  de 
gamle,  smukke  skikke,  der  hørte  hjemme  ved  familjernes  høj- 
tider, efterhånden  forsvinde  for  tidsåndens  nivellerende  bestræbelser. 
Hos  rige  folk  var  det  i  gamle  brug,  at  huset  ved  brylluper  stod 
åbent  for  alle;  enhver  gæst,  velbekendt  eller  fremmed,  muslim 
eller  vantro,  var  velkommen  og  sikker  på  en  venlig  modtagelse 
og  gocl  beværtning.    I   looi   nats  fortællinger  hore  vi  så  ofte  om, 

21* 


324 

hvorledes  helten  i  eventyret  på  den  måde  kommer  ind  imellem 
nye  folk,  og  også  fra  senere  perioder  omtales  denne  skik  oftere; 
nu  derimod  vil  man  vanskelig  træffe  på  steder,  hvor  den 
bliv^er  overholdt,  dels  fordi  som  anført  overhovedet  så  meget  af 
det  gamle  fortrænges,  dels  fordi  kun  få  familjer  i  Tyrkiet  have 
bevaret  den  rigdom,  som  udkræves  til  en  sådan  optræden.  De 
tunge,  økonomiske  forhold  i  nutiden  have  også  på  dette  område 
af  folkenes  livsvaner  og  kulturformer  gjort  deres  triste  indflydelse 
gældende. 

I  reglen  vil  man  derfor  umiddelbart  efter  måltidet  gå  over 
til  festens  anden  halvdel,  nemlig  hjemforelsen  af  bruden  eller 
eventuelt  af  brudgommen.  Der  er  nemlig  to  former  for  denne 
ceremoni,  alt  eftersom  det  er  den  ene  eller  den  anden  af  ægte- 
folkene, der  gøres  til  hovedpersonen  i  optoget;  i  Ægypten  er 
det  almindeligvis  brudgommen,  der  må  finde  sig  i  at  blive  trukket 
en  tre,  fire  timer  omkring  i  gaderne,  forend  han  får  bruden  at  se. 
Forrest  i  optoget  går  musiken,  og  derefter  en  lang  række  unge 
mennesker  med  lys  eller  fakler  i  hænderne;  bagest  kommer  brud- 
gommen mellem  hans  brudeførere,  i  reglen  hans  nærmeste  slægt- 
ninge, som  ere  udstyrede  med  vældige  buketter.  Toget  bevæger 
sig  meget  langsomt  og  gravitetisk  afsted,  og  hele  afstanden,  der 
tilbagelægges  i  de  tre  timer,  er  så  godt  som  ingen  ting;  thi  for- 
uden det  sendrægtige  marschtempo  skal  der  også  på  flere  steder 
gøres  holdt,  for  at  de  brudetoget  ledsagende  gøglere  og  spring- 
fyre kunne  få  lejlighed  til  at  opføre  deres  »fantasia«. 

En  orientalsk  »fantasia«  —  hvor  Ij-der  dette  ord  ikke  til- 
lokkende med  sin  romanske,  fremmedagtige  klang!  Og  hvad 
forstår  man  så  egenlig  derved;  ja,  det  er  ikke  så  lige  at  forklare; 
thi  »fantasia«  er  et  meget  omfattende  begreb.  Vicekongens  fore- 
stillinger i  den  store  opera  med  europæiske  tenorstjærner  er  fantasia, 
men  en  arabisk  riwåjåti  (eventyrfortæller)  med  sit  snøvlende 
foredrag  og  sin  enstrængede  violin  kan  også  gøre  fordring  på, 
at  hans  præstationer  benævnes  med  det  samme  ord;  når  en  mand 
går    rundt    med    en    lirekasse   og   en   abekat,    laver   han   fantasia, 

lige  så  vel  som  nar  en  af  de  rigeste  pasha'er  ved  en  diplomatisk 
festmiddag  lader  opføre  et  balletdivertissement. 

De  bukkespring  og  kåde  lojer,  som  undertiden  opføres  af 
dertil  lejede  folk  ved  bryllupsoptogene,  gå  derfor  ind  under 
samme  rummelige  kategori,  og  da  denne  i  alle  sine  afskygninger 
kan  fryde  sig  ved  en  sjælden  popularitet,  er  det  ikke  så  underligt, 
at  tiden  trækker  ud;  dog  endelig  får  også  denne  særlig  for  brud- 
gommens vedkommende  noget  kedelige  ceremoni  ende  og  han 
vender  tilbage  til  brudehuset  for  der  at  få  sin  brud  forestillet. 

Såfremt  det  er  bruden,  der  fores  i  optoget,  korer  hun  i  en 
lukket  vogn,  der  er  behængt  med  brogede  tæpper,  og  på  hver 
side  marscherer  en  af  hendes  slægtninge  som  en  slags  æresvagt, 
der  skal  passe  på,  at  ingen  ved  at  trække  forhængene  til  side 
søger  at  tilfredsstille  en  utidig  nysgærrighed. 

Bruden  skal  nemlig  under  hele  festen  være  skjult  for  brud- 
gommen som  for  alle  andre,  og  når  han  efter  optogets  afslutning 
moder  hende  i  brudeværelset  og  tager  sloret  af  hende,  skal  det 
i  følge  de  strænge  regler  være  første  gang  i  sit  liv,  at  han  ser 
hende.  Så  vidt  går  det  nu  sjældent;  thi  Orientalerne  mene,  og 
ikke  med  urette,  at  det  ikke  vil  være  klogt  at  vove  sig  så  langt 
ud,  førend  man  får  vished  for,  hvad  det  er,  man  skal  gå  ind  til ; 
man  kan  jo  ikke  altid  være  sikker  på,  at  det  ligesom  i  eventyrene 
er  en  underdejlig  skikkelse,  der  åbenbarer  sig,  når  sløret  er  kastet. 
Den  giftelystne  unge  mand  søger  derfor  ganske  naturligt  i  for- 
vejen at  skaffe  sig  oplysninger  også  om  den  tilkommendes  ydre 
egenskaber,  men  for  så  vidt  overholdes  dog  ceremoniellet,  som 
dette   altid    må   ske  hemmeligt,    og  absolut  uden  hendes  vidende. 

Enkelte  fædre  ere  dog  så  strænge,  at  de  ikke  en  gang  ville 
vide  heraf.  Da  jeg  den  første  vinter  i  Kairo  levede  ude  mellem 
Araberne,  var  der  en  af  mine  gode  venner,  som  en  dag  sagde 
til  mig:  »Hor,  kunde  Du  ikke  have  lyst  til  at  blive  min  sviger- 
søn; Du  er  en  prægtig  fyr,  som  jeg  godt  kan  lide,  og  derfor 
skal  Du  få  hende  for  en  brudeafgift  af  tohundrede  francs«. 
Dette    var    også   virkelig   overordenlig   billig  og  jeg  burde  måske 

have  påskønnet  mandens  venlighed  mere,  end  jeg  gjorde;  men 
jeg  søgte  dog  at  trække  mig  tilbage  på  bedste  måde;  jo  mere 
tilbageholdende  jeg  var,  desto  mere  ivrig  blev  imidlertid  manden, 
og  tilsidst  vidste  jeg  ikke  andet  at  sige  end:  »Ja,  kære  ven, 
Du  smigrer  mig  med  dit  tilbud,  men  Du  kender  os  Europæere 
og  \-ore  skikke;  jeg  må  derfor  stille  det  som  en  nødvendig 
betingelse,  at  jeg  forst  får  hende  at  se«.  »Auz  billåh«  (Vor  Herre 
bevares)  udbrod  han  i  dybeste  indignation,  og  på  denne  anstøds- 
sten tilintetgjordes  alle  forhåbninger  om  at  få  den  fremmede 
Franker  til  svigersøn. 

Det  afgørende  punkt  ved  bryllupet  så  vel  for  Tyrkere  som 
Arabere  og  de  orientalske  folkeslag  overhovedet  er  kendetegnene 
på  prima  nox.  Hele  deres  skinsyge  i  det  ægteskabelige  forhold 
kulminerer  her  lige  ved  dets  begyndelse,  og  end  mere  end  brud- 
gommen selv  er  hans  moder  og  øvrige  pårørende  omhyggelige 
for  at  våge  over  hans  ære  på  dette  punkt.  Komme  disse  kende- 
tegn ikke  til  stede,  er  han  berettiget  til  ved  den  eventuelt  på- 
følgende skilsmisse  at  forlange  sin  til  svigerfaderen  erlagte  brude- 
afgift tilbage;  erhvervelsen  af  en  kone  er  jo  at  betragte  som  et 
køb,  og  når  det  opdages,  at  vårene  ikke  due,  er  det  naturligt, 
at  køberen  får  sine  penge  tilbage.  Den  samme  opfattelse  har 
også  ledet  til  den  bestemmelse,  at  hvis  senere  hustruen  begår 
utroskab,  skal  manden  have  sine  penge  igen,  forstoder  han  hende 
derimod  uden  skyld  fra  hendes  side,  har  han  intet  krav  at  gøre 
gældende.  —  — 

Der  er  en  familjehøjtid,  som  man  i  Orienten  aldrig  fejrer, 
og  det  er  fødselsdage.  Dette  må  nu  ikke  forklares  ud  fra  en 
pessimistisk  og  melankolsk  opfattelse  af  fødselsdagen  som  en 
sorgens  dag,  således  som  Job  betragtede  den;  thi  Orientalerne 
ere  ikke  så  melankolske  folk,  som  man  ofte  gærne  vil  gøre  dem 
til,  tværtimod,  deres  gudhengivenhed  og  barnlighed  forlener  dem 
under  det  stille,  alvorlige  ydre  med  et  støt  godt  humør,  der  uden 
overstrømmende  munterhed  bringer  dem  så  slidelig  over  livets 
besværligheder,    og    de    føle    derfor    ingen    grund    til   at   mindes 

dagen  for  deres  indtrædelse  i  livet  med  særlig  beklagelse.  Når 
Orientalerne  ikke  fejre  deres  fødselsdag,  er  det  ganske  simpelt, 
fordi  deres  kalender  ikke  giver  dem  anledning  dertil.  Det 
muhammedanske  år  er  som  bekendt  et  måneår  på  354  dage,  og 
hver  enkelt  måned  og  dagene  indenfor  den  komme  altså  til  at 
skifte  deres  stilling  i  forholdet  til  solåret  og  årstiderne;  og  når 
datoerne  således  ikke  ere  faste,  bortfalder  al  anledning  til  at  fejre 
deres  tilbagevenden,  da  man  jo  ellers  kunde  opleve  det  særsyn, 
at  en,  der  var  født  midt  om  sommeren,  holdt  sin  fødselsdag  om 
vinteren. 

Der  er  kun  en  dag,  som  danner  en  undtagelse  herfra  og  som 
derved  også  hvert  år  kan  fejres  på  samme  tidspunkt,  nemlig  hs. 
maj.  sultanens  thronbestigelsesdag.  Dette  kommer  af,  at  medens 
man  i  det  private  liv  anvender  den  muhammedanske  kalender, 
følger  den  tyrkiske  regering  solåret;  alle  officielle  dokumenter 
dateres  herefter,  og  en  dag  som  sultanens  thronbestigelsesdag  får 
derfor  også  en  faststående  dato. 

Medens  jeg  var  i  Damaskus  første  gang,  indtraf  denne  høj- 
tidelighed netop  under  mit  ophold,  hvorved  jeg  fik  lejlighed  til 
at  se  den.  Hele  byen  var  i  et  festligt  røre;  guvernøren,  der  ved 
alle  den  slags  lejligheder  repræsenterer  sultanens  person,  modtog 
om  formiddagen  de  europæiske  konsuler  til  kur,  og  disse  mødte 
fuldt  opstadsede;  en  lejlighed  til  at  vise  sin  gaiadragt  er  noget, 
som  en  europæisk  konsul  i  Orienten  i  reglen  ikke  lader  gå  fra 
sig.  Dernæst  var  der  stor  parade  af  hele  garnisonen,  hvormed 
det  dog  kun  gik  så  som  så;  thi  Tyrkerne  ere  feltsoldater  og 
egne  sig  ikke  til  at  bruges  til  stads.  Befolkningen,  der  betragtede 
det  hele  som  noget,  der  var  lavet  for  dens  specielle  underhold- 
ning, tog  det  imidlertid  meget  fornøjeligt  alt  sammen,  og  i  den 
naive  chauvinisme,  som  aldrig  forlader  Orientaleren,  glædede  man 
sig  ved  synet  af  de  mange  soldater;  med  sådan  en  mængde 
skulde  man  da  nok  en  gang  få  bugt  både  med  Russerne  og 
Englænderne  og  alle  Tyrkiets  andre  fjender. 

Om  aftenen  var  der  »stor«  illumination  på  pladsen  foran 
regeringsbygningen;  rigtignok  bestod  hele  herligheden  kun  i  nogle 
store  blålys  og  rødlys  samt  nogle  bundter  raketter,  men  overfor 
den  virkning,  som  disse  sidste  gjorde  på  den  til  stede  værende 
befolkning,  måtte  enhver  kritik  forstumme:  »Ma  shå  Allah, 
hvilken  ildslange;  det  var  jo  ligesom  en  hel  gloende  drage«,  lød 
de  beundrende  udråb  mellem  hverandre  fra  disse  folk,  som  for 
en  stor  del  aldrig  havde  set  en  raket  for. 

At  garnisonsdivisionens  musik  ikke  manglede  ved  denne 
lejlighed,  er  en  selvfølge.  For  resten  hører  den  gamle  tyrkiske 
militærmusik  også  til  det  Østerland,  der  forsvinder;  man  har  vel 
bevaret  enkelte  af  de  karakteristiske  instrumenter  som  klokke- 
spillet, men  både  i  valget  af  melodier  og  i  behandlingen  af 
instrumenterne  mærker  man  europæisk  indflydelse.  Der  spilles 
endnu  megen  original  tyrkisk  musik,  som  altid  ved  sin  afbrudte 
karakter  gor  et  så  underligt  indtryk,  men  ved  siden  af  den 
kommer,  særlig  da  i  Konstantinopel,  vesterlandske  komponisters 
frembringelser  oftere  frem,  og  når  nu  til  dags  sultanen  hver  fredag 
korer  til  moskeen,  rykke  de  eskorterende  tropper  frem  under 
tonerne  fra  »cavalleria  rusticana«.  —  — 

Hos  folkeslag,  for  hvis  hele  skæbne  religionen  har  haft  en 
så  indgribende  betydning,  er  det  naturligt,  at  de  religiøse  høj- 
tidsdage blive  de  vigtigste.  Fremmest  af  alle  står  den  store  faste- 
måned Ramadan  (eller  som  Tyrkerne  sige  Ramazån),  et  af  glans- 
punkterne i  menigmands  dagligdags  slideliv.  I  følge  Islams 
forskrifter  udstrækker  fasten  sig  over  hele  måneden,  fra  solopgang 
hver  dag  indtil  solnedgang;  indenfor  den  tid  er  det  forbudt  at 
tage  noget  som  helst  nydelsesmiddel  til  sig;  ikke  en  slurk  vand, 
ikke  en  pibe  tobak  er  undtaget  fra  disse  strænge  love.  I  det 
øjeblik,  det  sidste  glimt  af  solens  glødende  skive  forsvinder  under 
horizonten,  er  fasten  ophort  og  afløses  af  en  festlig  tummel;  thi 
netop  i  Ramadanen  søger  man  ved  natlige  løjer  at  holde  sig 
skadesløs  for  dagens  savn.  I  byerne,  hvor  man  ikke  altid  har 
adgang    til    at    anstille    iagttagelser    på    horizonten,    tilkendegives 

øjeblikket  for  solens  nedgang  ved  kanonskud,  og  ingen  husmand 
kan  med  storre  begærlighed  lytte  til  herregårdens  madklokke, 
end  byernes  rettroende  indbyggere  efter  dronet  af  denne  kanon. 
Hvor  mange  gange  er  det  ikke  hændt  mig,  når  jeg  i  Ramadanen 
om  eftermiddagen  færdedes  til  fods  eller  til  hest  i  omegnen  af 
Kairo,  at  jeg  blev  standset  af  folk,  der  skulde  have  at  vide,  hvor 
mange  timer  eller  hvor  mange  minuter  der  endnu  kunde  være 
tilbage,  inden  der  skulde  sættes  et  knaldende  punktum  for  den 
lange,  lange  dag. 

En  orientalsk  by  i  Ramadanen  efter  morkets  frembrud  er 
noget  af  det  fornøjeligste,  man  kan  se.  Gaderne,  der  om  dagen 
have  været  aldeles  uddode,  få  nyt  liv;  thi  alle,  som  ikke  absolut 
ere  nødte  til  at  være  på  færde  orri  dagen,  pleje  at  klare  sig  med 
fasten  således,  at  man  lægger  sig  til  at  sove  om  morgenen  tidlig 
for  så  forst  at  stå  op  et  par  timer  før  solnedgang;  på  den  måde 
risikerer  man  ikke  at  fristes  til  at  br}-de  fasten;  thi  hvo,  som 
sover,  synder  ikke.  Nu  derimod  ere  alle  butiker  åbne  og  festlig 
udsmykkede;  oppe  på  minareterne  glimre  de  antændte  lamper, 
som  brænde  hver  nat  i  hele  måneden,  og  overalt  er  der  hele 
natten  igennem  en  støjen  og  tummel  af  de  lystige  folk.  Al  slags 
gøgl  og  kunster  å  la  dyrehavsbakke  finde  et  modtageligt  publikum ; 
i  Ægypten  er  det  især  mester  Jakel-theatret,  som  vækker  levende 
bifald  ved  sine  drastiske  forestillinger,  hvor  Karakush,  den  ægyptiske 
Hans  Wurst,  optræder  med  sine  saftige  vittigheder. 

Afslutningen  på  fastemåneden  er  den  mindre  Bairamfest,  hvor 
den  foregående  måneds  natlige  lystighed  får  lov  til  at  strække 
sig  over  hele  dognet.  Denne  fest  kaldes  den  mindre  i  modsæt- 
ning til  den  såkaldte  store  Bairam  eller  offerfesten,  der  holdes  på 
den  tiende  i  måneårets  sidste  måned,  Dzul-hidjeh;  ved  denne 
lejlighed  er  det  brug  at  ofre  et  lam,  og  hos  rige  familjer  var  det 
tidligere  skik  at  beværte  enhver  fattig,  der  kom  til  huset,  men 
ligesom  ved  bryllupsfesterne  har  også  her  senere  tiders  økonomiske 
nedgang  fremtvunget  indskrænkninger.  Jeg  har  hort  flere  Tyrkere 
i  Konstantinopel   klage  over,   at  offerfesten  i  det  hele  taget  var  i 

færd  med  at  miste  sin  betydning;  medens  man  tidligere  et  par 
dage  før  festen  kunde  se  alle  gaderne  i  byen  vrimle  af  fåreflokke, 
så  at  det  næppe  var  muligt  at  komme  frem,  svinde  nu  til- 
beredelserne til  festen  således  ind,  at  man  næppe  lægger  mærke 
til  dem. 

Langt  bedre  har  den  lille  Bairamfest  bevaret  sin  stilling  i 
folkelivet;  den  er  endnu  bestandig  vidne  til  den  samme  slåen  sig 
løs   og  de  samme  kåde  streger  som  i  gamle  dage.     I  europæiske 


Bjørnetrækkere. 


skildringer  har  dette  forhold  oftere  fremkaldt  misforståelser,  idet 
man  har  antaget  festen  ved  fastemånedens  afslutning  for  at  være 
den  store  Bairam,  hvad  den  altså  som  anfort  ikke  er. 

I  tilslutning  hertil  må  jeg  også  berøre  de  for  Ægypten 
specielle  religiøse  fester,  de  såkaldte  mulid'er,  der  fejres  til  minde 
om  forskellige  helgene.  Det  ejendommelige  ved  disse  fester  er, 
at  de  ere  i  højeste  grad  knyttede  til  et  enkelt  sted,  idet  helgen- 
dyrkelsen i  Ægypten  har  en  meget  lokal  karakter;  hver  egn  har 

sin  specielt  udkårne  helgen,  og  i  de  til  hans  ære  fejrede  fester 
deltage  derfor  ikke  folk  andet  steds  fra,  med  mindre  de  da  til- 
hore en  sekt,  som  netop  står  i  en  vis  forbindelse  med  ved- 
kommende helgen. 

Mulid'erne  fejres  ikke  på  en  enkelt  dag,  men  kunne  ofte 
strække  sig  over  flere  uger;  som  ved  alle  andre  fester  er  det 
musik  og  illumination,  der  ere  hovedingredienserne.  Den  vigtigste 
del  af  festen  er  altid  dens  afslutning,  den  såkaldte  »store  nat« 
(el-léle    el-kebire),    hvor    man    søger    at    overbyde    alt,    hvad    de 


En  gynge  ved  en  folkefest. 


foregående  aftener  have  kunnet  opvise.  Jeg  husker  en  af  disse 
fester,  som  holdtes  i  Abbåsieh  (et  kvarter  lige  udenfor  Kairo), 
og  hvor  man  virkelig  et  øjeblik  kom  til  at  glemme  al  det 
nuværende  Ægyptens  forarmelse  og  politiske  elendighed  for  at 
tro  sig  hensat  til  Fatimidernes  og  Saladins  mest  glimrende  dage. 
Man  tænke  sig  en  festplads  på  størrelse  med  Kongens  Nytorv 
og  helt  omgivet  med  brogede  telte,  fra  øverst  til  nederst  behængte 
med  lamper  og  udstyrede  med  hundreder  af  lysekroner;  der  var 
ikke  nogen  stil  eller  nogen  samlet  komposition  i  denne  illumination. 


men  den  massevirkning,  den  frembragte,  var  aldeles  uforlignelig. 
Og  i  dette  lyshav  bevægede  sig  en  folkesværm,  besjælet  af  den 
barnlig-glade  given  sig  hen  i  øjeblikket,  som  er  så  karakteristisk 
for  den  ægyptiske  fellah;  der  var  en  leen  og  støjen,  en  tummel 
og  skrigen,  som  ingen  europæisk  folkefest  kunde  vise  mage  til; 
nogle  søgte  til  mester  Jakel  eller  til  boderne  med  stærke  mænd 
og  vidunderlige  dyr,  andre  lod  sig  friste  til  at  prøve  lykken  ved 
de  improviserede  ruletborde,  hvor  gevinsterne  vare  genstande  til 
en  halv  plaster,  og  atter  andre  strømmede  sammen  udenfor 
teltene,  hvor  dervischerne  opførte  deres  exstatiske  danse. 

Et  uhyggeligt  og  dog  betagende  syn,  disse  dervischer!  I  to 
lange  rækker  stå  de  lige  overfor  hverandre  og  foretage  i  takt  en 
række  vridninger  og  bøjninger  af  kroppen;  for  enden  af  rækken 
står  »forsangeren«  og  betegner  takten  ved  en  syngende  recitation, 
som  de  andre  ledsage  med  råbet:  Hu  Allah,  hu  Allah  (o:  han 
er  Gud,  han  er  Gud).  Efterhånden  blive  bevægelserne  hurtigere, 
råbene  højere;  anstrængelsen  hos  de  dansende  træder  tydelig 
frem,  men  selv  synes  de  ikke  at  mærke  det  mindste  i  deres  selv- 
forglemmende, religiøse  begejstring;  vridningerne  blive  blot  vildere 
og  end  mere  uskønne,  og  de  hæse  råb  lyde  tilsidst  som  dyrebrøl, 
ikke  som  menneskestemmer.  Se,  nu  styrter  en  og  falder  som 
livløs  om  af  anspænding  og  overanstrængelse,  men  uden  at  agte 
derpå  vedblive  de  andre  deres  skingrende  »Hu  Allah,  hu  Allah«, 
indtil  de  på  et  vink  af  »forsangeren«  pludselig  alle  synke  sammen, 
stønnende  af  udmattelse,  men  med  den  religiøse  begejstrings  ild 
bestandig  flammende  i  øjet. 

Hos  Tyrkerne  har  man  ligeså  lidt  som  hos  Araberne  i  Syrien 
noget  tilsvarende  til  disse  helgenfester;  de  savne  dertil  de  to 
vigtigste  betingelser,  den  religiøse  begejstring  og  den  barnlige 
munterhed.  Tyrkerne  ere  for  nøgterne  og  alvorlige  til  at  more 
sig  over  de  kåde  løjer,  der  udgøre  festens  ene  halvdel  og  på 
den  anden  side  er  den  religiøse  exstase  dem  noget  aldeles  fremmed ; 
deres  jævne  ligegyldighed  ser  kun  det  latterlige  ved  denne,  ikke 
den  dybe  inderlighed,  som  ligger  bag  ved  det  hele. 


Inden  jeg  forlader  Konja,  må  jeg  nævne  en  episode,  hvorom 
erindringen  knytter  sig  for  mig  til  denne  by;  det  var  den  eneste 
gang,  hvor  jeg  kan  sige,  at  jeg  er  kommen  et  skridt  ind  i  »das 
alte,  romantische  land«,  som  ellers  ligger  i  så  mange  århundreders 
afstand  fra  den  virkelige  Orient,  og  jeg  drister  mig  derfor  også 
til  at  fortælle  den  i  en  lidt  anden  form  end  mine  ovrige  prosaiske 
oplevelser  og  iagttagelser.  For  yderligere  forståelse  vil  jeg  til- 
føje, at  ordene  sev  seni  seveni,  der  betyde:  »elsk  den,  som  elsker 
dig«,  er  omkvædet  på  en  tyrkisk  folkesang. 

En  aften  i  maj  jeg  fra  Konja  red, 
en  stjærneklar  aften  silde ; 
længst  solen  var  gået  bag  bjærgene  ned, 
og  al  ting  var  tyst  og  stille; 
da  kom  jeg  ved  en  have  forbi, 
over  muren  jasminerne  hang, 
men  indefra  hørtes  en  lokkende  sang: 
Sev  seni  seveni ! 

Jeg  standsed  min  hest  og  lytted  derpå, 
det  var  som  en  længsel,  en  håben; 
da  så  jeg  en  neger  på  muren  stå, 
og  truende  svang  han  sit  våben; 
bort  måtte  jeg  brat,  medens  vejen  var  fri, 
hans  mine  al  tøven  forbød, 
men  mere  dragende  sangen  nu  lød : 
Sev  seni  seveni. 

»Sig,   fremmede,  hvorfor  holder  Du  der? 
længst  dagens  timer  er  omme ; 
jeg  vogter  pasha' ens  hustruer  her, 
og  ve  enhver,  som  vil  komme  <. 
Jeg  svared:     »Elendige  slave,  ti, 
forstyr  ikke  sangen  så  klar, 
men  gå,  sig  hende  fra  mig  som  svar: 
Sev  seni  seveni.« 

Han  fyred  —   men   fejled;  til  svar  jeg  skød, 
med  et  skrig  fra  muren  han  segned ; 
af  jasminernes  gren  en  blomst  jeg  brød 
og  kasted  den  ind  over  hegnet ; 
så  sprængte  jeg  hastig  bort  over  sti, 
men  i  vinden,  som  rundt  om  mig  sang, 
jeg  syntes  at  høre  en  døende  klang: 
Sev  seni  seveni. 


Den  gang,  jeg  endnu  opholdt  mig  i  Damaskus,  var  der  en 
tyrkisk  postembedsmand,  der  havde  rejst  meget  i  det  indre  af 
Lille-Asien,  som  sagde  til  mig:  »Ja,  kan  De  bare  nå  til  Konja, 
så  har  De  ingen  nød;  på  den  anden  side  denne  by  vil  De  finde 
langt  mere  ordnede  forhold;  både  vejene  ere  bedre,  landsbyerne 
talrigere  og  mere  velhavende,  og  selve  befolkningen  er  over- 
ordenlig elskværdig.« 

Det  var  derfor  med  en  vis  længsel,  at  jeg  under  hele  den 
første  del  af  mit  ridt  havde  set  hen  til  Konja,  og  det  var  med 
en  del  forventning,  at  jeg  nu  atter  brød  op  derfra;  såfremt  post- 
embedsmandens ord  holdt  stik,  skulde  jo  nu  både  vanskeligheden 
ved  at  finde  vej  og  besværlighederne  ved  at  opdrive  foder  og 
mad  væsenlig  være  afsluttede.  Begyndelsen  af  vejen,  da  jeg 
forlod  byen,  så  også  meget  lovende  ud;  der  var  en  bred  chausse 
med  telegrafpæle  og  små  stokke,  som  angav  kilometerantallet, 
og  det  omliggende  landskab  gjorde  indtryk  af  at  være  vel  dyrket 
og  ret  tæt  befolket. 

Det  varede  imidlertid  ikke  længer  end  til  den  anden  dag, 
førend  jeg  opdagede,  at  der  dog  var  et  »men«  derved.  Bedst 
som  jeg  nemlig  red  og  glædede  mig  i  stilhed  over  den  sikre, 
velbyggede  vej,  der  betryggede  mig  mod  alle  omveje  og  fejl- 
tagelser, løb  denne  lige  ud  i  en  mark  —  og  borte  var  den.  Jeg 
gjorde  holdt  og  spejdede  om  til  alle  sider,  men  det  var  mig 
umuligt  noget  sted  at  opdage  spor  af  fortsættelse.  Så  var  der 
ikke  andet  for  end  at  følge  telegrafpælene,  som  løb  Uge  ind  over 
markerne,  og  da  jeg  havde  redet  således  et  par  timers  tid  over 
grøfter  og  gærder,  dukkede  vejen  også  rigtignok  frem  igen;  den 
lange,  snorlige  chausse  lå  foran  mig  der,  som  om  der  aldrig 
havde  været  nogen  afbrydelse.  Det  samme  hændte  også  et  par 
gange  senere,  og  jeg  fik  da  sammenhængen  dermed  at  vide; 
disse  vejes  anlæggelse  er  et  arbejde,  som  fordeles  på  de  for- 
skellige herreder,  således  at  ethvert  får  et  bestemt  antal  kilometer; 
men  medens  den  ene  kaimmakåm  er  ivrig  og  hurtig  bringer 
arbejdet    i    stand,    driver    den   anden   tiden   hen,    måske   sålænge. 

indtil  alle  de  bevilgede  penge  ere  smuldrede  bort  på  forskellig 
måde,  og  da  der  ikke  er  nogen  samlet  overledelse  eller  kontrol, 
falder  hele  værket  således  i  stumper  og  stykker. 

Hele  egnen  vest  for  Konja  var  i  oldtiden  sædet  for  en  rig 
græsk  kultur;  byerne  ligge  endnu  på  de  samme  steder,  om  end 
deres  navne  ere  fordrejede  eller  fuldstændig  forandrede;  Laodikeia 
er  her  bleven  til  Lådik,  og  det  sted,  der  i  oldtiden  hed  Tyriaeion, 
kaldes  nu  Ilgiin.  Denne  sidste  by  var  den  vestligste  af  de  i 
Xenofons  Anabasis  omtalte  stationer,  som  jeg  berørte,  førend  jeg 
drejede  mod  nord  i  retning  af  Konstantinopel;  lige  fra  Alexandrette 
og  hertil  havde  jeg  fulgt  fuldstændig  den  samme  vej,  ad  hvilken 
de  titusinde  Grækere  marcherede  frem  under  Kyros  den  yngres 
anførsel  i  året  402  f  Kr.,  om  end  naturligvis  i  modsat  retning; 
det  er  en  ganske  ejendommelig  følelse  at  færdes  på  sådanne 
steder,  hvoraf  man  har  toogtyvehundredårige  beskrivelser,  og 
denne  forøges  yderligere,  når  man  ser,  at  disse  skildringer  i  alt 
væsenligt  passe  endnu  den  dag  i  dag. 

I  Ilgiin  traf  jeg  blandt  andet  på  Tcherkessere,  som  jeg  nær 
var  raget  uklar  med.  Som  jeg  tidligere  har  nævnet,  have  disse 
folk  god  forstand  på  heste  og  det  var  derfor  naturligt,  at  min 
Araber  på  grund  af  hele  denne  races  aparte  ydre  tiltrak  sig 
almindehg  opmærksomhed.  Medens  jeg  var  i  khån'en  i  Ilgiin, 
kom  der  da  også  nogle  af  disse  hesteelskere,  og  en  af  dem  vilde 
da  absolut  købe  den.  »Den  hest  der  er  jo  syg;  det  kan  jo 
enhver  se;  den  kan  Du  umulig  rejse  videre  med«.  »Så«,  sagde 
jeg,  »det  ved  jeg  ikke  noget  af;  men  om  så  var,  så  er  jeg  jo 
nødt  til  at  bruge  den  alligevel  for  at  komme  til  Konstantinopel«. 
»Nej,  nu  skal  jeg  give  dig  et  råd;  Du  kan  sælge  hesten  her  og 
så  for  pengene  leje  en  vogn  til  at  komme  videre  med.«  Det 
viste  sig  nu,  at  skønt  han  havde  stillet  en  meget  sørgelig  diagnose 
for  min  hest,  var  han  dog  strax  villig  til  selv  at  købe  den,  og 
han  blev  meget  fortørnet  over,  at  jeg,  trods  nok  så  gode  tilbud, 
ikke  fandt  mig  foranlediget  til  at  give  slip  på  den.  Tilsidst  for- 
svandt han  efter  følgende  mærkelige  udtalelse:     »Du  måtte  ellers 

være  glad,  om  Du  kunde  få  penge  for  din  hest;  thi  Du  skal 
huske  på,  at  Du  er  her  iblandt  os  og  ikke  i  Konstantinopel.  <^ 

En  gendarm,  der  tillige  med  flere  andre  imidlertid  var  kommet 
til  stede  under  denne  debat,  sagde  bagefter  til  mig  med  et  betænke- 
ligt ansigt:  >Pas  nu  på,  thi  disse  tcherkessiske  hunde  have  ikke 
noget  godt  i  sinde«.  —  >Ja,  hvad  ville  de  da  gorer<;  —  »Hvad 
ved  jeg.'  måske  passe  dig  op  i  morgen  tidlig  og  tage  den  hest 
fra  dig  for  ingen  ting,  som  de  ikke  kunde  få  idag  for  penge; 
det  er  ikke  sålænge  siden,  at  de  på  lignende  måde  havde  fat  i 
en  anden  rejsende,«  og  nu  fulgte  en  gruopvækkende  historie  om 
en  ulykkelig  græsk  købmand,  hvem  Tcherkesserne  havde  udplyndret ; 
gendarmerne  vare  senere  sendte  ud  efter  dem,  men  de  fandt 
naturligvis  ikke  gærningsmændene,  om  de  end  nærede  bestemt 
mistanke  til  flere,  og  deriblandt  netop  den  påtrængende  liebhaver 
til  min  hest.  »Nu  får  vi  jo  se«,  tænkte  jeg,  men  forsikrede 
samtidig,  at  jeg  rimeligvis  vilde  blive  et  par  dage  for  at  få  rigtig 
rede  på,  hvorvidt  jeg  kunde  færdes  med  fuldstændig  tryghed. 
Næste  morgen  tidlig  brod  jeg  imidlertid  ganske  rolig  op,  og  det 
viste  sig  her  som  ofte,  at  de  indfodtes  frygtsomhed  ikke  bør 
standse  nogen;  der  hændte  mig  i  de  følgende  dage  ikke  det  alier 
ringeste. 

Vejen  fra  Konja  til  den  næste  større  by,  Aksheher,  lober 
lige  ved  foden  af  Sultan  dågh's  bjærgkæde  gennem  et  højst  ejen- 
dommeligt landskab.  Tilhøjre  for  vejen,  altså  i  nordlig  retning, 
strækker  der  sig  en  uhyre  saltsteppe,  der  omgiver  den  store  flade 
saltsø  (på  tyrkisk  Tuz  tchollii).  På  denne  steppe  er  alting  ode, 
hvert  spor  af  vegetation  er  uddød;  der  findes  ingen  menneskelige 
boliger  og  der  færdes  intet  levende  væsen.  Grå  og  gul  og  død 
ligger  denne  uhyre  ødemark  i  al  sin  majestætiske  uhygge;  ikke 
en  gang  den  libyske  sandørken  gør  et  sådant  indtryk,  thi  der  er 
dog  livlige  farver  og  afvexlinger  i  terrænets  form,  som  bringer 
en  til  at  glemme  savnet  af  vegetation,  men  her  er  landskabet  så 
trættende    med    sin    ensformige    flade,    så    trøstesløst    i    hele    sin 

uendelighed.  Enhver  tanke  om  glæde  og  liv  er  banlyst  fra  dette 
forfærdelige  sted. 

Og  hvilken  modsætning  til  landskabet  mod  sydvest,  til  venstre 
for  vejen;  de  veldyrkede  skråninger  af  Sultan  dågh  have  det  mest 
smilende  udseende,  og  de  frodige  haver  og  marker  med  deres 
grønne  yppighed  fremhæves  yderligere  af  baggrundens  snehvide 
bjergtoppe,  over  hvilke  solen  glitrer  og  stråler.  Formationerne 
ere  ikke  mægtige  og  storslåede  som  på  Libanon  eller  bjærgene 
ved  Antiokia;  men  uagtet  det  småt  skårne  er  der  noget  hygge- 
Hgt  over  hele  denne  egn,  hvor  alt  trods  alle  Tcherkessere  og 
gendarmhistorier  har  et  så  fredeligt  og  venligt  udseende.  Efter- 
hånden nærmer  vejen  sig  mere  og  mere  til  bjærgene,  så  at 
disses  udløbere  endog  nå  over  på  den  anden  side  og  dække  for 
udsigten  imod  nord;  kun  nu  og  da  ved  lange  tværløbende  dal- 
strøg kan  ojet  endnu  en  gang  fortabe  sig  på  sletterne  omkring 
Tuz  tchollii. 

Midt  på  de  grønne  skråninger  af  Sultan  dågh  ligger  Aksheher, 
smilende  og  venlig ,  som  man  næsten  kunde  vente  det  af 
navnet;  Aksheher  betyder  nemhg  »den  hvide  stad«.  I  oldtiden 
havde  byen  et  endnu  mere  strålende  navn,  den  var  en  af  de 
mange,  som  Grækerne  hædrede  med  betegnelsen  Heliopolis: 
solens  by.  Ordet  »det  hvide«  forekommer  i  det  hele  hyppigt  i 
tyrkiske  geografiske  navne;  man  har  foruden  Aksheher  også 
Akbunar  d  :  Hvidkilde,  Ak-hissar,  Hvidborg,  Ak-kilisse,  Hvidkirke 
og  mange  flere. 

Venlig  som  byen  og  dens  omgivelser  var  også  dens  befolk- 
ning, som  overhovedet  alle  Tyrker  i  Anatolien;  når  der  kommer 
en  fremmed,  kan  han  være  sikker  på,  at  de^strax  komme  ud  og 
efter  at  have  budt  »hans  lyksalighed«  velkommen  bringer  ham 
og  hans  hest  indenfor. 

»Hans  lyksalighed«  (seådetlli)  er  egenlig  en  titel,  der  til- 
kommer pasha'er  og  bey'er,  men  med  sædvanlig  rundhåndethed 
giver  man  den  også  til  andre  pæne  mennesker,  som  efter  deres 
stilling  i  statskalenderen  næppe  have  grundet  krav  på  den;    den 

svarer  nogenlunde  til  vort  »Deres  excellence«,  ligesom  titlen  for 
fyrstelige  personer  devletlii  »Deres  mægtighed«  svarer  til  »Deres 
højhed«,  og  den  tiltale,  som  almindelige  borgerlige  folk  må  nøjes 
med,  nemlig  hazretlii  »Deres  nærværenhed«,  kan  sammenstilles 
med  »Deres  velbårenhed«.  Disse  orientalske  høflighedsudtryk 
forekomme  os  måske  ved  første  øjekast  noget  besynderlige,  men 
vi  kunne  berolige  os  med,  at  Tyrkerne  på  deres  side  føle  lige 
så  stor  forundring,  når  vi  fortælle  dem,  at  der  også  hos  de  kloge 
Frankere  er  noget,  som  hedder  »Deres  velærværdighed«  eller 
»Deres  nåde«.  Og  hertil  kommer,  hvad  der  jo  også  nok  er 
værd  at  lægge  mærke  til,  at  de  orientalske  titler  ere  rent  private 
høflighedsudtryk,  som  den  enkelte  anvender  eller  undlader  efter 
forgodtbefindende,  medens  vore  derimod  ere  officielle  og  knyttede 
til  en  bestemt,  nøje  afpasset  rang. 

Et  område,  hvor  den  orientalske  hoflighed  ret  har  lejlighed 
til  at  udfolde  sig,  er  brevtitlen.  Østerlandske  breve  overgå  i 
deres  former  den  mest  indviklede  kancellistil,  vi  kende  til;  selv 
for  den  ubetydeligste  meddelelse,  som  en  Europæer  gør  af  med 
to  linjer  på  et  kort,  udkræves  en  mængde  indlednings-  og  af- 
slutningsfraser,  imellem  hvilke  det  egenlige  indhold  somme  tider 
er  lige  ved  at  blive  helt  borte.  Det  har  oftere  vakt  mine  arabiske 
venners  forundring,  når  de  tilfældigvis  have  set  mig  udfærdige 
et  brev  med  et  par  ord  uden  nogensomhelst  snirkler,  og  når  jeg 
har  skrevet  til  Orientalere,  har  jeg  naturligvis  også  altid  måttet 
bekvemme  mig  til  at  antage  deres  udtryksmåde. 

Som  en  prøve  på  denne  kan  jeg  meddele  følgende  over- 
sættelse af  et  brev,  som  den  imam,  jeg  boede  hos  i  Kairo  i 
vinteren  1891 — 92,  en  gang  skrev  til  min  moder.  Jeg  havde 
oftere  for  spøg  foreslået  ham  at  skrive  til  min  familje  i  Danmark 
for  at  lade  dem  vide,  hvor  godt  vi  kom  ud  af  det  sammen,  og 
en  skøn  dag  kom  han  med  dette  lille  opus,  som  han  bad  mig 
oversætte  og  afsende.  Den  her  benyttede  stil  er  den  i  privat- 
breve almindelige;  officielle  skrivelser  ere  ofte  endnu  langt  mere 
blomstrende.     Han  skrev  som  følger: 


Fra  Kairo  den  22  regeb  1309  =  2  i  februar  1892 

til  Kjobenhavn,  Danmark. 

Til 

hendes  nåde,  den  ædle  frue,  den  indfattede  perle, 
moder  til  Jahja  ibn  Slimån*)  (gid  hun  bestandig  forblive  i  Allahs 
barmhjærtige  varetægt,  amen). 

Næst  efter  mit  ønske  om  timers  og  dages  lykke,  som  Allah, 
al  nådes  og  velgærnings  ophav,  skænke  eder  evigt,  vil  jeg  med- 
dele eder,  at  eders  son  lever  hos  os  dag  og  nat  i  glæde  og 
lykke  bestandig;  og  gid  også  I  må  komme  og  besøge  os,  så- 
fremt det  vil  behage  eder,  for  at  vi  kunne  glædes  ved  synet  af 
eder  og  blive  eder  forpligtede  ved  eders  ædle  gerninger;  thi  vi 
ere  opfyldte  af  længsel,  og  den  dag,  da  vi  få  eder  at  se,  vil 
blive  den  skønneste,  om  det  da  så  må  være  Allahs  vilje.  Og 
vi  sende  de  bedste  hilsner  til  hele  monsieur  Jahjas  slægt  og  til 
hans  venner,  især  til  monsieur  Michael.  Gid  den  nu  tilstundende 
Ramadånfest  give  eder  og  os  al  velsignelse!  Fred  være  med 
eder  og  Allahs  barmhjærtighed  følge  eder  i  hele  livet. 

Skrevet  af 

Musa  ibn  Hasanén. 

Imam  ved  Kait-beys  moske. 

(Allah  tage  ham  i  sin  varetægt.) 


Fra  Aksheher  gik  turen  videre  til  Karahissar  (den  sorte  borg) ; 
geografiske  navne  have  naturligvis  ellers  ikke  megen  betydning, 
fordi  de  oftest  ere  givne  på  et  tidspunkt,  hvortil  de  nuværende 
forhold  aldeles  ikke  passe,  og  Nystad  f.  ex.  kan  jo  godt  nu  i 
øjeblikket  være  en  meget  gammel  stad;  dog  kunde  jeg  ikke  her 


^)  o :  Johannes,  søn  af  Frederik ;  mit  navn  blandt  mine  ægyptiske  venner. 

lade  v^ære  at  tænke  på  modsætningen  i  navnene  på  de  to  bjer, 
Aksheher  og  Karahissar,  der  ligsom  betegnede  forskellen  mellem 
de  to  stæder  selv.  Medens  den  første  var  en  lille,  lys  og  livlig 
by  i  hyggelige  og  fredelige  omgivelser,  er  den  anden  en  orien- 
talsk by  af  den  rigtige  gamle  slags,  som  heldigvis  nu  begynder 
at  blive  sjælden,  et  sted,  der  synes  ligere  en  bolig  for  svin  end 
for  mennesker.  Alt  er  her  forfaldent  og  forhugget,  og  —  det 
er  måske  nok  en  fordom  fra  min  side,  eller  i  hvert  fald  en 
iagttagelse  af  en  ren  tilfældig  natur,  men  det  var  virkelig,  som 
om  også  befolkningen  var  mere  gnaven  end  de  gemytlige  beboere 
af  Aksheher. 

Af  interesse  i  Karahissar  er  kun  levningerne  af  en  middel- 
alderlig borg,  der  ligger  midt  i  byen,  og  hvis  anlæg  er  aldeles 
forbausende.  Midt  på  den  flade  slette  hæver  sig  et  par  enkelt- 
stående, ganske  lodrette  klippespidser,  og  på  den  største  og 
højeste  af  disse,  hvis  top  er  temmelig  jævn,  har  borgen  fundet 
sin  plads.  Klippens  højde  er  en  5 — 600  fod  og  toppen  er  kun 
tilgængelig  ad  en  ganske  smal  sti,  som  på  den  ene  side  snor  sig 
op  ad  den  stejle  brink.  Jeg  troede  forst,  at  denne  sti  var  dannet 
senere  og  på  tilfældig  måde,  indtil  jeg  bemærkede,  at  der  på 
sine  steder  var  foretaget  udhugninger  i  klippen  for  at  skafife 
plads,  og  da  jeg  havde  passeret  den  snævre  borgport  og  kom 
op  på  toppen,  så  jeg,  at  det  virkelig  var  den  eneste  adgang, 
som  fandtes.  I  øvrigt  frembød  selve  borgen  ikke  meget  af  interesse ; 
kun  enkelte  hvælvinger  og  en  del  af  ydermurene  vare  be- 
varede. 

Ved  min  afrejse  fra  Karahissar  hændte  der  en  morsom,  lille 
episode.  Som  jeg  alt  tidligere  har  berørt,  danner  i  det  indre  af 
Tyrkiet  enhver  kommune  på  middelalderlig  vis  noget  afsluttet 
for  sig,  ifølge  hvilket  enhver,  der  kommer  ikke  blot  fra  et  andet 
land,  men  også  fra  en  anden  by  betragtes  som  fremmed,  og 
den  rejsendes  pas  skal  derfor  også  efterses  paa  hvert  enkelt 
sted,  han  kommer  til.  Den  morgen,  jeg  skulde  af  sted  fra 
Karahissar,    kom    der    også    ganske    rigtig  en   pasofificiant  for  at 


341 

undersoge  mine  dokumenter ;  de  vare  som  sædvanlig  i  fortræffelig 
orden,  men  ikke  desto  mindre  fandt  den  altfor  pligtopfyldende 
embedsmand  på  at  krydsforhøre  mig  om  anledningen  til  min 
rejse,  om  formålet  med  den  osv.  osv.  Da  jeg  nu  vidste,  hvor 
håbløst  det  er  at  ville  gøre  begribeligt  for  en  Orientaler,  at  man 
kan  foretage  en  rejse  med  rent  theoretiske  og  videnskabelige  for- 
mål, var  jeg  ubetænksom  nok  til  lost  henkastet  at  sige:  »Ah, 
jeg  rejser  ikke  for  noget  særligt,  jeg  rejser  sådan  bare  for  min  for- 
nøjelses skyld«.  ]\Ien  hvis  hans  embedsmæssige  mistænksomhed 
ikke  havde  været  vågen  før,  så  blev  den  det  da  nu,  og  efter 
flere  forgæves  forsog  på  at  få  mine  formodede  hemmelige  hen- 
sigter ud  af  mig,  erklærede  han,  at  når  jeg  ikke  kunde  rede 
bedre  for  mig,  måtte  jeg  følge  med  til  mutesarrif'en  og  lade  ham 
bestemme,  hvor  vidt  det  var  tilrådeligt  at  lade  en  så  fordægtig 
person  rejse  videre. 

Dette  forslag  behagede  mig  ikke  synderligt;  thi  vel  vidste 
jeg,  at  det  vilde  være  en  let  sag  at  klargøre  for  mutesarrif'en 
mine  absolut  fredelige  hensigter,  men  den  dræbende  langsomhed, 
hvormed  alle  sådanne  sager  afgøres  i  et  tyrkisk  kontor,  kom  mig 
netop  den  dag  meget  på  tvers.  Jeg  havde  just  en  temmelig  lang 
etape  at  tilbagelægge  og  havde  derfor  al  den  tid  nødig,  jeg 
kunde  få;  kom  jeg  nu  op  i  paladset,  så  vidste  jeg,  hvordan  det 
skulde  gå  til :  så  skulde  der  drikkes  kaffes  og  så  skulde  der 
ryges  en  narghile  og  derpå  fores  en  konversation  på  en  timestid 
om  vejr  og  vind  for  endelig  at  afgøre  en  sag,  som  man  med 
europæisk  forretningsgang  vilde  være  færdig  med  på  et  par 
minutter,  og  jeg  mente,  at  det  derfor  vilde  være  bedst  at  und- 
drage mig  denne  besværlige  ceremoni. 

»Nu  vel,«  sagde  jeg  til  den  ventende  pasofficiant,  »når  Du 
endelig  vil  have  det  således,  er  det  bedst,  at  vi  se  at  komme  af 
sted  for  at  tale  med  mutesarrif'en;  nu  skal  jeg  hente  min  hest 
og  så  ride  med  dig  derop.«  Dermed  gik  jeg  ind  i  stalden  for 
at  sadle  op,  men  da  jeg  kom  ud  igen  og  var  kommen  vel  i 
sadlen,    sagde  jeg  til  ham:    »Nej,    nu  har  jeg  betænkt  mig;    det 

vil  næppe  være  nødvendigt,  at  jeg  går  til  mutesarrif'en,  men 
Du  kan  melde  til  ham,  at  Du  har  fundet  mine  papirer  i  fuld- 
stændig orden.«  Derpå  et  tryk  af  sporen,  et  slag  med  pisken, 
og  i  et  spring  var  jeg  ude  af  khan' ens  port  og  langt  ude  på  vejen, 
førend  den  forbløffede  Tyrk  fik  tid  til  at  sige  det  mindste.  Nu 
fik  han  travlt  med  at  råbe  og  vinke,  men  da  han  var  til  fods, 
var  der  naturligvis  .ikke  tale  om  at  indhente  mig,  og  jeg  for 
uhindret  af  sted  på  vejen  fra  Karahissar. 

I  Europa  vilde  den  slags  drengestreger  —  thi  det  ind- 
rømmer jeg,  andet  var  det  jo  ikke  —  sikkert  have  fået  mere 
betænkelige- følger ;  der  vilde  man  snart  være  bleven  eftersporet 
og  indhentet,  og  derpå  tiltalt  for  respektstridig  optræden  mod 
lovens  håndhævere.  Men  ikke  således  her  i  Tyrkiet;  jeg  er 
overbevist  om,  at  min  tyrkiske  ven  har  stået  og  stirret  forbauset 
efter  mig  for  derpå,  når  han  havde  tabt  mig  af  syne,  at  gå  ind 
og  ganske  rolig  tage  fat  på  sin  pibe  og  sin  kop  kaffe,  hvor  han 
slap,  idet  han  har  diskuteret  med  de  andre,  hvad  disse  Frankere 
dog  ere  for  et  utålmodigt  folkefærd. 

Når  embedsmændene  stillede  sig  således,  kan  man  vel  forstå, 
at  den  menige  befolkning  havde  endnu  mere  vanskelighed  ved 
rigtig  at  komme  på  det  rene  med,  hvad  jeg  egenlig  var  for  en, 
og  hvad  jeg  rejste  for.  Fraset  pilgrimsrejserne  med  deres  reli- 
giøse motiver  kende  Orientalerne  kun  én  fornuftig  anledning  til 
at  foretage  rejser,  nemlig  købmandsforretninger,  og  selv  på 
pilgrimsfærden  ere  ofte  de  merkantile  formål  de  vigtigste;  alt, 
hvad  der  ligger  ud  over  de  rent  praktiske  øjemed,  er  for  dem 
fremmed  og  derfor  uforståeligt.  At  man  vil  ofre  sin  tid  og  sine 
penge,  udsætte  sig  for  en  mængde  besværligheder,  undertiden 
for  fare,  blot  for  at  undersøge  nogle  levninger  af  bygninger  fra 
gamle  dage  eller  lære  fjærntboende  folkeslags  sprog  at  kende, 
det  forstå  Orientalerne  ikke;  og  hvis  man  vil  vedblive  at  for- 
sikre dem,  at  dette  er  den  virkelige  grund,  ville  de  opfatte  det 
som  en  uheldig  spøg  eller  som  et  dårligt  opfundet  påskud, 
hvorunder    man    skjuler  andre  ting,    som    man  ikke  vil  op  med. 

og  dermed  vil  deres  mistænksomhed  være  vakt,  hvilket  altid  er 
en  betænkelig  sag.  Jeg  har  tidligere  fremhævet,  hvor  tilbøjelig 
man  i  Orienten  er  til  at  se  spioner  og  politiske  agenter  i  alle 
kroge,  og  for  den,  der  færdes  alene  i  disse  fremmede  egne,  er 
det  ingen  behagelig  tanke  at  vide  sig  indrangeret  i  disse  herrers 
tvivlsomme  kategori. 

Da  således  forståelsen  for  de  rent  theoretiske  formål  ved  en 
rejse  manglede,  blev  jeg  under  min  rejse  i  Lille-Asien  på  de 
forskellige  steder  antaget  for  mange  forskellige  ting,  og  for  at 
undgå  de  antydede  ubehageligheder  valgte  jeg  ofte  at  lade  folk 
blive  i  deres  tro  og  gå  ind  i  den  rolle,  man  tildelte  mig. 

I  de  vestligere  provinser  i  Lille-Asien  blev  jeg  ofte  antaget 
for  at  være  jærnbaneingeniør;  europæiske  opmålere,  som  færdes 
på  alle  mulige  steder  i  terrænet  for  at  gøre  forarbejder  til 
regeringens  store  jærnbaneprojekter,  ere  der  kendte  typer,  som 
man  allerede  er  fortrolig  med.  Når  jeg  kom  til  landsbyerne  og 
tog  mine  kort  frem  for  at  undersøge  forholdene  og  udspurgte 
folk  om  floder  og  veje  og  egnens  beskaffenhed  i  det  hele  taget, 
hvad  var  da  naturligere  end  at  antage  også  mig  for  at  være 
ingeniør?  Jeg  gjorde  som  sagt  intet  for  at  bringe  folk  ud  af 
denne  vildfarelse,  og  jeg  befandt  mig  vel  derved.  Befolkningen 
selv  omfatter  nemlig  regeringens  anstrængelser  på  dette  område 
med  stor  interesse;  den  har  selv  fuldt  ud  forståelsen  af,  at  skal 
det  en  gang  blive  til  noget  med  at  udnytte  landets  naturlige  rige 
hjælpekilder,  er  en  forbedring  af  samfærdselsmidlerne  den  første 
og  væsenligste  betingelse.  Derfor  ere  jærnbaneingeniørerne  over- 
alt meget  populære,  og  hvor  jeg  blev  betragtet  som  en  af  dem, 
kunde  jeg  altid  være  sikker  på  den  hjærteligste  modtagelse. 
Tilfældigvis  havde  jeg  i  Damaskus  været  en  del  sammen  med 
de  der  arbejdende  teknikere,  af  hvilke  nogle  tidligere  havde 
været  ansatte  i  Lille- Asien,  og  på  den  måde  havde  jeg  erhvervet 
mig  nogle  oplysninger  om  arbejdernes  fremskridt  og  om  planerne 
for  de  nærmest  følgende  år,  så  at  jeg  var  nogenlunde  i  stand 
til  at  tilfredsstille  de  videbegærlige  indbyggere,    som  bestormede 

mig  med  spørgsmål :  I  hvad  retning  skal  banen  gå,  hvor  langt  kan  den 
nå  at  blive  færdig  i  år,  hvornår  bliver  den  åbnet  for  trafiken  osv.  osv. 
Komisk  var  det,  når  man  i  enkelte  landsbyer  viste  mig  en  ganske 
udsøgt  elskværdighed,  for  så  bagefter  at  rykke  ud  med  det,  man 
egenlig  havde  på  hjærte,  nemlig  en  anmodning  til  mig,  om  jeg 
nu  ikke  vilde  gøre  mit  til,  at  de  i  den  og  den  landsby  kunde 
få  jærnbanen  lagt  så  meget  som  muligt  hen  til  deres  kant.  Jeg 
tilstår,  at  jeg  for  at  sikre  min  kortvarige  popularitet  enkelte 
gange  var  svag  nok  til  at  afgive  løfter  i  så  henseende. 

Til  andre  tider  troede  man,  at  jeg  var  embedsmand  i  tobaks- 
kollegiet. Som  bekendt  har  i  Tyrkiet  et  internationalt  selskab 
fået  monopol  på  al  tobaksavl  og  tobakssalg,  og  i  dette  selskab 
findes  en  stor  del  Europæere  ansatte;  af  disse  foretage  en  del 
større  årlige  inspektionsrejser  for  at  tilse  plantagerne,  og  lignende 
formål  tillagde  man  nu  mig.  Foranledningen  hertil  lå  så  meget 
desto  nærmere,  fordi  jeg  ifølge  hele  min  rejses  natur  oftere  kom 
bort  fra  hovedvejene  og  ind  i  mere  afsides  liggende  egne,  hvor 
man  aldrig  var  vant  til  at  se  andre  europæiske  rejsende  end 
régie-selskabets  plantageinspektorer.  Denne  rolle  skaffede  mig 
vel  ikke  alle  de  behageligheder,  som  vare  blevne  jærnbane- 
ingenioren  til  del,  men  i  hvert  fald  overalt  fuldstændig  sikkerhed 
som  en  af  regeringens  embedsmænd. 

Men  ved  siden  heraf  oplevede  jeg  også  andre  resultater  af 
befolkningens  fantasier  om  min  person  og  mine  hensigter.  På 
et  spisehus  i  Adana  blev  jeg  antaget  for  soldat,  og  i  Tarsus 
troede  man  forst,  at  jeg  var  gendarm ;  endelig  blev  jeg  også  et 
par  steder  antaget  for  Tcherkesser,  fordi  min  dragt  havde 
nogen  lighed  med  deres,  særlig  fordi  jeg  bar  min  lange  kniv  på 
samme  måde  som  disse  folk  deres  »kinshal«  og  endelig  måske 
også  på  grund  af  min  udtale  af  tyrkisk,  der  havde  en  vis  lighed 
med  den  tcherkessiske.  Denne  antagelse  var  for  mig  alt  andet 
end  behagelig,  dels  fordi  det  aldrig  er  så  smigrende  for  en  selv 
at  blive  sammenstillet  med  sådant  røverpak  som  Tcherkesserne, 
dels    fordi    befolkningen    på    mange    steder    nærer   en  ikke  ringe 

uvilje  mod  dem,  og  jeg  sorgede  derfor  altid  hurtigst  mulig,  hvor 
man  var  tilbojelig  til  at  opfatte  mig  som  Tcherkesser,  for  at  be- 
rigtige denne  vildfarelse. 

Jeg  kan  i  sammenhæng  hermed  berette,  at  også  under  mit 
ridt  gennem  Europa  anstillede  man  på  flere  steder  de  mærk- 
værdigste betragtninger  over,  hvem  jeg  egenlig  kunde  være.  I 
Adrianopel  blev  jeg  på  gaden  tiltalt  på  ungarsk,  fordi  man  anså 
mig  for  ungarsk  hestehandler,  og  i  Sofia  blev  jeg  endog  på 
hotellet  antaget  for  medlem  af  circus  Salomonski;  for  denne 
sorgelige  dekadance  i  det  sociale  omdømme  fik  jeg  imidlertid  en 
glimrende  oprejsning  i  Wien,  hvor  beslagsmeden,  som  gav  min 
hest  nye  sko,  på  sin  trohjærtige  Wiener-maner  sagde  til  mig: 
»Sie,  nichts  fiir  ungut,  aber  sind  Sie  nicht  so  ein  graf  oder  ein 
fiirst,  welcher  eine  vergniigungsreise  zu  pferd  macht«.  Det 
var  noget  andet  end  hestehandler  eller  gendarm  i  sultanens 
tjeneste.  —  — 

På  den  anden  side  Karahissar  skifter  landskabet  fuldstændig 
karakter;  de  frodige,  veldyrkede  skråninger  ved  foden  af  Sultan 
daghs  smukke  bjærge  forsvinde  og  afløses  af  lange,  ensformige, 
sandede  hedestrøg,  bevoxede  med  lavt  krat.  Borte  ere  nu  også 
de  store,  velholdte  landsbyer;  her  på  heden  er  der  langt  mellem 
menneskelige  boliger,  og  man  må  være  glad,  hvis  man  blot 
enkelte  steder  kan  finde  en  kilde,  hvor  man  kan  gøre  holdt. 
Kilderne  udmunde  i  almindelighed  i  en  muret  fontæne,  anlagt 
enten  af  regeringen  eller  af  en  privatmand,  der  herved  har  villet 
udfore  en  Gud  velbehagelig  gærning.  De  fleste  af  disse  fontæner 
ere  temmelig  ensformige  og  tarvelige,  dog  er  der  ikke  få,  som 
robe  en  virkelig  gennemfort  stilart;  tillige  ere  de  oftest  udstyrede 
med  tankesprog  eller  citater  af  Koranen,  indhugne  med  den  sæd- 
vanlige dekorative  sammenslyngning  af  det  arabiske  alfabets 
ornamentrige  bogstaver. 

Fra  Karahissar  til  Kiutahia  er  der  en  afstand  af  omtrent  loo 
kilometer,  og  midt  imellem  ligger  den  store  landsby  Altyntash 
(d:  Guldstenen),    hvorved   marschen   bekvemt   falder   på  to  dage. 

Da  jeg  gjorde  holdt  her,  traf  jeg  en  gammel  Tyrk,  en  af  disse 
ejendommelige  personer,  som  man  så  ofte  finder  i  Orienten,  hos 
hvem  navnlig  politisk  skarpsindighed  og  chauvinistisk  naivitet  er 
forenet  til  et  uopløseligt  hele.  Den  gamle  og  jeg  blev  hurtig 
gode  venner  ved  en  pibe  og  en  kop  kafite,  og  da  han  så,  at  jeg 
var  Europæer,  styrtede  han  sig  på  hovedet  ind  i  en  lang  debat 
om  Tyrkiets  udenrigske  forhold  og  dets  stilling  til  Europa.  Hans 
faste  overbevisning  var,  at  ved  en  sammenligning  mellem  de  for- 
skellige stater  måtte  Tyrkiet  absolut  bære  prisen,  ikke  blot  fordi 
det  var  det  eneste  muhammedanske  rige;  —  thi  den  begrundelse 
kunde  han  nok  forstå,  at  en  Franker  næppe  vilde  godkende,  — 
men  fordi  det  tillige  var  den  stærkeste  og  bedst  organiserede 
stat;  i  Tyrkiet  var  der  ingen  andre,  der  havde  noget  at  sige  end 
sultanen,  og  derfor  gik  alt,  som  det  skulde. 

Der  havde  jo  \-æret  god  anledning  til  at  sporge  den  gamle 
om,  hvordan  det  med  sådanne  forudsætninger  kunde  hænge  sam- 
men med  den  sidste  krig  og  dens  resultater,  men  jeg  nænnede 
ikke  at  gore  et  skår  i  den  gamles  politiske  illusioner,  tilmed  da 
jeg  på  forhånd  godt  vidste,  hvad  svar  jeg  vilde  få,  nemlig  den 
samme  forklaring,  som  også  gendarmen  Djeneid  i  sin  tid  gav 
mig,  at  alle  uheld  skyldtes  forræderi  indenfor  Tyrkernes  egne 
rækker. 

Det  var  morsomt  nok  at  hore  disse  udtalelser  af  naiv  selv- 
tillid netop  her  på  dette  sted,  hvortil  der  knytter  sig  minder  om 
den  periode,  da  Tyrkiet  var  sin  undergang  så  nær  som  aldrig 
for  eller  siden.  Den  nærliggende  by  Kiutahia  var  jo  det  yderste 
punkt,  hvortil  den  æg}'ptiske  hærforer  Ibrahim  pasha  nåede  på 
sin  sejrrige  marsch  gennem  Lille-Asien  under  Muhammed  Alis 
krig  med  sin  tyrkiske  overherre,  og  dette  punkt  ligger  for  en 
almindelig  hærstyrke  kun  syv,  otte  dages  vej  fra  hovedstaden. 
Det  havde  den  gang  været  ude  med  sultanens  herredomme,  hvis 
ikke  de  europæiske  stormagter  havde  grebet  ind  og  tvunget 
Ibrahim  pasha  til  at  vende  om. 

Ellers  knytter  der  sig  ikke  mange  erindringer  til  Kiutahia; 
her  var  det,  at  Kossuth  sad  et  år  som  tyrkisk  statsfange,  da  han 
med  de  sidste  trofaste  havde  måttet  opgive  Ungarns  sag  og  søge 
tilflugt  bag  den  tyrkiske  grænse.  Den  store  forkæmper  for 
Magyarernes  frihed  blev  af  sultanen  behandlet  med  stor  mildhed, 
og  når  han  holdtes  tilbage  i  Kiutahia,  var  hensigten  dermed 
nærmest  at  unddrage  ham  fra  Østerrigernes  efterstræbelser. 

Er  selve  Kiutahia  end  fattig  på  erindringer  fra  fortiden,  så 
er  til  gengæld  omegnen  så  meget  desto  rigere.  Omtrent  en  fem, 
sex  timers  ridt  fra  byen  ligger  en  lille  landsby  Tchawdir  Hissar; 
her  var  i  Romertiden  stedet  for  byen  Aezani  eller  Azanoi,  som 
de  græske  forfattere  kalde  den.  Mægtige  marmorruiner  ere  her 
tilbage  fra  oldtiden,  og  fremmest  blandt  dem  alle  rager  et  stort 
Zeustempel,  der  er  så  godt  som  fuldstændig  bevaret.  Desværre 
fik  jeg  ikke  selv  lejlighed  til  at  besøge  Tchawdir  Hissår,  men 
et  par  Europæere,  som  jeg  traf  sammen  med  i  Kiutahia,  der- 
iblandt den  hollandske  ingeniør,  som  jeg  allerede  en  gang  tid- 
ligere har  nævnt,  gav  mig  en  meget  udforlig  skildring  af  stedet. 
Ved  siden  af  Zeustemplet  er  navnlig  en  marmorbro  vel  bevaret, 
og  man  skal  der  endnu  kunne  se  sporene  af  de  tunge  vogne, 
som  for  årtusinder  siden  have  kort  på  denne. 

Overhovedet  horer  hele  den  nordvestlige  del  af  Lille-Asien 
til  de  egne,  der  ere  rigest  på  minder  fra  oldtiden,  hvad  der  jo 
heller  ikke  er  til  at  undre  sig  over,  når  man  husker  på  den 
frodige  udvikling,  som  her  fandt  sted  gennem  hele  oldtiden.  De 
bithyniske  kongers  rige  såvel  som  de  tilgrænsende  egne  påvirkedes 
af  det  frodige  kulturliv  i  de  hellenske  kystbyer,  og  i  hele  Romer- 
tiden er  Lille-Asien  en  af  de  i  velstand  og  dannelse  højest  stående 
provinser. 

—  —  Men  det,  som  mere  end  alt  andet  gør  Anatolien  til 
så  tiltrækkende  et  land  at  færdes  i,  er  den  befolkning,  som  man 
her  har  at  gøre  med,  og  de  kulturformer,  som  man  her  stifter 
bekendtskab  med.  Ingen  ruiner,  ingen  antike  bygninger  kunne 
i  den  grad  gøre  os  oldtidens  liv  og  udvikling  anskuelig  som  iagt- 

tageisen  af,  hvad  der  her  foregår  i  det  daglige  liv  i  den  jævne 
stadboers  hjem  eller  i  bondens  tarvelige  hytte. 

Kom  med  en  gang  på  en  vandring  gennem  en  landsby  i 
Anatolien  og  vi  ville  få  at  se,  at  hver  eneste  ting  endnu  er  be- 
varet i  sin  tusend  års  gamle  form,  at  hvert  håndværk  og  hver 
ceremoni  endnu  er  den  samme  som  i  de  ældste  tider.  Thi  det 
er  karakteristisk  nok  netop  de  ældste  perioder  af  den  klassiske 
tids  kultur,  som  vi  her  på  denne  måde  genfinde;  det  er  netop 
til  de  homeriske  digte,  at  nutidens  redskaber  og  kulturformer 
yde  de  rigeste  illustrationer  og  de  bedste  oplysninger. 

Lige  udenfor  kroen,  som  vi  komme  ud  fra,  holder  et  af  de 
sædvanlige,  med  oxer  forspændte  koretojer;  se  en  gang  på  for- 
spandet og  læg  mærke  til,  hvorledes  det  er  indrettet.  På  enden 
af  vognstangen  er  der  vinkelret  befæstet  et  stærkt  åg,  på  hvis 
ender  der  sidder  to  lodrette  stænger,  disse  sammenholdes  atter 
forneden  af  en  tværstang,  parallel  med  åget,  og  på  denne  måde 
dannes  altså  en  firkant,  der  som  en  slags  komte  slutter  om  dyrets 
hals.  Andet  seletoj  er  der  ikke ;  man  kender  hverken  skagle 
eller  hamle,  og  dyrene  trække  hele  køretøjet  i  stangen. 

Enhver  klassisk  dannet  kommer  her  til  at  tænke  på  det 
homeriske  køretøj,  hvor  stangen  også  er  den  eneste  forbindelse 
mellem  trækdyrene  og  vognen;  da  kong  Adrastos'  heste  i  deres 
vilde  lob  knække  vognstangen  (Illadens  sjette  sang,  v.  40)  kunne 
de  derfor  også  uden  videre  løbe  bort,  medens  vognen  med  den 
kørende  bliver  stående. 

Endog  selve  den  måde,  hvorpå  åget  sættes  fast  på  vogn- 
stangen er  den  samme;  en  ring  midt  på  åget  skydes  ind  på 
stangen  og  ringens  øverste  halvdel  løftes  ind  over  en  lodret  pind 
på  stangen,  således  at  åget  hverken  kan  glide  frem  eller  tilbage; 
for  yderligere  at  stive  det  af  binder  man  det  fast  med  remme 
til  denne  pind. 

Netop  således  kørte  man  allerede  for  tre  tusend  år  siden, 
og  når  Priamos'  sønner  spænde  hestene  for  deres  faders  vogn, 
anvende  de  i  et  og  alt  de  samme  håndgreb  til  befæstelsen  af  åget, 

således  som  Illadens   sanger  har   skildret   os   det  i   sit  jævne   og 
udførlige  sprog  (Illadens  fire  og  tyvende  sang  v.   272). 

Lad  os  derfra  gå  ind  i  huset  og  vi  finde  her  de  samme 
overensstemmelser;  ude  i  kokkenet  ser  vi  konen  i  travl  be- 
skæftigelse med  at  bage  brod.  Det  er  den  overalt  i  Orienten 
brugelige  form  for  brod,  nemlig  store,  flade  kager,  der  ikke  bages 
synderlig  hårdt,  og  som  derfor  kunde  rulles  sammen  ligesom  et 
stykke  tøj ;    undertiden  bliver  ligheden  hermed  endnu  større,  idet 


Kone,  der  bager  brød. 


brødene  ikke  ere  runde,  men  langagtige,  så  at  de  sammenrullede 
danne  en  fuldstændig  valse. 

Akkurat  samme  udseende  havde  også  det  brød,  som  Solons 
eller  Sokrates'  samtidige  havde  på  deres  bord,  og  ikke  blot  gen- 
nem oplysninger  i  literaturen,  men  ved  endnu  bevarede  billeder 
have  vi  fået  vished  herfra.  Der  existerer  blandt  andet  en  græsk 
fremstilling  af  Akilles,  som  holder  sejersmåltid,  efter  at  han  har 
overvundet  Hektor.  Man  ser  ham  siddende  foran  et  velbesat 
bord,  og  i  den  ene  hånd  holder  han  nogle  lange,  smalle  strimler ; 
om  disses  betydning  har  der  hidtil  hersket  en  del  tvivl,  indtil  nu 
en  tysk   arkælog,    Benndorf,    har  påvist,    at  det   er   brød.     Som 


kvinderne  i  Hellas  og  i  Troja  tilberedte  brodet  allerede  et  år- 
tusinde for  Kristi  fodsel,  således  lave  de  tyrkiske  bondekoner  det 
endnu  den  dag  i  dag  i  Anatoliens  landsbyer. 

Og  hvis  vi  ville  forfølge  brodet  på  dets  vandring  fra  bager- 
ovnen til  bordet,  ville  vi  få  at  se,  at  det  også  der  behandles  på 
samme  måde,  og  endvidere,  at  i  det  hele  taget  den  bordskik, 
der  nu  følges  i  Orienten,  er  den  samme  som  den  i  oldtiden 
herskende. 

En  af  de  boger  fra  oldtiden,  hvor  vi  få  nojest  indblik  i  de 
daglige  forhold,  er  det  nye  testamente,  og  en  skildring  af  det 
moderne  Østerlands  kulturhistoriske  forhold  vil  da  også  på  en 
måde  blive  en  stor  sammenhængende  kommentar  til  denne ;  i  den 
grad  vrimler  det  med  småtræk  i  evangelierne  og  apostlenes  ger- 
ninger, som  man  forst  rigtig  bliver  klar  på,  når  man  har  set  de 
fuldstændig  tilsvarende  i  det  levende  nutidsliv.  Det  ligger  også 
i  sagens  natur,  at  den  øvrige  del  af  den  fra  oldtiden  bevarede 
literatur  ikke  levner  synderlig  plads  til  omtale  af  det  daglige  livs 
detailler;  forfatterne  skrev  for  deres  samtid,  for  hvem  alle  disse 
ting  vare  bekendte.  Det  er  først  i  vor  tid,  at  man  har  fundet 
på  den  snedighed  at  smugle  disse  skildringer  ind  i  skøn- 
literaturen. 

I  det  nye  testamentes  skildring  af  nadverens  indstiftelse  have 
vi  en  beskrivelse  af  et  måltid,  der  i  alt  v^æsenligt  svarer  til  det, 
der  foregår  endnu  den  dag  i  dag,  når  Orientalere  spise  sammen. 
Når  der  siges,  at  brodet  brydes,  kan  man  kun  tænke  på  brod 
af  den  orientalske  form,  der  kun  bages  i  ringe  grad.  og  derfor 
aldrig  bliver  skåret,  men  brudt  i  stykker.  Disse  blode  brod- 
stykker anvendes  tillige  som  en  ske,  hvormed  man  spiser  alle 
flydende  retter;  brødet  bøjes  sammen,  således  at  der  bliver  en 
huling  i  midten,  og  dermed  søber  man  suppen  op  af  fadet;  man 
har  naturligvis  kun  et  enkelt  fad,  som  alle  de  omkringsiddende 
dyppe  i,  således  som  det  netop  skildres  på  det  sted,  hvor  den, 
der  skal  forråde  Jesus,  betegnes  ved,  at  det  er  den  person,  som 
dypper  sit  brod  i  fadet  samtidig  med  ham. 


I 


Afslutningen  på  ethvert  orientalsk  måltid  er  afvaskningen  at 
hænderne,  en  nødvendig  folge  af,  at  man  altid  spiser  med  fingrene. 
Den  samme  skik  havde  man  allerede  i  den  homeriske  tid,  men 
mere  mærkeligt  er  det  dog,  at  også  selve  vaskestellet  har  den 
samme  form,  og  at  det  præsenteres  på  samme  måde.  Det  består 
af  et  temmelig  fladt  bækken  og  en  hoj,  smal  kande;  af  denne 
hældes  der  vand  ud  over  gæstens  hænder,  hvorefter  det  sa  lober 


Syriske  mosaikarbejdere. 


ned  i  bækkenet.  Når  man  ikke  anvender  den,  som  det  skulde 
synes,  mere  praktiske  måde  forst  at  hælde  det  i  bækkenet  og 
derpå  byde  dette  frem,  forklares  det  ved,  at  man  på  den  anden 
måde  kan  bruge  det  samme  vaskestel  til  en  hel  kreds  af  mænd 
uden  at  behøve  for  hver  enkelt  gang  at  hælde  vandet  ud  af 
bækkenet. 

Ligesom  i  det  daglige  livs   husgeråd   kan    man   også  i  hånd- 
værkernes   værktøj    og    i    agerdyrkernes    redskaber    forfølge    de 

gamle  modeller.  Endnu  spinde  kvinderne  pa  samme  måde  som 
i  oldtiden,  nemlig  med  en  handten,  der  sættes  i  roterende  be- 
vægelse med  hejre,  samtidig  med  at  man  holder  tråden  med 
venstre  hånd,  og  træarbejderne  anvende  de  samme,  primitive  red- 
skaber til  at  bore  huller  med,  som  Homer  fortæller  os  om  i  sin 
beskrivelse  af  Odysseus' tommerarbejde;  man  sætter  nemlig  jærn- 
boret  i  en  roterende  bevægelse  ved  en  rem.  der  er  snoet  en  gang 
rundt  om  boret,  og  hvis  ender  ere  befæstede  til  en  bue,  som 
man  trækker  frem  og  tilbage.  Således  bar  også  allerede  Ægj'p- 
terne  sig  ad,  som  vi  se  på  de  gamle  relieffer  fra  Faraonernes 
kongegrave,  og  mærkelig  nok  har  denne  metode  også  holdt  sig 
på  enkelte  steder  i  det  moderne,  europæiske  håndværk. 

Endnu  flere  paralleler  mellem  fortid  og  nutid  finde  vi  ved 
agerbruget.  Se  engang,  hvorledes  man  nu  til  dags  tærsker 
kornet;  ude  pa  en  fast  sammenstampet  plads  udenfor  landsbyen 
dynges  de  afmejede  hvede-  eller  bygneg  op  i  et  lag  af  omtrent 
en  fods  hojde,  og  et  par  oxer  eller  sjældnere  heste  drives  så 
omkring  på  denne  lo,  indtil  kærnerne  losne  sig  fra  axene  under 
deres  hove.  På  selv  samme  måde  bar  Æg}'pterne  sig  ad,  og 
Homer  fortæller  udførligt  i  Illadens  tyvende  sang  (v.  496),  hvor- 
ledes man 

binder  i  åg  bredpandede  oxer 
lader  dem  tærske  den  lysgule  byg  på  den  jævnede  mark-lo; 
lettelig  falder  da  kornet  fra  strå  under  oxernes  fodder. 

Disse  loer  ere  altid  åbne  pladser,  på  samme  måde  som  over- 
alt i  oldtiden;  man  husker  jo  fra  beskrivelsen  af  grækeren 
Pytheas'  rejse  til  det  nordlige  Evropa  i  det  tredie  århundrede  for 
Kristi  fødsel  den  forundring,  det  vakte  at  se  folk,  der  tærskede 
deres  korn  i  store,  lukkede  huse;  i  Orientens  og  Sydens  mere 
stadige  klima  ere  sådanne  forsigtighedsregler  overflødige,  og  al 
tærskning  foregår  under  åben  himmel  på  et  sammenstampet  gulv 
ligesom  rapstærskningen  hos  os 

Når  kornet  er  tærsket,  skal  avnerne  skilles  fra  kærnen,  og 
også    her   anvendes   endnu    oldtidens    metode.      Efter    at    halmen 

er  fjærnet,  kastes  de  tilbageblevne  bunker  af  kærner  og  avner  i 
vejret  på  store  skovle;  de  lette  avner  flyve  da  længere  bort, 
men  de  tunge  kærner  falde  ned  i  en  snævrere  kreds;  derfor 
skal  dette  arbejde  helst  udføres  under  en  jævn  brise,  da  for  stærk 
vind  også  blæser  kærnen  for  langt  bort.  Når  da  mange  ere  i 
arbejde  på  en  gang,  kan  man  se  en  hel  tæt  tåge  af  de  hvide 
avner  drive  hen  over  tagene,  og  man  mindes  Homers  beskrivelse 
af,  hvorledes 

avner  for  vind  henover  de  hellige   marker 
flyve  ved  skovlenes  kast,  så  tit  den  gyldne  Demeter 
avnerne  rense  fra  kornet  ved  pust  af  de  drivende  vinde; 
hvidnende  højne  sig  bankerne  da  .   .  .  (Iliadens  femte  sang). 

Der  er  visse  af  disse  paralleler,  hvor  man  ikke' har  den  fuld- 
stændige vished,  som  afbildningerne  give,  men  må  nøjes  med  en 
hypothetisk  sammenstilling  af  nutidens  forhold  med  forfatternes 
ofte  ufuldstændige  og  løst  henkastede  skildringer.  Dette  gælder 
således  om  et  af  de  interessanteste  punkter,  nemlig  den  moderne 
orientalske  dragts  forhold  til  den  antike,  hvor  jeg  tror  at  have 
fundet  en  ejendommelig  overensstemmelse.  Der  fortælles  som 
bekendt  i  Johannes'  evangelium  (XIX,  23),  at  Jesu  kjortel,  som 
han  var  iført  ved  korsfæstelsen,  var  af  et  enkelt  stykke  helt  igen- 
nem; man  kan  her  næppe  tænke  sig  nogen  anden  form  for  et 
sådant  klædningsstykke  end  den,  som  endnu  anvendes  af  beduinerne 
og  de  syriske  kvinder.  Disses  overkappe,  den  såkaldte  abåje, 
rækker  omtrent  til  fødderne  og  er  desuden  så  bred,  at  den  når 
fra  håndled  til  håndled,  når  armene  strækkes  ud  til  siderne; 
som  en  følge  heraf  er  den  ikke  forsynet  med  ærmer,  men 
kun  med  to  huller,  som  man  stikker  hænderne  igennem. 
Dette  særlige  snit  gør  det  muligt  at  forfærdige  hele  kappen 
af  et  enkelt  stykke;  det  ses  jo  let,  at  såsnart  der  bliver  tale  om, 
at  der  skal  være  ærmer  i,  bliver  dette  umuligt.  Ganske  vist 
ere  de  fleste  moderne  abåjer  sammenføjede  af  to  stykker,  lige- 
frem af  den  grund,  at  et  så  stort  sammenhængende  stykke,  som 
udkræves  til  en   hel   kappe,    er  vanskeligt  at   opdrive.     Når  Jesu 

J.   Østrup.  2,'> 

kjortel  siges  at  have  været  af  et  enkelt  stykke,  har  det  naturlig- 
vis særlig  forøget  dens  værdi,  og  man  forstår  grunden  til,  at  de 
romerske  soldater  hellere  vilde  kaste  lod  om  den  end  skære  den 
i  st>'kker. 

Stående  helt  alene  synes  vel  en  sådan  parallel  noget  dristig, 
fordi  dens  eneste  positive  støtte  er  angivelsen  af,  at  det  klædnings- 
stykke, Jesus  var  iført,  var  af  et  sammenhængende  stykke  toj ; 
dog  tor  man  allerede  heraf  slutte,  at  snittet  må  have  været 
omtrent  som  på  en  abåje,  hvis  den  da  skal  have  været 
nogenlunde  praktisk,  og  betænkelighederne  forsvinde  i  en  be- 
tydelig grad,  når  denne  parallel  tages  i  forbindelse  med  alle  de 
kulturhistoriske  overensstemmelser  mellem  fortid  og  nutid  i  Ori- 
enten, hvoraf  vi  her  kun  have  fremhævet  en  af  de  vigtigste,  og  med 
hele  den  hårdnakkede  vedhængen  ved  det  fra  fædrene  overleverede, 
som  er  så  karakteristisk  for  Orientalerne,  og  som  navnlig  lægger 
sig  for  dagen  i  de  daglige  skikke  og  livsformer.  Araberens 
telt  er  nu  som  for  hundreder  af  år  siden,  hans  måde  at  bevæge 
sig  på  i  de  hjemlige  omgivelser  er  også  den  samme,  og  der  er 
derfor  den  største  rimelighed  for,  at  vi  i  det  klædningsstykke, 
som  nu  udgør  den  egenlig  nationale  dragt,  har  det  samme  snit, 
som  kendtes  i  Palæstina  og  Syrien  allerede  på  Kristi  tider.  Det 
er  derfor  fuldt  ud  korrekt  og  blottet  for  ethvert  spor  af  blasfemi, 
når  moderne  malere  udstyre  deres  bibelske  billeder  med  ren 
moderne  staffage  og  gå  bort  fra  de  gyselige  traditionelle  dragter, 
som  ikke  have  hørt  hjemme  noget  steds  i  verden,  disse  røde  og 
blå  og  grønne  og  gule  særke,  der  se  ud  halvt  som  en  romersk 
toga  og  halvt  som  ingen  ting.  Det  er  løjerligt  nok  at  iagttage, 
hvordan  der  i  kunsten  kan  vindes  hævd  på  sådanne  ting,  selv 
om  de  ere  nok  så  urimelige;  at  gamle,  fornuftige  Orientalere  på 
Kristi  tid  skulde  gå  omkring  med  rødt  liv  og  grøn  nederdel,  har 
man  nu  i  mange  generationer  ikke  fundet  det  mindste  stodende 
i.  Heldigt  er  det,  at  endelig  nogle  have  haft  mod  til  at  feje  alt 
dette  til  side  og  søge  tilbage  til  den  sande  kunsts  eneste  kilde, 
nemlig  det  virkelige  liv.  —  — 

Men  vi  må  for  oldtiden  ikke  glemme  nutiden,  og  ved  siden 
af  undersøgelsen  af  de  kulturformer,  hvorunder  Anatoliens  befolk- 
ning lever,  ikke  forbigå  denne  befolkning  selv.  Det  er  i  virke- 
ligheden kærnen  af  den  tyrkiske  race,  disse  bønder  i  Lille-Asiens 
vestlige  provinser,  og  alle  Osmannernes  bedste  egenskaber  findes 
hos  dem  i  den  fyldigste  grad.  De  ere  nøjsomme  og  arbejds- 
dygtige, tilbageholdne  i  deres  væsen,  men  dog  velvillige  og  fore- 
kommende overfor  den  fremmede,  og  var  deres  gæstfrihed  end 
ikke  så  overstrømmende  og  betingelsesfri  som  hos  beduinerne, 
så  kan  jeg  dog,  hvad  selve  befolkningen  angår,  aldrig  sige  at 
have  haft  anledning  til  klage. 

Disse  anatoliske  bønder  ere  fuldblods  Tyrker,  og  de  ejen- 
dommeligste punkter  i  Tyrkernes  kulturudvikling  gør  sig  derfor 
også  gældende  hos  dem.  Særlig  at  mærke  er  deres  forhold  til 
religionen;  thi  skønt  den  religiøse  indififerentisme  naturligvis  gør 
sig  stærkest  gældende  i  de  højere  klasser,  kunne  dog  heller  ikke 
disse  bonder  beskyldes  for  at  være  særlig  ivrige  Muhammedanere ; 
imam'erne  og  moske'erne  og  fredagsbønnerne  og  fasten  og  alle 
gejstlige  institutioner  tage  de  som  noget,  der  nu  en  gang  skal 
til,  og  som  det  ikke  er  værd  at  rokke  ved,  siden  det  har  fået 
århundreders  hævd,  men  fanatiske  i  troen  ere  disse  folk  langtfra. 
Det  er  et  lunefuldt  spil  af  skæbnen,  at  Tyrkerne,  denne  tole- 
rante nation,  fra  gamle  dage  i  Europa  er  bleven  udskreget  som 
fanatikere;  man  må  huske,  at  hvad  der  fra  gammel  tid  har 
stillet  Tyrkiet  i  fjendtligt  forhold  til  Europa,  har  været  den 
nationale  og  ikke  den  religiøse  modsætning;  denne  sidste  er  kun 
af  kloge  politikere  bleven  benyttet  som  middel  til  at  anspore 
masserne  yderligere. 

Med  manglen  på  religiøs  iver  følger  også  en  vidtgående 
tolerance;  Tyrkerne  blande  sig  ikke  i,  hvad  andre  tro  og  tænke, 
men  på  den  anden  side  stille  de  også  den  ikke  urimelige 
fordring,  at  man  skal  lade  dem  selv  være  i  fred;  det  er  derfor, 
de  europæiske  missionsforsøg  bestandig  ere  strandede  så  ynkelig, 

og  missionærerne  ere  dem,  som  de  af  alle  Europæere  betragte 
med  mindst  velvilje. 

Heller  ikke  den  politiske  interesse  er  synderlig  fremme; 
man  ved,  at  sultanen  for  riget  selv  er  en  vås  og  retfærdig  herre, 
og  udadtil  den  mægtigste  af  alle  jordens  fyrster,  og  med  denne  over- 
bevisning slår  man  sig  trøstig  til  ro.  Når  denne  anskuelse  under- 
tiden kolliderer  med  stedfundne  begivenheder  på  en  for  den  natio- 
nale selvfølelse  ubehagelig  måde,  f  ex.  ved  følgerne  af  den  sidste 
krig  med  Rusland,  kan  man  altid  bortforklare  dette  på  en  eller 
anden  måde  og  besmykke  nederlaget  med  opdigtede  legender, 
således  som  alle  folkeslag  til  alle  tider  have  for  skik. 

Alt  i  alt  ere  Tyrkerne  i  Anatolien  et  fortræffeligt  folkefærd 
at  have  at  gøre  med  for  den,  der  kan  gå  ind  på  deres  fore- 
stillinger, og  ikke,  som  desværre  adskillige  rejsende  have  for 
skik,  i  tide  og  utide  kommer  braskende  med  den  europæiske 
overlegenhed.  Hvad  vilde  en  bondemand  her  hos  os  vel 
sige,  såfremt  der  kom  en  fremmed,  som  både  i  sin  tale  og 
opførsel  tilkendegav,  at  han  betragtede  det  meste,  af  hvad  han 
så  og  hørte,  som  yderligt  dumt  og  barnagtigt,  og  som  måske 
oven  i  købet  vilde  give  sig  til  at  belære  folk  om,  hvorledes  alt 
egenlig  skulde  være?  Og  forholdet  bliver  ikke  det  mindste 
anderledes,  fordi  det  er  en  Tyrk,  der  er  tale  om;  på  grund  af 
Orientalerens  mere  tilbageholdende  og  indesluttede  væsen  bliver 
han  ofte  af  den  fremmede  antaget  for  mindre  fintfølende,  og 
rejsende,  som  tage  fejl  heraf,  tillade  sig  derfor  imod  ham  over- 
greb, som  de  ikke  vilde  falde  på  overfor  en  ligestillet  Evropæer ; 
men  dette  hævner  sig  ofte,  og  der  er  vel  ingen  tvivl  om,  at  af 
de  rejsende,  som  ere  komne  galt  af  sted  ved  at  færdes  i  tyrkiske 
egne,  kunne  de  allerfleste  betragte  deres  uheld  som  selv- 
forskyldt. 

Som  sagt,  når  man  forstår  befolkningen  i  Anatolien  rigtig, 
kan  man  ikke  ønske  sig  den  bedre.  De  erfaringer,  jeg  personlig 
har  haft  lejlighed  til  at  indhøste,  gå  alle  i  denne  retning,  og  de 
få  ubehageligheder,    jeg   har   mødt,    stamme   alle   fra   vrangvillige 

eller  uforstående  embedsmænd,  ikke  fra  selve  folket.  Men  selv 
i  sådanne  tilfælde  kan  man  i  reglen  klare  sig  med  lethed  ved 
benyttelsen  af  de  lokale  forhold,  den  indbyrdes  jalousi  mellem  de 
forskellige  embedsklasser  og  lignende. 

Jeg  har  allerede  nævnt  den  uoverstigelige  kløft  og  det  bitre  had, 
der  er  mellem  den  civile  og  den  militære  administration,  og  hvor- 
ledes dette  misforhold  kan  hjælpe  en  fremmed  ud  af  en  snæver 
vending,  kom  jeg  selv  til  at  opleve  et  ret  pudsigt  exempel  på. 

Den  første  station,  jeg  kom  til  på  den  anden  side  Kiutahia, 
var  en  stor  landsby  ved  navn  Ineonli;  jeg  havde  den  dag  tilbage- 
lagt over  70  kilometer  og  det  var  derfor  først  ud  på  aftenen,  at 
jeg  i  et  øsende  regnvejr  ankom  dertil.  I  khan'en  traf  jeg  et  par 
underofficerer,  som  naturligvis  strax  fik  travlt  i  anledning  af  den 
fremmede,  og  da  jeg,  træt  og  gnaven  som  jeg  var,  svarede  dem, 
at  det  ragede  ikke  dem,  hvem  jeg  var  eller  hvorfra  og  hvorhen 
jeg  rejste,  blev  de  dels  irriterede,  dels  mistænksomme  og  fik 
hurtigt  fat  på  et  par  løjtnanter,  som  forhåbenlig  bedre  kunde  få 
rede  på,  hvordan  det  hang  sammen  med  den  mysteriøse  frem- 
mede. Jeg  var  ubetænksom  nok  til  at  give  dem  det  samme  svar 
som  underofficererne,  om  muligt  i  en  lidt  skarpere  form,  og  til- 
føje, at  jeg  fandt  deres  videbegærlighed  ikke  alene  ubeføjet,  men 
også  uforskammet,  og  mere  behøvedes  der  ikke  for  at  få  dem 
til  at  sende  bud  efter  nogle  soldater;  en  sådan  frækhed  af  en 
fremmed  kunde  man  ikke  lade  passere,  jeg  skulde  på  timen  i 
arrest  og  i  morgen  tidlig  i  forhør  hos  obersten,  og  så  kunde  jeg 
da  være  vis  på  al  landsens  ulykker.  Jeg  lod  bare  som  ingen 
ting  og  indskrænkede  mig  til  en  venskabelig  påmindelse  om,  at 
Konstantinopel  jo  ikke  var  så  langt  borte,  og  at  de  jo  dog  aldrig 
kunde  vide,  hvad  gesandten  og  udenrigsministeren  og  den  pasha 
og  hin  effendi  vilde  sige  til  det,  såfremt  der  blev  lagt  mig  den 
mindste  hindring  i  vejen  for  at  færdes  frit. 

Dette  vakte  ganske  vist  nogen  betænkelighed,  men  helt 
skulde  den  frække  civilist  dog  ikke  slippe,  der  havde  opfort  sig 
så    respektstridigt    mod    en    officer   af  hans    kejserlige  majestæts 

armé,  og  for  rigtig  at  behandle  ham  besluttede  man  at  sende 
bud  efter  politiet.  Langt  om  længe  kom  politiofficianten  an- 
stigende, sovnig  og  synlig  gnaven  over  at  være  bleven  forstyrret 
af  den  udsendte  soldat,  og  spurgte,  hvad  der  var  på  færde.  Jeg 
greb  da  ordet  og  forklarede,  at  jeg  var  bleven  forulempet  af 
nogle  mig  uvedkommende  militære  og  derfor  meget  glad  ved 
politiets  komme;  for  ham  vilde  jeg  naturligvis  strax  stille  alle 
oplysninger  angående  min  person  til  disposition;  jeg  var  den  og 
den,  og  her  var  mine  papirer  og  mine  skrivelser  fra  indenrigs- 
ministeriet til  yderligere  legitimation.  Politiofficianten  så  først 
noget  forbauset  ud,  da  han  ikke  rigtig  kunde  finde  ud  af,  hvem 
af  de  to  parter  det  egenlig  var,  der  beklagede  sig  over  den 
anden,  men  snart  efter  gik  det  op  for  ham,  at  her  var  en  herlig 
lejlighed  til  at  ærgre  hans  gamle  venner,  de  militære,  og  den 
burde  man  ikke  lade  gå  ubenyttet  hen.  —  »Ja,  den  fremmede 
effendis  papirer  vare  jo  i  den  fortræffeligste  orden,  så  der  var 
ikke  noget  yderligere  at  opholde  sig  over.«  —  »Ja,  men  han  havde 
sagt,  at  officerernes  optræden  var  uforskammet,  og  det  kunde 
man  ikke  lade  gå  upåtalt  hen.«  —  »Når  officererne  uden  foran- 
ledning anholdt  eller  tiltalte  fremmede,  havde  disse  lov  til  at 
give  deres  optræden  den  betegnelse.«  —  »Officererne  havde  lige 
så  vel  som  politiet  lov  til  at  standse  alle  fremmede,  for  at  ikke 
mistænkelige  personer  ustraffet  skulde  passere!«  —  »Nej,  det 
havde  de  ikke,«  og  nu  påfulgte  der  et  længere  skænderi  angående 
udstrækningen  af  de  to  administrationsgrenes  myndighed,  som  endte 
med  de  kraftigste  forsikringer  fra  politiofficiantens  side,  at  her 
havde  officererne  ikke  det  allermindste  at  sige,  og  at  ethvert 
forsøg  på  at  genere  mig  det  mindste  skulde  påtales  som  myndig- 
hedsmisbrug;  dermed  gik  han  sin  vej,  og  jeg  lagde  mig  til  at 
sove;  løjtnanterne  blev  stående  lidt  endnu  og  brummede  noget 
om,  at  nu  kunde  jeg  slippe  for  i  aften,  men  næste  morgen  skulde 
jeg  afsted  til  obersten,  om  de  så  skulde  lade  hele  garnisonen 
rykke  ud  for  at  få  fat  i  mig.  Jeg  blæste  dem  et  stykke,  og 
næste  morgen  red  jeg  ganske  stilfærdigt  fra  Ineonii,  uden  at  der 


359 

var  noget  i  vejen,  så  jeg  tænker,  at  de  vrede  løjtnanter  må  have 
sovet  deres  forbitrelse  bort  i  løbet  af  natten.  En  undskyldning 
havde  de  dog  i  den  omstændighed,  som  jeg  senere  erfarede,  at 
der  var  en  hel  del  mistænkelige  personer  på  spil  i  omegnen,  og 
i  den  ivrige  jagt  efter  dem  gjorde  man  derfor  ingen  persons 
anseelse  gældende ;  jeg  må  altså  formodenlig  have  set  mere  røver- 
agtig ud,  end  det  kunde  forbindes  med  en  tyrkisk  officers  be- 
greber om  retskaffenhed. 

På  den  næste  dagsrejse  efter  Ineonii  stødte  jeg  på  de  første 
forløbere  for  den  europæiske  civilisation,  som  jeg  nu  med  stærke 
skridt  nærmede  mig  til,  idet  min  vej  krydsede  jærnbanen.  Af 
det  store  baneanlæg,  der  i  to  retninger  skal  gennemskære  Lille- 
Asien,  når  den  østlige  linje  allerede  til  Angora;  den  sydøstlige, 
der  skal  fortsættes  fra  Eskisheher  syd  på,  er  endnu  ikke  trådt  i 
virksomhed.  Jeg  kom  ikke  til  selve  Eskisheher,  da  jeg  havde 
foretrukket  den  kortere  og  bedre  vej  over  Ineonii,  og  det  var 
derfor  først  ved  den  næste  station  nord  for  Eskisheher,  nemlig 
byen  Biledjik,  at  jeg  nåede  til  jærnbanelinjen. 

Terrainet  omkring  denne  by  hører  i  landskabelig  henseende 
til  det  smukkeste,  jeg  har  set  i  hele  Lille- Asien;  men  som  det  i 
reglen  går,  hvad  der  er  malerens  og  turistens  henrykkelse,  er 
ingeniørens  fortvivlelse,  og  denne  bane  har  da  også  frembudt 
ikke  få  vanskeligheder.  På  den  første  del  af  strækningen  mellem 
Eskisheher  og  Biledjik  snoer  den  sig  frem  i  en  ganske  snæver, 
vidunderlig  dal,  i  hvis  dyb  der  netop  er  plads  til  banen,  chausseen 
og  en  lille,  vilter  flod,  der  lader  sine  bølger  strømme  i  rivende 
fart  af  sted.  Ligesom  en  sammenflettet  snor  vikle  disse  tre  linjer 
sig  om  hverandre  ved  en  mængde  broer,  tunneler  og  viadukter; 
snart  er  floden  mellem  jærnbanen  og  chausseen  og  snart  er  den 
tilhøjre,  og  en  rigelig  afvexling  frembringes  derved  i  landskabet. 
Men  efterhånden,  som  man  kommer  længere  frem,  stiger  jærn- 
banen højere  og  højere  op  ad  skråningen,  medens  landevejen 
holder  sig  nede  i  dalen  ved  siden  af  floden,  og  tilsidst  ses  banen 
kun  som  en  tynd  streg  højt  oppe  på  tjældvæggen. 

Selvfølgelig  har  anlæget  af  denne  bane  været  forbundet  med 
kolossale  udgifter;  desværre  har  den  tyrkiske  tilbøjelighed  til  at 
ville  spare  i  utide  også  her  gjort  sig  gældende,  og  der  er  således 
forekommet  gentagne  tilfælde  af  udskridning  af  skråningerne. 
Den  slags  ting  tager  man  sig  dog  ikke  så  nær;  der  er  heldigvis 
hidtil  ikke  forårsaget  større  ulykker,  og  det  har  derfor  været  for- 
holdsvis let  at  få  dette  dysset  ned  og  få  en  videre  undersøgelse 
forebygget,  som  måske  let  kunde  være  bleven  kompromitterende 
for  nogle  af  entrepreneurerne. 

Hensynet  til  terrainet  har  også  været  bindende  for  anlæget 
af  stationerne,  der  ofte  ere  komne  i  en  betydelig  afstand  fra  de 
byer,  hvis  trafik  de  nærmest  skulde  besørge.  Dette  gælder  så- 
ledes netop  ved  Biledjik,  hvor  byen  ligger  i  en  afstand  af  om- 
trent otte  kilometer  fra  stationen  inde  i  et  overordenlig  romantisk 
bjærglandskab.  Jeg  erindrer  særlig  denne  egn,  hvor  jeg  hav^de 
lejlighed  til  at  se  et  ret  sjældent  fænomen,  nemlig  en  regnbue 
under  mig.  Der  var  hele  dagen  kommen  stærke  tordenbyger 
med  afvexlende  solskin,  og  hen  på  eftermiddagen,  da  en  af  disse 
tykke  skyer  trak  over,  medens  jeg  red  oppe  på  en  af  skrænterne 
over  en  dyb  dal,  lagde  jeg  mærke  til,  at  der  havde  dannet  sig 
en  regnbue,  hvis  ene  ben  løb  ned  i  dalen,  så  at  man  så  den 
modstående  skrænt,  der  vel  var  c.  3  kilometer  borte,  bagved  og 
igennem  regnbuens  tynde  slør.  Jeg  havde  altid  tidligere  troet, 
at  regnbuer  dannedes  på  meget  længere  afstande,  men  fik  derved 
et  håndgribeligt  bevis  på  det  modsatte. 

Fra  Biledjik  havde  jeg  valget  mellem  to  veje;  jeg  kunde 
enten  følge  jærnbanen  til  Ismid,  det  gamle  Nikomedia,  og  derfra 
til  Konstantinopel,  eller  jeg  kunde  bøje  af  mod  vest  og  gå  over 
bjærgene  til  Iznik,  og  derfra  til  færgestedet  over  Ismidbugten, 
Hersek,  hvorfra  jeg  kun  vilde  have  omtrent  80  kilometer  til  Kon- 
stantinopel. På  den  forste  rute  havde  jeg  hele  vejen  fortræffelig 
chausse  og  mange  store  landsbyer,  ved  at  tage  den  anden  vej 
vilde  jeg  få  lejlighed  til  at  besøge  det  interessante  Iznik,  old- 
tidens Nikæa,  og  tillige  spare  omtrent  to  dagsrejser,  og  jeg  valgte 

derfor  denne  sidste;  men  havde  jeg  på  forhånd  vidst  om  alle  de 
savn  og  besværligheder,  som  jeg  døjede  i  disse  uvejsomme,  aldrig 
besøgte  egne,  vilde  jeg  øjeblikkelig  have  ladet  denne  plan  falde, 
om  så  interessen  ved  et  besøg  i  Iznik  havde  været  aldrig 
så  stor. 

I  begyndelsen  gik  det  nogenlunde,  og  jeg  kom  velbeholden 
til  Iznik.  Den  nuværende  by  er  en  lille  beskeden  flække  ved 
den  inderste  ende  af  den  smukke  Gomliik-sø,  der  i  sin  form  og 
sine  kysters  udseende  minder  om  en  Esromsø  i  kæmpemæssig 
udvidelse.  Der  er  bevaret  såre  lidet  af  kirkeforsamlingens  gamle 
residens,  dog  kan  man  endnu  ved  hjælp  af  ruinerne  danne  sig  en 
forestilling  om  det  store  omfang,  som  staden  har  haft  i  oldtiden; 
tillige  fortæller  den  store  mængde  romerske  og  byzantinske 
mønter,  som  her  stadig  drages  frem  af  jorden,  om  byens  tidligere 
perioder. 

I  omegnen  af  Iznik  træfter  man  foruden  Tyrker  og  Tcher- 
kessere  endnu  en  tredie  nationalitet.  Jeg  blev  meget  overrasket, 
da  jeg  første  gang  i  disse  egne  hørte  et  sprog,  som  jeg  ganske 
vist  ikke  forstod,  men  om  hvilket  jeg  dog  kunde  skønne,  at  det 
måtte  være  et  slavisk  sprog.  Det  viste  sig  da  også  at  være 
rigtigt,  og  de,  som  talte  det,  vare  Bosniaker,  folk,  der  stammede 
fra  de  af  Østerrig  okkuperede  landstrækninger.  Ganske  vist  har 
Bosnien  endnu  en  overvejende  muhammedansk  befolkning,  men 
dog  flygtede  dels  et  stort  antal  under  krigen,  dels  fortrak  en 
mængde  efter  fredslutningen,  fordi  de  ikke  kunde  finde  sig  til 
rette  i  de  nye  forhold,  og  disse  søgte  alle  til  deres  trosfællers 
land  og  til  sultanens  beskyttelse.  De  have  nu  fået  bolig  hin- 
sides Bosporus,  men  medens  Tcherkesserne  ere  fordelte  over 
hele  Lille-Asien,  bo  Bosniakerne  samlede  i  det  nordvestlige 
hjørne  mellem  Kiutahia,  Brussa  og  Ismid. 

Fra  Iznik  gik  rejsen  videre  over  bjærgene  mod  nord  for  at 
nå  til  golfen,  hvor  jeg  ved  Hersek  skulde  sættes  over  på  den 
nordlige  side.  Hele  terrainet  her  er  skovbevoxet  og  derfor  aldeles 
ubeboet;    kun    et  sted  midt  oppe  i  bjergene  ligger  en  lille  fattig 

mærkværdig   nok  —  kristen 


landsby,   Kyz  derbend,    med   en 
befolkning. 

Da  jeg  efter  at  have  forladt  Iznik  var  kommen  omtrent  en 
halv  snes  kilometer  bort  fra  byen,  traf  jeg  tilfældigvis  på  en 
rejsende,  tyrkisk  embedsmand,  der  færdedes  her  med  et  lille 
følge  af  gendarmer  og  tjenere.  Han  blev  overordenlig  forbauset 
ved  at  se   en   fremmed  i   disse  egne,    men   endnu   mere,    da  han 


Det  indre  af  en  moske. 


hørte,  at  det  var  min  agt  at  gå  over  bjærgene  for  at  komme  til 
Hersek;  egnens  befolkning  har  nemlig  ikke  noget  godt  lov  på 
sig,  og  det  at  rejse  alene  betragtede  derfor  han  ligesom  alle 
andre  Orientalere  som  den  største  letsindighed.  Det  viste  sig,  at 
han  var  Armenier  og  funktionær  i  régie  ottomane,  og  han  agtede 
sig  nu  til  Gomliik  ved  søens  vestlige  ende  for  at  inspicere  nogle 
tobaksplantager  der.     Jeg  lovede  at  besøge  ham  i  Konstantinopel, 

og  endnu  større  end  hans  forbauselse  havde  været  ved  at  træffe 
mig  udenfor  Iznik,  blev  den,  da  jeg  en  uges  tid  efter  mødte 
ham  på  gaden  i  Pera;  han  havde  aldrig  tænkt  sig  muligheden 
af,  at  jeg  nåede  levende  dertil.  »Pas  nu  på,«  sagde  han  til  mig 
ved  afskeden,  da  han  drejede  mod  vest  til  Gomliik  og  jeg  mod 
nord  til  Hersek,  »og  lad  endelig  ikke  nogen  Tcherkesser,  som 
De  møder,  komme  for  nær  hen  til  Deres  hest;  hold  Dem  i  en 
sådan  afstand,  at  De  altid  kan  have  armene  og  tøjlerne  fri,«  og 
med  denne  meget  lovende  formaning  drog  jeg  videre,  uden  at 
den  dog  gjorde  større  indtryk  på  mig,  end  at  jeg  indlod  mig  i 
fortrolig  passiar  med  en  repræsentant  for  denne  berygtede  stamme, 
som  jeg  senere  på  dagen  traf  på,  hvorvel  hans  udseende  var 
sådan,  at  han  kunde  have  tjent  som  model  til  en  grausam  røver 
på  enhver  maskerade,  i  den  grad  struttede  han  af  dolke  og 
pistoler. 

Men  jeg  vidste  jo  af  gammel  erfaring,  at  det  aldrig  går  så 
hårdt  til,  som  præsten  præker,  og  om  aftenen  nåede  jeg  Hersek 
uden  andre  ubehageligheder  end  den  hele  dagen  igennem  fra  den 
tidlige  morgen  ikke  at  have  fået  det  allermindste.  Jeg  søgte 
imidlertid  at  glemme  de  materielle  savn  ved  betragtning  af  de 
vidunderlige  omgivelser;  vejen  eller  rettere  stien  —  thi  om  vej 
var  der  aldeles  ikke  tale  —  løb  vinkelret  på  en  lang  række 
frodige  dale,  adskilte  fra  hverandre  ved  bølgeformige,  kratbevoxede 
kamme,  og  hver  gang  jeg  red  op  ad  en  af  bakkerne,  spejdede 
jeg  ivrigt  ud,  om  jeg  ikke  kunde  få  øje  på  havbugten.  Men  jeg 
passerede  den  ene  lange  dal  efter  den  anden  og  oversteg  den 
ene  bakkekam  højere  end  den  anden,  og  der  viste  sig  intet. 
Endelig  langt  om  længe  ud  på  aftenen  fik  jeg  ude  i  horizonten 
øje  på  en  smal,  glitrende  stribe;  det  var  golfen.  Nu  var  jeg  atter 
ved  havet,  havet,  som  jeg  ikke  havde  set,  siden  jeg  forlod 
Mersina,  nu  vidste  jeg,  at  Konstantinopel  og  Europa  ikke  mere 
var  langt  borte ;  og  medens  jeg  red  frem  over  bakken,  og  den 
smalle  havstribe,  over  hvilken  aftensolen  kastede  sit  mest  funklende 
lys,    udvidede    sig   til    et   bredt  bånd,    mindedes  jeg  det  berømte 

sted  i  Xenofons  Anabasis,  hvor  de  hjemvendende  Grækere  efter 
at  være  trængte  gennem  hele  Lille- Asien  og  efter  at  have  døjet 
utallige  lidelser  og  farer  første  gang  atter  se  havet,  og  jeg  for- 
stod bedre  end  mangen  anden,  tror  jeg,  den  jublende  følelse  af 
befrielse,  hvormed  de  hilsede  det  med  det  tusindstemmige  råb: 
»  Thålatta,  thålatta ! « 

Fra  Hersek  er  afstanden  til  den  modsatte  kyst  af  bugten 
kun  noget  over  to  kilometer,  og  forbindelsen  besørges  med  en 
gammel  færge,  som  er  et  af  de  mest  primitive  fartøjer,  jeg  mindes 
at  have  set.  Vi  havde  til  rejseselskab  et  par  hundrede  får,  som 
uden  store  omstændigheder  blev  kylede  ned  i  bunden  af  skuden, 
og  derpå  måtte  min  hingst  og  jeg  med  et  halsbrækkende  spring 
voltigere  ned  fra  landgangsbroen;  jeg  forstår  endnu  den  dag  i 
dag  ikke,  hvordan  jeg  overhovedet  nogen  sinde  har  kunnet  få  en 
hest  til  at  udføre  en  sådan  manøvre;  i  agterenden  af  båden  var 
der  et  ganske  smalt  halvdæk  og  der  kravlede  vi  op  og  balan- 
cerede, medens  fårene  nede  i  bunden  opførte  en  brægekoncert, 
som  om  deres  sidste  time  var  kommen.  Heldigvis  for  os  var 
havet  blikstille,  thi  ellers  vilde  sandsynligvis  både  fårenes  og 
hestens  og  min  egen  evne  til  at  svømme  være  bleven  stillet  på 
en  vistnok  altfor  hård  prøve.  Det  gode  vejr  opvakte  imidlertid 
ikke  samme  begejstring  hos  den  gamle  færgemand,  en  rigtig 
type  på  en  Charon;  thi  nu  måtte  han  bruge  årene  hele  vejen, 
og  han  søgte  derfor  at  give  sin  ærgrelse  luft  ved  at  forlange  tre 
medjidier  (d:  12  francs)  i  færgepenge,  men  slog  sig  til  ro,  da 
J6g  g^v  ham  én;  først  efter  henved  en  times  langsomme  kryben 
af  sted  satte  vi  atter  foden  på  det  tørre,  og  glad  var  jeg  og  ikke 
mindre  min  hest,  der,  som  jeg  senere  gentagende  gange  fik 
lejlighed  til  at  erfare,  særlig  da  på  turen  fra  Warnemiinde  til 
Gjedser,  nærede  en  afgjort  afsky  for  det  maritime  element. 

Vejen  fra  færgestedet  og  til  Konstantinopel  gik  på  det  første 
stykke  temmelig  nær  ved  havet  og  drejede  forst  efterhånden 
længere  ind  i  landet;  dog  hævede  terrainet  sig  efterhånden,  så 
at  man  stadig  bevarede  udsigten   over  det  mørkeblå  Marmorhav, 

hvis  vinfarvede  bølger,  som  Homer  siger,  lyste  i  den  rode  morgen- 
sol. Hele  kysten  her  er  udelukkende  nygræsk,  og  de  små  lands- 
byer langs  strandbredden  bestå  for  største  delen  af  villaer,  hvor 
de  græske  købmænd  fra  Konstantinopel  søge  tilflugt  mod  den 
kvælende  sommerhede  i  de  lumre  gyder  i  Galata. 

Jeg  havde  håbet  at  nå  til  Konstantinopel  på  én  dag,  men 
varmen  blev  så  stærk,  at  jeg  foretrak  at  gøre  holdt  i  en  af  disse 
villabyer.  Kartal,  der  ligger  omtrent  20  kilometer  fra  Konstanti- 
nopel. Jeg  overraskedes  der  ved  i  kroen  at  træffe  på  en  gammel 
tyrkisk  gendarmerisergent,  der  sin  længste  tid  havde  ligget  garni- 
soneret i  Damaskus,  og  som  blev  overordenlig  interesseret  ved 
at  erfare,  at  jeg  kom  direkte  fra  denne  by;  han  talte  fortræffeligt 
arabisk,  og  vi  fik  os  en  gemytlig  samtale  om  alle  begivenhederne 
i  den  af  Gud  velsignede   stad  ved  Baradaflodens   kølige   bredder. 

Næste  morgen  var  jeg  atter  tidlig  påfærde;  nu  skulde 
jeg  da  endelig  nå  Konstantinopel.  Afsted  gik  det  forbi  de 
strålende  Prinkipo-øer,  der  ere  som  oversåede  med  græske  land- 
steder og  haver;  venligt  smilende  er  naturen  overalt,  og  lidet 
kunde  man  den  gang  ane  den  katastrofe,  som  omtrent  et  år 
senere  skulde  ramme  disse  yndige  opholdssteder  ved  det  for- 
færdelige jordskælv  i  juli  1894.  Den  gang  åndede  al  ting  tryg- 
hed og  munterhed,  de  små,  rappe  Stambuldampere  løb  med 
hundreder  af  mennesker  ombord  ud  og  ind  mellem  de  venlige 
øer;  det  var  jo  søndag,  og  alle  Europæere,  Grækere  og  Levan- 
tinere  i  'Konstantinopel  benytte  gærne  den  dag  enten  til  en 
lille  udflugt  gennem  Bosporus  op  til  Bojiikdere  eller  til  en  sej- 
lads til  de  idylliske  Prinkipo-øer, 

Efterhånden  som  man  nærmer  sig  byen,  sænker  terrainet  sig 
og  man  kommer  ned  imod  havets  niveau.  Det  bevarer  dog 
stadig  sin  bølgeformede  karakter,  og  udsigten  spærres  derfor  af 
de  bestandig  på  ny  opdukkende  bakker.  Først  på  den  yderste 
af  disse  ser  man  Sofiemoskeens  minareter  lyse  i  solen,  og  et  øje- 
blik efter  har  man  hele  Konstantinopel  nede  foran  sig.  Jeg  holdt 
min  hest  an  betaget  af  dette  overvældende  skue ;  lige  foran  havde 

jeg  Skutari,  flankeret  på  den  ene  side  af  den  beromte.  store 
kirkegård  med  sine  mørke,  ganske  stive  cypresser;  derpå  kom 
Bosporus  med  sin  vrimmel  af  skibe,  store  og  små,  og  på  den 
anden  side  Stambul  med  sine  himmelstræbende  minareter  og  det 
gyldne  horn  og  Galata  med  brandtårnet  og  det  amfiteatralske 
Pera  med  det  engelske  gesandtskabs  store  have  øverst  oppe; 
Konstantinopel  er  vidunderlig,  men  næppe  noget  steds  mere  hen- 
rivende end  netop  set  fra  bakkerne  her  ovre  på  den  asia- 
tiske side. 

For  mere  kritiske  bedømmere  —  thi  der  gives  virkelig  så- 
danne ugudelige  skabninger,  som  endog  have  noget  at  udsætte 
på  Konstantinopel,  —  vil  jeg  dog  åbent  bekende,  at  om  så  byen 
havde  været  aldrig  så  grim,  så  havde  jeg  dog  i  det  øjeblik  villet 
betragte  den  med  henrykte  blikke.  Jeg  kan  tænke  mig,  hvordan 
den  forste  korsfarerhær  må  have  været  til  mode,  da  de  på  en  af 
Judæas  skaldede  banker  forste  gang  fik  øje  på  Jerusalems  tårne. 
Også  for  mig  var  Konstantinopel  her  det  foreløbige  endepunkt, 
hvor  alle  savn,  alle  besværligheder  og  alle  farer  skulde  være  forbi. 
Det  var  ganske  vist  ikke  den  længste  del  af  hele  det  ridt,  jeg 
havde  foresat  mig,  som  hermed  var  tilendebragt,  men  det  var  i 
hvert  fald  både  den  vanskeligste  og  den  farligste.  Og  det  var 
ligesom  min  trofaste  hingst  delte  min  glæde;  fornøjet  vrinskende 
løb  den  ned  ad  bakken,  som  om  den  vidste,  at  nu  skulde  det 
være  forbi  med  de  forcerede  marscher,  de  halsbrækkende  fjæld- 
stier  og  det  ofte  såre  knappe  foder. 

I  en  fart  kom  jeg  ned  igennem  Skutaris  krogede  gader  og 
ned  på  dampskibsbroen,  hvor  en  af  de  store  dampfærger,  der 
kunne  rumme  en  halv  snes  forspændte  vogne  netop  lå  parat. 
Jeg  red  ombord,  og  næppe  fem  minutter  efter  vare  vi  ovre  på 
den  anden  side  —  jeg  var  atter  i  Europa. 

Mit  indridt  i  Konstantinopel  undgik  ikke  at  vække  opsigt; 
jeg  havde  af  praktiske  hens}-n  bevaret  det  arabiske  hovedtøj  med 
det  store  shawl,  der  holdes  sammen  om  hovedet  af  en  flettet, 
dobbelt  ring,    og  dette  i  forbindelse    med  min  øvrige  dragt,    min 

svære  oppakning  og  fremmed  udseende  hest  gav  mig  et  ganske 
usædvanligt  præg.  Jeg  havde  allerede  ovre  i  Skutari  trufifet  en 
Tyrk,  som  med  rigtig  kenderblik  havde  set,  at  det  var  en  ægte 
Araber,  jeg  red,  og  som,  da  han  hørte,  at  den  havde  båret  mig 
hertil  direkte  fra  Damaskus,  blev  meget  ivrig  for  at  købe  den. 
Og  da  jeg  kom  over  på  europæisk  side,  kom  jeg  i  nærheden  af 
Top-chane  (arsenalet)  forbi  en  gade,  hvor  der  boer  en  hel  mængde 
arabiske  handlende;  de  fleste  af  disse  ere  fra  Aleppo,  men  der 
er  også  en  hel  del  fra  Damaskus.  Da  de  så  den  velbekendte 
dragt  og  udrustning,  kom  de  strax  løbende  ud  for  at  bestorme 
mig  med  deres  spørgsmål,  og  da  de  hørte  mig  besvare  dem  på 
arabisk,  oven  i  købet  i  deres  egen  dialekt,  bleve  de  helt  ellevilde : 
Hvor  længe  er  det  siden.  Du  drog  fra  Damaskus?  er  der  noget 
nyt  derfra?  lever  den  gamle  guvernør  endnu?  er  det  sandt,  at 
miihasebetdji'en  (provinsens  finansbestyrer)  har  fået  afsked?  kender 
Du  ikke  urtekræmmeren  Abu  Muhammed  ved  Båb-es-selåm  (d: 
fredsporten)  og  ved  Du,  hvordan  han  har  det  ?  eller  våbenhandleren 
Elias  Subhani  på  Suk-el-arwåm ?  (o:  Grækertorvet)  eller  den,  eller 
den,  og  således  gik  det  i  et  væk  fra  disse  stakkels,  brave  folk, 
for  hvem  det  at  se  og  tale  med  en,  der  kom  lige  fra  deres  elskede 
Damaskus,  var  ligesom  en  hel  luftning  fra  hjemmet.  Jeg  søgte 
at  tilfredsstille  deres  videbegærlighed,  så  godt  jeg  kunde,  ved  de 
mere  private  forhold  måtte  jeg  naturligvis  desværre  bekende  min 
uvidenhed,  men  først  langt  om  længe  lykkedes  det  at  slippe  fra 
disse  folk,  der  betragtede  mig  fuldstændig  som  en  landsmand. 

Men  værst  blev  det  dog,  da  jeg  kom  op  til  Pera ;  denne 
bydel  er  som  bekendt  rent  europæisk,  og  da  jeg  passerede 
grande  rue  de  Péra,  havde  jeg  fuldstændig  samme  fornemmelse, 
som  om  jeg  red  på  Østergade.  Man  tænke  sig  en  halvvild 
asiatisk  røver  komme  anstigende  til  hest  på  asfalten,  og  man  kan 
forestille  sig,  hvad  virkning  det  omtrent  vilde  gøre.  Heldigvis 
er  politiet  i  Konstantinopel  mere  vant  til  sådanne  aparte  frem- 
toninger end  det  kjøbenhavnske;  thi  ellers  kunde  jeg  da  have 
været  sikker  på  at  blive  arresteret.    Nu  derimod  slap  jeg  uhindret 

hen  i  et  af  de  store  hoteller  i  selve  Peragaden,  og  ved  en  kvik 
græsk  portiers  assistance  fandt  jeg  hurtig  i  nærheden  en  »pension 
de  chevaux«  —  også  græsk,  —  hvor  jeg  fik  hingsten  staldet  op; 
—  den  første  del  af  mit  ridt  var  dermed  lykkelig  tilendebragt. 


Jeg  ved  næppe  selv,  hvad  jeg  skal  sige  om  Konstantinopel ; 
helt  at  lade  den  uomtalt  kunde  let  falde  besynderligt,  men  der 
er  på  den  anden  side  talt  og  skrevet  så  meget  om  denne  by,  at 
det  vil  være  vanskeligt  eller  måske  rettere  umuligt  at  føje  noget 
nyt  dertil.  Ingen  anden  by  i  verden  er  bleven  i  den  grad  rost 
og  dadlet,  forherliget  og  nedrakket,  i  vers  og  prosa  og  på  alle 
mulige  tungemål  som  netop  denne  by  ved  Bosporus'  høje  og 
det  gyldne  horns  bugt. 

Thi  —  det  nytter  ikke  at  ville  skjule  det  —  Konstantinopel 
er  bleven  meget  beundret,  men  den  har  også  sine  bitre  fjender. 
Denne  stinkende  mudderpol,  denne  kalkede  grav,  som  er  herlig 
udvendig,  men  indadtil  fuld  af  alskens  urenhed,  således  har  ofte 
—  jeg  tilstår  det  med  sorg  —  dommen  lydt  over  den  vidunder- 
lige stad. 

Konstantinopel  har  ligesom  selve  det  rige,  hvis  hovedstad 
den  er,  meget  at  kæmpe  imod  ved  de  en  gang  fastgroede  fordomme. 
Konstantinopel  må  jo  være  en  rent  orientalsk  by  og  bedømmes 
så  efter  den  for  alle  orientalske  byer  en  gang  affattede  recept: 
malerisk,  men  svinsk,  interessant  at  besøge,  men  gyselig  at  op- 
holde sig  i. 

Der  er  ikke  så  Udt  uretfærdighed  i  denne  dom,  og  særlig 
da  efter  den  udvikling,  som  byen  i  den  sidste  snes  år  har  gen- 
nemgået, og  som  har  givet  hele  store  staddele  et  ganske  nyt 
præg.  Derved  at  de  mange  forskellige  elementer  have  fået  lov 
at  udvikle  sig  hver  i  sin  retning,  er  den  brogethed  og  uens- 
artethed, som  netop  er  noget  af  det  mest  tiltrækkende  ved  byen. 

bleven  forøget;    Konstantinopel  er  ikke   længere  orientalsk,    men 
den  er  lige  så  lidt  en  europæisk  by,  den  er  international. 

At  den  i  hvert  fald  ikke  længer  er  en  tyrkisk  by,  om  den 
da  nogen  sinde  har  været  det,  er  noget,  man  ikke  er  længe  om 
at  opdage.  Ligesom  Tyrkerne  i  hele  det  ottomanniske  rige 
med  hensyn  til  folketal  spille  en  forholdsvis  underordnet  rolle, 
på  samme  måde  går  det  også  her  i  Konstantinopel.     De  vigtigste 


Port  i  Konstantinopel. 


nationer  ere  Grækerne  og  Armenierne,  og  selv  i  den  mest  orien- 
talske del  af  byen,  det  gamle  Stambul,  ere  de  talrigere  end 
Osmannerne;  kun  embedsstanden,  garnisonen  og  en  del  af  de 
mindre  håndværkere  ere  Tyrker. 

Denne  blanding  af  folkeslag  gør  opholdet  i  Konstantinopel 
så  fængslende,  vel  at  mærke,  såfremt  man  har  lyst  og  de  til- 
strækkelige forudsætninger  til  at  give  sig  af  med  de  interessante 

J    Østrup.  24 

repræsentanter  for  de  forskellige  racer.  Den,  der  rejser  som 
blot  og  bar  turist,  bliver  derimod  let  træt  af  opholdet  her;  det 
orientalske  element,  som  naturligvis  er  det,  den  europæiske 
rejsende  nærmest  soger,  åbenbarer  sig  ikke  her  i  nogen  fuld- 
stændig eller  tiltrækkende  form,  og  særlig  for  den,  for  hvem 
Konstantinopel  er  den  sidste  station  på  Orientrejsen,  således  som 
det  hyppigt  er  tilfældet,  må  dens  orientalske  scenerier  forekomme 
noget  matte  i  sammenligning  med,  hvad  han  har  haft  lejlighed 
til  at  se  i  Æg>^pten  eller  Syrien.  Byens  underlige  halvhed  for- 
virrer situationen  for  ham;  han  kan,  når  han  om  aftenen  går  på 
koncert  i  jardin  des  petits  champs,  tro  sig  hensat  til  Paris,  og 
næste  dag  i  bazaren  bilde  sig  ind  at  være  i  hjærtet  af  Orienten ; 
men  intet  af  de  to  steder  er  billedet  fuldkomment,  da  det  dog 
forstyrres  af  elementer  fra  den  modsatte  side;  man  er  i  les  petits 
champs  alligevel  ikke  i  Paris,  og  Konstantinopels  bazar  er  trods 
alt  ikke  Orienten.  Denne  usikkerhed  frembringer  hos  mange 
rejsende,  således  som  jeg  selv  ofte  har  hort  det  udtalt,  et  ube- 
hageligt indtryk,  der  aftøder  en  vis  misstemning  mod  byen. 

Men  for  den,  der  søger  mennesker  og  ønsker  at  iagttage  de 
forskellige  typer,  hvilken  ypperlig  tumleplads  frembyder  da  ikke 
Konstantinopel,  hvilken  rigdom  udfolder  sig  ikke  her.  Gå  ned 
til  havnen  og  giv  dig  i  snak  med  den  gamle,  græske  kaykdschy 
(o:  bådmand)  eller  se  at  få  fat  i  den  ambulante  frugthandler 
oppe  i  Peras  gader,  eller  lad  dig  endelig  sætte  over  til  Skutari 
og  lyt  i  de  små  kafeer  til  de  r}''gende  og  dominospillende  gæsters 
tale,  og  Du  skal  mærke,  at  Du  er  ligesom  på  en  klippe,  hvor 
alle  folkeslags  bølger  mødes  i  en  sydende  brænding. 

Og  hvilken  forunderlig  historisk  glans  hviler  der  ikke  over 
dette  sted,  der  har  gennemlevet  så  afvexlende  og  så  glimrende 
perioder,  som  betegnes  med  de  tre  store  navne  Byzantion  — 
Konstantinopel  —  Istambul.  Få  byer  kunne  fremvise  en  så 
minderig  plads  som  den  berømte  hippodrom  (At-meidån),  hvor 
alle  tre  perioder  have  sat  sig  mindesmærker,  både  det  gamle 
Hellas    og    det   østromerske  kejserdømme   ved  siden  af  Tyrker- 

regimentet;  om  dette  sidste  fortæller  den  til  moske  forvandlede 
Sofiekirke  med  sine  kolossale  minareter,  og  om  de  byzantinske 
kejsere  melder  den  berømte  Konstantinssøjle,  der  trods  sit  falde- 
færdige udseende  måske  endnu  i  århundreder  vil  knejse  her 
midt  på  pladsen;  men  stærkest  af  alt  virker  dog  det  beskedne 
monument,    som    den    klassiske    oldtid   har    sat   sig    her,    nemlig 


Obelisken  på  hippodromen   i  Konstantinopel. 


den  sammensnoede  slangegruppe  af  bronze,  der  dannede  underlag 
for  den  guldtrefod ,  Grækerne  indviede  som  tempelgave  efter 
slaget  ved  Salamis  og  hvis  sider  bar  navnene  på  de  stater,  der 
havde  deltaget  i  kampen.  Guldkummen  er  forlængst  forsvunden, 
men  bronzefoden  står  endnu  til  minde  om  hin  sejrrige  kamp, 
den  antike  histories  mest  strålende  og  mest  betydningsfulde  be- 
givenhed. 

24* 

Men  det  er  ikke  blot  på  den  verdensberømte  hippodrom,  at 
de  historiske  minder  trænge  sig  ind  på  beskueren;  overalt,  hvor 
man  færdes  i  Konstantinopel,  fra  de  gamle  mure  yderst  mod 
vest,  og  til  Taksim  ved  Peras  yderste  ende  støder  man  på 
erindringer  fra  tidligere  perioder,  snart  fra  de  tider,  da  »de 
grønne«  og  »de  blå«  kæmpede  om  overherredømmet,  snart  fra  de 
store  sultaners  regeringer,  Sulajman  erobreren  og  Murad  IV; 
man  kommer  her  —  om  nogetsteds  —  til  at  tænke  på  Goethes 
enthousiastiske  udråb  om  en  anden  by :  Imaginez-Vous  cette  ville, 
OU  chaque  rue  déroule  un  fragment  d'histoire! 

Og  føj  så  til  alt  dette  den  henrivende  natur  ved  Bosporus' 
og  det  gyldne  horns  bredder.  De  gamle  græske  kolonister 
havde  i  reglen  et  skarpt  blik  for  de  heldige  pladser  til  anlæg- 
gelse af  nye  byer,  men  sjældent  have  de  gjort  et  lykkeligere 
greb  end  ved  valget  af  denne  plet  til  grundlæggelsen  afByzantion. 
Med  bekvem  forbindelse  til  alle  sider  ligger  denne  by  som  et 
bindeled  mellem  tvende  verdensdele  og  mellem  tvende  have  midt 
i  en  af  de  vidunderligste  egne,  jorden  kan  opvise;  af  alle  dem, 
der  have  haft  det  og  det  at  udsætte  på  Konstantinopel,  har  dog 
ingen  endnu  vovet  at  angribe  Bosporus'  udødelige  skønhed. 

Når  den  fremmede  let  får  et  mindre  rigtigt  blik  på  de  indre 
forhold  i  Konstantinopel  og  antager  byen  for  at  være  mere 
tyrkisk,  end  den  i  virkeligheden  er,  hidrører  dette  fra  den  selv- 
følgelig stærke  indflydelse,  som  det  i  antal  svage  tyrkiske  ele- 
ment, embedsstanden  og  armeen,  får  på  alle  områder.  Særlig  er 
garnisonen  en  bestanddel  af  byens  befolkning,  som  man  med 
nødvendighed  må  lægge  mærke  til ;  Konstantinopel  rummer  nemlig 
omtrent  15,000  mand  af  alle  våbenarter,  som  både  ved  deres 
duelighed  og  hele  ydre  udgøre  den  tyrkiske  armes  kærne.  Det 
er  disse  soldater,  som  med  så  megen  éclat  paradere  i  de  store 
optog,  når  sultanen  om  fredagen  kører  til  moskeen  under  den 
store  højtidelighed,  der  kaldes  selamlik,  og  ved  lignende  lejlig- 
heder. Og  når  man  ser  disse  brillante  soldater  i  deres  prægtige 
og  vel  holdte  uniformer,    skulde  man  ikke  tænke  sig,    at  de  til- 

høre   samme   arme  som   de   banditagtige   individer,    man   mindes 
fra  Konja  og  Damaskus. 

Der  gør  sig  nemlig  med  hensyn  til  armeen  og  dens  ud- 
styrelse så  vel  som  i  de  civile  forhold  en  overordenlig  centralisa- 
tion gældende,  en  bevægelse,  som  væsenlig  giver  sig  udslag  i  på 
alle  måder  at  favorisere  hovedstaden  på  provinsernes  bekostning. 


Fontæne  ved  Sofiemoskeen. 


Konstantinopel  er  den  pæne  side,  som  man  vender  ud  ad  mod 
de  fremmede,  medens  man  gemmer  vrangen  med  alle  lapperne 
og  fedtepletterne  for  sig  selv;  her  ere  alle  officerer  og  soldater 
stive  og  stramme,  de  offenlige  bygninger  anselige  og  velholdte, 
embedsmændene  få  deres  lønninger  uden  videre  vanskeligheder 
til  de  bestemte  terminer,  kort  sagt,  administrationens  forskellige 
interesser  varetages   på   den    mest  europæiske  måde.     Men  uden- 

for  hovedstaden  mangler  der  desværre  i  mange  henseender  endnu 
en  del  i,  at  man  kan  sige  det  samme. 

Forøvrigt  har  det  militære  element  ligeså  lidt  i  Konstantinopel 
som  udenfor  nogen  vidtrækkende  social  betydning;  det  er  her 
som  overalt  de  civile  embedsmænd,  der  blive  bestemmende  for 
udviklingens  gang. 

Disse  falde,  som  jeg  alt  tidligere  har  antydet,  i  to  store 
grupper,  der  stå  diametralt  modsat  overfor  hinanden,  reformvennerne 
og  gammeltyrkerne.  Begge  udmærke  de  sig  ved  at  være  lige 
ensidige  og  lige  ivrige;  de  første  have  i  blind  beundring  for 
Europa  og  alt  europæisk  slået  hånden  af  alle  traditioner  og  ere 
beredte  til  at  bryde  fuldstændig  med  fortiden,  de  andre  se  i  en 
trofast  konservatisme,  ikke  mindst  i  religiøs  henseende,  den  eneste 
betingelse  for  Tyrkiets  redning  i  fremtiden. 

Som  det  så  ofte  går,  hvor  der  er  tale  om  optagelse  af  nye 
kulturelementer,  begynder  man  ved  den  letteste  ende,  det  vil  sige, 
ved  de  rent  ydre  ting  og  giver  sig  hen  til  en  tom  efterabeise 
på  områder,  som  slet  ingen  betydning  have.  For  de  unge  reform- 
tyrker er  det  flipperne  og  frakken,  der  gør  udslaget;  en  dybere 
forståelse  af  Europas  civilisation  bliver  der  kun  i  de  færreste  tilfælde 
tale  om. 

Gammeltyrkerne  undlade  ikke  at  benytte  lejligheden  til  at 
forskaffe  sig  en  række  billige  sejre  ved  at  henvise  til  disse  mis- 
forhold som  advarende  exempler  på,  hvad  tilslutningen  til 
Europa  fører  til;  men  forøvrigt  synde  de  ved  akkurat  samme 
fejl  som  de  andre,  nemlig  en  ensidig  bornerthed,  som  gør  dem 
blinde  for  det  latterlige  i  deres  vedhængen  ved  en  udlevet  fortid. 

Det  rigtige  ligger  her  som  så  ofte  i  midten,  et  standpunkt, 
som  imidlertid  endnu  kun  såre  få  i  Tyrkiet  have  haft  overblik 
og  tillige  moralsk  mod  nok  til  at  vælge;  thi  her  skal  der  jo 
gøres  front  mod  begge  sider.  Det  er  på  den  ene  side  ube- 
strideligt, at  det  tyrkiske  rige  med  hensyn  til  den  rent  materielle 
udvikling  må  gå  i  Europas  fodspor,  såfremt  der  overhovedet  skal 
være  nogen  fremtid  mulig,    men  det  er  på  den  anden  side  ligeså 

klart,  at  hvad  der  optages  af  alment  kultiverende  elementer,  må 
omformes  i  overensstemmelse  med  selve  den  tyrkiske  nations 
ånd,  da  det  ellers  vil  blive  noget  rent  påklistret,  der  ikke  får  den 
ringeste  livsværdi.  Om  Tyrkerne  kunne  bestå  eller  ere  forud- 
bestemte til  at  gå  til  grunde  i  nationernes  kamp,  kan  der  ikke 
siges  noget  med  vished  om,  men  så  meget  står  fast,  at  skulle  de 
vedblive  at  existere,  skal  det  være  som  Tyrker,  fuldt  ud  Tyrker 
og  ikke  som  en  slags  forkrøblede  Europæere.  Efter  det  lidet, 
jeg  personlig  kender  til  Tyrkiet  og  Tyrkerne,  tvivler  jeg  ikke 
om,  at  der  virkelig  er  muligheder  til  stede  for  en  sådan  udvik- 
ling, men  hvorvidt  de  ville  blive  benyttede,  er  det  naturligvis 
umuligt  at  sige  det  mindste  om,  fordi  også  andre  faktorer  her 
ville  komme  til  at  gøre  sig  gældende,  og  ikke  mindst  den 
religiøse.  Hvorledes  den  religiøse  udvikling  vil  forme  sig  i  Øster- 
land, om  Islam  virkelig  skal  kunne  opleve  en  reform  eller  den  skal 
fortrænges  af  de  i  madhismen  og  senussismen  liggende  spirer  til 
nye  religiøse  systemer,  alt  dette  er  noget,  som  også  vil  blive 
bestemmende  for  den  politiske  fremtid  i  hele  Orienten  og  altså 
tillige  i  Tyrkiet. 

Det  er  ikke  få  vanskeligheder,  som  ville  stille  sig  i  vejen  for 
en  sådan  fremtidig  udvikling,  og  det  er  allerede  kommen  tydelig 
nok  frem  ved  den  energiske  begyndelse  til  en  række  forbedringer, 
som  man  har  taget  initiativet  til  under  den  nuværende  sultan. 
Ikke  ringest  blandt  disse  vanskeligheder  er,  som  jeg  tidligere  har 
anført,  den  række  af  næsten  uoverstigelige  fordomme,  som  i 
tidernes  løb  have  rejst  sig  mod  Tyrkiet  og  alt,  hvad  der  er  tyrkisk. 

Når  jeg  sammenholder  mine  egne  iagttagelser  med  de  tid- 
ligere givne  skildringer  af  forholdene  i  det  ottomanniske  rige, 
kan  jeg  imidlertid  ikke  skønne  andet,  end  at  disse  fordomme  for 
en  del  langtfra  ere  begrundede.  Meget  af,  hvad  der  er  sagt  og 
skrevet  om  Tyrkiet,  er  dikteret  ud  fra  forudfattede  meninger  eller 
bestemte  interesser;  det  europæiske  diplomati  har  til  forskellige 
tider  haft  i  sin  interesse  at  fremstille  forholdene  på  den  og  den 
bestemte  måde,  og  derved  forklares  modsætningerne  mellem  den 

overdrevne  ros  og  den  ensidige  dadel,  som  findes  i  disse  frem- 
stillinger; man  har  skrevet  ikke  ud  fra  det,  man  selv  har  set  og 
iagttaget,  men  ligefrem  efter  hvad  der  af  højere  vedkommende 
er  bleven  dikteret. 

En  anden  kategori  af  skildringerne  af  Tyrkiet  lider  ligefrem  ved 
den  unøjagtighed,  som  har  fulgt  af  forfatterens  ubekendtskab  med 
æmnet.  En  europæisk  turist  kommer  til  Konstantinopel  og  tager 
ind  på  et  af  de  europæiske  hoteller,  hvor  han  lever  under  ydre 
omgivelser,  der  ere  de  samme,  som  hvis  han  havde  været  i 
Paris,  Berlin  eller  Wien.  Så  spadserer  han  over  i  bazaren,  tager 
måske  en  tur  med  damperen  til  Brussa,  og  på  grundlag  af  den 
derved  vundne  indsigt  i  Tyrkernes  liv  og  forhold  forfatter  han 
et  værk;  han  kender  intet  til  det  tyrkiske  sprog  og  har  aldrig 
været  sammen  med  andre  Tyrker  end  et  par  fransktalende,  reform- 
venlige, højtstående  embedsmænd,  hvis  hele  bestræbelse  gå  ud 
på  i  den  fremmedes  nærværelse  at  give  sig  et  så  parisisk  sving 
som  muligt.  Dermed  rejser  han  hjem  og  fremlægger  resul- 
taterne af  sine  dybsindige  studier,  og  han  bliver  troet;  han  har 
jo  selv  været  i  Konstantinopel,  og  så  må  han  da  vide  besked. 

Men  Konstantinopel  er  som  alt  anført  slet  ikke  Tyrkiet,  og 
hvem  der  vil  lære  Tyrkere  og  deres  hele  standpunkt  at  kende, 
skal  ikke  søge  dem  der.  Tyrkerne  skulle  søges  ude  på  landet, 
der  have  de  udviklet  sig  selvstændig  og  bevaret  deres  races  ejen- 
dommeligheder; der  kan  man  lære  dem  at  kende,  såfremt  man 
da  selv  sidder  inde  med  de  rigtige  forudsætninger,  et  nogenlunde 
fyldigt  kendskab  til  deres  sæder  og  til  deres  sprog.  Det  er  jo 
så  soleklar  en  sag,  at  man  ikke  kan  få  noget  ud  af  folk,  uden 
at  man  ved,  på  hvilken  måde  de  skulle  behandles,  heller  ikke 
uden  at  man  er  i  stand  til  at  lokke  deres  tanker  ud  af  dem  ved 
at  tiltale  dem  på  deres  eget  sprog;  men  ikke  desto  mindre  se 
vi  år  efter  år  forfattere  ufortrødent  udgive  voluminøse  skildringer 
af  deres  ophold  hos  og  deres  indtryk  af  folk,  med  hvem  de  kun 
have  stået  i  rent  indirekte  forbindelse. 

Ved  ankomsten  til  Konstantinopel  var  jeg  altså  vendt  til- 
bage til  den  civiliserede  samtid,  og  barbariet  lå  definitivt  bagved 
n^ig-  Jsg  har  allerede  anført,  at  tilstandene  i  det  indre  af  riget 
på  mange  punkter  kunne  sammenstilles  med,  hvad  vi  i  Europa 
kende  fra  middelalderen,  og  med  en  videre  udforelse  af  denne 
parallel  kan  jeg  på  en  vis  måde  sige,  at  jeg  på  min  rejse  har 
gennemlevet   de  tre  store   perioder,    hvori  man   plejer  at  inddele 


Tvætningsstedet  i   en  moskégård. 


den  almindelige  menneskelige  udviklings  historie,  nemlig  både 
oldtiden  og  middelalderen  foruden  nutiden.  Medens  jeg  færdedes 
i  ørkenen  blandt  de  exklusive,  af  al  ydre  udvikling  uberørte 
beduiner,  følte  jeg  mig  virkelig  hensat  til  oldtiden;  både  de  ydre 
livsvaner  og  de  indre  anskuelser  vare  den  dag  i  dag  endnu  de 
samme  som  på  patriarkernes  tider.  Og  da  jeg  fra  ørkenen  atter 
vendte  tilbage  til  Tyrkerherredømmets  grænser,  kom  jeg  med  et 

slag  ind  i  en  hel  ny  tidsalder;  det  var,  som  om  jeg  med  en 
fremrykning  i  tiden  af  et  årtusinde  kom  fra  oldtiden  lige  ind  i 
middelalderen.  Og  da  jeg  så  nåede  Bosporus  og  red  ind  i 
Peras  parisiske  gader,  var  der  atter  et  spring  af  et  årtusinde  og 
jeg  var  atter  i  de  rigtige  fin-de-siécle-omgivelser  i  slutningen  af 
det  nittende  århundrede. 

Jeg  vil  ikke  gøre  mig  bedre  end  jeg  er;  denne  følelse  af  at 
være  kommen  tilbage  til  sin  egen  samtid  havde  i  mere  end  en 
henseende  noget  behageligt  ved  sig.  Så  lærerige  end  de  forhold 
ere,  man  har  levet  under  på  en  sådan  færd,  og  hvor  interessante 
de  mennesker  ere,  man  har  lært  at  kende,  så  er  der  dog  mange 
ting,  som  det  er  morsommere  at  have  oplevet  end  at  opleve. 
Ligesom  justitsråden  i  Andersens  eventyr,  der  vågnede  op  midt 
på  Østergade  efter  at  have  været  i  kong  Hans'  tid,  erkender 
man,  at  v^or  egen  samtid  dog  er  den  bedste. 

Følelsen  af  at  være  kommen  tilbage  til  denne  holdt  sig 
imidlertid  ikke  længere  end  til  jeg  atter  forlod  Konstantinopel; 
thi  de  egne  af  det  europæiske  Tyrki,  der  ligge  nærmest  om 
hovedstaden,  ere  med  hensyn  til  deres  kulturstandpunkt  ikke 
meget  forskellige  fra  de  lige  overfor  liggende  hinsides  Bosporus, 
og  da  jeg  havde  passeret  byens  yderste  forstæder  og  villabyerne 
San  Stefano  og  Kiitchiik  Tchekmedje,  var  der  derfor  atter  et 
kronologisk  spring,  men  denne  gang  i  den  modsatte  retning. 

Mit  ophold  i  Konstantinopel  blev  noget  længere  end  jeg  fra 
først  af  havde  fastsat,  idet  der  dukkede  nye  vanskeligheder  frem  for 
fortsættelsen  af  min  rejse,  som  jeg  ikke  tidligere  havde  tænkt 
på.  Blandt  de  mange  mærkelige  forbud,  hvoraf  den  tyrkiske 
lovgivning  vrimler,  og  hvis  store  mængde  naturligvis  ikke  be- 
virker andet  end  at  fremkalde  et  tilsvarende  antal  overtrædelser, 
findes  også  en  bestemmelse,  hvorved  al  udførsel  af  heste  over 
det  ottomanniske  riges  grænser  er  stoppet.  Denne  bestemmelse 
synes  at  være  taget  af  militære  hensyn,  idet  man  har  næret  frygt 
for,  at  der  ved  en  eventuel  mobihsering  ikke  skulde  findes  den 
tilstrækkelige  hestebestand  til  opkøb  og  rekvisitioner,    og  i  mod- 

sætning  til  mange  af  de  andre  forbud  overholdes  den  meget  strixt. 
Såsnart  jeg  fik  besked  herom,  henvendte  jeg  mig  på  gesandt- 
skabet, hvor  man  med  stor  beredvillighed  stillede  sig  til  min 
disposition  og  mente  ligesom  jeg  selv,  at  den  sag  vilde  let  lade 
sig  ordne. 

Så  gik  vi  da  først  til  politidirektøren,  men  han  erklærede,  at 
det  kunde  han  ikke  gøre  noget  ved;  det  var  et  anliggende,  som 
henhørte  under  indenrigsministeriet.  Altså  gik  vi  derhen  og  fik 
der  at  vide,  at  en  sådan  speciel  tilladelse  kun  kunde  gives  i 
storveziratet.  Så  kom  vi  endelig  også  derhen  og  modtog  da  den 
overraskende  oplysning,  at  det  vist  var  noget,  som  nærmest  v'ed- 
rørte  politidirektøren. 

Da  denne  rundgang  var  overstået,  hvorved  jeg  blandt  andet 
høstede  den  erfaring,  at  heller  ikke  i  Tyrkiet  ere  ministerielle 
kontorer  et  sted,  hvor  man  overanstrænger  sig,  begyndte  vi  at 
blive  mindre  tillidsfulde  og  allerede  så  småt  at  se  os  om  efter 
andre  udveje.  Vi  havde  først  haft  den  tanke  at  give  min  hest 
ud  for  at  være  født  udenfor  Tyrkiets  nominelle  grænser,  hvorved 
altså  alle  vanskeligheder  vilde  have  været  løste;  men  uheldigvis 
i  så  henseende  havde  aviserne  i  Konstantinopel,  både  de  euro- 
pæiske og  de  tyrkiske  (thi  hvert  sprog  har  sin  presse)  udbredt 
sig  så  meget  om  mig  og  min  hest,  at  denne  plan  måtte  opgives ; 
da  politidirektøren  havde  hørt  mit  navn,  var  han  strax  på  det 
rene  med,  at  det  var  den  meget  omtalte  arabiske  hest,  som  sagen 
drejede  sig  om.  Den  anden  udvej,  som  næppe  havde  slået  fejl, 
havde  været  med  klingende  mønt  at  få  lovene  til  at  hvile  en 
dag,  men  medens  en  smule  bestikkelse  ude  på  landet  aldrig 
havde  været  over  mine  evner,  blev  her,  da  talen  var  om  Konstan- 
tinopel, de  økonomiske  betænkeligheder  for  store,  til  at  jeg  vilde 
forsøge  dette  middel. 

Tilsidst  erklærede  gesandten  rent  ud,  at  med  det  gode  gik 
denne  sag  neppe  i  orden;  jeg  skulde  derfor  lade  som  ingen  ting 
og  bare  se  så  ubemærket  som  muligt  at  slippe  over  grænsen; 
i  værste  fald  kunde  jeg  altid  telegrafisk  underrette  gesandtskabet 

om  situationen.  Jeg  fik  så  udstedt  et  pas,  hvorpå  der  udtrykkelig 
bemærkedes,  at  jeg  rejste  til  hest;  på  den  måde  kunde  det 
måske  lykkes  at  få  hesten  ført  ind  under  rubriken  »nødvendigt 
rejsegods«,  og  med  den  besked  drog  jeg  så  af  sted. 

Under  mit  ophold  i  Konstantinopel  havde  jeg  gjort  bekendt- 
skab med  flere  medlemmer  af  direktionen  for  det  store  »société 
des  chemins  de  fer  ottomans«,  et  tysk  aktieselskab,  der  ejer  så 
godt  som  alle  jærnbaner  i  det  europæiske  Tyrki.  Man  viste 
mig  der  den  sjældne  elskværdighed  at  sende  telegrafisk  under- 
retning til  de  forskellige  stationer  om  min  eventuelle  ankomst, 
med  pålæg  til  stationsforstanderne  om  at  være  mig  behjælpelige 
ved  given  lejlighed,  og  desuden  medgav  man  mig  en  anbefalings- 
skrivelse af  lignende  indhold. 

Da  jeg  kom  til  grænsestationen,  Mustafa  Pasha,  og  skulde 
ind  i  Bulgarien,  vidste  jeg  derfor  ikke  bedre  end  at  gå  til  stations- 
forstanderen og  spørge  ham  til  råds  i  situationen.  Han  viste  sig 
at  være  en  overordentlig  elskværdig  mand;  allerede  inden  jeg 
fik  nævnet  mit  navn,  var  han  på  det  rene  med,  hvem  jeg  var, 
og  spurgte  forekommende,  om  der  var  noget,  han  kunde  hjælpe 
mig  med.  Jeg  forklarede  ham  hele  sagen  og  tilføjede,  at  jeg 
ikke  havde  nogen  udførselstilladelse  for  hesten,  men  at  mit  pas 
lød  på,  at  jeg  var  ridende,  og  jeg  håbede,  at  hestens  ledsagelse 
pa  den  måde  måtte  opfattes  som  en  selvfølgelig  omstændighed, 
der  ikke  skulde  volde  videre  betænkeligheder. 

Imidlertid  stillede  han  sig  meget  tvivlende  overfor  dette; 
grænsetoldvæsenet  vilde  efter  hans  formening  hævde,  at  en  hest 
var  en  hest,  og  enten  nogen  red  pa  den  eller  ej,  blev  den  dog 
udført  af  riget,  og  det  kunde  ikke  gå.  »Jeg  tror,«  sagde  han, 
»at  De  heller  må  søge  at  undgå  enhver  berøring  med  toldvæsenet 
og  grænsevagten,  så  meget  mere,  som  terrainet  her  gør  det 
temmelig  let  at  smutte  ubemærket  ind;  nu  skal  jeg  anvise  Dem 
en  vej,  og  på  den  måde  skal  det  nok  gå.« 

Dermed  begav  vi  os  strax  afsted;  lige  udenfor  stationen 
passerede  vi  det  hus,  hvor  grænsevagten  havde  station;  men  da  vi 

endnu  vare  langt  fra  grænsen,  og  soldaterne  desuden  så  mig  i 
følge  med  jærnbaneembedsmanden,  faldt  det  dem  ikke  ind,  at 
der  var  noget  på  færde.  På  den  anden  side  af  huset  løb  chaus- 
seen,  der  førte  lige  ind  i  Bulgarien,  og  på  denne  var  der  op- 
stillet vagtposter  med  et  par  hundrede  alens  mellemrum.  Men 
da  vi  vare  komne  et  lille  stykke  hen  ad  vejen,  gjorde  den  en 
drejning,  så  at  vi  ikke  kunde  iagttages  fra  nogen  af  siderne,  og 
dette  benyttede  vi  til  at  svinge  ind  på  marken;  der  var  nemlig, 
ikke  hundrede  alen  fra  chaussen,  et  vandløb,  som  havde  tilførsel 
fra  bjærgene,  og  som  derfor  ved  forårstider  havde  skåret  sig 
dybt  ned  i  terrænet;  nu  derimod  (i  slutningen  af  juni)  var  det 
omtrent  tørt,  og  bunden  lå  så  dybt  under  terrænets  niveau,  at 
man  ikke  kunde  iagttages  ovenfra.  Her  tog  min  brave  vejviser 
afsked  fra  mig:  »Nu  skal  De  bare  holde  Dem  her  og  gå  lige 
frem  i  ålejet,  der  er  omtrent  parallelt  med  chausseen,  og  når  De 
så  er  kommen  ind  over  grænsen,  kan  De  rolig  ride  op  på  vejen 
igen;  det  vil  være  den  nemmeste  og  sikreste  måde.«  Jeg  takkede 
ham  for  hans  venlige  bistand,  og  derpå  skiltes  vi;  han  vendte 
tilbage  til  sin  station  og  jeg  red  af  sted  til  Bulgarien. 

Det  var  imidlertid  en  møjsommelig  vandring  nede  i  det 
ujævne  åleje,  og  jeg  ønskede  intet  heller  end  atter  at  kunne 
komme  op  på  den  gode  vej.  »Nu  må  Du  da  snart  være  ved 
grænsen«,  tænkte  jeg,  og  lidt  efter,  »så,  nu  kan  Du  vist  godt 
smutte  op  på  jordens  overflade  igen,  nu  er  der  vist  ingen  fare 
mere«.  Som  tænkt,  så  gjort,  og  jeg  red  op  ad  skråningen  og 
ind  på  vejen;  men  ubehagelig  overrasket  blev  jeg  dog  ved  at 
se,  at  der  manglede  endnu  nogle  hundrede  alen  hen  til  de  store, 
hvide  sten,  der  betegne  demarkationslinjen,  og  endnu  mere  for- 
bløffet blev  jeg  ved  at  høre  mig  anråbt  af  den  yderste  skild- 
vagt, som  jeg  ganske  vist  havde  bag  ved  mig,  men  i  en  foruro- 
ligende kort  afstand.  Det  var  imidlertid  ikke  øjeblikket  til  at 
fortabe  sig  i  sine  overraskelser;  sporer  og  pisk  blev  på  stedet 
taget  i  anvendelse,  og  i  den  vildeste  fart  passerede  jeg  den 
smule  af  Tyrkiet,  jeg  havde  tilbage,   og  nåede  ind  i  nabostaten 

inden  den  forbausede  skildvagt  fik  besindet  sig  på,  hvad  han 
egenthg  skulde  gore.  Så  snart  jeg  havde  passeret  de  hvide  sten, 
kunde  jeg  trygt  slå  over  i  et  roligere  tempo;  nu  kunde  jeg 
blæse  alle  tyrkiske  love  og  deres  håndhævere  et  langt  stykke. 

Grænselinjen  mellem  Bulgarien  og  Tyrkiet  er  ikke  her 
betegnet  ved  noget  naturligt  skæl,  men  som  omtalt  blot  ved  en 
række  store  mærkestene.  Om  disse  fortalte  forøvrigt  en  mand, 
jeg  traf  i  den  første  bulgariske  landsby,  hvor  jeg  tog  kvarter, 
den  pudsige  historie,  at  om  vinteren,  når  sneen  dækker  alle 
marker,  benytte  de  bulgariske  bonder  sig  om  natten  af  lejligheden 
til  at  flytte  grænsestenene.  Der  er  derfor  et  evigt  vrøvl,  idet  de 
ulykkelige  lodsejere  aldrig  rigtig  ved,  om  de  bo  i  Tyrkiet  eller  i 
Bulgarien;  nogle  af  dem  ere  for  resten  snedige  nok  til  at  benytte 
sig  af  denne  tvetydighed  i  deres  borgerlige  stilling;  thi  når  de 
tyrkiske  oppeborselsmænd  komme,  forsikre  de,  at  de  ere  bulgariske 
undersåtter;  og  få  de  på  den  anden  side  besøg  af  fyrst  Ferdinands 
skatteopkrævere,  blive  de  lige  så  hurtigt  trofaste  undersåtter  af 
sultan  Abdul-Hamid.  —  — 

Men  jeg  har  foregrebet  mig  selv  i  min  skildring  og  vender 
derfor  tilbage  til  mit  udgangspunkt,  afrejsen  fra  Konstantinopel. 

Den  rige  afvexling,  som  der  er  i  landskabet  på  Marmorhavets 
østlige  bredder,  genfinder  man  ikke  her  på  den  vestlige.  Hele 
terrænet  er  i  en  irriterende  grad  ensformigt,  bestående  af  en 
uendelig  række  slet  dyrkede  bakkestrøg,  gennemfurede  af  et  til- 
svarende antal  lige  så  regelmæssige  dale.  Og  ligesom  landet 
intet  byder  for  den  rejsende,  er  det  samme  tilfældet  med  byerne; 
der  er  noget  forkrøblet  og  snavset  over  dem  alle,  langs  hele 
ruten  til  Adrianopel,  både  Silivri,  Tchorlu  og  Burgas.  Kun  den 
første  af  disse  minder  ved  sit  navn  (af  det  antike  Selybria) 
om  oldtidens  handelskyndige  græske  kolonister  og  ved  sine 
middelalderlige  borgruiner  om  det  latinske  kejserdømmes  grund- 
læggere. 

I  det  hele  taget  er  der  over  disse  egne  af  det  evropæiske 
Tyrki  noget  forsømt,  som  man  ikke  undgår  at  lægge  mærke  til, 

især  når  man  kommer  fra  Lille-Asien.  Det  er,  som  om  Tyrkerne 
selv  have  opgivet  at  gøre  noget  for  deres  europæiske  provinser, 
fordi  de  tro,  at  de  selv  dog  ikke  ret  længe  \  iHe  komme  til  at 
herske  over  dem;  så  meget  er  i  alt  fald  sikkert,  at  man  i  de 
senere  år  i  administrationen  øjensynlig  har  sin  opmærksomhed 
mest  henvendt  på  de  asiatiske  provinser  og  så  vidt  muligt 
koncentrerer  alle  vigtige  ting  der. 

Befolkningen  her  er  hovedsagelig  Tyrker  og  Græker;  først 
nærmere  hen  ad  grænsen  til  begynder  Bulgarerne  at  gøre  sig 
gældende.  Jeg  blev  derfor  meget  forbauset,  da  jeg  for  første 
gang  —  det  var  på  gaden  i  Burgas  —  hørte  et  sprog,  som  ikke 
tilhørte  nogen  af  disse  tre  nationer;  jeg  forstod  ikke  noget  deraf, 
men  så  meget  kunde  jeg  da  skønne,  at  det  var  et  sprog  af 
romansk  oprindelse.  Og  ganske  rigtig,  ved  at  forhøre  mig 
nærmere  hos  en  fransktalende  embedsmand,  som  jeg  iraf  der, 
erfarede  jeg,  at  det  mærkelige  sprog  var  spansk,  og  det  tales  af 
de  talrige  jødekolonier,  som  findes  i  flere  af  disse  byer. 

En  stor  del  af  de  jøder,  som  under  de  religiøse  forfølgelser 
i  Spanien  i  det  sextende  århundrede  måtte  flygte  fra  deres 
gamle  boliger,  søgte  og  fandt  her  hos  de  for  intolerance  udskregne 
Tyrker  et  nyt  og  fredeligt  hjem.  Med  deres  races  ejendommelige 
konservative  sejghed  have  de  bevaret  deres  gamle  sprog,  og  på 
denne  måde  er  det  spanske  bleven  forplantet  hertil.  Det  er 
trods  den  lange  tid  kun  i  ringe  grad  bleven  påvirket  af  om- 
givende tungemål;  kun  enkelte  tyrkiske  ord  have  afløst  de  gamle 
spanske. 

Af  interesse  paa  hele  dette  stykke  fra  rigshovedstaden  til 
grænsen  er  kun  byen  Adrianopel;  midt  i  den  frodige  Maritza- 
dal,  hvis  paa  en  gang  venlige  og  storslåede  karakter  giver  øjet 
en  kvægende  modsætning  til  de  øde  stepper  mellem  Tchorlu  og 
Burgas,  rage  dens  pragtfulde  minareter  op,  og  højest  blandt  dem 
alle  tårnene  på  den  berømte  Selims  moske,  opført  af  Ægyptens 
erobrer,  sultan  Selim  i  begyndelsen  af  det  sextende  århundrede. 
Den  er  næst  efter  Muhammed  Alis  moske  på  citadellet  i  Kairo  den 

smukkeste  moske,  jeg  har  set;  der  hersker  i  denne  bygning  en 
forening  af  pragt  og  harmoni,  som  minder  om  den  orientalske 
arkitekturs  bedste  perioder. 

I  øvrigt  får  man  af  Adrianopel  netop  det  indtryk,  som 
svarer  til  dens  virkelige  historie,  nemlig  af  en  by,  som  en  gang 
har  været  den  første,  men  som  senere  er  bleven  overfløjet  uden 
at  have  udsigter  til  nogen  sinde  senere  atter  at  komme  frem. 
Skønt  der  ligger  så  mange  århundreder  imellem,  har  byen  dog 
bevaret  lidt  af  præget  af  den  gamle  sultanresidens,  som  den  var, 
førend  det  græske  kejserdømmes  definitive  fald  bragte  Konstan- 
tinopel i  Tyrkernes  magt. 

Mærkeligt  er  det,  at  Adrianopel,  skønt  det  af  alle  større 
tyrkiske  byer  er  den,  som  er  Europa  nærmest,  så  fuldstændig 
har  kunnet  bevare  sin  orientalske  karakter.  En  del  har  den 
omstændighed  bidraget,  at  banen  ikke  berører  selve  byen; 
stationen  ligger  paa  den  anden  side  af  floden  i  en  afstand  af 
omtrent  halvanden  fjerdingvej  i  en  lille  flække  Karaghatch,  og 
her  har  der  rundtom  de  til  jærnbanen  hørende  bygninger  rejst 
sig  en  hel  lille  europæisk  by,  der  danner  den  ejendommeligste 
modsætning  til  det  østerlandske  Adrianopel. 

Herfra  har  man  kun  en  snes  kilometer  til  grænsebyen, 
Mustafa  Pasha,  der  kun  er  mærkelig  ved  sine  udstrakte  militær- 
etablissementer. Der  ligger  her  en  overordenlig  stærk  garnison; 
hele  Mustafa  Pasha  er  egenlig  bleven  en  soldaterkoloni,  idet  også 
alle  de  civile  indbyggere,  håndværkere  og  småhandlere,  stå  i  den 
nojeste  forbindelse  med  og  ere  økonomisk  afhængige  af  garnisonen. 
Denne  besørger  den  udstrakte  grænsevagttjeneste;  thi,  som  jeg 
en  gang  har  anført,  terrænet  her  på  den  bulgariske  grænse  hører 
netop  til  de  mest  usikre  egne  i  hele  sultanens  rige,  så  at  en 
skarp  opsigt  nok  kan  gøres  nødig.  De  talrige  bjærgkløfter 
afgive  sikre  smuthuller,  og  tillige  yder  den  nære  grænse  et  godt 
tilflugtsted  for  de  professionelle  røvere,  som  snart  ere  på  bulgarisk, 
snart  på  tyrkisk  territorium. 

Som  omtalt  kom  jeg  altså  lykkelig  og  vel  ud  af  Tyrkiet, 
om  end  ikke  på  den  ærligste  måde,  og  glad  var  jeg;  nu  var 
jeg  jo  for  alvor  i  Europa. 

Bulgarien  er  nemlig  i  hovedsagen  et  virkelig  europæisk  land,  og 
det  i  langt  højere  grad,  end  man  i  almindelighed  troer.  Det  er 
interessant  at  se,  hvorledes  dette  land  i  løbet  af  ganske  få  år  er 
voxet  frem  så  at  sige  af  ingen  ting,  og  at  iagttage  de  stærke 
fremskridt,  der  stadig  finde  sted  økonomisk  og  politisk,  merkantilt 
og  literært. 

Overalt,  hvor  man  færdes  i  Bulgarien,  mærker  man,  at  det 
er  et  ungt  land.  Byerne  ere  nye,  chausseerne  ere  nye,  alt  tyder 
på,  at  det  ikke  har  gamle  traditioner  bag  sig.  Men  selv  om  der 
også  nu  og  da  som  en  uundgåelig  følge  heraf  spores  en  del 
usikkerhed,  er  der  på  den  anden  side  en  raskhed  og  kvikhed 
over  det  hele,  som  man  i  mange  gamle  europæiske  stater  kan 
lede  længe  efter. 

Den  hurtige  udvikling  er  bleven  begunstiget  ved  Bulgariens 
overordenlig  rige,  naturlige  hjælpekilder.  Hvad  enten  det  er  hvede 
eller  roser,  man  dyrker,  alt  skænker  jorden  i  rigt  mål;  det  er 
særlig  i  den  lune  dal  mellem  de  snedækte  Balkanbjærge  og  det 
høje  Stara  Planina,  at  rosenavlen  er  koncentreret,  i  de  berømte 
egne  om  Kazamlik ;  men  også  det  øvrige  Bulgarien  gør  et  frugtbart 
og  frodigt  indtryk. 

Og  Bulgarien  er  tillige  et  smukt  land;  intet  steds  i  Europa 
har  jeg  set  pragtfuldere  bjærgpartier  end  paa  vejen  mellem 
Filippopel  og  Sofia,  fra  den  smilende  Maritzadal  til  foden  af 
Vitoshabjærget,  ulvenes  hjemsted.  Desværre  blev  nydelsen  en 
del  forstyrret  ved  skybrudlignende  regnskyl,  som  fra  nu  af  stadig 
forfulgte  mig  lige  til  min  ankomst  til  Belgrad.  Jeg  var  netop 
oppe  på  et  af  de  højeste  punkter,  mellem  Filippopel  og  lands- 
byen Ichtiman,  da  denne  plage  for  den  rejsende,  hvis  tilstede- 
værelse jeg  i  Orienten  var  bleven  vænnet  helt  af  med  at  tænke 
på,  første  gang  indfandt  sig;  stedet,  hvor  jeg  befandt  mig,  var 
omtrent  i  højde  med  skyerne,    og   det   kan   ikke   nægtes,    at  det 

indtryk,  man  får  af  et  uvejr,  bliver  et  helt  andet,  når  man  har 
det  på  så  nært  hold,  end  det,  som  man  ellers  er  vant  til. 
Skyerne  komme  ikke  drivende  hen  over  en,  men  komme 
væltende  lige  imod  som  en  tæt  tågebolge,  der  i  næste  øjeblik 
indeslutter  en  i  sin  klamme  favn.  Og  ud  fra  disse  skybanker 
for  lynene  i  alle  retninger,  opad  og  nedad  og  til  siderne  under 
et  stadig  vedvarende  bulder.  Mærkelig  nok  lod  min  hingst  sig 
ikke  påvirke  af  dette  ganske  vist  storartede,  men  dog  ret  uhygge- 
lige skuespil,  men  fortsatte  ufortrøden  sin  gang,  det  eneste,  som 
der  også  i  denne  situation  var  at  gøre.  Til  alt  uheld  var  jeg 
nemlig  bleven  overrasket  på  et  sted,  hvor  der  ikke  i  vid  om- 
kreds fandtes  spor  af  menneskelige  boliger,  idet  hele  terrænet 
på  begge  sider  af  vejen  var  skovbevoxet;  jeg  fandt  ganske  vist 
en  lille  hytte  med  taget  sammenflettet  af  torret  kvas,  som  syntes 
at  have  tjent  nogle  hyrder  til  midlertidigt  opholdssted  i  solheden; 
men  da  det  viste  sig,  at  det  regnede  lige  så  stærkt  inde  i  hytten 
som  udenfor,  opgav  jeg  snart  denne  unyttige  tilflugt,  og  det 
varede  da  heller  ikke  længe,  forend  jeg  var  bleven  så  våd,  at 
jeg  ikke  kunde  blive  vådere,  så  at  jeg  altså  ingen  anledning 
havde  til  ikke  at  gå  på,  og  vi  travede  afsted,  medens  det 
rasende  uvejr  holdt  ved,  omtrent  lige  indtil  jeg  ved  solnedgang 
nåede  Ichtiman. 

Derfra  havde  jeg  endnu  omtrent  60  kilometer  at  tilbage- 
lægge, indtil  jeg  nåede  Sofia.  Bulgariens  hovedstad  er  en  lille, 
venlig  by  med  nogle  og  tredive  tusind  indbyggere;  den  ligger 
nede  i  en  tragtformet  dal,  og  man  aner  derfor  ikke  dens  existens, 
forend  man  er  i  dens  umiddelbare  nærhed.  By^en  selv  er,  som 
den  nu  præsenterer  sig,  et  af  de  håndgribeligste  beviser  på  den 
kraft  og  hurtighed,  hvormed  alt  går  frem  i  det  nyskabte  fyrsten- 
dømme. Indtil  for  ganske  få  år  siden  var  Sofia  en  lille  tyrkisk 
flække  af  den  sædvanlige  slags,  med  små  rønner  og  snævre, 
smudsige  gader;  men  en  sådan  by  kunde  man  naturligvis  ikke 
være  bekendt   at   have  til  hovedstad.      Sa   tog    man   sagen   over- 

tvært,  brækkede  hele  stadsen  ned  og  lod  en  ny  by  med  smukke 
huse,  fine  anlæg  og  elegante,  brede  gader  fremstå.  Derfor  und- 
lader Sofia  ikke  at  gøre  indtryk,  så  lille  den  end  er;  thi  det 
harmoniske  i  anlæget  får  en  til  at  glemme  dens  lidenhed.  Ganske 
vist  har  for  indbyggerne  selv  medaillen  også  en  ubebehagelig 
revers,  nemlig  de  enorme  huslejeafgifter,  som  ere  blevne  det 
uundgåelige  resultat  af  denne  dekorationsforandring. 

Sofia  er  således  bleven  en  europæisk  by,  og  Bulgarerne  selv 
regne  sig  for  jævnbyrdige  med  enhver  europæisk  nation.  Jeg 
mindes  et  pudsigt  træk,  der  angår  dette;  en  dag  kom  jeg  ind 
på  en  af  de  større  restauranter,  hvor  jeg  allerede  flere  gange 
havde  været,  og  hvor  der  gaves  både  en  bulgarisk  og  en  fransk 
spiseseddel;  denne  gang  bragte  opvarteren  mig  den  bulgariske, 
men  da  jeg  ikke  forstod  et  muk  af,  hvad  der  stod  skrevet  på 
den,  gav  jeg  ham  den  tilbage  med  anmodning  om  at  få  den 
europæiske;  det  bulgariske  krimskrams  der  kom  ikke  mig  ved. 
I  det  samme  lagde  jeg  mærke  til  et  par  bulgariske  officerer, 
som  sad  ved  bordet  næstved;  ved  denne  ytring  antog  begge 
en  temmelig  bøs  mine,  samtidig  med  at  de  indbyrdes  sagde 
noget,  som  jeg  ikke  forstod,  men  som  en  herre,  der  ledsagede 
mig,  bagefter  fortolkede  for  mig  som  vredesytringer  over  den 
frækhed  at  mene,  at  bulgarisk  ikke  var  i  et  og  alt  det  samme 
som  europæisk. 

For  resten  flotte  folk,  disse  bulgariske  officerer  med  deres 
elegante  hvide  uniformer  og  den  klædelige,  flade,  hvide  kasket 
efter  russisk  mønster.  Der  er  noget  djærvt  og  self-made  over 
mange  af  dem,  noget,  som  man  let  forstår,  når  man  husker 
på,  at  de  fleste  selv  have  tjent  sig  op  fra  underofficerer,  idet 
de  have  hentet  deres  epauletter  på  ærens  mark.  Da  Russerne 
lige  før  udbrudet  af  den  serbiske  krig  i  året  1885  trak  deres 
officerer  bort  fra  Bulgarien,  var  der  som  bekendt  af  indfødte 
Bulgarere  kun  subalterne  befalingsmænd  tilbage,  og  med  disse 
måtte  man  så  udfylde  de  tomme  kadrer,  så  godt  det  lod 
sig  gøre. 


Forsøget  var  dristigt,  men  det  kronedes  med  held,  og  ved 
Slivnitza,  Tzaribrod  og  Pirot  bestod  de  nybagte  bataillons-  og 
kompagnichefer  deres  prøve  med  glans. 

Den  første  af  disse  kamppladser  ligger  ikke  mere  end  tredive 
kilometer  fra  hovedstaden,  og  den  samme  afstand  er  der  herfra 
til  Tzaribrod.  Begge  steder  ser  terrænet  omtrent  ens  ud,  og 
synes  at  have  frembudt  store  fordele  for  Serberne :  et  temmelig 
bredt  pas,  hvor  hele  styrken  kunde  udfoldes  dækket  på  begge 
sider  af  bjærgene,  og  med  en  jævnt  nedadskranende  bakke  foran, 
som  fjenden  måtte  storme  op  ad.  Alt  dette  nyttede  som  bekendt 
ikke,  og  når  man  har  haft  lejlighed  til  at  sammenligne  serbisk 
og  bulgarisk  militær,  kan  man  også  vel  forstå,  at  det  kunde  gå 
således;  der  er  over  Serberne  udbredt  en  sløj  hed  og  træghed, 
der  stiller  dem  i  en  lidet  heldig  modsætning  til  de  flinke,  energiske 
Bulgarer. 

Der  havde  allerede  før  krigen  ikke  existeret  noget  fredeligt 
forhold  mellem  de  to  nabofolk,  og  senere  er  dette  naturligvis 
ikke  blevet  bedre.  Man  ynder  i  Serbien  at  betragte  Bulgarien 
som  hørende  til  Orienten,  og  sig  selv  som  rene  Europæere;  i 
virkeligheden  er  der  dog  grumme  ringe  forskel.  Vel  have 
Serberne  den  fordel,  at  de  have  en  noget  ældre  udvikling  at  se 
tilbage  til,  men  med  den  raskhed,  hvormed  alt  går  frem  i 
Bulgarien,  vil  det  snart  være  dem,  der  ere  længst  tilbage. 

Forøvrigt  er  forskellen  mellem  de  to  folkeslag  hv^erken 
sproglig  eller  etnografisk  synderlig  stor,  og  her  på  grænsen  gå  de 
fuldstændig  over  i  hinanden.  Var  det  ikke,  fordi  jeg  havde  haft 
pasvisering  og  toldeftersyn  at  besørge,  vilde  jeg  ikke  kunde  have 
anet,  at  jeg  ved  Tzaribrod  var  kommen  over  en  landegrænse  og 
ind  i  et  nyt  rige.  Naturen  er  bestandig  den  samme,  landsbyerne 
se  ens  ud,  sproget,  man  hører  omkring  sig,  lyder  ganske  ens,  og 
de  folk,  man  møder,  ere  omtrent  ens  klædte.  Den  almindelige 
nationale  dragt  består  af  en  hvid  trøje  og  et  kort,  hvidt  skørt, 
hvilket  tillige  med  en  blå  hue  og  et  rødt  bælte  gør  et  fixt  og 
oplivende  indtryk. 

En  ting  var  der  dog,  som  på  en  ret  sørgelig  måde  belærte 
mig  om,  at  jeg  ikke  mere  var  i  Bulgarien,  nemlig  de  stadig 
stigende  sproglige  vanskeligheder.  I  Bulgarien  havde  jeg  i  alle 
kroer  og  landsbyer  truffet  bønder,  der  kunde  tyrkisk,  ganske 
vist  kun  de  ældre,  som  have  tilbragt  det  meste  af  deres  levetid 
under  Tyrkernes  herredømme,  og  jeg  havde  derved  haft  den 
fornøjelse  at  kunne  tale  med  disse  bønder  og  udspørge  dem  om 
forskellige  ting  udover  det  trivielle:  »Giv  mig  noget  at  spise« 
og  »hvad  koster  det?«  I  Serbien  derimod  er  kendskaben  til 
dette  sprog  kun  meget  sporadisk  forekommende,  og  medens  jeg 
i  byerne  altid  kunde  være  sikker  på  at  træffe  folk,  der  forstod 
tysk,  var  jeg  ved  flere  lejligheder  ude  paa  landet  henvist  til  de 
brokker,  jeg  havde  opsnappet  af  en  bulgarisk  parlør,  som  jeg 
studerede,  når  tiden  om  dagen  faldt  mig  lang,  under  mit  ridt; 
de  måtte  nu  i  nøden  tillige  gælde  for  serbisk.  For  resten  kom 
det  samme  diminutive  gloseforråd  på  et  senere  stadium  af  turen 
til  at  fungere  først  som  kroatisk  og  derpå  som  czechisk,  og  det 
gik  altsammen  udmærket;  i  en  mængde  ord,  og  særlig  de  i 
daglig  tale  almindelig  forekommende,  er  overensstemmelsen 
mellem  de  forskellige  slaviske  sprog  meget  betydelig. 

Da  jeg  kom  til  Serbien,  sporedes  endnu  virkningerne  af 
statskupet  af  2den  (eller  efter  gregoriansk  tidsregning  13de)  april 
1893,  hvorved  kong  Alexander  erklærede  sig  selv  for  myndig;  i 
alle  kroer  og  andre  offenlige  steder  vare  væggene  endnu  be- 
klædte med  proklamationer  og  adresser,  udstedte  i  anledning  af 
den  vigtige  begivenhed,  og  de  endnu  ikke  fuldt  ud  åbenbare 
virkninger  af  den  vare  det  stadige  samtaleæmne. 

I  Serbien  går  nemlig,  i  det  mindste  efter  hvad  den  fremmede 
må  skønne,  alting  ud  på  politik.  Man  taler  om  politik,  tænker 
på  politik  og  lever  og  ånder  kun  derfor.  Medens  den  bulgariske 
bonde  passer  sine  agre  og  sit  kvæg,  sidder  Serberen  på  kroen 
med  et  glas  af  den  blegrøde  landvin  foran  sig  og  drøfter  de 
radikale  og  liberale  partiers  indbyrdes  trækken  tavl  og  debatterer 
Pasitch's  og  Nikolajevitch's  fremtidsudsigter. 


390 

Ingen  er  dog  så  optaget  af  politiken  som  embedsmændene, 
og  det  er  også  ganske  naturligt,  da  de  ere  personligt  inter- 
esserede i  de  forskellige  partiers  vexlende  skæbne.  Det  går 
nemlig  i  Serbien  som  i  Amerika:  få  de  liberale  magten,  vil  man 
hurtig  se  alle  radikale  personer  være  forsvundne  fra  de  mere 
indbringende  embedsstillinger,  og  når  de  radikale  komme  til 
fadet,  er  deres  forste  opgave  at  foretage  en  grundig  udrensning 
i  embedsstanden  af  alle  liberale  elementer.  Det  er  derfor,  at 
det  ikke  er  så  vanskeligt  for  et  ministerium  at  forskafte  sig 
majoritet  ved  rigsdagsvalgene;  thi  embedsmændene,  hvis  leve- 
brod ligger  på  bunden  af  valgurnen,  anstrænge  sig  naturligvis 
det  mest  mulige  for  at  skafte  sejren  til  det  parti,  der  i  øjeblikket 
er  ved  roret;  man  ved  jo,  at  et  politisk  omslag  forer  med  sig 
afsked  eller  forflyttelse  til  mindre  indbringende  embeder.  —  — 

Fra  grænsen  gik  min  rute  over  Pirot  og  det  gamle  Nisch, 
hvor  nu  exkong  Milan  synes  at  have  slået  sig  til  ro,  videre  mod 
nord  i  den  frugtbare  IMoravadal,  indtil  jeg  nåede  Sméderevo 
(Semendria)  ved  den  brede  Donau.  Jeg  husker  tydelig  den 
eftermiddag,  da  jeg  red  over  højdedragene  bag  ved  byen  og  for 
første  gang  så  den  blå  flod  foran  mig;  thi  Donau  er,  her  i  det 
mindste,  virkelig  blå  og  har  ikke  noget  af  de  andre  floders 
smudsige  gullighed.  Rundt  om  mig  på  begge  sider  af  den 
stærkt  bugtede  Morava  lå  de  frodige,  tildels  skovbevoxede 
bakkestrøg  og  ved  foden  af  dem  Sméderevo  med  sine  venlige, 
hvide  huse;  bag  ved  denne  den  mægtige  strøm  og  hist  ovre  en 
flad,  ensformet  slette,  der  uden  spor  af  afvexling  strakte  sig,  så 
langt  øjet  kunde  række;  det  var  den  store,  melankolske,  ungarske 
Pushta. 

Dagen  efter  nåede  jeg  til  Belgrad,  og  efter  et  tre  dages  op- 
hold her  satte  jeg  foden  på  ungarsk  territorium ;  de  egne,  som 
Franzos  så  betegnende  har  kaldet* Halv- Asien«,  lå  nu  bag  ved  mig. 

Den  opgave,  jeg  i  det  foregående  havde  stillet  mig,  var  at 
skildre  en  del  af  Orienten  med  alle  sine  ejendommeligheder, 
naturens  og  de  kulturhistoriske,  således  som  de  have  frembudt  sig 
for  mig  under  mit  toårige  ophold,  hvor  jeg  fik  lejlighed  til  at 
miødes  med  repræsentanter  for  alle  de  betydeligste  racer  og 
trænge  ind  i  adskillige,  hidtil  tildels  mindre  kendte  forhold. 
Jeg  slutter  derfor  min  skildring  her;  nogen  bestemt  grænse  kan 
der  naturligvis  ikke  drages  for  et  sådant  begreb  af  rent  kultur- 
historisk indhold  som  Orienten,  og  det  vilde  f.  ex.  ikke  falde 
vanskeligt  at  påpege  enkelte  spor  af  orientalsk  indflydelse  langt 
videre,  end  man  i  almindelighed  tror,  lige  til  Budapest  eller 
endog  lige  til  Wien.  Dog  er  dette  mere  sporadisk,  og  skal 
der  sættes  nogen  grænse,  er  det  rimeligere  at  sætte  den  her; 
ligesom  Donau  tidligere  gennem  lange  tider  har  været  den 
politiske  grænse  mellem  Okcidenten  og  Orienten,  vil  den  endnu 
i  nogen  tid  vedblive  at  være  den  kulturhistoriske;  Balkanhalvøen 
er  endnu  ikke  ophørt  at  hore  Orienten  til. 

For  fuldstændigheds  skyld  bemærker  jeg  derfor  kun,  at 
jeg  uden  synderlige  vanskeligheder  tilbagelagde  resten  af  vejen 
gennem  Ungarn,  Østerrig  og  Tyskland  til  Kjøbenhavn  fra  den 
23de  juli  til  den  28de  august  1893.  Dermed  havde  jeg  med  samme 
hest  tilbagelagt  c.  4500  kilometer,  og  min  ven  Mansurs  for- 
sikringer om  min  grå  hingsts  fortræffelige  egenskaber  havde  på 
den  mest  glimrende  måde  stået  deres  prove. 

Både  under  hele  mit  ophold  i  Ægypten  og  Syrien  og 
under  min  færd  gennem  Lille- Asien  på  rejsen  hjemad,  hvis 
sidste  del  fik  et  for  mig  personlig  aldeles  uventet  og  uforberedt 
sportsligt  anstrøg,  var  det  ved  siden  af  beskæftigelsen  med  mit 
specielle  fag,  de  rent  sproglige  undersøgelser,  væsenlig  kultur- 
historiske opgaver,  som  jeg  forfulgte.  Og  i  denne  henseende 
kan  man  ikke  tænke  sig  noget  land ,  der  byder  gunstigere 
lejlighed  for  den  rejsende  forsker,  end  netop  den  muham- 
medanske   Orient,    hvor   den   ene   tidsalder    på    en    så    mærkelig 

måde  rækker  den  anden  hånden.  Ved  selvsyn  at  kunne  iagt- 
tage, hvad  tidligere  perioders  forfattere  have  beskrevet,  er  mere 
værdt  end  en  vidtløftig  theoretisk  undersøgelse;  og  her  i  Orienten 
finder  man,  hvor  man  end  færdes,  sådanne  kulturhistoriske  illu- 
strationer. Her  have  de  svundne  perioder  endnu  bestandig  liv, 
og  de  gamle  værker  lige  fra  de  homeriske  digte  til  »looi  nats« 
eventyr  stå  her  levendegjorte  for  os. 

Og  for  at  høste  udbytte  i  denne  retning  er  kun  to  ting 
nødvendige:  dels  ikke  at  stille  for  store  fordringer  (thi  hensynet 
til  legemlige  behageligheder  vil  altid  i  Orienten  blive  en  altfor 
stor  hindring),  dels  at  møde  med  enkelte  forudsætninger,  nemlig 
kendskaben  til  landets  sprog  og  hvad  der  er  endnu  vigtigere, 
til  befolkningens  tankesæt  og  udtryksmåde.  Man  må  gå  ind  på 
Orientalernes  tilvante  tankegang  og  vænne  sig  til  at  anse  den  for 
lige  så  berettiget  som  vor  egen;  ved  at  tiltale  dem  i  europæisk 
ånd  vil  end  ikke  den  største  mester  i  orientalske  sprog  kunne 
få  noget  ud  af  dem.  Det  havde  jeg  allerede  under  mit  ophold 
i  Kairo  set  beviser  på,  og  jeg  søgte  derfor  at  opnå  en  gradvis 
trængen  ind  i  orientalske  livsforhold  ved  efterhånden  at  fjærne 
mit  opholdssted  mere  og  mere  fra  den  europæiske  civilisation, 
forst  fra  Ægypten  til  Damaskus  og  derfra  videre  ind  i  ørkenen, 
idet  jeg  på  den  måde  stræbte  at  leve  mig  mere  og  mere  ind  i 
mine  omgivelser,  og  hvis  jeg  kan  dømme  efter  det  forhold, 
hvori  jeg  kom  til  at  stå  til  alle  de  indfødte,  jeg  fik  at  gøre 
med,  vare  disse  bestræbelser  heller  ikke  uden  held. 

Det  er  derfor  med  en  dyb  følelse  af  taknemlighed,  at 
jeg  slutter  mine  skildringer  fra  demie  for  mig  så  minderige 
færd  i  Orienten;  jeg  er  taknemlig  forst  og  fremmest  over  det 
næsten  vidunderlige  held,  der  dels  bragte  mig  uskadt  over  alle 
farer  og  vanskeligheder,  dels  skænkede  mig  så  gunstige  lejlig- 
heder, at  kun  lidet  af  det,  jeg  havde  tænkt  mig  at  opnå,  kom 
til  at  stå  tilbage;  men  dernæst  også  over  den  venlighed  og 
hjælpsomhed,    som   er  bleven    vist    mig    overalt,    hvor   jeg    kom 


hen,  af  Europæere  og  Orientalere,  af  tcherkessiske  røvere  og 
snedige  Levantinere. 

Kun  derved  blev  det  muligt  for  mig  at  opnå  begge  de 
sider  af  rejselivets  formål,  som  den  homeriske  sanger  allerede 
for  tre  tusind  år  siden  sammenfattede  så  kort  og  klart  i  be- 
gyndelsen af  det  udødelige  digt  om  den  vidtberejste  Græker- 
fyrste : 

»Menneskers  stæder  han  så  og  dem  selv  han  lærte  at 
kende.« 

